
Šio romano veiksmas plėtojasi penkioliktame šimtmetyje, kai feo- 
dalinė sistema, buvusi valstybės funkcionavimo pagrindas bei varomoji 
jėga, ir riterystės dvasia, gaivinusi ir palaikiusi tą sistemą, ėmė keistis, vei- 
kiama vulgarių asmenų, kurie visą dėmesį buvo sutelkę savanaudiškiems 
tikslams ir tik čia regėjo savo laimę. Žinoma, tokio egoizmo apraiškų 
būdavo ir ankstesniais amžiais, bet dabar pirmą kartą jį imta skelbti kaip 
pripažintą elgesio principą. Riterystės dvasia buvo pranašesnė tuo, kad 
nors ir kokios manieringos, fantastiškos jos doktrinos, visos jos buvo 
grindžiamos kilnumu ir pasiaukojimu — ypatybėmis, be kurių sunku 
būtų įsivaizduoti dorovės egzistavimą žmonijoje. 

Tarp tų, kurie pirmieji ėmė pajuokti ir atmesti savęs atsižadėjimo 
principus, rūpestingu auklėjimu įskiepytus jaunam riteriui, labiausiai 
išsiskyrė Prancūzijos Liudvikas XI!. Šis monarchas buvo toks perdėm 
egoistiškas, nesiimąs nieko, kas nebūtų tenkinę jo tuščiagarbiškumo, 
godumo ir žemų pomėgių, jog, atrodo, buvęs kone įsikūnijęs šėtonas, 
kuriam leista niekinti net patį mūsų garbės supratimą. Taip pat negali- 
ma pamiršti, kad Liudvikas itin pasižymėjo kandžiu sąmoju, išjuokiančiu 
visa, ką žmogus padaro gera kitam be jokios naudos sau, ir todėl jam 
buvo skirtas kietaširdės, tulžingos piktosios dvasios vaidmuo. 

Šiuo požiūriu Gėtės sukurtas Mefistofelio gundytojo charakteris sa- 
vitoje dramoje „Faustas“ yra kur kas labiau pavykęs negu Bairono ir net 
Miltono šėtonas. Pastarieji rašytojai suteikė piktajai dvasiai tokių savybių, 
kurios išaukština ir sukilnina jos niekingumą — atkaklų ir nepalaužiamą 

priešinimąsi pačiam Visagaliui, išdidžią panieką kančiai vietoj nuolanku- 
mo ir dar daugiau patrauklių bruožų, kurie paskatino Bernsą ir kitus lai- 
kyti šėtoną tikru „Prarastojo rojaus“ herojum. Didysis vokiečių poetas, 
priešingai, pavaizdavo šavąjį gundytoją kaip visai beaistrę būtybę, kuri, 
regis, egzistuoja vien tam, kad pagundomis ir vilionėmis gausintų pasau- 
lyje moralinį blogį. Savo įkalbinėjimais ji pažadina snaudžiančias aistras, 
kurios šiaip žmogui, neužpultam blogio dvasios, leistų ramiai nugyventi 
amžių. Todėl Mefistofelis, kaip ir Liudvikas XI, yra apdovanotas aštriu, 
sarkastišku protu, niekinančiu ir menkinančiu visus poelgius, kurie ne- 
žada tiesiogės ir tikros egoistinės naudos. 

Net grynai pramoginės literatūros rašytojui gali būti leista kurį laiką 
surimtėti, jeigu jis nori pasmerkti valstybės ar atskiro valdovo politiką, 
besiremiančią Makiavelio principais ar Liudviko XI praktika. 

Šio valdovo žiaurybių, žodžio nesilaikymo ir įtarinėjimų nė kiek ne- 
švelnino, o dar labiau juodino šiurkštus ir žeminantis, kas žingsnis pasi- 
reiškiantis prietaringumas. Jo taip uoliai demonstruojamas atsidavimas 
dangaus šventiesiems rėmėsi pasigailėtinu įsitikinimu, derančiu nebent 
kokiam menkam pavaldiniui, kuris stengiasi nuslėpti ar atsipirkti už savo 
daromus piktnaudžiavimus dosniomis dovanomis pareigūnams, paskir- 
tiems stebėti jo elgesį. Šitaip jis siekia ir toliau sukčiauti — papirkinėti 
tuos, kurie yra nepaperkami. Kaip kitaip galime žiūrėti į tai, kad Mergelę 
Mariją jis pakėlė į grafaites ir paskyrė ją savo gvardiečių pulkininke, arba 
į jo suktumą tikint, kad tik viena ar dvi priesaikos formulės turi jam sais- 
tomąją galią, o visos kitos — jokios reikšmės. Negana to, jis uoliai saugo- 
jo kaip svarbiausią valstybės paslaptį, kuri formulė yra jam galiojanti. 

Neturėdamas nė kruopelės sąžiningumo, arba, kaip paaiškės vėliau, 
jokio moralinio pareigingumo, Liudvikas XI pasižymėjo įgimtu būdo 
tvirtumu ir įžvalgumu; savo politiką vykdė taip rafinuotai, turint minty 
jo gyvenamą epochą, jog kartais pats atsidurdavo aklavietėj, paklusęs jos 
reikalavimams. 

Turbūt kiekviename, kad ir tamsiausiame portrete galima įžvelgti 
šviesesnių šešėlių. Liudvikas XI gerai suprato Prancūzijos interesus ir 
ištikimai juos gynė, kol jie sutapo su jo paties interesais. Jis sėkmingai 

išvairavo šalį ir išvengė gresiančio pavojingo karo „šalies labui“, kaip jis 
buvo vadinamas, išardęs galingą stambiausių Prancūzijos Karalystės va- 
salų sąjungą“, nukreiptą prieš siuzereną. Ne toks atsargus ir linkęs delsti 
karalius, nors ir drąsesnis, bet ne toks sumanus kaip Liudvikas XI, vei- 
kiausiai būtų sužlugęs. 

Turėjo Liudvikas ir tokių būdo bruožų, kurie derėjo jam kaip ka- 
raliui: tarp žmonių jis mokėjo būti linksmas ir sąmojingas, apie savo 
auką glaustėsi kaip katė, besirengianti skaudžiai įdrėksti. Ir niekas ne- 
sugebėjo geriau už jį iškelti ir išaukštinti bjaurių savanaudiškų savo 
poelgių motyvų vietoj kilnių aspiracijų, kurias jo pirmtakams žadino 
tauti riteriškumo dvasia. 

Iš tikrųjų riterystė tuo metu jau buvo atgyvenusi, o net ir klestėjimo 
laikais jos principai buvo kažkokie dirbtini, fantastiški. Todėl kai tik ji, 
kaip ir visos pasenusios mados, nebeteko populiarumo, pašaipų strėlės 
nukrypo į ją, nebekeldamos niekieno pasipiktinimo nei siaubo, o anks- 
čiau tai būtų buvę palaikyta šventvagyste. Jau keturioliktame šimtmetyje 
atsirado niekintojų ir šaipūnų, kurie skelbėsi galį kitkuo pakeisti visa, 
kas buvo naudinga riterystėje. Jie tyčiojosi iš ekstravagantiškų garbės ir 
dorovės principų, laikydami juos absurdiškais, nes tie principai iš tiesų 
reikalavo tobulybės, nepasiekiamos klystantiems mirtingiesiems. Jeigu 
koks atviraširdis karšto būdo jaunuolis ketindavo gyventi pagal tėvo pa- 
veldėtą garbės supratimą, visi jį šiurkščiai išjuokdavo, tarsi jis būtų išėjęs 
į mūšį ginkluotas garsiojo riterio kalaviju Durindarte? ar dvirankiu kar- 
du, juokingu dėl savo senumo, nors jo ašmenys būtų buvę užgrūdinti 
Ispanijoje prie Ebro, o papuošimas — iš gryno aukso. 

Šitaip riterystės principai buvo atmesti ir vietoj jų įsigalėjo žemesnės 
paskatos. Vietoje narsumo, skatinusio kiekvieną veržtis į priekį ginant 
tėvynę, Liudvikas naudojosi visada pasirengusių samdytų kareivių pa- 
slaugomis ir įtikinėjo pavaldinius, tarp kurių ėmė gausėti pirklių luomas, 
kad geriau palikti samdiniams karo riziką, sunkumus ir mokėti karūnai 
už jų išlaikymą, negu patiems lįsti į pavojų, jei tektų ginti savo turtą. 
Pirkliams įtikinti šių argumentų pakako. Tiesa, tuo metu Liudvikas XI 
dar negalėjo taip pat lengvai pašalinti iš kariškių luomo dvarininkų ir 

didikų — nebuvo pribrendęs laikas, bet klastingasis monarchas įvedė to- 
kią tvarką, kuri vėliau, jo sekėjams valdant, sutelkė visą karinę valstybės 
valdžią karaliaus rankose. 

Taip pat originaliai Liudvikas keitė papročius, reguliuojančius santy- 
kius tarp abiejų lyčių. Riterystės principai buvo nustatę, bent teoriškai, 
kad Grožis yra aukščiausia malones teikianti dievybė, o Narsumas - jos 
vergas, paklūstantis jos žvilgsniui, pasirengęs paaukoti gyvybę, kad pa- 
darytų nors menkiausią paslaugą. Reikia pasakyti, kad ir čia, kaip visur 
kitur, būdavo prieinama iki fantastiškų kraštutinumų ir neretai pasitai- 
kydavo skandalingų atvejų. Vis dėlto jie dažniausiai panėšėjo į Berko“ 
aprašytuosius — jo pamfletuose moralinis silpnumas beveik buvo pa- 
teisinamas, jei jo neteršė šiurkštumas. Visai kitaip elgėsi Liudvikas XI. 
Būdamas niekingas gašlūnas, jis siekdavo meilės malonumų be jokių 
sentimentų ir niekino moteris, iš kurių tuos malonumus patirdavo. Jo 
meilužės buvo iš žemiausių sluoksnių, nesulyginamos su prakilnia, nors 
ir ne be nuodėmės, Anjese Sorel?, kaip ir pats Liudvikas — su savo hero- 
jišku tėvu, kuris išvadavo Prancūziją iš grėsusio Anglijos jungo. 

Rinkdamasis favoritus ir ministrus iš padugnių, Liudvikas parodė, 
kaip mažai jam tereiškė tituluota padėtis ir aukšta kilmė. Tai galėjo būti 
ne tik atleistina, bet net pagirtina, jeigu monarcho įsakas bent kada būtų 
iškėlęs nežinomą talentą arba kuklią dorybę, tačiau buvo visai kitaip, nes 
karalius savo mylimais favoritais rinkosi tokius asmenis kaip Tristanas 
Atsiskyrėlis“, jo policijos viršininkas. Ir buvo akivaizdu, kad toks mo- 
narchas negalėjo būti „pirmuoju didiku savo valdose“, kaip elegantiškai 
save titulavo jo palikuonis Pranciškus. 

Liudviko poelgiai ir šnekos — privačioje aplinkoje ir viešumoje — ne- 
galėjo užtušuoti tokių šiurkščių padorumo pažeidimų. Žodžio tesėjimas, 
kuris paprastai laikomas pačiu švenčiausiu žmogaus charakterio bruožu, 
o jo sulaužymas — rimčiausių nusižengimu garbės kodeksui, nieko ne- 
reiškė Liudvikui, ir šis laužė jį kiekviena proga be jokių skrupulų, nesi- 
bodėdamas net žiaurių nusikaltimų. Taip, kaip lengva širdimi užmirš- 
davo savo pažadus, taip be jokių ceremonijų jis traktavo ir valstybinius 
įpareigojimus. Štai, pavyzdžiui, pas Anglijos karalių Edvardą IV jis pa- 

siuntė menką žmogelį, aprengtą heroldu', o tai buvo neregėtas įžūlumas, 
nes tais laikais heroldai buvo laikomi šventais valstybinių ir nacionalinių 
reikalų patikėtiniais. 

Žodžiu, Liudviko XI manieros, jausmai ir poelgiai buvo nesuderina- 
mi su riterystės dvasia, o savo geliančiu kandumu jis buvo pernelyg lin- 
kęs išjuokti sistemą, pagrįstą pačiu absurdiškiausiu, jo nuomone, princi- 
pu, kuris reikalavo, kad žmogaus triūsas, talentas ir laikas turi būti skirti 
pasiekti tikslams, nežadantiems jokios asmeninės naudos. 

Visiškai tikėtina, kad kone atvirai atmesdamas religiją, garbę, mo- 
ralę, kurių sukaustyta gyvena žmonija, Liudvikas siekė laimėti didesnį 
pranašumą, kai bendraudavo su tais, kurie laikė save suvaržytais do- 
rovinių normų, o jis pats naudojosi laisve. Jam galėjo atrodyti, kad 
jis pradeda lenktynes kaip „papildomą svorį“ išmetęs raitelis, kai jo 
varžovai tebejoja su šiuo sunkumu, ir todėl jis, aišku, tikisi laimėti. Bet 
gresiant pavojui Apvaizda, atrodo, visada sukuria aplinkybes, galinčias 
įspėti tuos, kurie yra pavojuje. Nuolatinis įtarinėjimas, lydintis kiek- 
vieną žymesnį asmenį, kuris pagarsėja kaip netesintis pažado, tampa 
jam lyg barškalas nuodingai gyvatei ant uodegos. Ir galų gale žmonės 
pradeda imti dėmesin ne tai, ką jų priešininkas sako, o ką veikiausiai 
mano padaryti. Toksai nepasitikėjimas stipresnis nei begėdiško veikėjo 
intrigos, jis paverčia niekais tuos pranašumus, kuriuos šis buvo įgijęs 
išsižadėdamas dorovinių principų. 

Liudviko XI pavyzdys sukėlė kitoms Europos tautoms veikiau pa- 
sibjaurėjimą ir įtarimus nei norą juo sekti, o tai, kad jam ne vieną kartą 
pavyko pergudrauti savo amžininkus, tarsi įspėjo kitus būti budrius. Net 
pati riterystė, nors ir nebe taip išplitusi kaip anksčiau, ištvėrė šio nedorė- 
lio monarcho karaliavimą, kad ir kaip jis stengėsi suteršti jos švytėjimą, ir 
dar ilgai po Liudviko XI mirties teikė stiprybės bebaimiui riteriui Pjerui 
du Terailiui Bajardui, taip pat galantiškajam Pranciškui I. 

Ir pagaliau, nors Liudviko viešpatavimas politiniu atžvilgiu klostėsi 
taip sėkmingai, kaip jis to geidė, jo mirties reginys galėjo būti įspėjimas 
tiems, kam galbūt magėjo pasekti jo pavyzdžiu. Įtarinėdamas kiekvie- 
ną, bet labiausiai savo paties sūnų, jis užsidarė Plesi pilyje?, visiškai pa- 

tikėjęs savo asmenį abejotinos ištikimybės samdytiems škotų kariams. 
Jis niekad neišeidavo iš savo kambario, nieko neįsileisdavo pas save 
ir įkyrėdavo maldomis dangu! ir visiems šventiesiems, melsdamas ne 
atleisti nuodėmes, o prailginti gyvenimą. Savuoju dvasios skurdumu, 
visai nesiderinančiu su politiniu įžvalgumu, jis kamavo gydytojus, iki 
tie imdavo jį įžeidinėti ir apiplėšinėti. Be galo trokšdamas prasiilginti 
gyvenimą, jis siuntė pavaldinius į Italiją išgarsintų relikvijų ir — dar 
keisčiau! — įsakė atgabenti iš ten tamsuolį pusprotį kaimietį!“, kuris 
veikiausiai iš tingėjimo buvo užsidaręs oloje ir atsisakęs valgyti mėsą, 
žuvį, kiaušinius ir pieno produktus. Šį žmogų, nemokantį net abėcėlės, 
Liudvikas garbino, lyg jis būtų buvęs pats popiežius, ir kad laimėtų jo 
palankumą, įkūrė du vienuolynus. 

Keistas Liudviko XI prietaringumas buvo ir tuo, kad, atrodė, jis 
nieko kito nesiekė, tik kūniškos savo sveikatos ir žemiškos gerovės. 
Net užsiminti apie jo nuodėmes, kalbant apie sveikatos būklę, buvo 
griežtai uždrausta. Ir kai kartą jo liepiamas kunigas kalbėjo maldą 
šventajam Eutropijui, pavesdamas jam karaliaus gerovę — „kūnišką ir 
dvasinę“, Liudvikas įsakė praleisti paskutinius du žodžius pareikšda- 
mas, kad neprotinga įkyrėti palaimintam šventajam pernelyg gausiais 
prašymais iš karto. Galbūt jis manė, kad, nutylėjęs savo nusikaltimus, 
ko gera, sulauks, iki jie išdils iš atminties dangiškajam globėjui, kurio 
pagalbos meldė, kad būtų sveikas. 

Tokias didžias nusipelnytas kančias patyrė šis tironas mirties guoly- 
je, jog Filipas de Kominas!!, smulkmeniškai sugretinęs jas su daugeliu 
jo įsakymu įvykdytų žiaurybių, pareiškė, kad Liudviko iškentėti kūniški 
skausmai ir agonija tikriausiai prilygsta jo padarytiems nusikaltimams ir 
kad atitinkamai atkentėjęs skaistykloje jis turėtų sulaukti pasigailėjimo ir 
patekti į aukštesnes pomirtinės buveinės sferas. 

Fenelonas!“ taip pat paliko liudijimą apie šį monarchą, jo gyvenimo 
būdą ir valdymą aprašęs toliau pateikiamoje puikioje ištraukoje: 


Pigmalionas, kankinamas nebasotinamo alkio turtėti, darosi vis nelaiminges- 
nis tr labiau nekenčiamas savo pavaldinių. Turėti turto Uyro 2aieste tabo nusikal- 

tipu: Iš šykštumo karalius niekuo nebasitiki, yra įtarus tr žiaurus; jis persekioja 
turtuolius ir bijo skurdžių. 

Dar didesniu nusikaltimu tabo Tyrė būti dorovingam, nes Pigmalionas įsi- 
tikinęs, kad dorovingi žmonės nebanorės kęsti j0 neteisingumo tr žiaurybių; do- 
rieji demaskuoja Jį, tr Jis žvelgia į juos su nepasitikėjimu tr biktumu. Viskas jį 
erzina, kamuoja, kelta nerimą, jis bijo savo palies šešėlio, nemiega nei dieną, mei 
naktį. Norėdami jį sužlugdyti, dievai dovanoja jam brangenybių, kuriomis Jis ne- 
drįsta mėgautis. Jis nori būti laimingas, bet siekta kaip tik to, kas negali suteikti 
laimės. Jis amžinai gailisi to, ką atidavė, amžinai bijo netekti ko nors tr neriasi 
iš kailio, kad dar ką nors įsigytų. 

Jis beveik nebūna žmonėse: vienišas, baniuręs, absimaukęs slebiasi kur nors 
savo rūmų gilumoje; net drauga? nedrįsta brie jo brisiartinti, kad neužsitrauktų 
arimo. Jo namus suba rūsti sargyba su iškeltomis tetimis tr plikais kardais. Jo 
slabtavietė — trisdešimt susisiekiančių kambarių, uždaromų geležinėmis durimis 
su šešiais dideliais skląsiais. Niekas nežino, kuriame 1$ šių kambarių Jis na- 
kvoja. Žmonės tikina, kad jis nerriega tame pačiame kambaryje nė dviejų naktų 
iš eilės bijodamas, kad jį kas gali basmaugii. Jis nežino, nei kas yra smag10s 
pramogos, net dar malonesnė draugystė. Kai jam kas bataria leškoti džiaugsmo, 

Jis jaučia, kad džiaugsmas bėga nuo jo, nebaliesdamas širdies. Įkritusios j0 akys 
dega godžia ir klaikia ugnim; jis nuolat dairosi į šalis, įsiklauso į mažiausią 
triukšmą, krapteli nuo kiekvieno šlamesio. Jis išblyškęs, j0 plaukai ir drabužiai 
išdrikę, sunkus rūpestis matomas nuolat sustraukusiame veide. Jis tyli, dūsauja, 
Iš šardies gilumos sudejuoja, negalėdamas nuslėbii kankinamo sąžinės graužimo. 
Skaniausi valgiai jam atrodo šlykštūs. 

Jo vaikai žadina jam me villį, o baimę: jie pavirtę jas bavojingiaustais priešais. 

Per visą gyvenimą jis nė valandėlės nebuvo dėl ko nors tikras, jis laikos vien 
Ledamas kraują tų, kurių bijo. 

Beprotis! Jis nemato, kad žiaurumas, į kurį pasinėrė, jį bražudys. Kuris 
nors 1$ j0 tarnų, toks bat įtarus kaip tr Jis, basiskubins išgelbėti pasaulį nuo 


t0 siaubūno. 


Pamokomas, bet atstumiantis tirono kančių reginys pagaliau baigė- 
si - Liudvikas XI mirė 1485 metų rugpjūčio 30 dieną". 

Pasirinkus tokią išsiskiriančią asmenybę romano herojumi, man atsi- 
vėrė plačios galimybės, o kuklią Kventino meilės intrigą aš panaudojau 
kaip aiškiai suprantamą priemonę siužetui plėtoti. 

Per visą penkioliktą šimtmeų Europą drebino tiek visokiausių kivir- 
čų, kad būtų prireikę kone traktato įtikinti ;žvalgios mąstysenos anglui 
skaitytojui, jog čia pasakojami keisti įvykiai tikrai galėjo nutikti. 

Liudviko XI laikais Europos valstybes audrino ypatingi neramumai. 
Pilietinis karas Anglijoje baigėsi, bet tik iš pažiūros, o ne iš tikrųjų, trum- 
pam viršų paėmus Jorko dinastijai. Šveicarija siekė laisvės ir vėliau nar- 
siai ją gynė. 

Vokietijos Imperijoje ir Prancūzijoje stambūs karūnos vasalai sten- 
gėsi išsivaduoti iš jos kontrolės, tuo tarpu Burgundijos Karolis!“, remda- 
masis jėga, o Liudvikas — apsukriau, aplinkiniais keliais mėgino prijungti 
juos ir priversti tarnauti saviems siuzerenams. Liudvikas, viena ranka 
apgaudinėdamas ir spausdamas maištingus savo vasalus, kita rėmė ir 
drąsino didelius prekybinius Flandrijos miestus sukilti prieš Burgundijos 
hercogą — tam juos savaime skatino ir sukaupti turtai, ir išdidi tuštybė. 

Miškinguose Flandrijos rajonuose Gelderno hercogas" ir Gijomas 
de la Markas““, dėl savo žiaurybių pramintas Laukiniu Ardėnų Šernu, 
pamynė riterių ir džentelmenų papročius, siautėjo, smurtavo kaip pa- 
prasti banditai. 

Įvairiose Prancūzijos ir Flandrijos provincijose egzistavo šimtai slap- 
tų sąjungų. Daugybė asmeninių Liudviko emisarų — čigonų, piligrimų, 
elgetų arba persirengusių agentų, vykdydami karaliaus politiką, skleidė 
nepasitenkinimą Burgundijos valdose. 

Iš tokios gausios faktinės medžiagos buvo nelengva atrinkti supran- 
tamiausią ir įdomiausią skaitytojui. Ir man tenka apgailestauti, kad nors 
ir plačiai naudojausi rašytojo privilegija nukrypti nuo istorinės tikrovės, 
vis dėlto toli gražu nesu tikras, jog pavyko suteikti pasakojimui patrauk- 
lią, glaustą ir ganėtinai aiškią formą. 

Pagrindinį siužeto motyvą lengvai supras kiekvienas, kas nors kiek 
susipažinęs su feodaline sistema, nors faktai visi pramanyti. Nė viena 
feodalo senjoro teisė nebuvo taip visuotinai pripažįstama kaip toji, kad 

jis turi galią kištis į moterų vasalių vedybas. Šitai lyg ir prieštarautų civi- 
liniams įstatymams ir Bažnyčios kanonams; skelbiantiems, kad vedybos 
turi būti laisvos, tačiau kai lenas pereina moters nuosavybėn, feodalinė 
ir municipalinė jurisprudencija pripažįsta senjoro teisę diktuoti jai, ką 
rinktis į vyrus. Tatai buvo aiškinama taip: senjoras, iš dosnumo kadaise 
dovanojęs leną, lieka suinteresuotas, kad per vasalo vedybas jis nepa- 
tektų jo, senjoro, priešui. Kita vertus, yra pagrindo teigti, kad teisė tam 
tikru mastu diktuoti vasalei moteriai, ką rinktis į vyrus, priklauso tik tam 
senjorui, iš kurio lenas buvo gautas. Todėl nėra pernelyg neįtikėtina, 
kad Burgundijos vasalė ieško globos pas Prancūzijos karalių, kuris buvo 
paties Burgundijos hercogo siuzerenas. Taip pat nėra per daug nerealus 
ir tas faktas, kad Liudvikas, niekada nesivaržęs dėl priemonių, galėjo 
sumanyti planą, kaip įvilioti pabėgėlę į vedybinius saitus, kurie galėtų 
pasirodyti nepatogūs ir net pavojingi grėsmingam giminaičiui ir vasalui, 
Burgundijos hercogui. 

Galiu pridurti, kad romanas apie Kventiną Dervardą, išgarsėjęs An- 
glijoje labiau už kitas mano knygas, su dideliu pasisekimu buvo sutiktas 
ir kontinente, kur jo istorinės aliuzijos geriau suprantamos skaitytojui. 


Ebotsfordas, 1831 m. gruodžio 1 d. 

I SKYRIUS 
Priešingybės 


Pažvelk į šį paveikslą tr į tą, — 
Kokie veidai skirtingi šitų brolių! 

V. Šekspyras „Hamletas 


Ar penkiolikto šimtmečio pusėje nutiko visa virtinė įvy- 
kių, dėl kurių Prancūzijos galia tapo grėsminga, ir šito vėliau 
ne kartą jai itin pavydėjo kitos Europos valstybės. Iki tolei ji turėjo 
kovoti tiesiog dėl savo egzistavimo, nes Anglija jau valdė geriausias 
jos provincijas, ir tik didžiausios karaliaus pastangos ir liaudies narsu- 
mas teįstengė apginti likusią teritoriją nuo svetimšalių jungo. Tačiau jai 
grėsė ne vien šis pavojus. Didžiuosius karūnos lenus valdantieji kuni- 
gaikščiai, ypač Burgundijos ir Bretanės hercogai, taip atsainiai vykdė 
vasalines priedermes, jog visai nesivaržė menkiausia dingstim pakelti 
karo vėliavą prieš savo valdovą ir siuzereną — Prancūzijos karalių. Tai- 
kos metais jie viešpatavo savo provincijose kaip absoliutūs valdovai, 
ir Burgundijos Hercogystė, kuriai priklausė toji provincija drauge su 
labiausiai klestinčia ir turtingiausia Flandrijos dalimi, buvo tokia tur- 
tinga ir tokia stipri, kad nenusileido Prancūzijos karaliui nei prašmat- 
numu, nei galybe. 

Sekdamas didžiųjų feodalų pavyzdžiu, kiekvienas menkesnis karū- 
nos vasalas stengėsi būti kuo labiau nepriklausomas, ir šitai jam tuo len- 

gviau pavykdavo, kuo jo valdos būdavo toliau nuo siuzereno pilies, le- 
nas didesnis ir pilis neprieinamesnė. Šie maži tironai, nepaisydami jokių 
įstatymų, nebaudžiami engė savo valdinius ir neapsakomai juos kankino. 
Vien tik Overnėje buvo žinoma daugiau kaip trys šimtai tokių nepri- 
klausomų bajorų, kuriems kraujomaiša, plėšimas ir smurtavimas buvo 
kasdieniškiausi ir paprasčiausi dalykai. 

Be tų blogybių, šią pakrikusią karalystę dar baisiau alino kita ne- 
ganda, kilusi po ilgai trukusių karų su Anglija. Prancūziją užplūdo 
gausios kareivių gaujos. Išsirinkę vadus iš narsiausių bei apsukriausių 
avantiūristų, šie parsisamdėliai, visų kitų valstybių padugnės, parduo- 
davo savo kardo galią laikinai tam, kas brangiau užmokėdavo, o jei 
niekas nepasamdydavo, jie kariaudavo savo nuožiūra ir užgrobdavo 
pilis ir tvirtoves, kurias naudodavo kaip priebėgos vietas. Jie ėmė žmo- 
nes į nelaisvę ir reikalavo išpirkos, prievarta rinko duoklę iš beginklių 
miestelių ir jų apylinkių gyventojų, kaip įmanydami plėšikavo ir pagrįs- 
tai nusipelnė, kad žmonės juos pramintų žondeurs ir ėcorchbeurs, tai yra 
vilnakirpiais ir kailialupiais. 

Visiškai pakrikus valstybei ir dėl to įsigalėjus siaubui, skurdui, smul- 
kesnieji bajorai, nenusileisdami aukštiesiems didikams, gyveno savo dva- 
ruose pramuštgalviškai ir išlaidžiai, o juos mėgdžiodami vasalai taip pat 
ištaigiai, bet ir kvailai švaistė turtą, išspaustą 1š liaudies. Nors į meilę dar 
buvo žiūrima romantiškai ir su riterišku galantiškumu, tačiau šią dorybę 
jau dažnai temdė netramdomas palaidumas. Klajojančios riterijos kalba, 
žinoma, dar buvo neišnykusi, ir žmonės paisė jos reikalavimų, bet tyra 
kilnios meilės dvasia ir taurus karžygiškumas, anksčiau teikęs jai peno, 
jau nebeteko savo vertės ir nebegaivino tos kalbos įmantrybių. 

Dvikovos ir turnyrai, pramogos ir puotos, rengiamos net menkiau- 
sių feodalų pilyse, atviliodavo į Prancūziją kiekvieną klajojantį nuotykių 
ieškotoją, ir čia jie turėdavo daugybę progų pademonstruoti beatodairiš- 
ką drąsą ir nutrūktgalvišką narsumą tokiuose žygiuose, kuriems laimin- 
gesnėje gimtojoje jų pačių šalyje nebuvo palankių sąlygų. 

Tuo metu, tarsi gelbėdamas gražiąją karalystę nuo gresiančių įvairių 
negandų, į griūvantį sostą įžengė Liudvikas XI, kuris, nors ir bjauraus 

būdo, narsiai stojo prieš visas blogybes ir nemažai jų įveikė, — panašiai 
kaip priešingo veikimo nuodai, apie kuriuos rašoma senovinėse medici- 
nos knygose, anuliuoja vieni kitus. 

Gana drąsiai siekdamas kiekvieno naudingo politinio tikslo, Liudvi- 
kas neturėjo nė kibirkštėlės romantinio narsumo ar su tuo siejamo išdi- 
dumo, kuris skatina toliau kovoti vien garbės sumetimais, kai nauda jau 
seniai pasiekta. Šaltakraujiškas, klastingas ir paisąs tik savo interesų, jis 
kaskart dėl jų aukodavo savo išdidumą ir aistras, galinčias tapti kliūtimi. 
Tikruosius savo jausmus ir tikslus jis stengėsi slėpti nuo visų, kurie į 
ji kreipdavosi, ir dažnai sakydavo: „Karalius, kuris nemoka apsimesti, 
nemoka ir valdyti. Jeigu nujausčiau, kad net mano paties kepurė suži- 
nojo mano paslaptį, ją tuoj įmesčiau į ugnį.“ Nei ankstesnėje, nei toje 
epochoje nebuvo žmogaus, kuris būtų geriau mokėjęs pasinaudoti kitų 
silpnybėmis ir niekad per anksti neatskleisti savųjų. 

Iš prigimties Liudvikas XI buvo toks kerštingas 1r žiaurus, kad net 
gėrėdavosi dažnomis savo paties įsakymu vykdomomis mirties bausmė- 
mis. Niekad jis nepasigailėdavo aukos, kada galėdavo žudyti nebaudžia- 
mas, tačiau ir iš keršto niekad nesigriebė smurto, jei tai buvo nenaudin- 
ga. Jis puldavo savo auką tik tada, kai ji jau būdavo lengvai pasiekiama ir 
nebeturėdavo jokios vilties išsigelbėti. Jis sėlindavo iš pasalų, ir papras- 
tai, tik jam laimėjus, žmonės sužinodavo, ko buvo tykota. 

Taip pat Liudvikas XI, nors buvo labai šykštus, tapdavo akivaizdžiai 
išlaidus, kai reikėdavo papirkti kokį priešiško jam kunigaikščio favoritą 
ar ministrą, stengiantis sužlugdyti rengiamą užpuolimą arba išardyti prieš 
ji sudarytą sąjungą. Jis mėgo nevaržomas pramogauti, tačiau nei gražioji 
lytis, nei medžioklė, — dvi stipriausios jo aistros, — niekada netrukdė jam 
rupestingiausiai valdyti karalystę ir tvarkyti reikalus. Jis puikiai pažinojo 
žmogiškąją prigimtį, nes stengėsi nuolatos maišytis tarp įvairios padėties 
žmonių. Nors šiaip išdidus ir pasipūtęs, jis nepaisė nepagrįsto visuome- 
nės pasidalijimo į sluoksnius — už ką didikai skersakiavo į jį, — ir nedve- 
jodamas pavesdavo žemiausios padėties asmenims aukštas bei svarbias 
pareigas, ir taip gerai mokėjo tuos žmones parinkti, jog retai tekdavo 
nusivilti jų sugebėjimais. 

Tačiau šio klastingo ir saumanaus monarcho charakteris buvo ne be 
prieštaravimų, nes žmogaus prigimtis retai esti vientisa. Būdamas di- 
džiausias apsimetėlis ir veidmainys, kai kada jis skaudžiai apsirikdavo, 
per greit pasitikėdamas kitų garbingumu ir padorumu. Tatai turbūt atsi- 
tikdavo todėl, kad pernelyg gudraudamas Liudvikas turėdavo apsimesti, 
jog visiškai pasitiki tais, kuriuos siekė apgauti; O šiaip jis buvo toks įtarus 
ir nepasitikįs, koks nėra buvęs joks tironas. 

Pridėjus dar porą bruožų, visai atsiskleis tas grasus charakteris, per 
kurį Liudvikas XI iškilo tarp to meto feodalų tarsi laukinių žvėrių tram- 
dytojas, sugebėjęs didesne išmintimi ir gudrumu, čia numesdamas kąsnį, 
čia sudrausdamas lazda, pagaliau pavergti tuos, kurie būtų šokę būriu ir 
sudraskę jį į gabalėlius, jei tik būtų galėję ištrūkti iš jo pinklių. 

Pirma, Liudvikas XI buvo per daug prietaringas — šia rykšte Apvaiz- 
da dažnai baudžia atsižadančius klausyti religijos priesakų. Darydamas 
blogus darbus, Liudvikas niekad nesistengė nutildyti sąžinės priekaištų 
makiaveliškomis gudrybėmis!“, bet veltui kamuodavosi, tą kankinamą 
jausmą malšindamas prietaringomis apeigomis, griežta atgaila ir gausio- 
mis dovanomis dvasininkams. 

Antrasis bruožas, su kuriuo pirmasis kartais keistai siejasi, buvo po- 
linkis į žemus smagumus ir palaidą gyvenimą. Būdamas išmintingiausias 
ar bent apsukriausias savo meto monarchas, jis linko į vulgarias pra- 
mogas. Nestokodamas sąmojo, pokštaudavo ir šmaikštaudavo tarp savo 
didikų kur kas daugiau, negu to buvo galima tikėtis, žinant jo charakterį. 
Nieko nesivaržydamas leisdavosi net į komiškus nuotykius ir neaiškias 
meilės intrigas, nors tai ir nesiderino su įprastu ir perdėtu jo įtarumu. 
Liudvikas taip mėgo abejotiną galantiškumą, jog dėl to atsirado daugybė 
linksmų ir pikantiškų anekdotų, vėliau surinktų į atskirą knygą"?, kuri yra 
itin vertinama tokios literatūros mėgėjų. 

Taip per šį galingą ir atsargų, bet itin nepatrauklų monarchą 
Apvaizda, paprastai pasitelkianti savo tikslams pasiekti ne tik malonų 
lietutį, bet ir siautėjančią audrą, sugrąžino didžiajai Prancūzijos nacijai 
pilietinę valdžios tvarką, beveik visai pašlijusią Liudvikui XI įžengiant 
į sostą. 

Prieš paveldėdamas karūną, Liudvikas parodė turįs daugiau ydų, o 
kų liežuvių“, kaip rašo istorikai, savo vyro dvare, nors jeigu to nebū- 
tų skatinęs pats Liudvikas, niekas nebūtų drįsęs nė prasižioti prieš tą 
mielą ir skriaudžiamą karalienę. Jis taip pat pasirodė esąs nedėkingas ir 
maištingas sūnus“!, nes vieną kartą ketino pagrobti į nelaisvę savo tėvą, 
o kitą sykį surinko kariuomenę atviram karui su juo. Už pirmą prasi- 
žengimą buvo išsiųstas į jam paskirtą Dofinė provinciją, kur pasireiškė 
kaip sumanus valdovas, o už antrąjį buvo visiškai ištremtas iš valstybės 
ir priverstas atsiduoti Burgundijos hercogo ir jo sūnaus gailestingumui 
bei malonei. Čia jis naudojosi jų svetingumu iki savo tėvo mirties 1461 
metais, O paskui negražiai už tai atsimokėjo. 

Įžengusio į sostą Liudviko vos nenuvertė prieš jį sudaryta didžiųjų 
Prancūzijos vasalų sąjunga, vadovaujama Burgundijos hercogo ar, tikriau 
pasakius, jo sūnaus Šaralua grafo. Jie surinko galingą kariuomenę, apsupo 
Paryžių, beveik laimėjo mūšį prie pat jo sienų, ir Prancūzijos monarchija 
buvo atsidūrusi ant bedugnės krašto. Tokiais atvejais paprastai apsukres- 
nysis iš dviejų kovojančių vadų laimi jei ir ne ginčytino karo šlovę, tai visą 
apčiuopiamą naudą. Liudvikas, Monleri kovos lauke pasižymėjęs dideliu 
narsumu, sugebėjo taip sumaniai viską pakreipti, jog po šio abejotino mū- 
šio liko nugalėtojas — jisai palaukė, iki priešas sudėjo ginklus, ir taip apsuk- 
riai ėmė kurstyti pavydą tarp tų galingųjų kunigaikščių, kad jų sąjunga, 
suburta „valstybės labui“, kaip jie skelbė, o iš ūkrųjų — pakeisti Prancūzijos 
monarchui, iširo ir niekada nebeatgavo tokios grėsmingos galios. 

Nuo šio laiko Liudvikas, nebegresiant pavojui iš Anglijos, kur vyko 
vidaus karas tarp Jorko 1r Lankasterio dinastijų, ėmėsi gydyti valstybės 
žaizdas. Lyg sumanus, bet negailestingas gydytojas jis keletą metų, čia 
naudodamas švelnesnes priemones, čia griebdamasis kardo ir ugnies, 
stabdė besiplečiančią mirtiną gangreną, kuri tada buvo apėmusi jo ka- 
ralystę. Laisvų kareivių būrių plėšikavimą ir nebaudžiamą didiką siautė- 
jimą stengėsi bent prislopinti, nes galutinai tam užkirsti kelio negalėjo. 
Taip atkakliai rūpindamasis jis pamažu sustiprino karališkąją savo val- 
džią arba bent susilpnino tuos, kurie jam kliudė valdyti suvereniai. 

Tačiau Prancūzijos karalių tebesupo pavojai ir netikėtumai. Nors są- 
jungos „valstybės labui“ nariai buvo iškrikę, bet vis dar gyvavo ir tarsi 
iki galo nesukapota angis“ galėjo vėl susijungti ir tapti pavojingi. Užvis 
pavojingiausias buvo tolydžio stiprėjantis Burgundijos hercogas, tada 
vienas iš galingiausių Europos valdovų, kurio valdžios beveik nemažino 
formalus jo hercogystės priklausymas Prancūzijos karūnai. 

Karolis, pramintas Drąsiuoju arba, teisingiau, Karštuoliu, nes jo drą- 
sa buvo nutrūktgalviška ir smarkuoliška, tada nešiojo Burgundijos Her- 
cogystės vainiką, kurį nekantravo iškeisti į karališką ir nepriklausomą 
Prancūzijos karūną. Šis hercogas buvo tikra priešingybė Liudvikui XI. 

Pastarasis buvo ramus, apdairus ir gudrus, niekada nesileidžiantis į 
beprasmišką žygį ir niekada nemetąs jau pradėto, jeigu turėdavo vilties, 
kad jis pavyks, tegu ir tolimoje ateityje. Hercogo prigimtis buvo visai ki- 
tokia. Jis verždavosi į pavojus, nes mėgo juos, ir į sunkumus, nes niekino 
juos. Kaip Liudvikas niekada neaukojo naudos dėl kokios savo aistros 


patenkinimo, taip Karolis, priešingai, naudos dėlei niekada neaukojo ne 


tik savo aistrų, bet net ir įgeidžių. Nors abudu buvo artimi giminės, nors 
hercogas ir jo tėvas buvo parėmę Liudviką, ištremtą į Dofinė provinciją, 
jie vienas kitam jautė panieką ir neapykantą. 

Burgundijos hercogas smerkė atsargią karaliaus politiką ir laikė bai- 
lumu, kad tas sąjungomis, papirkimais ir kitomis netiesioginėmis prie- 
monėmis siekė tų pergalių, kurias hercogas, juo dėtas, būtų laimėjęs 
ginklo jėga. Jis nekentė karaliaus ne tik dėl jo nedėkingumo už ankstes- 
nes paslaugas ir dėl skriaudų bei šmeižtų, kuriuos Liudviko pasiuntiniai 
skleidė apie jį, kai dar jo tėvas buvo gyvas, bet labiausiai už tai, kad ka- 
ralius slapta teikė paramą nepatenkintiems Gento, Lježo ir kitų didžiųjų 
Flandrijos miestų?? gyventojams. Šie maištingi miestai, uoliai giną savo 
privilegijas ir besididžiuoją turtais, dažnai sukildavo prieš savo valdovus, 
Burgundijos hercogus, ir visuomet sulaukdavo nebylaus pritarimo iš ka- 
raliaus Liudviko, kuris, naudodamasis kiekviena proga, kurstė neramu- 
mus pernelyg sustiprėjusio vasalo valdose. 

Liudvikas nekentė ir niekino hercogą nė kiek ne mažiau, nors mokė- 
jo kur kas storesniu šydu dangstyti savo jausmus. Toks įžvalgus žmogus 


KVENTINAS DERVARDAS + 


kaip Liudvikas ir negalėjo neniekinti atkaklaus užsispyrimo, su kuriuo 
hercogas visada verždavosi prie tikslo, kad ir kaip pražūtinga tai atrody- 
davo. Karalius nepritarė tai beprotiškai drąsai, kurios apsėstas žmogus 
pradeda žygį, nė trupučio nepagalvojęs apie galimas kliūtis. Vis dėlto 
Liudvikas labiau nekentė Karolio, negu kad niekino, ir jo neapykanta ir 
panieka buvo tuo didesnės, kad jas stiprino baimė. Mat šis monarchas 
žinojo, jog įsiutęs bulius — su juo jis lygino Burgundijos hercogą — visada 
yra pavojingas, nors tas padaras puola ir užsimerkęs. Karalių baugino ne 
tik turtingų Burgundijos provincijų galia, gausūs, drausmingi ir karingi jų 
gyventojai, bet ir jų valdovo charakterio savybės, kurios kėlė ne mažesnį 
pavojų. Beatodairiškai drąsus, niekam negailintis pinigų, laikąs prabangų 
dvarą ir svitą, visur demonstruojąs paveldėtąjį Burgundijos Hercogystės 
prašmatnumą, Karolis Drąsusis užverbavo į savo tarnybą beveik visus 
to meto karštagalvius, tokius pat kaip ir jis. Liudvikas pernelyg aiškiai 
matė, kam gali pasišauti ir ką iškrėsti šitokių ryžtingų smarkuolių gauja, 
sekdama paskui vadą, tokį pat nepažabojamą kaip ir jie. 

Buvo dar kita aplinkybė, kuri didino Liudviko priešiškumą tam su- 
stiprėjusiam vasalui, — būtent, karalius buvo patyręs iš jo paslaugų, už 
kurias niekad neketino atsilyginti. Todėl nuolatos turėjo taikytis prie jo, 
net kęsti užgaulų ir karališkąjį jo asmenį žeminantų įžūlumą, negalėda- 
mas elgtis su juo kitaip kaip su „„mieluoju broliu Burgundu““. 

Maždaug apie 1468 metus jų nesantaika buvo pasiekusi aukščiausią 
tašką, nors kaip tik tuo metu, kada ir prasideda šis pasakojimas, kaip 
dažnai atsitikdavo, tarp jų buvo laikinai sudarytos abejotinos ir nenuo- 
širdžios paliaubos. Gal pagrindinis knygos personažas, kuris tuoj bus 
pristatytas, pasirodys ne tokios aukštos kilmės ir padėties, kad būtų rei- 
kėję taip plačiai nušviesti šių dviejų didžiųjų valdovų tarpusavio santy- 
kius; bet juk didžiūnų aistros, jų vaidai ir jų susitaikymai lemia likimus 
visų, kurie juos supa. Todėl toliau skaitant šį pasakojimą paaiškės, kad 
šis įžanginis skyrius yra būtinas, norint suprasti, kaip klostėsi dalia to 
žmogaus, kurio nuotykius mes ir ketiname pasekti. 

II SKYRIUS 
Keleivis 


Pasaulis — man Iyg austrė, 


Ašjį kardu atsidarysiu. 


V. Šekspyras 


„Vindzoro šmaikštuolės“?* 


ieną žavų vasaros rytą, kai dar saulė neplieskė žudančia kaitra, 

V; rasa tebevėsino ir tebegaivino orą, kažkoks jaunuolis, artėda- 
mas iš šiaurės rytų, priėjo prie brastos per mažą upę, tikriau pasakius, 
per platoką upokšnį, Šero intaką, netoli karališkosios Plesi le Turo pilies, 
kurios niaurūs kuorai stiepėsi virš didelės ją supančios girios. Ši miškin- 
ga vietovė buvo medžioklės rezervatas, arba karališkasis parkas, apjuos- 
tas tvora, viduramžių lotynų kalba vadinama b/x24iwx, ir todėl daugelis 
miestelių Prancūzijoje vadinasi Plesi vardu. Miestelis ir pilis, apie kurią 
čia kalbama, buvo vadinama Plesi le Turu, norint ją atskirti nuo kitų pi- 
lių. Ji stovėjo maždaug per dvi mylias į pietus nuo puikaus Turo miesto, 
senosios Turenės“ sostinės. Derlingos šios provincijos lygumos teisėtai 
vadinosi Prancūzijos sodu. 

Kitapus minėtojo upokšnio, prie kurio artėjo keleivis, stovėjo du vy- 
riškiai; iš tolo atrodė, kad jie įsitraukę į pašnekesį, o iš tiesų sekė kiekvie- 
ną besiartinančio žmogaus judesį — mat stovėdami ant pakilumėlės jau 
gana seniai buvo jį pamatę. 

Jaunajam keleiviui galėjo būti devyniolika, o gal jau ir dvidešimt metų; 
jo veidas ir visa išorė, kuri buvo gana įspūdinga, rodė, kad jis atkeliavęs 
iš kokios svečios šalies. Trumpas pilkas berankovis apsiaustas ir kelnės 
buvo veikiau flamandiški, ne prancūziški, o dabitiška mėlyna kepuraitė 
su bugienio šakele ir erelio plunksna aiškiai bylojo, kad galvos apdangalas 
škotiškas. Apsirengęs jis buvo labai švariai ir tvarkingai, kaip jaunuolis, 
žinantis esąs patrauklus. Per petį turėjo persimetęs kelionmaišį, kuriame, 
matyt, buvo vienas kitas būtiniausias reikmuo. Ant kairės rankos mūvėjo 
sakalui nešioti pirštinę, nors paukščio dabar su juo nebuvo, o dešiniojoje 
laikė storą medžioklinę lazdą. Nuo kairio peties ant siuvinėtos šerpės 
kabojo nedidelis raudono aksomo kapšelis, kokius tais laikais paprastai 
turėdavo žymesni medžiotojai sakalo lesalui ir kitam kam, kas buvo rei- 
kalinga tai plačiai pamėgtai pramogai. Su šia šerpe kryžiavosi kitas per- 
petinis diržas, ant kurio kabojo medžioklinis peilis. Vietoj tada įprastų 
aulinių batų jis avėjo prastai išdirbtos briedžio odos kamašus. 

Nors iš figūros atrodė dar nevisiškai subrendęs, buvo jau aukšto 
ūgio, mitrus, ir iš lengvos jo eisenos galėjai matyti, kad keliauti pėsčiomis 
jam veikiau malonumas, o ne kančia. Jaunuolis buvo šviesaus gymio, bet 
veidas nurudęs — veikiausiai nuo svečios šalies saulės, o gal kad savame 
krašte nuolat būdavo po atviru dangumi. 

Veidas, nors ne visai taisyklingų bruožų, buvo atviras, patrauklus ir 
mielas. Šypsena, bylojanti apie gyvenimo džiaugsmu kunkuliuojantį vai- 
kino būdą, protarpiais parodydavo jo dantis, lygius ir baltus it iš dram- 
blio kaulo. Žvalios mėlynos akys, švytinčios tokiu pat linksmumu, ma- 
loniai apžvelgdavo kiekvieną pasitaikantį objektą, bylodamos apie gerą 
nuotaiką, nerūpestingumą ir kartu ryžtingą valią. 

Jis kas kartą prisitaikydamas sveikinosi ar atsakydavo į pasveiki- 
nimus negausių keleivių, kurie drįso keliauti tais pavojingais laikais. 
Slampinėjantis ietininkas — pusiau kareivis, pusiau plėšikas — nužvelg- 
davo jaunuolį, tarsi mintyse sverdamas, kokį laimėtų iš jo grobį ir ar 
jis vertas numatomo atkaklaus pasipriešinimo, ir, drąsiame keleivio 
žvilgsnyje įžiūrėjęs akivaizdų ryžtą gintis, pakeisdavo smurtišką savo 

kėslą niauriu: „Labas rytas, žmogau!“ Į tai jaunasis škotas atsiliepdavo 

tokiu pat grėsliu, nors mažiau priešišku tonu. Keliaujantis piligrimas 
ar elgetaujantis vienuolis į pagarbų jo pasveikinimą pamaldžiai atsaky- 
davo „Benedicite!“*, o tamsiaakė valstietė mergaitė, kai jie prasilenkdami 
viens kitam linksmai tardavo „Labas rytas“, atsigręžusi ilgai dar sek- 
davo jo žingsnius. Žodžiu, patrauklios išvaizdos jaunuolis kiekvienam 
krisdavo į akis: bebaimis atvirumas ir geraširdiškumas jame puikiai de- 
rėjo su žvaliu žvilgsniu, dailiu veidu ir visa figūra. Jo laikysena taip pat 
bylojo, kad šis jaunuolis žengia į gyvenimą, nebūgštaudamas aplink 
tykančių pavojų ir sunkumams nugalėti turėdamas vien žvitrią dva- 
sią ir narsą. Kaip tik šitokiems būdo bruožams jaunimas karščiausiai 
simpatizuoja, O suaugę ir patyrę žmonės jaučia dažniausiai prielankų ir 
kartu gailingą susidomėjimą. 

Mūsų aprašytąjį jaunuolį jau ilgai stebėjo du asmenys, stoviniuoją ki- 
tapus upokšnio, už kurio buvo parkas 1r pilis. Kai keleivis grakščiai tarsi 
stirna prie šaltinio ėmė leistis nelygiu krantu prie vandens, jaunesnysis iš 
besikalbančiųjų tarė kitam: 

— Tai mūsiškis! Tai mūsų čigonas! Jei bandys bristi per upokšnį, galas 
jam. Vanduo patvinęs, ir brasta neperbrendama. 

— Tegu pats įsitikina, drauguži, — atsakė senesnysis. — Jis, ko gera, 
išvengs kilpos ir įrodys, kad priežodis: „Kam lemta būti pakartam, tas 
neprigers!“ yra klaidingas. 

— Kad ten jis, aš spėju iš mėlynos kepuraitės, - pasakė pirmasis, - nes 
negaliu įžiūrėti jo veido. Klausykite, pone, jis šaukia, klausia, ar čia gilu. 

— Patyrimas yra geriausias mokytojas šiame pasaulyje, — atsakė antra- 
sis. — Tegu pamėgina. 

Jaunuolis tuo tarpu, negirdėdamas jokio įspėjimo ir palaikydamas 
tylėjimą tų, į kuriuos kreipėsi, padrąsinimu, stabtelėjęs nusiavė batus ir 
žengė į vandenį. Vyresnysis vyriškis tą akimirką riktelėjo vaikinui būti 
atsargiam, o paskui tylesniu balsu pridūrė savo bendrui: 

— Moridiev“, drauguži! Tu vėl apsirikai. Čia visai ne mūsų plepys 
čigonas. 


* „Būkite palaimintas!“ — vienuolių ir dvasininkų pasisveikinimas (/4). 

Bet pastaba jaunuoliui buvo pasakyta per vėlai. Jis arba jos neišgirdo, 
arba negalėjo paklausyti, nes buvo jau giliai įbridęs. Ne toks mitrus ir 
geras plaukikas mirties būtų neišvengęs, nes upokšnis buvo ir gilus, ir 
labai sraunus. 

— Prisiekiu šventąja Ona, jis tikras šaunuolis! — sušuko vyresnysis. — 
Pabėgėk, drauguži, ir ištaisyk savo klaidą: padėk jam kuo gali. Jei seno- 
sios patarlės sako tiesą, tai jis ne nuskęs, o liks tavo kilpai. 

Ir tikrai jaunasis keleivis yrėsi per bangas taip energingai ir taip mit- 
riai, jog net smarki srovė jį tenunešė tik truputį žemiau nuo tos vietos, 
kur buvo įbridęs. 

Tuo metu jaunesnysis nepažįstamasis skubėjo prie kranto į pagalbą, 
o kitas sekė iš paskos oresniu žingsniu, kalbėdamas pats sau: 

— Aš buvau tikras, kad srovė nenuneš vaikino. Dieve švenčiausias, 
jis jau išlipo ant kranto ir čiupinėja savo pagaikštų! Jei nepasiskubin- 
siu, jis apkuls mano draugužį už vienintelį gerą darbą, kurį — kaip 
mano akys regi — per visą savo gyvenimą jis padarė ar, teisingiau, 
ketino daryti. 

Buvo pagrindo spėti, kad šitaip gali atsitikti, nes šaunusis škotas jau 
kreipėsi į nepažįstamą samarietį“', kuris skubėjo į pagalbą, šiais rūsčiais 
žodžiais: 

— Nususęs šunie! Kodėl nieko neatsakei, kai klausiau, ar čia pavojin- 
ga bristi? Tegu mane kipšai nuneša, bet aš pamokysiu tave, kad kitą kartą 
pagarbiau elgtumeis su pakeleiviais! 

Po šių žodžių jis reikšmingai sumosavo pagaikščiu, — fokusininkai tai 
vadina „malūnu“, — mat paėmę lazdelę per vidurį, jie taip ja pasišvaisto, 
jog atrodo, tarsi malūno sparnai suktųsi. Vaikino priešininkas pamatęs, 
kad jam šitaip grasinama, griebėsi kardo, nes buvo iš tų žmonių, kurie 
visais atvejais labiau linkę veikti, negu kalbėti. Tačiau atskubėjęs apdai- 
resnis jo draugas paliepė jam liautis ir, pasisukęs į jaunuolį, subarė jį, 
kad taip greitai šoko bristi per patvinusį upokšnį ir taip karštakošiškai 
užsipuolė žmogų, skubant jam į pagalbą. 

Jaunuolis girdėdamas, kad jam šitaip priekaištauja pagyvenusio am- 
žiaus ir pagarbios išvaizdos žmogus, tuoj pat nuleido savo ginklą ir pa- 

reiškė, jog atsiprašo, jeigu negerai pasielgęs, tačiau, šiaip ar taip, jam at- 
rodo, kad jie leidę jam rizikuoti gyvybe, laiku netarę įspėjamo žodžio, o 
tai jokiu būdu nedera nei doriems žmonėms, nei geriems krikščionims, 
tuo labiau garbiems miestelėnams, kokie jie, matyt, esą. 

— Mielas sūnaiti, — tarė vyresnysis vyriškis, — iš kalbos ir išvaizdos 
atrodai svetimšalis ir todėl turėtum susivokti, kad mums ne taip lengva 
suprasti tavo šnektą, kaip pačiam ją malti! 

— Gerai, tėvuk, — atsakė jaunuolis, — aš per daug nesijaudinu, kad 
išsimaudžiau, ir iš dalies mielai atleisiu jūsų kaltę, jeigu man parodysite 
namus, kur galėčiau išsidžiovinti drabužius, nes tai vienintelė mano ap- 
ranga, todėl turiu pasirūpinti, kad ji atrodytų padoriai. 

— Kuo pats mus laikai, mielas sūnaiti? — pasiteiravo vyresnysis nepa- 
žįstamasis. 

— Pasiturinčiais miestelėnais, be abejo, — atšovė jaunuolis. — Arba 
palaukite... jūs, pone, veikiausiai esate pinigų keitėjas ar grūdų pirklys, o 
tasai — mėsininkas ar gyvulių supirkėjas. 

— Puikiai atspėjai mūsų profesijas, — tarė vyresnysis šypsodamasis. — 
Mano darbas tikrai susijęs su piniginiais reikalais, o draugužio šiuo tuo 
panašus į mėsininko. Kur apsistoti, mes pamėginsime pačiam surasti, tik 
pirmiau noriu sužinoti, kas esi ir kur keliauji, nes mūsų laikais pilni keliai 
pėsčių ir raitų bastūnų, kurių širdyse rasi visko, tik neužtiksi nei dorumo, 
nei Dievo baimės. 

Jaunuolis dar kartą įdėmiai ir tiriamai nužvelgė kalbantįjį, o paskui 
tylųjį jo bendrą, lyg abejodamas, ar jie verti pasitikėjimo, kurio reikalavo 
iš jo, ir tai, ką išvydo, mes toliau išdėstome. 

Vyresnysis, aiškiai pranašesnis už jaunesnįjį ir apsirengimu, ir išvaiz- 
da, panėšėjo į to meto vaizbūną ar krautuvininką. Jo striukė, kelnės ir 
apsiaustas buvo tamsios, tos pačios spalvos, bet taip nudėvėti, jog įžval- 
gus jaunasis škotas nusprendė, kad vilkėtojas turėtų būti arba labai tur- 
tingas, arba visiškas skurdžius, bet veikiausiai turtingas. Visi drabužiai 
buvo ankšti ir striuki — tokių tuometiniai bajorai, net pasiturintys mies- 
telėnai nelaikė puošniais, jie paprastai vilkėjo palaidas mantijas iki pusės 
blauzdų ir net žemiau. 

Šio vyriškio veidas buvo ir patrauklus, ir atstumiantis. Griežti jo 
bruožai, įdubę skruostai, įkritusios akys vis dėlto bylojo apie nuovo- 
kumą ir humorą, būdingą ir jaunajam mūsų nuotykių ieškotojui. Tačiau 
tose pačiose įkritusiose akyse, žvelgiančiose iš po tankių juodų užgriuvu- 
sių antakių, slypėjo valdingumas ir niaurumas. Galbūt šį įspūdį stiprino 
žema kailinė kepurė, giliai užsmaukta ant kaktos, metanti šešėlį ant akių, 
bet reikia pripažinti, jaunuoliui niekaip nesiderino šis valdingas žvilgs- 
nis su skurdžia žmogaus apranga, ypač su jo kepure. Turtingesni žmo- 
nės kepures puošdavo auksine ar sidabrine sege, o šis turėjo prisisegęs 
prastą, švininį Dievo Motinos atvaizdėlį, kokių neturtingesni piligrimai 
parsineša iš Loreto“, 

Jo bendras buvo stipraus sudėjimo, vidutinio augumo vyras, jaunes- 
nis už jį daugiau kaip dešimčia metų. Šiojo žvilgsnis buvo nudelbtas 
žemyn, o šypsnys kažkoks kraupus. Jis tik retkarčiais teikdavosi šyptelti, 
atsakydamas į kokį slaptą ženklą, kurį vyresnysis parodydavo. Šis žmo- 
gus buvo ginkluotas kardu ir durklu, o po paprastu jo apsiaustu škotas 
pastebėjo grandijus, arba lanksčius, iš plieno vielelių supintus marški- 
nius. Tie marškiniai, paprastai dėvimi net ir civilių, kuriems tekdavo tuo 
pavojingu laikotarpiu dažnai keliauti, patvirtino jaunuolio spėjimą, kad 
tas žmogus — mėsininkas, gyvulių supirkėjas ar panašios profesijos ir 
nuolat turi būti kelionėse. 

Jaunasis svetimšalis, iš pirmo žvilgsnio supratęs tai, ką mes gana il- 
gokai aprašinėjome, akimirką pagalvojo ir nežymiai linktelėjęs tarė: 

— Aš nežinau, su kuo turiu garbę kalbėtis, bet man vis tiek, ar kas 
žino, ar ne, kad esu škotas, vienos šeimos jaunesnysis sūnus ir tautiečių 
papročiu keliauju ieškoti laimės Prancūzijoje ar kur kitur. 

— Pasgues-dieu! Šaunus paprotys! — tarė senesnysis vyriškis. — Atrodai 
tikras mitruolis! Pats amžius pasižymėti tarp vyrų ar moterų. Klausyk, aš 
esu pirklys, ir man reikia vaikino, kuris padėtų prekyboje. Kaip pačiam 
atrodo? Turbūt esi per didelis ponaitis imtis tokio neįdomaus darbo? 

— Gerasis pone, — atsiliepė jaunuolis, — jeigu jūsų pasiūlymas rim- 
tas — O tuo aš abejoju, — tai man dera jums padėkoti, ir aš sakau ačiū už 
tai, bet manau, kad netinku tarnauti pas jus. 

— O, kertu lažybų, kad tu geriau išmanai, kaip įtempti lanką, negu 
ištempti sąskaitų balansą, — nusijuokė pirklys. — Kardu šmaikščiau švais- 
taisi negu plunksna, cha cha! 

— Aš, pone, esu kalnietis, —- atsakė jaunasis škotas, — ir todėl, kaip mes 
sakome, pripratęs prie ieties. Tačiau esu buvęs ir vienuolyne, kur gerieji 
tėvai išmokė mane skaityti, rašyti ir net skaičiuoti. 

— Pasgues-dieu! Nuostabu! — sušuko pirklys. — Prisiekiu Embreno 
Mergele Marija“, tu, sūnau, esi šaunuolis. 

— Juokitės, jeigu jums linksma, gerasis pone, — atsakė jaunuolis, ku- 
riam nelabai patiko naujojo pažįstamo pokštavimas. — Man reikia išsi- 
džiovinti, o ne varvančiam čia stovėti ir atsakinėti į klausimus. 

Pirklys į šiuos jo žodžius dar garsiau nusijuokė 1r atsakė: 

— Pasgues-dreu! Priežodžiai visada sako tiesą: „Fier comy7e un Ecossois!“* 
Bet užteks, jaunuoli. Tu esi iš šalies, kurią aš gerbiu, nes ten kadais tu- 
rėjau reikalų. Škotai — dori, neturtingi žmonės. Jeigu eitum su mumis į 
miestelį, tai, atsiteisdamas už maudyklę, pavaišinčiau tave gero vyno tau- 
re ir karštais pusryčiais. Bet, /4/e-b/eau!**, kodėl tu su medžiokline pirštine? 
Ar nežinai, kad karališkajame rezervate uždrausta medžioti sakalus? 

— Tatai man apreiškė, — atsakė jaunuolis, — bjauraus Burgundijos 
hercogo eigulys. Ties Perona“ aš paleidau savo sakalą į gervę, buvau jį 
atsinešęs iš pat Škotijos ir tikėjausi, kad jis išgarsins mane, bet tas bjau- 
rus nenaudėlis strėle pervėrė mano paukšų. 

— O ką tu jam padarei? — paklausė pirklys. 

— Prikūliau, — jaunuolis sumojavo lazda, — taip, kaip vienas krikščio- 
nis gali apdoroti kitą... Bet dvasios neišleidau, nenorėjau, kad jo kraujas 
kristų ant mano galvos. 

— O ar žinai, — paklausė miestelėnas, — kad jeigu būtum patekęs į ran- 
kas Burgundijos hercogui, tas būtų pakoręs tave kaip svogūnų pynę? 

— Taip, girdėjau, kad jis šitokiems darbeliams taip pat greitas, kaip 
Prancūzijos karalius. Bet kadangi tai atsitiko ties Perona, aš moviau per 


* Išdidus kaip škotas! (Pranc.) 
** Eufemizmas vietoj /ėe de dieu!, reiškiąs maždaug „dievaži 

sieną ir parodžiau jam špygą. Jeigu tas eigulys nebūtų pasiskubinęs, tai, 
ko gera, būčiau stojęs pas Burgundijos hercogą tarnauti. 

— Jeigu paliaubos nutrūks, jis bus smarkiai prašovęs, kad pražiopsojo 
tokį paladiną, — tarė pirklys ir dirstelėjo į savo bendrą, šis, nudelbęs akis, 
atsakė niauria šypsena, ši nušvietė jo veidą taip, kaip kad lekiantis meteo- 
ras akimirką nušviečia žiemos dangų. 

Jaunasis škotas staiga susigriebė, užsitraukė kepuraitę ant dešinio smil- 
kinio, tuo parodydamas, jog nenori būti išjuokiamas, ir griežtai tarė: 

— Mano ponai, ir ypač tamsta, vyresnysis, kuriam derėtų būti išmin- 
tingesniam, manyčiau, turėsit įsitikinti, kad ne taip jau protinga ir saugu 
su manim pokštus krėsti. Man anaiptol nepatinka jūsų šnekos tonas. 
Aš galiu leistis traukiamas per dantį, net išbaramas, jei bara vyresnis 
už mane, ir pasakysiu: „Ačiū, pone!“, jeigu žinosiu, jog to nusipelniau. 
Tačiau nemėgstu būti tampomas už rankos kaip mažas vaikas, kada, die- 
važi, jaučiuosi esąs ganėtinai stiprus ir lengvai apdorosiu jus abu, jeigu 
išvesite mane iš kantrybės. 

Atrodė, kad pirklys plyš, besijuokdamas iš vaikino elgesio. O jo 
bičiulio ranka siektelėjo kardo rankenos, tačiau jaunuolis, tai pamatęs, 
sudavė jam per riešą ir numušė ranką į šalį. Nuo to pirkliui dar links- 
miau pasidarė. 

— Palauk, palauk, narsuoli škote! — suriko jis. —- Meldžiu vardan šau- 
niosios tavo šalies! Ir tu, brol, sutramdyk grėsmingą savo žvilgsnį. Pas- 
gues-die4! Būkime teisingi ir sutarkime, kad už maudynę atsilyginta šiuo 
grakščiu ir mitriu smūgiu per riešą. Taigi klausyk, jaunasis mano drau- 
ge, — kreipėsi pirklys į jaunuolį įsakmiu tonu, iškart prigesindamas jo 
jaunystės įkarštį ir sukeldamas pagarbą sau, — užteks smarkauti. Aš ne- 
linkęs į pokštus, o mano draugužis, kaip pats matai, jau gavo ganėtinai. 
Pasakyk, kaip tu vadinies? 

— Į mandagų klausimą galiu mandagiai ir atsakyti, — atsiliepė jaunuo- 
lis, — ir deramai pagerbsiu jūsų amžių, jeigu nevesite iš kantrybės savo 
patyčiomis. Čia, Prancūzijoj ir Flandrijoj, dėl šio mano sakalmaišio, kurį 
nešioju ant peties, žmonės sugalvojo sakyti, kad esu Vaikinas su aksomi- 
niu kapšeliu, bet tėvynėje visi mane vadina Kventinu Dervardu. 

— Dervardu? — pakartojo senis. - Ar tai bajoriška pavardė? 

— Penkiolika mano protėvių kartų buvo bajorai, — atsakė jaunuo- 
lis, — ir todėl aš laikau karo tarnybą vieninteliu man deramu pašaukimu. 

— Tikras škotas! Daug kilmingų protėvių, daug puikybės, o kišenėje, 
kertu lažybų, vėjai švilpauja. Klausyk, drauguži, — tarė jis savo bendrui, — 
eik pirma mūsų ir pasakyk, kad patiektų šilkmedžių guote pusryčius, 
prie kurių šis jaunuolis puls kaip išbadėjusi pelė prie skanaus sūrio. O dėl 
čigono... duok ausį, pasakysiu... 

Jo bendras niauriai, bet supratingai šyptelėjo ir spėriu žingsniu nusi- 
skubino. Pirklys tuo tarpu kreipėsi į jaunąjį Dervardą: 

— Judėkime ir mudu palengvėle. Eidami per mišką, gal užsuksim į 
Šventojo Huberto koplyčią?! mišių išklausyti. Juk nedera galvoti apie 
kūniškus poreikius pamiršus dvasiškuosius. 

Dervardas, kaip geras katalikas, negalėjo nesutikti su šiuo pasiūlymu, 
nors tikriausiai visų pirma būtų mieliau norėjęs išsidžiovinti drabužius 
ir pasistiprinti. Padilbiai žvelgiąs jų bendras greit dingo iš akių, bet jie ir 
toliau žengė tuo pačiu taku, kuriuo anas nusiskubino, kol atsidūrė aukštų 
medžių miške, kur tankiai augančius krūmus kirto ilgi ir platūs spindžiai. 
Pro juos buvo matyti, kaip tolumoj ramiai risnoja nedidelės bandos brie- 
džių, čia besijaučiančių visiškai saugiai. 

— Jūs klausėte, ar aš geras lankininkas, — tarė jaunasis škotas. — Duo- 
kite man lanką su pora strėlių ir kaipmat turėsite briedienos. 

— Pasgues-dien! Būk atsargus, jaunasis bičiuli! Tas mano draugas bud- 
riai seka briedžius. Jam pavesta juos prižiūrėti, O jis — griežtas sargas. 

— Jis panašesnis į mėsininką negu į linksmą eigulį, — atsakė Dervar- 
das. — Sunku įsivaizduoti, kad toks pakaruoklio veido žmogus galėtų ką 
nors bendra turėti su kilnia medžioklės pramoga. 

— Taip, jaunasis bičiuli, — sutiko jo bendrakeleivis, - mano draugužis 
iš pirmo žvilgsnio gal ir nekokį daro įspūdį, bet dar niekas, kam iš arčiau 
teko jį pažinti, nėra juo nusiskundęs. 

Kventinui Dervardui pasirodė, kad šie žodžiai buvo pasakyti kažko- 
kiu keistu ir nemaloniu tonu. Staiga dirstelėjęs į tą žmogų, jis pamatė, 
kad jo veide, vos pastebimoje šypsenoje, kuri iškreipė viršutinę lūpą, taip 

pat žvitrios veriančios akies žybtelėjime slypi kažkoks grasumas, patvir- 
tinantis tą nemalonų jam padarytą įspūdį. 

„Juk žmonės man pasakojo apie plėšikus, klastingus sukčius ir galva- 
žudžius! — pagalvojo jis. — Ko gera, anas tipelis yra žmogžudys, o šis se- 
nas nedorėlis, jo bendras, nori mane įvilioti į spąstus. Reikia nežiopsoti... 
Nieko daugiau jie iš manęs nepelnys, tik smagių škotiškų niuksų“. 

Kol jis šitaip galvojo, jie priėjo laukymę, kur aukšti girios medžiai 
augo atokiau vienas nuo kito ir kur žemę, neapžėlusią krūmais ir me- 
džiokšniais, dengė vešlios, tankios žolės kilimas. Apsaugotas nuo svili- 
nančios saulės spindulių, jis buvo toks švelnus ir gražus, koks retai pa- 
sitaiko Prancūzijoje. Šioje laukymėje augo daugiausia didžiuliai bukai ir 
guobos, kurios stiebėsi aukštyn lyg iškilnios šnarančių lapų kalvos. Tarp 
šių didingų žemės galiūnų, atviriausioje laukymės vietoje, stovėjo kukli 
koplyčia, šalia kurios čiurleno upelis. Koplyčios architektūra buvo visai 
paprasta ir gana grubi. Šalia glaudėsi mažytė sarginė atsiskyrėliui vie- 
nuoliui ar kunigui, kurie čia gyveno, kad galėtų nuolat laikyti pamaldas. 
Mažoje nišoje virš skliautuotų durų stovėjo akmeninė šventojo Huberto 
statulėlė su medžioklės ragu ant kaklo ir skalikų pora prie kojų. Visiškai 
suprantama, kad koplyčia vidury parko ar rezervato, kuriame knibždėjo 
žvėrių, buvo pastatyta medžioklės patronui šventajam Hubertui.* 

Senasis vaizbūnas pasuko šio švento pastato link, sekamas iš pas- 
kos jaunojo Dervardo. Jiems artėjant lyg tyčia pasirodė apsirengęs ap- 
eiginiais drabužiais kunigas, kuris, be abejo, ėjo iš savo celės laikyti 
mišių. Dervardas pagarbiai nusilenkė kunigui, kaip to reikalavo pa- 


* Viduramžiais kiekvienas amatas turėjo savo globėją šventąjį. Medžioklė su 
jos sėkmėmis ir pavojais — daugeliui kaip nuolatinis užsiėmimas, o kiekvienam kaip 
pramoga — buvo pavesta šventojo Huberto globai. 

Šio miško šventasis buvo Akvitanijos hercogo Bertrando sūnus ir, kol priklau- 
sė pasauliečių luomui, - karaliaus Pepino?“ dvariškis. Jis nepaprastai mėgo medžio- 
ti ir dėl šios pramogos praleisdavo pamaldas. Vieną sykį šitaip pramogaujant, jam 
pasirodė briedis su kryžium tarp ragų, ir jis išgirdo balsą: šis pagrasino jam amžina 
bausme, jeigu neatgailaus už nuodėmes. Tada jis pasitraukė iš pasaulietiško gyve- 
nimo ir priėmė šventimus. (Cia ir toliau pastabos autoriaus.) 

protys. O jo kelionės draugas su dar didesniu pamaldumu priklaupė 
ant vieno kelio, priėmė kunigo palaiminimą ir įėjo iš paskos į koplyčią, 
žingsniu ir laikysena parodydamas kuo nuoširdžiausią nusižeminimą ir 
dievobaimingumą. 

Koplyčios vidaus puošyba visu kuo priminė mėgstamą jos šventojo 
globėjo užsiėmimą, kol jis gyveno žemėje. Įvairiuose kraštuose medžio- 
jamų žvėrių dailiausi kailiai čia atstojo kilimus ir drapiruotes ties alto- 
riumi ir visur kitur. Sienas dabino medžioklės ragai, lankai, kilpiniai ir 
kitokie medžioklės simboliai. Pramainais kabojo briedžių, vilkų ir kitų 
medžiojamų žvėrių galvos. Žodžiu, visi papuošimai buvo iš miško gyve- 
nimo, o pačios mišios, vadinamos „medžioklės mišiomis“, būdavo gero- 
kai trumpesnės už įprastas, — mat didikai ir kunigaikščiai nekantraudavo 
kuo greičiau jas išklausyti ir pradėti mėgstamą pramogą. 

Tačiau Dervardo bičiulis per šias trumpas pamaldas, atrodė, visas 
atsidavė karštai maldai. O Dervardas, ne taip apimtas dievobaimingos 
dvasios, kaltino save, kad įtarinėjo tokį dorą ir pamaldų žmogų. Dabar 
anaiptol nebelaikydamas jo nei plėšikų talkininku, nei bendru, jis visa 
širdimi buvo linkęs žiūrėti į jį kaip į šventąjį. 

Kai pasibaigus mišioms juodu kartu išėjo iš koplyčios, pirklys tarė 
Dervardui: 

— Iš čia iki miestelio vos keletas žingsnių, dabar jau galėsi ramia sąži- 
ne baigt pasninkauti... Eik paskui mane! 

Pasukęs į dešinę taku, kuris pamažu kilo aukštyn, pirklys patarė savo 
bendrakeleiviui jokiu būdu neišsukti iš kelio ir kuo labiau laikytis vidu- 
rio. Dervardas neiškentė nepaklausęs, kam tas atsargumas. 

— Dabar tu esi netoli karaliaus dvaro, jaunuoli, — atsakė jo vado- 
vas. — Pasgwes-dieu, žinok, kad ne tas pat vaikščioti čionai ar po viržiais 
apžėlusias Škotijos kalvas. Kiekviename žingsnyje, išskyrus taką, kuriuo 
mes einame, čia slypi pavojus, čia pilna žabangų“", kurios it dalgiai nuker- 
ta neatsargaus keleivio koją taip mikliai, kaip lenktas sodininko peilis — 
obelies augmenis. Aštrūs geležiniai smaigai tau kiaurai pervers pėdą, o 
užmaskuotos vilkduobės tokios gilios, kad jose liksi palaidotas amžiams. 
Mat dabar mes einame per paties karaliaus valdas ir tuoj išvysim pilį. 

— Jei būčiau Prancūzijos karalius, — tarė jaunasis škotas, — perne- 
lyg nesivarginčiau su visokiais spąstais ir žabangais, o stengčiausi valdyti 
taip, kad joks žmogus nedrįstų artintis prie mano pilies su piktais ketini- 
mais. O kas ateitų taikiai ir su gera valia, tai - kuo jų daugiau, tuo mums 
linksmiau būtų. 

Jo bendrakeleivis apsidairė aplinkui neramiu žvilgsniu ir pasakė: 

— Tyliau, tyliau, gerbiamasis Vaikine su aksominiu kapšeliu! Aš vi- 
sai pamiršau įspėti, kad šios vietos yra didžiai pavojingos dar ir todėl, 
jog net šių medžių lapai turi ausis, kurios viską, ką išgirsta, praneša 
pačiam karaliui. 

— Būta čia ko! — atsiliepė Kventinas Dervardas. — Aš esu škotas ir 
nebijočiau drąsiai pasakyti, ką galvoju, net pačiam karaliui Liudvikui, 
telaimina jį Dievas! O tas ausis, apie kurias kalbėjote, tai, išvydęs kokiam 
žmogui ant galvos, bematant nukapočiau medžiokliniu peiliu. 

III SKYRIUS 
Pilis 


Iškilus ant kalvos pilis aukštoji. 

Kas drįstų brautis, keltą tam pastoja 
Grotuoti vartai, sienos rūsiios, tylos, 
Grioviai, klastingi užbuolikui, gilūs. 
Sulingus upė teka balei mūrus, 

Aukštai sargybos bokštai stūkso mūras. 


Nežinomas autorius?“ 


Gisi kalbėdamiesi Dervardas ir naujasis jo pažįstamas priėjo Ple- 
si le Turo pilį, kurios visas fasadas dabar atsivėrė jiems prieš akis. 
Net tais pavojingais laikais, kada didikai ir šiaip gyveno sustiprintose 
buveinėse, ši pilis buvo itin rūpestingai saugoma ir parengta gynybai. 

Nuo miško pakraščio, kur jaunasis Dervardas su naujuoju draugu 
sustojo norėdami apžvelgti karališkąją rezidenciją, plytėjo ar, teisingiau, 
nežymiai kilo atvira aikštė, be jokių medžių ar krūmų, išskyrus vieną 
milžinišką apdžiūvusį seną ąžuolą. Ši vieta buvo palikta atvira, kaip vi- 
sais amžiais reikalavo tvirtovių statymo taisyklės, kad priešas neturėtų 
kuo prisidengti ir neprisiartintų prie sienų nepastebėtas nuo kuorų. Už 
aikštės stūksojo pati pilis. 

Ją supo trys dantytos išorinės sienos su bokštais, kurie stiebėsi kiek- 
viename kampe. Antroji siena buvo aukštesnė už pirmąją ir išmūryta 

taip, kad ją būtų galima ginti, jei priešas užimtų pirmąją. Panašiai trečioji, 
arba vidinė, siena taip pat sudarė patikimą užtvarą. 

Aplink išorinę sieną, kaip prancūzas papasakojo jaunajam savo bi- 
čiuliui (jie stovėjo žemiau už pilies pamatus ir negalėjo matyti), ėjo maž- 
daug dvidešimties pėdų gylio griovys, į kurį tekėjo vanduo, užtvenkus 
Šero upę, teisingiau pasakius, vieną jos intaką. Už pirmosios mūro sie- 
nos, kaip jis paaiškino, telkšojo antra vandens tranšėja, o trečioji, vėl 
tokio pat nepaprasto pločio, buvo išvesta tarp antrosios ir vidinės sie- 
nos. Visų šių trijų griovių ir išoriniai, ir vidiniai pakraščiai buvo tankiai 
aptverti geležiniais virbais su aštriais šakotais smaigaliais. Šitoks aptvaras 
to meto sustiprinimuose buvo vadinamas chevaux-de-frise??, tai yra ragoti- 
nėmis, ir kiekvienas mėginimas jas perlipti buvo tolygus savižudybei. 

Už vidinės mūro sienos stiebėsi jau pati pilis, sulipdyta iš įvairių laiko- 
tarpių pastatų. Jie glaudėsi apie senovišką niauriai atrodantį centrinį bokš- 
tą, kuris buvo pats seniausias iš visų statinių ir kyšojo aukštai išstypęs į 
dangų lyg koks juodaodis Etiopijos milžinas. Be langų, tik su šaudymo an- 
gomis, šen bei ten paliktomis gynybai, šis bokštas kėlė tokį patį nemalonų 
įspūdį, kokį patiri žvelgdamas į aklą žmogų. Ir kiti pastatai, atrodė, vargu 
ar buvo geriau pritaikyti gyventi, nes jų langai žiūrėjo į vidinį siena aptver- 
tą kiemą. Taigi pilis iš išorės labiau panėšėjo į kalėjimą, o ne į rūmus. 

Tuo metu viešpatavęs karalius dar sustiprino šį panašumą, nes norė- 
damas, kad priestatai, kuriuos nusprendė prilipdyti prie tvirtovės, nesi- 
skirtų nuo ankstyvesniųjų, liepė juos statyti iš tamsiausios spalvos plytų 
ir akmenų, o į kalkes įmaišyti suodžių. Kaip ir daugelis nepasitikinčių 
žmonių, karalius nenorėjo, kad kas pastebėtų šį jo įtarumą, ir todėl pasi- 
stengė, kad visa pilis atrodytų perdėm senoviška ir primityvi. 

Ši kraupi tvirtovė turėjo tik vieną įėjimą, — bent Dervardas nepaste- 
bėjo jokios kitos angos sienoje, o tik tą vietą, kur pirmutinės, išorinės, 
sienos viduryje stiebėsi du masyvūs bokštai — įprastinė vartų gynyba su 
įprastiniais priedais: grotomis (jos dabar buvo nuleistos) ir pakeliamuoju 
tiltu (jis buvo pakeltas). Panašūs vartų bokštai stūksojo antroje ir trečioje 
sienoje, tik ne vienoje linijoje su išorinio mūro bokštais, nes kelias nėjo 
tiesiai per visas tris sienas toje pačioje vietoje. Patekusieji pro pirmuosius 

vartus turėdavo paėjėti į šalį apie trisdešimt jardų tarp pirmos ir antros 
sienos, apšaudomi iš abiejų pusių, jei jie būdavo priešai. O praėję antrąją 
sieną, turėdavo padaryti panašų zigzagą nuo tiesiosios linijos, kad pa- 
siektų trečiosios, arba vidinės, sienos vartus. Taigi norint patekti į išorinį 
kiemą, kuris buvo priešais pačios pilies pastatą, reikėjo pereiti du siaurus 
ir pavojingus tarpeklius, kryžmiškai apšaudomus iš pabūklų, ir vienus po 
kitų trejus vartus, ginamus veiksmingiausiomis to meto priemonėmis. 

Jaunasis Dervardas buvo atkeliavęs iš Škotijos, panašiai nusiaubtos 
karo su svetimtaučiais ir tarpusavio vaidų, — iš šalies, kurios nelygus ir kal- 
nuotas paviršius, išraižytas stačiais skardžiais ir aukštakrančiais upokšniais, 
taip pat teikia daug galimybių tvirtovėms statyti. Todėl visai suprantama, 
kad jis ganėtinai išmanė visokias gudrybes, kuriomis žmonės tame rūs- 
čiame amžiuje stengėsi savo būstus padaryti saugius. Tačiau Dervardas 
atvirai prisipažino savo bendrakeleiviui, kad neįsivaizduoja, jog, pasitelkus 
sumanumą, galima taip sustiprinti gynybą ten, kur gamtinės sąlygos tokios 
nepalankios, nes vietovė, kaip mes jau minėjome, buvo tik aukštumėlė su 
maža nuožulnuma, kylančia aukštyn nuo tos vietos, kur jie stovėjo. 

Norėdamas dar labiau nustebinti jaunuolį, pirklys papasakojo, kad 
aplinkui pilį, išskyrus vienintelį vingiuotą taką, kuriuo galima saugiai pri- 
artėti prie vartų, kaip ir tankynėje, kurią jie ką tik perėjo, prispęsta vi- 
sokiausių spąstų, žabangų, užmaskuotų duobių sučiupti nelaimingajam, 
kuris drįstų čia žengti be vadovo. Dar jis pridūrė, kad ant sienų įrengti 
tam tikri geležiniai lopšiai, vadinami „kregždžių gūžtomis“, ir iš jų regu- 
liariai keičiami sargybiniai, saugiai pasislėpę, gali ramiai nusitaikyti į kiek- 
vieną, kas tik pabandytų įeiti, nedavęs sutarto ženklo ar nepasakęs tos 
dienos slaptažodžio. Dieną ir naktį eina sargybą karališkosios gvardijos 
šauliai, už tai gaudami iš karaliaus Liudviko didelę algą, gerus drabužius 
ir daug kitų privilegijų bei išaukštinimų. 

— Tad dabar pasakyk man, jaunuoli, — paklausė naujasis bičiulis, — ar 
yra tekę kur nors matyti tokią stiprią tvirtovę? Ir kaip manai, ar atsirastų 
drąsuolių, kurie išdrįstų ją pulti? 

Vaikinas ilgai ir įtemptai žiūrėjo į pilį, kuri jį taip sudomino, kad jis, 
jaunatviško smalsumo apimtas, pamiršo, jog tebėra visas šlapias. Jo akys 

sublizgėjo, o skruostai paraudo, lyg būtų pats sumąstęs atlikti kokį didį 
žygdarbį. Pagaliau atsakė: 

— Pilis tikrai stipri ir gerai saugoma, bet narsuoliams nėra negalimų 
dalykų. 

— Ar tavo šalyje atsirastų tokių, kurie ryžtųsi panašiam žygiui? — pa- 
klausė pirklys lyg ir su panieka. 

— Tvirtinti nenoriu, - atsakė jaunuolis, - bet Škotijoje yra tūkstančiai, 
kurie dėl teisybės ryžtųsi tokiam drąsiam poelgiui. 

— Hm! Tai gal ir pats esi toks karžygys? 

— Nusidėčiau, jei girčiausi be reikalo, — atsakė jaunasis Dervardas. — 
Bet mano tėvas yra atlikęs tokių žygdarbių, o aš, man rodos, nesu išsigi- 
mėlis, aš jo tikras sūnus. 

— Na ką gi, — pasakė bičiulis šypsodamasis, — galėsi čia išmėginti 
drąsą su sau lygiais, ir net su savo tautiečiais, nes karaliaus Liudviko 
asmeninės gvardijos šauliai yra škotai. Tai jie eina sargybą štai ant šių 
sienų — trys šimtai aukštakilmių tavo šalies bajorų. 

— Jei aš būčiau karalius Liudvikas, — tarė jaunuolis, — patikėčiau savo 
saugumą vien tiems trims šimtams ištikimųjų Škotijos bajorų, išgriovęs 
apsaugines sienas, užversčiau griovius, sušaukčiau kilminguosius savo 
perus ir paladinus ir smagiai gyvenčiau, laužydamas ietis riterių turny- 
ruose. Dieną pokyliaučiau su didikais, naktį šokčiau su damomis, o prie- 
šo bijočiau ne daugiau kaip musės. 

Jo bendrakeleivis vėl nusišypsojo ir pasakęs, kad juodu per daug pri- 
artėjo prie pilies, apsigręžė ir pasuko atgal į mišką, tik jau kitu, daug 
platesniu ir labiau pramintu taku negu tas, kuriuo čia buvo atėję. 

— Šis kelias eina į Plesi miestelį, taip jis vadinamas, kur tu, kaip pa- 
keleivis, rasi padorią žmonišką nakvynę, — pasakė Dervardui palydo- 
vas. — Toliau, maždaug už dviejų mylių, yra gražus Turo miestas, kurio 
vardu vadinasi ši turtinga, klestinti grafystė. Tačiau Plesi, arba Plesi prie 
parko, kaip tas miestelis kartais vadinamas dėl to, kad yra prie karališko- 
sios rezidencijos ir ją supančio medžioklės draustinio, tau bus arčiau ir 
patogiau apsistoti. 

— Ačiū jums, mielas pone, už patarimą, — padėkojo jaunuolis, — bet 
aš čia trumpai teužtruksiu ir, jei tik gausiu užkąsti truputėlį mėsos ir iš- 

gerti ko nors geriau už vandenį, būsiu visai patenkintas, nesvarbu, ar tas 
miestelis yra prie karališkojo parko, ar prie kokios balos. 

— O aš maniau, kad pats turi kokį draugą šitoje pilyje aplankyti. 

— Taip, turiu... Tikrą savo motinos brolį, - atsakė Dervardas. — Prieš 
iškeliaudamas iš gimtųjų Angaus kalvų, jis buvo šauniausias vyras, koks 
tik žengė mūsų šilojais. 

— Kaip jo pavardė? — paklausė pirklys. — Aš galėčiau apie jį pasiteiraut, 
nes tau pavojinga vienam artintis prie pilies — dar gali palaikyti šnipu. 

— Po šimts pypkių! — nusikeikė jaunuolis. - Aš šnipas! Dievaži, suži- 
nos, iš kur kojos dygsta tas, kam šaus į galvą mane taip gėdingai apkal- 
tinti! O savo dėdės pavardę galiu pasakyti. Prašau — jo pavardė Leslis, 
garbinga, kilni pavardė. 

— Aš tuo neabejoju, — pasakė senasis žmogus, — bet karaliaus škotų 
gvardijoje tarnauja trys Lesliai. 

— Mano dėdė - Liudovikas Leslis, - patikslino jaunuolis. 

— Iš trijų Leslių, - atsakė pirklys, — du yra Liudovikai. 

— Mano giminaitis pramintas Liudoviku Randuotuoju, — atsiminė 
Kventinas. - Mūsų giminėje yra tiek daug bendravardžių, kad neturin- 
tiems valdomų žemių, pagal kurių vietovardžius būtų galima juos vadin- 
ti, mes visada duodame pravardes. 

— Duodate 707 de guerre, tai yra karišką pavardę, nori pasakyti! — tarė 
Kventino palydovas. — Tą karį, apie kurį kalbi, mes turbūt vadiname Le 
Balafrė, jūsiškai Randuotuoju, nes jam ant veido yra didžiulis randas. 
Jis šaunus vyras ir puikus karys. Būtų gerai, jei galėčiau padėti tau pasi- 
matyti! Mat gvardiečių tarnyba labai griežta, ir jiems neleidžiama išeiti 
iš pilies, nebent lydint karalių. O dabar, jaunuoli, atsakyk man į vieną 
klausimą. Dedu galvą — tu nori kartu su dėde tarnauti karaliaus škotų 
gvardijoje. Jei tikrai to sieki, tai labai drąsu, ypač kad esi dar labai jaunas, 
o tai tarnybai, į kurią taikai, reikia keleto metų patirties. 

— Gal kada apie tai ir galvojau, — atsainiai tarė Dervardas, — bet da- 
bar, jei ir turėjau tokią svajonę, ji jau išgaravo. 

— Kodėl, jaunuoli? — paklausė prancūzas kažkaip griežtai. — Kodėl 
tu šitaip iš aukšto kalbi apie tarnybą, į kurią veržte veržiasi kilmingiausi 
tavo tautiečiai? 

— Na tr į sveikatą, — rimtai atsakė Kventinas. — Atvirai kalbant, aš 
būčiau su mielu noru stojęs Prancūzijos karaliaus tarnybon, tačiau tegu 
rengia mane kuo puošniausiai ir valgydina kuo sočiausiai, aš kur kas la- 
biau mėgstu judėti atviroje padangėje, negu tupėti uždarytas štai tokiame 
narvelyje ar kregždės lizde, kaip jūs pavadinote tas grotuotas pipirines. 
Be to, — pridūrė jis tylesniu balsu, — pasakysiu teisybę, man nepatinka 
pilis, kai ant medžio priešais auga tokios gilės, kaip antai matau. 

— Nujaučiu, ką pats turi galvoje, — tarė prancūzas, — bet kalbėk 
aiškiau. 

— Gerai, kalbėsime aiškiau, — atsakė jaunuolis. — Matote aną puikų 
ąžuolą per strėlės šūvį nuo pilies? Juk ant to ąžuolo šakos karo žmogus 
su tokiu pat pilku kaptonu, kokį dėviu aš. 

— Taip, iš tikrųjų! — sušuko prancūzas. — Pasgues-dien! Matai, ką reiš- 
kia jaunos akys! Tikrai, ir aš kažką pastebėjau, bet pamaniau — varnas 
tarp šakų. Tačiau šis reginys anaiptol nėra keistas, jaunuoli. Kada vasara 
užleidžia vietą rudeniui, kada mėnesienos naktys darosi ilgos ir keliuose 
negali jaustis saugus, taikosi pamatyti visą tuziną, net porą tuzinų šitokių 
gilių karant ant to beviršūnio ąžuolo. Bet kas čia baisaus? Kaip tik tokio 
skaičiaus reikia akivaizdžiai įbauginti nenaudėliams. Kai koks šelmis ten 
pakabinamas, doras žmogus gali būti tikras, kad Prancūzijoje liko ma- 
žiau vienu vagimi ar plėšiku, galvažudžiu ar išdaviku, siurbėle ar žmonių 
engėju. Tai rodo, jaunuoli, kad mūsų valdovas yra teisingas. 

— Karaliumi Liudviku dėtas, aš karčiau juos toliau nuo savo rūmų, — 
pasakė jaunuolis. — Mano tėvynėje negyvėliai varnai kabinami ten, kur 
laikosi gyvieji, tik jau ne soduose ar karvelidėse. Tas bjaurus lavono tvai- 
kas... fu... riečia man nosį net čia, kur mes stovime. 

— Jei laikui bėgant tapsi doru ir atsidavusiu savo valdovo tarnu, gera- 
sis mano jaunuoli, — atsakė prancūzas, — tai įsitikinsi, kad joks aromatas 
neprilygsta kvapui, kurį skleidžia negyvas išdavikas. 

— Nenorėčiau sulaukti to meto, kai nebeturėsiu uoslės ar akių švie- 
sos, — tarė škotas. — Parodykite man gyvą išdaviką, ir štai mano ranka 
ir mano kalavijas, o kai žmogus nebegyvas, galas neapykantai. Bet štai, 
man rodos, mes pasiekėme miestelį, kur aš jums įrodysiu, kad nei mau- 
dynė, nei pasibjaurėjimas nesugadino man apetito papusryčiauti. Taigi, 

mielas drauge, kuo greičiau į užeigą. Vis dėlto prieš priimant jūsų vaišin- 
gumą, leiskite pasiteirauti, kaip turiu jus vadinti. 

— Žmonės vadina mane ponu Pjeru, - atsakė jo bendrakeleivis. — Aš 
nesivaikau jokių titulų. Esu paprastas žmogus, gyvenąs iš savo lėšų, — 
štai kaip. 

— Puiku, pone Pjerai, — tarė Kventinas. — Džiaugiuosi, kad likimas 
suvedė mus draugėn, nes man reikia retsykiais protingo patarimo, už 
kurį būsiu dėkingas. 

Kol jie šitaip ėjo kalbėdamiesi, viršum medžių išniręs bažnyčios 
bokštas su aukštu mediniu kryžium priminė, kad miestelis jau čia pat. 

Tačiau ponas Pjeras, truputį pasukęs iš kelio, kuris dabar susijungė 
su plačiu grįstu vieškeliu, pasakė Kventinui, kad užeiga, į kurią ketina įį 
nuvesti, stovi kiek nuošaliau ir ten priimami tik padoresni keleiviai. 

— Jeigu jūs turite galvoje tuos, kurie keliauja su storesnėmis piniginė- 
mis, — atsakė škotas, — tai aš nesu toks ir verčiau rizikuosiu būti užpultas 
plėšikų ant kelio, o ne lupikų užeigoje. 

— Pasgues-dieu! — sušuko jo vadovas. — Kokie jūs, škotai, esate atsar- 
gūs! Anglas, žiūrėk, įgriūva akiplotu į kokią karčemą, valgo ir geria visa, 
kas geriausia, ir nė nepagalvoja apie užmokestį, iki prisikemša pilvą. Bet 
jūs užmiršote, ponaiti Kventinai, — juk vadinatės Kventinu, - jūs užmir- 
šote, kad aš skolingas jums pusryčius už maudynę, kurią patyrėte per 
mano apsirikimą. Noriu atsiteisti už padarytą nuoskaudą. 

— Prisipažinsiu, kad jau pamiršau maudynę, nuoskaudą, jūsų norą 
atsiteisti ir visa kita, — atsakė geraširdis jaunikaitis. — Einant mano drabu- 
žiai išdžiūvo, beveik išdžiūvo, bet aš neatsisakysiu malonaus jūsų pasiū- 
lymo, nes vakar mano pietūs buvo tik menkas užkandis, o vakarieniauti 
visai neteko. Jūs atrodote pagyvenęs garbingas miestelėnas, ir nematau 
priežasties, dėl kurios turėčiau atsisakyti jūsų vaišingumo. 

Prancūzas paslapčia šyptelėjo, nes aiškiai matė, kad jaunuoliui, gal ir 
labai išbadėjusiam, nelengva valgyti už svetimus pinigus ir kad jis sten- 
giasi nugalėti savo išdidumą tardamas, jog susidarius šitokiai įpareigo- 
jančiai padėčiai tas, kuris sutinka priimti paslaugą, parodo ne mažesnį 
mandagumą už tą, kuris ją siūlo. 

Tuo tarpu jie pasuko žemyn į siaurą gatvelę aukštų skirpstų pavėsy 
ir pro jos gale esančius vartus pateko į nepaprastai didelės užeigos kie- 
mą. Tai buvo savotiškas viešbutis, skirtas kilmingiesiems ir pareigūnams, 
atvykstantiems su reikalais į pilį, kurioje tik labai retai ir tik tada, kai ne- 
išvengiamai turėdavo parodyti svetingumą, Liudvikas XI leisdavo apsi- 
stoti. Ant didžiulio netaisyklingo pastato paradinių durų kabojo herbinis 
skydas su karališkąja lelija, tačiau nei kieme, nei ties tarnybiniais pastatais 
beveik nesimatė triukšmingo judėjimo, kuris tomis dienomis, kada kil- 
mingųjų palydovai būdavo apgyvendinami privačiuose namuose ir užei- 
gose, bylojo, kad gyvenimas verda ir klientų netrūksta. Atrodė, jog kai- 
mynystėje stūksą rūstūs, nesvetingi karališkieji rūmai metė iškilmingumo 
1r grėslumo šešėlį šiems namams, skirtiems pagal visuotinį paprotį būti 
meilingumo, džiugių susitikimų ir geranoriškų linksmybių šventykla. 

Ponas Pjeras, nepašaukęs jokio tarno, net nepriėjęs prie paradinių 
durų, pakėlė vienų šoninių durų skląstį ir pirmas įžengė į didžiulį kam- 
barį, kur židinyje liepsnojo žabų ryšuliukas, o ant stalo buvo išdėlioti 
rakandai gausiems pusryčiams. 

— Mano bičiulis jau spėjo pasirūpinti, — paaiškino prancūzas ško- 
tui. — Juk esi sušalęs, todėl liepiau pakurti ugnį. Ir išalkęs — galėsi iškart 
sėsti pusryčiauti. 

Jis švilptelėjo, ir įėjęs šeimininkas su pagarba atsakė į pono Pjero 
bon jour, bet anaiptol nepasirodė linksmas ir šnekus, kuo visais amžiais 
pasižymėjo Prancūzijos smuklininkai. 

— Aš prašiau, kad vienas žmogus užsakytų pusryčius, — tarė ponas 
Pjeras. — Ar jis įvykdė mano paliepimą? 

Užuot atsakęs šeimininkas tik nusilenkė; nešdamas ir dėliodamas ant 
stalo visokiausius skanius patiekalus, jis neliaupsino jų nė vienu žodeliu. 
O pusryčiai buvo verti didžių pagyrų, kuriomis Prancūzijos užeigų sa- 
vininkai paprastai išgarbina gausias savo vaišes, kaip skaitytojas sužinos 
tolesniame skyriuje. 

IV SKYRIUS 
Pusryčiai 


Dangau! Koks valgis tr koksai idrūnas! 


„Joriko kelionės“*“ 


Ą*-=* skyriaus pabaigoje mes palikome jaunąjį mūsų kelei- 
vį, Prancūzijoje atsidūrusį tokioje geroje padėtyje pirmą kartą 
nuo to laiko, kai jis įžengė į senovės galų žemę. Pusryčiai, kaip minėjo- 
me, buvo nuostabūs. Čia buvo perigorietiško?" pyrago, kurį valgydamas 
kiekvienas smaguris būtų sutikęs mirti, kaip Homero aprašytieji loto- 
so valgytojai““, nuo pirmo kąsnio užmiršę savo gimtinę, tėvynę ir visas 
priedermes savo kraštui. Puikiai apkepusi jo pluta raitėsi kaip tvirtovės 
sienos aplink turtingą sostinės miestą, simbolizuojantį visuotinę gerovę, 
kurią saugoti buvo jų paskirtis. Buvo ir skanaus ragu su e/7/ po22 de Vavl, 
tai yra su skiltelėmis česnako, kurį taip mėgsta gaskonai ir kuriuo nesi- 
bodi škotai. Dar buvo ir skanaus kumpio, neseniai priklausiusio šernui, 
laisvai laksčiusiam kaimyninėse Monrišaro giriose. Buvo nuostabiausios 
baltos duonos, iškeptos mažais apvaliais kepaliukais, kurie vadinami bo4- 
les, tai yra rutuliais (Prancūzijoje kepėjai vadinami bow/angers), ir kurių 
pluta buvo tokia viliojanti, kad, net vien su vandeniu valgant, duona 
būtų atrodžiusi skanėstas. Bet čia buvo ne tik vandens. Ant stalo stovėjo 
odinis ąsotis, vadinamas bo/žrine, tai yra butelis, kuriame tilpo kvorta pui- 
kiausio prancūziško vyno. 


KVENTINAS DERVARDAS + 


Šitokia gausybė gerų valgių būtų sužadinusi apetitą net pačiai giltinei. 
Tad kokį įspūdį tai galėjo padaryti dar nė dvidešimt metų neturinčiam 
jaunuoliui, kuris, teisybę sakant, per pastarąsias dvi dienas beveik nieko 
neturėjo burnoj, gal tik kokį neprinokusį vaisių, kurį pasitaikė nusiskinti, 
ir kąsnelį miežinės duonos? Dabar jis iškart užgulė ragu, ir lėkštė be- 
matant ištuštėjo. Paskui ėmė atakuoti didįjį pyragą, įsiveržė į pačias jo 
teritorijos gelmes ir, užgerdamas milžinišką patiekalą vyno taure, vis iš 
naujo jį puolė. Užeigos šeimininkas tuo didžiai stebėjosi, o ponas Pjeras 
linksmai šypsojosi. 

Ponas Pjeras turbūt todėl, kad pamatė padaręs kur kas didesnę pa- 
slaugą, negu tikėjosi, tikrai džiaugėsi jaunojo škoto apetitu. Pagaliau pa- 
stebėjęs, kad valgančiojo rajumas ėmė silpti, pasistengė vėl jį sužadinti, 
užsakydamas saldumynų, 4a770/es, tai yra grietininių pyragaičių, ir kito- 
kių lengvų skanėstų, kurie jam atėjo į galvą, kad jaunuolis ilgiau valgytų. 
Visą tą laiką pono Pjero veide slypėjo savotiškas palankus linksmumas, 
o gal net geraširdiškumas, kuris, regis, visai nesiderino su jo paprastai 
griežtu, sarkastišku ir rūsčiu charakteriu. Pagyvenę žmonės beveik vi- 
sada gėrisi jaunimo džiaugsmais ir visokiais polėkiais, jeigu stebinčiojo 
savijauta yra natūrali ir jos nedrumsčia nei slepiamas pavydas, nei be- 
prasmiškas noras konkuruoti. 

Kventinas Dervardas, šitaip smagiai stiprindamasis, taip pat negalėjo 
nepastebėti, kad jo vaišintojo veidas, kuris iš pradžių atrodė itin nepa- 
trauklus, pasikeitė išgėrus puikiojo prancūziško vyno. Ir jis geraširdiškai 
papriekaištavo ponui Pjerui, ko tas linksmai juokėsi iš jo apetito, pats 
neparagaudamas nė kąsnelio. 

— Aš atlieku atgailą, — paaiškino ponas Pjeras, — ir man negalima 
valgyti prieš vidudienį nieko daugiau, tik truputį vaisių ir išgerti puodelį 
vandens. Pasakyk tai moteriškei, — kreipėsi jis į užeigos savininką, — tegu 
man atneša ir viena, ir kita. 

Šeimininkui išėjus, ponas Pjeras paklausė: 

— Na, ar aš neištesėjau savo pažado dėl pusryčių? 

— Niekad taip gardžiai nesu valgęs nuo to laiko, kai palikau savo gim- 
tąjį Glen-hulakiną, — atsakė jaunuolis. 

— Glen..? Kaip toliau? — paklausė ponas Pjeras. — Gal tu ruošiesi 
velnią prisišaukti tokiais ilgauodegiais burtažodžiais? 

— Glen-hulakinas yra senojo mūsų dvaro pavadinimas, mielas 
pone, — geraširdiškai tarė Kventinas. — Išvertus reiškia Uodų klonis. 
Galite juoktis, jei tas žodis jums skamba juokingai — nusipirkote tam 
teisę. 

— Aš visai neketinu tavęs užgaulioti, — paprieštaravo senasis prancū- 
zas, — bet kadangi tau taip patiko valgiai, noriu pasakyti, kad karališko- 
sios gvardijos šauliai škotai valgo šitaip arba dar geriau kiekvieną dieną. 

— Nieko nuostabaus, — atsakė Dervardas. — Kiaurą naktį ištupėjus 
„kregždės gūžtoje“, aišku, rytą turi būti velniškas apetitas. 

— Ir esti kuo jį patenkinti, — pridūrė ponas Pjeras. — Jiems nereikia 
kaip burgundams vaikščioti plikiems, jei nori sočiai pilvą prisikimšti. 
Gvardiečiai vilki kaip grafai, o lėbauja kaip abatai. 

— Gerai jiems, — sutiko Dervardas. 

— Tai kodėl nenori tapti gvardiečiu, jaunikaiti? Man rodos, tavo dėdė 
galėtų tave priimti į savo gretas, kada atsiras laisva vieta. Ir paklausyk — 
aš pats šiek tiek susijęs su tais reikalais ir galėčiau tau padėti. Manau, kad 
moki joti ne blogiau, kaip lanką tempti. 

— Mūsų giminės vyrai pralenkia visus, kas yra kada šarvuotą batą 
įkėlęs į balno kilpą. Nežinau, gal ir galėčiau priimti malonų jūsų pasiū- 
lymą. Bet pasvarstykite: maistas ir drabužiai yra reikalingi dalykai, tačiau 
tokie kaip aš galvoja apie išgarsėjimą, apie iškilimą ir narsius kovų žy- 
gius, o jūsiškis karalius Liudvikas — telaimina jį Dievas, nes jis Škotijos 
draugas ir sąjungininkas, — tūno sau šioje pilyje arba pajojėja iš vieno 
sustiprinto miesto į kitą ir laimi provincijas ne atviromis kautynėmis, o 
politinėmis machinacijomis. O aš galvoju kaip visi Duglai??, kurie visa- 
da mylėjo plačiuosius laukus, nes jiems labiau patiko vieversio giesmė, 
o ne pelės cypimas. 

— Jaunikaiti, — nutraukė jį ponas Pjeras, — nespręsk paskubomis 
apie valdovų veiksmus. Karalius Liudvikas stengiasi tausoti savo pa- 
valdinių kraują ir negalvoja apie savąjį. Juk jis pasirodė didžiai narsus 
Monleri mūšyje! 

— Taip, bet tai buvo prieš dvylika ar daugiau metų, — atsakė jaunuo- 
lis. — Aš norėčiau tarnauti valdovui, kurio šlovė būtų tokia pat žėrinti 
kaip ir jo skydas ir kuris nebijotų šokti į patį mūšio sūkurį. 

— Tai kodėl nepasilikai Briuselyje, pas Burgundijos hercogą? Jisai 
tave galėtų pasiųsti ten, kur tau kasdien kas nors aplamdytų kaulus, o 
jeigu tokios progos nebūtų, ir pats tatai padarytų — ypač jei išgirstų, kad 
tu apkūlei jo eigulį. 

— Tikrai, tas nelemtas atsitikimas man uždarė jo duris, — sutiko 
Kventinas. 

— O, pasaulyje netrūksta patrakėlių valdovų, su kuriais jauni nutrūkt- 
galviai visada ras ką veikti, — tarė jaunuolio patarėjas. — Ką, pavyzdžiui, 
pats galvoji apie Viljamą de la Marką? 

— Apie de la Marką?! - sušuko Dervardas. — Tarnauti tam Barzdo- 
čiui? Tam Laukiniam Ardėnų Šernui? Plėšikų ir galvažudžių vadeivai, 
kuris nudobia žmogų, kad galėtų atimti iš jo apsiaustą, ir kuris žudo 
beginklius kunigus ir piligrimus, lyg jie būtų landsknechtai ar kariškiai? 
Aš amžiams užtraukčiau dėmę savo tėvo herbui. 

— Gerai, mano karštakoši, — atsiliepė ponas Pjeras, — jeigu tas Šernas 
tau atrodo per didelis smarkuolis, tai stok pas Gelderno hercogą. 

— Tai tas pat, kas tarnauti pačiam kipšui, — atkirto Kventinas. — Pa- 
klausykit, juk jis nevertas, kad jį žemė nešiotų — pragaras išsižiojęs jO 
laukia. Žmonės kalba, kad jis laiko kalėjime savo tėvą ir kad net sumušė 
ji. Ar galite patikėti? 

Ponas Pjeras, atrodė, lyg ir sumišo išgirdęs, su kokiu nuoširdžiu pasi- 
baisėjimu jaunasis škotas kalba apie sūnaus nedėkingumą tėvui. 

— Tu, jaunikaiti, nežinai, kaip menkai tesieja kraujo giminystė kilmin- 
gus didžiūnus, — apgailestaudamas tarė prancūzas. Paskui jau linksmai 
pridūrė: — Kita vertus, jei sūnus ir sušėrė savo tėvui, tai, dedu galvą, tėvas 
ne kartą jį mušė vaikystėje. Taigi jie tik suvedė sąskaitas. 

— Stebiuosi girdėdamas jus šitaip šnekant, — pasakė škotas, rausda- 
mas iš piktumo. — Tokia žila galva kaip jūsų turėtų sugalvoti tinkames- 
nių dalykų pajuokauti. Jeigu senasis hercogas mušė sūnų vaikystėje, 
vadinasi, per mažai mušė. Verčiau tas būtų miręs nuo rykščių, negu 

dabar visam krikščioniškajam pasauliui gėdą daro, kad toks nenaudėlis 
buvo pakrikštytas. 

— Jei šitaip vertini kunigaikščius ir karo vadus, tai, man rodos, verčiau 
juo taptum pats, — atkirto ponas Pjeras. — Nes kur toks gudročius ras 
vadą, kuris tiktų jam vadovauti! 

— Jūs šaipotės iš manęs, pone Pjerai, — atsiliepė jaunuolis geraširdiš- 
kai, — ir gal ne be priežasties. Bet juk nepaminėjote nė vieno valdovo, ku- 
ris būtų kilnus vadas, turėtų narsią kariuomenę ir kurio vadovaujamam 
būtų galima garbingai eiti tarnybą. 

— Nenumanau, ką pats turi galvoje. 

— Nagi tą, kuris kaip Mahometo karstas — tebūnie tas Mahometas 
prakeiktas! - kabo tarp dviejų magnetų“, tą, kurio niekas negali pavadin- 
ti nei prancūzu, nei burgundu, tačiau kuris moka laviruoti tarp juodviejų 
ir pasiekė, kad tie du didūs valdovai jo bijo ir jam tarnauja. 

— Aš vis tiek negaliu įspėti, ką pats turi galvoje, — susimąstęs tarė 
ponas Pjeras. 

— Ką gi kitą galėčiau turėti galvoje, jei ne kilnųjį Liudviką Liuksem- 
burgietį, grafą de Sen Polį *, didįjį Prancūzijos konetablį“'? Su maža 
narsia savo kariuomene jis valdo nepriklausomas ir galvą laiko išdidžiai 
iškėlęs kaip karalius Liudvikas ar Burgundijos hercogas. Jis balansuoja 
tarp jų lyg žaidžiantis berniukas, stovįs vidury lentos, ant kurios galų kiti 
du paeiliui tai iškyla, tai nusileidžia. 

— Pavojus sužlugti jam gresia kur kas labiau negu dviem pirmie- 
siems, — tarė ponas Pjeras. — Paklausyk, jaunasis mano bičiuli! Ar žinai, 
kad gudrusis tavo politikas grafas de Sen Polis pirmas pradėjo per karą 
deginti šalį, tuo parodydamas pavyzdį kitiems? O tu juk plėšimą laikai 


* Tuo laikotarpiu konetablis de Sen Polis darė Liudvikui XI daug nemalonumų 
savo intrigomis. Siekdamas nepriklausomumo, jis rezgė intrigas ir su Anglija, ir 
su Prancūzija, ir su Burgundija. Kaip paprastai atsitinka šitokiems nepastoviems 
politikams, konetablis galų gale nuteikė prieš save visus galinguosius kaimynus, 
prieš tai visus iš eilės apgaudinėjęs ir niekinęs. Burgundijos hercogas jį išdavė 
Prancūzijos karaliui, šis surengė jam teismą ir paskubomis 1475 metais nubaudė 
mirties bausme kaip išdaviką. 

sunkiu nusikaltimu! Tad žinok, kol jis gėdingai nenusiaubė šalies, abi 
kariaujančios šalys visada pasigailėdavo tų miestų ir kaimų, kurie nesi- 
priešindavo. 

— Ne, dievaži, — atsiliepė Dervardas, — jeigu taip, tai aš imsiu manyti, 
kad tie didžiūnai nė vienas ne geresnis už kitą ir kad pasirinkti, pas kurį 
tarnauti, yra tas pat, kas nuspręsti, ant kurio medžio geriau būti pakar- 
tam. Bet grafas de Sen Polis, tas konetablis, doru keliu yra gavęs valdyti 
miestą, kuris vadinasi mano šventojo ir patrono Kventino vardu* (čia 
škotas persižegnojo), ir, man rodos, jeigu aš gyvenčiau ten, mano patro- 
nas pasirūpintų manimi — juk jis turi ne taip jau daug savo vardu krikšty- 
tųjų kaip kiti kur kas garsesni jūsų šventieji. Dabar jis veikiausiai pamiršo 
mane, vargšą Kventiną Dervardą, dvasinį savo krikštasūnį, jeigu leidžia 
vieną dieną keliauti nieko nevalgiusiam, o kitą — palieka šventojo Juli- 
jono, keleivių patrono, globai ir svetimtaučio paslaugai, nusipirktai už 
maudynę garsiojo Šero upėje ar jos intake. 

— Nepiktžodžiauk prieš šventuosius, jaunasis mano drauge, — tarė po- 
nas Pjeras. — Šventasis Julijonas yra ištikimas pakeleivingųjų patronas, o 
šventasis Kventinas gal tau yra kur kas daugiau gero padaręs, negu manai. 

Sulig tais žodžiais atsivėrė durys, ir į kambarį įėjo gal kiek daugiau 
nei penkiolikos metų mergaitė su padėklu, uždengtu raštuota damas- 
tine skepeta. Ant jo buvo lėkštutė su džiovintomis slyvomis, kuriomis 
visada garsėjo Turo apylinkės, ir įmantriai išgraviruota sidabrinė tautė, 
padaryta šio miesto auksakalių, kurie nuo seno pasižymėjo kruopščiu 
meistriškumu, išsiskirdami tuo iš kitų Prancūzijos miestų ir net pralenk- 
dami sostinės meną. Taurė buvo tokia grakšti, jog Dervardui nė į galvą 
neatėjo atidžiau patyrinėti, ar ji buvo iš sidabro, ar, kaip ir tas bokalas, 
iš kurio gėrė, prastesnio metalo, bet taip puikiai nudailinto, kad atrodė 
esanti iš tauresnės naugės. 

Tačiau patarnauti atėjusi mergaitė patraukė Dervardo dėmesį kur 
kas labiau negu tos smulkmenos, kurias atnešti jai buvo pavesta. 


* Valdydamas Sen Kventiną, konetablis pynė visokias politines intrigas, kol 
šios galop jam brangiai atsiėjo. 

Jis greitai pastebėjo, kad storos juodos kasos, sudėtos pagal jo šalies 
mergaičių paprotį, be jokių papuošalų, tik su laisvai supintu gebenės 
šakelių vainikėliu, buvo tarsi savotiškas šydas aplink jos veidą, kurio tai- 
syklingi bruožai, tamsios akys ir mąslumas darė ją panašią į Melpomenę. 
Vis dėlto skruostuose švietė silpnas raudonis, o lūpose ir akyse žaidė 
šypsena, rodanti, kad linksmumas nėra svetimas šiai išraiškingai fiziono- 
mijai, nors gal ir ne visai įprastas. Dervardui pasirodė, jog dėl kažkokio 
slegiančio rūpesčio jaunas ir mielas jos veidas buvo kur kas rimtesnis, 
negu dera ką tik prasiskleidusiam grožiui. Kadangi romantiška jaunystės 
vaizduotė yra greita daryti išvadas iš nereikšmingų prielaidų, Dervardas 
apsidžiaugė, nusprendęs iš to, ką pastebėjo, kad šios gražios būtybės 
likimą gaubia mįslinga paslaptis. 

— Kątai reiškia, Žaklina? — paklausė ponas Pjeras, kai mergaitė įėjo į 
kambarį. —- Kodėl atėjote jūs? Juk prašiau, kad ponia Peretė atneštų man 
tai, ko norėjau! Pasgues-dien! O gal ji mano esanti pernelyg ori asmenybė 
man patarnauti! 

— Mano giminaitė truputį negaluoja, — atsakė Žaklina skubiai, tačiau 
nuolankiai. — Ji truputį negaluoja ir neišeina iš savo kambario. 

— Tikiuosi, ji kambary viena? — paklausė ponas Pjeras, šiek tiek pa- 
brėždamas paskutinį žodį. — Aš esu viewx rowtier*, ir manęs neapgausi 
apsimetinėjimais. 

Žaklina išbalo ir net suvirpėjo nuo pono Pjero žodžių, nes reikia 
pasakyti, kad jo balsas ir žvilgsnis, visą laiką ir taip jau griežtas, kandus 
ir nemalonus, pykčio ar įtarumo akimirką tapdavo šiurpus ir keliąs 
nerimą. 

Bematant nubudo kalnietiškas Kventino Dervardo riteriškumas, ir 
jis, prišokęs prie Žaklinos, paėmė iš jos nešamą padėklą — jinai klusniai jį 
atidavė, bailiai ir neramiai stebėdama piktojo miestelėno veidą. 

Sunku buvo atlaikyti tų veriamų ir pasigailėti prašančių jos akių 
žvilgsnį, ir ponas Pjeras, ne tik sutramdęs savo nepasitenkinimą, bet ir 
suteikęs veidui kuo švelnesnę išraišką, maloniai tarė: 


* Senas vilkas (branc.). 


KVENTINAS DERVARDAS + 


— Aš tau nepriekaištauju, Žaklina, nes tu dar per jauna meluoti ir 
apgaudinėti, bet ateis diena, kai tapsi tokia kaip ir visos lengvabūdės mo- 
terys... Nerasi vyro, šiek tiek pagyvenusio pasauly, kad jis nebūtų turėjęs 
progos pažinti jus visas*. Šis Škotijos riteris tatai patvirtins. 

Žaklina dirstelėjo į jauną nepažįstamąjį, lyg paklusdama ponui 
Pjerui, bet Dervardui pasirodė, kad tas skubus žvilgsnis graudžiai 
maldavo ją paremti ir užjausti. Auklėjimo įdiegtas įprotis romantiškai 
garbinti moteriškąją lytį ir jauna širdis kaipmat jam skubiai padiktavo 
šiuos žodžius: 

— Aš mesčiau pirštinę kiekvienam savo amžiaus ir savo padėties prie- 
šininkui, kuris išdrįstų pasakyti, kad šiame veide, kurį dabar regiu prie- 
šais save, atsispindi kas nors kita, o ne tyriausia ir kilniausia siela. 

Mergaitė visa išbalo ir bailiai dirstelėjo į poną Pjerą, kuriam jaunojo 
riterio narsavimas, rodos, sukėlė tik juoką, veikiau sarkastišką negu gera- 
širdišką. Kventinas, kuris paprastai greit griebdavo už uodegos netaktiš- 
kas savo mintis, nors kartais tik po to, kai jos jau būdavo pasakytos, visas 
nuraudo, kad jam išsprūdo žodžiai, galėję būti palaikyti tuščiu pasigyrimu, 
ištartu seno taikios profesijos žmogaus akivaizdoje. Tai supratęs Kven- 
tinas ryžosi kaip pelnytą ir teisingą bausmę kantriai iškęsti užsitrauktą 
pajuoką. Jis davė ponui Pjerui taurę su padėklu, paraudęs it žarija ir kan- 
kinamas sumišimo, kurį mėgino paslėpti, nenatūraliai šypsodamasis. 

— Tu esi paikas jaunuolis, — tarė ponas Pjeras, — ir apie moteris išma- 
nai taip pat mažai, kaip ir apie valdovus, kurių širdis Dievas laiko savo 
dešinėje, — sakydamas pastaruosius žodžius, jis pamaldžiai persižegnojo. 

— O kas tada laiko moterų širdis? — paklausė Kventinas pasiryžęs, jei 
pavyks, nesiduoti žeminamas šio keistuolio senio, kurio rodomas prana- 
šumas ir išdidi, atsaini laikysena jį kažkaip varžė ir vertė gėdyts. 

— Šito turi pasiteirauti kur nors kitur, — taip pat ramiai atsakė ponas 
Pjeras. 

Kventinas vėl gavo atkirųį, bet per daug dėl to nesutriko. 


* Vienas karaliaus Liudviko bruožų, gana atgrasus, buvo tas, kad jis su panieka 
atsiliepdavo ir apie dvasinį, ir apie išorinį moterų grožį. 

„Juk šią pagarbą, — tarė jis sau, — aš rodau šitam Turo miestelėnui 
ne dėl tos menkutės paslaugos, kad jis užsakė pusryčius, nors jie buvo 
tikrai puikūs ir sotūs. Šunes ir sakalai prisijaukinami vien numestu kąs- 
niu, o žmogui prisirišti meilės, pareigos saitais reikia turėti dar ir gerą 
širdį. Šis senis, po galais, kažkoks ypatingas žmogus. Ir kas šitoji mer- 
gaitė, pasirodžiusi lyg nuostabi vizija? Juk tokia meili būtybė negali 
būti užeigos tarnaitė ar priklausyti šiam pinigus medžiojančiam vaiz- 
būnui, nors jis, atrodo, ir turi galią įsakinėti jai, kaip, be abejo, įsakinėja 
visiems, kurie atsitiktinai patenka į siaurą jo akiraųį. Tiesiog nuostabu, 
kokią didžią reikšmę fAlamandai ir prancūzai teikia turtui — kur kas di- 
desnę, negu tas turtas yra vertas. Man net rodosi, šis senas vaizbūnas 
mano, jog aš mandagiai elgiuosi su juo ne dėl jo amžiaus, o dėl jo 
pinigų... Aš, Škotijos bajoras, turįs ilgą genealogiją ir giminės herbą, o 
jis — paprastas Turo pirklys“. 

Kol šitokios mintys viena po kitos skriejo jaunojo Dervardo galvoje, 
ponas Pjeras, šypsodamasis ir kartu tapšnodamas Žaklinai per galvą, 
nuo kurios sviro ilgos kasos, kalbėjo: 

— Tu gali eiti sau, Žaklina. Man patarnaus šis jaunuolis. Aš pasakysiu 
tavo aplaidžiai giminaitei, kad ji negerai elgiasi, liepdama tau be reikalo 
rodytis žmonėms. 

— Ji mane siuntė tik jums patarnauti, — atsakė mergaitė. — Tikiuosi, 
neužsirustinsite ant mano tetos dėl to, kad... 

— Pasgues-dieu! — nutraukė ją pirklys, bet nepiktai. - Dar mėgini ginčy- 
tis su manim, mergiščia! O gal nori ilgiau paspoksoti į šį jaunikaitį? Dink 
greičiau! Jis yra bajoras, ir man ne gėda priimti jo patarnavimą. 

Žaklina išėjo, ir staigus jos dingimas taip paveikė Kventiną Dervar- 
dą, kad nutrūko jo minčių siūlas, ir jis mechaniškai įvykdė pono Pjero 
paliepimą, kai šis, laisvai atsilošęs krėsle, įsakinėti pratusiu balsu tarė: 
„Pastatyk padėklą šalia manęs!“ 

Dabar pirklys sėdėjo taip suraukęs tamsius antakius virš žvitrių akių, 
kad jų beveik nebuvo matyti. Tik retkarčiais žybtelėdavo skvarbus, ve- 
riamas jų žvilgsnis — tarsi akimirksniu švystelėjęs besileidžiančios saulės 
spindulys pro tamsų debesį. 

— Graži mergaičiukė, ar ne? — paklausė pagaliau senis, pakėlęs galvą 
ir įdėmiai žiūrėdamas į Kventiną. — Ji per daug daili būti užeigos tarnaite! 
Galėtų tapti papuošalu padoraus miestelėno namuose, tik blogai išauk- 
lėta ir žemos kilmės. 

Kartais pasitaiko, kad atsitiktinai mestas žodis išsklaido gražiausias 
mūsų iliuzijas, ir tada mes nebe taip palankiai žiūrime į neapdairuojį, nors 
tai jis padaro ir be blogos valios. Kventinas sutriko ir buvo besupyks- 
tąs — pats nežinodamas kodėl — ant šio senio, kuris davė jam suprasti, 
kad gražioji mergina yra ne kas kita, kaip kad rodė jos pareigos, — užeigos 
tarnaitė; žinoma, vyresnioji tarnaitė ir veikiausiai šeimininko dukterėčia 
ar šiaip kokia giminaitė, bet vis vien tarnaitė, priversta pataikauti klientų 
kaprizams, ypač ponui Pjerui, kuris turbūt mėgo rodyti savo užgaidas ir 
buvo ganėtinai turtingas, kad kiti jo klausytų. 

Jau nebe pirmą kartą įkyri mintis Dervardą skatino atskleisti senajam 
pirkliui jų kilmės skirtumą ir priversti jį įsidėmėti, kad nors ir kokie būtų 
jo turtai, jie vis vien neprilygs bajoriškai Dervardo genealogijai. Tačiau 
kas kartą, kai šitaip galvodamas pažvelgdavo į poną Pjerą, nudelbtą jo 
žvilgsnį, liesą veidą ir menkus, skurdžius drabužius, kažkas jaunuolį su- 
laikydavo, ir jis nebedrįsdavo pareikšti įsivaizduojamo savo pranašumo 
prieš šį vaizbūną. Priešingai, kuo dažniau ir atidžiau Kventinas į ji pa- 
žiūrėdavo, tuo labiau augo jo smalsumas sužinoti, kas iš tikrųjų yra tas 
žmogus. Dervardas pats sau nusprendė, kad jis mažiausia sindikas** arba 
aukštas Turo miesto magistrato pareigūnas, o gal vienas iš tų, kurie šiaip 
ar taip yra pratę reikalauti pagarbos ir būti gerbiami. 

O garbusis pirklys, atrodė, vėl nugrimzdo į susimąstymą. Paskui, 
nieko nesakydamas, pakėlė galvą, pamaldžiai persižegnojo, suvalgė kele- 
tą džiovintų slyvų ir nurijo kąsnelį sausainio. Ženklu paliepęs Kventinui 
paduoti taurę, jis paklausė, kai tas ją atkišo: 

— Rodos, sakeisi esąs bajoras? 

— Žinoma, — atsakė škotas, — jeigu tam užtenka penkiolikos kartų 
kilmingų protėvių, kaip jau minėjau. Bet dėl to nesivaržykite, pone Pje- 
rai; aš visą laiką buvau mokomas, kad jaunesnio pareiga yra patarnauti 
vyresniam. 

— Puiki taisyklė, — pasakė pirklys, pasinaudodamas jaunuolio patar- 
navimu ir paimdamas taurę. Iš ąsočio, kuris buvo to paties metalo kaip 
ir taurė, jis prisipylė vandens nesijaudindamas, kad pažeidė etiketą, kaip 
gal atrodė Kventinui. 

„Tetraukia velnias tokį senojo pirklio laisvumą ir familiarumą, — vėl 
pats sau tarė Dervardas. —- Naudojasi škoto bajoro patarnavimais taip 
nesivaržydamas, lyg aš būčiau koks dvaro tarnas savo tėviškėje!“ 

Pirklys, tuo metu baigęs gerti iš taurės vandenį, tarė: 

— Išvydęs, su kokiu apetitu pats gėrei prancūzišką vyną, pagalvojau, 
kad nelabai norėtum išgerti į mano sveikatą šio paprasto vandenėlio. Bet 
aš čia turiu eliksyro, kuris gali net šaltinio vandenį paversti puikiausiu 
vynu visoje Prancūzijoje. 

Tai sakydamas jis išsitraukė iš užančio didžiulę piniginę, pasiūtą iš 
jūros ūdros kailio, ir iš jos ėmė berti smulkias sidabrines monetas, kol 
taurė prisipildė iki pusės. 

— Tu, jaunikaiti, privalai būti kur kas dėkingesnis, — tarė ponas Pje- 
ras, — ir savo patronui šventajam Kventinui, ir šventajam Julijonui, negu, 
regis, buvai ligi šiolei. Aš patarčiau jų intencija padalyti išmaldos. Pasilik 
ir sėdėk šitoje užeigoje, iki pamatysi savo dėdę Liudoviką Leslį, kuris 
baigs sargybą popiet. Aš jam duosiu žinią, kad ieškotų tavęs čia, nes 
pilyje turiu reikalų. 

Kventinas Dervardas buvo beatsisakąs tokių dosnių naujojo savo 
bičiulio dovanų, bet ponas Pjeras suraukė antakius ir atsitiesęs oriai, kaip 
koks valdovas, ir tuo pirmą kartą nustebinęs Kventiną įsakė: 

— Jokių atsikalbinėjimų, jaunikaiti! Daryk, kas tau paliepta. 

Su šiais žodžiais jis išėjo iš kambario, ženklu parodydamas, kad 
Kventinas nesektų jam iš paskos. 

Jaunasis škotas liko stovėti nustebęs, nežinodamas, ką ir galvoti. 
Pirmiausia jam šovė į galvą visai suprantama, nors gal ir ne visai tauti 
mintis — pasižiūrėti į sidabrinę taurę. Ji aiškiausiai buvo artipilnė sidabro 
monetų — gal kelios dešimtys, o juk Kventinas per visą savo gyveni- 
mą nebuvo turėjęs kišenėje vienu metu nė dvidešimties. Bet ar galėjo 
jis, nepažeisdamas bajoriškos savo garbės, priimti šio turtingo plebėjo 

pinigus? Tai buvo nelengvas klausimas. Mat nors ir skaniai papusryčia- 
vo, to nebūtų užtekę keliauti nei atgal į Dižoną, jeigu surizikuos sutikti 
Burgundijos hercogo rūstybę ir prašytis priimamas į jo tarnybą, nei į 
Sen Kventino miestą, jeigu apsispręs pasirinkti konetablį de Sen Polį, 
nes vienam iš šių dviejų valdovų, jei ne Prancūzijos karaliui, Kventinas 
buvo nusprendęs pasisiūlyti tarnauti. Jis pasirinko gal protingiausią išeitį 
iš padėties — pasiryžo išklausyti savo dėdės patarimą. Daug nesvarstyda- 
mas susipylė pinigus į aksominį sakalo lesalo maišelį i1r pasišaukė užeigos 
šeimininką, norėdamas grąžinti jam sidabrinę taurę ir paklausti keleto 
klausimų apie šį dosnų ir valdingą vaizbūną. 

Šeimininkas tuojau įėjo. Nors kaip ir pirma neatrodė linkęs ben- 
drauti, kalbėjo daugiau, tačiau griežtai atsisakė priimti atgal sidabrinę 
taurę. 

— Ji ne mano, — pareiškė jis, - o pono Pjero. Jis, aišku, jums ją pado- 
vanojo. Aš turiu keturias sidabrines taures, kurias man paliko, amžiną jai 
atilsį, geroji mano senelė. Bet jos tiek tepanašios į šią dailiai išgraviruo- 
tąją, kurią laikote rankose, kiek ropė į persiką. Šitoji yra viena iš garsiųjų 
Turo miesto taurių, inkrustuota garsaus menininko Martino Dominiko, 
kuriam lygaus nėra visame Paryžiuje. 

— Sakykit, susimildamas, kas yra tas ponas Pjeras, — pertarė jį Der- 
vardas, — kad dalija tokias brangias dovanas nepažįstamiems? 

— Kas yra ponas Pjeras? — pakartojo šeimininkas, iš lėto tardamas 
žodžius, lyg juos košdamas. 

— Taip, kas yra tas ponas Pjeras ir kodėl jis šitaip švaistosi turtu? — 
skubiai ir įsakmiai pakartojo klausimą Dervardas. — Ir kas yra tas į mėsi- 
ninką panašus tipas, kurį jis pasiuntė užsakyti pusryčių? 

— O, kilnusis pone, reikėjo pačiam paklausti poną Pjerą, kas jis toks. 
O su tuo žmogum, kuris užsakė pusryčius, tai tegu Dievas saugo mus 
nuo artesnės pažinties! 

— Čia slypi kažkokia paslaptis! — pasakė jaunasis škotas. — Tas ponas 
Pjeras sakėsi esąs pirklys. 

— Jeigu jis taip sakė, — tarė šeimininkas, — vadinasi, ir yra pirklys. 

— Kuo jis prekiauja? 

— O, visokiausiais gerais dalykais, — paaiškino šeimininkas. — Bet 
svarbiausia, jis čia turi įrengęs šilko manufaktūras, kurių gaminiai pri- 
lygsta puikiausiems rietimams, venecijiečių atgabenamiems iš Indijos ir 
Kinijos. Šičia eidamas turbūt matėte eiles šilkmedžių, pasodintų pono 
Pjero įsakymu. Jie maitina šilko vikšrus. 

— O ta jauna mergaitė, kuri jam atnešė džiovintų vaisių, kas yra ji, 
drauguži? — paklausė svečias. 

— Mano gyventoja, pone. Ji apsistojusi drauge su savo globėja, gal 
teta, O gal šiaip giminaite, — atsakė šeimininkas. 

— O ar pas jus įprasta, kad svečiai patarnautų vieni kitiems? — pasi- 
teiravo Dervardas. — Aš pastebėjau, kad ponas Pjeras nenorėjo nieko 
priimti nei iš jūsų, nei iš jūsų tarnų rankų. 

— Turtuoliai gali turėti savo užgaidų, nes jie turi iš ko už jas mokė- 
ti, — atsakė šeimininkas. — Jau nebe pirmas kartas ponas Pjeras randa, 
kaip priversti bajoriškos kilmės asmenis jam patarnauti. 

Jaunasis škotas pasijuto lyg ir įžeistas šios užuominos, tačiau nero- 
dydamas pasipiktinimo paklausė, ar galėtų gauti užeigoje kambarį vienai 
dienai, o gal ir ilgesniam laikui. 

— Žinoma, — atsakė šeimininkas. — Tokiam laikui, kokiam teiksitės 
įsakyti. 

— Ar aš galėčiau, — paklausė škotas, — pareikšti savo pagarbą da- 
moms, su kuriomis man teks kaimynystėje gyventi? 

Šeimininkas kiek dvejojo. 

— Jos niekur neišeina, — pasakė pagaliau, — ir nieko nepriima. 

— Išimtis, manau, padaroma ponui Pjerui? — tarė Dervardas. 

— Man neleista nurodyti jokių išimčių, — atsakė šeimininkas griežtai, 
bet pagarbiai. 

Kventinas didžiai vertino bajoriškąjį savo orumą ir dabar supra- 
tęs, jog neturi brangių dovanų paremti savo garbei, be to, įskaudintas 
šeimininko žodžių, netruko pasinaudoti tais laikais plačiai praktikuotu 
papročiu. 

— Nuneškite damoms šitą ąsotį vyno kartu su mano pagarbos pa- 
reiškimu, — paprašė jis. — Ir pasakykite joms, kad Kventinas Dervardas 

iš Glen-hulakino, garbingas Škotijos riteris ir dabar jų kaimynas, geidžia 
leidimo asmeniškai pareikšti savo nuolankią pagarbą. 

Šeimininkas išėjo ir beveik tuoj pat grįžo su ąsočiu, nes damos atsi- 
sakė pasiūlyto gėrimo, tačiau, priimdamos Škotijos riterio pagarbą, pa- 
reiškė apgailestaujančios, jog negali leistis jo aplankomos, nes gyvena 
visai užsidariusios nuo žmonių. 

Kventinas prikando lūpą ir išgėrė taurę damų atmesto vyno, kurį 
šeimininkas atnešęs pastatė ant stalo. 

— Po šimts, keista šalis! — tarė jis pats sau. — Čia vaizbūnai ir amati- 
ninkai savo manieromis ir dovanų švaistymu prilygsta didikams, o ke- 
liaujančios panaitės, apsistojusios smuklėje, elgiasi lyg persirengusios 
karaliaus dvaro princesės. Ne aš būsiu, jei dar kartą nepamatysiu tos 
tamsiaplaukės mergužėlės! 

Šitaip ryžtingai apsisprendęs, paprašė šeimininką nuvesti jį į kamba- 
rį, skirtą jam apsigyventi. 

Šeimininkas tuoj pat nuvedė jį aukštyn spiraliniais laiptais, o paskui 
per ilgą galeriją su daugybe durų, kokios esti panašios į celes vienuo- 
lynuose. Šis panašumas anaiptol nenudžiugino jaunojo mūsų herojaus, 
kuris su koktumu prisiminė savo paties praleistą laiką vienuolyne. Šei- 
mininkas sustojo pačiame galerijos gale, parinko raktą iš didelio ryšulio, 
parišto ant juostos, atidarė duris ir parodė svečiui kambarį nedideliame 
bokštelyje. Nors ir mažas, tačiau švarus ir nuošalus, su paklota lova ir 
dar keletu baldų, sustatytų itin tvarkingai, jis atrodė lyg nedidelis rūmų 
apartamentas. 

— Tikiuosi, šiame kambaryje jausitės neblogai, mielasis pone, — tarė 
šeimininkas. — Mano pareiga įtikti kiekvienam pono Pjero bičiuliui. 

— O, laimingoji mano maudynė! — sušuko Kventinas Dervardas ir 
pašoko iš džiaugsmo, vos tik šeimininkas spėjo išeiti. — Niekad dar ma- 
nęs nebuvo aplankiusi tokia sėkmė, nors ir pasirodė šlapiu apdaru. For- 
tuna tiesiog apipylė mane savo malonėmis. 

Tai sakydamas jis priėjo prie nedidelio lango. Kadangi bokštelis buvo 
gerokai išsikišęs iš namo sienos, Kventinas matė ne tik gana didelį gražų 
užeigos sodą, bet ir toliau už jo esantį mielą sąvašyną tų pačių šilkme- 

džių, kuriuos, kaip dabar žinojo, ponas Pjeras buvo pasodinęs šilkver- 
piams maitinti. Be to, atitraukus akis nuo tolesnių objektų ir pažiūrėjus 
išilgai sienos, prieš pat Kventino bokštelį kitame gale, tokiame pat mūro 
iškyšulyje, buvo matyti kitas bokštelis su tokiu pat langu. 

Žmogui, dvidešimčia metų vyresniam už Dervardą, sunku būtų buvę 
pasakyti, kodėl antrasis langas sudomino jį labiau negu gražus sodas ir 
šilkmedžių guotas. Kur jau ten! Akys, kurios keturiasdešimt ar daugiau 
metų abejingai žvelgdavo į bokštų langus, nors rombiniai jų rėmeliai bū- 
davo pradari, kad įeitų gaivaus oro, o langinės privertos, kad apsaugotų 
nuo saulės ar nuo pernelyg smalsių žvilgsnių... Deja! Tokios akys abejin- 
gai spokso net ir tada, kai ant vienos lango staktos kabo lyra, pridengta 
permatoma šilkine jūros žalumo skraiste! Tačiau laimingame Dervardo 
amžiuje šitokių anturažo detalių, kaip jas pavadintų dailininkas, pakanka 
sužadinti šimtams nuostabių vizijų ir paslaptingų spėlionių, kurias prisi- 
minęs subrendęs žmogus šypsosi dūsaudamas ir dūsauja šypsodamasis. 

Kadangi galima spėti, jog mūsų bičiulis Kventinas norėjo patir- 
ti truputį daugiau apie gražiąją savo kaimynę, kuriai priklausė lyra ir 
skraistė... kadangi siūlosi prielaida, jog jam buvo bent įdomu sužinoti, 
ar kartais nepaaiškės, kad ji yra ta pati, kuri taip kukliai patarnavo ponui 
Pjerui, tai, savaime suprantama, jis neišlindo visas pro langą ir nepasi- 
rodė žiopsąs iš smalsumo. Dervardas puikiai išmanė paukščių gaudymo 
meną. Gudriai užsiglaudęs kambaryje už lango staktos ir žvelgdamas 
pro rombinius pinučius, jis su džiaugsmu išvydo, kaip balta, apvali, daili 
rankutė paėmė muzikos instrumentą, ir jo ausys bematant taip pat gavo 
atlygį už sumanytą gudrybę. 

Bokšto Mergelė, toji, kuriai priklausė skraistė ir lyra, ėmė dainuoti 
kaip tik tokią melodiją, kokiomis, mūsų manymu, svaigindavo aukšta- 
kilmės damos dūsaujančius riterius ir ttubadūrus. Žodžiai nebuvo nei 
labai prasmingi, nei sąmojingi, nepasižymėjo ir lakia vaizduote, kad būtų 
nukreipę dėmesį nuo melodijos, ir melodija nebuvo tokia pagauli, kad 
būtų nustelbusi žodžiais išsakomą jausmą. Viena su kitu, atrodė, puikiai 
derinosi, nes ir muzika be žodžių, ir žodžiai be muzikos būtų buvę nie- 
ko neverti. Todėl vargu ar tinka čia pateikti eiles, skirtas nei skaityti, nei 

deklamuoti, o tik dainuoti. Tačiau šitokie senovinės poezijos fragmen- 
tai visada mus savotiškai žavėjo, o kadangi melodija yra amžinai žuvu- 
si - nebent Bišopas“ atsitiktinai surastų gaidas ar koks vyturys išmokytų 
Stivens“ čiauškėti tą melodiją — mes užfiksuojame čia eiles, paprastas ir 
net šiurkščias, tokias, kokios jos buvo, rizikuodami nusidėti sau patiems 
ir Lyros Mergelės skoniui. 


Ak, mano melas, 

Neskaudink saelos, 

Šįvakar ablankyk mane! 
Nusėdo saulė, 

Visą basauk 

Tuoj gaubs naktis vėsa kvabnia. 


Medžiuose šilo 

Paukštis nubilo, 

Jis jau lizde su baukštyte. 
Miškai tr kloniai — 
Sabnų glamonėj, 

Kod! aš mielo palikta? 


Skuba sodietė 

Sutarton vieton 

Pas mielą, ganantį bandas. 
P5/y Yes langu 

Mylimai brangiai 


Ržžeris gieda serenadas. 


Dangui tr žeme 
Palaimpą leta 

Meilės žvaigždė šviesi, — 
Ak, mano patelas, 
Paguoda stelos, 


Kodėl, kodė/ atezt delsi? 

Kad ir ką galvos skaitytojas apie šią paprastą dainelę, Kventinui ji 
padarė stiprų įspūdį, nuskambėjusi lyg dangiška melodija. Dainuojama 
mielo ir jausmingo balso, ji sklido drauge su švelniu vėjelio dvelkimu, 
nešančiu iš sodo gėlių aromatą, o dainininkės figūra, neaiški, vos mato- 
ma lange, viską apgaubė paslaptingo žavesio šydu. 

Melodija ėmė tilti. Kventinas nebeiškentė drąsiau nepažiūrėjęs ir 
staigiai žvilgtelėjo, kad išvystų daugiau, negu lig tol buvo matęs. Muzika 
iškart liovėsi... langas užsidarė, ir tamsi užuolaida, nuleista iš vidaus, pa- 
slėpė nuo Dervardo akių gretimo bokšto kaimynę. 

Kventinas skaudžiai nusistebėjo, kad taip atsitiko dėl jo neatsar- 
gumo, bet pasiguodė viltimi, jog Lyros Mergelė ilgam nepaliks instru- 
mento, kuriuo, atrodė, meistriškai grojo, nepasirodys žiauri ir amžinai 
neatsisakys malonumo atidaryti langą ir pakvėpuoti gaiviu oru vien iš 
egoizmo, kad tik savo pačios ausį galėtų džiuginti tais maloniais garsais, 
kuriuos jos pirštai sukūrė. Gal net truputį asmeniškos tuštybės įsipynė į 
šias paguodą teikiančias mintis. Dervardas įžvalgiai įtarė, kad jeigu vie- 
name bokšte gyvena graži tamsiaplaukė bajoraitė, tai ji negali nenujausti, 
kad kitame yra apsistojęs dailus, jaunas, šviesiagarbanis klajūnas riteris, 
drąsus nuotykių ieškotojas. O iš romanų - tų išmintingų mokytojų — jau- 
nasis Kventinas žinojo, kad nors bajoraitės yra drovios, joms anaiptol 
netrūksta noro nei smalsumo sužinoti, ką veikia jų kaimynas. 

Kol Kventinas įsigilinęs svarstė šias mintis, užeigos tarnas ar kamba- 
rinis jam pranešė, kad apačioje su juo nori pasikalbėti kažkoks riteris. 


V SKYRIUS 
Gvardietis 


Keiksmais besišvaistąs, barzdotas 14 ožys, 
Vien zaudlo burbulo vertos garbės 
leškąs netgi patrankos angoje. 

V. Šekspyras „Kaip jums tai patinka 


iteris, laukiantis Kventino Dervardo kambaryje, kur jis ką tik 

|| nėnias buvo vienas iš tų, apie kuriuos karalius Liudvikas 

XI mėgdavo sakyti, kad jie laiko savo rankose Prancūzijos likimą, nes 
jiems buvo patikėta tiesiogiai saugoti ir ginti patį karalių. 

Karolis Šeštasis“*“ įsteigė šį garsųjį gvardijos škotų šaulių būrį, kaip 
jis buvo vadinamas, norėdamas apsupti savo sostą iš samdomų svetim- 
taučių karių sudaryta sargyba. Kadangi šalis buvo susiskaldžiusi ir per tai 
netekusi daugiau nei pusės savo teritorijos, svyravo net tie feodalai, kurie 
dar palaikė karaliaus pusę, šis suprato, jog būtų neprotinga ir nesaugu 
savo asmens sargybą pavesti kaip tik jiems. 

Škotų tauta nuo seno buvo Anglijos priešė ir, kaip rodės, amžina ir 
natūrali Prancūzijos sąjungininkė. Neturtingi, bet drąsūs, ištikimi škotai 
nuolatos galėjo papildyti savo gretas iš gausios tėvynainių kariaunos, to- 
dėl jokia kita Europos tauta nedavė tiek daug ryžtingų nuotykiautojų. 

Žinodami esą kilmingos praeities, jie jautėsi turį teisę būti prie mo- 
narcho asmens arčiau negu kiti kariai, o kadangi būrys buvo palyginti 

ne itin didelis, negrėsė pavojus, kad jie galėtų sukilti ir tapti šeimininkais 
ten, kur turėjo būti tarnai. 

Kita vertus, patys Prancūzijos monarchai stengėsi laimėti šio rinkti- 
nio svetimšalių būrio prielankumą, teikdami jiems garbingas privilegijas 
ir mokėdami svarią algą, o šią daugumas jų švaistė su kariūnams įprastu 
išlaidumu, palaikydami tariamą savo rangą. Visi škotų šauliai naudojo- 
si dvariškių privilegijomis, o kadangi buvo arti prie monarcho asmens, 
aukštino savo vertę savo pačių ir prancūzų akyse. 

Jie buvo puikiai ginkluoti, viskuo aprūpinti ir turėjo po žirgą. Kiek- 
vienam buvo skiriamos lėšos laikyti ginklanešį, tarną, pažą ir du sargy- 
binius. Vienas iš sargybinių vadinosi vovže/er*, nes nešiojosi didelį peilį 
pribaigti tiems, kuriuos jo riteris kovos sūkuryje parmesdavo ant že- 
mės. Su tokia palyda ir atitinkama ginkluote škotų gvardijos šaulys buvo 
reikšmingas aukštuomenės asmuo. Atsiradusias laisvas vietas paprastai 
užimdavo tie, kurie tam pasirengdavo kaip pažai ar tarnai, todėl kilmin- 
gos škotų šeimos dažnai siųsdavo jaunesniuosius savo sūnus asistuoti 
šiose žemesnėse pareigose kokiam bičiuliui ar giminaičiui, iki pasitaikys 
proga būti pakeltam į gvardiečius. 

„Peilius“ ir jo bendrai buvo verbuojami iš žemesnio luomo asmenų 
ir todėl, nebūdami bajorai, jie negalėjo vėliau tapti gvardiečiais, bet jiems 
buvo skiriama puikiausia alga ir ginkluotė, tad riteriai šioms pareigoms 
eiti galėjo pasirinkti pačius stipriausius ir drąsiausius savo tautiečius, ku- 
rie tuo metu buvo užplūdę Prancūziją. 

Liudovikas Leslis, arba, kaip mes dažniau vadinsime, Le Balafrė 
(Randuotasis), nes šiuo vardu visi jį daugiausia ir pažinojo Prancūzijoje, 
buvo daugiau kaip šešių pėdų ūgio, sveikata trykštantis, tvirto sudėjimo 
vyras. Rūstų jo veidą darė dar atšiauresnį platus, baisus randas, kuris 
nuo kaktos ėjo pro pat dešiniąją akį, įsirėžęs iki pat skruostikaulio, ir 
siekė net ausies galiuką. Tas gilus randas kartais atrodydavo raudonas, 
kartais purpurinis, kartais mėlynas, o kartais beveik juodas, tačiau visada 
bjaurus, nes baisiai krito į akis, nesvarbu, koks būdavo veidas: sunerimęs 


* Couleau — peilis (branc.). 

ar šaltas, įraudęs nuo ypatingo susijaudinimo ar kaip paprastai tamsus, 
nugairintas saulės ir žvarbaus vėjo. 

Liudovikas Leslis buvo puikiai apsirengęs ir ginkluotas. Dėvėjo tau- 
tinę škotų kepuraitę, papuoštą kuokštu plunksnų, kurios buvo prisegtos 
masyvia sidabrine sege su Mergelės Marijos atvaizdėliu. Škotus gvar- 
diečius šiomis segėmis buvo aprūpinęs pats karalius. Mat kartą apim- 
tas prietaringo dievobaimingumo, jis pašventė savo gvardiečių kardus 
tarnauti Mergelei Marijai, o kai kurie istorikai mano, kad net paskelbė 
Dievo Motiną savo šaulių globėja. 

Liudovikas Randuotasis turėjo šarvų apykaklę, rankovės ir pirštinės 
buvo iš puikiausio, meniškai sidabru inkrustuoto plieno, o marškiniai, 
arba grandijai, švitėjo ir žvilgėjo kaip žiemos rytą šerkšnuotas papar- 
tis ar erškėtis. Ant šarvų jis vilkėjo palaidą puošnaus mėlyno aksomo 
apsiaustą, arba peleriną, prakirptą šonuose, panašiai kaip heroldo, ir su 
dideliu baltu šventojo Andriejaus kryžiumi“, išsiuvinėtu sidabro siūlais 
ant krūtinės ir nugaros. Jo kelius ir blauzdas dengė grandinės kelnės, 
avėjo plieniniais batais. Platus masyvus durklas (vadinamas „Dievo 
malone“)“*? kabojo prie dešiniojo šono, o per kairįjį petį ėjo dailiai siu- 
vinėta juosta, skirta dvirankiam kalavijui, tačiau dabar patogumo dėlei 
jis laikė tą gremėzdišką ginklą rankoje, nes tarnybos taisyklės draudė 
ji padėti į šalį. 

Kventinas Dervardas, kaip visi to meto Škotijos jaunuoliai, jau nuo 
ankstyvo amžiaus buvo pripratęs prie ginklų ir karo, tačiau dar niekada 
jis neregėjo taip kariškai atrodančio ir labiau apsiginklavusio riterio už 
savo motinos brolį Liudoviką Leslį Randuotąjį, arba Le Balafrė, kuris 
dabar jį pasveikino. Kventinas nejučiomis krūptelėjo, išvydęs tokį rūstų 
veidą, nors dėdė, šiurkščiais ūsais brūkštelėjęs sūnėnui per vieną skruos- 
tą, paskui per kitą, pasveikino jį su atvykimu į Prancūziją ir iš karto pa- 
klausė, kas girdėti Škotijoje. 

— Mažai kas gero, mielas dėde, — atsakė jaunasis Dervardas. — Bet aš 
džiaugiuosi, kad mane iškart pažinote. 

— Pažinčiau tave, berneli, net jei Bordo smiltynuose sutikčiau žings- 
niuojantį ant kojūkų lyg gervę. Na, bet sėskis, sėskis. Ir jeigu pasakosi 

tik liūdnas naujienas, mes jas užgersime vynu, kad lengviau būtų klau- 
syti. Ei senas kneže, garbusis šeimininke, atnešk, ką turi geriausio, it, 
žiūrėk, gyviau! 

Škotiška prancūzų kalbos tarsena tais laikais netoli Plesi esančiose 
užeigose buvo taip pat gerai pažįstama, kaip mūsų dienomis šveicariš- 
koji Paryžiaus smuklėse“, ir šeimininkas greitai — taip greitai, kaip skuba 
tas, kurį gena baimė, — užsakymą išgirdo ir įvykdė. Priešais juos kaipmat 
atsirado šampano butelis, ir dėdė išmaukė pilną taurę, o sūnėnas iš man- 
dagumo vyresniojo giminės akivaizdoje tiktai gurkštelėjo pasiteisinda- 
mas, kad tą rytą jau gėręs vyno. 

— Šitoks išsisukinėjimas tiktų tavo sesers lūpoms, mielas sūnėne, — 
tarė Liudovikas Leslis. — Tau nedera taip baidytis ąsočio, jeigu ketini 
auginti barzdą ir tapti kareiviu. Bet drožk, drožk... atsek savo škotišką 
pašto krepšį... porink naujienas iš Glen-hulakino... Kaip laikosi mano 
sesuo? 

— Ji mirė, mielas dėde, - atsakė Kventinas su liūdesiu. 

— Mirė! — pakartojo dėdė, veikiau lyg nustebęs negu užjausdamas. — 
Nejau! Juk ji buvo penkeriais metais jaunesnė už mane, o aš niekad gy- 
venime nesijaučiau stipresnis kaip dabar. Mirė! Tiesiog neįtikėtina! Aš 
niekada net nesu sirgęs — nebent galva suskauda, kai dvi ar tris dienas 
linksmai paūžiame su draugužiais... O mano vargšė sesuo pasimirė! Na, 
o tavo tėvas, mielas sūnėne, juk vedė kitą žmoną? 

Jaunuoliui nespėjus atsakyti, dėdė nustebusiame jo veide įskaitė atsa- 
kymą į savo klausimą ir tęsė toliau: 

— Ką? Nevedė? Galėčiau prisiekti, kad Alanas Dervardas ne iš tų 
vyrų, kurie gyventų be žmonos. Jis mėgo, kad namuose būtų tvarka... 
nors nebijodavo ir į dailią moteriškaitę žvilgtelėti; tačiau buvo griežtas 
šiuo atžvilgiu gyvenime — moterystė jam teikė ir viena, ir kita. O aš 
mažai suku galvą dėl tokių patogumų ir į dailią moteriškaitę galiu spok- 
soti visai negalvodamas apie moterystės sakramentą... Man toli iki tokio 
šventumo. 

— Deja, mielas dėde, motina tapo našle dar metai prieš savo mirtį, 
kada Glen-hulakiną nusiaubė Ogalviai“?. Mano tėvas, du dėdės, du vyres- 

nieji broliai, septyni pusbroliai, liutnininkas, prievaizdas ir dar šešetas iš 
mūsų giminės žuvo gindami pilį. Visas Glen-hulakinas buvo sulygintas 
su žeme, neliko nė vieno židinio, nė vieno nepaliesto akmens. 

— O šventasis Andriejaus kryžiau, tai tikras sutriuškinimas! — sušuko 
Randuotasis. — Tie Ogilviai visada buvo kaip rakštis Glen-hulakino kai- 
mMynystėje... Kokia nelaimė! Bet karas yra karas, mielas sūnėne. Kada ta 
neganda nutiko? 

Paklausęs šito Liudovikas Leslis nugėrė gerą gurkšnį vyno ir oriai 
palingavo galvą, kai giminaitis pasakė, kad jo šeima buvo išžudyta pernai 
per Šventojo Judo atlaidus?!. 

— Tiktai pamanyk! Ne veltui aš visada sakau — kam kokia laimė! — su- 
šuko senasis karys. — Juk kaip tik tą pačią dieną su dvylika draugų štur- 
mu atakavau Roš Nuar, Juodosios uolos pilį, kuri priklausė Geležinei 
Rankai, laisvųjų šaulių vadui?“, apie kurį turėjai girdėti. Nukirtau jį ant jo 
namų slenksčio ir laimėjau tiek aukso, kad iš jo išėjo štai ši daili grandinė, 
kuri anksčiau buvo dukart ilgesnė... Ir dabar man šovė mintis, kad jos 
dalį reikia paaukoti dievobaimingiems tikslams. Ei, Endrau! Endrau! 

Į kambarį įėjo Endrus, jo „peilius“, apsirengęs panašiai kaip ir pats 
gvardietis, tik jo rankų ir kojų nedengė šarvai, grandijai buvo prastes- 
nio darbo, kepurė be plunksnų ir pelerina ne iš puošnaus aksomo, o iš 
saržos ar paprastos gelumbės. Nusiėmęs auksinę grandinę nuo kaklo, 
Randuotasis tvirtais dantimis atplėšė kokius keturis jos colius ir tarė 
savo „peiliui“: 

— Štai, Endrau, nunešk mano bičiuliui, linksmajam tėvui Bonifaci- 
jui, į Šventojo Martyno vienuolyną. Pasveikink jį nuo manęs žodžiais: 
„Tesaugo tave Dievas!“ — tais pačiais, kurių jis niekaip negalėjo ištarti, 
kai mes paskutinį kartą išsiskyrėme vidurnaktį. Pasakyk, kad mirė mano 
brolis ir sesuo, taip pat kiti mano namiškiai, kad jų nebėra gyvų. Papra- 
šyk jį atlaikyti tiek mišių už jų sielas, kiek vertas tas grandinės gabaliukas, 
o paskui, jeigu jo bus maža, tegu skolon meldžiasi tiek, kiek reikės joms 
išplėšti iš skaistyklos. Dar pasakyk, kad visi jie buvo dori žmonės, ne 
kokie eretikai, tai galimas daiktas, jiems nedaug tereikia visiškai išsiva- 
duoti iš šėtono letenų. Jei taip, tai, supranti, pasakyk jam, kad aš noriu, 

jog likusį grandinės auksą jis skirtų prakeikti visai Ogilvių iš Anguširo 
giminei, ir tegu tai padaro, kaip patogiau pačiai Bažnyčiai. Tu viską su- 
pratai, Endrau? 

„Peilius“ linktelėjo. 

— Ir žiūrėk, kad nė vienas grandinės narelis neatsidurtų smuklėje, o 
ne vienuolio rankose. Jeigu taip atsitiktų, taip apšventinsiu balnajuoste ir 
kilpasaičiu, kad odos liks ne daugiau kaip ant šventojo Baltramiejaus“*. 
Bet palauk, matau, akių neatitrauki nuo vyno ąsočio ir nepasijudinsi iš 
vietos, iki negurkštelėsi. 

Tai sakydamas jis pripylė sklidiną taurę; „peilius“ ją godžiai išmaukė 
ir išėjo vykdyti savo patrono pavedimo. 

— O dabar, mielas sūnėne, papasakok, kaip tau pasisekė išsigelbėti iš 
tos nelaimės. 

— Aš grūmiausi neatsilikdamas nuo tų, kurie buvo vyresni ir stip- 
resni už mane, iki visi buvo iškloti, — atsakė Dervardas. — Kritau nuo 
baisios žaizdos. 

— Ji nebuvo baisesnė už tą kirtį, kurį aš gavau prieš dešimų metų, — 
tarė dėdė, rodydamas tamsiai raudoną randą ant veido. — Pažiūrėk, mie- 
lasis. Jokio ogilviečio kardas nėra niekam išaręs gilesnės vagos. 

— Mano šeimą jie išrausė labai giliai, — liūdnai atsakė Kventinas. — 
Tačiau galų gale jie pavargo, ir motinos ašaros išmeldė man pasigailė- 
jimą, kai aš buvau rastas su vos rusenančia gyvybe. Vienam mokytam 
vienuoliui iš Aberbrotiko, tuo nelemtu metu kaip tik besisvečiavusiam 
pas mus ir žudynėse vos nepalydėjusiam galvos kartu su kitais, buvo 
leista aprišti mano žaizdas ir paskui nugabenti į saugią vietą. Bet šis 
leidimas buvo gautas tik jam ir motinai davus pažadą, jog aš tapsiu 
vienuoliu. 

— Vienuoliu! — sušuko dėdė. — O šventasis Andriejau! Šitokia lemtis 
man niekada negrėsė. Niekam nuo pat mano vaikystės į galvą nešovė 
padaryti mane vienuoliu. Aš net stebiuosi, kai geriau apie tai pagalvoju. 
Nes juk jei ne tas skaitymas ir rašymas, kurių aš taip ir neišmokau, jeigu 
ne giesmės, kurių visad negalėjau pakęsti, ne drabužiai, panašūs į pus- 
pročio elgetos — teatleidžia man Dievo Motina! (čia jis persižegnojo) - ir 

tie jų pasninkai, su kuriais negalėjo taikytis mano apetitas, iš manęs būtų 
išėjęs ne ką blogesnis vienuolis už manąjį bičiulį iš Šventojo Martyno 
vienuolyno. Bet aš nežinau, kodėl niekas man nepasiūlė pasirinkti to 
kelio. Vadinasi, taip, mielas sūnėne, iš tavęs vos nepadarė vienuolio... Ir 
kuriam galui, meldžiamasis? 

— Kad mano tėvo giminė baigtųsi arba vienuolyne, arba kapuose, — 
atsakė su didžiu liūdesiu Kventinas. 

— Aišku... Suprantu, — atsiliepė dėdė. - Gudrūs žalčiai, velniškai gud- 
rūs! Bet juk jie galėjo ir prakišti, nes, žinai, brolau, aš prisimenu vienuolį 
Robersartą, kuris priėmė šventimus, o paskui pabėgo iš vienuolyno ir 
tapo vadinamųjų laisvųjų kareivių vadu. Jis turėjo numylėtinę, gražuolę, 
kokios nesu matęs, ir tris tokius pat dailius vaikučius. Ne, sūnėne, vie- 
nuoliais nereikia pasikliauti niekada. Jie gali tapti kareiviais, tėvais, kada 
iš jų mažiausiai to tikimasi... Bet pasakok, pasakok toliau... 

— Maža ką beturiu pridėti, - pasakė Dervardas. - Nebent tik tai, kad, 
mano motinai laidavus už mane, turėjau apsivilkti novicijaus abitą ir pa- 
klusti vienuolyno regulai. Ten aš išmokau skaityti ir rašyti. 

— Skaityti ir rašyti! — sušuko Randuotasis, kuriam kiekvienas, išma- 
nantis bent kiek daugiau už jį patį, atrodė tikras stebuklas. — Rašyti, 
sakai, ir skaityti! Negaliu tuo patikėti... Nesu girdėjęs, kad kas nors iš 
Dervardų, taip pat ir Leslių, būtų mokėjęs pasirašyti. Bent už vieną iš jų 
galiu garantuoti — aš tiek moku rašyti, kiek skraidyti. Na, dėl šventojo 
Liudviko sakyk, kaip jie tave to išmokė? 

— Iš pradžių buvo sunku, — pasakojo Dervardas, — bet įpratus ėjosi 
lengviau. Be to, aš buvau nusilpęs nuo žaizdų, netekęs daug kraujo, ne- 
labai kam ir tikau, troškau įtikti savo gelbėtojui vienuoliui Petrui, todėl ir 
prisiverčiau pasispausti. Tačiau, liūdesio nukankinta, po keleto mėnesių 
mirė geroji mano motina, o kadangi aš tada buvau jau visai pasveikęs, 
pareiškiau savo geradariui, kuris buvo taip pat ir vienuolyno prioro pa- 
dėjėjas, jog nenoriu priimti šventimų. Pasakiau, kad mano pašaukimas 
ne vienuolynas, ir mudu sutarėme, jog aš būsiu išleistas į pasaulį laimės 
ieškoti, o kad prioro padėjėjas išvengtų Ogilvių rūstybės, mano pasitrau- 
kimas turįs atrodyti kaip pabėgimas. Maskuotei aš ir pasiėmiau abato 

sakalą. Tačiau buvau atleistas pagal visus reikalavimus, kaip tai liudija 
paties abato parašas ir antspaudas. 

— Tai gerai! Tai puiku! — tarė dėdė. - Mūsų karaliui maža terūpi, kur 
kas ką pavogė, bet jis tiesiog siaubingai neapkenčia pabėgėlių vienuolių. 
Ir, kertu lažybų, tavo kišenėje nelabai dideli lobiai. Ar turi kuo išlaidoms 
apsimokėti? 

— Tik keletą sidabrinių monetų, — atsakė jaunuolis. — Jums, brangus 
dėde, galiu atvirai prisipažinti. 

— Blogai! — nusprendė Randuotasis. — Žinai, aš niekada nekrau- 
nu pinigų, nes šiais pavojingais laikais visai nepatartina jų tampytis, 
tačiau visada turiu (ir tau patarčiau mano pavyzdžiu sekti) kokią auk- 
so grandinėlę ar vėrinį — kas tinka ir kaip papuošalas, ir nuo ko gali- 
ma prireikus atnerti vieną ar dvi atliekamas grandis arba išlupti kokį 
brangakmenį skubiai išlaidoms padengti. Bet tu, mielas giminaiti, tur- 
būt paklausi, kur randami tokie žaisliukai kaip šis?.. — jis pakratė savo 
grandinėlę su pasitenkinimu. — Jie nekaro ant kiekvieno krūmo... Jie 
neauga laukuose kaip narcizai, iš kurių stiebelių vaikai darosi riteriškas 
apykakles. Tai kur tada, paklausi. Ogi gali jų prisirinkti ten, kur aš šitąją 
gavau, — tarnaudamas gerajam Prancūzijos karaliui. Štai kur visada ga- 
lima nučiupti brangų laimikį, jeigu tik turi drąsos jo paieškoti ir nebijai 
truputėlį gyvybe rizikuoti. 

— Bet aš girdėjau, — tarė Kventinas, vengdamas tiesiai atsakyti, nes 
dar per mažai buvo susipažinęs su aplinkybėmis, —- kad Burgundijos her- 
cogo dvaras šaunesnis negu Prancūzijos karaliaus ir kad galima labiau 
išgarsėti, kovojant po jo vėliavomis — šauniai jie moka smūgius kirsti 
ir žygdarbius atlikti. O šis krikščioniškiausiasis karalius, žmonės kalba, 
laimi pergales tik savo ambasadorių liežuviais. 

— Kalbi kaip paikas berniūkštis, mielas sūnėne, — atsakė randuota- 
sis gvardietis. — Beje, ir aš toks pat neišmanėlis buvau, kai čia pradėjau 
tarnauti. Karalių įsivaizdavau tik sėdintį po aukštu sosto baldakimu su 
didžiule aukso karūna ant galvos ir puotaujantį su žymiaisiais savo vasa- 
lais ir paladinais, valgantį rinktinius prancūziškus valgius arba šuoliuo- 
jantį kariuomenės priešaky tarsi Karolis Didysis romanuose““, Robertas 

Brusas?* ar Viljamas Volesas““ tikroviškose mūsų istorijose, surašytose 
Barburo ir Minstrelio. Bet aš tau, vyruti, pasakysiu į ausį — visa tai tik vai- 
kiški paistalai. Politika... Politika viską nulemia. Tu tikriausiai paklausi, o 
kas yra ta politika? Tai menas, kurį mūsų karalius sukūrė, menas kovoti 
kitų žmonių kardais ir savo kareiviams algas mokėti iš svetimų piniginių. 
O, tai išmintingiausias valdovas, kuris kada nešiojo ant pečių purpurinę 
mantiją... Ir vis dėlto jis ją retai tevilki... Dažnai matau jį vaikščiojantį 
apsirengus prasčiau, negu, mano galva, net man derėtų. 

— Bet jūs, mielas dėde, neatsakėte į mano klausimą, — tarė jaunasis 
Dervardas. — Kadangi man reikia tarnauti kur nors svetimoje šalyje, tai 
norėčiau stoti ten, kur koks narsus žygis, jeigu jį man pavyktų atlikt, 
išgarsintų mano vardą. 

— Aš suprantu tave, mielas sūnėne, — atsakė karališkasis gvardie- 
tis, — labai gerai suprantu, bet tu esi neprityręs šiuose dalykuose. Bur- 
gundijos hercogas yra karštakošis patrakėlis, skystaprotis ir nutrūkta- 
galvis su geležiniais šonkauliais. Jis puola pirmas, iš paskos vesdamas 
savo krašto didikus ir riterius, savuosius Artua ir Eno?! vasalus. Nejau 
manai, jei tu ar aš būtumėm tenai, mums pavyktų pralenkti hercogą ir 
visus narsiuosius jo krašto didikus? O jeigu bent truputėlį atsiliktume 
nuo jų, mus, ko gera, perduotų į rankas vyriausiajam profosui?* už lė- 
tumą. Jeigu pultume petys petin su jais, pasakytų: tiktai gerai, kad mes 
ne veltui algą gaunam. O jeigu, tarkime, aš bent per ieties ilgį atsiduriu 
priešaky jų visų — tai labai sunku ir pavojinga tokiame kovos sūkuryje, 
kur kiekvienas grumiasi iš paskutiniųjų, — na, tada maloningasis her- 
cogas, išvydęs šauniai kirstą smūgį, tartų savąja Aamandų kalba: „Oho! 
Gut getroffen!* Na ir šaunuolis... Narsuolis škotas!.. Duokit jam vieną 

floriną, tegu išgeria į mūsų sveikatą!“ Bet jokio paaukštinimo, jokių 
dovanų, jokio turto negaus svetimšalis tokioje tarnyboje — viskas ati- 
tenka saviesiems, to krašto kariams. 

— O kam kitam, dėl Dievo meilės, galėtų atitekti? — paklausė jaunasis 


Dervardas. 


* Gerai pataikyta! 

— "Tam, kas gina to krašto karius, — tarė Randuotasis, išsitiesdamas 
visu milžinišku ūgiu. — Štai kaip sako karalius Liudvikas: „(Gerasis mano 
prancūze valstieti... dorasis mano prasčioke... drožk sau prie savo padar- 
gų, prie plūgo ir akėčių, imk peilį vaismedžiams genėti, kauptuką dar- 
žams purenti... Aure šis narsusis mano škotas kariaus už tave, o tau teks 
tik pavargti, kad jam algą sumokėtum. O tu, kilniausias mano hercoge, 
šviesiausias grafe ir galingiausias markize, pažabokite ugningą savo drą- 
są, iki jos prireiks, nes ji gali nukreipti jus netikusia linkme ir pridaryti 
valdovui žalos. Štai mano reguliarioji kariuomenė... Štai mano gvardija... 
Štai mano karių kariai — škotai šauliai ir dorasis Liudovikas Randuotasis. 
Jie kausis ne blogiau, o gal net geriau už jus su nepažabojama jūsų nar- 
sa, per kurią jūsų tėvai pralaimėjo Kresi ir Azenkūro mūšius**“. Na, ar 
dabar supranti, kurioje iš šių valstybių laimės ieškąs riteris aukščiausiai 
vertinamas ir pelno didžiausią garbę? 

— Suprantu, suprantu, mielas dėde, — atsakė sūnėnas, — bet, mano 
manymu, garbės negalima laimėti ten, kur nėra jokios rizikos. Prašau 
nesupykti, bet tai yra beveik dykaduoniškas tinginio gyvenimas — stovėti 
sargyboj prie senyvo žmogaus, kuriam niekas nė nemano ką nors bloga 
daryti, leisti vasaros dienas ir žiemos naktis tuose kuoruose ir dar visą 
laiką uždarytiems geležiniuose narvuose, kad nepabėgtum iš posto... 
Dėde, dėde, juk tai tas pat, kaip tapti ant laktos tupinčiu sakalu, kuris 
niekad neleidžiamas į medžioklę! 

— Prisiekiu šventuoju Turo miesto Martynu, šis vaikinas nepėsčias! 
Turi Leslių kibirkštėlę!.. Toks kaip ir aš, tik gal truputėlį vėjavaikiškesnis! 
Klausyk gerai, jaunikaiti, — ir tegyvuoja Prancūzijos karalius! Beveik kiek- 
vieną dieną jo žmonėms tenka atlikti kokį pavedimą, kur galima laimėti 
ir pinigų, ir garbę. Nemanyk, kad narsiausi ir pavojingiausi žygdarbiai 
atliekami dienos šviesoje! Galėčiau tau priminti ne vieną pavyzdį, kaip, 
sakysim, lipimas pilies sienomis, karių į nelaisvę ėmimas ir panašiai, kai 
tas, kurio vardas liks paslaptyje, daugiau rizikavo ir didesnes malones 
pelnė negu koks nutrūktagalvis iš patrakėlio Burgundijos hercogo paly- 
dos. Ir jeigu jo didenybė linkęs likti nematomas šešėlyje, kada atliekami 
tokie žygiai, jis tuo daugiau turi laiko jais žavėtis, ir jo ranka tuo dos- 

nesnė drąsuoliams, kurių patirtus pavojus ir galbūt kovos žygius jis gali 
įvertinti daug geriau negu pats juose dalyvaudamas. O, mūsų karalius yra 
išmintingas ir politiką išmanąs monarchas! 

Dervardas patylėjo, o paskui tarė negarsiu, bet išraiškingu balsu: 

— Gerasis vienuolis Petras mane dažnai mokydavo, kad kartais žygiai, 
net ir labai pavojingi, maža garbės teatneša. Man juk nepatogu klausti 
jūsų, mielas dėde, ar tie slapti pavedimai visada esti garbingi? 

— Kuo tu mane laikai, mielas sūnėne? — tarė Randuotasis gana griež- 
tai. — Aš juk netupėjau vienuolyne ir nemoku nei skaityt, nei rašyti. 
Bet esu tavo motinos brolis! Esu doras Leslis. Nejau manai, kad tau 
patarčiau ką nors negarbinga? Geriausias Prancūzijos riteris, pats Diu 
Geklenas““, jei prisikeltų iš kapo, didžiuodamasis išvardytų mano žygius 
tarp savo laimėjimų. 

— Aš tikiu jūsų žodžiais, mielas dėde, — pasakė jaunuolis. — Esate vie- 
nintelis patarėjas, kurį aš, našlaitis, beturiu. Bet ar tiesa, ką žmonės kalba, 
kad karalius šioje Plesi pilyje turi labai menką dvarą? Kad čia nepasiro- 
do nei didikai, nei dvariškiai? Kad su juo nebūna nei didieji vasalai, nei 
aukštieji karūnos pareigūnai? Kad jis pramogauja beveik vienas, tik su 
namų tarnais? O į slaptus pasitarimus kviečiasi tik žemus ir nekilmingus 
asmenis. Aukštos padėties kilmingieji esą prispausti, o žemiausios kil- 
mės asmenys apdovanoti karaliaus malonėmis. Kur tai girdėta? Jis nė iš 
tolo nepanašus į savo tėvą, kilnųjį Karolį“!, kuris išplėšė iš ilčių Anglijos 
liūtui“* daugiau kaip pusę jo užkariautos Prancūzijos. 

— Tu kalbi kaip koks paikas vaikiščias, — tarė Randuotasis. — Ir vis 
giedi tą pačią melodiją, tik kitais žodžiais. Tik pagalvok: jeigu karalius ir 
pasiunčia Olivjė Deną““, savo barzdaskutį, atlikti kokio uždavinio, kurį 
Olivjė išmano geriau už bet kurį perą, tai ar karalystė iš to nelaimi? Jeigu 
jis įsako savo visagaliui vyriausiajam profosui Tristanui areštuoti kokį 
riaušininką miestelėną, suimti tokį ir tokį nerimstantį didiką, įsakymas 
įvykdomas, ir šventa ramybė. O jeigu toks pavedimas būtų duotas ko- 
kiam Prancūzijos hercogui ar perui, ko gera, tas pareikštų karaliui viešą 
protestą. Arba jeigu karalius teikiasi duoti pavedimą ištikimajam Liudo- 
vikui Randuotajam, ir šis jį tiksliai įvykdo, o nesikreipia į didįjį konetablį, 

kuris gali jį išduoti, tai nejau tat nerodo, jog elgiamasi išmintingai? O 
svarbiausia, ar ne toks karalius pats tinkamiausias mums, laimės ieškan- 
tiems riteriams, kurie turi eiti ten, kur jų tarnyba aukščiausiai vertinama 
ir kur jie dažniausiai reikalingi? Tai štai, berneli... Aš sakau tau, kad ka- 
ralius moka pasirinkti patikėtinius ir žino, ką jiems pavesti, pritaikyda- 
mas, kaip sakoma, naštą kiekvieno pečiams. Jis ne toks kaip Kastilijos 
karalius, kuris mirė nuo troškulio, nes šalia nebuvo didžiojo taurininko 
bokalui paduoti. Bet kas tai? Skamba varpas Šventojo Martyno vienuo- 
lyne! Man reikia skubėti į pilį. Sudie! Žiūrėk, gerai viską apsvarstyk, o 
rytoj rytą aštuntą valandą ateik prie pakeliamojo pilies tilto ir paprašyk, 
kad sargybinis pakviestų mane. Žiūrėk, eidamas prie vartų, nepasuk iš 
praminto tako į šalį! Ten yra tokių žabangų ir slaptų čiuptuvų, kad gali 
kojos netekti. Paskui dejuok nedejavęs — per vėlu bus. Kai pamatysi ka- 
ralių, pats galėsi apie jį spręsti... Sudie! 

Tai taręs Randuotasis tuoj pat išėjo, pamiršęs per skubotumą sumo- 
kėti už vyną, kurį buvo išgėręs — įprastas tokių žmonių užmaršumas, — o 
šeimininkas, tikriausiai pabūgęs plunksnėtos kepuraitės ar sunkaus dvi- 
rankio kalavijo, net nemėgino to priminti. 

Skaitytojas turbūt tikėjosi, kad likęs vienas Dervardas nuskubės į 
savo bokštelį vėl pasiklausyti tos nuostabios melodijos, kuri paryčiui 
užbūrė jį ir pažadino tokias gražias svajones. Bet tai buvo tik skyrelis 
romantiškos istorijos, o dėdės žodžiai atskleidė jam tikrojo gyvenimo 
knygą. Ji toli gražu nebuvo maloni, ir dėdės sužadinti prisiminimai ir 
apmąstymai dabar, atrodė, nustelbė visas kitas mintis, o ką jau kalbėti 
apie žavias svajones. 

Kventinas nusprendė pasivaikščioti vienas srauniojo Šero pakrantė- 
mis, prieš tai pasiteiravęs užeigos šeimininką, kaip nueiti prie upės, kad 
išvengtų nemalonių netikėtumų ir neįkliūtų į spąstus ar vilkduobę, ir ten 
pabandė sutelkti padrikas savo mintis ir apsvarstyti, kaip jam rytoj pasi- 
elgti, nes susitikimas su dėde sukėlė nemaža abejonių. 


VI SKYRIUS 
Čigonai 


Juokaudamas, bokštaudamas 
Į kartuvės jis ėjo, 

Darnelę linksmą traukdamas, 
Prieš mirtį nedrebėjo. 


Sena škotų dainelė“* 


E Nanao kurį Kventinas Dervardas gavo namuose, negalėjo 
nei sušvelninti jo širdies, nei įskiepyti kilnesnių jausmų. Kaip 
ir visi jo šeimoje, jis buvo įpratintas žiūrėti į medžioklę kaip į pramogą, 
o karą laikė vieninteliu rimtu užsiėmimu. Pagrindinė gyvenimo pareiga, 
jiems buvo teigiama, atkakliai iškęsti skriaudas ir žiauriai atkeršyti feo- 
daliniams savo priešams, kurie beveik visai išnaikino jų giminę. Ir vis 
dėlto šita nuožmi Dervardų neapykanta buvo sušvelninta šiurkštoko ri- 
teriškumo ir net galantiškumo, ir todėl jų kerštas, vienintelis teisingumo 
įrodymas, nebuvo visai aklas ir nežmoniškas. 

Garbingojo vienuolio pamokymai, kurių jaunasis Dervardas per ilgą 
savo ligą prislėgtas nelaimės klausėsi kur kas atidžiau, negu kad būtų bu- 
vęs sveikas ir lydimas sėkmės, labiau jam įstrigo, todėl jis geriau suprato 
žmoniškumo priedermes kitų atžvilgiu. Turint mintyje to meto žmonių 
tamsumą ir visuotinį kariško gyvenimo aukštinimą, taip pat prisimenant 
Dervardo auklėjimą, mums pasidarys aišku, kad šis jaunuolis moralines 

savo priedermes, kurias jam uždėjo padėtis, jautė kur kas aiškiau negu 
kiti jo bendraamžiai. 

Jis mąstė apie savo pokalbį su dėde sutrikęs ir nusivylęs. Juk jis tiek 
daug tikėjosi! Nors apie susirašinėjimą tais laikais negalėjo būti nė kalbos, 
vis dėlto tai koks maldininkas, tai keliaujantis prekijas ar luošas kareivis 
atnešdavo į Glen-hulakiną žinių apie Leslį ir visi kaip vienas girdavo jo 
beatodairišką drąsą ir laimėjimus, pasiektus daugelyje nedidelių žygių, 
kuriuos jam pavesdavo jo valdovas. Kventino vaizduotė saviškai papildė 
šį nebaigtą paveikslą ir tapatino šaunų ir bebaimį dėdę (kurio žygiai vei- 
kiausiai nebuvo pagražinami atpasakojant) su tais klajojančiais riteriais ir 
karžygiais, apie kuriuos dainuodavo minestreliai ir kurie kalaviju ir ietim 
laimėdavo karūnas ir karalių dukteris. 

O štai dabar Kventinas buvo priverstas pastatyti dėdę ant daug žemes- 
nės riterystės pakopos. Tačiau, didžiai gerbdamas savo tėvus ir artimus 
giminaičius, veikiamas ankstesnio susižavėjimo dėde, be to, būdamas ne- 
patyręs ir karštai dievindamas motinos atminimą, jaunuolis neįžvelgė, kad 
iš tikrųjų tas vienintelis gyvas likęs brangiosios jo gimdytojos brolis buvo 
paprastas samdytas karys, nei blogesnis, nei geresnis už daugelį tos pačios 
profesijos žmonių, kurie blogino ir taip pakrikusią Prancūzijos būklę. 

Randuotasis nebuvo žiaurus iš prigimties, bet įprato abejingai žiūrėti 
į žmogaus gyvybę ir kančias. Jis buvo visiškas tamsuolis, godus grobio, 
nesivaržąs dėl priemonių jam pasiglemžti ir išlaidžiai jį švaistąs savo ais- 
troms patenkinti. Įprotis paisyti vien savo paties norų ir poreikių padarė 
ji egoistiškiausia būtybe pasaulyje. Todėl jis retai tegalėdavo, kaip skaity- 
tojas turbūt jau pastebėjo, kiek ilgiau apie ką nors kalbėti nepasvarstęs, 
kaip jis pats pasielgtų tuo atveju, arba, kaip sakoma, nepastatęs savęs 
kito vieton ir viską remdamas ne tais jausmais, kurių reikalauja auksinė 
taisyklė“?, o visiškai priešingais. 

Čia reikia pridurti, jog siauras jo pareigų ir pramogų ratas pamažu 
apribojo jo mintis, viltis, norus ir gerokai prigesino veržlų garbės sieki- 
mą ir troškimą pasižymėti kovoje, kas jį įkvėpdavo jaunystėje. Žodžiu, 
Randuotasis buvo uolus karys, užkietėjęs savanaudis ir bemokslis, drą- 
siai ir ryžtingai atliekąs pareigą ir beveik nieko daugiau nepripažįstąs, ne- 

bent formalų bažnytinių apeigų atlikimą, kurį retkarčiais paįvairindavo 
išgėrimas su vienuoliu Bonifacu, jo bičiuliu ir nuodėmklausiu. 

Jeigu jis būtų buvęs ne tokios ribotos prigimties, karalius veikiausiai 
būtų jį iškėlęs į kokias svarbesnes pareigas, nes asmeniškai pažinodamas 
kiekvieną savo gvardijos kareivį jis didžiai vertino Randuotojo drąsą ir 
ištikimybę. Šiaip ar taip, škotui pakako proto ir gudrumo puikiai per- 
prasti savo monarcho charakterį ir prie jo prisitaikyti. Vis dėlto jo suge- 
bėjimai buvo pernelyg riboti, kad būtų galėjęs pakilti į aukštesnę vietą, 
ir, nors daugeliu progų apdovanotas karaliaus šypsena bei malonėmis, jis 
taip ir liko eilinis škotų šaulių gvardijos karys. 

Nors Kventinas nespėjo iki galo įžvelgti dėdės būdo, vis dėlto buvo 
apstulbintas, kad šis taip abejingai sutiko žinią apie šiurpų visos svainio 
šeimos išžudymą, be to, negalėjo nesistebėti, kad toks artimas giminai- 
tis nepasisiūlė paremti jo pinigais, nes jeigu ne pono Pjero dosnumas, 
Kventinas būtų turėjęs tiesiog paprašyti pagalbos. Tačiau jis apsiriko 
manydamas, kad dėdė iš šykštumo pasirodė toks neatidus ir nepasido- 
mėjo, ar jis turi pinigų. Randuotajam paprasčiausiai tuosyk jų nereikėjo, 
todėl jam nė nedingtelėjo, kad Kventino padėtis galėtų būti sunki; kitaip, 
laikydamas save artimu giminaičiu, būtų tikrai pasirūpinęs likusiu gyvu 
sūnėnu, kaip kad pasirūpino mirusios sesers ir jos vyro vėlėmis. Bet kad 
ir kokios buvo to neatidumo priežastys, dėdės aplaidumas nepalankiai 
nuteikė Dervardą, ir jis jau ne kartą apgailėjo, kad nestojo tarnauti pas 
Burgundijos hercogą, prieš susivaidydamas su jo eiguliu. 

„Kad ir kas dar būtų atsitikę, — galvojo Kventinas, — visada būčiau 
galėjęs gyventi viltimis, kad turiu ištikimą draugą, dėdę, kuris bėdoje 
parems. Dabar aš jį pamačiau, ir, tetraukia jį kipšas, man daugiau padėjo 
nepažįstamas pirklys negu tikras motinos brolis, mano tautietis ir riteris! 
Tarytum randas, sudarkęs jam veidą ir nutrynęs visą patrauklumą, išliejo 
iki paskutinio lašo taurų kraują iš kūno“. 

Dervardas gailėjosi, kad nepasitaikė progos užsiminti dėdei apie 
poną Pjerą, — gal būtų ką daugiau išgirdęs apie tą asmenį. Tačiau dėdė 
pilte užpylė jį klausimais, ir didysis Turo miesto varpas Šventojo Marty- 
no vienuolyne taip netikėtai nutraukė jų pašnekesį. 

„Tasai senis, — galvojo jaunuolis, — buvo atkarus ir atstumiantis iš 
pažiūros, kandaus pikto liežuvio, bet kilnus ir dosnus veiksmais. O ką 
sako sena škotų patarlė? „Geriau giminiškai nusiteikęs svetimas negu 
svetimas giminė.“ Aš būtinai susirasiu tą žmogų, ir tai, man rodos, bus 
nesunku, nes jis toks turtingas, kaip sakė užeigos šeimininkas. Jis bent 
duos gerą patarimą, kaip man pasielgti. O jeigu ketina keliauti į tolimas 
šalis, kaip daugelis vaizbūnų, tai dedu galvą, kad jam tarnaujant galima 
bus patirti daugiau nuotykių, negu būnant karaliaus gvardiečiu“. 

Kai tokios mintys sukosi jaunuolio galvoje, šnibždesys, pasigirdęs iš 
slapčiausių širdies kertelių, kuriose dažnai slypi tai, ko pats žmogus nė 
nenujaučia arba apsimeta nenujaučiąs, priminė Kventinui, kad, ko gera, 
Bokšto Mergelė, toji su skraiste ir lyra, galėtų taip pat dalyvauti šioje 
nuotykingoje kelionėje. 

Šitokias mintis mintydamas jaunasis škotas sutiko du oriai atrodan- 
čius žmones, veikiausiai Turo piliečius, ir, nukėlęs kepurę su pagarba, 
kurią jaunystė privalo rodyti pagyvenusiam amžiui, mandagiai paprašė 
parodyti kelią į pono Pjero namus. 

— Į kieno namus, mielas sūnau? — perklausė vienas iš praeivių. 

— Į pono Pjero, garsaus šilkų pirklio, kuris pasodino visus tuos šilk- 
medžius aure aname parke, — paaiškino Dervardas. 

— Jaunikaiti, — tarė arčiau stovintis vyras, — ar ne per anksti kvailys- 
čių ėmeisi? 

— Ir pasirinkai netinkamą taikinį paikiems savo juokams, — dar 
šiurkščiau pridūrė antrasis žmogus. — Turo sindikas nemėgsta, kad apie 
ji pliaukštų besibastą svetimšaliai juokdariai. 

Kventinas taip apstulbo, visai nekaltai užsipultas šių dviejų padoriai 
atrodančių asmenų už paprasčiausią ir mandagiausią klausimą, jog net 
supyko dėl tokio šiurkštaus atsakymo ir liko stovėti bespoksąs, kaip abu 
vyrai skubiu žingsniu nueina šalin ir vis grįžčioja, lyg norėdami kuo grei- 
čiausiai nuo jo atsitolinti. 

Paskui jis sutiko būrelį vynuogių augintojų ir kreipėsi į juos su tuo 
pačiu klausimu. Prieš atsakydami tie pasiteiravo, kokio pono Pjero jam 
reikia: ar mokytojo, ar dailidės, ar antstolio, ar dar viso tuzino ponų Pje- 

rų. Kai nė vienas iš šių Pjerų savo išvaizda nebuvo panašus į tą žmogų, 
apie kurį Dervardas teiravosi, valstiečiai išplūdo jį už akiplėšišką juokų 
krėtimą ir pagrasino apkulsią ir padarysią galą jo pokštams, ir juos šiaip 
taip sulaikyti pavyko tik tam, kuris buvo amžiumi vyresnis už kitus ir, 
matyt, jiems turėjo šiek tiek įtakos. 

— Nejau iš jo šnekos ir juokdariškos kepurės nematote, — kalbėjo 
jis, — kad tai — sukčius ir bastūnas, kurių daugybė prigužėjo į mūsų šalį ir 
kurie vadinami tai fokusininkais, tai kerėtojais, tai pranašautojais ar dar 
kokiais, ir nežinia, kokią šunybę jie mums gali iškrėsti. Girdėjau, kaip 
vienas iš tokių sumokėjo neturtingam valstiečiui senovišką pinigioką, 
kad tas jam leistų sočiai prisivalgyti vynuogių, ir suvalgė tiek, kiek būtų 
tilpę dideliausiame vežime, o jam net liemenės sagos neatsisegė... Todėl 
tegu jis nešdinasi ir ramiai keliauja savo keliu, o mes — savo. Ir tu, drau- 
guži, jeigu nenori, kad tau blogiau baigtųsi, drožk sau sveikas! Tesaugo 
tave Dievas, Marmutjė vienuolyno Mergelė Marija ir Turo miesto šven- 
tasis Martynas! Nebesuk mums galvos su tuo savo ponu Pjeru... Ką mes 
žinom — gal tuo vardu tu vadini patį velnią! | 

Škotas matydamas, kad vienas prieš visus neatsilaikys, nusprendė 
būsiant protingiausia pasišalinti nieko nesakius. Tačiau valstiečiai, kurie 
iš pradžių atsitraukė išgąsdinti įsivaizduojamos jo burtininkystės ir vy- 
nuogių rijimo, dabar įsidrąsino ir, kai jis kiek nutolo, palydėjo šūksniais 
ir keiksmais, o galų gale juos dar sustiprino akmenų kruša, bet iš tokio 
nuotolio jie nepadarė žalos vaikinui. 

Žingsniuodamas toliau Kventinas ėmė galvoti, kad arba jis pats yra 
apkerėtas, arba Turo apylinkių gyventojai yra kvailiausi, storžieviškiausi 
ir nesvetingiausi iš visų Prancūzijos valstiečių. Kitas įvykis, kuris netru- 
kus nutiko, rodės, tik sustiprino šį įsitikinimą. 

Nedidelėje iškilumoje, stūksančioje sraunios ir gražios Šero upės 
pakrantėje, pagal pat jos vagą, augo augalotų kaštonų guotas. Šalia jų 
tiesiog sustingę stovėjo kokie trys ar keturi valstiečiai, pakėlę akis aukš- 
tyn, matyt, į kažkokį daiktą, esantį vieno medžio šakose. Jaunas žmogus 
paprastai nieko daug nesvarsto, o paklūsta menkiausiam smalsumo im- 
pulsui, panašiai kaip mažytis akmenukas, atsitiktinai mestas į tvenkinį, 

suribina vaiskaus vandens paviršių. Kventinas paspartino žingsnį ir, len- 
gvai užbėgęs ant aukštumėlės, išvydo šiurpų reginį, kuris buvo patraukęs 
pakartas ant šakos, dar tebetrūkčiojo paskutinėje agonijoje. 

— Kodėl nenupjaunate virvės? — sušuko jaunasis škotas, kurio ranka 
buvo taip pat greita padėti kiekvienam nelaimingajam, kaip ir ginti savo 
garbę, kada, jo manymu, jai grėsė pavojus. 

Vienas persigandęs valstietis, visas išbalęs lyg kreida, pažvelgė į jį 
stiklinėmis akimis ir parodė į ženklą, išpjautą medžio žievėje, primenant 
fleur-de-lys*. Grubiai išskaptuota ji buvo panaši į plačiąją strėlę““, gerai 
pažįstamą mūsų mokesčių rinkėjams. Nesuprasdamas ir nepaisydamas 
šio simbolio, jaunasis Dervardas lengvai it lūšis užšoko ant medžio, iš- 
sitraukė iš kelionmaišio tą būtiniausią kalniečio ar medžiotojo įrankį, 
patikimą skene dhu**, 1r, šūktelėjęs apačioje stovintiesiems, kad sugautų 
kūną, nedelsdamas nė minutės nupjovė virvę. 

Tačiau valstiečiai anaiptol neprisidėjo prie šio humaniško žygio. Jie 
ne tik kad niekuo nepagelbėjo Dervardui, bet, lyg pasibaisėję jo drąsa, 
visi kaip susitarę pasileido bėgti, tarytum būtų bijoję, jog vien už tai, 
kad žiūri, gali būti apkaltinti prisidėję prie šitokio akiplėšiško poelgio. 
Kūnas, nepalaikomas iš apačios, sunkiai dunkstelėjo ant žemės paslikas, 
ir Kventinas, bematant iššokęs iš medžio, persigando, nes jam pasirodė, 
jog užgeso paskutinė gyvybės kibirkštėlė. Tačiau jis neatsižadėjo kilnių 
savo pastangų. Nutraukęs nelaimingajam nuo kaklo nelemtą kilpą, jis 
atsegė jo palaidinę, apšlakstė veidą vandeniu ir darė viską, kas paprastai 
daroma gaivinant netekusį sąmonės. 

Taip darbuodamasis Dervardas staiga išgirdo klaikų balsų klegesį 
svetima kalba, kurios nesuprato. O kai pakėlė galvą, pastebėjo, kad yra 
apsuptas keistų, nematytų vyrų ir moterų, ir pasijuto esąs šiurkščiai su- 
čiuptas už abiejų rankų. Tą pat akimirką jam ties gerkle sublizgo peilis. 


* Lelija (branc.). 
** Juodas peilis, kurį senovėje nešiojosi kalniečiai. Jis buvo nesulenkiamas ir 
gana nepatogus. 

— Blyškiaveidi šėtone! — sušuko vienas užpuolikų laužyta prancūzų 
kalba. — Nužudei ir dar nori apiplėšti? Bet mes sučiupome tave... Ir tu- 
rėsi atsakyti už šią piktadarybę. 

Sulig šiais žodžiais iš visų pusių į jį nukrypo ištraukti peiliai, o nuož- 
mūs iškreipti veidai aplinkui panėšėjo į grobį puolančių vilkų snukius. 

Vis dėlto drąsa 1r šaltakraujiškumas išgelbėjo jaunąjį škotą iš padėties. 

— Ką jūs darote, žmonės? — suriko jis. - Jeigu čia jūsų draugas, tai juk 
aš ką tik nupjoviau jam virvę vien iš gailestingumo. Verčiau pamėginkite 
ji atgaivinti, o ne pulkite be reikalo žmogų, kuriam jis turi būti dėkingas 
už išgelbėjimą. 

Dabar moterys, paėmusios negyvėlį, taip pat bandė jį gaivint, kaip 
pirma buvo pradėjęs Dervardas, tačiau jų pastangos nieko nepadėjo. 
Tada jos liovėsi gaivinusios ir pagal rytiečių papročius visi ėmė reikšti 
savo sielvartą: moterys pradėjo beviltiškai klykti ir rautis ilgus juodus 
plaukus, o vyrai tampydami neva plėšė savo drabužius ir barstėsi gal- 
vas smėliu. Pamažu jie taip įsitraukė į tas gedulingas apeigas, jog visai 
nebekreipė dėmesio į Dervardą, kurio nekaltumu turbūt patikėjo ma- 
tydami nupjautą virvę. Žinoma, dabar Dervardui išmintingiausia būtų 
buvę palikti tuos paklaikusius žmones jų pačių valiai, bet jis nuo vai- 
kystės buvo išauklėtas beatodairiškai niekinti pavojų, be to, jį apėmė 
jaunatviškas smalsumas. 

Tie keisti žmonės, vyrai ir moterys, dėvėjo turbanus ir kepures, iš 
pažiūros kur kas panašesnes į jo paties kepuraitę negu į skrybėles, ko- 
kios tuo metu buvo nešiojamos Prancūzijoje. Keli vyrai buvo su gar- 
banotomis juodomis barzdomis, ir visų veidai beveik tokio tamsumo 
kaip afrikiečių. Vienas ar du, matyt, vadai, ant kaklų ir ausyse turėjo si- 
dabrinius papuošalus ir ryšėjo ryškiaspalvius šalikus — geltonus, skais- 
čiai raudonus ar šviesiai žalius; bet kojos ir rankos visų buvo plikos, 
ir atrodė jie bjaurūs ir nešvarūs. Dervardas nepastebėjo, kad kas būtų 
turėjęs kokį ginklą, be tų ilgų peilių, kuriais ką tik grasino jam, ir vie- 
no trumpo lenkto kardo, arba maurų kalavijo. Kalaviją turėjo Žvitrus 
jaunuolis ir vis graibstėsi jo rankenos, už visus kitus labiau rodydamas 
savo sielvartą ir grasiai rėkalodamas. 


77 


78 


+» WALTER SCOTT 


Ta padrika, šūkalojanti gauja iš pažiūros atrodė tokia nepanaši į tuos 
žmones, kuriuos Kventinui lig šiol teko sutikti, kad jis buvo bepalaikąs tą 
būrį saracėnais“', tais „pagonimis šunimis“, kurie visuose jo skaitytuose 
ar girdėtuose romanuose atvaizduoti kaip kilniųjų riterių ir krikščioniš- 
kųjų monarchų priešai. Jis jau ketino pasišalinti nuo pavojaus kuo toliau, 
bet ūmiai pasigirdo šuoliuojančių arklių kanopų bildesys, ir žmones, - jo 
palaikytus saracėnais, kurie dabar jau buvo užsikėlę savo bičiulio kūną 
ant pečių, staiga užpuolė būrys prancūzų kareivių. 

Netikėtai jiems pasirodžius, ritmingi gedulo šūksniai virto tikrais 
baimės klyksmais. Lavonas kaipmat atsidūrė ant žemės, ir tie, kurie jį 
buvo benešą, dabar gelbėjosi, vikriai landžiodami arkliams pro papilves 
ir sprausdamiesi pro nukreiptas į juos ietis, nepaisydami šauksmų: 

— Velniop tuos prakeiktus vagis pagonis!.. Gaudykit, muškit juos!.. 
Supančiokit kaip galvijus!.. Persmeikit kaip vilkus!.. 

Šiuos raginimus lydėjo atitinkami smurto veiksmai, tačiau bėgliai 
buvo tokie vikrūs, o krūmais ir brūzgynais apaugusi vieta tokia ne- 
patogi raiteliams, kad tiktai du buvo parmesti ant žemės ir paimti į 
nelaisvę, ir vienas jų pasirodė esąs jaunuolis su kardu, iš paskutiniųjų 
priešinęsis, kol jį paėmė. Kventinas, kurį Fortūna pastaruoju metu, ro- 
dės, pasirinko taikiniu savo strėlėms, taip pat buvo kareivių sučiuptas, 
ir rankos, nors jis ir gynėsi, surištos virve. Įgudę kareiviai veikė mikliai, 
ir Kventinas nusprendė, kad jie anaiptol ne naujokai, o žandarų parei- 
gos jiems ne pirmiena. 

Kventinas neramiai žvilgtelėjo į raitelių vadą, iš kurio tikėjosi atgauti 
laisvę, nes nebuvo tikras, ar jam džiaugtis, ar nusigąsti, kad vadas pasi- 
rodė esąs tas pats niūrusis, nekalbusis pono Pjero bendras. Kad ir ko- 
kiais nusikaltimais šie apskurėliai galėjo būti apkaltinti, raitelių vadas, 
ptisiminęs, kas nutiko rytą, aišku, privalėjo suprasti, kad jis, Dervardas, 
nieko bendra su jais neturi. Bet sunkiau buvo atsakyti į klausimą, ar šis 
iš padilbų žvelgiąs žmogus bus palankus teisėjas, ar norus liudytojas jo 
naudai, ir Dervardas abejojo, ar palengvins savo padėtį, kreipdamasis į 
ji kaip į pažįstamą. 

Tačiau svarstymams nebuvo laiko. 

— Ei, Truazešeli ir Mažiau Andrė““, — kreipėsi niūrusis pareigūnas į 
du iš savo būrio, — šie trys medžiai bus kaip tik tinkami. Aš pamokysiu 
tuos netikius, vagiliaujančius kerėtojus, kaip kištis į karaliaus veiksmus, 
kai nubaudžiamas kas nors iš prakeiktosios jų giminės. Nuo arklių, mano 
vaikai, ir mikliai darykite, kas įsakyta. 

Truazešelis 17 Mažius Andrė bematant nušoko ant žemės, ir Kventi- 
nas pastebėjo, kad visi jie turėjo prie balno gugos po vieną ar dvi mastis 
virvių, kurias dabar paskubomis ėmė atrišinėti. Ant kiekvienos buvo po 
kilpą, gatavai paruoštą korimui. Kraujas sustingo Kventinui gyslose, kai 
jis pamatė tris virves ir suprato, kad viena iš jų skirta užmesti jam ant 
kaklo. Tada jis garsiai kreipėsi į raitelių vadą, primindamas jam apie susi- 
tikimą tą rytą, apie savo, kaip laisvo škoto, teises draugiškoje sąjunginių 
valstybių šalyje, ir pasakė nieko nežinąs, nei kas tie asmenys, su kuriais 
yra sučiuptas, nei kokios jų piktadarybės. 

Vadas, į kurį Dervardas šitaip kreipėsi, beveik nesiteikė pažiūrėti, kol 
šis kalbėjo, ir visiškai nereagavo, išgirdęs apie primintą ankstesnę jų pa- 
žintį. Jis tik pasisuko į kelis valstiečius, kurie dabar čia atsirado nežinia, 
ar norėdami paliudyti prieš suimtuosius, ar vien patenkinti savo smalsu- 
mą, ir šiurkščiai paklausė: 

— Ar buvo šis bernėkas su tais valkatomis? 

— O kaipgi, buvo, jeigu leisite pasakyti, jūsų kilnybe, pone profosai! — 
atsiliepė vienas kaimietis. — Jis pirmasis šoko ir šventvagiškai nupjovė 
virvę tam niekšui, kuris jo didenybės karaliaus įsakymu visai pelnytai 
buvo pakartas, kaip mes jau sakėme jūsų kilnybei. 

— Prisiekiu Dievu ir šventuoju Turo Martynu, - įsiterpė antrasis, — 
kai gauja plėšė mūsų viensėdį, jį mačiau kartu. 

— O ne, tėveli, - įsikišo berniukas, jo sūnus, — tas pagonis buvo juo- 
das, o šis jaunuolis yra šviesbruvis. Tasai buvo su trumpais, raitytais 
plaukais, o šis — su ilgomis, šviesiomis garbanomis. 

— Ei, vaikuti, — tarė kaimietis, — gal dar pasakysi, kad tas buvo su 
žaliu švarku, o šis vilki pilką kaptoną? Juk jo kilnybė profosas žino, kad 
jie gali keisti savo veido spalvą taip pat, kaip kaptonus. Aš nė kiek nea- 
bejoju, kad jis yra tas pats. 

— Užtenka jau vien to, kad jūs matėte, kaip jis kišosi į karaliaus teisin- 
gumo vykdymą, mėgindamas atgaivinti mirties bausme nubaustą išdavi- 
ką, — tarė vadas. — Truazešeli ir Mažiau Andrė, vykdykite! 

— Palaukite, sinjore vade! — suriko jaunuolis, mirtinai persigandęs. — 
Išklausykite mane!.. Nežudykite nekaltai!.. Už mano gyvybę jums atker- 
šys mano tautiečiai šiame pasaulyje, o teisingasis Dievas — aname. 

— Aš atsakysiu už savo veiksmus ir čia, ir ten, — šaltai atkirto vyriau- 
siasis profosas ir kaire ranka davė ženklą budeliams. Paskui, piktdžiugiš- 
kai nusišypsojęs, palietė smiliumi dešinę savo ranką, kuri karojo parišta 
veikiausiai dėl to, kad rytą ją buvo pamušęs Dervardas. 

— Šlykštus ir kerštingas šunie! — sušuko Kventinas, iš šito judesio su- 
pratęs, kad troškimas atkeršyti — vienintelė šio žmogaus žiaurumo prie- 
žastis ir kad nėra ko tikėtis jokio pasigailėjimo. 

— Vargšas jaunuolis paklaiko, — tarė pareigūnas. — Truazešeli, tark jam 
paguodos žodį prieš atsiskiriant jo sielai. Tu juk visada moki paguosti, 
kai nėra nuodėmklausio. Paskirk minutę dvasiniams pamokymams ir 
siųsk į aną pasaulį. Man reikia toliau tikrinti postus. Paskui mane, vyrai! 

Vyriausiasis profosas nujojo, lydimas savo sargybos, išskyrus du ar 
tris raitelius, kurie buvo palikti, kad padėtų įvykdyti mirties bausmę. Ne- 
laimingasis jaunuolis pažvelgė jam iš paskos kone aptemusiomis iš nevil- 
ties akimis ir pagalvojo, kad su nutolstančių arklio kanopų bildesiu din- 
go paskutinė viltis išsigelbėti. Jis persigandęs apsidairė ir — net šitokios 
būklės — nustebo išvydęs stoiškai šaltakraujiškus savo nelaimės bendrus, 
kitus du belaisvius. Prieš tai jie buvo tiesiog paklaikę iš baimės, stengėsi 
žūtbūt išsigelbėti, bet dabar, surišti ir aiškiai pasmerkti neišvengiamai 
mirčiai, laukė jos ateinant su nesudrumsčiama ramybe. Akivaizdžiai ma- 
tant savo lemtį, tamsūs jų skruostai gal kiek pablyško, tačiau veidai buvo 
ramūs, akyse — išdidus atkaklumas. Jie atrodė tarsi sugautos lapės, kai 
jos, bandydamos išsigelbėti, pabaigia visas klastas ir gudrybes ir sutinka 
mirtį su ramia ir niūria savitvarda, kurios neparodo vilkai ir lokiai — daug 
nuožmesni medžiotojo priešai. 

Jie nesuvirpėjo net tada, kai šiurpieji budeliai ėmėsi darbo, ir kur 
kas vikriau, negu vadas buvo nurodęs, nes, matyt, visada jautė savotišką 

malonumą, vykdydami šias kraupias pareigas. Čia mes sustosime apra- 
šyti juos, nes valdant tironui, despotiškam ar ne, budelio asmuo tampa 
didžios svarbos dalyku. 

Šiuodu pareigūnai griežtai skyrėsi ir išvaizda, ir elgesiu. Karalius va- 
dindavo juos Demokritu ir Heraklitu“?, o jų tiesioginis viršininkas, vyriau- 
siasis profosas, vieną praminė Žanu Verksniu, kitą — Žanu Linksmuoju. 

Truazešelis buvo aukštas, lieknas, atkarus žmogus keistai rimtu vei- 
du su stambiu rožiniu ant kaklo ir juo pasinaudoti visada dievobaimin- 
gai siūlydavo tiems nelaimingiesiems, kuriuos kardamas vykdydavo savo 
pareigą. Jis visada turėjo pasiruošęs kelis lotyniškus pamokymus apie 
žmogaus gyvenimo niekingumą ir tuštybę ir, jei įstatymas būtų leidęs 
eiti dvejas tokias pareigas, būtų galėjęs kuo puikiausiai užimti kalinių 
nuodėmklausio ir 72 rom2endaz7* budelio vietas. 

Mažius Andrė, priešingai, buvo linksmas, apvalainas, judrus, nedide- 
lis žmogutis, kuris sukosi kaip vijurkas, atlikdamas savo pareigas, tarsi tai 
būtų buvęs pats linksmiausias užsiėmimas pasauly. Atrodė, jis jausdavo 
savotišką simpatiją savo aukoms ir visuomet kalbėdavo su jomis švelniai 
ir su meile. Pasmerktuosius vadindavo „vargšais dorais vaikinais“, „mie- 
lais balandėliais“, „broliukais“, „gerais tėvukais“, nelygu kokio amžiaus 
ir lyties jie būdavo. Kai Truazešelis stengdavosi įteigti jiems filosofines 
ar religines mintis apie ateitį, Mažius Andrė būtinai pralinksmindavo 
kokiu nors pokštu, lyg norėdamas įtikinti, kad kuo ramiau pasitrauktų iš 
gyvenimo, kuriame viskas kvailai juokinga, niekinga ir apie kurį neverta 
rimtai galvoti. 

Negaliu pasakyti, kaip ir kodėl, bet šie du spalvingi asmenys, —- kad ir 
kokią daugybę turėjo talentų, taip retai pasitaikančių tarp šios profesijos 
žmonių, — buvo nekenčiami, ko gera, kur kas labiau negu panašūs pa- 
reigūnai, dirbę ankstesniais ar vėlesniais laikais. Tie, kurie juos šiek tiek 
pažinojo, abejojo tik, katras iš jų — ar rimtasis ir graudusis Truazešelis, ar 
vingrusis, juokingasis ir šnekusis Mažius Andrė — žadino didesnį siaubą 
ir buvo pikčiau keikiamas. Yra tikra, kad ir vienas, ir kitas buvo verti 


* Papildomai (/o£.). 

pirmenybės palmės, palyginti su kitais Prancūzijos budeliais, išskyrus 
nebent jų viršininką Tristaną Atsiskyrėlį, pagarsėjusį vyriausiąjį profosą, 
ir dar jo valdovą Liudviką XI. 

Nėra ko manyt, kad Kventinas Dervardas galėjo apie visa tai galvo- 
ti. Gyvenimas, mirtis, laikas ir amžinybė — štai kas plaukė jam prieš akis. 
Ši baisi, gniuždanti perspektyva kėlė siaubą silpnai žmogiškai jo prigim- 
čiai, nors išdidumas stengėsi tam atsispirti. 

Kventinas mintimis kreipėsi į savo protėvių Dievą, ir jo atmintyje 
staiga iškilo mažutė, prasta, apgriuvusi koplytėlė, kurioje gulėjo visi jo 
šeimos nariai, išskyrus jį vienintelį. 

„Mirtini mūsų priešai paliko giminaičiams bent kapus nuosavoje že- 
mėje, — pagalvojo Kventinas, — o aš turėsiu maitinti svetimos šalies var- 
nus ir vanagus tarsi koks ekskomunikuotas nusikaltėlis!“ 

Ašaros pilte pasipylė jam 1š akių. Truazešelis, palietęs jam petį, iškil- 
mingai pagyrė dėl tokio nuolankumo prieš mirtį ir jausmingai sušuko: 

— Beat gui iw Domino mortuntur!* 

Jis pareiškė, kad laiminga ta siela, kuri palieka kūną su ašara akyse. 

Mažius Andrė, patapšnojęs per kitą petį, šūktelėjo: 

— Drąsos, mielas brolau! Kadangi tau tenka pradėti šokį, tai tegu po- 
kylis prasideda linksmai, nes visi smuikai jau suderinti, — ir jis mostelėjo 
virvę, tarsi pabrėždamas savo pokštą. 

Kai jaunuolis, apimtas siaubo, pažvelgė pirma į vieną budelį, pas- 
kui į kitą, šie manydami, kad jis jų nesuprato, lengvai stumtelėjo nelai- 
mingąjį prie medžio, linkėdami drąsos, nes viskas pasibaigsią per vieną 
akimirką. 

Šį lemtingą momentą jaunuolis dar kartą paklaikusiom akim apsidai- 
rė aplinkui. 

— Ar čia yra koks doras krikščionis, kuris girdi mane, — paklausė 
jis, — ir kuris praneštų Liudovikui Lesliui, šioje šalyje pramintam Ran- 
duotuoju ir tarnaujančiam škotų gvardijoje, kad jo sūnėnas buvo niek- 
šingai nužudytas? 


* Palaiminti, kurie miršta Dievuje! (Lo4.) 

Šie žodžiai buvo ištarti pačiu laiku, nes vienas škotų gvardijos šaulys, 
susidomėjęs pasirengimu egzekucijai, priėjo kartu su keliais atsitiktiniais 
prašaliečiais pasižiūrėti, kas čia dedasi. 

— Sustokite, ką darote! — sušuko jis budeliams. — Jeigu šis jaunuolis 
yra škotas, aš neleisiu su juo taip niekingai elgtis. 

— Apsaugok, Viešpatie, pone riteri! Juk mes turimė klausyti įsaky- 
mo, — atsakė Truazešelis, už rankos patempdamas Dervardą į priekį. 

— Kuo trumpesnis žaidimas, tuo žmoniškesnis, — pridūrė Mažius 
Andrė, patraukdamas jį iš kitos pusės. 

Tačiau Kventinas, išgirdęs viltingus žodžius, sukaupė jėgas, nubloškė 
nuo savęs abu įstatymo vykdytojus ir dar surištomis rankomis pribėgo 
prie škotų gvardijos šaulio. 

— Apgink mane, tautieti, — kreipėsi jis škotiškai, — Škotijos ir šventojo 
Andriejaus vardu maldauju tave! Aš esu nekaltas... Mūsų abiejų viena 
tėvynė. Užtark mane, nes tau teks atsakyti Paskutinio teismo dieną. 

— Prisiekiu šventuoju Andriejum, jie pirma turės peržengti per mano 
lavoną! — sušuko šaulys ir išsitraukė kardą. 

— Perkirsk virves, tautieti, ir aš pats mokėsiu apsiginti, — tarė Kventinas. 

Šaulys užsimojo kardu, ir išvaduotas belaisvis, staiga šokęs prie vie- 
no iš profoso paliktų sargybinių, ištraukė jam alebardą, kuria tas buvo 
ginkluotas. 

— Dabar, — sušuko jis, — prisiartinkite, jei išdrįsite! 

Budeliai ėmė šnibždėtis. 

— "Tu greičiau vykis profosą, — šūktelėjo Truazešelis, — o aš čia ban- 
dysiu juos sulaikyti. Sargyba, už ginklų! 

Mažius Andrė užšoko ant arklio ir nujojo. Likusieji profoso sargybos 
kareiviai taip vikriai susispietė krūvon, paklusdami Truazešeliui, kad per 
skubumą leido pasprukti kitiems dviem suimtiesiems. O gal jie ir nelabai 
stengėsi juos sulaikyti, nes pastaruoju metu buvo prisisotinę tokių nelai- 
mingųjų kraujo, kaip kartais plėšrieji gyvūnai, per ilgą žudymą pavargę nuo 
žiaurybių. Tačiau jie apsimetė, jog nedelsdami šoko ginti Truazešelio, nes 
gvardijos šauliai škotai ir profoso sargybos kareiviai, eidami savo pareigas, 
jautė vieni kitiems neapykantą, kuri neretai virsdavo atvirais kivirčais. 

— Jeigu leisite, mes iš tų škotų šlapią vietą padarysim, — tarė vienas 
kareivis Truazešeliui. 

"Tačiau atsargus pareigūnas parodė kareiviui nusiraminti ir labai man- 
dagiai kreipėsi į gvardijos šaulį: 

— Ar suprantate, sere, jog labai įžeidėte didįjį vyriausiąjį profosą, 1š- 
drįsdamas įsikišti į karaliaus teisingumo vykdymą, kuris deramai ir pa- 
grįstai pavestas mūsų vado kompetencijai. Neteisėtai pasielgėte ir mano 
atžvilgiu, nes nusikaltėlis buvo atiduotas į mano rankas. Ir pačiam jau- 
nuoliui taip pat jokios paslaugos nepadarėte, nes iš penkiasdešimt progų 
būti pakartam, kurios jam gyvenime gal pasitaikys, jis daugiau nebus taip 
gerai parengtas mirčiai, kaip kad buvo prieš nelemtą jūsų įsikišimą. 

— Jeigu mano tėvynainis, — gvardietis škotas nusišypsojo, — mano, kad 
jam padariau skriaudą, aš grąžinsiu jį jums, daugiau nė žodžio nepasakęs. 

— O ne, nel!.. Dėl Dievo meilės, ne! — sušuko Kventinas. — Verčiau 
nukirskite man galvą ilgu savo kardu... Mano kilmei tatai tiks kur kas 
labiau, negu mirti nuo tokio bjauraus storžievio rankos. 

— Ar girdite, kaip jis burnoja? — tarė įstatymo vykdytojas. — Ak, kaip 
greitai dingsta geri mūsų pasiryžimai! Tik prieš kelias minutes jis buvo 
taip palaimingai nusiteikęs atsisveikinti su šiuo pasauliu, o dabar plūsta 
valdžios pareigūnus. 

— Pasakykite man tučtuojau, — paliepė gvardietis, — ką šis jaunuolis 
padarė? 

— Jis išdrįso nuimti pakartą nusikaltėlį, nors aš pats savo ranka buvau 
išpjovęs lelijos ženklą ant medžio, kur jis kabėjo. 

— Ar tai tiesa, jaunikaiti? — paklausė gvardietis. - Kaip atsitiko, kad tu 
padarei tokį prasižengimą? 

— Kadangi tik jūs galite mane išgelbėti, tai pasakysiu visą tiesą kaip 
per išpažintį, —- atsakė Dervardas. — Aš pamačiau žmogų, besitampantį 
ant medžio, ir nupjoviau virvę vien iš pasigailėjimo. Visai nepagalvojau 
apie jokias lelijas ar leukonijas ir tiek pat tenorėjau įžeisti Prancūzijos 
karalių, kiek ir šventąjį popiežių. 

— Kuriam velniui tau reikėjo kišti nagus prie to lavono? — paklausė 
gvardietis. — Greitai pats pamatysi, kad ten, kur praeina profosas, pa- 

karuokliai kabo ant medžių it vynuogės. Turėtum gerai paplušėti mūsų 
šalyje, jei sumanytum nukabinėti šio budelio aukas. Na, bet tiek to, pa- 
bandysiu padėti savo tautiečiui, jeigu pasiseks. Klausyk, pone įstatymų 
vykdytojau! Juk matai, kad čia aiški klaida. Nejau tau nė kiek negaila to- 
kio jauno vaikino, dar svetimšalio? Savo tėvynėje, Škotijoje, jam neteko 
susidurti su tokia greita procedūra kaip jūsų ir pono profoso. 

— Bet ne dėl to, kad ten ji būtų nereikalinga, sinjore šauly, — atkir- 
to Mažius Andrė, kuris sugrįžo kaip tik tą akimirką. — Nebūgštauk, 
Truazešeli! Čia tuoj atjos pats vyriausiasis profosas. Pažiūrėsiu, ar jis 
apsidžiaugs, kad jam iš rankų atimtas darbas, kurio pats neužbaigė 
iki galo! 

— Kaip tik laiku, — tarė šaulys. — Štai ir keletas mano draugų pa- 
sirodė. 

Ir tikrai, vos profosas Tristanas su savo sargyba užlėkė ant kalvelės 
iš vienos pusės, keturi ar penki škotų gvardiečiai, vedami paties Randuo- 
tojo, taip pat skubėdami priartėjo iš kitos. 

Šį kartą pamatęs sūnėną pavojuje, Leslis anaiptol neparodė abejingu- 
mo, kuriuo Kventinas jį buvo apkaltinęs. Vos išvydęs savo draugą gvar- 
dietį ir Dervardą pasirengusius gintis, jis sušuko: 

— Kaningemai, dėkui tau. Kilnieji mano bičiuliai, į pagalbą! Čia 
Škotijos bajoraitis, mano sūnėnas... Lindsėjau, Gatri, Tairi, kardus iš 
makščių! Pirmyn! 

Dabar tarp priešininkų aiškiai galėjo prasidėti kruvinos kautynės, ir, 
nors škotų buvo truputį mažiau, nežinia, katrie būtų laimėję, nes škotai 
buvo geriau apsiginklavę. Bet vyriausiasis profosas, gal abejodamas su- 
sidūrimo sėkme, o gal žinodamas, jog tai nepatiks karaliui, davė ženklą 
savo kareiviams susilaikyti nuo veiksmų ir, atsisukęs į Randuotąjį, kuris 
dabar stovėjo škotų priešaky, paklausė: 

— Kodėl jūs, asmeninės karaliaus gvardijos šaulys, trukdote nubausti 
mirtim prasižengėlį? 

— Aš atmetu jūsų kaltinimą, — atkirto Randuotasis. — Šventasis Mar- 
tynai! Ką bendra turi mano sūnėnas, kurį norėjote nužudyti, su tuo pra- 
sižengėliu? 

— Jūsų sūnėnas taip pat gali būti prasižengėlis, kaip ir bet kas kitas, 
sinjore, — tarė vyriausiasis profosas. — Ir kiekvienas svetimšalis Prancū- 
zijoje teisiamas pagal mūsų įstatymus. 

— Taip, bet mes, gvardiečiai škotai, turime privilegijų, — atsakė Ran- 
duotasis. — Juk taip, draugai? 

— Taip, turime! Turime privilegijų! — sušuko jie visi kartu. 

— Tegyvuoja karalius Liudvikas! Tegyvuoja drąsusis Leslis! Tegyvuo- 
ja škotų gvardija! Mirtis visiems, kurie kėsinsis į mūsų privilegijas! 

— Nepraraskite proto, ponai riteriai! — šūktelėjo vyriausiasis profo- 
sas. — Pagalvokite apie mano įgaliojimus. 

— Ne jums mus mokyti, - atsakė Kaningemas. - Mūsų pačių vadai 
išspręs ginčą. O mus teisti gali arba karalius, arba mūsų pačių vadas, kai 
šiuo metu nėra aukščiausiojo konetablio. 

— O pakarti turi teisę tik Sendis Vilsonas, mūsų gvardijos budelis, — 
atsakė Lindsėjus. 

— Leisdamiesi kam kitam pakarti, mes didžiai įžeistume Sendį, nes 
jis pats padoriausias iš visų, kurie užneria kanapines kilpas, — tarė Ran- 
duotasis. — Jeigu man būtų lemta tokia mirtis, niekam kitam nesileisčiau 
užveržti šio kaklaraiščio. 

— Bet paklausykite! —- sušuko vyriausiasis profosas. — Šis vyrukas nėra 
gvardietis ir negali naudotis jūsų privilegijomis. 

— Tai, ką mes vadiname savo privilegijomis, kiekvienas privalo pripa- 
žinti, — tarė Kaningemas. 

— Mes neleisime jų užginčyti! — vienas per kitą sušuko šauliai. 

— Jūs patrakote, mano ponai, — pareiškė Tristanas Atsiskyrėlis. —- Nie- 
kas neginčija jūsų privilegijų, bet šis jaunuolis nėra gvardietis. 

— Jis yra 2am0 sūnėnas, — atsakė Randuotasis pasididžiuodamas. 

— Bet jis nepriklauso gvardijai, - pakartojo Tristanas Atsiskyrėlis. 

Šauliai susižvalgė sumišę. 

— Nenusileisk, drauge, - Kaningemas pašnibždėjo Randuotajam. — 
Pasakyk, kad jis jau pasižadėjo įstoti. 

— Prisiekiu šventuoju Martynu, tu, bičiuli, gerai patarei, — atsakė Les- 
lis ir, pakėlęs balsą, prisiekė, kad jis tą dieną įrašė sūnėną į savo palydą. 

Šis pareiškimas galutinai išsprendė ginčą. 

— Gerai, ponai, — tarė profosas Tristanas, kuris žinojo, kaip karalius 
liguistai baiminasi, kad tarp gvardiečių nebūtų nepasitenkinimo. — Jūs 
sakotės gerai žinąs savo privilegijas, o mano pareiga nesivaidyti su ka- 
raliaus gvardija, jeigu to galima išvengti. Vis dėlto aš pranešiu apie šį 
reikalą karaliui, tegul jis pats sprendžia. Ir leiskite pasakyti, jog taip dary- 
damas elgiuosi daug švelniau, negu galbūt leidžia mano pareigos. 

Tai išdėstęs jis nujojo su savo būriu, o šauliai likę ėmė skubiai tartis, 
ką toliau daryti. 

— Pirmiausia mes privalome apie šį atsitikimą pranešti lordui Kro- 
fordui, mūsų vyriausiajam, ir įtraukti šio vyruko pavardę į sąrašus. 

— Ponai, gerieji mano bičiuliai ir išgelbėtojai, — kreipėsi Kventinas 
truputį nedrąsiai, — bet juk aš dar neapsisprendžiau, ar stoti į jūsų tar- 
nybą, ar ne. 

— Tada spręsk pats, ar geriau stoti pas mus, ar būti pakartam, — tarė 
jo dėdė. - Nors tu ir mano sūnėnas, kaip kitaip tave išgelbėti nuo kar- 
tuvių, nežinau. 

Argumentas buvo nenuginčijamas, ir Kventinas iš karto nusileido, 
nors kitomis aplinkybėmis tas pasiūlymas gal ir nebūtų buvęs toks jau 
malonus. Ką tik išsigelbėjęs nuo kilpos, kuri jau buvo beveik užnerta ant 
kaklo, jis, ko gera, būtų sutikęs su dar blogesne išeitim negu pasiūlytoji. 

— Jis privalo tuojau pat eiti kartu su mumis į kareivines, — patarė 
Kaningemas. — Tik ten galės jaustis saugus, kol šie žmonių medžiotojai 
tykoja aplinkui. 

— Ar negalėčiau naktį praleisti užeigoje, kur pusryčiavau, mielasis 
dėde? — paklausė jaunuolis, galbūt manydamas, kaip ir daugelis naujų 
rekrūtų, kad net viena laisva naktis yra nemažas laimėjimas. 

— Gali, mielasis sūnėne, — pašaipiai atsakė dėdė, — jei nori, jog mes 
rytoj turėtume malonumą sužvejoti tave kokiame kanale ar griovyje, o 
gal ir Luaros atšakoje, užrištą maiše, kad tau būtų patogiau plaukti, — 
kitokio galo nesitikėk. Ne be reikalo nujodamas vyriausiasis profosas 
mums nusišypsojo, — pridūrė dėdė, kreipdamasis į Kaningemą, — savo 
kėslų jis neatsisakys. 

— Nusispjaut į jo grasinimus, — tarė Kaningemas. —- Mes esame per 
stambūs žvėrys jo paukštinėms strėlėms. Bet aš patarčiau tau viską pa- 
pasakoti tam velniui Olivjė, kuris yra palankus gvardiečiams škotams ir 
galės pasikalbėti su tėvuku Liudviku anksčiau už profosą, kai rytoj jam 
skus barzdą. 

— Gal ir taip, - atsakė Randuotasis, — bet nėra ko eiti pas Olivjė tuš- 
čiomis rankomis, o aš dabar plikas kaip tilvikas. 

— Mes visi tokie, — tarė Kaningemas. — Bet nejau Olivjė nepatikėtų 
bent kartą mūsų, škotų, garbės žodžiu? Mes jam gerai atlygintume per 
kitą algų dieną. O jeigu jis ko nors tikėsis iš mūsų, užtikrinu jus, algų 
dienos nereikės ilgai laukti! 

— O dabar į pilį! - sušuko Randuotasis. —- jojant mano sūnėnas mums 
papasakos, kuo jis užsitraukė vyriausiojo profoso rūstybę, kad žinotu- 
me, kaip viską pranešti Krofordui ir Olivjė. 


VII SKYRIUS 
Priėmimas į gvardiją 


Taikos teisėjas 
Statutą Šen, Ir briesaiką bylokat! 
Bučiuokit knygą tr basirašykst. 

Už žygdarbius, kuriuos atlikti teks; 
Jis gausit viską 18 valstybės iždo — 
Išlaikymą, šešis bensus tr kitką... 


„Rekrūtų karininkas“!? 


ienam šaulių tarnui buvo liepta nulipti nuo arklio, ir Kventinas 

Dervardas drauge su karingaisiais savo tautiečiais smagia risčia 
nujojo Plesi pilies link, kad ir nenoromis susitaikęs su mintim, jog turės 
likti įnamiu toje niūrioje tvirtovėje, kuri rytą jį taip nustebino. 

Pakeliui, atsakinėdamas į pakartotinius dėdės klausimus, jis tiksliai pa- 
pasakojo savo nuotykį, per kurį įkliuvo į tokią bėdą, ir, nors jam pačiam 
pasakojimas atrodė šiurpus, palydovai klausydamiesi garsiai kvatojo. 

— Vis dėlto juokai čia menki, — tarė Kventino dėdė. - Ir kurių velnių 
reikėjo kvailam berniūkščiui kišti nagus prie to lavono, dar prakeikto 
stabmeldžio čigono? 

— Tegu būtų susivaidijęs su profoso kareiviais dėl kokios dailios mer- 
gos, kaip Maiklas Mofatas, tada dar bent būtų buvusi kokia prasmė, — 
tarė Kaningemas. 

— O man rodos, čia įžeista mūsų garbė, — sušuko Lindsėjus. — Kaip 
drįsta Tristanas ir jo bendrai painioti škotų kepures su kažkokių vagiliau- 
jančių valkatų kepurėmis ar turbanais. Jeigu jie neturi akių ir neatskiria, 
tai juos reikia pamokyti kieta ranka. Bet aš manau, jog Tristanas tik de- 
dasi apsirikęs, kad galėtų pričiupti dorus škotus, kurie atvyksta aplankyti 
savo giminaičių. 

— Ar galiu aš paklausti, dėde, kas per žmonės yra tie stabmeldžiai, 
apie kuriuos jūs kalbėjote? — paklausė Kventinas. 

— Aišku, gali, sūnėne, — atsakė dėdė, — tik nežinau, mielasis, kas tau 
atsakytų. Bent aš tai ne, nors išmanau turbūt ne mažiau už kitus. Jie pa- 
sirodė šiame krašte gal prieš porą metų. Užplūdo lyg skėriai. 

— Taip, — tarė Lindsėjus, — ir mūsų Žakas (taip mes vadiname kaimie- 
čius, jaunuoli, ir tu greitai išmoksi kalbėti mūsiškai), taigi mūsų Žakas, 
sakau aš, nesuka galvos, kokia vėtra atpučia juos ar skėrius, kad tik žino- 
tų, koks viesulas juos išdangins. 

— Ar jie tiek blogo pridaro? — paklausė jaunuolis. 

— Blogo? — perklausė Kaningemas. — Juk jie yra nekrikštai, vaiki- 
ne, kaip saracėnai ar mahometonai, nepripažįsta nei Dievo Motinos, nei 
šventųjų (čia jis persižegnojo) ir vagia, kas tik po ranka pakliūva, ir dai- 
nuoja, ir dar buria. 

— Sako, tarp jų moterų pasitaiko nebjaurių mergužėlių, — įsiterpė 
Gatris. — Bet Kaningemas tai geriau išmano. 

— Eli, ei, tu nori patraukti mane per dantų? — užsigavo Kaningemas. 

— Aš juk nieko bloga nepasakiau, — pasiteisino Gatris. 

— Tegu visas būrys paliudija, — tarė Kaningemas. — Tu pasakei, kad 
aš, Škotijos bajoras, gyvendamas pagal Šventosios Bažnyčios priesakus, 
turiu draugužę iš tų pagonijos padugnių! 

— Gana, gana! — sušuko Randuotasis. — Jis tik pajuokavo. Kad nebū- 
tų jokių kivirčų tarp draugų! 

— Tada tegul draugai taip nejuokauja! - sumurmėjo Kaningemas sau 
į barzdą. 

— Ar šitokių valkatų yra ir kitose šalyse, ne tik Prancūzijoj? — paklau- 
sė Lindsėjus. 

— Žinoma, yra, — atsakė Randuotasis. — Jų gentys klaidžioja po Vo- 
kietiją, Ispaniją ir Angliją. Ir tik gerasis šventasis Andriejus saugo mūsų 
Škotiją nuo jų. 

— Škotija, — tarė Kaningemas, — per šalta šalis skėriams ir per skurdi 
vagims. 

— O gal todėl, kad mūsų kalniečiai nepakęstų, jeigu iš jų imtų pelnytis 
svetimi, O ne savi vagys, — pridūrė Gatris. 

— Eli, jūs, žinokite visi, — pasakė Randuotasis, — kad aš esu kilęs iš 
Kalnuotojo Angaus ir kad kilmingosios Glen-islos kalniečių šeimos 
man yra giminės, todėl neleisiu šmeižti kalniečių. 

— Bet juk jie vagia galvijus, gal ne? — paklausė Gatris. 

— Nusivaryti būrį avių ar kitų smulkesnių gyvulių nėra jokia vagys- 
tė, — atkirto Randuotasis. — Aš galiu tai tvirtinti, kur ir kada tik norit. 

— Gėdykitės, bičiuliai! — tarė Kaningemas. — Kas čia dabar prade- 
da ginčą? Šitam jaunuoliui nederėtų klausytis tokių neprotingų kalbų. 
Aure ir pilis! Aš užsakysiu statinaitę vyno dėl mūsų draugystės, ir mes 
išgersime už Škotiją, už jos kalnus ir žemumas, jeigu apsilankysite pas 
mane pietų. 

— Sutinkame, sutinkame! — atsakė Randuotasis. — O aš užsakysiu 
antrą statinaitę nuplauti nesantaikai ir išgerti už mano sūnėno sveikatą 
jo įstojimo į mūsų gvardiją proga. 

Jiems prisiartinus grotiniai vartai atsidarė, nusileido pakeliamasis tiltas, 
ir šauliai po vieną vorele sujojo vidun, bet prieš Kventiną sargybiniai su- 
kryžiavo ietis ir liepė sustoti, o nuo sienų tą pat minutę į jį buvo nutaikytos 
arkebuzos ir įtempti lankai. Toks budrumas buvo parodytas, nors svetim- 
šalis atvyko drauge su įgula, kuriai priklausė ir jį sulaikę posto sargybiniai. 

Randuotasis, kuris tyčia liko šalia sūnėno, viską paaiškino, ir paga- 
liau, ilgai dvejoję ir delsę, sargybiniai nulydėjo jaunuolį į lordo Krofor- 
do būstinę. 

Šis Škotijos bajoras buvo vienas iš paskutinių to narsaus škotų lor- 
dų ir riterių būrio, ilgai 1r ištikimai tarnavusio Karoliui VI kruvinuose 
karuose, kurie nulėmė Prancūzijos karūnos nepriklausomybę ir išvarė 
anglus iš šalies. Dar jaunuolis būdamas, jis kovėsi petys į petį su Duglu ir 

Bakenu, jojo po Orleano Mergelės vėliava"! ir buvo gal vienas iš pasku- 
tinių Škotijos riterijos karių, kurie taip noriai išsitraukdavo kardus ginti 
leliją nuo „senųjų jos priešų — anglų“. 

Škotijos Karalystėje įvykusios permainos, o gal ir pripratimas prie 
Prancūzijos klimato ir gyvenimo būdo paskatino senąjį baroną atsisakyti 
minties grįžti į gimtąją šalį, tuo labiau kad aukštas postas, užimamas Liud- 
viko dvare, atviras ir lojalus būdas padarė jį dominuojančia figūra karaliui, 
kuris, apskritai nelabai linkęs tikėti žmonių dorumu bei garbingumu, visiš- 
kai pasikliovė lordu Krofordu ir pasidavė jo įtakai, nes lordas niekada nesi- 
kišo į jokius kitus reikalus, jei jie tiesiogiai nebuvo susiję su jo pareigomis. 

Randuotasis ir Kaningemas nusekė paskui Dervardą ir sargybą į 
savo viršininko būstinę. Ori lordo povyza ir pagarba, kurią jam rodė 
šie išdidūs kariai, tarsi daugiau nieko kito negerbią, jaunuoliui paliko 
stiprų įspūdį. 
tačiau jo raumenyse tebebuvo išlikęs jei ne jaunystės vinklumas, tai bent 
jėga, ir jis galėjo pakelti ginkluotės svorį žygyje ne blogiau už jauniausią 
savo būrio raitelį. Rūstus, vėjo nugairintas veidas buvo išraižytas randų, 
o akyse, kurios trisdešimtyje kruvinų mūšių žvelgė į mirtį tarsi į savo 
žaidimų draugę, atsispindėjo veikiau rami panieka pavojams nei umari 
samdomojo kareivio drąsa. 

Aukštas ir tiesus, dabar jis vilkėjo palaidu chalatu, kurį juosė geltonos 
odos diržas, prilaikąs kartu ir durklą su dailiai išpuošta rankena. Ant kak- 
lo jam kabėjo Šventojo Mykolo ordino kaspinas'2. Jis sėdėjo ant sofos, 
užklotos briedžio kailiu, su akiniais ant nosies (tada dar didele naujiena) 
ir įtemptai skaitė didžiulį rankrašų Rosier de /a Guerre*, savotišką karinės ir 
civilinės politikos kodeksą, kurį Liudvikas buvo parengęs savo sūnui dofi- 
nui" ir apie kurį jis norėjo išgirsti patyrusio škotų kariūno nuomonę. 

Lordas Krofordas, pasirodžius nelauktiems svečiams, piktokai atidė- 
jo knygą į šalį ir gimtąja škotų tarme paklausė: 

— Kurių velnių vėl jums manęs prireikė? 


* „Karo rožynas“ (branc.). 

Randuotasis gal net su didesne pagarba, negu kad būtų kalbėjęs pa- 
čiam Liudvikui, smulkiai išdėstė, kokioje padėtyje atsidūręs jo sūnėnas, 
ir nuolankiai paprašė jo šviesybę apginti. 

Lordas Krofordas išklausė labai atidžiai. Jis negalėjo susilaikyti ne- 
nusišypsojęs iš jaunuolio naivumo, kad šis šoko gelbėti pakarto nusi- 
kaltėlio, bet susirūpinęs palingavo galvą, kai išgirdo apie škotų šaulių 
susikirtimą su vyriausiojo profoso sargyba*. 

— Ar ilgai dar, - paklausė lordas Krofordas, — nešiosite man painio- 
ti tokius sunarpliotus siūlų kamuolius? Kiek turiu kartoti jums ir ypač 
judviem, Liudovikai Lesli 17 Arči Kaningemai, kad svetimšalis karys 
turi laikytis kukliai ir pavyzdingai elgtis su šio krašto žmonėmis, jeigu 
nenorite, kad į kulnus kibtų viso miesto šunes? Bet jeigu jau niežti 
nagai, tai geriau susikibti su tuo nenaudėliu profosu negu su kuo kitu. 
Ir todėl aš nebarsiu jūsų už šį išsišokimą taip, kaip už kitas peštynes, į 
kurias tu, Liudovikai, amžinai įsiveli, nes visai suprantama, kad šokai 
gelbėti jaunojo savo giminaičio. Šio naivaus bernaičio mes neleisime 
skriausti. Paduokite man kuopos sąrašą anava nuo lentynos, ir tuo- 
jau pat įtrauksime jo pavardę į kareivių kuopą, kad jis galėtų naudotis 
mūsų privilegijomis. 

— Gal teiksitės jūsų šviesybė leisti... —- buvo beprabyląs Dervardas. 

— Patrako berniokas! — nutraukė jį dėdė. - Kaip tu drįsti kreiptis į jo 
šviesybę, kol jis tavęs nepakalbino? 

— Nesikarščiuok, Liudovikai, — tarė lordas Krofordas. — Paklausy- 
kim, ką bernaitis nori pasakyti. 

— Tik tai, jei jūsų šviesybė teiksitės leisti, — atsiliepė Dervardas, — kad 
aš anksčiau minėjau savo dėdei, jog šiek tiek abejojau, ar stoti į šią tar- 


* Panašių škotų gvardiečių susikirtimų su kitais karaliaus kariuomenės dalinių 
vadais pasitaikydavo gana dažnai. Pavyzdžiui, 1474 metais du škotai buvo ap- 
kaltinti, kad iš žuvų pirklio Džono Pensarto pavogę didelę sumą pinigų. Juos, 
pasirėmęs įrodymais, suėmė profosas Filipas diu Furas su savo palyda. Tačiau kai 
jie vieną nusikaltėlį, vardu Mortimeras, vedė į Šatelė kalėjimą, juos užpuolė du 
karaliaus škotų gvardijos šauliai ir suimtąjį išlaisvino. Žiūrėk 1474 metų Žano de Trua 
„Kromką“. 

nybą. Dabar noriu pasakyti, kad visos abejonės išsisklaidė, kai išvydau 
kilnų ir patyrusį vadą, kurio žinioje turėsiu tarnauti. Jūsų žvilgsnyje slypi 
galia įsakinėti. 

— Gražiai byloji, bernaiti, —- atsakė senasis lordas, ne visai abejingas 
meilikavimui. — Per Dievo malonę man teko įsigyti šiokią tokią patirtį 
ir moku ja naudotis, pats tarnaudamas kitiems ir vadovaudamas. Na 
štai, Kventinai, tu esi įrašytas į garbingą mūsų karaliaus škotų gvardiją. 
Tu paskirtas savo dėdės ginklanešiu ir klausysi jo nurodymų. Tikiuosi, 
viskas eisis gerai, nes turėtum tapti šauniu kariu, jei galima spręsti iš 
išvaizdos. Be to, esi kilęs iš bajorų. O tu, Liudovikai, privalai žiūrėti, 
kad giminaitis stropiai atlikinėtų pratybas, nes vieną dieną mums gali 
tekti sukryžiuoti ietis su priešu. 

— Prisiekiu savo kardu, būčiau laimingas, milorde! Ilga taika iš mūsų 
padarys bailius. Aš pats jaučiu, jog apkiautau, tupėdamas šiame prakeik- 
tame pilies kalėjime. 

— Tai va, paukštytė man į ausį pagiedojo, — toliau kalbėjo lordas Kro- 
fordas, — kad „mūsų vėliava šaunioji mūšyje netrukus plevėsuos!“ 

— Už šią jos giesmę aš šįvakar išgersiu viena taure daugiau, — tarė 
Randuotasis. 

— Man rodos, tu neatsisakai išgerti už bet kokią giesmę, — pasakė lor- 
das Krofordas. — Žiūrėk, Liudovikai, kad vieną dieną netektų išmaukti 
kaušą savo paties prisivirtos putros. 

Leslis kiek sumišęs atsakė, kad jis jau kelios dienos nebegeriąs, bet 
juk jo šviesybė žinąs, jog kuopa visada aplaisto naujoko priėmimą. 

— Teisybė, — sutiko senasis vadas. — Visai buvau užmiršęs. Aš pats 
pasiųsiu kelis vyno ąsočius jūsų išgertuvėms. Bet baikite iki saulei nusi- 
leidžiant. Ir klausykite: rūpestingai išrinkite sargybinius į postus, ir kad 
nė vienas jų nebūtų su jumis gėręs. 

— Jūsų šviesybės įsakymas bus įvykdytas, — atsakė Liudovikas. — Ne- 
užmiršime išgerti ir į jūsų sveikatą. 

— Gal aš ir pats pas jus užsuksiu... pažiūrėti, kad viskas vyktų kaip 
reikiant, — pasakė lordas Krofordas. 

— Jūsų šviesybė bus mieliausias mūsų svečias, — atsakė Liudovikas. 

Ir visi būriu išgužėjo gerai nusiteikę ruoštis kareiviškai puotai, o Les- 

lis į ją pakvietė dar apie dvidešimt savo draugų, su kuriais paprastai pie- 
taudavo prie vieno stalo. 

Kareiviškai puotai iškelti daug laiko nereikia: svarbu, kad būtų ik va- 
liai užkąsti ir išgerti. Bet šia proga Liudovikas pasistengė gauti geresnio 
vyno negu paprastai. 

— Senasis lordas, — pareiškė jis, — garantuotai bus po mūsų stogu. 
Nors jis gražiai šneka apie blaivybę, bet iš tiesų, išgėręs prie karaliaus 
skobnių tiek vyno, kiek padorumas leidžia, niekada neatsisako progos 
vakare pasėdėt prie vyno statinaitės. Taigi, bičiuliai, — paragino jis, — 
ruoškitės dar sykį paklausyti istorijų apie Vernoilio ir Božė mūšius*. 

Gotikinė menė, kur škotai paprastai susiburdavo, greit buvo kruopš- 
čiai sutvarkyta — grumai pasiųsti pririnkti žalių meldų grindims iškloti, 
vėliavos, su kuriomis gvardija žygiavo į mūšius ir kurias jie buvo išplėšę 
iš priešo gretų, iškarstytos kaip drapiruotės virš skobnių ir aplinkui ant 
menės sienų. 

Toliau reikėjo kuo greičiau aprūpinti jaunąjį rekrūtą gvardiečio uni- 
forma ir reikiamais ginklais, kad jis puotoje dalyvautų kaip tikras škotų 
šaulys, vertas naudotis jiems duotomis privilegijomis ir, remiamas savo 
tautiečių, galėtų nepaisyti vyriausiojo profoso, nors jo galybė buvo baisi, 
o rūstybė nepermaldaujama. 

Puota buvo linksma kaip niekad, ir jos dalyviai iš visos širdies de- 
monstravo škotų patriotizmą, priimdami pas save naujoką iš tolimos 
mylimos tėviškės. Jie dainavo senas škotų dainas, porino praeities sak- 
mes apie Škotijos didvyrius, apie savo protėvių žygius ir tas vietas, kur 
jie buvo atlikti, ir kuriam laikui turtingosios Turenės lygumos virto kal- 
nuotomis ir nederlingomis Kaledonijos apylinkėmis'“. 

Kada kariūnai kaip reikiant įsilinksmino ir kiekvienas stengėsi papa- 
sakoti kokių brangių prisiminimų apie Škotiją, šurmulį dar labiau pagy- 
vino pasirodęs lordas Krofordas, kuris, kaip Randuotasis buvo teisingai 


* Šiuose abiejuose mūšiuose Prancūzijos sąjungininkai škotai pasižymėjo, va- 
dovaujami grafo Bakeno. Prie Božė jie laimėjo pergalę: nukovė hercogą Klarensą, 
Henriko V brolį, ir išvaikė jo kariuomenę. Ties Vernoiliu buvo sumušti ir beveik 
visi išžudyti. 

įspėjęs, sėdėjo lyg ant adatų prie karaliaus skobnių, iki pasitaikė proga 
pabėgti pas savo tautiečius. Iškilmingas krėslas jam buvo paliktas gar- 
bingajame stalų gale, — pagal to meto papročius ir škotų gvardijos sudėtį 
vadas sėdėdavo su visais kartu, nelaikydamas tai esant netinkama. Nors 
jis buvo aukštas jų viršininkas, gaunąs įsakymus iš paties karaliaus arba iš 
didžiojo konetablio, tačiau gvardijos kariai (kaip mes dabar pasakytume, 
eiliniai) visi buvo bajoriškos kilmės, todėl jis galėjo kada užsigeidęs apsi- 
lankyti jų vaišėse, nė kiek tuo nepažemindamas vado autoriteto. 

Tačiau šį kartą lordas Krofordas atsisakė sėsti į jam paruoštą krėslą 
ir, taręs: „Linksminkitės, linksminkitės“, liko stovėti, didžiai patenkintų 
veidu žvelgdamas į besivaišinančius. 

— Duok jam ramybę! — pašnibždėjo Kaningemas Lindsėjui, kai šis 
pasiūlė vyno kilniajam savo kapitonui. - Duok jam ramybę!.. Neragink 
svetimo jaučio... Tegu jis veža, kaip jam patinka. 

Tikrai, nors senasis lordas iš pradžių šyptelėjo, papurtė galvą ir pa- 
statė į šalį neparagautą taurę, bet pamažu, tarsi nejučiomis, ėmė siurb- 
čioti vyną ir tada, ačiū Dievui, prisiminė, kad bus blogas ženklas, jeigu jis 
neišgers gurkšnio į vaikino sveikatą, jauno riterio, kuris šiandien įstojo į 
jų gretas. Aišku, prie jo tosto, linksmai šūkalodami, pritapo visi. 

Tada senasis vadas ėmė pasakoti jiems, kaip išdėstė patarėjui Olivjė, 
kas atsitiko tą dieną. 

— Kadangi smakrų gramdytojas ne taip jau mėgsta tą galvažudį, jis 
padėjo išrūpinti man karaliaus nurodymą, įsakantį vyriausiajam profosui 
liautis persekiojus Kventiną Dervardą ir visada gerbti škotų gvardijos 
privilegijas. 

Vėl nuaidėjo džiaugsmingi šūksmai, vėl buvo pripiltos taurės, su- 
blizgo vynas, liedamasis per kraštus, ir visi pakėlė jas už lordą Krofordą, 
narsų savo tautiečių privilegijų ir teisių gynėją. Malonusis lordas, savai- 
me suprantama, iš mandagumo turėjo atsakyti į šį tostą, o paskui, atsisė- 
dęs į jam paruoštą krėslą, laisvai atsilošė, pasišaukė Kventiną prie savęs 
ir pilte užpylė jį klausimais apie gyvenimą Škotijoje, apie įžymiausias 
jos bajorų šeimas, kad Kventinas dažnai nesumesdavo, net ką atsakyti. 
Klausinėdamas mielasis lordas vis siurbteldavo vyno, o paskui pareiškė, 

kad škotui bajorui dera linksma kompanija, tačiau tokie jaunuoliai kaip 
Kventinas privalą būti atsargūs ir žinoti saiką. Ta proga jis pripasakojo 
daug nuostabių istorijų, iki jo paties liežuvis, nors ir liaupsindamas blai- 
vumą, ėmė tarti žodžius nebe taip aiškiai, kaip paprastai. Pagaliau, po 
kiekvieno ištuštinto ąsočio vis labiau kylant karingai gvardiečių dvasiai, 
Kaningemas pasiūlė išgerti už greitą Oriflamos iškėlimą" karo lauke. 

— Ir už Burgundijos vėją, kad ją plaikstytų, — pritarė Lindsėjus. 

— Su visa savo siela, kuri dar delsia susidėvėjusiame kūne, pritariu 
šiam tostui, mano vaikai, — iš karto atsiliepė lordas Krofordas. - Nors aš 
jau senas, tikiuosi išvysiąs ją plevėsuojant. Paklausykite, bičiuliai, — pridū- 
rė jis, nuo vyno pasidaręs itin šnekus, — jūs visi esate ištikimi Prancūzijos 
karūnos tarnai, tai kodėl negalėčiau jums pasakyti, kad pas mus yra atvy- 
kęs Burgundijos hercogo Karolio pasiuntinys su gana karinga misija? 

— Prie užeigos, netoli šilkmedžių, aš mačiau grafo Krevkero karie- 
tą“, žirgus ir visą palydą, — tarė vienas iš svečių. — Sako, karalius atsisakė 
priimti jį pilyje. 

— O kad dangus jam pasiųstų per karalių nedraugišką atsaką! — sušu- 
ko Gatris. - Bet kuo hercogas nepatenkintas? 

— Daugybė susikirtimų dėl sienos pažeidimo, — atsakė lordas Kro- 
fordas. — Bet svarbiausia priežastis — kad karalius suteikė prieglobstį jo 
krašto damai, jaunai grafaitei, kuri pabėgo iš Dižono. Mat hercogas ją, 
kaip globotinę, norėjo ištekinti už savo favorito Kampo-Baso'"'. 

— Arji čia atvyko viena, milorde? — paklausė Lindsėjus. 

— Ne, ne visai viena, su vyresne kilminga dama, savo giminaite, kuri 
prašoma sutiko grafaitę palydėti. 

— O ar panorės karalius, — paklausė Kaningemas, - būdamas herco- 
go siuzerenas, kištis į hercogo ir jo globotinės reikalus? Juk į ją Karolis 
turi tokias pat teises, kokias turėtų pats karalius į Burgundijos Hercogys- 
tės įpėdinę, jei hercogas mirtų. 

— Karalius paisys, kaip ir paprastai, politikos įstatymų, tai yra žiūrės 
savo naudos, — paaiškino Krofordas. — Jūs juk žinote, kad jis viešai ne- 
priėmė tų damų ir nepavedė jų globoti savo dukterims, - madam Božė 
ir princesei Joanai". Todėl, be abejo, jis atsižvelgs į aplinkybes. Jis yra 

mūsų valdovas... bet, manau, nebus jokia išdavystė, jei pasakysiu, jog 
karalius visada pasirengęs lošti su kiekvienu kunigaikščiu krikščioniu, 
kaip sakoma — persekioti su skaliku ir sprukti su kiškiu. 

— Bet Burgundijos hercogas nepripažįsta tokios dvilypės politikos, — 
tarė Kaningemas. 

— Taip, — atsakė senasis lordas, — ir todėl nemanau, kad derybos 
baigtųsi taikiai. 

— Na, tepadeda šventasis Andriejus jiems susipešti! — sušuko Ran- 
duotasis. — Prieš dešimt... ne, prieš dvidešimt metų man išpranašavo, 
kad mūsų giminė patirs sėkmę per vedybas. O ką gali žinoti, kas laukia, 
jeigu pradėsime kariauti dėl garbės ir damų meilės, kaip rašoma senovės 
romanuose. 

— Tu kalbi apie damų meilę, turėdamas tokį griovį ant veido! — tarė 
Gatris. 

— Verčiau nieko nemylėti, negu tampytis su nekrikšte čigone, — atsi- 
kirto Randuotasis. 

— Liaukitės, ponai, — įsiterpė lordas Krofordas. — Nesišvaistykite aš- 
triais ginklais. Kandžios patyčios netinka juokams. Juk mes visi draugai! 
O ta dama pernelyg turtinga, kad atitektų beturčiui škotui bajorui. Ki- 
taip aš pats pasipirščiau, nors jau devintą dešimtį tuoj pradėsiu. O dabar 
kviečiu išgerti į jos sveikatą! Sako, ji tikras grožio žiburėlis. 

— Man rodos, aš ją mačiau, — tarė kitas kareivis, — kai šį rytą stovėjau 
sargyboje prie vidinių vartų. Bet ji buvo panašesnė į paslėptą žibintą, o ne į 
šviesų žiburėlį, nes su kita dama buvo įnešta į pilį dengtuose neštuvuose. 

— Kaip tau ne gėda, Arno! — subarė lordas Krofordas. — Sargybiniui 
nevalia kalbėti apie tai, ką mato stovėdamas poste. Beje, — pridūrė jis 
patylėjęs, kai paties smalsumas įveikė drausmę, kurią jam atrodė būtina 
priminti, — kodėl tu manai, kad neštuvuose būtinai turėjo sėdėti grafaitė 
Izabelė de Krua? 

— Aš nemanau, milorde, — pasiteisino Arno. — Tik mano tarnas Son- 
dersas Stidas, prajodinėdamas žirgus ant kelio į kaimą, susitiko Doginą, 
mulų varovą, kuris nešė atgal į užeigą neštuvus, nes jie buvo paskolinti 
iš žmogaus, gyvenančio už šilkmedžių giraitės, tos užeigos su lelijomis 

šeimininko. Doginas ir pasiūlė Sondersui Stidui, kaip pažįstamam, išger- 
ti taurę vyno, O šis, žinoma, mielai sutiko... 

— Žinoma, žinoma, — pakartojo senasis lordas. — Seniai norėjau pa- 
sakyti, kad šitaip per dažnai jums pasitaiko, džentelmenai. Visi tie jūsų 
grumai, arklininkai ar žokėjai, kaip mes juos vadintume Škotijoje, perne- 
lyg jau linkę sugerti su kiekvienu pasitaikiusiu. Blogas paprotys kare, ir 
jo reikia atsikratyti. Bet, Endrau Arno, tu savo istorijos, atrodo, greit ne- 
baigsi, tad mes išgersim per vidurį, skeocb dochb nan skial*, kaip sako mūsų 
škotai kalniečiai. Gerai sako galai. Į grafaitės Izabelės de Krua sveikatą! 
Linkiu jai geresnio vyro negu tas niekingas italas Kampo-Basas. O dabar 
porink, Endrau Arno, ką mulų varovas papasakojo tavo arklininkui. 

— Na, jei jūsų šviesybė leisite, jis pasakė jam kaip paslaptį, kad tos dvi 
damos, — toliau dėstė Arno, - kurias jis ką tik nugabeno į pilį uždaruose 
neštuvuose, esančios aukštos kilmės. Jos keletą dienų slapta gyveno už- 
eigoje pas jo šeimininką, ir karalius jas aplankė kelis kartus taip pat labai 
slapta, tuo parodydamas didelę pagarbą. O dabar jos esą pabėgusios į 
pilį, nes išsigando grafo de Krevkero, Burgundijos hercogo pasiuntinio, 
apie kurio greitą atvykimą ką tik pranešė atjojęs žygūnas. 

— Ką tu sakai, Endrau! - sušuko Gatris. — Tada aš galiu prisiekti, 
kad girdėjau grafaitę dainuojant ir skambinant lyra, kai šiandien ėjau 
per vidinį kiemą. Daina sklido pro langelį iš Dofino bokšto. O me- 
lodija buvo tokia, kokios niekas nėra girdėjęs mūsiškėje Plesi pilyje. 
Dievaži, pagalvojau, kad dainuoja pati fėja Meliuzina". Stovėjau kaip 
užkerėtas, nors žinojau, kad pietų stalas padengtas ir kad manęs lau- 
kiate... stovėjau, kaip... 

— Kaip asilas, Džonai Gatri, — pasakė vadas. — Ilga tavo nosis uodė 
pietus, ilgos ausys klausėsi muzikos, o trumpas protas negalėjo nuspręs- 
ti, kas mieliau. Klausykit! Ar tik ne katedros varpas skambina vakari- 
nėms pamaldoms? Negali būti jau toks vėlus metas! Tas patrakėlis senas 
zakristijonas paskambino vakarinį palaiminimą viena valanda anksčiau. 


* „Nukirskim pasaką taure!“ ($ kot.) Šitaip škotai nutildo nuobodžiai postrin- 
gaujantį sugėrovą. 

— Ne, varpas skamba gal net per tiksliai, — tarė Kaningemas. — Aure 
saulė vakaruose leidžiasi virš gražiosios lygumos. 

— Nejau iš tikrųjų? — nusistebėjo lordas Krofordas. — Ką gi, vyručiai, 
niekur nevalia peržengti ribų. Palengva eisi — toliau nueisi... Ant lėtos 
ugnies salyklas saldesnis... Linksmas būti mokėk, bet ir protą turėk!.. Vis 
tai išmintingi priežodžiai. Dar vieną tostą už mieląją Škotiją, ir kiekvie- 
nas prie savo pareigų! 

Atsisveikinimo taurės ištuštėjo, ir svečiai išsiskirstė. Orusis lordas 
paėmė Randuotąjį už rankos, tarsi ketindamas duoti vieną kitą nurody- 
mą dėl jo sūnėno, bet iš tikrųjų turbūt nenorėdamas, kad iškilni eisena 
pasirodytų pašaliniams ne tokia jau tvirta, kaip derėjo jo rangui ir aukš- 
tam postui. Nutaisęs rimtą veidą, impozantiškas lyg didžiulė vyno stati- 
nė, jis perėjo per abu kiemus, skiriančius jo būstą nuo menės, iškilmingai 
mokydamas Liudoviką, kad tas stebėtų sūnėną, ypač reikaluose su vynu 
ir merginomis. 

Per visą pašnekesį kiekvieną žodį, ištartą apie gražiąją grafaitę Izabe- 
lę, gerai įsidėmėjo jaunasis Dervardas. Nuvestas į mažą kambarėlį, naują 
kuklią savo buveinę, kur jam teko apsigyventi drauge su dėdės pažu, jis 
nugrimzdo į gilią svajonių gelmę. 

O jeigu Bokšto Mergelė, kurios dainos jis klausėsi taip susižavėjęs, ir 
gražioji pono Pjero patarnautoja — ta pati pabėgusi grafaitė, turtinga ir 
aukštakilmė, besislepianti nuo nekenčiamo jaunikio ir tironiško jo glo- 
bėjo, piktnaudžiaujančio savo valdžia? Skaitytojas nesunkiai įsivaizduos, 
kokį nuostabų romaną susikūrė svajonėse jaunasis kariūnas po visos 
dienos išgyvenimų. Jo mintys vis užkliūdavo ir už pono Pjero — kas jis, 
kad taip įsakmiai elgėsi net su siaubinguoju profosu, iš kurio rankų jis 
vargais negalais ištrūko. 

Pagaliau jaunuolio apmąstymus, kurių nedrįso drumsti mažasis Vi- 
lis Harperis, jo kambarėlio draugas, nutraukė sugrįžęs dėdė. Jis įsakė 
Kventinui tuojau gulti, kad galėtų laiku atsikelti ir palydėti dėdę pas jo 
didenybę, kur jam reikės eiti sargybą sykiu su penkiais draugais. 


VIII SKYRIUS 
Pasiuntinys 


Lyg žaibas kraupiai blykstelk Prancūzijoj, 
Nes, vos branesi tu, kad as artėju, 
Patrankų mano griausmą ie 1Š9ITS... 

Tad būk rūstybės mūsų trimitu. 


«80 


V. Šekspyras „Karalius Jonas 


17 būtų nesunkiai sugundęs Dervardą ir palikęs toliau mė- 
gautis žaviu sapnu, tačiau triukšmas, kilęs gvardiečių kareivinė- 
se po varpo ankstyvosioms mišioms, kaipmat šią pagundą nuvijo šalin. 
Drausmė tėvo pilaitėje ir Aberbrotiko vienuolyne buvo pripratinusi jį 
keltis su aušra, tad jis žvaliai apsirengė, aidint trimitams ir žvangant gin- 
klams — mat keitėsi sargybos. Vieni grįžo į barakus po naktinio budėji- 
mo, kiti žygiavo į rytinę pamainą, o tretieji, tarp kurių buvo ir jo dėdė, 
rengėsi sargybai prie paties karaliaus Liudviko. 

Kventinas Dervardas džiaugdamasis, kaip šitokia proga ir dera jo 
metų jaunuoliui, užsivilko puošnius drabužius ir prisisegė ginklus pagal 
naujas savo pareigas. Ir jo dėdė, atidžiai stebintis, kad sūnėnas visais 
atžvilgiais pavyzdingai atrodytų, negalėjo nuslėpti pasitenkinimo maty- 
damas, kaip šis pasikeitė. 

— Jeigu tu pasirodysi toks pat ištikimas ir drąsus, koks esi apveidus, 
būsi vienas gražiausių ir geriausių gvardijos ginklanešių ir padarysi dide- 

lę garbę savo motinos giminei. Lydėk mane į audiencijų menę ir, žiūrėk, 
neatsitrauk nė per žingsnį! 

Tai taręs Leslis paėmė didžiulę, sunkią, gražiai išgraviruotą bei išdai- 
lintą alebardą ir, liepęs sūnėnui pasirinkti lengvesnį panašios paskirties 
ginklą, žengė į kiemą, kur draugai, išrinkti eiti sargybą karaliaus rūmuo- 
se, jau laukė išsirikiavę su ginklais rankose. Už kiekvieno jų stovėjo gin- 
klanešiai, sudarydami antrą eilę. 

Čia pat laukė išsirikiavę varovai, raiti ant dailių arklių, su grynaveis- 
liais šunimis ant pasaitų. Kventinas taip smalsiai į juos žiūrėjo, jog dėdei 
teko ne vieną kartą jam priminti, kad tie gyvuliai ten stovi ne jo pasi- 
grožėjimui, o karaliaus medžioklei. Ši pramoga buvo vienas iš nedau- 
gelio malonumų, kurį karalius sau leisdavo net tada, kai tat trukdydavo 
valstybės reikalams. Jis taip griežtai saugojo žvėris savo giriose, jog net 
buvo prigijęs posakis: „Jei žmogų užmuši — pusė bėdos, briedį nudė- 
si — neteksi galvos!“ 

Davus ženklą gvardiečiai pajudėjo, vadovaujami Randuotojo, kuris 
dabar ėjo karininko pareigas. Po kelių minučių, pedantiškai įvykdę dau- 
gybę komandų ir tuo parodę nepaprastą savo uolumą, gvardiečiai įžygia- 
vo į audiencijų menę, kur netrukus turėjo pasirodyti karalius. 

Nors Kventinas iš viso nebuvo matęs puošnių apartamentų, tai, ką 
dabar išvydo, jį kiek apvylė, nes įsivaizdavo karaliaus dvarą būsiant daug 
prašmatnesnį. Tiesa, dvaro pareigūnai buvo puošniai apsirengę, žvilgėjo 
gvardiečių šarvai, matėsi daug įvairaus rango tarnų, bet jis neišvydo nė 
vieno iš ilgaamžių karalystės patarėjų, nė vieno iš aukštųjų karūnos didi- 
kų, neišgirdo nė vieno vardo, kuris anomis dienomis savaime visus pa- 
keldavo žygiui. Nebuvo čia nė vieno karvedžio nei generolo, nuo kurio 
būtų sklidęs vyriškumas ir jėga, kurie buvo Prancūzijos galybė. Nebuvo 
ir tų ugningų šlovės ir žygdarbių trokštančių jaunuolių, laikomų šalies 
pasididžiavimu. Įtarumas, šaltumas, klastinga ir nesuprantama karaliaus 
politika buvo atbaidžiusi šį prašmatnų elitą nuo sosto. Jie būdavo su- 
kviečiami tik tam tikromis iškilmingomis, oficialiomis progomis, rink- 
davosi nenorom ir kuo greičiau vėl išsiskirstydavo kaip tie pasakėčios 
žvėrys nuo liūto irštvos. 


KVENTINAS DERVARDAS - 


Keli asmenys, kurie čia buvo, matyt, valstybės patarėjai, iš pažiūros 
atrodė menkystos. Kai kurių veiduose, tiesa, galėjai įžvelgt bent kiek nuo- 
vokos, tačiau manieros rodė, kad jie pateko į tą sritį ne iki galo parengti. 

Beje, du ar trys iš jų pasirodė Dervardui šiek tiek kilnesni, ir kadangi 
dabartinės dėdės pareigos nereikalavo ypatingo griežtumo, tai jis galėjo 
pasakyti, kas tie žmonės. 

Kventinas, kaip ir mūsų skaitytojas, jau pažino lordą Krofordą, kuris 
čia dalyvavo, apsirengęs puošnia paradine uniforma, laikydamas rankoje 
sidabrinę krivūlę. Iš kitų, patraukusių dėmesį, žymiausias buvo grafas 
Diunua“!, kurio tėvas, pagarsėjęs kaip Pavainikis iš Orleano, kovėsi po 
Žanos d'Ark vėliava ir suvaidino žymų vaidmenį, išvaduojant Prancūziją 
iš Anglijos jungo. Jo sūnus deramai pateisino jo garbę, paveldėtą iš tokio 
tėvo. Nors susigiminiavęs su karališkąja dinastija ir tėvo dėka mėgstamas 
bajorijos ir liaudies, Diunua buvo tokio atviro, nuoširdaus ir lojalaus 
būdo, kad, rodos, išvengė bet kokių įtarimų — jam nieko negalėjo prikišti 
net įtarusis Liudvikas, mėgęs matyti jį šalia savęs, o kartais kviesdavęsis 
net į savo pasitarimus. 

Bet nors ir puikiai išmanė apie to meto ginklus ir pasižymėjo visomis 
ypatybėmis, būtinomis tikram riteriui, grafas Diunua anaiptol neatrodė 
romantiško grožio idealas. Buvo jis plačiapetis, stipraus sudėjimo, bet 
gana mažo ūgio, o kojos taip išlinkusios, jog, atrodė, jam patogiau joti, 
o ne elegantiškai vaikščioti. Juodaplaukis, tamsaus gymio, rankos perne- 
lyg ilgos ir raumeningos. Veido bruožai netaisyklingi, net atstumiantys, 
tačiau, kad ir kaip ten būtų, iš grafo Diunua išvaizdos dvelkė savo vertės 
ir kilmingumo pajautimas, kuris iš pirmo žvilgsnio leido spręsti jį esant 
aukštą didiką ir bebaimį riterį. Laikėsi jis drąsiai, tiesiai, žingsnis buvo 
laisvas ir vyriškas, o veido griežtumą kilnino ereliškas žvilgsnis ir piktai 
kaip liūto suraukti antakiai. Vilkėjo jis medžiokliniais drabužiais, veikiau 
prabangiais negu puošniais, nes dažnai būdavo vyriausias medžioklis, 
nors mes nemanome, kad šias pareigas jis ėjo oficialiai. 

Už parankės su Diunua, tarsi reikalingas giminaičio paramos, lėtai ir 
melancholiškai ėjo Orleano hercogas Liudvikas““, pirmasis karališkojo 
kraujo princas (vėliau jis tapo karalium Liudviku XII), kuriam gvar- 

diečiai ir visi esantieji atidavė atitinkamą pagarbą. Karalius pavydžiai 
ir įtariai stebėjo šį princą, kuris turėjo paveldėti karalystės sostą po ka- 
raliaus mirties, jeigu šis nepaliks įpėdinio. Jam nebuvo leista pasišalinti 
iš rūmų, nors čia gyvendamas jis neturėjo jokių pareigų ir nesinaudojo 
ypatingu palankumu. Tokia žeminanti, kone belaisvio padėtis, aiškiai 
matėsi, slėgė princą, o šiuo metu nelaimingą jo dalią dar labiau temdė 
žinia, kad karalius buvo sumanęs prieš jį žiauriausią neteisybę, kokia tik 
yra tirono galioje, versdamas jį imti į žmonas princesę Joaną, jaunes- 
niąją savo dukterį, su kuria jis buvo sužadėtas dar vaikystėje, o kadangi 
princesė buvo labai bjaurios išvaizdos, karaliaus reikalavimas atrodė pa- 
sibaisėtinai griežtas. 

Pažiūrėti šis nelaimingasis princas niekuo nesiskyrė nuo kitų, tačiau 
būdo jis buvo malonaus, švelnaus ir gero, ir tie bruožai ryškėjo net pro 
sielvarto šydą, šiuosyk dengiantį jo veidą. 

Kventinas pastebėjo, kad hercogas tyčia vengia net dirstelėti į kara- 
liškuosius gvardiečius ir, net atsakydamas į jų pasveikinimą, stovėjo akis 
nudelbęs į žemę, lyg bijodamas, kad šis paprastas mandagumo gestas 
pavydžiajam karaliui nepasirodytų kaip noras sužadinti ypatingą gvar- 
diečių palankumą sau. 

Visai kitaip laikėsi išdidusis kardinolas ir Bažnyčios dignitorius 
Johanas Baliu“, tuo metu Liudviko patikėtinis ministras, kuris savo 
greitu iškilimu ir visa veikla labai panėšėjo į kardinolą Volsį, kiek tokį 
panašumą galima įsivaizduoti, turint galvoje, kaip klastingas, atsargus 
Liudvikas skyrėsi nuo nutrūktgalvio ir ūmaus Anglijos valdovo Hen- 
riko VIII. Liudvikas iškėlė savo ministrą iš žemiausiojo luomo į aukš- 
čiausią rangą ar bent jau į pelningiausią didžiojo karalystės malonių 
dalytojo postą, apipylė beneficijomis ir išrūpino jam kardinolo skrybė- 
lę; ir nors Liudvikas iš savo didelio atsargumo nesuteikė garbėtroškai 
Baliu neribotos valdžios ir pasitikėjimo, kaip Henrikas VIII buvo su- 
teikęs Volsiui““, tačiau kardinolas jam darė didesnę įtaką negu bet kuris 
iš pripažintų jo patarėjų. 

Kardinolas, suprantama, neišvengė klaidos, kurią padaro visi, staiga 
iškilę į valdžią iš žemos padėties. Apakintas staigaus išaukštinimo, jis iš- 

kart įtikėjo, kad dabar gali kištis į įvairius reikalus, net ir tuos, kurie visai 
nesiderino su jo pašaukimu ir veikla. 

Aukštas, labai nerangus, jis stengėsi būti galantiškas ir patikti gra- 
žiajai lyčiai, bet jo manieros buvo stačiai juokingos, o kadangi taip elgė- 
si kardinolas — net nepadorios. Kažkoks pataikūnas, gal vyras, o gal ir 
moteris, nelemtą valandą pasakė jam, kad itin gražios jo stambios mė- 
singos kojos, kurias jis paveldėjęs iš tėvo. Vieni kalbėjo, kad pastarasis 
buvęs vežėjas Limožo mieste, kiti tvirtino, kad turėjęs malūną Verdene. 
Ši mintis taip apkerėjo kardinolą, kad jis visuomet pasijuosdavo sutaną 
iš vienos pusės, kad būtų matyti stambios kojos. 

Žengdamas per iškilmingą audiencijų menę su purpurine sutana ir 
puošnia pelerina, kardinolas kelis kartus stabtelėjo pasižiūrėti į sargybo- 
je stovinčių riterių ginklus ir mundiruotę, išdidžiu tonu paklausė juos 
kažko, netgi leido sau kai kuriuos pabarti už tai, kas buvo vadinama nu- 
sižengimais drausmei, ir viską darė tokiu aukštu stiliumi, jog patyrę ka- 
riai, nors ir nedrįso atsikirsti, klausėsi jo su aiškia nekantra ir apmaudu. 

— Ar karalius žino, —- paklausė Diunua kardinolą, — kad Burgundijos 
pasiuntinys primygtinai reikalauja audiencijos? 

— Taip, — atsakė kardinolas. — Štai čia, rodos, ateina visa žinantis 
Olivjė Denas* pranešti mums karaliaus valios. 

Sulig šiais žodžiais įžymioji asmenybė, kuriai karalius buvo taip pat 
palankus, kaip ir išdidžiajam kardinolui, pasirodė iš vidinės menės, ta- 
čiau be jokios puikybės ir pasipūtimo, taip būdingo pompastiškam ir 
oriam Bažnyčios dignitoriui. Priešingai, šis buvo išblyškęs, liesas, su juo- 
da šilkine liemene ir kelnėmis, be jokio švarko, apsiausto ar sutanos, ir 
tokia apranga toli gražu nepuošė šio neišvaizdaus žmogelio. Rankoje jis 
nešėsi sidabrinį dubenį, o per petį turėjo persimetęs rankšluostėlį — kuk- 
laus savo amato atributus. 

Olivjė akys buvo skvarbios ir žvitrios, bet jis stengėsi jų neparodyti 
ir žvelgdamas žemyn tyliai kaip katė veikiau persėlino, o ne perėjo per 


* Neapkęsdama Olivjė Deno, liaudis jį praminė Olivjė Velniu. Pradžioje jis 
buvo karaliaus kirpėjas, vėliau tapo jo patarėju. 

menę. Tačiau jei kuklumas gali užtemdyti tikrą žmogaus vertę, karaliaus 
patikėtinio jame nepaslėps. Tad veltui būtų mėginęs praslinkti nepaste- 
bėtas per audienciją menę tasai, kuris, kaip visi žinojo, buvo įgijęs tokį 
karaliaus pasitikėjimą — garsusis barzdaskutys ir kamerdineris Olivjė De- 
nas, kartais pravardžiuojamas Olivjė Niekšu, o kartais net Olivjė Velniu 
už savo begėdišką klastingumą, kurio griebdavosi, vykdydamas suktą 
šeimininko politiką. 

Sustojęs barzdaskutys valandėlę rimtai sušneko su grafu Diunua, ir 
šis tuoj išėjo iš menės. Tada Olivjė apsisuko ir vėl tyliai nusėlino kara- 
liaus kambario link, iš kur ką tik buvo pasirodęs, oO visi jam traukėsi iš ke- 
lio. Į šį mandagumą jis atsakė nuolankiausiai linktelėdamas, o vienam ar 
dviem asmenims tyliai pašnibždėjo į ausį ir tuo sužadino visų kitų dva- 
riškių pavydą; sumurmėjęs kažką apie savo pareigų svarbą, jis nesiteikė 
išklausyti jų atsakymų, taip pat išvengė pokalbio ir su tais, kurie atkakliai 
stengėsi patraukti į save jo dėmesį. Liudovikas Leslis turėjo laimę būti 
vienas iš tų, kuriuos šį kartą Olivjė apdovanojo keletu žodžių, — pranešė, 
kad jo prašymas sėkmingai sutvarkytas. 

Netrukus ši maloni žinia dar kartą buvo patvirtinta. Į menę įžengė 
senas jo pažįstamas Tristanas Atsiskyrėlis, karališkojo dvaro vyriausia- 
sis profosas, ir pasuko tiesiai ten, kur poste stovėjo Randuotasis. Šio 
kraupaus pareigūno uniforma, kuri buvo labai puošni, jo veidą darė dar 
grėslesnį, žvilgsnį — dar piktesnį, o tonas, kuriam jis norėjo suteikti tai- 
kumo, panėšėjo į tikrą lokio urzgimą. Tačiau jo žodžių turinys buvo kur 
kas draugiškesnis negu balsas, kuriuo jie buvo ištarti. Jis apgailestavo dėl 
vakarykščiai įvykusio nesusipratimo ir pasiteisino, jog taip atsitiko todėl, 
kad pono Liudoviko Leslio sūnėnas nevilkėjo uniformos ir nepasisakė 
priklausąs karališkajai gvardijai. Kaip tik dėl šios aplinkybės profosas ir 
padaręs klaidą, už kurią prašąs atleisti. 

Liudovikas Leslis atsakė, kaip jam derėjo, ir vos tik Tristanas pasi- 
traukė, pašnibždėjo sūnėnui, kad nuo dabar jie įgijo mirtiną priešą šio 
siaubūno asmenyje. 

— Bet mes esame jam nepasiekiami paukščiai, — pridūrė jis. — Gvar- 
dietis, atliekantis pareigą, gali juoktis net iš vyriausiojo profoso. 


KVENTINAS DERVARDAS 


Kventinas nelabai pritarė dėdės nuomonei, nes Tristanas, atsitrauk- 
damas nuo jų, sviedė tokį piktą ir tulžingą žvilgsnį, kokiu lokys perve- 
ria medžiotoją, kurio ietis ką tik jį sužeidė. Tikrai, net ir paprastomis 
aplinkybėmis rūstus šio pareigūno dėbtelėjimas būdavo kupinas tokios 
neapykantos, kad žmonės suvirpėdavo, pamatę į save nukreiptas jo akis, 
tad dabar jaunasis škotas juo labiau pasibaisėjo ir persigando, nes, rodės, 
dar tebejautė, kaip laiko už pečių sustvėrę tuodu budeliai, šio nelabo 
pareigūno pakalikai. 

Tuo tarpu Olivjė, vėl persėlinęs menę kaip kad buvo aprašyta, pasu- 
ko į vidinius apartamentus. Visi, net aukščiausi pareigūnai traukėsi jam 
iš kelio ir ceremoningai rodė dėmesį, nors jis iš kuklumo lyg ir stengėsi 
to nepastebėti. Durys, už kurių jis dingo, netrukus plačiai atsivėrė, ir 
karalius Liudvikas įžengė į audiencijų menę. 

Kventinas, kaip ir visi kiti, nukreipė į jį akis ir taip krūptelėjo, jog 
vos neišmetė ginklo, pamatęs, kad Prancūzijos karalius yra tas pats 
šilko pirklys, ponas Pjeras, su kuriuo jis buvo susitikęs vakar rytą. 
Keisti įtarimai dėl šio asmens tikro rango šmėkščiojo Kventinui visą 
laiką, bet atsiskleidusi tikrovė savo netikėtumu prašoko net drąsiau- 
sias spėliones. 

Griežtas dėdės žvilgsnis, pasipiktinus dėl šio tarnybinio etiketo pa- 
žeidimo, privertė Kventiną atsitokėt, tačiau kaip jis nustebo, kai kara- 
lius, kurio žvitri akis iš karto jį pastebėjo, priėjo tiesiai prie tos vietos, kur 
jis stovėjo, nekreipdamas dėmesio į nieką kitą. 

— Ką gi, jaunuoli, — tarė jis, — girdėjau, prisivirei košės jau pirmą 
dieną atvykęs į Turenę. Bet aš tau atleidžiu, nes dėl to daugiausia kaltas 
tas kvailas senas vaizbūnas, kuriam šovė į galvą tavo kaledonišką kraują 
iš ryto pakaitinti prancūzišku vynu. Jei man pavyks jį surasti, taip nu- 
bausiu, kad galėtų pasimokyti visi, kurie veda iš kelio mano gvardiečius. 
Liudovikai Lesli, — pridūrė jis, kreipdamasis į Randuotąjį, — jūsų gimi- 
naitis šaunus jaunuolis, nors ir karštokas. Mes mokame vertinti tokius 
drąsuolius, o nuo šiol labiau nei bet kada branginsiu jų narsą. Įsakyk 
užrašyti savo sūnėno gimimo metus, dieną, valandą, minutę ir perduok 
raštelį Olivjė Denui. 

Randuotasis nusilenkė iki žemės ir vėl atsitiesęs kariškai sustingo 
parodydamas, jog yra pasirengęs vykdyti kiekvieną karaliaus įsakymą ar 
puolant, ar ginantis. 

Kventinas, per tą laiką atsipeikėjęs iš nuostabos, atidžiau įsižiūrėjo į 
karalių ir vėl sutriko pastebėjęs, koks visai kitoniškas dabar buvo kara- 
liaus elgesys ir jo veido bruožai negu per pirmąjį jų pokalbį. 

Karaliaus išvaizda atrodė beveik nepasikeitusi, nes jis, visada nieki- 
nąs paradiškumą, šiuosyk vilkėjo panešiotą tamsiai mėlyną medžioklės 
apdarą, maža ką geresnį už paprastą miestelėno drabužį vakar dieną. 
Ant krūtinės kabojo didelis juodmedžio rožinis, kurį jam buvo atsiuntu- 
si ne kokia menka asmenybė, o pats Turkijos sultonas, pridėjęs liudijantį 
raštą, kad juo naudojęsis vienas koptų atsiskyrėlis Libano kalne, didžio 
šventumo krikščionis. Vietoj kepurės tik su vienu atvaizdėliu dabar jis 
dėvėjo skrybėlę, ant kurios kaspino buvo prisegta bent koks tuzinas 
menkaverčių iš švino prištampuotų šventųjų. Tačiau akys, kuriose, kaip 
vakar pasirodė Kventinui, teatsispindėjo pelno godulys, dabar žvelgė 
skvarbiai ir didingai, nes tai buvo sumanaus ir galingo monarcho žvilgs- 
nis. O raukšlės kaktoje, vaikino manymu susiklosčiusios per daugelį 
smulkių prekybinių machinacijų, dabar atrodė it gilios vagos, įspaustos 
varginančio mąstymo besirūpinant tautų likimu. 

Pasirodžius karaliui į menę tuoj pat įėjo ir Prancūzijos princesės su 
lydinčiomis damomis. Vyresnioji, kuri vėliau ištekėjo už Pjero de Bur- 
bono“ ir kuri yra žinoma Prancūzijos istorijoje kaip madam de Božė, 
maža ką turi bendra su mūsų pasakojimu. Ji buvo aukšta ir gana daili, pa- 
sižymėjo iškalba, protu ir turėjo paveldėjusi nemaža sumanumo iš tėvo, 
kuris didžiai ja pasitikėjo ir ją mylėjo, kiek iš viso galėjo mylėti. 

Jaunesnioji sesuo, nelaimingoji Joana, nuskirta Orleano hercogo 
nuotaka, žengė bailiai šalia sesers žinodama, kad neturi tų išorinių bruo- 
žų, kuriuos moterys taip trokšta turėti ar bent sudaryti įspūdį juos tu- 
rinčios. Ji atrodė išblyškusi, liesa, liguistos išvaizdos, aiškiai pakrypusi 
į šoną, o eisena buvo tokia nelygi, kad galėjai palaikyti ją esant šluba. 
Gražūs dantys, išraiškingas, melancholiškas ir švelnus žvilgsnis, vešlūs 
rusvi plaukai buvo vieninteliai atributai, kuriuos tik pataikūnas būtų pa- 

stebėjęs ir drįsęs išvardyti, norėdamas atpirkti jos negražumą. Kad prin- 
cesės paveikslas būtų suvis baigtas, dar reikia pridurti, jog aplaidus jos 
apsirengimas ir bugšti laikysena liudijo, kad ji itin skausmingai išgyvena 
savo negražumą ir nemėgina nei manieromis, nei kokiomis dirbtinėmis 
priemonėmis kompensuoti tai, ko nedavė prigimtis, arba kaip kitaip įgyti 
patrauklumo. 

Karalius (jis tos dukters nemylėjo) skubiai priėjo prie Joanos, vos tik 
ji pasirodė. 

— O, pasaulį niekinanti mano duktė! — tarė jai. —- Kur taip išsipustei šį 
rytą: į medžioklę ar į vienuolyną? Na, atsakyk! 

— Kur liepsite, jūsų šviesybe, — atsakė princesė vos girdimu balsu. 

— Aš žinau, Joana, tu nor įtikinti mane, kad trokšti palikti rūmus ir 
atsižadėti pasaulio ir jo tuštybių. Mergaite, nejau manai, kad mes — vyres- 
nysis Šventosios Bažnyčios sūnus — atsakytume savo dukterį Viešpačiui 
Dievui? Teapsaugo mus Šventoji Dievo Motina ir šventasis Martynas, 
kad mes atsižadėtume duoti tokią auką, jei tik ji būtų verta altoriaus arba 
jei toks būtų tikrasis tavo pašaukimas! 

Tai pasakęs karalius dievobaimingai persižegnojo. Kventinui pasiro- 
dė, kad tuo metu jis labai panėšėjo į gudrų vasalą, kuris, norėdamas pasi- 
likti sau brangų dalyką, tyčia jį peikė, kad taip pasiteisintų prieš valdovą 
ar siuzereną, kodėl jam neperleidžiąs. 

„Kaip jis drįsta šitaip veidmainiauti su pačiu dangumi! — pagalvojo 
Kventinas. — Apgaudinėti Dievą ir šventuosius, kaip nebaudžiamas ap- 
gaudinėja žmones, kurie nedrįsta giliau pažvelgti į jo sielą!“ 

Valandėlę mintyse pasimeldęs, karalius vėl prabilo: 

— Ne, mieloji dukterie, man ir dar kai kam geriau žinomos tikros 
tavo mintys. Ar ne tiesa, hercoge? Prieikite arčiau, gerasis brolau, ir ves- 
kitės šią vestalę prie medžioklinio žirgo. 

Orleano hercogas krūptelėjo, išgirdęs šiuos karaliaus žodžius, ir 
ėmėsi tuoj pat vykdyti įsakymą, bet taip skubriai ir sutrikęs, jog Liudvi- 
kas sušuko: 

— Ramiau, brolau! Pažabokite savo galantiškumą, žiūrėkite, kaip jūs 
elgiatės! Ech, koks neapgalvotas kartais esti įsimylėjėlio skubėjimas! Kad 

kiek, būtumėt paėmęs Anos, o ne jos sesers ranką. Sere, gal man pačiam 
paduoti jums Joanos ranką? 

Nelaimingasis princas pažvelgė į karalių ir sudrebėjo tarsi vaikas, lie- 
piamas paliesti daiktą, kurio jis iš tolo bijo... Paskui prisivertęs paėmė ran- 
ką, kurios princesė nė trupučio nekilstelėjo, tačiau ir neatitraukė atgal. Kai 
jie abu stovėjo nudelbę akis ir drebančioje rankoje jis laikė šaltus, drėgnus 
jos pirštus, būtų buvę sunku pasakyti, katra iš šių dviejų jaunų būtybių 
buvo giliau nugrimzdusi į nevilties bedugnę: ar hercogas, pririštas prie 
pasibjaurėjimą keliančios princesės tokiais saitais, kurių nedrįso sutrauky- 
ti, ar nelaimingoji mergina, pernelyg aiškiai matanti, kokį pasišlykštėjimą 
ji kelia tam, kurio palankumui laimėti būtų negailėjusi gyvybės. 

— O dabar, ponai ir ponios, ant žirgų! Mes patys lydėsime mūsų duk- 
terį de Božė, — tarė karalius. — Tegu Dievas ir šventasis Hubertas laimina 
šią rytinę mūsų medžioklę. 

— Bijau, kad man bus lemta ją sutrukdyti, valdove! — prabilo grafas 
de Diunua. - Burgundijos pasiuntinys laukia prie pilies vartų, reikalau- 
damas audiencijos. 

— Reikalaudamas audiencijos? — pakartojo karalius. — O ar nepra- 
nešei jam, kaip mes per Olivjė tau buvome sakę, kad neturime laisvo 
laiko šiandien jį priimti ir kad rytoj bus šventojo Martyno atlaidai, kurių, 
tepadeda mums Dievas, mes neleisime trukdyti jokiais žemiškais reika- 
lais? Ir kad poryt mes suplanavome vykti į Ambuazą, o sugrįžę būtinai 
paskirsime jam audienciją, kai tik leis neatidėliotini mūsų reikalai? 

— Visa tai aš pranešiau, — atsakė Diunua, — bet jis, kilnusis valdove... 

— Pasgues-dieu! Žmogau, kas tau įstrigo gerklėje? — sušuko karalius. — 
Matyt, to burgundo žodžius buvo nelengva praryti! 

— Jeigu manęs būtų nesulaikiusios mano pareigos, jūsų didenybės 
įsakymai ir jo, kaip pasiuntinio, neliečiamybė, — atsiliepė Diunua, — jam 
būtų tekę pačiam juos praryti. Prisiekiu Šventąja Dievo Motina Orlea- 
niete, man būtų buvę kur kas maloniau sugrūsti jo žodžius jam atgal į 
gerklę, užuot juos persakius jūsų didenybei. 

— O, Diunua, — prabilo karalius, — keista, kad tu, toks nutrūktgalvis 
karštuolis, neatjauti tokio pat papaikėlio mūsų brolio Karolio Burgundo. 

Aš, vytuti, primygtinių jo ultimatumų taip pat paisau — ne daugiau kaip 
šios pilies bokštai švilpiančio šiaurės vėjo, kuris atlekia iš Flandrijos ir 
atneša mums tokius triukšmadarius pasiuntinius. 

— Tad žinokite, kilnusis valdove, — atsakė Diunua, — jog grafas de 
Krevkeras laukia apačioje prie pilies su visais savo palydovais ir trimiti- 
ninkais. Jis pareiškė, kad jeigu jūsų didenybė nesuteikiate jam audienci- 
jos, kurtos reikalauti įsakė jo valdovas neatidėliotinos svarbos reikalais, 
jis lauksiąs ten iki vidurnakčio ir kreipsis į jūsų didenybę bet kurią va- 
landą, kada tik malonėsite išeiti iš pilies, — nesvarbu, ar su reikalais, ar 
pramogai, ar maldai. Ir niekas daugiau, nebent ginklo jėga priversianti jį 
pakeisti savo sprendimą. 

— Kvailys, — tarė karalius kuo šalčiausiai. — Nejau tas paikas Alaman- 
das mano, kad protingam žmogui yra bausmė ramiai pasėdėti dvidešimt 
keturias valandas savo pilyje, kai jis gali tvarkyti karalystės reikalus? Tie 
karštakošiai pasipūtėliai įsitikinę, kad visi žmonės kaip jie jaučiasi nelai- 
mingi, jeigu nesėdi balne ir neįkišę kojos į kilpą. Įsakyk paleisti ir gerai 
pašerti šunis, mielasis Diunua. Užuot medžioję šiandien mes turėsime 
pasitarimą. 

— Mano valdove, - paprieštaravo Diunua, — šitaip jūs nenusikratysite 
Krevkeru, nes jam jo valdovo įsakyta, jeigu negaus reikalaujamos audi- 
encijos, prikalti savo pirštinę prie tvoros mieto priešais pilį kaip ženklą, 
kad jo hercogas meta mirtiną iššūkį, atsiima vasalinę lojalumo priesaiką 
ir taip skelbia Prancūzijai karą. 

— Oho, net šitaip? — pratarė Liudvikas beveik tokiu pačiu tonu, ta- 
čiau taip susiraukdamas, kad veriančios tamsios jo akys kone pasislėpė 
po gauruotais antakiais. —- Nejau hercogas, tiek metų buvęs mūsų vasalu, 
pasirodys toks savavališkas?! Nejau brangusis mūsų brolis šitaip pasielgs 
su mumis? Na ką gi, Diunua, tada mums teks iškelti Oriflamą ir sušukti: 
„Denis Monžjoye!“9“ 

— Tegu taip įvyksta ir tepadeda mums Dievas! — sušuko karingasis 
Diunua. 

O menėje esantieji gvardiečiai, negalėdami atsispirti tam pačiam im- 
pulsui, sukruto savo postuose, ir nors tyliai, bet aiškiai sužvangėjo jų 


III 


II2 


WALTER SCOTT 


ginklai. Karalius išdidžiai apsidairė ir valandėlę patylėjo susikaupęs — tą 
akimirką jis buvo visai panašus į karžygį savo tėvą. 

Tačiau po tokio staigaus sujudimo staiga prasidėjo politiniai svarsty- 
mai. Buvo aišku, kad esamomis aplinkybėmis atviras santykių nutrauki- 
mas su Burgundija būtų labai pavojingas: Edvardas IV, drąsus, karingas 
karalius, pats dalyvavęs net trisdešimtyje mūšių, dabar įsitviruno An- 
glijos soste. Jis buvo Burgundijos hercogienės brolis, ir visi galėjo pa- 
grįstai spėti, jog Edvardas IV tik ir laukia, kada prasidės jo giminaičio 
kivirčas su karalium Liudviku, kad galėtų įsibrauti į Prancūziją per visą 
laiką atdarus Kalė vartus. Su savo kariuomene jis buvo laimėjęs daug 
pergalių pilietiniuose Anglijos karuose ir dabar populiariausiu tarp anglų 
karu — invazija į Prancūziją — norėjo išdildyti iš žmonių atminties vidinių 
vaidų prisiminimus. 

Šią aplinkybę dar sunkino abejonė dėl Bretanės hercogo ištikimy- 
bės“ ir kiti svarūs argumentai. Todėl šį kartą, kai ilgai tylėjęs Liudvikas 
prakalbo, nors balso tonas nepakito, mintys jau buvo kitokios. 

— Teapsaugo Dievas, — tarė jis, — kad mes, krikščioniškiausias kara- 
lius, lietume krikščionių kraują, jeigu tai nėra būtina, jeigu tos nelaimės 
galima išvengti, neužsitraukiant negarbės. Mes didžiai branginame savo 
pavaldinių gyvybes, tad nesvarbu, kad mūsų orumą įžeidžia kažkoks įžū- 
lus akiplėša pasiuntinys, kuris veikiausiai viršijo duotus jam įgaliojimus. 
Kviesk Burgundijos pasiuntinį mūsų akivaizdon! 

— Beaii bacfia!* — pasakė kardinolas Baliu. 

— Teisingai! Ir jūsų eminencija žino, kad tas, kas nusižemina, bus 
išaukštintas, — pridūrė karalius. 

— Amen! — užbaigė kardinolas. 

Tačiau jam tik nedaugelis tepritarė. Net blyškūs Orleano hercogo 
skruostai, ir tie užsiplieskė nuo gėdos, o Randuotasis nebesusivaldė, 
pasipiktinęs stuktelėjo alebardos galu į grindis ir už tokį nekantrumą 
sulaukė aštraus kardinolo priekaišto ir pamokslo, kaip elgtis su ginklais 
valdovo akivaizdoje. 


* Palaiminti taiką nešantieji! (Lo£.) 

Patį karalių aiškiai sutrikdė staiga stojusi tyla. 

— Kažko susimąstei, Diunua? — paklausė karalius. — Tu nepritari, kad 
mes nusileidžiame tam įžūliam pasiuntiniui? 

— Anaiptol, — atsakė Diunua. — Aš nesikišu į ne savo reikalus. Teno- 
rėjau paprašyti jūsų didenybę vienos malonės. 

— Malonės, Diunua? Kokios malonės? Tu labai retai ko prašai ir to- 
dėl gali pasikliauti mūsų palankumu. 

— Tada aš norėčiau, kad jūsų didenybė nusiųstumėte mane į Evrė“ 
sudrausminti tenykščių dvasininkų, — atsakė Diunua su karišku atvirumu. 

— Tai iš tikrųjų būtų kišimasis į ne savo reikalus, — nusišypsojo 
karalius. 

— Aš galėčiau įsakinėti kunigams ne blogiau, — atsikirto grafas, — kaip 
jo eminencija Evrė vyskupas, arba jo eminencija kardinolas, jeigu jam 
labiau patinka šis titulas, moka muštruoti jūsų didenybės gvardiečius. 

Karalius vėl nusišypsojo, tik šį kartą paslaptingiau, ir jau pašnibždo- 
mis tarė Diunua: 

— Gal ateis laikas, kai mudu kartu imsimės drausminti kunigus. Bet 
kol kas šis vyskupas mums pravartus, nors ir kvailas kaip asilas. Ak Diu- 
nua! Tai Roma, vis Roma užkrovė jį kaip ir kitas sunkenybes mums 
ant pečių! Bet kantrybės, drauguži, maišyk kortas, kol į mūsų rankas 
suplauks koziriai. 

Kieme pasigirdę trimitų garsai paskelbė atvykus Burgundijos didiką. 
Visi esantieji audienciją menėje pasiskubino išsirikiuoti pagal titulus, o 
karalius ir jo duktė liko viso sambūrio viduryje. 

Į salę įžengė grafas de Krevkeras, garsus ir bebaimis karys. Priešingai 
papročiams, įsigalėjusiems tarp draugiškų valstybių, jis pasirodė visas 
šarvuotas, tik neapgobta galva. Jį dengė prašmatniausi milaniški šarvai, 
nukalti iš plieno, papuošti iškiliais ir įspaustais aukso raštais — įmantriais 
ornamentais, vadinamosiomis arabeskomis. Jam nuo kaklo, virš nubliz- 
gintos šarvo plokštės, karojo burgundiškasis Aukso Vilnos ordinas“? — 
tuo metu garbingiausias ordinas krikščionių pasaulyje. Dailus pažas nešė 
iš paskos jo šalmą, o priešaky einąs šauklys priklaupė ant kelio ir įteikė 
karaliui kredencialus. 

Pats pasiuntinys liko stovėti vidury menės, lyg visiems duodamas 
laiko pasistebėti iškilnia išvaizda, didingu stotu, ramia veido išraiška ir 
manieromis. Kiti jo palydovai laukė pilyje arba kieme. 

— Prieikite, kilniausiasis grafe de Krevkerai, — prabilo Liudvikas, dirs- 
telėjęs į paduotą raštą. - Mums nereikia kredencialų, kurie pristatytų tokį 
garsų kariūną. Mes neabejojame, kad jūsų valdovas rodo didžiai pel- 
nytą pasitikėjimą jumis. Mes tikime, kad malonioji jūsų žmona, kurios 
gyslomis teka mūsų protėvių kraujas, džiaugiasi puikia sveikata. Jeigu 
jūs būtumėt atsivedęs ją čia už parankės, prakilnusis grafe, mes būtume 
galėję pagalvot, kad esate pasiryžęs ginti pranašų jos grožį nuo meilės 
besulginčių Prancūzijos riterių ir dėl to užsidėjote šarvus. Bet jūs esate 
vienas, ir mes nenumanome, kodėl šitokia karinga jūsų apranga. 

— Didysis monarche, — atsiliepė pasiuntinys, — grafas de Krevke- 
ras apgailestauja dėl nepavydėtinos savo padėties ir meldžia atleisti, kad 
negali šiuo atveju atsakyti su tokia nuolankia pagarba, kokia dera kara- 
liškajam galantiškumui, kuriuo jūsų didenybė jį pagerbėte. Jūs girdite 
tik Filipo Krevkero de Kordė balsą, bet žodžiai, kuriuos jis byloja, yra 
maloningojo ir suvereniojo valdovo, Burgundijos hercogo. 

— Na tai kokius Burgundijos hercogo žodžius bylos mums Krevke- 
ras? — paklausė Liudvikas, apsimesdamas deramai orus. — Tik palauki- 
te — neužmirškite, kad šioje menėje Filipas Krevkeras de Kordė kalba su 
tuo, kuris yra jo valdovo valdovas. 

Krevkeras nusilenkė ir garsiai prabilo: 

— Prancūzijos karaliau! Galingasis Burgundijos hercogas dar kar- 
tą siunčia jums sąrašą neteisybių ir smurto veiksmų, kuriuos pasienyje 
įvykdė jūsų didenybės įgulų kariai, ir pirmasis klausimas yra toks: ar jūsų 
didenybė ketinate atiteisti jam padarytas skriaudas? 

Karalius, dirstelėjęs į išvardytų skundų raštą, kurį šauklys buvo pa- 
dėjęs jam ant kelių, tarė: 

— Šiuos dalykus jau seniai svarstė mūsų Taryba. Kai kurios šiame 
rašte paminėtos skriaudos yra atsiteisimas už mano žmonėms padarytas 
nuoskaudas, kitos — tušti prasimanymai be jokio pagrindo, už trečias jau 
atkeršijo hercogo įgulos ir paskiri kareiviai. Jeigu dar lieka tokių, kurių 


KVENTINAS DERVARDAS + 


nė prie vienų negalima priskirti, tai mes, kaip dera krikščioniui valdovui, 
neatsisakome duoti satisfakciją už nuoskaudas, kurias patyrė mūsų pa- 
sienio kaimynai, nors jos buvo padarytos ne tik be mūsų žinios, bet ir 
nepaisant griežtų mūsų nurodymų. 

— Aš perduosiu jūsų didenybės atsakymą, — tarė pasiuntinys, — ma- 
loningajam savo valdovui. Bet leiskite man pareikšti štai ką: kadangi šis 
jūsų pareiškimas nė kiek nesiskiria nuo ankstesnių išsisukinėjimų, at- 
sakant į teisingus manojo hercogo skundus, aš negaliu tikėtis, kad tai 
padėtų grąžinti taiką ir draugystę tarp Prancūzijos ir Burgundijos. 

— Tebūnie taip, kaip lems Visagalis Viešpats, — pasakė karalius. — Ne 
todėl, kad bijočiau jūsų valdovo ginklų, o tik dėl taikos aš duodu tokį san- 
tūrų atsaką į neteisingus jo priekaištus. Bylokite toliau, kas jums pavesta. 

— Antrasis mano valdovo reikalavimas, — toliau kalbėjo pasiuntinys, — 
kad jūsų didenybė nutrauktų slaptus ir įtartinus ryšius su Gento, Lježo ir 
Malino miestais. Jis prašo, kad jūsų didenybė atšauktų slaptus agentus, ku- 
rie kursto dorų Flandrijos piliečių nepasitenkinimą, ir ištremtų iš jūsų di- 
denybės valdų arba perduotų siuzereniniam jų valdovui deramai nubausti 
išdavikus, pasprukusius iš nusikaltimo vietos ir susiradusius pernelyg sau- 
gų prieglobsų Paryžiuje, Orleane, Ture ir kituose Prancūzijos miestuose. 

— Pasakykite Burgundijos hercogui, - atkirto karalius, — kad aš nieko 
nežinau apie tokias slaptas machinacijas, kuriomis jis mane kaltina. Man 
priklausantys pavaldiniai prancūzai iš tikrųjų nuolatos palaiko ryšius su 
stipriais Flandrijos miestais laisvai prekiaudami, ir tai duoda naudos tiek 
vieniems, tiek kitiems, todėl būtų žalinga ir hercogo, ir mano interesams 
tai trukdyti. Su tuo pačiu tikslu daug flamandų yra apsigyvenę mano 
karalystėje ir yra saugomi mano įstatymų, tačiau, kiek man žinoma, nė 
vienas jų nėra nei maišto prieš hercogą rengėjas, nei jo išdavikas. Dėsty- 
kite toliau savo misiją. Jūs girdėjote mano atsaką. 

— Kaip ir pirma pasakysiu skaudama širdimi, kilnusis valdove, — vėl 
tęsė grafas Krevkeras, — kad šis jūsų atsakymas nėra nei tiesus, nei aiškus, 
ir hercogas, mano valdovas, nemanys, kad jis deramai paaiškina daugybę 
slaptų machinacijų, kurios nėra mažiau tikros dėl to, kad jūsų didenybė 
atsisako jas pripažinti. Bet aš kalbėsiu, kas man pavesta. Toliau Burgun- 

dijos hercogas reikalauja, kad Prancūzijos karalius nedelsdamas ir su pa- 
tikima sargyba parsiųstų atgal į jo valdas grafaitę Izabelę de Krua ir jos 
giminaitę bei globėją grafaitę Ameliną, kilusią iš tos pat šeimos. Tai jūsų 
didenybė privalo padaryti tuo pagrindu, kad minėtoji grafaitė Izabelė, 
būdama pagal šalies įstatymus ir pagal feodalines leno teises minėtojo 
Burgundijos hercogo globotinė, pabėgo iš jo valdų ir jo priežiūros, kuria 
jis, kaip rūpestingas užtarėjas, norėjo ją apglobti. Prancūzijos karalius 
slapta ją laiko šičia ir kursto prieš hercogą, teisėtą jos valdovą bei globė- 
ją, tuo pažeisdamas dieviškuosius bei žmogiškuosius įstatymus, kuriuos 
ligi šiol pripažįsta civilizuotoji Europa. 

— Gerai pasielgėte, grafe Krevkerai, - su panieka pasakė Liudvikas, — 
paprašęs audiencijos nuo pat ankstaus ryto. Mat jeigu jūsų misija — pa- 
traukti mane atsakomybėn už kiekvieną pabėgusį vasalą, kurį ūmi jūsų 
valdovo rūstybė galėjo išginti iš jo valdų, tai ji užtruks ligi saulės laidos. 
Kas gali patvirtinti, kad tos damos yra mano valdose? O jeigu ir taip, kas 
drįstų pasakyti, kad aš skatinau jas čia pabėgti ar paėmiau savo globon? 
Taip, jeigu jos ir būtų Prancūzijoje, kas patvirtins, kad man žinoma jų 
slapstymosi vieta? 

— Kilnusis valdove, — tarė Krevkeras, — leiskite man pareikšti, kad aš 
turėjau lLiudytoją tam patvirtinti - žmogų, kuris matė dvi pabėgėles damas 
užeigoje su iškaba „Lelija“, netoli nuo pilies, žmogų, kuris matė jūsų di- 
denybę drauge su jomis, nors jūs ir buvote negarbingai persirengęs Turo 
miestelėnu, žmogų, kuris karališkoje jūsų akivaizdoje priėmė žodinius 
pavedimus ir laiškus jų draugams Flandrijoje. Visa tai tas žmogus įteikė 
į rankas Burgundijos hercogui ir persakė jo ausiai. | 

— Parodykite man tą liudytoją, — paprašė karalius. — Atveskite mano 
akivaizdon žmogų, kuris drįsta tvirtinti tokį įžūlų melą! 

— Jūs džiūgaujate, kilnusis valdove, nes gerai žinote, kad šio liudytojo 
nebėra gyvo. Gyvas būdamas jis vadinosi Zametas Mograbinas, vienas 
iš klajojančių čigonų. Kaip sužinojau, vakar jį pakorė jūsų didenybės 
vyriausiojo profoso budeliai, be abejo, dėl to, kad jis negalėtų čia pasiro- 
dyti ir paliudyti, ką išpasakojo Burgundijos hercogui, girdint jo Tarybai 
ir man, Filipui Krevkerui de Kordė. 

— O Embreno madona! — sušuko karalius. — Šis kaltinimas yra toks 
absurdiškas, o mano sąžinė tokia švari, kad, duodu karaliaus garbės žodį, 
mane dėl to veikiau ima juokas, o ne rūstybė. Mano profoso būrys kas 
dieną baudžia mirtimi vagis ir valkatas, nes tokia yra jo pareiga, bet ne- 
jau ant mano karūnos gali kristi šešėlis už tai, ką tie vagys ar valkatos 
priplepa ūmiajam Burgundijos hercogui ir išmintingiems jo patarėjams? 
Meldžiu jus, pasakykite mielam mano pusbroliui, kad jei jis mėgsta to- 
kią kompaniją, verčiau tegu laiko juos savo valdose, nes čia jų laukia tik 
trumpa išpažintis ir stipri virvė. 

— Mano valdovui nereikalingi tokie pavaldiniai, pone karaliau, — at- 
sakė grafas jau nebe taip pagarbiai, kaip lig šiol. — Kilmingasis hercogas 
nereikalauja, kad raganos ar klajojantys čigonai jam išburtų jo kaimynų 
ar sąjungininkų likimą ir ateitį. 

— Mes kantriai klausėme jūsų, gal net ir per kantriai, — nutraukė jį 
karalius, — bet kadangi jūs, atrodo, teturite tikslą vien įžeidinėti, tai mes 
savo vardu pasiųsime ką nors pas Burgundijos hercogą. Mes esame įsi- 
tikinę, jog šitokiu žemu elgesiu jūs peržengėte savo įgaliojimus, kad ir 
kokie jie būtų buvę. 

— Priešingai, — atsiliepė Krevkeras, — aš dar toli gražu nepasakiau, 
kas man buvo pavesta. Klausykite, Liudvikai Valua, Prancūzijos kara- 
liau!.. Klausykite, kilnieji bajorai ir ponai, kurie čia esatel.. Klausykite, 
visi geri ir dori žmonės!.. O tu, Tuasonai de Orai, — kreipėsi jis į savo 
heroldą, — kartok balsiai paskui mane. Aš, Filipas Krevkeras de Kordė, 
Šventosios Romos Imperijos grafas, garbingo ir didingo Aukso Vilnos 
ordino riteris, pavestas galingojo savo valdovo ir kunigaikščio Karo- 
lio, kuris per Dievo malonę yra Burgundijos ir Lotaringijos, Brabanto 
ir Limburgo, Liuksemburgo ir Gelderno hercogas, Flandrijos ir Artua 
grafas, Olandijos ir Namiūro, Zelando, Eno bei Zutfeno kurfiurstas, 
Šventosios Romos Imperijos markizas ir Frizijos, Salino bei Malino val- 
dytojas, jo vardu viešai pareiškiu jums, Liudvikai, Prancūzijos karaliau: 
kadangi jūs atsisakėte atiteisti įvairias nuoskaudas, neteisybes ir skriau- 
das, padarytas ar įvykdytas jūsų paties arba jums padedant, patariant ar 
paskatinant, mano valdovui hercogui ir ištikimiems jo pavaldiniams, tai 

jis mano lūpomis atšaukia vasalinius savo įsipareigojimus ir pavaldinybę 
jūsų karūnai ir didenybei, apgarsina jus esant melagį ir veidmainį ir meta 
jums iššūkį į kovą kaip valdovui ir kaip žmogui. Štai jums mano laidas ir 
patvirtinimas to, ką pasakiau. 

Sulig šiais žodžiais jis nusimovė šarvų pirštinę nuo dešiniosios ran- 
kos ir sviedė ją ant menės grindų. 

Iki šio neapsakomai įžūlaus poelgio karališkojoje menėje tvyrojo gūdi 
tyla. Tačiau vos tik tarkštelėjo numetama geležinė pirštinė ir pasigirdo 
Burgundijos heroldo Tuasono de Oro šūksmas: „Tegyvuoja Burgundi- 

jal“, iškart kilo sąmyšis. Kol Diunua, Orleano hercogas, senasis lordas 
Krofordas ir dar keletas, kurių rangas leido įsikišti, ginčijosi, kuriam dera 
pakelti pirštinę, kiti menėje šaukė: „Muškite jį! Sukapokit į gabalus! Jis 
čia atvyko įžeisti Prancūzijos karaliaus jo paties rūmuose!“ 

Bet karalius nutildė sąmyšį, sugriaudėdamas galingu balsu, nustelb- 
damas ir priversdamas nuščiūti visus kitus garsus: 

— Tylos, mano vasalai! Nekelkite rankos prieš šį žmogų, nė pirštu 
nepalieskite pirštinės! O jūs, pone grafe, sakykite, kuo esate ypatingas, ar 
manote esąs nepažeidžiamas, kad taip pavojingai rizikuojate gyvybe? O 
gal jūsų hercogas yra iš kitokio metalo kaip kiti kunigaikščiai, jeigu taip 
neįprastai nori įrodyti įsivaizduojamas nuoskaudas? 

— Jis 1š tikrųjų yra iš kitokio, daug tauresnio metalo kaip kiti Europos 
valdovai, — atsakė bebaimis grafas de Krevkeras. — Prisiminkite, kad nė 
vienas nedrįso suteikti jums prieglobsčio, — /w72s, aš pabrėžiu, Prancūzi- 
jos karaliui, — kai buvote tiktai dofinas, ištremtas iš Prancūzijos ir per- 
sekiojamas didžiai kerštingo savo tėvo su visa karališkąja galia. Jus tada 
priėmė ir apgynė, sakytum tikras brolis, kilnusis mano valdovas, kurio 
geraširdišką palankumą taip nedėkingai sutrypėte. Sudie, jūsų didenybe, 
mano misija baigta. 

Tai išrėžęs grafas de Krevkeras staiga išėjo iš menės, be jokių atsi- 
sveikinimo ceremonijų. 

— Paskui jį!.. Paskui jį! Paimkite pirštinę ir paskui jį! —- sušuko kara- 
lius. — Aš sakau ne jums, Diunua, ir ne jums, milorde Krofordai, kuris, 
man rodos, esate per senas tokiems susirėmimams, taip pat ne jums, 

brolau Orleano hercoge, nes esate per jaunas... Jūs, pone kardinole, 
pone Oksero vyskupe, juk švenčiausia jūsų pareiga yra palaikyti taiką 
tarp valdovų! Pakelkite pirštinę ir išklokite grafui de Krevkerui, kaip jis 
nusidėjo, šitaip įžeisdamas didį monarchą jo paties rūmuose ir skatinda- 
mas mus užtraukti karo kančias ir vienai, ir kitai šaliai. 

Išklausęs šį tiesioginį, jam skirtą įsakymą, kardinolas Baliu žengė pa- 
kelti pirštinės taip atsargiai, lyg jam būtų reikėję paliesti gyvatę (toks 
koktus, matyt, jam buvo šis karo simbolis), ir bematant išėjo iš karališ- 
kosios menės vytis karo kurstytojo. 

Liudvikas tylomis apžvelgė savo dvariškius, kurių daugumas, išsky- 
rus jau mūsų išvardytuosius, būdami žemos kilmės ir iškelti į aukštus 
rangus karaliaus dvare už kitus sugebėjimus, o ne už drąsą ar ginkluotus 
nos. Liudvikas stebėjo juos kurį laiką su panieka, o paskui tarė: 

— Nors grafas de Krevkeras buvo įžūlus ir išpuikęs, bet reikia pri- 
pažinti, kad Burgundijos hercogas turi tokį drąsų pavaldinį, kokių retai 
pasitaiko diplomatinėms misijoms atlikti. Kažin, kur man rasti tokį išti- 
kimą pasiuntinį, kuris nuneštų mūsų atsaką? 

— Jūsų nuomonė apie Prancūzijos bajoriją neteisinga, valdove, — tarė 
Diunua. — Nė vienas iš mūsų neatsisakytų nunešti iššūkio Burgundijos 
hercogui ant savo kardo smaigalio. 

— Valdove, jūs užgaunate ir Škotijos bajorus, kurie jums tarnauja, — 
įsiterpė senasis Krofordas. — Aš ar kuris kitas iš mano valdinių, būdami 
deramo rango, nedvejodami nė valandėlės, galėtume išdidųjį grafą at- 
vesti į protą. Mano paties ranka dar gana stipri tokiam reikalui, jei tiktai 
gaučiau jūsų didenybės leidimą. 

— Bet jūsų didenybė, — toliau kalbėjo Diunua, — nesiunčia mūsų į 
žygius, kuriais galėtume pelnyti garbę sau, savo valdovui ir Prancūzijai. 

— Verčiau sakyk, Diunua, — pertarė jį karalius, - kad aš nenoriu duoti 
valios beatodairiškam jūsų smarkumui, kuris dėl kokios nors riteriško 
etiketo smulkmenos pražudytų jus pačius, Prancūzijos sostą ir šalį. Visi 
gerai suprantate, kokia brangi dabar yra kiekviena taikos valanda, tokia 
būtina užgydyti nuniokotos šalies žaizdoms, o vis tiek pasiryžę pulti į 

kovą dėl kažkokio prasimanymo, išgirsto iš besibastančio čigono ar be- 
namės panelės, kurios reputacija galbūt maža ką tegeresnė... Štai grįžta 
kardinolas, ir mes tikimės, su taikingesnėmis žiniomis... Na, mano pone, 
ar pavyko jums bent kiek paprotinti ir aptramdyti tą grafą? 

— Karaliau, — prašneko Baliu, - mano uždavinys buvo sunkus. Aš 
paaiškinau išdidžiajam grafui, kaip jis įžeidė jūsų didenybę, mesdamas 
tokį įžūlų priekaištą ir nutraukdamas audienciją. Aš pareiškiau, kad jis 
šitaip pasielgė ne valdovo įgaliotas, o iš savo paties akiplėšiškumo, ir kad 
duoda teisę jūsų didenybei nubausti jį savo nuožiūra derama bausme. 

— Teisingai pareiškėte, — patvirtino karalius. — Ir ką jis į tai atsakė? 

— Grafas tą akimirką, kai aš priėjau, jau buvo įkėlęs koją į kilpą, ke- 
tindamas šokti ant žirgo, — toliau kalbėjo kardinolas. — Išklausęs mano 
priekaištus, jis pasisuko į mane ir nė kiek nepakeitęs pozos tarė: „Jei aš 
net už šimto mylių būčiau sužinojęs, kad Prancūzijos karalius įžeidžiai 
atsiliepė apie mano hercogą, tai nepaisydamas nuotolio būčiau tuoj pat 
šokęs ant žirgo ir grįžęs išlieti širdies — pasakyti tų žodžių, kuriuos jūs 
ką tik girdėjote“. 

— Aš juk sakiau jums, ponai, — tarė karalius, pasisukęs į dvariškius, 
ir be jokio piktumo, — kad mūsų pusbrolis hercogas, turėdamas grafą 
Filipą de Krevkerą, gali didžiuotis juo, nes toks pavaldinys iš tiesų vertas 
joti valdovo dešinėje. Ar įkalbėjote jį pasilikti? 

— Įkalbėjau pasilikti dvidešimt keturioms valandoms ir per tą laiką 
stojo „Lelijos“ užeigoje. 

— Žiūrėkite, kad grafas būtų deramai priimtas už mūsų lėšas, — įsakė 
karalius. — Toks pavaldinys yra deimantas valdovo karūnoje. Dvidešimt 
keturios valandos? — sumurmėjo jis pats sau, žiūrėdamas taip, lyg būtų 
stengęsis įžvelgti ateitį. — Dvidešimt keturios valandos?.. Labai maža lai- 
ko. Tačiau dvidešimt keturios valandos, sumaniai ir išradingai panaudo- 
tos, gali būti vertingesnės už ištisus metus tingių ir negabių valdinių ran- 
kose. Na ką gi... Į girią!.. Į girią, šaunieji mano ponai! Orleano hercoge, 
garbusis giminaiti, meskite savo nedrąsą, nors ji jums ir tinka, nekreip- 
kite dėmesio į princesės Joanos drovumą! Greičiau Luara atsiskirs nuo 

savo intako Šero, negu ji praras jūsų palankumą, o jūs — jos, — pridūrė jis, 
kai nelaimingasis princas lėtai žengė paskui pažadėtąją nuotaką. — Ponai, 
čiupkite šernines ietis, nes mano medžioklis Alegrė aptiko tokį šerną, su 
kuriuo teks pasidarbuoti ir šunims, ir žmonėms. Diunua, paskolink man 
savo ietį... Pats paimk manąją, man ji per sunki. Bet argi tau ietis kada yra 
buvusi per sunki! Ant arklių, ponai! Ant arklių! 

Ir medžiotojai išjojo. 


IX SKYRIUS 
Šerno medžioklė 


Bendrausiu su nebagarbiais bernėkais, 
Su kietakakčiais busbročiais. Nereikia 
Man tų, kurie sekioja Iš baskos 

Mane vis šmibinėjaniia akim. 


V. Šekspyras „Ričardas III“? 


isa patirtis, kurią kardinolas sukaupė stebėdamas karaliaus 
| V Arino šį kartą nepadėjo jam išvengti didelės politinės 
klaidos. Iš savo begalinės tuštybės jis įsivaizdavo, kad, prikalbinęs gra- 
fą Krevkerą likti Ture, patyrė tokią sėkmę, kokios joks kitas karaliaus 
tarpininkas tikriausiai nebūtų patyręs. O kadangi gerai žinojo, kaip 
svarbu buvo Liudvikui atidėti karą su Burgundijos hercogu, tai negalė- 
jo neparodyti, jog supranta padaręs karaliui didžiulę, vertingą paslaugą 
ir vis spraudėsi prie jo arčiau negu kitais kartais, stengdamasis dar sykį 
pakalbėti apie to ryto įvykius. | 
Tatai buvo neprotinga keliais atžvilgiais: valdovai nemėgsta, kad 
pavaldiniai rodytų esą pasitarnavę ir tarsi stengtųsi išgauti pripažini- 
mą bei įvertinimą už paslaugą. O Liudvikas, būdamas pats pavydžiau- 
sias iš visų žinomų monarchų, stačiai negalėjo pakęsti tokių, kurie 
pernelyg didžiavosi dėl padarytos paslaugos arba stengėsi sužinoti jo 
paslaptis. 

Tačiau nešamas apėmusios savimylos, kaip kartais būna ir patiems 
atsargiausiems, kardinolas ir toliau jojo dešinėje, kiekvienu patogiu mo- 
mentu užvesdamas kalbą apie Krevkerą ir jo pasiuntinystę, bet karalius, 
nors ši tema dabar jam gal ir labiausiai rūpėjo, apie tai kalbėti anaipto! 
negeidė. Ir galų gale, ilgai 1 dėmesingai klausęs kardinolo, bet nė vienu 
žodžiu neįsiterpęs į šneką, jis davė ženklą ne per toliausiai jojančiam 
Diunua prisiartinti iš kitos žirgo pusės. 

— Mes išjojome medžioti ir pramogauti, — tarė jis, — bet jo eminencija 
norėtų, kad mes tęstume pasitarimą valstybės reikalais. 

— Tikiuosi, jūsų didenybė leis man jame nedalyvauti, - atsiliepė Diu- 
nua. — Aš esu gimęs kautis už Prancūziją mūšiuose, mano širdis ir ran- 
ka — jos paslaugoms, bet galva netinka pasitarimams. 

— O milordo kardinolo galva lyg tyčia kaip tik tam sukurta, Diu- 
nua, — pasakė Liudvikas. — Jis išklausė Krevkerą išpažinties prie pilies 
vartų ir išpasakojo mums visas jo nuodėmes. O gal pasakėte dar ne vis- 
ką? — paklausė jis, pabrėždamas paskutinį žodį, ir pažvelgė į kardinolą 
žvilgsniu, kuris blykstelėjo iš po ilgų tamsių blakstienų lyg durklas, trau- 
kiamas iš makščių. 

Kardinolas suvirpėjo ir, stengdamasis atsikirsti į karaliaus sąmojį, tarė: 

— Teisybė, mano luomas reikalauja saugoti per išpažinų išgirstas pa- 
slaptis, tačiau nėra tokio sig/Y/un confessionis''*'*, kuris neištirptų jo dide- 
nybei kvėptelėjus! 

— O kadangi jo eminencija, — toliau kalbėjo karalius, — taip noriai 
mums atskleidžia kitų paslaptis, tai, suprantama, tikisi, kad ir mes taip 
pat pasipasakosime savąsias, ir, be abejo, labai trokšta sužinoti, ar tos 
dvi damos iš Krua giminės tikrai yra mūsų teritorijoje. Gaila, kad mes 
negalime patenkinti jo smalsumo, patys nežinodami, kur būtent slaps- 
tosi pabėgėlės, persirengusios princesės, tos vargšės grafaitės, jeigu jos 
apsistojusios mūsų valdose, kurios, ačiū Dievui ir Švenčiausiajai Em- 
breno Dievo Motinai, yra pernelyg plačios, kad mes galėtume lengvai 
atsakyti į tokį protingą jo eminencijos klausimą. Bet, tarkim, jos yra 


* Išpažinties antspaudas (//.). 

mūsų šalyje, Diunua, — ką tu tada galėtum atsakyti į kategorišką mūsų 
hercogo reikalavimą? 

— Aš atsakysiu jums, mano valdove, jeigu nuoširdžiai prisipažinsite, 
ko jūs norite: karo ar taikos? — pasakė Diunua su atvirumu, kurį skatino 
įgimtas jo nuoširdumas, taip pat charakterio tvirtumas ir kuris kartkartė- 
mis padėdavo jam laimėti palankumą Liudviko, trokštančio, kaip ir visi 
klastingi žmonės, juo daugiau įžvelgti kitų širdyse ir juo giliau paslėpti 
savo mintis. 

— Prisiekiu savo išganymu, — atsiliepė karalius, — mielai prisipažin- 
čiau tau, Diunua, ko noriu, jei pats žinočiau. Bet, tarkime, aš stoju už 
karą. Ką tada turėčiau daryti su ta gražia ir turtinga jauna įpėdine, jeigu 
ji būtų mano valdose? 

— Ištekinkite ją už kurio nors šaunaus savo kariūno, kuris turi širdį 
mylėti ir ranką jai apginti, — atsakė Diunua. 

— Cha cha! Už tavęs, ar ne? — tarė karalius. — Pasgues-dže4! Tu didesnis 
politikas, negu aš maniau, nors ir labai stačiokiškas. 

— O ne, valdove, — paprieštaravo Diunua. — Bet kas — tik ne politikas. 
Prisiekiu Orleano Dievo Motina, aš iš karto suku prie tikslo, kaip joda- 
mas ant žirgo per turnyrą. Jūsų didenybė Orleano giminei yra skolingas 
bent vienerias laimingas vedybas. 

— Ir atiteisiu tą skolą, grafe. Pasgues-dieu! Atiteisiu! Matai, kokia ten 
graži porelė? 

Karalius mostelėjo į nelaimingąjį Orleano hercogą ir princesę, kuri, 
nedrįsdama nei atsilikti per daug toli nuo karaliaus, nei jam matant pa- 
sirodyti atsiskyrusi nuo hercogo, jojo šalia sužadėtinio, tačiau per du ar 
tris jardus šone, ir šio nuotolio sumažinti neleido jos nedrąsumas ir jo 
pasibjaurėjimas, o padidinti — abiejų baimė. 

Diunua pažvelgė į tą pusę, kur buvo mostelėjęs karalius, ir šis ne- 
laimingas giminaitis su pažadėtąja nuotaka labiausiai jam priminė du 
šunis, kurie, prievarta surišti draugėn, kiek leidžia saitas, traukiasi į prie- 
šingas puses, bet atitrūkti negali. Diunua nenoromis papurtė galvą, bet 
nedrįso prieštarauti veidmainiškam valdovui. Tačiau Liudvikas tarsi 
įspėjo jo mintis. 


KVENTINAS DERVARDAS + 


— Jie sukurs tylų, ramų šeimos židinį, kurio nedrums vaikai... Aš lin- 
kęs tai pranašauti. Vaikai jak ne visuomet yra palaima.* 

Čia karalius galbūt prisiminė savo paties, kaip sūnaus, nedėkingumą 
ir dėl to valandėlę patylėjo, o ironiškai iškreiptos jo lūpos suvirpėjo tarsi 
iš atgailos. Tačiau bematant jis prabilo kitokiu tonu. 

— Atvirai kalbant, mielasis Diunua, nors aš ir labai gerbiu šventąjį 
moterystės sakramentą, — tarė jis persižegnodamas, — geriau norėčiau, 
kad Orleano giminė išaugintų tokius narsius karius kaip tavo tėvas ir 
tu, kurie krauju susiję su sostu, bet nepretenduoja į jį, negu kad šalis 
būtų sudraskyta į gabalus kaip Anglija dėl karų, teisėtiems kandida- 
tams besivaržant dėl karūnos. Liūtui visuomet reikėtų turėti tik vieną 
liūtuką. 

Diunua atsiduso ir nieko nepasakė, nes jautė, kad, prieštaraudamas 
savavališkam valdovui, ne tik nepadarytų paslaugos savo giminaičiui, bet 
net pakenktų. Tačiau jis negalėjo susilaikyti nepridūręs: 

— Kadangi jūsų didenybė užsiminėte apie mano tėvo gimimą, drįsiu 
pareikšti, kad, atmetus jo gimdytojų silpnybę, reikia pripažinti, jog jis 
buvo laimingesnis ir gausiau prigimties apdovanotas, būdamas neteisė- 
tos meilės, o ne vedybinės neapykantos sūnus. 

— Koks tu nepraustaburnis, Diunua, jei šitaip kalbi apie šventąją mo- 
terystę, — atsiliepė Liudvikas juokaudamas. — Bet velniop šitas kalbas, 
aure šernas pakeltas iš guolio... Paleiskite šunis šventojo medžioklės pa- 
trono Huberto vardu! Tūtū-ū-ū-tu-ul!.. 

Ir karaliaus ragas linksmai nuaidėjo per girią, o jis pats pasileido į 
priekį, lydimas iš paskos kelių savo gvardiečių, tarp kurių buvo mūsų 
draugas Kventinas Dervardas. Ir tikrai nuostabu, kad, net visas įsitrau- 


* Čia karalius mini kaip tik tą motyvą, dėl kurio jis su tokiu tironišku griežtumu 
reikalavo šių vedybų. Mat dėl fizinių trūkumų princesė vargu ar galėjo turėti vaikų, 
todėl Orleano giminės šaka — teisėčiausia Prancūzijos sosto paveldėtoja — nesant 
įpėdinių turėjo susilpnėti arba visai išnykti. Viename laiške grafui Damartenui“ 
Liudvikas, užsimindamas apie dukters vedybas, rašo: „Jie neturės ypatingų rūpes- 
čių maitinti vaikus, kurie galėtų gimti iš jų vedybų, tačiau, kad ir ką žmonės kalbėtų, 
tos vedybos įvyks.“ 

kęs į mėgstamą pramogą, karalius pasidavė piktdžiugai ir sumanė pasi- 
linksminti, kankindamas kardinolą Baliu. 

Viena šio sumanaus valstybės pareigūno silpnybių, kaip mes jau 
anksčiau minėjome, buvo įsitikinimas, kad, nepaisydamas savo žemos 
kilmės bei riboto išauklėjimo, jis galįs vaidinti dvariškį ir galantišką kava- 
lierių. Tiesa, jis nejodavo į riterių kovų turnyrus kaip Beketas??, nemuš- 
travo surinktų rekrūtų kaip Volsis, bet riteriškas galantiškumas, kuriuo 
pastarieji taip pasižymėjo, buvo silpnoji Baliu vieta. Jis taip pat dėjosi 
didžiai mėgstąs šią karišką pramogą — medžioklę. Nors kardinolas ir 
turėjo pasisekimą tarp kai kurių moterų, kurioms jo galia, turtas ir vals- 
tybės veikėjo įtakingumas galėjo atsverti išvaizdos ir manierų trūkumą, 
bet kilnieji žirgai, kuriuos jis pirkdavo kad ir brangiausia kaina, nė iš tolo 
nelaikė garbe nešioti kardinolą ir rodė jam pagarbos ne daugiau, kaip 
būtų rodę jo tėvui — vežėjui, malūnininkui ar siuvėjui, — kuris būtų galė- 
jęs varžytis su sūnumi balne. 

Karalius tatai žinojo ir, čia paragindamas, čia pristabdydamas žirgą, 
taip įnirtino šalimais jojančio kardinolo ristūną, kad pasidarė aišku, jog 
raiteliui netrukus teks su juo išsiskirti. Ir tuo metu, kai kardinolo eidi- 
ninkas čia šokčiojo ir stojo piestu, čia traukėsi atatupstas ir puldinėjo 
priekin, karalius be pasigailėjimo kankino kardinolą, teiraudamasis apie 
svarbius reikalus ir dėdamasis, jog ketina atskleisti ne vieną valstybės pa- 
slaptų, kurias šis vos prieš valandėlę, atrodė, taip nekantravo sužinotu.* 


* Vienas man palankus asmuo, kurio pavardės nežinau, nurodė, kad aš apsiri- 
kau teigdamas, jog kardinolas buvo blogas raitelis. Jei taip, tai man tenka atsiprašyti 
jo atminimą, nes nedaug tėra žmonių, kurie labiau mėgtų jodinėti už mane, nors 
jau esu nugyvenęs nemaža metų. Tačiau greičiausiai kardinolas buvo nekoks joji- 
kas, nors medžioklės pavojuose dėjosi toks pat drąsus kaip kiti. Jis buvo nemažas 
garbėtroška ir stengėsi atkreipti į save kitų dėmesį. Taip buvo per Paryžiaus apsupų 
1465 metais, kur, priešingai karo įstatymams, jis naktų ėjo sargybą skardendamas 
trimitais, ragais ir kitais instrumentais. Rašydamas, kad kardinolas buvo nekoks 
kavaleristas, aš prisiminiau, kas jam nutiko Paryžiuje. Kai jį užpuolė galvažudžiai, 
mulas, išsigandęs būrio žmonių, ėmė jį nešti į vienuolyną, kurio abatui jis anksčiau 
priklausė, ir taip išgelbėjo kardinolą. Žano de Trua „Kronika“ 

Sunku įsivaizduoti keblesnę padėtį už tą, kurioje atsidūrė asmeninis 
karaliaus patarėjas, priverstas klausytis ir atsakinėti savo valdovui, kai 
piestu stojantis nesuvaldomas žirgas darė tą padėtį kaskart vis pavojin- 
gesnę ir pavojingesnę. Violetinis apsiaustas plaikstėsi į visas puses, ir tik 
gilus balnas su aukštomis gugomis iš priešakio ir iš užpakalio prilaikė jį, 
kad nenukristų. 

Diunua kvatojo nesusilaikydamas, o karalius, kuris mėgo slapta gė- 
rėtis savo pokštais, nesijuokė, tik švelniai papriekaištavo savajam mi- 
nistrui, kad tas esąs itin aistringas medžiotojas ir negalįs skirti keleto 
minučių reikalams. 

— Aš nebekliudysiu jums vytis šerno, — pridūrė jis persigandusiam 
kardinolui ir atleido savo žirgo pavadžius. 

Kardinolui nespėjus nieko atsakyti ar atsiprašyti, jo arklys, sukandęs 
žąslus, pasileido pašėlusiai šuoliuoti, bematant palikęs už savęs karalių ir 
Diunua, kurie sekė iš paskos santūresne risčia, džiaugdamiesi apgailėtina 
šio valstybės veikėjo padėtimi. Jeigu kam iš mūsų skaitytojų teko kada 
būti nešamam arklio (kaip ir man kadaise), tai jis iš karto puikiai supras, 
kad kardinolo būklė buvo juokinga, pavojinga ir pasibaisėtina. 

Tokiais atvejais keturios arklio kojos, kurių anaiptol nebesuvaldo 
ne tiktai raitelis, bet ir pats keturkojis, lekia tokiu greičiu, kad sakytum 
užpakalinės nori aplenkti priekines. Dvi mėšlungiškai suriestos raitelio 
kojos, kuriomis jam taip norėtųsi atsistoti ant žalios vejos, dabar tik 
blogina keblią jo padėtį, spausdamos arklio šonus. Rankos, paleidusios 
pavadžius, įsitveria į karčius, o liemuo, užuot laikęsis tiesiai, nepraras- 
damas svorio centro, kaip mėgo mums patarti senasis Andželas“, arba 
palinkęs į priekį, kaip joja Niumarketo žokėjai"“, bejėgiškai gula arkliui 
ant sprando ir kiekvieną minutę gali nudribti kaip miltų maišas. Visa 
tai žiūrovams atrodė gana juokinga, bet toli gražu nebuvo malonu pa- 
čiam raiteliui. Tačiau pridėkite prie šio vaizdo dar kokį nors vargšo rai- 
telio ar drabužių atributą — pareigūno mantiją, švytintį mundurą arba 
kokį kitą ypatingą apdarą — ir įsivaizduokite, kad veiksmas vyksta kur 
nors lenktynėse, parade, procesijoje arba kurioje kitoje viešo sambūrio 
vietoje, tai tada, jeigu nelaimingasis nenori būti triukšmingai apjuok- 

tas, jam telieka imti ir susilaužyti ranką ar dar ir koją arba, kad būtų 
efektingiau, mirtinai užsimušti, nes tik tokia kaina jo kritimas gali su- 
kelti nuoširdžią užuojautą. 

Šį kartą trumpas violetinis apsiaustas, kuris kardinolui atstojo jojimo 
kostiumą (ilgą sutaną jis buvo nusivilkęs prieš išjodamas iš pilies), pur- 
purinės kojinės ir purpurinė skrybėlė su ilgais plevėsuojančiais raiščiais, 
pridėjus visišką kardinolo bejėgiškumą, dar juokingesnes darė jo pastan- 
gas pademonstruoti kavaleristo sugebėjimus. 

Žirgas, pajutęs visišką laisvę, veikiau skriete skriejo, o ne šuoliavo, 
aplenkė ilgu žaliu spindžiu pavymui šerną bėgančius šunis ir, parver- 
tęs vieną ar du varovus, kurie visai nesitikėjo būti užklupti iš užpakalio, 
o paskui, sumindęs kelis šunis ir visai sumaišęs medžioklę, dar labiau 
pabaidytas rėksmingai besiplūstančių, grasinančių medžiotojų, pranešė 
persigandus; kardinolą pro pat siaubingąjį šerną, kuris greitai nėrė į prie- 
kį įsiutęs, nuo ilčių drimbančiomis putomis. Raitelis pamatęs, jog atsidū- 
rė prie pat šerno, klaikiai suriko pagalbos. Šis jo šauksmas, o galbūt prieš 
akis šmėstelėjęs šernas vėl nugąsdino žirgą ir jis, užuot strimagalviais 
veržęsis į priekį, staiga puolė į šalį. Baliu, kuris lig šiol išsilaikė balne 
tik dėl to, kad lėkė tiesiai priekin, dabar akimoju sunkiai dribtelėjo ant 
žemės. Medžioklė kardinolui baigėsi taip arti šerno, kad jeigu žvėris tuo 
momentu nebūtų buvęs pernelyg išsigandęs, ši kaimynystė Baliu galė- 
jo tapti tokia pat pragaištinga, kaip, sakoma, atsitiko Ispanijos Favilai“?, 
tuometiniam vestgotų karaliui. O dabar galingasis Bažnyčios šulas vien 
išsigando ir, skubiai nuropojęs iš kelio skalikams ir medžiotojams, pa- 
matė, kaip pro šalį pralėkė visas jų būrys ir nė vienas nesuteikė jam pa- 
galbos, nes medžiotojai anais laikais nerodydavo užuojautos dėl šitokių 
nelaimių taip pat, kaip ir mūsų dienomis. 

Karalius prajodamas tarė Diunua: 

— Aure guli žemai puolęs jo aukštybė. Medžiotojas iš jo nekoks, užtat 
kaip žvejas, kai reikia sumeškerioti svetimą paslapų, galėtų prilygti pa- 


čiam šventajam Petrui“ 


„Tačiau šį kartą, man rodos, jis prisvilo uodegą. 
Kardinolas negirdėjo šių žodžių, bet niekinamas žvilgsnis, kuris juos 


palydėjo, leido jam nuspėti prasmę. Sakoma, velnias visada gaudo silp- 

numo minutes sugundyti žmogui, o tokią progą jam ir pakišo Baliu pyk- 
tis, sukeltas karaliaus paniekos. Kardinolui iškart dingo baimė, vos tik jis 
įsitikino, kad nesusižeidė, tačiau užgauta tuštybė ir piktumas ant valdovo 
kur kas ilgiau veikė jausmus. 

Kai visa joja pralėkė pro šalį, prie jo su keliais palydovais prisiartino 
vienas riteris, beje, atrodantis veikiau žiūrovas, o ne medžioklės dalyvis. 
Jis didžiai nustebo radęs kardinolą ant žemės, be žirgo ir palydovų ir 
tokioje padėtyje, kuri aiškiai bylojo, kas yra atsitikę. Nušokti nuo žirgo 
ir pasiūlyti pagalbą šioje bėdoje, įsakyti, kad tarnas užleistų savąjį kar- 
dinolui, pareikšti nusistebėjimą Prancūzijos karaliaus rūmų papročiais, 
kad šitaip medžioklės pavojams paliktas ir nelaimėje užmirštas išmin- 
tingiausias valstybės vyras — visam tam Krevkerui tereikėjo akimirksnio, 
nes riteris, pagelbėjęs nukritusiam kardinolui, buvo ne kas kitas, o Bur- 
gundijos pasiuntinys. 

Laikas ir karaliaus ministro nuotaika atrodė kaip tik tinkama išban- 
dyti jo ištikimybei, nes buvo gerai žinoma, kad Baliu turėjo nusikaltėliš- 
ką silpnybę pasiduoti pagundoms. Jau rytą, kaip įtarusis Liudvikas buvo 
spėjęs, tarp kardinolo ir Krevkero įvyko šis tas daugiau, negu kardinolas 
pranešė savo valdovui. Nors Baliu mielai klausėsi Krevkero įtikinėjimų, 
kad Burgundijos hercogas didžiai vertina jo asmenį ir gabumus, ir pajuto 
aiškią pagundą, kai pasiuntinys užsiminė apie savo valdovo dosnų būdą 
bei turtingas Flandrijos valdas, tačiau tik dabar, kai atsitikimas, kurį pa- 
pasakojome, smarkiai jį suerzino ir užgavo tuštybę, jis ryžosi lemtingą 
valandą parodyti Liudvikui XI, kad joks priešas nėra toks pavojingas 
kaip įžeistas draugas ir patikėtinis. 

Tąsyk jis tik skubiai paprašė Krevkerą pasišalinti, kad jų kas nepa- 
matytų sykiu, tačiau paskyrė jam susitikimą vakare Šventojo Martyno 
Turiečio vienuolyne po mišparų. Iš Baliu tono Burgundijos pasiuntinys 
suprato, kad jo valdovas laimėjo kozirį, kurio vargiai galėjai tikėtis, jeigu 
nebūtų pasitaikiusi šitokia kartėlio akimirka. 

Tuo tarpu karalius Liudvikas, nors buvo gudriausias to meto valdo- 
vas, kartais leisdavo aistroms užtemdyti protą ir toliau patenkintas daly- 
vavo šerno medžioklėje, kuri dabar priartėjo prie paties įdomumo. Atsiti- 

ko taip, kad dveigys (to meto kalboje jaunas dvejų metų šernas) perkirto 
medžiojamo žvėries kelią ir patraukė paskui save visus persekiojančius 
šunis (išskyrus dvi ar tris senų, prityrusių skalikų poras) bei didžiumą me- 
džiotojų. Karalius žiūrėjo su pasitenkinimu, kaip Diunua kartu su kitais 
pasileido netikromis pėdomis, ir slapta džiūgavo manydamas pralenksiąs 
šį prityrusį medžiotoją, nes medžioklė tada buvo laikoma beveik tokiu 
pat šlovingu užsiėmimu kaip ir karas. Liudvikas ant eiklaus žirgo neatsi- 
likdamas sekė skalikus, todėl kai didysis šernas, atsidūręs pelkėtoj vietoj, 
atsisuko į šunis, prieš jį nebuvo nieko daugiau, tik karalius. 

Liudvikas pasirodė esąs drąsus ir prityręs medžiotojas. Nepabūgęs 
pavojaus, jis prijojo prie baisaus žvėries, kuris įniršęs gynėsi nuo šunų, ir 
smogė jam ietimi. Tačiau tą akimirką žirgas pasibaidė, ir smūgis nebuvo 
toks stiprus, kad būtų nudėjęs šerną ar bent rimtai jį sužeidęs. Antrą 
kartą pulti karalius žirgo niekaip neprivertė. Tada, nušokęs žemėn, ėmė 
artintis prie įsiutusio žvėries, laikydamas rankoje iš makščių ištrauktą 
trumpą, aštrų, tiesų ir labai smailų kardą, kurį medžiotojai vartodavo 
tokiais atvejais. Šernas bemat nusisuko nuo šunų ir pasirengė pulti naują 
priešą, o karalius patogiai ir tvirtai atsistojo, nutaikęs kardą šernui į kaklą 
arba, veikiau, į krūtinę tarp menčių. Tiesiai pataikius puolantis žvėris 
savo svoriu turėjo pagreitinti savo galą. Tačiau kaip tik tą akimirką, kai 
turėjo būti smogtas šis tikslus pražūtingas smūgis, karaliaus koja slyste- 
lėjo ant šlapios žemės, ir kardo smaigalys, tiktai užkliudęs šerno kuprą, 
nuslydo kietais šeriais, net nesužalojęs, o Liudvikas parkrito ant žemės. 
Tai išgelbėjo karalių, nes žvėris taip pat nepataikė į jį ir tik iltimis užkliu- 
dė trumpą medžioklinį apsiaustą, užuot perplėšęs šlaunį. Tačiau kai iš 
įniršio kiek pabėgėjęs šernas vėl atsigręžė ketindamas pulti antrą kartą, 
karaliaus gyvybė atsidūrė didžiame pavojuje. Šiuo kritišku momentu ir 
pasirodė Kventinas Dervardas, nes jodamas nelabai eikliu žirgu buvo 
atsilikęs nuo kitų medžiotojų, tačiau, laimė, išgirdęs karaliaus ragą, sekė 
paskui jį ir dabar priartėjęs persmeigė šerną savo ietimi. 

Karalius, į tą metą jau spėjęs atsistoti ant kojų, savo ruožtu atėjo 
vaikinui į pagalbą ir kardu pervėrė žvėries kaklą. Netardamas nė žo- 
džio Kventinui, jis pirma išmatavo didžiulį šerną ne tik žingsniais, bet 

ir pėdomis, paskui nusišluostė prakaitą nuo kaktos ir kraują nuo rankų, 
nusiėmė medžioklinę kepurę, pakabino ant krūmo ir kuo širdingiausiai 
pasimeldė ant jos prisegtoms švininėms figūrėlėms. Tik tada, pažvelgęs 
į Dervardą, tarė: 

— Tai čia tu, jaunasis mano škote?.. Šauniai pradėjai savo karjerą ir 
ponas Pjeras skolingas tau vaišes, ne prastesnes kaip vakar „Lelijos“ už- 
eigoje. Kodėl tu nieko nesakai? Ar praradai smarkumą ir karštumą kara- 
liaus rūmuose, kur, man rodos, kiti tatai atranda? 

Kventinas, vienas sumaniausių jaunuolių, kuriam pats Škotijos vė- 
jas buvo įkvėpęs atsargumą, jautė grėsliam savo valdovui veikiau baimę 
negu pasitikėjimą ir buvo ganėtinai išmintingas nesielgti su karaliumi 
laisvai, nors šis pats tai skatino. Jis atsakė keliais gerai apgalvotais žo- 
džiais, kad jeigu iš viso drįstų prabilti, tai turėtų maldauti atleidimo už 
stačiokišką drąsą, kurią aną dieną sau leido, nežinodamas aukšto jo di- 
denybės titulo. 

— Gerai, drauguži, — tarė karalius. — Atleidžiu tavo įžūlumą už drąsą 
ir sumanumą. Aš buvau sužavėtas, kad tu beveik atspėjai mano bičiulio 
Tristano profesiją. O paskui ko tik ant savo kailio nepatyrei jo meistriš- 
kumo, kiek girdėjau. Patariu tau — saugokis jo. Su tuo pirkliu menki juo- 
kai — jo apyrankės šiurkščios, o apykaklės — labai ankštos. Padėk užlipti 
ant arklio. Man tu patinki, ir aš tau atsimokėsiu. Pasikliauk ne kieno kito, 
o mano palankumu. Net ir ne savo dėdės ar lordo Krofordo. Ir niekam 
neplepėk, kad man padėjai nudobti tą šerną, nes jeigu imsi girtis, jog 
išgelbėjai karalių iš bėdos, tai galėsi ir tenkintis tokiu atlyginimu. 

Ir karalius papūtė ragą. Jį išgirdę atjojo Diunua su keletu palydovų, 
jų pagyrimus dėl šitokio tauraus žvėries nugalabijimo Liudvikas priėmė 
nesidrovėdamas ir be jokių skrupulų prisiskirdamas kur kas didesnę dalį 
nuopelnų, negu buvo vertas. Apie Dervardo pagalbą užsiminė tik tarp 
kitko, kaip paprastai daro žymus medžiotojas, kuris, girdamasis nušautų 
paukščių skaičiumi, ne visuomet teikiasi užsiminti, kad jam padėjo eigu- 
lys. Paskui karalius įsakė Diunua pasirūpinti, kad šerno skerdiena būtų 
nusiųsta į Šventojo Martyno Turiečio vienuolyną pagerinti šventadieni- 
niam vienuolių daviniui, kad jie prisimintų karalių savo maldose. 

— O kas iš jūsų matė jo eminenciją kardinolą? — paklausė Liudvi- 
kas. — Manyčiau, mes būtume gana nemandagūs ir pasirodytume neger- 
bią Šventosios Bažnyčios, palikdami jį be žirgo girioje. 

— Leiskite jums pasakyti, valdove, — atsiliepė Kventinas matydamas, 
kad visi kiti tyli, - aš mačiau, kaip jo eminencijai kardinolui buvo paduo- 
tas žirgas, ir ant jo jis išjojo iš miško. 

— Dangus pasirūpina saviškiais, — tarė karalius. — O dabar į pilį, mano 
ponai. Šį rytą daugiau nemedžiosime. Jūs, pone ginklanešy, — kreipėsi jis 
į Kventiną, —- paduokite mano medžioklinį peilį, kuris iškrito iš makščių 
netoli grumtynių vietos. Jokite, Diunua, aš tuoj jus pavysiu. 

Taigi Liudvikas, kurio mažiausias judesys dažnai būdavo apgalvotas 
lyg sumanaus stratego, dabar turėjo progą paklausinėti Kventiną vieną. 

— Mielasis mano škote, matau, kad turi žvitrią akį. Gal gali man pasa- 
kyti, kas parūpino kardinolui žirgą? Veikiausiai koks pašalietis, nes aš pra- 
jojau nesustodamas, tad ir dvariškiai vargu ar būtų spėję jam į pagalbą. 

— Aš mačiau tuos, kurie padėjo jo eminencijai, bet tik akimirką, val- 
dove, — tarė Kventinas. — Tik probėgšmais težvilgtelėjau, nes, deja, bu- 
vau atsilikęs nuo medžiotojų ir greitai jojau, norėdamas pasivyti jūsų 
didenybę. Tačiau, man rodos, tai buvo Burgundijos pasiuntinys su savo 
žmonėmis. 

— Aha! - ištarė Liudvikas. — Gerai, tebūnie taip. Prancūzija atsilaikys 
prieš juos abu. 

Daugiau nieko ypatinga neatsitiko, ir karalius su savo palyda grįžo 


į pilį. 


X SKYRIUS 
Sargybinis 


Iš kur ši muzika? Ar aidi ji 
Cia žemėj kur? Ar iš padangių sklinda? 
V. Šekspyras „Audra“ 


Aš visa būtybe 
Klausiaus melodijos, kuri galėjo 
Ir griaučiams giltinės įkvėpti sielą. 


Dž. Miltonas „Komus“?' 


os Kventinas pasiekė savo kambarėlį, kur jam reikėjo persi- 

122 garbusis jo dėdė panoro išgirsti smulkiai apie viską, kas 
nutiko medžioklėje. 

Jaunuolis, kuris iš karto suprato, kad dėdės ranka kur kas pranašesnė 
už protą, atsakinėdamas pasistengė visą pergalę priskirti karaliui, kuriam 
aiškiai to norėjosi. 

Randuotasis išklausęs pasigyrė, kaip daug sumaniau jis pats būtų 
pasielgęs panašiomis aplinkybėmis, ir kartu švelniai papriekaištavo sū- 
nėnui už lėtumą, kad jis neatėjo karaliui į pagalbą, kai šiam veikiausiai 
grėsė pavojus. Bet jaunuolis buvo ganėtinai nuovokus ir neaiškino, 
kaip toliau elgėsi, tepridūręs, jog pagal medžioklės taisykles jam atrodė 
nederą pulti žvėrį, jau atakuojamą kito medžiotojo, jeigu tasai pats 

nesišaukia pagalbos. Vos juodu baigė savo šneką, Kventinas vėl gavo 
progą pasveikinti save, kad buvo santūrus su dėde. Tylus beldimasis 
į duris pranešė, kad dar kažkas atsilankė. Durys bematant atsidarė, ir 
Olivjė Denas, vadinamas Niekšu arba Velniu, nes visais šiais vardais jis 
buvo žinomas, įėjo į kambarį. 

Šį apsukrų, bet itin neprincipingą žmogų mes jau aprašėme, tiks- 
liau, jo išvaizdą. Savo judesiais ir manieromis jis labiausiai panėšėjo gal- 
būt į naminę katę, kuri, nors, atrodo, kiūto snausdama arba lėtai sėlina 
vogčiomis per kambarį, iš tiesų stebi kokios nelaimingos pelės urvelį 
arba, žiūrėk, stengiasi glaustydamasi įsiteikti ir prisigerinti prie tų, kurių 
paglostymo tikisi, ir čia pat puola grobį, o kartais dreskia tam pačiam 
žmogui, kuriam ką tik meilinosi. 

Olivjė įžengė palinkusiais pečiais, kukliai, nuolankiai žvelgdamas, ir 
su tokiu didžiu mandagumu kreipėsi į poną Liudoviką Leslį, kad kiek- 
vienas, matydamas tą pasikalbėjimą, būtų, be abejo, pamanęs, jog Olivjė 
atėjo prašyti škotą gvardieųų kokios malonės. Įėjusysis pasveikino Leslį 
su puikiu jaunojo sūnėno poelgiu tos dienos medžioklėje, nes tai, kaip 
jis prasitarė, atkreipė ypatingą karaliaus dėmesį. Čia jis nudelbęs akis 
palaukė atsakymo, o paskui, sykį ar du paslapčia žvilgtelėjęs į Kventiną, 
klausėsi Randuotojo samprotavimo: 

— Gaila, jo didenybė neturėjo laimės mane išvysti šalia savęs. Ką tas 
sunėnas! Aš, be abejo, pats būčiau pervėręs ietimi šerną, o Kventinas tai 
paliko jo didenybės rankoms, kaip supratau iš jo pasakojimo. Bet tatai 
bus pamoka jo didenybei, — porino jis, — tegu kol gyvas žinos, kad nega- 
lima šitokio stambaus kario kaip aš sodinti ant tokio nepaslankaus arklio. 
Kaip galėjo manasis mėsos kalnas, tas Aamandiškasis krovininis kuinas, 
neatsilikti nuo jo didenybės normandiškojo ristūno! Man rodos, aš jį 
taip subadžiau pentinais, kad visi šonai liko išvagoti lyg suartas laukas. 
Taip negalima elgtis, pone Olivjė, ir jūs turite tai pranešti jo didenybei. 

Olivjė nieko į šias pastabas neatsakė, tik lėtai nužvelgė drąsų ir atža- 
rų kalbėtoją paslaptingu žvilgsniu, kuris, palydėtas rankos mostelėjimo 
ar nežymaus galvos kryptelėjimo į šalį, galėjo būti suprastas arba kaip 
nebylus pritarimas tam, kas buvo pasakyta, arba kaip atsargus meldimas 

nekalbėti ta tema. Kur kas akylesniu, labiau tiriančiu žvilgsniu jis nudel- 
bė jaunuolį, prašnekdamas su dviprasmiška šypsena: 

— Vadinasi, jaunikaiti, Škotijoje taip įprasta palikti savo valdovą pa- 
vojuje, kaip buvo šiandien? 

— Mes esame pratę, — atsakė Kventinas, pasiryžęs nieko daugiau ne- 
pasakoti ta tema, — neapsunkinti jų savo pagalba garbingose pramogose, 
kada ji visai nereikalinga. Mes manome, kad valdovas medžioklėje turi 
patirti pavojų lygiai su kitais ir kad kaip tik to jis ten ir vyksta. Kas būtų 
iš medžioklės, jeigu ne jos pavojai ir nuovargis? 

— Na ir kvailos bernioko šnekos, — įsiterpė dėdė. — Visada jis taip! 
Kiekvienam turi parengtą atsakymą arba paaiškinimą. Stebiuosi, iš kur 
toks sugebėjimas! Aš niekada negaliu niekam pasakyti, kodėl taip, o ne 
kitaip padariau gyvenime, nebent kad valgau todėl, jog esu alkanas, atlie- 
ku sargybos patikrinimą ar panašius tarnybos dalykus. 

— Sakykite, garbusis pone, — paklausė karališkasis kirpėjas, žvelgda- 
mas į jį iš po primerktų blakstienų, — o kodėl jūs atliekate patikrinimą? 

— Todėl, kad taip man įsakė viršininkas, — atkirto Randuotasis. — Pri- 
siekiu šventuoju Egidijum, aš nežinau jokių kitų priežasčių! Jeigu įsakytų 
Tairiui arba Kaningemui, jie darytų tą patį. 

— Išsamiausias paaiškinimas kariniu požiūriu! — atsakė Olivjė. — Ta- 
čiau, pone Lesli, jums tikriausiai bus džiugu išgirsti, kad jo didenybė 
anaiptol nėra nepatenkintas jūsų sūnėno elgesiu. Jisai parinko jį šiandien 
popiete atlikti vieną pareigą. 

— Parinko /;2 — didžiai nustebo Randuotasis. — Jūs turbūt norite pa- 
sakyti — parinko 7a71e2 

— Aš norėjau pasakyti kaip tik tai, ką pasakiau, — atrėžė kirpėjas ro- 
miu, bet tvirtu balsu. — Karalius turi vieną pavedimą, kurį nori patikėti 
jūsų sūnėnui. 

— Kaip? Kodėl? Kuriems galams? — pašoko Randuotasis. — Kodėl jis 
pasirinko bernėką, o ne mane? 

— Aš nieko negaliu pasakyti, tik tą karišką jūsų paties paaiškinimą, 
pone Lesli, kad toks yra jo didenybės įsakymas. Tačiau, — pridūrė jis, — jei- 
gu drįsčiau spėlioti, tai sakyčiau, gal jo didenybė turi uždavinį, kurį atlikti 

labiau tinka jaunuoliui, tokiam kaip jūsų sūnėnas, negu prityrusiam kariui, 
koks jus esate, pone Lesli. Todėl, jaunasis bajoraiti, pasiimkite ginklus ir 
sekite paskui mane. Nepamirškite arkebuzos, nes teks eiti sargybą. 

— Sargybą! — nusistebėjo dėdė. — Ar jūs neklystate, pone Olivjė? Sar- 
gybą rūmų viduje visą laiką ėjo tik tie, kurie kaip aš yra ištarnavę dvylika 
metų garbingojoje mūsų gvardijoje. 

— Tikrai toks yra jo didenybės įsakymas, — atkirto Olivjė, — ir aš ne- 
gaišdamas privalau jį vykdyti. 

— Bet mano sūnėnas dar ne visai tikras gvardietis, — pareiškė Ran- 
duotasis. — Jis tik ginklanešys, tarnaująs mano žinioje. 

— Atleiskite, — šyptelėjo Olivjė. — Karalius prieš pusvalandį liepė at- 
nešti sąrašą ir jį įtraukė į gvardiečius. Malonėkite padėti savo sūnėnui 
pasirengti tarnybai. 

Randuotasis, iš prigimties nei piktavalis, nei pavydus, skubiai ėmėsi 
tvarkyti sūnėno aprangą ir duoti jam nurodymus, kaip elgtis su ginklais, 
tačiau negalėjo susilaikyti nešūkčiojęs iš nuostabos, kad jaunuoliui taip 
anksti teko šitokia laimė. 

— Niekada dar šitaip nėra buvę škotų gvardijoje, — kalbėjo jis. - Bent 
jau aš neatmenu. Bet veikiausiai tau teks saugoti papūgas ir Indijos po- 
vus, kuriuos Venecijos pasiuntinys neseniai atsiuntė dovanų karaliui. Ką 
gi daugiau! O šitokia tarnyba kaip tik bebarzdžiui bernėkui! — čia jis 
suktelėjo rūsčius savo ūsus. — Džiaugiuosi, kad buvai parinktas kaip tik 
tu, mielas sūnėne. 

Kventinas, būdamas mitraus ir guvaus proto, taip pat karštos vaiz- 
duotės, kur kas didesnę reikšmę teikė tam, kad taip anksti buvo pašauktas 
karaliaus akivaizdon, ir jo širdis plastėjo nujausdama, jog netrukus laukia 
sėkmė. Jis nusprendė atidžiai stebėti kiekvieną Olivjė gestą ir žodį, nes 
įtarė, kad daugelį šio žmogaus veiksmų reikia suprasti priešingai, kaip 
kad būrėjai aiškina sapnus. Dabar jis slapta džiaugėsi, jog niekam nepra- 
sitarė apie medžioklės įvykius, ir tvirtai pasiryžo, — tuo pasirodydamas 
esąs gana protingas, nors dar buvo labai jaunas, — kol alsuoja šių uždarų 
ir paslaptingų rūmų oru, mintis laikyti užrakintas krūtinėje, o liežuvį 
sukąstą tarp dantų. 

Kventinas greitai susiruošė ir su arkebuza ant pečių išsekė paskui 
poną Olivjė iš kareivinių. Čia reikia paminėti, kad nors škotai gvardiečiai 
buvo vadinami šauliais lankininkais, didžiojo lanko niekada nebuvo įval- 
dę, ir labai anksti jis buvo pakeistas šaunamuoju ginklu. 

Randuotasis ilgai žiūrėjo jam iš paskos, ir jo veide buvo matyti ir 
nuostaba, ir smalsumas. Nors nei pavydas, nei pikta valia, kuri jį sukelia, 
nedrumstė dorų jo minčių, vis dėlto jis jautė, kad savimeilė yra pažeista 
ar bent užgauta, ir tatai temdė džiaugsmą dėl sūnėno, taip sėkmingai 
pradėjusio tarnybą. 

Jis niūriai palingavo galvą, atsidarė slaptą indaują, išsiėmė didelį bu- 
telį stipraus seno vyno, pateliūskavo jį tikrindamas, kiek dar yra gėrimo, 
prisipylė sklidiną taurę ir išlenkė vienu mauku. Paskui atsisėdo pusiau 
gulom į didžiulį ąžuolinį krėslą, dar kartą lėtai palingavo galvą ir, matyt, 
nuo to pajuto tokį palengvėjimą, kad kaip tas žaislas mandarinas tol ma- 
taravo galvą, kol užsnūdo, ir miegojo, iki pakėlė trimitas pietums. 

Kventinas Dervardas, palikęs dėdę šiems kilniems apmąstymams, 
nusekė paskui savo vadovą poną Olivjė, kuris, aplenkęs pagrindinius 
kiemus, nuvedė jį ne visiems žinomais stogu neuždengtais praėjimais, 
laiptų labirintais, skliautuotais koridoriais ir galerijomis, susijungian- 
čiomis pačiose netikėčiausiose vietose slaptomis durimis. Pagaliau jie 
išėjo į didžiulę erdvią grotuotą galeriją, tokią plačią, kad galėjo būti 
beveik pavadinta mene, kur visos sienos buvo nukabinėtos gobele- 
nais, įspūdingais veikiau senoviškumu negu gražumu, ir rūsčiais, šaltais 
šmėkliškais portretais iš ankstyvosios meno aušros epochos, po kurios 
prasidėjo nuostabus jos saulėtekis. Jie vaizdavo Karolio Didžiojo* ri- 
terius, kurie buvo tokie reikšmingi romantiškoje Prancūzijos istorijo- 
je. Kadangi milžiniška garsiojo riterio Rolando figūra? čia buvo pati 
didžiausia, tai ir menė pagal jį buvo pavadinta Rolando mene, arba 
Rolando galerija. 


* Karolis Didysis, man rodos, dėl neregėto savo žiaurumo su saksais ir kitais 
pagonimis tais tamsybės laikais buvo pakeltas į šventuosius, ir Liudvikas XI, kaip 
vienas iš jo sekėjų, garbino jo šventovę su ypatingu uolumu. 

— Tu čia eisi sargybą, — pasakė Olivjė pašnibždomis, tarsi rūstūs mo- 
narchai ir riteriai aplinkui būtų galėję įsižeisti dėl garsesnio jo balso arba 
jis būtų bijojęs pažadinti aidą, pasislėpusį tarp susikryžiuojančių skliautų 
ir gotikinių ažūrinių ornamentų šios didžiulės kraupios menės lubose. 

— Kokie bus įsakymai ir koks slaptažodis? — paklausė Kventinas to- 
kiu pat tyliu balsu. 

— Ar tavo arkebuza užtaisyta? — pasiteiravo Olivjė, neatsakydamas į 
Kventino klausimą. 

— Tatai aš greitai padarysiu, — atsakė Kventinas ir ėmė užtaisinėti 
ginklą, įdegdamas pintį (ji turėjo būti kiekvienu momentu paruošta) ža- 
rijose, kurios ruseno didžiuliame menės židinyje — tokiame erdviame, 
jog jį buvo galima pavadinti gotikine karaliaus maldykla ar koplytėle, 
priklausančia menei. 

Užtaisius arkebuzą Olivjė pasakė, jog Kventinas dar nežino apie vie- 
ną aukščiausią škotų gvardijos privilegiją — kartais jie gauna įsakymus 
tiesiog iš paties karaliaus arba iš didžiojo Prancūzijos konetablio, aplen- 
kiant tiesioginius vadus. 

— Tave, jaunikaiti, čia pastatė jo didenybė savo įsakymu, — pridūrė 
Olivjė, — ir neilgai trukus sužinosi kam. Kol kas gali vaikščioti per visą 
galeriją. Gali ramiai stovėti, jeigu nori, bet jokiu būdu nevalia atsisėsti ar 
padėti ginklą. Jokiu būdu negalima garsiai dainuoti ar švilpti, bet gali, jei- 
gu patinka, tylomis kalbėti kokias bažnytines maldas ar ką nors kita, kas 
miela širdžiai ir kuo niekam nenusidėsi. Sudie! Pavyzdingai eik sargybą! 

„Pavyzdingai eik sargybą! — pagalvojo jaunasis kareivis, kai jį atvedęs 
žmogus nusėlino savo tyliu žingsniu ir dingo pro šonines duris, paslėp- 
tas už gobeleno. — Pavyzdingai! O ką gi man saugoti ir nuo kokių priešų? 
Su kuo čia kautis? Su šikšnosparniais ir žiurkėmis? Nebent šie rūstūs 
senieji žmonijos atstovai sumanytų grįžti į gyvenimą ir sudrumstų mano 
sargybą. Na, bet tokia mano užduotis, ir aš turiu ją vykdyti“. 

Karštai, su didžiu uolumu pasiryžęs atlikti savo pareigą, jis pamėgino, 
kad nebūtų taip nuobodu, sugiedoti keletą giesmių, kurias buvo išmokęs 
vienuolyne, kur rado prieglobstį po tėvo mirties, pats sau galvodamas, 
kad nors ir pakeitė novicijaus abitą puošniais kariškais drabužiais, tačiau 

kareiviškų žingsnių aidas karališkojoje Prancūzijos galerijoje labai primi- 
nė įkyrėjusias dienas uždarame Aberbrotiko vienuolyne. 

Paskui, tarsi norėdamas įsitikinti, kad priklauso ne celei, o pasauliui, 
Kventinas tyliai, kaip buvo liepta, ėmė dainuoti senoviškas balades, ku- 
rių jį buvo išmokęs senasis šeimos liutnininkas, apie danų pralaimėjimą 

ties Aberlemnu ir Foresu“?, apie karaliaus Dufo nužudymą Forfare 
kitas jaudinančias sakmes ir legendas, pasakojančias apie tolimos jo gim- 
tinės istoriją ir ypač tą kraštą, iš kurio Dervardas buvo kilęs. 

Dainuojant Kventinui greičiau bėgo laikas. Buvo jau gerokai po 
pietų, ir apetitas jam priminė, kad nors Aberbrotiko vienuoliai griežtai 
reikalaudavo laiku atlikti bažnytines priedermes, jie taip pat punktualiai 
laikėsi ir valgio valandų, o čia, karaliaus rūmuose, matyt, niekam nė į 
galvą neateina, kad, rytą praleidus medžioklėje ir pusę dienos išvargus 
sargyboje, Kventinas nekantriai laukia pietų. 

Tačiau būna tokių švelnių kerų, kurie gali užliūliuoti net tokią ne- 
kantrą, kokia dabar kamavo Kventiną — tai buvo skambantys muzikos 
garsai. Viename ir kitame ilgos menės, arba galerijos, gale buvo didžiulės 
durys, papuoštos sunkiais architravais ir veikiausiai atsidarančios į vidi- 
nius apartamentus, kuriuos galerija tarsi jungė. Kai vienišas sargybinis 
vaikščiojo tarp šių dvejų durų, kurios ir žymėjo jo posto ribas, staiga jį 
nustebino muzika, sklindanti iš už vieno gobeleno, ir jam pasirodė, kad 
skamba lyra ir tas pats aną dieną jį sužavėjęs balsas. Visos vakarykščio 
ryto svajonės, nustelbtos vėliau patirtų jaudinančių išgyvenimų, vėl at- 
gijo. Sustojęs tokioje vietoje, iš kur geriausiai girdėjosi muzikos garsai, 
Kventinas sustingo su arkebuza ant pečių pusiau pražiota burna, visa 
siela pasikreipęs ton pusėn, tapęs veikiau sargybinio statula negu gyvu 
žmogum, nieko daugiau negalvodamas, tik kaip išgirsti kiekvieną šios 
žavios melodijos garsą. 

O tie švelnūs garsai girdėjosi gana neaiškiai — jie tai aptildavo, nu- 
silpdavo, tai visiškai liaudavosi, paskui vėl pasigirsdavo. Tačiau muzika, 
kaip ir grožis, dažnai esti nuostabiausia ir labiausiai patraukia tada, kai 
melodijos žavesys tik pusiau atsiskleidžia ir vaizduotei paliekama pri- 
kurti tai, kas iš nuotolio nebuvo išgirsta, o lakiai Kventino vaizduotei 

netrūko peno tomis akimirkomis, kai nutildavo melodija. Girdėjęs savo 
dėdės draugų pasakojimą ir matęs sceną, kuri tą rytą įvyko audiencijų 
menėje, jis negalėjo abejoti, kad jo klausą žavinti gražuolė sirena anaip- 
tol ne apšiurusio užeigininko duktė ar giminaitė, kaip jis neišmanėliškai 
tada spėjo, O toji pati persirengusi ir persekiojama grafaitė, dėl kurios 
karaliai ir kunigaikščiai dabar ketino užsidėti šarvus ir išmėginti ietis. 
Šimtai nuostabiausių svajonių, kilusių romantiško, nuotykių trokštančio 
jaunuolio galvoje tame romantiškame nuotykių amžiuje, tarsi šydas už- 
dengė apčiuopiamą tikrovę. 

Bet staiga jo svajones nutraukė kažkieno ranka, šiurkščiai stvėrusi už 
ginklo, ir rūstus balsas, sududenęs prie pat ausies: 

— Cha! Pasgues-dien! Pone ginklanešy, man rodos, jūs miegate eidamas 
sargybą. 

Tai buvo tas pats duslus, bet įspūdingas ir kiek ironiškas pono Pjero 
balsas, ir Kventinas iškart atitokęs išvydo, kartu susigėsdamas ir nusi- 
gąsdamas, kad užsisvajojęs leido pačiam Liudvikui, įėjusiam turbūt per 
kokias slaptas duris ir atsėlinusiam palei sieną ar už gobelenų, prislinkti 
taip arti, jog šis kone atėmė iš jo ginklą. 

Sutrikęs Kventinas impulsyviai taip trūktelėjo arkebuzą, jog karalius 
šastelėjo atatupstas. Ir čia pat vaikinas dar baisiau išsigando, kad, paklu- 
sęs primityviam instinktui, kuris narsų žmogų skatina nesiduoti nugin- 
kluojamam, jis dar labiau įnirtino karalių, nes jau ir taip buvo supykdęs 
savo aplaidumu sargyboje. Visai sumišęs jis vėl paėmė arkebuzą, beveik 
nejausdamas, ką daro, ir užsidėjęs ją ant peties sustingo priešais monar- 
chą, kurį, kaip turėjo pagrindo manyti, buvo mirtinai įžeidęs. 

Liudvikas buvo tironas ne tiek iš įgimto žiaurumo ar charakterio 
baisumo, kiek iš šaltakraujiško gudrumo ir pavydaus įtarumo, bet vis 
dėlto turėjo nemaža kandaus nuožmumo, kuris padarydavo jį despo- 
tu net paprasčiausiai kalbantis su žmogumi, ir visuomet džiaugėsi galįs 
įskaudinti, kaip kad buvo dabar. Tačiau šį kartą jis ilgai nedžiūgavo ir 
pasitenkino tardamas: 

— Tavo paslauga šį rytą išpirko su kaupu mažą jauno kario aplaidu- 
mą. Ar jau pietavai? 

Kventinas, kuris veikiau tikėjosi būsiąs pasiųstas pas vyriausiąjį pro- 
fosą, negu taip lipšniai pasveikintas, nuolankiai atsakė, jog nepietavo. 

— Vargšas bernaitis! — tarė Liudvikas švelniau nei įprastai. — Iš al- 
kio jis apsnūdo. Juk žinau, kad tavo apetitas kaip vilko, ir aš išgelbėsiu 
tave nuo šio žvėries, kaip tu išgelbėjai mane nuo ano, o kad elgeisi taip 
protingai, kaip prašiau, dėkoju tau už tai. Ar negalėtum ištverti dar 
valandą nevalgęs? 

— Dvidešimt keturias valandas, valdove, — išdrožė Dervardas. — Juk 
esu tikras škotas! 

— Nors 1r gaučiau dar vieną karalystę, nenorėčiau būti tuo pyragų, 
kuris pateks tau po šitokio pasninkavimo, — tarė karalius. — Tačiau da- 
bar turim pašnekėti ne apie tavo pietus, o apie manuosius. Šiandien aš 
pakviečiau į savo menę, ir visiškai slaptai, kardinolą Baliu ir tą burgundą 
grafą de Krevkerą. Sunku numanyti, kas gali atsitikti — velnias niekad 
nesnaudžia, kai priešai susitinka prisidengę draugyste. 

Valandėlę jis tylėjo, žvelgdamas įdėmiai ir niauriai. Matydamas, kad 
daugiau karalius nieko neketina sakyti, Kventinas pagaliau ryžosi pa- 
klausti, ką jam tokiomis aplinkybėmis teks daryti. 

— Eiti sargybą už bufeto su užtaisytu ginklu, — atsakė Liudvikas, — ir 
jei pamatysi, kad įvyko išdavystė, nudėti išdaviką vietoje. 

— Išdavystė, valdove! Šitaip saugomoje pilyje! - sušuko Dervardas. 

— Tu įsivaizduoji, kad tatai negalima, — tarė karalius, matyt, neužgau- 
tas jo atvirumo. — Bet mūsų istorija rodo, kad išdavystė gali įšliaužti ir 
pro pragręžtą skylutę. Argi sargyba apsaugo nuo išdavystės? O, paikas 


' — kas apsaugos pačius sargybinius? 


bernaiti! Owzs custodiai žbsos custodes 

— Jų škotiškoji garbė! — drąsiai atkirto Dervardas. 

— Taip. Teisingai šneki, jaunikaiti. Tu man patinki, — tarė karalius 
linksmai. — Škoto garbe visada galima buvo pasitikėti, todėl aš ja pasi- 
kliauju ir dabar. Bet išdavystė! — čia jis vėl niūriai susimąstė ir perėjo per 
menę nelygiais žingsniais. — Išdavystė sėdi kartu su mumis per šventes, 
ji žaižaruoja mūsų taurėse, ji nešioja mūsų patarėjų barzdą, ji prisidengia 
mūsų dvariškių šypsenomis, kvailu mūsų juokdarių juoku — žodžiu, ji 
slepiasi draugu apsimetusio priešo asmenyje. Liudvikas Orleanietis pasi- 

"02 ir buvo nužudytas Barbetės gatvėje; Johanas 


tikėjo Johanu Burgundu 
Burgundas pasitikėjo Orleaniečio partija ir buvo nužudytas ant Montero 
tilto. Aš nepasitikiu niekuo... Niekuo. Klausyk: aš nenuleisiu akių nuo to 
įžūlaus grafo ir nuo kardinolo taip pat — jo aš taip pat nelaikau patikimu. 
Kai šūktelsiu: „Ecosse, e7 avant!“*, vietoj nušauk Krevkerą. 

— Tai mano pareiga, — atsakė Kventinas, — jeigu jūsų didenybės gy- 
vybė bus pavojuje. 

— Žinoma. Tik tą aš norėjau pasakyti, — tarė karalius. — Šiaip kam 
man žudyti tą įžūlų karį? Jeigu dar būtų pats konetablis Sen Polis... — čia 
jis nutilo, lyg apsigalvojęs, kad per daug pasakė, bet nusijuokęs vėl kal- 
bėjo toliau: - Mūsiškis svainis Škotijos Jokūbas, jūsiškis Jokūbas, Kven- 


tinai, nusmeigė Duglą!“? 


, pasikvietęs jį į svečius, pačioje savo karališkoje 
pilyje, Skirlinge. 

— Stirlinge, — pataisė Kventinas, - jeigu leisite pažymėti, jūsų dideny- 
be. Maža gero buvo iš tos žmogžudystės. 

— Tu vadini tą pilį Stirlingu? — pasiteiravo karalius, paskutinius Kven- 
tuno žodžius nuleidęs negirdomis. — Na, tebūna Stirlingas — pavadinimas 
čia nesvarbu. Bet nors aš nieko pikto nelinkiu tiems dviem valstybės 
vyrams... man iš to nebūtų jokios naudos... jie, galimas daiktas, negalvoja 
taip dorai. Žodžiu, aš pasikliauju tavo arkebuza. 

— Aš tiktai lauksiu ženklo, — atsakė Kventinas, — bet vis dėlto... 

— Tu dvejoji? — paklausė karalius. — Kalbėk... Aš tau leidžiu viską 
sakyti. Iš tokių kaip tu galima išgirsti tikrai vertingą patarimą. 

— Jums leidus aš tik norėčiau paklausti, - įsidrąsino Kventinas, — ko- 
dėl jūsų didenybė, jei turite pagrindo nepasitikėti tuo burgundu, prisilei- 
džiate jį taip arti, ir dar slaptai. 

— O nesibaimink, pone ginklanešy, — tarė karalius. — Kai kada pavo- 
jai, kuriuos drąsiai pasitinki, patys išnyksta, o kai parodai, kad jų bijai, 
pasidaro realūs ir neišvengiami. Kada aš drąsiai prieinu prie pikto šuns 
ir imu jį glostyti, tai devyniais atvejais iš dešimties jis ramiai tupi. Jeigu 
parodau, kad jo bijau, puola ir apdrasko. Būsiu atviras su tavim. Man la- 


* Škotija, pirmyn! (Pranc) 


KVENTINAS DERVARDAS - 


bai svarbu, kad šis žmogus negrįžtų pas karštakošį savo valdovą nusitei- 
kęs kerštingai. Todėl rizikuoju. Aš niekad nevengiau statyti savo gyvybės 
į pavojų dėl karalystės... Eik paskui mane. 

Liudvikas išsivedė jaunąjį savo sargybinį, kurį, matyt, labai pamė- 
go, pro šonines duris, pro kurias pats buvo įėjęs, ir jas parodęs tarė 
Kventinui: 

— Tas, kas nori gerai gyvuoti rumuose, privalo žinoti visas slaptas 
dureles ir užmaskuotus laiptus, visas rūmų žabangas ir vilkduobes taip, 
kaip ir pagrindinius įėjimus, paradines duris ir vartus. 

Pasukęs į vieną, paskui į kitą pusę, perėjęs keliais koridoriais, karalius 
atvedė Dervardą į mažą skliautuotą kambarį, kur trims žmonėms buvo 
padengtas stalas. Visas kambario apstatymas buvo prastas, kone bjaurus. 
Tik indauja, arba sustumiamas važinėjantis bufetas su keliais auksiniais 
ir sidabriniais indais, buvo vienintelis kambario rakandas, šiek tiek pana- 
šus į karališkų rūmų baldą. Už šio bufeto Liudvikas ir pastatė Dervardą, 
o paskui, pažiūrėjęs iš vieno ir iš kito kambario galo ir įsitikinęs, kad 
sargybinio nematyti, davė jam paskutinį nurodymą: 

— Žiūrėk, atsimink žodžius: „Ecosse, e2 avant“. Ir jei tik juos ištarsiu, 
stumk bufetą — negailėk nei taurių, nei bokalų — ir taikyk tiesiai į Krev- 
kerą. Jeigu ginklas apviltų, pulk prie jo su peiliu. Mudu su Olivjė sutvar- 
kysime kardinolą. 

Tai pasakęs jis garsiai švilptelėjo ir pakvietė į kambarį Olivjė, kuris 
buvo ir asmeninis jo kamerdineris, ne tik kirpėjas, ir kuris apskritai vyk- 
dydavo visas asmenines paslaugas, kokių tik prireikdavo karaliui. Dabar 
jis pasirodė kartu su dviem pagyvenusiais tarnais, kurie vieninteliai tu- 
rėjo patarnauti karaliui prie stalo. Vos tik karalius atsisėdo į savo krėslą, 
svečiai buvo pakviesti, ir Kventinas įsitikino, kad, nors pats buvo nema- 
tomas, galėjo sekti viską, kas dėjosi kambaryje. 

Karalius pasveikino savo svečius taip nuoširdžiai, jog Kventinui tai 
niekaip nesiderino su nurodymais, kuriuos ką tik buvo gavęs, ir tikslu, 
kuriam jis buvo pastatytas už bufeto su paruoštu mirtinu ginklu rankose. 
Liudvikas, atrodė, dabar ne tik nieko nebijojo — buvo net galima pama- 
nyti, kad svečiai, kuriems jis suteikė aukštą garbę pietauti prie savo stalo, 

buvo kaip tik tie asmenys, kuriais jis neabejodamas pasitiki ir kuriuos Ia- 
biausiai trokšta pagerbti. Jo elgesys buvo be galo orus ir sykiu mandagus. 
Nors viskas aplinkui, net ir paties Liudviko drabužiai, toli gražu neprily- 
go net smulkiausių jo vasalų turtams ir spindesiui, jo kalba ir manieros 
buvo kaip galingo monarcho, iš aukšto žiūrinčio į žemesniuosius. 

Kventinas ėmė galvot, kad ankstesnis jo pašnekesys su Liudviku buvo 
sapnas arba kad paslaugus kardinolo elgesys ir paprasta, atvira ir riteriška 
Burgundijos aristokrato laikysena visiškai išsklaidė karaliaus įtarimus. 

Tačiau kolei svečiai, pakviesti karaliaus, sėdosi į savo vietas prie stalo, 
jo didenybė nužvelgė juos greitu skvarbiu žvilgsniu ir iškart nukreipė akis 
Kventino pusėn. Visa tai truko tiktai akimirką, bet karaliaus žvilgsnyje 
buvo tiek nepasitikėjimo ir neapykantos svečiams, toks įsakmus paliepi- 
mas Kventinui budriai saugoti ir esant reikalui mitriai veikti, jog abejonės 
neliko, — Liudviko nusiteikimas nepasikeitė ir būgštavimai nė kiek ne- 
sumažėjo. Tad Kventinas buvo dar labiau nustebintas, kaip monarchas 
moka slėpti savo įtarimus ir spėliones po nepermatoma skraiste. 

Tarsi pamiršęs viską, ką Krevkeras jam iškalbėjo dvariškių akivaiz- 
doje, karalius šnekučiavosi su juo apie senus laikus, apie įvykius, kurie 
nutiko, kai jis gyveno Burgundijoje kaip tremtinys, teiravosi apie visus 
didikus, kuriuos tada artimai pažinojo, tarsi anas laikotarpis jam iš tikrų- 
jų būtų buvęs laimingiausias gyvenime ir visiems, kas tuomet sušvelnino 
jo dalią, jis būtų jautęs nuoširdžiausią ir dėkingiausią prielankumą. 

— Kitos tautos pasiuntiniui, — kalbėjo jis, — būčiau surengęs iškilmingą 
priėmimą, bet senam bičiuliui, kuris buvo mano dažniausias svečias Že- 
napė pilyje*, norėjau pasirodyti tuo, kuo esu — senuoju Liudviku Valua, 
tokiu pat paprastu ir kukliu kaip kiekvienas jo Paryžiaus miestietis. Tačiau 
vaišes, pone grafe, liepiau paruošti kur kas geresnes nei paprastai, nes 
neužmiršau jūsiškės burgundų patarlės: Mieux vault bon rebas gue bel babit**. 
Ir todėl įsakiau pasirūpinti stalu. Juk mūsų, Prancūzijos, vynas, kaip jūs 


* Tėvo ištremtas į Burgundiją, Liudvikas daugiausia gyveno Ženapė. Ištremties 
laikotarpis dažnai minimas šiame romane. 
** Verčiau geras valgis negu puikus drabužis. (Pranc) 

gerai žinote, nuo seno lenktyniauja su Burgundijos, tačiau šį ginčą mes 
dabar išspręsime: aš išgersiu už jus burgundiškojo, o jūs, pone grafe, į 
mano sveikatą — šampano. Olivjė, pripilk man okseriškojo taurę! 

Ir karalius linksmai uždainavo tada gerai žinomą dainelę: 


Oksero vynas — karalių gėrimas. 


— Pone grafe, geriu į kilniojo Burgundijos hercogo sveikatą, mūsų nu- 
mylėto brolužio sveikatą! — sušuko karalius. —- Olivjė, pripilk aną auksinę 
taurę Reimso vyno ir priklaupęs paduok ją grafui — jis atstovauja mylima- 
jam mūsų brolužiui. O jūsų taurę, mielas kardinole, pripilsiu aš pats. 

— Jūs, valdove, ją ir taip pripildėte savo malonių jau net su kaupu, - at- 
sakė kardinolas įsiteikiamai kaip globojamas favoritas dosniam valdovui. 

— Nes žinau, kad jūsų eminencija taurę laiko tvirta ranka, — tarė Liud- 
vikas. — Tačiau katrą pusę jūs palaikysite šiame didžiajame ginče — Šilerį 
ar Okserą, Prancūziją ar Burgundiją? 

— Aš liksiu neutralus, valdove, — atsakė kardinolas, — ir prisipilsiu 
taurę Overnės vyno. 

— Neutraliam likti pavojinga, — tarė karalius, tačiau pastebėjęs, kad 
kardinolas nuraudo, nukreipė kalbą: — žinau, jūs teikiatės gerti Overnės 
vyną, nes jis toks taurus, jog nesileidžia maišomas su vandeniu... Bet 
kodėl jūs, pone grafe, delsiate ištuštinti savo taurę? Tikiuosi, nemanote, 
kad dugne galėtų būti nacionalinio kartėlio? 

— Norėčiau, valdove, — atsakė grafas de Krevkeras, — kad visi na- 
cionaliniai ginčai galėtų būti taip maloniai baigiami kaip varžybos tarp 
mūsų vynuogininkų. 

— Viskam reikia laiko, pone grafe, — atkirto karalius, — viskam reikia 
laiko, net tam, kad jūs išgertumėte šampano taurę. O dabar, kai išgėrėte, 
padarykite man malonę — priimkite šią taurę kaip brangią mūsų dovaną 
ir kaip mūsų pagarbos laidą. Ne kiekvienam aš ją dovanočiau. Kadaise 
ši taurė priklausė Prancūzijos siaubui, Anglijos valdovui Henrikui V!“*, 
1r buvo gauta, išvadavus Ruaną, kada anglus iš Normandijos vieningai 
išvarė Prancūzijos ir Burgundijos pajėgos. Ir kam labiau tiktų ją pado- 

vanoti kaip kilniajam ir narsiajam Burgundijos hercogui, kuris puikiai 
žino, kad tik šių dviejų tautų vienybė gali užtikrinti mūsų šalies laisvę 
nuo anglų jungo. 

Grafas, kaip derėjo, atsakė į šiuos žodžius, ir Liudvikas nesivaržy- 
damas pasidavė linksmumui, kuris retkarčiais pagyvindavo jo niaurų 
charakterį. Žinoma, jis pats vadovavo šnekai, jo pastabos, visada pa- 
šaipios ir kandžios, o dažnai iš tikrųjų sąmojingos, tik retkarčiais buvo 
geraširdiškos, o anekdotai, kuriais jas perpindavo, gal ir buvo juokingi, 
bet nepadorūs. Tačiau nė vienu žodžiu, skiemeniu ar raide jis neišsidavė, 
jog bijodamas dėl savo gyvybės kambaryje paslėpė kareivį, kuris stovi su 
užtaisytu ginklu, kad galėtų jį apginti, jei kas pasikėsintų į jo asmenį. 

Grafas de Krevkeras nuoširdžiai pasidavė karaliaus nuotaikai, o pa- 
taikūnas kardinolas juokėsi iš kiekvieno pokšto ir dar pasodrindavo kiek- 
vieną dviprasmybę, nesidrovėdamas posakių, nuo kurių kaime užaugęs 
jaunasis škotas raudo net savo slaptavietėje. 

Maždaug po pusantros valandos visi pakilo nuo stalo, ir karalius, 
mandagiai atsisveikinęs su svečiais, davė ženklą, jog nori likti vienas. 

Kai tik visi, net ir Olivjė, pasišalino, jis tuoj pasišaukė Kventiną iš 
už bufeto, bet tokiu tyliu balsu, kad vaikinas vos galėjo patikėti, jog tai 
tas pats balsas, kuris ką tik krėtė juokus ir kėlė tokį gyvumą. Priėjęs prie 
karaliaus, jis išvydo, kad ir veidas jo visiškai kitoks. Apsimesto žvalumo 
ugnelė išblėsusi iš akių, šypsena dingusi nuo veido, o likęs tik nuovargis, 
kokį jaučia garsus aktorius, baigęs vaidinti savo mėgstamą rolę, kuriai 
scenoje reikėjo sutelkti visas jėgas. 

— Tavo sargyba dar nebaigta, — tarė jis Kventinui. — Sėsk, pasistip- 
rink — aure ant stalo yra visko — paskui aš nurodysiu, ką turėsi daryti 
toliau. O dabar kokia čia gali būti šneka — sotus alkano nesupras. 

Ir Liudvikas, atsisėdęs į krėslą, užsidengė akis ranka ir taip sėdėjo 
tylėdamas. 


XI SKYRIUS 
Rolando menė 


Piešėjai tabo Kubidoną aklą, 

Bet argi neregys vedybų dievas? 

Gal jam iškraipo vaizdą te akiniai, 
Kuržuos dėvėt tėvai, globėjai verčia, 
Kad jis per juos matytų auksą, kraitį, 
Valdas bei rūmus, garsią aukšią kilmę 
Ir viską vertintų dešimteriopai? 

Tatai, an regis, reikia absvarstyt. 


„Prievartinių vedybų vargai“!9? 


ors Prancūzijos karalius Liudvikas XI buvo iš tų Europos mo- 

N.ias kurie godžiausiai troško valdžios, iš tiesų jis geidė tik 
apčiuopiamų jos teikiamų smagumų ir nors puikiai išmanė savo rangui 
deranų etiketą ir kartais griežtai reikalavo jo laikytis, apskritai buvo kaip 
reta abejingas paradiškumui. 

Jei šis valdovas būtų buvęs aukštesnės moralės, tai dėl familiarumo, 
su kokiu kviesdavosi pavaldinius prie savo stalo, o kartais netgi pats prie 
jų atsisėsdavo, jis būtų buvęs itin populiarus. Bet, nepaisant charakterio 
trūkumų, Liudviko paprastumas atpirkdavo daugelį jo ydų, ypač akyse 
tų pavaldinių, kuriems beveik netekdavo patirti jo įtarumo ir pavydumo. 
Vadinamasis Je /iers čiai, trečiasis Prancūzijos luomas, kuris vis turtėjo ir 

darėsi galingesnis, valdant šiam sumaniam karaliui, gerbė savo monar- 
chą, nors ir nemylėjo. Ir tiktai remdamasis šiuo luomu Liudvikas galėjo 
atsilaikyti prieš didikų neapykantą, o šie kaltino karalių, jog, nepaisyda- 
mas nusistovėjusių etiketo reikalavimų, jis žemina Prancūzijos karūnos 
garbę ir niekina puikias jų privilegijas. Tačiau kaip tik tatai jam padėjo 
laimėti trečiojo luomo palankumą. 

Kantriai — nors šitai daugeliui kitų valdovų būtų pasirodę pernelyg 
žema, — ir ne be pasigėrėjimo Prancūzijos monarchas laukė, iki jo gvar- 
dietis numalšino jaunatvišką apetitą. Tačiau galima spėti, kad Kventinas 
buvo pernelyg taktiškas ir protingas, kad būtų ilgai ir nuobodžiai bandęs 
karaliaus kantrybę: ir tikrai jis ne kartą jau norėjo mesti valgęs, bet Liud- 
vikas vis neleisdavo. 

— Matau iš tavo akių, — sakė jis geraširdiškai, — kad dar nė perpus 
nepasistiprinai. Kirsk toliau! Sotinkis, Dievo ir šventojo Dionizijaus pa- 
dedamas. Žinok, kad valgis ir malda (čia jis persižegnojo) geram krikš- 
čioniui niekad netrukdė darbuotis. Išgerk taurę vyno, tiktai žiūrėk — ne 
ąsotį. Tuo nusideda tavo tėvynainiai, taip pat, kaip ir anglai, kurie, jei 
nepasiduoda šiai silpnybei, esti tokie kareiviai, kokių pasaulis nėra ma- 
tęs. O dabar greit nusiplauk rankas, neužmiršk sukalbėti bėnėdicadė * ir sek 
paskui mane. 

Kventinas iškart paklausė ir, vedamas jau kitais, bet tokiais pat labirin- 
tais kaip ir čia ateinant, atsekė paskui Liudviką į tą pačią Rolando menę. 

— Įsidėmėk, — įsakmiai tarė karalius, — tu nebuvai pasitraukęs iš šio 
posto... Šitaip pasiaiškink savo dėdei ir draugams! Ir klausyk, kad iš at- 
minties niekas neišsprūstų, suveržk ją šia aukso grandine, — ir jis užmetė 
Kventinui ant peties gana didelės vertės grandinėlę. — Pats aš gal ir ne- 
labai didelis puošeiva, bet tie, kurie man ištikimi, turi kuo palenktyniauti 
su prašmatniausiais dabišiais. Bet jeigu šitokios grandinės neužtenka pri- 
rišti liežuviui, kad per daug nemaskatuotų, tai mano draugužis Tristanas 
uždeda ant kaklo tokį amuletą, kuris visiems padeda. O dabar įsidėmėk! 
Joks žmogus, išskyrus Olivjė ir mane, neturi teisės čia įeiti šį vakarą. 


* Padėkos malda po valgio. 

Čia ateis tik damos iš šios menės pusės, o gal ir iš kitos, arba, galimas 
daiktas, iš abiejų. Tu gali joms atsakyti, jei jos užkalbins tave, bet kadangi 
eisi sargybą, atsakas turi būti trumpas. Pats negali nei užkalbinti jų, nei 
įsitraukti į ilgesnes šnekas. Tačiau klausyk, ką jos kalbės. Tavo ausys, kaip 
ir rankos, priklauso man — aš nupirkau tave su kūnu ir siela. Todėl viską, 
ką išgirsi, privalai atsiminti, iki pasakysi man, o paskui užmiršti. Arba ne, 
aš apsigalvojau: bus geriausia, jeigu tu būsi naujokas škotų kareivis, kuris 
ką tik atsidangino iš kalnų ir dar neišmoko krikščioniškos mūsų kalbos. 
Puiku! Taigi, jei jos užkalbins, neatsakyk — tatai išgelbės iš keblios padė- 
ties tave, ir jos laisvai kalbėsis, nekreipdamos į tave dėmesio. Supratai? 
Sudie! Būk budrus, ir tu turėsi draugą. 

Taręs šiuos žodžius, karalius kaipmat dingo už gobelenų, palikęs 
Kventiną apsvarstyti, ką jis matė ir girdėjo. Dabar jaunuolis buvo tokioje 
padėtyje, iš kurios maloniau žvelgti į priekį, negu dirsčioti atgal. Minus, 
kad jis, tarsi medžiotojas, tankynėje stebintis briedį, buvo pastatytas atimti 
gyvybę kilniajam grafui Krevkerui, anaiptol neatrodė jam tauri. Žinoma, 
šių priemonių karalius, matyt, imasi tik atsargai ir apsigynimui, bet kas 
galėjo jaunuoliui garantuoti, kad vėl nebus greitai įsakyta atlikti panašią 
užduotį ir jau pulti? Jo padėtis būtų tikrai nemaloni, nes pažinus valdovo 
charakterį Kventinui pasidarė aišku, jog atsisakius grėstų pražūtis, 0 pa- 
klusti — reikštų paminti po kojomis savo garbės jausmą. Jis stengėsi nu- 
vyti šias mintis, sumaniai guosdamasis, — kaip dažnai daro jauni žmonės, 
užklupti gresiančio pavojaus, — jog dar bus ganėtinai laiko apmąstyt, kaip 
elgtis, kai bėda iš tikrųjų ateis, ir jog šiai dienai ir taip užtenka rūpesčių '““. 

Kventinas tuo lengviau nusitvėrė šios minties, kad pastarieji kara- 
liaus paliepimai davė jam progą pagalvoti apie kur kas malonesnius da- 
lykus negu jo paties padėtis. Aišku, viena iš tų damų, kurias jam buvo 
įsakyta stebėti, buvo Lyros Mergelė. Ir mintyse Kventinas nusprendė 
uoliai vykdyti vieną karaliaus įsakymo dalį — nepraleisti nenugirdus nė 
vieno jos pasakyto žodžio, kad galėtų įsitikinti, ar gražiosios damos kal- 
bos kerai prilygsta muzikos žavesiui. Tačiau su tokiu pat nuoširdumu jis 
sau prisiekė, kad nė žodelio 1š jos kalbos nepasakys karaliui, jeigu tatai 
galėtų kuo nors jai pakenkti. 

Dabar jau Kventinui nebebuvo grėsmės užsnūsti poste. Kiekvienas 
vėjo gūsis, dvelktelėjęs pro atvirą grotuotą langą ir subangavęs senus 
gobelenus, tarsi sakė, kad ateina laukiama gražuolė. Žodžiu, jį buvo apė- 
męs tas paslaptingas nerimas ir nekantrus laukimas, kuris visuomet lydi 
meilę, o kartais net ją uždega. 

Pagaliau vienos durys iš tikrųjų sugirgždėjo ir žvangtelėjo (nes pen- 
kioliktame šimtmetyje net rūmų durys neatsiverdavo ant vyrių taip tyliai, 
kaip mūsų dienomis), bet, deja, ne tame menės gale, kur jis buvo gir- 
dėjęs skambant lyrą. Jos atsidarė, ir pro jas įžengė dama, lydima dviejų 
palydovių; ženklu paliepusi joms likti už durų, dama įėjo. Iš nelygios, 
krypuojančios eisenos, dar aiškiau krentančios į akis ilgoje tuščioje me- 
nėje, Kventinas iš karto pažino, jog tai princesė Joana, ir su pagarba, 
priderama jam, kaip sargybiniui, išsitempė nebylus, o jai praeinant nulei- 
do ginklą, pasisukęs į jos pusę. Ji atsakė gracingai linkteldama galvą, ir 
dabar Kventinas išvydo jos veidą kur kas aiškiau negu ryto metą. 

Nelaimingosios princesės bruožai nedaug tegalėjo atpirkti figūros 
ir eisenos nepatrauklumą. Jos veidas anaiptol nebuvo nemalonus, nors 
jam stigo grožio. Didelėse mėlynose akyse, kurios dažniausiai žvelg- 
davo į žemę, slypėjo romus skausmas. Princesė atrodė numirėliškai 1š- 
balusi, jos oda buvo gelsvai pilko atspalvio, kuris paprastai esti blogos 
sveikatos ženklas. O lūpos tokios blyškios ir plonos, jog burnai neteikė 
grožio net balti lygūs dantys. Princesę puošė purūs lininiai plaukai, 
bet jie buvo labai šviesūs, kone melsvi, ir kameristė, kuri, be abejo, 
plaukų vešlumą laikė ypatingu princesės grožiu, ne per daug tepadai- 
lino jos išvaizdą, sudėjusi juos garbanomis aplink išbalusį veidą — dėl 
to jis tapo visai negyvas, tarsi lavono. Sakytum tyčia norėdama kuo 
negražiau atrodyti, ji vilkėjo plačią blyškaus žalio šilko suknią, su kuria 
panėšėjo tiesiog į pamėklę. 

Kol Kventinas sekė šią keistą šmėklą akimis, kuriose smalsumas 
buvo sumišęs su užuojauta, nes kiekvienas princesės žvilgsnis ir judesys 
lyg šaukte šaukėsi ją užjausti, dvi damos įėjo į menę iš kito galo. 

Viena jų buvo ta mergina, kuri Liudvikui pareikalavus atnešė jam 
džiovintų vaisių, kai Kventinas valgė atmintinus pusryčius Lelijos“ už- 

eigoje. Paslaptinga nuostabi nimfa su šydu ir lyra, ir dar aukštakilmė 
turtingos grafystės paveldėtoja (taip bent nusprendė Dervardas), dabar 
ši mergaitė savo grožiu jam padarė dešimt kartų stipresnį įspūdį negu 
tada, kai manė ją esant smulkaus užeigininko dukterimi, patarnaujančia 
turtingam ir užgaidžiam seniui vaizbūnui. Jis stebėjosi, kokie burtai tuo- 
met galėjo jį taip suklaidinti. Tačiau jos drabužiai ir dabar buvo beveik 
tokie pat paprasti kaip ir pirma, — ji vilkėjo gedulingą juodą suknelę be 
jokių papuošalų, o ant galvos turėjo tik krepo vualį, kuris šįsyk buvo 
atmestas atgal, ir todėl merginos veidas liko neuždengtas. Bet dabar, kai 
Kventinas žinojo, kas ji iš tikrųjų yra, daili jos figūra jam regėjosi kur kas 
elegantiškesnė, eisena, į kurią jis tada nekreipė dėmesio, — didingesnė, o 
taisyklingi bruožai, skaistus veidas ir kerinčios akys įgavo kilnumo ir dėl 
to atrodė dar gražesni. 

Nors Dervardui būtų grėsusi mirties bausmė, jis negalėjo šiai gra- 
žuolei ir jos palydovei neatiduoti tos pačios pagarbos, kurią ką tik paro- 
dė karališkajai princesei. Jos priėmė jo pasveikinimą kaip damos, pratu- 
sios būti godojamos žemesniųjų, ir mandagiai atsakė į jį. Bet Kventinui 
pasirodė, — o gal tai buvo tik vaikino vizija, - kad jaunoji dama truputėlį 
nuraudo, nudelbė akis ir lyg sumišo, nors ir labai nežymiai, atsakydama 
į karišką jo pasveikinimą. Tikriausiai ji prisiminė drąsų nepažįstamąjį 
kaimyniniame „Lelijos“ užeigos bokšte. Bet ar tas sumišimas reiškė ne- 
pasitenkinimą? Į šį klausimą jis nieko negalėjo atsakyti. 

Jaunosios grafaitės palydovė, apsirengusi taip pat paprastai ir gedu- 
lingai, buvo to amžiaus, kada moteris kaip įmanydama stengiasi išlaikyti 
grožį, kuris jau sparčiai blėsta. Beje, ir dabar dar daug kas liudijo, kokia 
gražuolė ji buvusi kadaise, o iš manierų galėjai spręsti, kad, prisimindama 
pracities pergales, ji dar neišsižadėjo vilčių laimėti naujas. Ši dama buvo 
aukšta ir grakšti, nors šiek tiek išdidžios laikysenos, ir atsakė į Kventino 
pasveikinimą maloningai globėjiška šypsena. Čia pat ji kažką pašnibždė- 
jo į ausį jaunajai damai, ši grįžtelėjo į kareivį, lyg norėdama patikrinti, ar 
tosios žodžiai teisingi, bet atsakė jai, nepakėlusi akių. Kventinas negalėjo 
neįtarti, kad vyresnioji dama atkreipė jaunosios dėmesį į dailią jo išvaiz- 
dą, ir buvo patenkintas (pats nežinau kodėl), kai užkalbintoji nesiteikė 

pakelti į jį akių ir patikrinti, ar pastaba teisinga. Veikiausiai pamanė, kad 
tarp jų jau ėmė megztis savotiškas paslaptingas saitas, kuris darė reikš- 
mingą ir mažiausią smulkmeną. 

Bet jis neturėjo kada apie tai galvoti, nes dėmesį bematant užvaldė 
princesės Joanos susitikimas su nepažįstamomis damomis. Joms įėjus 
šioji sustojo ir laukė, kol jos prieis, galbūt suprasdama, jog protingiau jai 
stovėti vietoje, o kadangi priimdama jų sveikinimus ir į juos atsakydama 
ji buvo kažkaip sumišusi, tai vyresnioji dama, nežinodama, kas toji mo- 
teris, su kuria susitiko, kreipėsi nuolankiu tonu, rodančiu, kad veikiau ji 
suteikia garbę, o ne pati yra pagerbiama šio susitikimo. 

— Aš džiaugiuosi, madam, — tarė ji su šypsena, kuria norėjo išreikšti 
savo nusižeminimą, o kartu ir padrąsinimą, — kad mums pagaliau leista 
bendrauti su tokia garbia mūsų lyties persona, kokia jūs, atrodo, esate. 
Turiu pasakyti, kad mudvi su dukterėčia ne per daug galime dėkoti ka- 
raliui Liudvikui už svetingumą. Ką tu, dukterėčia! Netimpčiok manęs už 
rankovės! Iš šitos damos akių matau, kad ji mus užjaučia dėl mūsų padė- 
ties. Nuo to laiko, kai čia atvykome, mieloji madam, su mumis elgiamasi 
maža ką geriau kaip su kalinėmis. Po daugybės kvietimų patikėti save 
ir teisėtas mūsų pretenzijas Prancūzijos globai krikščioniškasis karalius 
mums parūpino gyventi iš pradžių tik bjaurią užeigą, o dabar kampą 
šiuose priplėkusiuose rūmuose, iš kurių mums teleidžiama išsėlinti prieš 
temstant, lyg mes būtume šikšnosparniai ar pelėdos ir mūsų pasirody- 
mas saulės šviesoje būtų nelemtas ženklas. 

— Man gaila, — atsiliepė princesė, mikčiodama ir sumišusi dėl to, ką 
išgirdo, — kad mes negalėjome lig šiol deramai jus priimti. Jūsų dukterė- 
čia, tikiuosi, jaučiasi laimingesnė? 

— Daug... daug... laimingesnė, negu galėčiau apsakyti, — atsiliepė jau- 
noji grafaitė. — Aš teieškojau saugios vietos, o radau dar ir vienatvę. 
Tokia nuošali mums skirta pirmesnė buveinė ir tokia rami vienatvė da- 
bar... o tai ir parodo tą itin didžią malonę, kurią karalius suteikė mums, 
nelaimingoms pabėgėlėms... 

— Nutilk, kvailute mano, — pertarė ją vyresnioji, — ir kalbėkime, ką 
galvojame, nes pagaliau esame vienos su šia dama. Aš sakau vienos, nes 

tas gražus jaunas kareivis yra tik statula: jis, atrodo, negali nė pakrutėti 
ir, kaip suprantu, nemoka kalbėti, bent mūsų kultūringa kalba. Taigi ka- 
dangi tik ši dama gali mus suprasti, aš turiu jai pasakyti, jog nieko taip 
nesigailiu, kaip to, kad leidausi į Prancūziją. Aš tikėjausi prašmatnaus 
priėmimo, turnyrų, puotų, iškilmių ir švenčių. O dabar sėdžiu uždary- 
ta, nuo visų atskirta! Rinktinė draugija, kurią karalius mums pristatė, 
buvo vienas valkata čigonas, priskirtas mums kaip ryšininkas su mūsų 
draugais Flandrijoje. Galbūt, — toliau kalbėjo dama, - jis nori politiniais 
sumetimais laikyti mus čia it narve ligi gyvos galvos, kad kai su mumis 
baigsis senoji Krua giminė, galėtų pasigrobti mūsų dvarus. Burgundijos 
hercogas nebuvo toks žiaurus. Jis bent pasiūlė mano dukterėčiai vyrą, 
nors ir blogą. 

— Geriau vienuolynas negu blogas vyras, — įsiterpė princesė, sulau- 
kusi progos. 

— Kiekvienai norėtųsi bent jau turėti teisę pasirinkti, madam, — atsa- 
kė šnekioji dama. — Dievas mato, aš sielojuosi dėl savo dukterėčios. Pati 
jau seniai atsižadėjau minties ištekėti. Matau, jūs šypsotės, bet, prisiekiu 
savo išganymu, tai tiesa. Šiaip ar taip, tai nė kiek nepateisina karaliaus, 
kurio elgesys, kaip ir jo išvaizda, panašesnis į senojo Mišo, Gento pinigų 
keitiko, negu Karolio Didžiojo sekėjo. 

— Liaukitės! — ištarė princesė gana šiurkščiai. — Atminkite, kad jūs 
taip kalbate apie mano tėvą. 

— Apie jūsų tėvą? — nustebo Burgundijos dama. 

— Apie mano tėvą, — oriai pakartojo princesė. —- Aš esu Prancūzijos 
karalaitė Joana. Bet nenuogąstaukite, madam, — vėl prabilo ji įprastu 
švelniu balsu, — jūs nenorėjote manęs užgauti, ir aš nesupykau. Pasinau- 
dokite manim ir mano įtaka, kad jūsų, taip pat ir šios įdomios jaunos 
mergaitės ištremties dienos būtų lengvesnės. Gaila, nedaug ką aš galiu, 
bet nuoširdžiai jums siūlau savo paslaugas. 

Žemai ir pagarbiai nusilenkdama, grafaitė Amelina de'Krua, nes 
taip vadinosi vyresnioji dama, padėkojo už princesės pasiūlytą globą. Jai 
daug metų buvo tekę gyventi valdovų dvaruose, ji puikiai žinojo visus 
papročius, kurių ten laikomasi, ir pripažino kaip tvirtą visais amžiais 9a- 

liojančią dvariškiams taisyklę — šnekėk kiek tinkamas apie patronų ydas 
bei silpnybes, apie skriaudas bei nemalones, kurias nuo jų patiri, savame 
rate, tačiau žiūrėk, kad šitokios užuominos neišsprūstų iš lūpų valdovo 
ar jo šeimos narių akivaizdoje. Todėl grafaitė de Krua didžiausiai pasi- 
baisėjo savo apsirikimu, nes tik dėl to taip nepagarbiai prabilo Liudvi- 
ko dukters akyse. Ji buvo bepuolanti atsiprašinėti ir apgailestauti, bet ją 
nutildė ir nuramino pati princesė, kuo švelniausiai paprašiusi, — o kaip 
Prancūzijos karalaitės, jos prašymas prilygo įsakymui, — kad viešnia dau- 
giau nieko nesiteisintų ir nesiaiškintų. 

Paskui princesė Joana atsisėdo į krėslą su jai derančių orumu ir pa- 
prašė abi damas atsisėsti jai iš vienos ir iš kitos pusės. Jaunoji grafaitė 
tatai padarė nuoširdžiai ir nedrąsiai, kupina pagarbos princesei, O vy- 
resnioji su apsimestu didžiu nusižeminimu ir nuolankumu, tatai aiškiai 
pabrėždama. 

Jos kalbėjosi toliau, bet taip tyliai, kad sargybinis nieko negirdėjo, 
tiktai pastebėjo, kad princesė daugiau skyrė dėmesio jaunesniajai pa- 
šnekovei ir nepaisydama grafaitės Amelinos gražbylysčių — šioji kalbėjo 
daugiausia iš visų — labiau domėjosi trumpais ir kukliais jaunosios mer- 
gaitės atsakymais į tai, kas buvo klausiama. 

Kai damos jau buvo kalbėjusios kokį ketvirtį valandos, staiga atsida- 
rė durys kitame menės gale, ir įėjo jojimo apsiaustu apsigaubęs vyriškis. 
Prisiminęs karaliaus įsakymą ir tvirtai pasiryžęs antrą kartą nebūti sugau- 
tas snaudžiant, Kventinas bematant žengtelėjo įėjusiojo link ir, pastojęs 
jam kelią, paprašė tuoj pat pasišalinti. 

— Kieno tai įsakymas? — nustebęs ir su panieka paklausė nepažįs- 
tamasis. 

— Karaliaus, kuris mane pastatė čia eiti sargybą, — tvirtai atsakė 
Kventinas. 

— Tas įsakymas negalioja Liudvikui Orleaniečiui, - tarė Orleano her- 
cogas, nusimesdamas apsiaustą. 

Jaunasis sargybinis valandėlę abejojo. Kaip jis gali pastoti kelią pir- 
majam karališkojo kraujo princui, kuris, kaip visi dabar plačiai šneka, gal 
susigiminiuos su pačia karaliaus šeima? 

— Jūsų aukštybė, — tarė Kventinas, — esate per didelis asmuo, kad 
galėčiau jums prieštarauti. Tikiuosi, jūsų aukštybė teiksitės, jei reikės, pa- 
liudyti, kad aš vykdžiau savo, kaip sargybinio, pareigą, kiek tai priklausė 
nuo manęs. 

:— Būk ramus — tavęs niekas nekaltins, jaunasis kareivi, —- pažadėjo 
Orleanietis ir, priėjęs prie princesės, nusilenkė su prisiverstu mandagu- 
mu, kaip jis visada elgdavosi su ja. 

— Aš pietavau su Diunua, - tarė jis, — ir, išgirdęs, kad Rolando menėje 
esama aukštos kilmės damų, drįsau leisti sau prisidėti prie jų. 

Nuoraudis, kuris nutvieskė išblyškusius nelaimingosios Joanos 
skruostus ir valandėlę tarsi papuošė jos veidą, aiškiai parodė, kad her- 
cogo atsilankymui ji anaiptol nebuvo abejinga. Princesė pasiskubino jį 
supažindinti su abiem damom de Krua, o šios sutiko svečią su derama 
pagarba, ir, parodžiusi krėslą, paprašė jį įsitraukti į jų pašnekesį. 

Hercogas pareiškė nedrįstąs sėsti į krėslą tokių damų akivaizdoje. 
Paėmęs pagalvėlę nuo sofos, pasidėjo ją prie gražiosios jaunosios gra- 
faitės de Krua kojų ir atsisėdo taip, kad, neišsiduodamas, jog nepaiso 
princesės, galėtų kur kas daugiau dėmesio skirti maloniajai kaimynei. 

Iš pradžių atrodė, kad šitokia jo poza veikiau patiko, negu užgavo 
jam skirtąją nuotaką. Princesė pritarė hercogo galantiškumui, o jo kom- 
plimentus gražiajai damai tarsi pasiskyrė sau. Tačiau Orleano hercogas, 
nors pratęs būti klusnus griežto savo dėdės karaliaus akivaizdoj, mokėjo 
jaustis laisvai kaip valdovas ir leido sau elgtis kaip patinka, kai likdavo 
vienas. Kadangi aukštas jo rangas davė jam teisę peržengti įprastas cere- 
monijas ir iš karto pereiti prie familiarumo, tai hercogo pagyrimai, skirti 
grafaitės Izabelės grožiui, tapo tokie karšti ir plaukė su tokia nevaržoma 
laisve, — tikriausiai todėl, kad buvo truputį per daug išgėręs vyno, nes 
Diunua niekad nesibaidė pagarbinti Bakchą, — kad pagaliau jis įsiaudri- 
nęs beveik visai pamiršo princesę. 

Aistringai jo beriami komplimentai buvo mieli tik vienam šio ratelio 
asmeniui, grafaitei Amelinai, kuri jau iš anksto galvojo apie garbingą ve- 
dybinę jaunosios grafaitės sąjungą su pirmuoju karališkojo kraujo prin- 
cu, nes jos kilmė, grožis ir plačios valdos darė šią toli siekiančią svajonę 

visai įmanomą, netgi žiūrint į tai ir ne tokios entuziastės akimis, jeigu tik 
būtų buvę galima atmesti Liudviko XI išskaičiavimus. 

Jaunoji grafaitė klausėsi hercogo komplimentų nerimaudama, su- 
mišusi ir ne kartą maldaujamai pažvelgė į princesę, lyg prašydama at- 
drąsa neleido jai nukreipti šnekos į bendresnius dalykus, ir galų gale, 
be vienos kitos pastabos, kurią mandagumo dėlei įterpdavo grafaitė 
Amelina, beveik ištisai kalbėjo hercogas, įkvėptas gražbylystei jauno- 
sios grafaitės de Krua grožio. 

Negalima pamiršti, kad čia pat buvo trečiasis asmuo, niekieno neste- 
bimas sargybinis, kuris regėjo gražias savo vizijas tirpstant lyg vašką sau- 
lėje, kai hercogo kalba su kiekvienu žodžiu darėsi vis aistringesnė. Galų 
gale grafaitė Izabelė ryžosi nutraukti tą nepakenčiamai nemalonią šneką, 
nes ji ypač užjautė princesę, kurią kavalieriaus elgesys aiškiai skaudino. 

Atsisukusi į princesę, ji kukliai, bet ryžtingai pasakė: 

— Pirmoji malonė, kurios norėčiau prašyti iš pažadėtos jūsų pagal- 
bos, — kad jūsų aukštybė įtikintų Orleano hercogą, jog Burgundijos da- 
mos, nors protu ir manieromis neprilygstančios prancūzėms, nėra visiš- 
kos neišmanėlės, kad žavėtųsi pokalbiu, kuriame girdėti vien nepelnyti 
komplimentai. 

— Aš apgailestauju, grafaite, — hercogas neleido princesei atsakyti, — 
kad savo nuosprendžiu jūs išjuokiate Burgundijos damų grožį ir Prancū- 
zijos riterių nuoširdumą. Jeigu mes pernelyg skubiai ir karštai reiškiame 
savo susižavėjimą, tai tik todėl, kad kaip meilėje, taip ir kautynėse, neleis- 
dami šaltiems svarstymams įsibrauti į mūsų širdis, pasiduodame gražiajai 
lyčiai taip pat greitai, kaip ir nugalime svetimšalius narsuolius. 

— Mūsų tautos damų grožis, — tarė jaunoji grafaitė kur kas priekaiš- 
tingiau, negu kad lig šiol buvo išdrįsusi pasakyti aukštakilmiui garbin- 
tojui, — nepretenduoja į tokias pergales, o Burgundijos karių narsumas 
nenusileidžia jūsiškių riterių drąsai. 

— Aš gerbiu jūsų patriotizmą, grafaite, — tarė hercogas, — ir neneigsiu 
paskutinių jūsų žodžių, iki koks nors Burgundijos riteris pasisiūlys tai 
įrodyti sukryžiuodamas ietis. Tačiau kad savo žodžiais padarėte skriaudą 

Burgundijos moterų žavesiui, patvirtinate jūs pati. Pažvelkite, — tarė jis, 
rodydamas į didžiulį veidrodį, Venecijos respublikos dovaną, rečiausią 
brangenybę tais laikais, — ir pasakykite man, kokia širdis galėtų atsispirti 
žavesiui, kurį ten matote? 

Princesė, nebegalėdama ilgiau ištverti, kad jos mylimasis visai ją pa- 
miršo, atsilošė į krėslą su tokiu atodūsiu, kad tai kaipmat sugrąžino her- 
cogą iš romantiškų svajų, o grafaitę Ameliną paragino pasiteirauti, ar jos 
aukštybei nepasidarė bloga. 

— Staiga kaktą pervėrė skausmas, — atsakė princesė, mėgindama nu- 
sišypsoti. — Bet tuoj praeis. 

Vargu ar ji sakė tiesą, nes vis labiau blyško, ir grafaitė Amelina nu- 
sprendė šauktis pagalbos matydama, kad princesė gali nualpti. 

Hercogas, prikandęs lūpą ir keikdamas save, kad taip kvailai nevaldė 
liežuvio, išbėgo šaukti princesės palydovių, kurios buvo likusios greti- 
mame kambaryje. Kai jos skubiai įėjo su įprastiniais vaistais, jis, kaip 
kavalierius ir riteris, negalėjo nepadėti jos atgaivinti. Jo balsas, tapęs be- 
veik švelnus dėl gailesio ir savo kaltės supratimo, bene labiausiai padėjo 
princesei atsipeikėti, o tuo metu, kai ji jau buvo beveik atsigavusi, į menę 
įėjo karalius. 

Tai toks gudrus politikos žinovas, 

Kad (nors mes laikoma velnią tr klastingu) 
Jis paskaita sudomintų šėtoną, 

Naujų klastų bamokytų tą sukčių. 


Sena pjesė 


ėjęs į galeriją Liudvikas suraukė kaktą, kaip anksčiau jau esame 

Lia tą jo įprotį, ir iš po niauriai sutrauktų antakių veriamai 
peržvelgė visus aplinkui. Kaip vėliau Kventinas pasakojo, jo akys tapo 
tokios mažytės, tokios nuožmios ir tokios skvarbios, kad panėšėjo į pa- 
žadintos angies akis, kai ji žiūri pro viržių krūmus, gulėdama juose su- 
siraičiusi. 

Karalius, permetęs visus aštriu žvilgsniu ir supratęs, dėl ko menėje 
kilo toks sąmyšis, iš karto kreipėsi į Orleano hercogą. 

— Ir jūs čia, mielasis brolau? — paklausė jis. Paskui, pasisukęs į Kven- 
tiną, rūsčiai šūktelėjo: — Kas tau buvo įsakyta? 

— Atleiskite jaunuoliui, valdove, — tarė hercogas. — Jis vykdė savo 
pareigą, bet aš sužinojau, kad princesė yra šioje menėje ir... 

— Ir, žinoma, jums nebuvo galima pasipriešint, kada atėjote šičia 
pareikšti savo meilės, — užbaigė karalius, kuris visada su šlykščiu veid- 
mainiškumu kalbėdavo apie hercogą kaip apie įsimylėjėlį, nors iš tikrųjų 


KVENTINAS DERVARDAS 


įsimylėjusi buvo tik nelaimingoji jo duktė. — Šitaip tu tvirkini mano gvar- 
dijos sargybinius, jaunuoli? Ak, bet juk viskas atleidžiama riteriui, kuris 
gyvena vien par a20urs! Iš tikrųjų — vien meile! 

Orleano hercogas pakėlė galvą, lyg norėdamas paprieštarauti kara- 
liaus žodžiams, tačiau instinktyvi pagarba Liudvikui, o gal baimė, įteigta 
jam nuo vaikystės, atėmė žadą. 

— O Joanai bloga pasidarė? — paklausė karalius. — Nieko, nesielvar- 
taukite, hercoge. Jai greit praeis. Paduokite ranką ir veskitės į jos aparta- 
mentus, O aš tuo tarpu palydėsiu šias svetimšales damas į jų kambarius. 

Pasakyta buvo tokiu tonu, kuris prilygo įsakymui, ir hercogas, kaip 
jam buvo liepta, išėjo su princese pro vienas galerijos duris, o karalius, 
nuo dešinės nusimovęs pirštinę, mandagiai pasiūlė ranką grafaitei Iza- 
belei ir kartu su jos giminaite abi nuvedė į jų buveinę kitame menės gale. 
Kai jiedvi dingo už durų, Liudvikas žemai nusilenkė ir valandėlę pasto- 
vėjo ant slenksčio. Paskui kuo ramiausiai uždarė duris, pasuko didžiulį 
raktą ir, išėmęs jį iš spynos, pasikabino sau ant juostos. Šią akimirką jis 
atrodė kaip niekada panašus į seną šykštuolį, kuris tik tada gali būti ra- 
mus, kai turi savosios lobių kamarėlės raktą. 

Lėtais žingsniais, susimąstęs, nudelbęs akis, Liudvikas pasuko Kven- 
tino Dervardo link, kuris, laukdamas ir jam teksiančios pylos nuo kara- 

— Tu blogai pasielgei, — sustojęs per jardą, tarė karalius ir, pakėlęs 
akis, įdėmiai nužvelgė Kventiną. — Tu labai blogai pasielgei ir nusipelnei 
mirties. Nė nebandyk teisintis! Kas tau hercogai ir princesės? Tu privalai 
klausyti tik mano įsakymų. 

— Teleidžia jūsų didenybė man paklausti, ką aš turėjau daryti? — pra- 
bilo jaunasis kareivis. 

— Ką tu turėjai daryti, kada braunamasi pro tavo postą? — paniekina- 
mai atkartojo karalius. — O kuriems galams laikai ant pečių ginklą? Tu 
privalėjai nutaikyti savo arkebuzą, ir jeigu įžūlusis neklaužada iš karto 
nenorėjo atsitraukti, jis turėjo mirti šitoje pačioje menėje. Eik! Aname 
kambaryje pamatysi didžiulius laiptus, jais nusileisi į vidinį kiemą, ten 
rasi Deną Olivjė. Atsiųsk ji pas mane... Paskui nešdinkis į savo būstą. Jei 

nors kiek brangini gyvybę, žiūrėk, nepaleisk taip liežuvio, kaip šiandien 
palaidai ėjai tarnybą. 

Nudžiugęs, kad taip lengvai išsisuko, tačiau širdyje piktindamasis šal- 
takraujišku žiaurumu, kurio karalius, matyt, reikalavo iš jo einant parei- 
gas, Dervardas pasuko nurodyta kryptim, nuskubėjo laiptais ir pranešė 
karaliaus įsakymą Olivjė, laukiančiam apačioje kieme. Klastingasis kir- 
pėjas nusilenkė, atsiduso ir nusišypsojo, palinkėdamas jaunuoliui labos 
nakties dar švelnesniu negu paprastai balsu. Kventinas grįžo į savo kam- 
barėlį, o Olivjė nuskubėjo pas karalių. 

Šioje vietoje memuarai, kuriais mes daugiausia naudojomės, ruošdami 
šią tikrą istoriją, deja, nutrūksta. Mat kadangi jų pagrindas —- Kventino pa- 
pasakoti dalykai, juose nėra nieko apie pašnekesį, kuris įvyko tarp karaliaus 
ir jo slaptojo patarėjo, nes jame, savaime suprantama, Kventinas nedalyva- 
vo. Laimė, kad Oljė pilies bibliotekoje yra Žano de Trua „Skandalingosios 


kronikos“!9 


ranka padarytas nuorašas, kur kas išsamesnis už spausdintą 
originalą. Gale yra prirašyta keletas įdomių pastabų, kurias, mes esame lin- 
kę manyti, padarė pats Olivjė po savo valdovo mirties ir prieš pats gauda- 
mas pelnytą atlyginimą — kartuvių kilpą. Iš šių pastabų galėjome susidaryti 
visą vaizdą, ką slapta kalbėjosi šia proga klastingasis Liudviko patikėtinis 
su savo valdovu, ir tas pašnekesys ryškiai atskleidžia valdovo politiką, ku- 
riai nušviesti duomenų veltui būtume ieškoję kur kitur. 

Kai patikėtinis patarėjas įžengė į Rolando menę, jis rado karalių su- 
simąsčiusį sėdintį krėsle, iš kurio jo duktė buvo pakilusi vos prieš keletą 
minučių. Gerai pažinodamas valdovo būdą, Olivjė slinko artyn tyliais 
žingsniais, kol atsidūrė karaliaus regėjimo lauke, paskui nuolankiai pasi- 
traukė atgal ir laukė, kas bus įsakyta: kalbėti ar klausyti. 

Pirmieji monarcho žodžiai buvo gana nemalonūs. 

— Matai, Olivjė, tavo gražūs planai tirpsta kaip sniegas, papūtus pietų 
vėjui! — tarė jis. — Aš tik meldžiuosi Šventajai Dievo Motinai Embrenie- 
tei, kad jie neužgriūtų mums ant galvų kaip lavina, apie kurią tiek visko 
pripasakoja šveicarų atkilėliai. 

— Aš su širdgėla išklausiau žinią, kad ne viskas gerai klojasi, valdo- 
ve, — atsakė Olivjė. 

— Ne viskas gerai?! - sušuko karalius, atsistojo ir ėmė skubiai žings- 
niuoti po menę. — Viskas blogai, žmogau... Taip blogai, kad blogiau 
beveik būti negali. Štai kas išėjo iš tavo romantiško patarimo, kad aš, 
o ne kas kitas taptų persekiojamų panelių gynėju! Žinok, Burgundija 
108 pas 
kurį dabar nėra jokių neramumų, atvarys prieš mus tūkstančius savo 


ginkluojasi ir rengiasi sudaryti sąjungą su Anglija. Ir Eduardas 


kareivių pro tuos nelaimingus Kalė vartus. Atskirai abiem būčiau ga- 
lėjęs apdumti akis arba įveikti ginklu... bet jeigu — jeigu susijungs... O 
dar tas išdavikas, niekšas Sen Polis!.. Dėl visko kaltas tu, Olivjė, kad 
patarei man priimti tas moteris ir pasinaudoti tuo prakeiktu čigonu, 
pasiųsti jį pas jų vasalus. 

— Mano valdove, — tarė Olivjė, — juk jūs žinote, kodėl aš taip pata- 
riau. Grafaitės Izabelės valdos yra tarp Burgundijos ir Flandrijos, jos 
pilis — beveik nepaimama, o dar teisės į kaimynines teritorijas! Protingai 
jomis pasinaudojus, galima pridaryti Burgundijai daug bėdos, jeigu tik 
grafaitė ištekėtų už žmogaus, kuris būtų draugiškas Prancūzijai. 

— Taip, taip, gundantis kąsnis! — tarė karalius. — Ir jei būtų pavykę 
nuslėpti, kad ji čia, būtume galėję surengti šiai turtingai paveldėtojai ves- 
tuves, didžiai naudingas Prancūzijai. Bet tas prakeiktas čigonas! Kaip tu 
galėjai rekomenduoti tą šunį pagonį tokiai atsakingai užduočiai? 

— Teikitės prisiminti, jūsų didenybe, — atsakė Olivjė, — kad pats per 
daug juo pasitikėjote — daug labiau, negu aš patariau. Jis tikrai būtų nu- 
nešęs grafaitės giminaičiui laišką, kuriame prašė saugoti jos pilį ir žadėjo 
greitą pagalbą. Bet jūsų aukštybė užsigeidė būtinai išbandyti pranašiškus 
jo sugebėjimus, ir taip jis sužinojo paslaptis, kurių negalėjo neišduoti 
Burgundijos hercogui. 

— Gėda man pačiam prisiminti, gėda prisimint, — atsiduso Liudvikas. — 
Ir vis dėlto, Olivjė, žmonės sako, kad tie pagonys paeina iš išmintingųjų 
chaldėjų, kurie kadaise skaitė žvaigždžių paslaptis Šinaro lygumose!?". 

Gerai žinodamas, kad jo valdovas, nors ir gana įžvalgus bei sumanus, 
lengvai duodavosi apgaunamas pranašautojų, astrologų, burtininkų ir visų 
apsišaukėlių, pretenduojančių į slaptingąjį mokslą, 17 kad net pats tarėsi 
šiek tiek išmanąs šiuos dalykus, Olivjė nedrįso daugiau apie tai kalbėti. Jis 

tik pridūrė, kad čigonas pasirodė blogas pranašas sau, kitaip būtų pasi- 
stengęs negrįžti į Turą ir išsigelbėjęs nuo kartuvių, kurių tikrai nusipelnė. 

— Dažnai taip būna, kad tie, kurie turi pranašystės dovaną, — pa- 
reiškė Liudvikas labai rimtai, — neturi galios numatyti įvykių, liečiančių 
juos pačius. 

— Jūsų didenybei leidus, — atsakė karaliaus patikėtinis, — atrodytų, 
kad žmogus, laikydamas rankoje žvakę, mato visus daiktus, kuriuos ji 
apšviečia, bet nemato savo rankos. 

— Jis negali matyti savo paties veido, nors šviesa apšviečia kitų, — pridū- 
rė Liudvikas. — Šis palyginimas geriau paaiškina mano mintį. Tačiau tatai 
dabar nesvarbu. Čigonas gavo atpildą, ir baigtas kriukis. Bet tos damos... 
Ne tik Burgundijos pasiuntinys grasina mums karu už jų slėpimą — jei jos 
ilgiau čia bus, gali apsiversti aukštyn kojom mano sumanymai mano paties 
šeimoje. Naivusis hercogas Orleanietis jau spėjo įsižiūrėti tą panaitę, ir aš 
drįstu pranašauti, kad ims atkakliau spirtis vedyboms su Joana. 

— Jūsų didenybė, - įsiterpė patarėjas, — gali sugrąžinti grafaites de Krua 
atgal į Burgundiją ir taip susitaikyti su Burgundijos hercogu. Žinoma, daug; 
kas gal murmės, jog tai negarbinga, bet jeigu tokia auka būtina... 

— Jeigu ta auka būtų naudinga, Olivjė, aš ją nedvejodamas paauko- 
čiau, — atsakė karalius. — Esu senas vilkas ir neketinu kišti kojos į žaban- 
gus dėl to, kad prie jų pakabintas masalas, vadinamas garbe. Bet blogiau 
ir už garbės praradimą yra tai, kad, grąžinę damas į Burgundiją, mes 
netektume naudos, kurią galėtumėm turėti, laikydami jas savo rūmuose. 
Širdis plyštų, jei turėtume atsisakyti progos įkurdinti savo draugą ir Bur- 
gundijos priešą pačiame hercogo valdų viduryje ir taip arti maištingųjų 
Flandrijos miestų. Ne, Olivjė, aš negaliu atsižadėti vilčių, kurias mums 
teikia planas ištekinti grafaitę už mūsų karalystės bičiulio. 

— Jūsų didenybė, - tarė Olivjė, pagalvojęs valandėlę, — galėtų atiduoti 
jos ranką kokiam tikrai patikimam bičiuliui, kuris prisiimtų visą kaltę sau 
ir tarnautų jūsų didenybei slapčia, o viešai jūs galėtute jo išsižadėti. 

— O kur aš rasiu tokį draugą? — paklausė Liudvikas. — Jeigu ją atiduo- 
čiau kokiam maištingam ir nepaklusniam mūsų didikui, tai ar paskui jis 
netaps nepriklausomas? O juk visa mano ilgų metų politika ir buvo kaip 

tik tatai jiems sutrukdyti. Nebent Diunua? Juo, tik juo aš gal pasitikėčiau. 
Jis kovotų už Prancūzijos karūną, kad ir kokią padėtį užimtų. Nors gar- 
bė ir turtas keičia žmones... Ne... Net Diunua negalėčiau pasitikėti. 

— Jūsų didenybė gali rasti ir kitų, - tarė Olivjė kuo mieliausiai ir kur kas 
labiau įsiteikiamu tonu, negu paprastai kalbėdavo su karalium, kuris leisda- 
vo jam nemaža laisvių. — Tokį; kuris priklausytų vien nuo jūsų malonės ir 
palankumo ir kuris negali gyventi be jūsų palaikymo kaip be saulės ir oro... 
Žmogų, kuris geriau geba mąstyti, negu veikti... Žmogų, kuris... 

— Kuris būtų panašus į tavel!.. Tiesa?.. — nusijuokė karalius Liudvi- 
kas. — Ne, Olivjė, susimildamas, per daug neapgalvotai iššovei šią strėlę! 
Nieko sau! Dėl to, kad aš tau rodau pasitikėjimą ir retkarčiais leidžiu kaip 
atlyginimą už paslaugas apkirpti mano vasalus, tu manai, jog gali tapti 
tos gražuolės vyru ir dar aukščiausio rango grafu? Tul.. Tu... tokios že- 
mos kilmės ir dar žemesnio išauklėjimo! Visa tavo išmintis — savotiškas 
gudravimas, o tavo drąsa iš viso tenka abejoti! 

— Jūsų didenybė primeta man siekimus, apie kokius aš nė galvot ne- 
galvoju. Nejau manote, aš drįstu svajot apie tokias aukštumas? — nusi- 
stebėjo Olivjė. 

— Džiaugiuosi tatai girdėdamas, drauguži, — atsakė karalius. — Pasirodo, 
tu iš tikrųjų kur kas sumanesnis, jeigu nepuoselėji tokių svajonių. Bet tavo 
žodžiai man kažkaip keistai nuskambėjo... Na, grįžkime prie reikalo. Taigi 
aš negaliu ištekinti šios gražuolės nė už vieno savo pavaldinio. Negaliu 
grąžinti jos į Burgundiją. Negaliu persiųsti į Angliją ar į Vokietiją, nes ji 
veikiausiai atitektų tokiam, kuris bus linkęs mieliau susijungti su Burgun- 
dija negu su Prancūzija ir kuris pasistengs sutramdyti doruosius Gento 
ir Lježo maištininkus, užuot suteikęs jiems protingą paramą, — tada tegul 
Karolis Kovingasis rodo narsą, nereiks nė kojos iškelti iš namų. O juk tų 
miestų gyventojai jau visai pasirengę sukilimui, ypač Lježo, jie vieni, kaip 
reikiant pakurstyti ir paremti, pridarytų bėdos mielajam brolužiui dau- 
giau nei metams laiko. O jeigu juos paremtų dar koks karingas grafas de 
Krua!.. Ak Olivjėl.. Planas pernelyg masinantis, kad mes jo atsižadėtume 
be kovos. Nejau išradingos tavo smegenys negali ko nors sugalvoti? 


Olivjė ilgai tylėjo, paskui galų gale prabilo: 


163 


164 


WALTER SCOTT 


— O jeigu Izabelę de Krua apvesdintume su jaunuoju Adolfu, Gel- 
derno hercogu? Kaip manote, jūsų didenybe? 

— Ką? — sušuko karalius nustebęs. — Paaukoti tokį mielą padarėlį tam 
nuožmiam siaubūnui, kuris atėmė valdžią iš savo tėvo, įmetė jį į kalėjimą 
ir ne kartą grasino nužudyti! Ne, Olivjė, ne... Tatai būtų neapsakomai 
žiauru net tokiems kaip tu ir aš, nors mes ir nelabai paisome priemonių, 
siekdami kilnaus tikslo — Prancūzijos ramybės ir gerovės. Be to, jo val- 
dos toli nuo mūsų, ir jo nekenčia Gento ir Lježo liaudis. Ne, ne! Nereikia 
Adolfo de Gelderno. Pagalvok apie ką nors kitą. 

— Daugiau nieko nesugalvoju, valdove, — atsakė patarėjas. — Neži- 
nau žmogaus, kuris, kaip grafaitės de Krua vyras, atitiktų jūsų dideny- 
bės sumanymus. Jame turi derintis tokie priešingi bruožai: jis turi būti 
jūsų didenybės draugas ir Burgundijos priešas, gana gudrus politikas, 
kad palenktų savo pusėn Gento ir Lježo piliečius, ir ganėtinai narsus, 
kad galėtų apginti mažas savo valdas nuo Burgundijos hercogo kariuo- 
menės. Be to, privalo būti bajoriškos kilmės, kaip jūsų aukštybė griežtai 
reikalaujate, ir dar pavyzdingo charakterio bei dorumo. 

— O ne, Olivjė, — tarė karalius, — aš nereikalauju, tai yra nelabai reika- 
lauju, kad jis būtų itin dorovingas. Bet man rodos, Izabelės jaunikiu ne- 
turėtų būti taip atvirai ir visuotinai bjaurimasi, kaip Adolfu de Geldernu. 
Jeigu jau pačiam reikia pasiūlyti ką nors, tai kodėl, pavyzdžiui, netiktų 
Viljamas de la Markas? 

— Prisiekiu savo išganymu, valdove, — sušuko Olivjė, — negalėčiau 
skųstis, kad tam laimingajam jaunikiui jūs keliate pernelyg aukštus mora- 
lės reikalavimus, jeigu Ardėnų Šernas gali jus patenkinti. De la Markas?! 
Nagi jis visame pasienyje labiausiai pagarsėjęs plėšikas ir žudikas, popie- 
žiaus ekskomunikuotas už tūkstančius nusikaltimų. 

— Mes pasirūpinsime, kad ekskomunika jam būtų atšaukta, drauguži 
Olivjė! Šventoji Bažnyčia yra gailestinga. 

— Juk jis, galima sakyti, yra už įstatymo ribų, —- nenusileido Olivjė. — Jį 
pasmerkė Ratisbono Rūmai!!* imperiškuoju savo įsaku. 

— O mes pasmerkimą panaikinsime, Olivjė, — tęsė karalius tuo pačiu 
tonu. — Imperijos Rūmai atsižvelgs į protingus argumentus. 

— Tegu jis ir bajoriškos kilmės, — tarė Olivjė, — bet jo manieros, vei- 
das ir išvaizda, taip pat ir širdis kaip tikro Flandrijos mėsininko. Grafaitė 
niekada nesutiks tekėti už jo. 

— Jis taip piršis, jeigu aš neapsirinku, — įrodinėjo Liudvikas, — kad ji 
negalės atsisakyti. 

— Aš tikrai smarkiai klydau, laikydamas jūsų didenybę pernelyg skru- 
pulingu, — pareiškė patarėjas. — Tegu skradžiai prasmegsiu, Adolfo nu- 
sikaltimai yra tik dorybės prieš de la Marko piktadarystes! Bet kaip jis 
susitiks su savo nuotaka? Jūsų didenybė juk žinote, kad jis nedrįsta išeiti 
iš savųjų Ardėnų girių? 

— Apie tai reikės pagalvoti, — nusprendė karalius. — Pirmiausia abiem 
damoms turi būti slaptai pranešta, kad jos nebegali ilgiau pasilikti šiuo- 
se rūmuose, kitaip kils karas tarp Prancūzijos ir Burgundijos, ir kad aš, 
nenorėdamas išduoti jų mielajam Burgundijos hercogui, geidžiu, jog jos 
slaptai išvyktų iš mano valdų. 

— Jos pareikalaus, kad jas nugabentume į Angliją, - tarė Olivjė, - o iš 
ten kaip matai grįš į Flandriją su kokiu lordu apvaliu skaisčiu veidu, ilgais 
rudais plaukais ir dar trimis tūkstančiais šaulių. 

— O ne, ne, — atsakė karalius. - Mes nedrįsime (tu supranti mane) 
taip didžiai įžeisti gerąjį Burgundijos hercogą, leisdami joms pasiekti 
Angliją. Jis būtų taip pat nepatenkintas, kaip ir dabar, kai jos slepiasi pas 
mus. Ne, ne! Mes išdrįsime jas patikėti tik Bažnyčios apsaugai. Daugiau- 
sia, ką galime padaryti, tai apsimesti, jog paskatinome grafaites Ameliną 
ir Izabelę de Krua išvykti persirengusias i1r su maža palyda ieškoti prie- 
globsčio pas Lježo vyskupą, jis atiduos gražiąją Izabelę laikinai saugoti 
kokiam nors vienuolynui. 

— Ir jeigu tas vienuolynas galės apginti ją nuo Viljamo de la Marko, 
kai jis sužinos apie palankius jūsų didenybės ketinimus, vadinasi, aš labai 
apsirinku dėl to žmogaus. 

— Aišku, neapsirinki, — atsakė karalius. — Slaptai mūsų finansuojamas 
de la Markas turi surinkęs gražų būrį tokių galvažudžių, kokių dar nėra 
buvę už tarp įstatymo paskelbtųjų, ir dabar gali ne tik saugiai laikytis 
savo miškuose, bet ir pagrasinti Burgundijos hercogui ir Lježo vysku- 

pui. Jam trūksta tik valdų, kurias galėtų vadinti savomis, o kadangi per 
šias vedybas būtų puiki proga jų įsigyti, man rodos, basgues-dien!, mums 
nereikės per daug jo mokyti, ką daryti. Burgundijos hercogas tada tu- 
rės šone tokią rakšųų, kad joks mūsų laikų lancetas jos lengvai neišims. 
Kada Ardėnų Šernas, kurį jis jau paskelbė už įstatymo ribų, sustiprės, 
pasigrobęs gražiosios damos žemes, pilis ir vasališkas teises, o dar ir 
maištaujančius Lježo gyventojus, kurie, dievaži, nesvyruos pasirinkdami 
ji savo vadu bei valdovu, tada pažiūrėsim, ar Karolis galvos apie karą 
su Prancūzija ir ar neteks dėkoti savo likimo žvaigždei, jeigu Prancūzija 
nepaskelbs jam karo pati. Kaip tau atrodo šis planas, Olivjė, a? 

— .Stulbinamas, — atsakė Olivjė, — išskyrus, žinoma, tą baisų nuo- 
sprendį, kuriuo grafaitė atiduodama Ardėnų Šernui. Dėl mano išgany- 
mo, pridėjus truputį pabrėžto išorinio galantiškumo, Tristanas, mūsiškis 
profosas, būtų tinkamesnis jaunikis už aną. 

— Tu ką tik siūlei kirpėją, poną Olivjė, — tarė Liudvikas, — bet bičiu- 
liai Olivjė ir Tristanas, nors ir puikūs vyrai, kai reikia patarti ir įvykdyti 
mirties bausmę, yra ne to molio, iš kurio lipdomi grafai. Ar tu nežinai, 
kad Flandrijos miestelėnai vertina bajorišką kitų kilmę kaip tik todėl, kad 
patys negali tuo pasigirti? Plebėjiška minia visuomet trokšta aristokratiš- 

ko vado. Antai Anglijoje Kedas, ar Keidas“''!, ar kaip ten jis vadinamas, 
norėdamas patraukti paskui save tamsuolių gaujas, buvo priverstas ap- 
simesti, jog yra iš Mortimerų giminės. Viljamas de la Markas yra kilęs iš 
Sedano kunigaikščių giminės, tokios pat kilmingos kaip ir manoji. Bet 
kalbėkim apie reikalą. Aš privalau įkalbėti grafaites de Krua greitai ir 
slapta pabėgti su patikima palyda. Tatai nebus sunku — tereiks užsiminti, 
kad priešingu atveju jos atsidurs Burgundijos hercogo rankose. Tu pri- 
valai sugalvoti, kaip pranešti Viljamui de la Markui apie mūsų veiksmus, 
o jis jau pats tegu pasirenka laiką ir vietą piršlyboms. Aš jau žinau tinka- 
mą Žmogų joms už palydovą. 

— Ar galiu paklausti, kam jūsų didenybė paveda tokį svarbų uždavi- 
nį? — paklausė kirpėjas. 

— Žinoma, svetimšaliui, — atsakė karalius. — Žmogui, kuris Prancūzijoje 
neturi nei giminių, nei turto, ir todėl niekas jam netrukdys įvykdyti mano 

valią. Be to, tas žmogus pernelyg maža žino apie šią šalį ir jos grupuotes, 
kad įtartų ką nors daugiau, negu man atrodys reikalinga jam pasakyti. Žo- 
džiu, aš manau siųsti jaunąjį škotą, kuris ką tik tave šičia pakvietė. 

Olivjė susimąstė, tuo lyg parodydamas, kad abejoja, ar parinkta pro- 
tingai, o paskui pridūrė: 

— Jūsų didenybė parodėte pasitikėjimą šiuo svetimšalių vaikinu daug 
greičiau negu paprastai. 

— Tam turiu priežasčių, — atsakė karalius. — Tu žinai, kaip aš garbinu 
palaimintąjį šventąjį Julijoną. (Čia jis persižegnojo.) Užvakar vėlai vaka- 
re aš meldžiausi jam ir nuolankiai prašiau, kad šis pakeleivių globėjas 
pasiųstų man kuo daugiau tokių klajojančių svetimšalių, kurie padėtų 
mano karalystėje sustiprinti neribotą atsidavimą mano valiai. Ir aš daviau 
apžadą šiam gerajam šventajam jo vardu priimti, paremti ir palaikyti jo 
siųstuosius. 

— Ir šventasis Julijonas atsiuntė jūsų didenybei šį ilgakojį vaikiną iš 
Škotijos, išklausęs jūsų maldos? — paklausė Olivjė. 

Nors kirpėjas gerai žinojo, jog valdovas tiki prietarais labiausiai dėl 
to, kad stokoja tikro religingumo ir kad tuo buvo lengviausia jį užgauti, 
nors, kartoju, jis žinojo šią karaliaus silpnybę ir todėl pasistengė ištarti 
minėtą klausimą kuo švelniausiu ir nekalčiausiu tonu, Liudvikas pajuto 
paslėptą užuominą ir nužvelgė Olivjė didžiai nepatenkintas. 

— Klausyk, — tarė jis, — tu ne veltui esi vadinamas Olivjė Velniu, jei 
drįsti šitaip tyčiotis ir iš savo valdovo, ir iš šventųjų. Jeigu bent truputėlį 
būtum mažiau man reikalingas, pakarčiau aure ant ano ąžuolo priešais 
rūmus pamokyti kitiems, kurie šaiposi iš šventų dalykų! Žinok, bedieviš- 
kas verge, kad vos mano akys užsimerkė, staiga palaimintasis šventasis 
Julijonas pasirodė man sapne vedąs jaunuolį; pristatė jį sakydamas, jog 
jam lemta išvengti kardo, kilpos ir upės ir jog jis atneš didelę laimę tam, 
kam tarnaus, ir tiems žygiams, kuriuose dalyvaus. Kitą rytą, išėjęs pasi- 
vaikščioti, sutikau šį jaunuolį, kurį buvau regėjęs sapne. Savo tėvynėje jis 
išvengė kardo, kai visa jo šeima buvo išžudyta, o čia per dvi dienas tie- 
siog stebuklingai išsigelbėjo nuo kartuvių ir nuskendimo ir, kaip tau sa- 
kiau, suteikė man vertingiausią paslaugą. Dabar supranti, kodėl aš tikiu, 

kad jis yra šventojo Julijono pasiųstas suteikti man pagalbą sunkiausiais, 
pavojingiausiais ir net beviltuiškiausiais momentais. 

Karalius tai sakydamas nusiėmė skrybėlę ir iš daugelio švininių fi- 
gūrėlių, kuriomis buvo papuoštas jos kaspinas, išrinkęs vieną, šventąjį 
Julijoną, padėjo ant stalo, kaip paprastai darydavo, ko nors ypatingai 
vildamasis ar gal kankinamas sąžinės graužimo, paskui atsiklaupė prieš 
ją 1r ėmė murmėti, rodės, su didžiausiu dievobaimingumu: 

— Sance Juliane, adsis breabus nostris! Ora, ora bro nobis!* 

Šitokie liguisti dievobaimingumo priepuoliai dažnai užeidavo Liud- 
vikui tokiu netinkamu laiku ir tokiose netinkamose vietose, jog tasai 
vienas protingiausių pasaulio monarchų darydavosi panašus į pusprotį 
ar į žmogų, graužiamą sąžinės dėl kažkada padaryto nusikaltimo. 

Jam besimeldžiant jo patikėtinis žvelgė į jį su sarkastiška panieka, 
kurios beveik nė nebandė nuslėpti. Iš tikrųjų tai buvo viena iš šio žmo- 
gaus ypatybių, kad, bendraudamas su savo valdovu, jis visada nusimes- 
davo įsiteikiamą murkiantį paslaugumą bei nuolankumą, nors tiktai 
taip kalbėdavo su kitais. Ir jeigu tada dar šiek tiek panėšėdavo į katę, 
tai tik tuo, kad buvo budrus, įsitempęs, kaip tas žvėrelis, pasirengęs 
staigiam puolimui. Šitaip jis elgdavosi gal dėl to, kad puikiai suvokė, 
jog valdovas pats buvo pernelyg didelis veidmainys, kad kiaurai nema- 
tytų kitų veidmainingumo. 

— Vadinasi, šis jaunuolis, jeigu man leisite paklausti, tikrai panašus į 
tą, kurį regėjote sapne? — pasiteiravo Olivjė. 

— Kaip du vandens lašai, — atsakė karalius, kuris, kaip ir visi prieta- 
ringi žmonės, lengvai pasiduodavo apgaulingai vaizduotei. — Aš, be to, 

paprašiau Galeotį Martivalį sudaryti jo horoskopą“ ir per jo mokslą ir 
savo paties sugebėjimą aiškiau patyriau, kad daugeliu atžvilgių šio našlai- 
čio jaunuolio likimas priklauso nuo tų pačių žvaigždynų kaip ir mano. 
Kad ir ką būtų Olivjė galvojęs apie priežastis, kuriomis karalius taip 
drąsiai rėmėsi neprityrusiam jaunikliui iškelti, daugiau nedrįso priešta- 
rauti, gerai žinodamas, kad Liudvikas, ištrėmime labai domėjęsis taria- 


* Šventasis Julijonai, išklausyk mūsų maldų! Melskis, melskis už mus! (Lo4) 

muoju tiksliosios astrologijos mokslu, nepakęs menkiausios pašaipos, 
metančios dėmę jo mokslingumui. Todėl teatsakė, jog tikisi, kad jaunuo- 
lis pasirodys ištikimas ir atliks tokį subtilų uždavinį. 

— Mes pasirūpinsime, kad kitaip pasielgti jis negalėtų, — tarė Liud- 
vikas. — Juk jis nieko daugiau nežinos, tik tai, kad yra siųstas lydėti 
grafaites de Krua į Lježo vyskupo rezidenciją!"?. Apie galimą Viljamo 
de Ia Marko įsikišimą jis tenutuoks tiek, kiek ir jos pačios. Niekas ne- 
žinos tos paslapties, tik vadovas. Tristanas arba tu privalote rasti tam 
tinkamą Žmogų. 

— Bet tokiu atveju, - pasakė Olivjė, — turint galvoje, iš kur jaunuolis 
kilęs, ir sprendžiant iš išvaizdos, jis veikiausiai griebsis ginklo, vos tik 
Šernas prisiartins prie grafaičių, ir tada taip lengvai neišvengs ilčių, 
kaip šį rytą. 

— Jeigu jos persmeigs vargšelio širdį, — ramiai tarė Liudvikas, — tai jo 
vieton man kitą pasiųs šventasis Julijonas, tebūna palaimintas jo vardas! 
Jei pasiuntinys nužudomas, kai pareigą jau atlikęs, tai tokia pat bėda, kaip 
sudaužyti ąsotį, kai vynas išgertas. Dabar mes turime padėti damoms iš- 
vykti, o paskui įtikinsime grafą de Krevkerą, kad tai jos padarė be mūsų 
žinios, — mes labai norėjome grąžinti jas mielojo mūsų brolio globai, 
bet, deja, jos taip staiga netikėtai dingo. 

— Grafas, ko gera, pasirodys kur kas įžvalgesnis, o jo valdovas — per 
daug įtarus, kad tuo patikėtų. 

— Šventoji Dievo Motina! — sušuko Liudvikas. — Juk šitoks netikėji- 
mas nedera krikščionims! Ne, Olivjė, jie privalės mumis patikėti. Visu 
savo elgesiu mes įrodysim mielam mūsų broliui, hercogui Karoliui, kad 
nuolankiausiai juo tikim, ir jeigu jis suabejos mūsų nuoširdumu, tai pasi- 
rodys blogesnis už bet kokį bedievį. Sakau tau, esu tvirtai įsitikinęs, kad 
galiu priversti Burgundijos Karolį galvoti apie mane taip, kaip noriu aš, 
ir jeigu reikėtų išsklaidyti jo abejones, visai beginklis sėsčiau ant žirgo ir 
nujočiau į jo palapinę, neturėdamas didesnės apsaugos, tik tave, kuklusis 
mano drauge Olivjė. 

— O aš, — atsiliepė Olivjė, — nors tegaliu pasigirti mokąs darbuotis 
tik vienu plieniniu ginklu — skustuvu, geriau sutikčiau pulti visą šveicarų 

ietininkų batalioną, negu lydėti jūsų aukštybę su tokiu draugystės vizitu 
pas Burgundijos Karolį: per daug jis turi pagrindo tikėt, jog jūsų dide- 
nybė esate didžiausias jo priešas. 

— Tu esi kvailas, Olivjė, — tarė karalius. —- Nors ir dediesi išmintingas, 
nežinai, kad gudri politika dažnai turi prisidengti didžiausio nuoširdumo 
drabužiais, kaip drąsa prireikus apsisiaučia nuolankaus drovumo skrais- 
te. Jeigu reikėtų, aš nė kiek nedvejodamas padaryčiau taip, kaip ką tik 
sakiau, kad tik šventieji laimintų mūsų tikslą ir dangaus žvaigždynai suk- 
damiesi reikiamai išsidėstytų savo takuose. 

Šiais žodžiais karalius Liudvikas XI pirmą kartą užsiminė apie tą 
drąsų sprendimą, kurį vėliau ėmė vykdyti: jis norėjo apgauti didįjį savo 
konkurentą, bet per tai vos pats nepražuvo. 

Atleidęs patarėją Liudvikas tuoj pat nuėjo į damų de Krua kambarį. 
Įkalbinėti, kad jos išvyktų iš Prancūzijos karaliaus dvaro, ilgai jų nerei- 
kėjo — užteko tik paminėti, kad čia jas, ko gera, gali būti sunku apgin- 
ti nuo Burgundijos hercogo. Tik ne taip lengva buvo įtikintu, kad kaip 
prieglobsčio vietą pasirinktų Lježą. Jos maldavo ir prašė būti išsiųstos į 
Bretanę arba Kalė, kur, globojamos Bretanės hercogo arba Anglijos ka- 
raliaus, galėtų saugiai prabūti, iki Burgundijos valdovas atsisakys griežto 
ketinimo jų atžvilgiu. Bet nė viena iš šių prieglobsčio vietų anaiptol nea- 
titiko Liudviko planų, ir jam pagaliau pavyko prikalbinti jas sutikti su ta 
vieta, kuri sutapo su jom skirtąja. 

Kad Lježo vyskupas įstengs jas apginti, tuo nereikėjo abejoti, nes 
bažnytinis autoritetas garantavo galimybę apsaugoti pabėgėles nuo visų 
krikščioniškųjų valdovų. Kita vertus, ginkluotos jo pajėgos, kad ir ne- 
gausios, atrodė pakankamos apginti jį patį ir visus jo globojamuosius 
nuo netikėto smurto. Visas sunkumas buvo — kaip saugiai pasiekti mažą 
vyskupo dvarą. Bet šiai aplinkybei palengvinti Liudvikas pažadėjo pa- 
skleisti žinią, kad damos de Krua pabėgo iš Turo nakčia, bijodamos būti 
perduotos Burgundijos pasiuntiniui, ir pasuko Bretanės link. Taip pat 
pažadėjo joms duoti nedidelę, bet ištikimą palydą ir rekomendacinius 
laiškus komendantams tų miestų ir tvirtovių, pro kurias jos keliaus, su 
nurodymais, kaip damoms padėti ir jas ginti kelionėje. 

Damos de Krua, nors širdyje piktinosi nekilniu ir nemandagiu Liud- 
viko elgesiu, kad jis atsakė joms žadėtą prieglobsų savo dvare, anaiptol 
nesipriešino skubiai išvykti — net pasiprašė leisti iškeliauti tą pačią naktį. 

Grafaitei Amelinai jau seniai įgriso ta vieta, kur nebuvo nei žavių 
dvariškių, nei jokių linksmybių. O grafaitė Izabelė, ganėtinai pažinusi 
Liudviką, padarė išvadą, kad jeigu pagunda būtų bent kiek stipresnė, 
jis ne tik ištremtų jas iš dvaro, bet nedvejodamas išduotų užrūstintam 
siuzerenui, Burgundijos hercogui. 

Galop ir pats Liudvikas mielai sutiko, kad jos skubiai išvyktų, trokš- 
damas išsaugoti taiką su hercogu Karoliu ir bijodamas, kad Izabelės 
grožis nesutrukdytų ir nesustabdytų jo puoselėjamo plano atiduoti savo 
dukters Joanos ranką Orleano hercogui. 


I7I 


XIII SKYRIUS 
Kelionė 


Kas man karaliai! Niekinu jų valdžią! 
Išminčius aš... Ir stichijos man lenktas, — 
Bent žmonės mano taip... Ir šia miintim 
Karalija bertbė mano remnias. 


„Albumazaras“!!* 


| Bara ir nuotykiai, galima sakyti, plūste užplūdo jaunąjį ško- 
tą kaip galingas pavasario potvynis. Dabar štai jis buvo skubiai 
pašauktas į savo viršininko lordo Krofordo būstinę, kur, savo nuosta- 
bai, vėl išvydo karalių. Išgirdęs žodžius apie garbę ir pasitikėjimą, kurį 
ruošiamasi jam parodyti, Kventinas širdyje ėmė nuogąstauti, kad vėl bus 
pastatytas eiti tokią sargybą kaip prie grafo Krevkero, o gal paskirtas 
dar nemalonesnėms pareigoms. Todėl jaunasis gvardietis ne tik lengviau 
atsiduso, bet ir apsidžiaugė, kad yra išrinktas kartu su keturiais jo žinion 
paskirtais žmonėmis, kurių vienas buvo vadovas, lydėti damas de Krua 
į mažą jų giminaičio, Lježo vyskupo, dvarą. Jų kelionė turinti būti kuo 
saugiausia bei patogiausia ir sykiu kuo slapčiausia. 

Jis gavo raštą su reikalingais kelionei nurodymais: kur sustoti poilsiui 
(buvo parinkti prasti kaimeliai, nuošalūs vienuolynai ir kitos vietovės, 
kuo tolesnės nuo miestų), kokių imtis atsargumo priemonių, ypač pri- 
artėjus prie Burgundijos sienos. Jam buvo gana smulkiai paaiškinta, ką 

kalbėti ir kaip elgtis, kad panėšėtų į mažordomą, lydintį dvi kilmingas 
Anglijos damas, kurios, kaip maldininkės, grįžta iš kelionės, aplankiu- 
sios šventojo Martyno Turiečio palaikus, ir dabar traukia į šventąjį Kel- 


no miestą!!? 


pasimelsti relikvijoms išminčių Rytų karalių, kurie kadaise 
buvo atėję į Betliejų pagarbinti Kristaus, — atseit toks buvęs damų de 
Krua kelionės tikslas. 

Nė pats nesuprasdamas, kodėl jį apėmė džiaugsmas, Kventinas Der- 
vardas pajuto, kaip širdis suplakė iš laimės pagalvojus, jog taip jis priar- 
tės prie Bokšto Gražuolės ir aplinkybės bus tokios, kad turės teisę įgyti 
net jos pasitikėjimą, nes damų saugumas didele dalimi priklausys nuo 
jo vadovavimo ir drąsos. Jis nė kiek neabejojo, jog sėkmingai nulydės 
jas į vietą, įveikęs visas kelionės kliūtis. Jaunystė retai galvoja apie pavo- 
jus, tuo labiau Kventinas, bebaimis, išaugęs laisvėje ir pratęs pasitikėti 
savimi — jis tik ir laukė jų, kad nugalėtų. Dabar jis norėjo kuo greičiau 
ištrūkti iš varžančios karaliaus akivaizdos, kad galėtų pasimėgauti netikė- 
tos žinios sužadintu slaptu džiaugsmu, kurio parodyti tokioje draugijoje 
nederėjo, ir jau nebesitvėrė savyje. 

Tačiau Liudvikas dar neketino jo paleisti. Šis atsargus monarchas no- 
rėjo pasikonsultuoti su kitu patarėju, kuris išminų ne taip, kaip Olivjė Vel- 
nias, žmonių manymu, sėmėsi iš aukštesnių dangiškųjų jėgų, o pastarasis, 
sprendžiant iš jo veiklos rezultatų, patarimus gaudavo iš paties velnio. 

Todėl Liudvikas, liepęs nekantraujančiam Kventinui eiti iš paskos, 
užkopė į atskirą Plesi pilies bokštą, kuriame gana prašmatniai ir pra- 
bangiai buvo įsikūręs garsusis astrologas, poetas ir filosofas Galeotis 
Martis, kitaip Marcijus, arba Martivalis, gimęs Narnio mieste Italijoje, 
parašęs garsųjį traktatą De Vu/go Incognitis * žmogus, kuriuo stebėjosi to 
amžiaus pasaulis ir kurį liaupsino Paulius Jovijus"“. Jis gana ilgą laiką 
puikiai gyveno garsiojo Matiašo Korvino, Vengrijos karaliaus, dvare!!! 
Iš ten jį atsiviliojo Liudvikas, pavydėdamas Vengrijos monarchui, kad 
tas naudojasi bičiulyste ir patarimais išminčiaus, kuris, buvo manoma, 
gebėjo skaityti dangaus ištarmes. 


* Apie dalykus, nesuprantamus paprastiems žmonėms. (Lof.) 

Martivalis nebuvo iš tų asketiškų, suvytusių, išblyškusių anuometi- 
nių mistinio mokslo tarnų, kurie gadino akis vidurnakčiais ties metalo 
tirpymo žaizdrais ir alino save, stebėdami Grigo Ratų žvaigždyną. Jis 
mėgo visus dvaro malonumus ir, kol dar nebuvo nutukęs, pasižymėjo 
visuose karališkuose žaidimuose bei gimnastikoje taip pat, kaip ir mo- 
kėjimu vartoti ginklą. Apie jį mes žinome iš Jano Panonijaus'!* paliktos 
lotynų kalba parašytos epigramos, skirtos Galeočio imtynėms su garsiu 
tos srities čempionu, kurios įvyko Vengrijos karaliui bei jo dvariškiams 
dalyvaujant ir kuriose astrologas laimėjo visišką pergalę. 

Šio karališkojo ir karingojo išminčiaus kambariai buvo kur kas praš- 
matniau apstatyti, nei Kventinas buvo regėjęs karaliaus pilyje. Medžio 
drožiniai ir ornamentai bibliotekoje, taip pat didingi gobelenų raštai by- 
lojo apie elegantišką mokyto italo skonį. Vienos durys iš kabineto ėjo į 
miegamąjį, o kitos — į bokštą, kur buvo jo observatorija. 

Didelis ąžuolinis stalas kambario viduryje buvo apdengtas puošniu 
turkišku kilimu, kuris buvo paimtas kaip trofėjas iš pašos palapinės po 
didžiojo Jajco mūšio!“, kur astrologas grūmėsi petys į petį su Matiašu 
Korvinu, narsiuoju kovotoju už krikščionybę. Ant stalo gulėjo daugybė 
įvairių matematikos ir astrologijos instrumentų, padarytų iš brangiausios 
medžiagos ir itin meniškai išdailintų. Sidabrinė astroliabija buvo Vokie- 
tijos imperatoriaus dovana, o matuoklinį Jokūbo ramentą, padarytą iš 
juodmedžio, su aukso sunėrimais ir įdomia inkrustacija jam atsiuntė 
viešpataujantis popiežius kaip didžios pagarbos ženklą. 

Buvo ir daugiau įvairiausių dalykų, išdėliotų ant stalo ar kabančių ant 
sienų. Tarp jų dveji šarvai — vieni iš grandijų, kiti iš plokštelių, — abeji, 
sprendžiant pagal didumą, priklausantys gigantiškajam astrologui. Čia 
taip pat buvo ispaniškas Toledo durklas, škotiškas kalavijas, turkiškas 
kardas, lankai ir kitokie ginklai, įvairūs muzikos instrumentai, sidabrinis 
krucifiksas, antikinė laidojimo urna, keletas mažyčių varinių penatų'“ 
iš senųjų pagonijos laikų ir dar daug keistų, sunkiai nuspėjamų daiktų, 
kurie tais prietaringais laikais atrodė esą skirti magiškiems tikslams. 

Tokia pat įvairi buvo ir šio nepaprasto žmogaus biblioteka, atsklei- 
džianti kitas jo savybes. Įdomūs antikinės klasikos rankraščiai gulėjo su- 

mišai su storais krikščionybės teologų veikalais. Čia pat šliejosi ir raštai tų 
uoliųjų mokslinčių, kurie, atsidavę alchemijos mokslui, žadėjo atskleisti 
savo mokiniams didžiausias gamtos paslaptūs, gilindamiesi į okultinę fi- 
losofiją. Vienos tų knygų buvo parašytos rytietiškais rašmenimis, kitos 
slėpė prasmingus ar beprasmiškus savo teiginius po hieroglifų arba ka- 
balistinių ženklų priedanga'?!. 

Visas kambarys ir daiktai jame stipriai veikė vaizduotę, nes tais laikais 
buvo visuotinai ir neginčijamai tikima okultinių mokslų tiesomis, įspūdį 
dar labiau stiprino paties astrologo laikysena bei išvaizda — sėdėdamas 
dideliame krėsle, jis dabar susidomėjęs žiūrinėjo knygelę, ką tik išleistą 
Frankfurte!??, išspausdintą tada dar naujai išrasta technika. 

Galeotis Martivalis buvo aukštas, stambus, bet stotingas vyriškis, jau 
senyvo amžiaus. Nors iš jaunumės pratęs sportuoti ir dabar dar to visai 
nepamiršęs, negalėjo atsispirti tukimui, kurį skatino sėdimas darbas ir 
pomėgis pasilepinti prie stalo. Veide, jau gerokai suapvalėjusiame, galė- 
jai įžiūrėti kilnius, didingus bruožus, o tamsios, iki krūtinės nuaugusios 
barzdos jam būtų pavydėjęs net mahometonų vienuolis. Galeotis vilkėjo 
puošniausią Genujos aksomo chalatą su plačiomis rankovėmis, susegtą 
auksinėmis kabėmis ir pamuštą sabalo kailiais. Per liemenį jį juosė platus 
balto pergamento diržas, ant kurio raudonais rašmenimis buvo išpiešti 
Zodiako ženklai. 

Astrologas atsikėlė ir nusilenkė karaliui, bet jo laikysena rodė, kad 
jis pratęs susitikinėti su tokiais aukštais asmenimis ir kad net karaliaus 
akivaizdoje anaiptol nelinkęs nusimesti orumo, kuriuo tais laikais apsi- 
gaubdavo visi mokslo atstovai. 

— Jūs esate užsiėmęs, tėve, — tarė karalius, — ir, man rodos, studijuoja- 
te tą naujovišką mokslą, kaip dauginti rankraščius, panaudojant mašinas. 
Ar gali šitokie žemiški ir niekingi dalykai dominti žmogų, kuriam dieviš- 
kos aukštybės atskleidė savo dangiškuosius tomus? 

— Mano broli, — atsakė Martivalis, nes šitaip šios celės gyventojas 
turėjo vadinti net Prancūzijos karalių, kada jis teikdavosi apsilankyti kaip 
mokytinis, — tikėkite manim, kad, žiūrėdamas į šį išradimą, aš, taip pat, 
kaip ir skaitydamas kiekvieną dangaus kūnų konsteliaciją, aiškiai regiu 

didingiausius ir nuostabiausius pasikeitimus, kuriuos jis turės atnešti. 
Kai pagalvoju, kokiomis lėtomis ir ribotomis priemonėmis mokslo sro- 
vė iki šiol mus pasiekdavo, kaip sunkiai mokslas buvo prieinamas tiems, 
kurie karščiausiai jo ieškojo, kaip aiškiai niekino jį tie, kurie rūpinosi tik 
savo patogumais, ir kaip lengvai jo srovė buvo nukreipiama klaidinga 
vaga arba ir visai išdžiovinama per barbarizmo antpuolius, — tai aš nega- 
liu žvelgti į ateitį, nesistebėdamas ir nesižavėdamas būsimų kartų laime! 
Mokslas liesis joms kaip gaivinantis lietus, nesiliaudamas, neišsekdamas, 
be jokių ribų! Jis apvaisins vienas žemes ir užtvindys kitas, pakeisdamas 
visą visuomeninio gyvenimo struktūrą, skelbdamas naujas ir šalindamas 
senas religijas, iškeldamas ir naikindamas ištisas karalystes... 

— Palaukite, Galeoti! — sušuko Liudvikas. — Ar tie pasikeitimai įvyks 
dar mūsų laikais? 

— Ne, karališkasis mano broli, — atsakė Martivalis. — Šis išradimas gali 
būti palygintas su jaunu medeliu, kuris dabar tik pasodintas, bet būsimo- 
sioms kartoms duos vaisių, tokių pat lemtingų kaip ir neįkainojamų tarsi 
rojaus sodo medis, - būtent gėrio ir blogio pažinimą. 

Liudvikas atsakė, valandėlę patylėjęs: 

— Tegu ateities kartos rūpinasi tuo, kas joms lemta. Mes esame šio 
šimtmečio žmonės ir apsiribosime savo šimtmečio rūpesčiais. Kiekvienai 
dienai užtenka savo vargų. Pasakykite, ar toliau tyrėte horoskopą, kurį aš 
jums atsiunčiau ir apie kurį jūs man šį tą pranešėte? Aš čia atsivedžiau tą, 
kurio likimą jis turi nusakyti, kad jūs galėtumėt pažiūrėti į jo delną arba, 
jei jums labiau patinka, — pasinaudoti chiromantija. Reikalas skubus. 

Stambusis išminčius pakilo iš krėslo ir, priėjęs prie jauno kareivio, 
įsmeigė į jį skvarbias, dideles, tamsias akis, tarsi mintyse būtų nagrinėjęs 
ir analizavęs kiekvieną jo veido bruožą ir liniją. Nuraudęs, susidrovėjęs, 
kad jį taip įdėmiai tyrinėja žmogus, kuris atrodo toks garbus ir valdin- 
gas, Kventinas stovėjo nudelbęs akis ir tik tada pakėlė jas, paklusdamas 
skambiam astrologo balsui, kai tas įsakė: 

— Žvilgtelėk į mane! Nebijok! Duok man ranką. 

Martivalis, ištyrinėjęs Kventino delną pagal savo praktikuojamo pa- 
slaptingo mokslo taisykles, pasivedė karalių keletą žingsnių į šalį. 

— Karališkasis mano broli, — tarė jis, — šio jaunuolio fizionomija ir 
delno linijos tiesiog nuostabiai patvirtina mano išvadą, kurią aš padariau 
remdamasis jo horoskopu, ir paremia jūsų paties sprendimą, kurį jums 
padiktavo jūsų nusimanymas kilniame mūsų moksle. Viskas sako, kad 
šis jaunuolis bus narsus ir kad jį lydės sėkmė. 

— Ir bus ištikimas? — paklausė karalius. — Juk narsa ir sėkmė dar ne- 
reiškia ištikimybės. 

— Ir ištikimas taip pat, — atsakė astrologas. — Jo išvaizdoje ir žvilgsny- 
je matyti vyriškas tvirtumas, 0 jo Zxea vižae* yra gili ir ryški. Tatai reiškia 
ištikimą, nuolatinį prisirišimą prie tų, kurie jį globoja ar rodo jam pasiti- 
kėjimą. Bet vis dėlto... 

— Kas vis dėlto? — paklausė karalius. — Tėve Galeoti, kodėl jūs 
nutilote? 

— Karalių ausys, — atsakė išminčius, — yra panašios į gomurius išlepu- 
sių pacientų, kurie negali pakęsti kartaus vaisto, nors jis jiems būtinas. 

— Mano ausys ir mano gomurys nėra tokie išlepinti, - atrėžė Liudvi- 
kas, — todėl noriu išgirsti naudingą jūsų patarimą ir praryti jį kaip reika- 
lingą vaistą. Nesvarbu, jei pirmasis Žeis man ausį, o antrasis bus aitrus 
skoniui. Aš nesu išpaikintas lengvabūdis, ieškantis malonumų. Jaunystę 
praleidau ištrėmime, kentėdamas. Mano ausys pratusios prie karčios tie- 
sos ir dėl to neįsižeidžia. 

— Tada štai kas, valdove, — atsakė Galeotis. — Jeigu jūsų numatytame 
pavedime yra kas nors, kas... kas, žodžiu, galėtų išgąsdinti jautrią sielą, 
nepatikėkite to jaunuoliui... keletą metų, kol... kol pabus pas jus ir bent 
kiek atbuks jo sąžinė kaip kitų. 

— Arjūs dėl šito dvejojate, gerasis mano Galeoti? Nejau pamanėte, kad 
šitokie žodžiai gali užgauti mane? — nusistebėjo karalius. — Deja, aš žinau, 
jūs puikiai suprantate, jog karaliaus politikos takas negali būti visuomet 
ištiesinamas pagal abstrakčias religijos ir moralės aksiomas, kaip tai privalo 
būti asmeniniame gyvenime. Kodėl gi mes, žemės kunigaikščiai, statome 
bažnyčias ir vienuolynus, keliaujame po šventas vietas, prisimame atgailą, 


* Gyvenimo linija delne (/£.). 

duodame įžadus, kurių gali atsisakyti kiti? Juk tik dėl visuotinės mūsų kara- 
lysčių gerovės ir klestėjimo mes priversti griebtis tokių priemonių, kurios 
gula ant krikščioniškos mūsų sąžinės! Bet dangus gailestingas... Bažnyčia — 
neišsenkantis gerumo šaltinis... Embrenietės Dievo Motinos ir palaimintų 
šventųjų užtarimas — viską išprašantis, amžinas ir visagalis. 

Karalius padėjo skrybėlę ant stalo ir, dievobaimingai atsiklaupęs 
prieš figūrėles ant skrybėlės kaspino, ėmė kartoti rimtu tonu: 

— Sande Huberte, Sancte Juliane, Sancte Martine, Sana Rosala, Sancti 
guotguot adestis, orate bro 242 peccatore! * 

Paskui ėmė muštis į krūtinę, atsistojo, užsidėjo skrybėlę ir pridūrė: 

— Būkite tikras, gerasis tėve, jei ir būtų mūsų pavedime kas nors to- 
kio, apie ką užsiminėte, tatai įvykdyti nebus patikėta šiam jaunuoliui, ir 
to jis net neįtars. 

— Tada, karališkasis mano broli, pasielgsite išmintingai, — tarė astro- 
logas. — Dar norėčiau jums pasakyti, kad aš nuogąstauju ir dėl beatodai- 
riškos jaunojo jūsų pasiuntinio drąsos — šis trūkumas būdingas tokiems 
sangvinikams. Tačiau remdamasis savo mokslu, galiu pasakyti, kad tasai 
trūkumas nublanksta prieš tas jo ypatybes, kurias atskleidėme per jo ho- 
roskopą ir kitus stebėjimus. 

— Ar šiąnakt vidurnaktis bus tinkama valanda pradėti šiai pavojingai 
kelionei? — paklausė karalius. — Pažiūrėkite, čia guli astronominis jūsų 
kalendorius. Matote mėnulio padėtį Saturno ir kylančio Jupiterio atžvil- 
giu? Tatai turėtų reikšti, man rodos, pripažįstant geresnį jūsų išmanymą, 
sėkmę tam, kuris siunčia kitus į kelią šitokią valandą. 

— Tam, kuris siunčia žmones į kelią, — tarė astrologas patylėjęs, — ši 
konsteliacija tikrai žada sėkmę. Bet man rodos, kad raudonas Saturno 
atspalvis reiškia pavojų ir nelaimę siunčiamiesiems. Iš to darau išvadą, 
kad kelionė gali būti grėsminga ir net pragaištinga keliaujantiems. Drįstu 
manyti, tokia nepalanki konsteliacija lemia smurtą ir nelaisvę. 

— Smurtą ir nelaisvę tiems, kurie siunčiami, — pakartojo karalius, — bet 
pasisekimą tam, kuris siunčia... Juk šitokia lemtis, išmintingasis tėve? 


* Visi šventieji, kiek tik jūsų yra, melskitės už mane, nusidėjėlį! (Lo£.) 

— Taip, tokia! — atsakė astrologas. 

Karalius susimąstė, daugiau niekuo neparodydamas, kaip nuosta- 
biai ši pranašystė, galbūt tyčia taip suformuluota astrologo, nuspėjusio, 
jog pavedimas susijęs su kažkokiu pavojumi, atitiko tikrą jo sumanymą, 
kuriuo, kaip skaitytojas žino, buvo siekiama išduoti grafaitę Izabelę de 
Krua į rankas Viljamui de la Markui, tikrai aukštos kilmės bajorui, bet 
per piktadarystes nusiritusiam iki banditų vadeivos, plačiai pagarsėjusio 
savo siautėjimais ir žvėriškumu. 

"Tada karalius ištraukė iš kišenės kažkokį raštelį ir, dar jo nepadavęs 
Martivaliui, tarė tokiu tonu, kuris panėšėjo į atsiprašymą: 

— Išmintingasis Galeoti, nenustebkite, jog, turėdamas jus kaip oraku- 
lišką lobį, pranokstantį visus kitus gyvus pranašautojus, neišskiriant net 
ir didžiojo Nostradamaus!“, aš dažnai geidžiu pasinaudoti jūsų mokslu, 
kad išsklaidyčiau tas abejones ir neaiškumus, kurie užklumpa kiekvieną 
valdovą, turintį kovoti su maištininkais šalies viduje ir su išoriniais prie- 
šais, galingais ir atkakliais. 

— Kai jūs savo prašymu suteikėte man garbę, valdove, — tarė fhloso- 
fas, — aš, palikęs Vengrijos karaliaus dvarą, atvykau į Plesi pilį pasiryžęs 
skirti karališkajam savo patronui visus sugebėjimus, kokie tik galėtų jam 
duoti naudos. 

— Taigi, gerasis Martivali, meldžiu, išklausykite štai šį svarbų mano 
prašymą. 

Ir karalius ėmė skaityti raštelį, kurį laikė rankoj: 

— „Vienas asmuo, susidūręs su ypatingu ginčytinu klausimu, kuris 
gali būti išspręstas arba teismo keliu, arba ginklo jėga, geidžia pamėginti, 
bene pavyktų nors laikinai susitarti, asmeniškai susitikus su priešininku. 
Jis norėtų žinoti, kokia diena būtų palanki tokiam sumanymui vykdyt, 
taip pat — kokios sėkmės galima tikėtis iš šitokių derybų, ir ar tas prie- 
šininkas į parodytą juo pasitikėjimą atsakys dėkingumu ir gerumu, ar 
veikiau bus linkęs piktam panaudoti palankią sau padėtį ir pranašumą, 
kurį toks susitikimas gali jam suteikti?“ 

— Tai svarbus klausimas, — tarė Martivalis, kai karalius baigė skaity- 
ti. — Man reikia nustatyti planetų konfigūraciją ir atidžiai ją išnagrinėti. 

— Pasistenkit, gerasis išmintingasis tėve, ir jūs patirsite, ką reiškia 
padaryti paslaugą Prancūzijos karaliui. Mes esame pasiryžę, jeigu žvaigž- 
džių konsteliacijos nedraus — o kuklus mūsų išmanymas leidžia galvoti, 
kad jos mums palankios — rizikuoti, gal net mūsų pačių asmeniu, siekda- 
mi sustabdyti šiuos antikrikščioniškus karus. 

— Tegu šventieji laimina dievobaimingą jūsų didenybės sumanymą, — 
palinkėjo astrologas, — ir saugo šventą jūsų asmenį! 

— Ačiū, išmintingasis tėve. Štai šis tas padidinti nuostabiajai jūsų 
bibliotekai. 

Ir jis padėjo po vienu tomu mažytę piniginę su keliomis auksinėmis 
monetomis. Taupus net tais atvejais, kai būdavo paliestas jo prietaringu- 
mas, Liudvikas nusprendė, kad astrologas privalo jam tarnauti už mo- 
kamą algą, ir manė turįs teisę naudotis jo išmintimi už kuklų atlyginimą 
net ir itin svarbiais atvejais. 

Šitaip įteikęs — kalbant teismo terminais — papildomą honorarą savo 
advokatui, Liudvikas nusigręžė nuo jo ir kreipėsi į Dervardą: 

— Eik paskui mane, gerasis škote, nes likimas ir monarchas tave pa- 
rinko įvykdyti drąsiam žygiui. Žiūrėk, kad viskas būtų parengta ir ga- 
lėtum įkelti koją į balnakilpę tą paų akimirksnį, kai Šventojo Martyno 
varpas išmuš dvyliktą. Minutę paankstinsi ar pavėluosi, ir bus prarasta 
palanki žvaigždžių padėtis, kuri šypsosi tavo žygiui. 

Tai taręs karalius išėjo iš kambario, lydimas jaunojo gvardiečio. Vos 
tik jis pasišalino, astrologas davė valią jausmams, deja, visai kitokiems 
nei tie, kurie, rodės, įkvėpė jį karaliaus akivaizdoje. 

— Užkietėjęs šykštuolis! — šūktelėjo jis, sverdamas rankoje piniginę, 
nes, būdamas išlaidus, beveik nuolatos stigo pinigų. — Niekingas, nusu- 
sęs skarmalius! Bocmano žmona, ir ta būtų daugiau davusi, kad sužino- 
tų, ar sėkmingai jos vyras pasiekė kontinentą. Ir jis mat dar sakosi išma- 
nąs apie mūsų kilnų mokslą! Išmanys, kai grobuonės lapės ir urzgiantys 
vilkai taps muzikantais! Jis supras didžiąsias dangaus paslaptis! Supras, 
kai niekingi kurmiai taps lūšimis! Pos£ /04 bromissa — ir tai po tiek pažadų, 
duotų, siekiant mane išvilioti iš didžiojo karaliaus Matiašo dvaro, kur 
hunai ir turkai, krikščionys ir pagonys, Maskvos caras ir totorių chanas 

vienas per kitą žadėjo apipilti mane dovanomis. Nejau jis mano, kad 
aš gyvensiu šitoje senoje pilyje kaip sniegena narvelyje ir čiulbėsiu vos 
tik jis teiksis švilptelti, ir vien už kelis grūdelius ir vandens lašelį? Ne, 
ne... Aut inventam via, aut faciam!..* Kardinolas Baliu — gudrus ir dosnus 
žmogus... Tegu jis sužinos šį karaliaus prašymą, ir pats jo eminencija bus 
kaltas, jeigu žvaigždės bylos ne taip, kaip jis norėtų. 

Astrologas vėl paėmė niekingą piniginę ir pasvėrė rankoje. 

— Gal kartais, — tarė jis, — šitoj niekingoj piniginėj paslėptas koks 
brangakmenis, koks vertingas perlas?.. Man teko girdėti, kad kartais jis 
moka būti dosnus, net išlaidus, jeigu tai derinasi su jo užgaidomis ar 
tikisi iš to naudos. 

Astrologas išbėrė piniginę — joje buvo nei daugiau, nei mažiau kaip 
dešimt aukso monetų. Astrologo pasipiktinimas buvo begalinis. 

— Ir jis mano, kad už šitokį niekingą samdos mokestį aš jam aiškin- 
siu dangaus mokslą, mano studijuotą pas Armėnijos išminčių Istrahofą, 
kuris keturiasdešimt metų nematė saulės, pas graiką Dubravijų!“, kuris, 
kaip žmonės sako, prikeldavęs mirusiuosius? Juk aš net aplankiau šei- 
chą Ebn Halį jo urve Tebaidos dykumoje'?! Ne, dievaži, ne! Tas, kas 
niekina mokslą, žus per savo paties nemokšiškumą. Dešimt monetų!.. 
Tokią išmaldą aš beveik gėdyčiausi pasiūlyti Tuanetei naujiems korsažo 
raišteliams. 

Taip kalbėdamas įširdęs išminčius vis tiek įsimetė niekingas aukso 
monetas į didelį kapšį prie juostos, kurį Tuanetė ir kiti išlaidautojai pa- 
prastai padėdavo jam ištuštinti greičiau, negu filosofas su visais savo 
mokslais spėdavo jį pripildyti. 


* Arba surasiu būdą, arba pats sukursiu! (Lo/.) 

Regiu tave, gražioji Prancūzija, 

Šalis, gamtos ir meno nurzylėta, 

Sūnus taviesiems darbas — tarsi žaismas, 
Nes tavo dirvos moka gausią duoklę. 
Regiu dukras juodablaukes tavąstas, 

Ju veidus įdegtus, Iinksmas akis, 

Bet, ak gražioji mano Prancūzija, 

Kiek skausmo pasakų basekt galėtum 
Apie senus tr dabarties laikus. 


Nežinomas autorius 


u niekuo nekalbėdamas (nes taip jam buvo įsakyta), Kventinas 

Dervardas nuskubėjo rengtis: užsivilko paprastus, bet stiprius 
šarvus su plokštėmis ant rankų ir šlaunų, ant galvos užsidėjo gerą plie- 
ninį šalmą be antveidžio. Ant pečių užsimetė gražų apsiaustą iš zomšos, 
dailiai išpuoštą ir apvedžiotą išsiuvinėtomis juostelėmis palei siūles, — 
žodžiu, tokį, koks galėjo tikti aukštesniam didiko namų tarnui. 

Šią aprangą į jo kambarį atnešė Olivjė; ramiai nusišypsodamas 
ir paslaugiai jam patarnaudamas, jis pasakė, jog jo dėdė buvo pa- 
šauktas eiti sargybą, kad nieko neklausinėtų apie šiuos paslaptingus 
pasirengimus. 

— Mes pasistengsime už jus atsiprašyti dėdę, — tarė Olivjė, vėl nusi- 
šypsodamas. — Brangusis mano sūnau, kai grįšite, sėkmingai įvykdęs šį 
malonų uždavinį, aš neabejoju, kad būsite vertai iškeltas į tokią aukštą 
vietą, jog niekam nebereikės aiškintis, kur buvote ir ką veikėte. Tada jūs 
imsite vadovauti, o kiti jums turės pasiaiškinti. 

Taip kalbėjo Olivjė Velnias, turbūt mintyse tikėdamasis, kad varg- 
šas jaunuolis, kurio ranką jis taip meilingai spaudė, vykdydamas patikėtą 
uždavinį, sutiks mirtį ar atsidurs nelaisvėje. Prie gražių savo žodžių jis 
kaip karaliaus dovaną pridėjo mažą piniginę su auksinėmis monetomis 
kelionės išlaidoms. 

Keletą minučių prieš vidurnakų Kventinas, kaip buvo nurodyta, nu- 
ėjo į antrąjį kiemą ir sustojo ties Dofino bokštu, kur, kaip skaitytojas 
žino, laikinai gyveno grafaitės de Krua. Šioje susitikimo vietoje jis rado 
savo palydai paskirtus žmones su arkliais. Raiteliai laikė už pavadžių 
porą mulų, jau apkrautų nešuliais, tris romius arklius — abiem grafaitėms 
ir ištikimai kambarinei, — ir jam pačiam eiklų karo žirgą su plienu kaus- 
tytu balnu, žibančiu blyškioje mėnesienoje. Niekas nepratarė nė žodžio. 
Vyrai ramiai, tarsi sustingę, sėdėjo balnuose. Toje neaiškioje šviesoje 
Kventinas su pasitenkinimu išvydo, kad jie visi buvo ginkluoti ir rankose 
turėjo ilgas ietis. Jų buvo tik trys, bet vienas aiškia gaskoniška tarsena 
pašnibždėjo Kventinui, kad jų vadovas prisijungs anapus Turo. 

Tuo metu grotuotuose bokšto languose sumirgo žiburiai, rodantys, kad 
ir ten sujudimas, rengiamasi išvykti. Pagaliau mažos durelės bokšto apačio- 
je atsidarė, ir pasirodė trys moterys, lydimos apsiaustu susisupusio vyriškio. 
Jos tylomis užsėdo ant romių arklių, kurie stovėjo paruošti, o pėsčiasis jų 
palydovas žengė priešaky, atsakinėdamas slaptažodžiais ir rodydamas su- 
tartus ženklus budriems sargams, pro kurių postus jos jojo. Prasigavus pro 
vartus, pėsčiasis vyriškis, kuris lig šiol buvo tarsi jų vadovas, sustojo 1r tyliai, 
rimtai ėmė kažką kalbėti dviem priešaky jojančioms moterims. 

— Te Dievas laimina jus, valdove, — pasigirdo iš toli balsas, sujaudin- 
damas Kventino Dervardo klausą, — ir teatleidžia jums, net jeigu jūsų 
tikslai ne tokie kilnūs kaip jūsų žodžiai! Karščiausias mano noras — atsi- 
durti pas gerąjį Lježo vyskupą ir atsiduoti jo globai. 

Žmogus, kuriam buvo tarti šie žodžiai, kažką negirdimai sumurmėjo 
ir sugrįžo atgal pro vartus. Kventinui pasirodė, kad švystelėjus mėnesie- 
nai jis atpažino patį karalių. Matyt, susirūpinęs viešnių išvykimu, Liudvi- 
kas pats ryžosi jas išlydėti, kad kartais jos neapsigalvotų grįžti ar pilies 
sargyba dėl ko nors neprikibtų. 

Kai raiteliai atsidūrė už pilies vartų, kiek laiko reikėjo joti labai at- 
sargiai, norint išvengti duobių, žabangų ir kitokių pinklių, kurios buvo 
įrengtos pašaliečiams įkliūti. Tačiau gaskonas gerai žinojo šiuos labirin- 
tus, ir po ketvirčio valandos visa joja buvo už karališkojo Plesi parko 
ribų, nebetoli Turo miesto. 

Mėnulis, lig tol visą laiką bridęs per debesis, dabar iš jų išsipainiojo ir 
liejo savo žavią šviesą ant tokio pat žavaus gamtovaizdžio. 

Jojantieji regėjo gražuolę Luarą, išdidžiai sruvenančią per turtingiau- 
sias Prancūzijos lygumas, plaukiančią tarp krantų, kuriuos puošė bokš- 
tai ir terasos, alyvmedžiai ir vynuogynų plotai. Jie regėjo Turo miesto 
sienas, senąją Turenės sostinę, besistiebiančius didingus jos bokštus ir 
kuorus, kurie mėnesienoje atrodė balti. Už jų stūksojo didžiulė gotikinė 
Šventojo Gasjeno bažnyčia!““, kurią dievobaimingasis vyskupas Perpe- 
tuus, vėliau paskelbtas šventuoju, pastatė dar penktame šimtmetyje ir 
kurią Karolis Didysis bei jo įpėdiniai taip išplėtė ir padarė tokią archi- 
tektūros puošmeną, jog ji tapo pati gražiausia Prancūzijoje. Ten matėsi 
ir niūri masyvi pilis, kuri, kaip žmonės sakė, senais laikais buvusi Romos 
imperatoriaus Valentiniano rezidencija'?'. 

Nors nauja padėtis, kurioje Kventinas atsidūrė, užvaldė visas jo 
mintis, tai netrukdė jaunajam škotui, pripratusiam prie nykių, nors ir 
įspūdingų savo gimtųjų kalnų ir skurdaus net gražiausio tėviškės gam- 
tovaizdžio, žavėtis šiuo reginiu, kurį prašmatniausiai puošdami menas ir 
gamta, rodės, varžėsi tarpusavy. Bet tuojau pat jį grąžino prie dabartinių 
pareigų vyresniosios damos balsas, visa oktava aukštesnis už tą švelnų 
toną, kuriuo ištarė sudie karaliui. Išgirdęs, jog dama nori pasikalbėti su 
grupės vyresniuoju, vaikinas paragino arklį ir pagarbiai prisistatė. Gra- 
faitė Amelina ėmė jį kvosti. 

— Kuo jūs vardu ir koks jūsų laipsnis? 

Jis pasakė. 

— Ar jūs gerai susipažinęs su maršrutu? 

— Aš negaliu, — atsakė jis, — tvirtinti daug žinąs apie kelią, bet esu 
gavęs išsamius nurodymus. Pirmoje postovio vietoje mums bus duotas 
vadovas, visais atžvilgiais smulkiai susipažinęs su tolesnės mūsų kelionės 
maršrutu. Kolei kas raitelis, kuris neseniai prisijungė prie mūsų kaip ket- 
virtasis palydos asmuo, vadovaus iki pirmojo sustojimo. 

— O kodėl jūs buvote parinktas šiam uždaviniui, jaunasis sinjore? — 
paklausė dama. — Aš girdėjau, esate tas pats jaunuolis, kuris neseniai 
ėjote sargybą galerijoje, kur mes susitikome su Prancūzijos princese. Jūs 
atrodote jaunas ir neprityręs tokiam uždaviniui... Be to, esate neseniai 
Prancūzijoje ir kalbate kaip svetimšalis. 

— Aš privalau klausyti karaliaus įsakymų, madam, ir neturiu teisės jų 
svarstyti, — atsakė jaunasis karys. 

— Ar jūs bajoras? — pasigirdo naujas klausimas. 

— Galiu drąsiai tatai patvirtinti, madam, — buvo Kventino žodžiai. 

— O ar jūs nesate tas pats, kurį aš mačiau, kai buvau pakviesta pa- 
tarnauti karaliui toje užeigoje? — pasiteiravo ir jaunesnioji dama, bet 
droviu balsu. 

Tyliau, gal taip pat iš drovumo, Kventinas atsakė teigiamai. 

— Tada, man rodos, — pasakė grafaitė Izabelė savo giminaitei Ame- 
linai, — mes galime jaustis saugios šio jauno bajoraičio priežiūroje. Jis 
bent neatrodo panašus į žmogų, kuriam galima būtų patikėti išdavikišką, 
žiaurų uždavinį prieš dvi beginkles moteris. 

— Prisiekiu savo garbe, madam, — patikino Dervardas, — prisiekiu 
nesuterštu savo giminės vardu ir savo protėvių kaulais, kad negalėčiau, 
net jeigu kas man siūlytų visą Prancūziją ir Škotiją, nusikalsti išdavyste 
ar žiaurumu prieš jus. 

— Jūs kalbate gražiai, jaunikaiti, — tarė grafaitė Amelina, — bet mes 
įpratome girdėti gražias Prancūzijos karaliaus ir jo patikėtinių šnekas. 
Kaip tik tokios saldžios kalbos ir paskatino mus ieškoti prieglobsčio 
Prancūzijoje, nors Lježo vyskupo priebėga galėjo būti pasiekta su ma- 
žesne rizika negu dabar, arba mes galėjome atsiduoti Vokietijos impera- 
toriaus Vaclovo ar Anglijos Eduardo globai!“*. O ko verti pasirodė kara- 
liaus pažadai? Jis gėdingai slėpė mus uždarytas, liepė vadintis plebėjiškais 

vardais, laikė kaip kokias uždraustas prekes toje skurdžioje užeigoje. O 
mes juk, kaip tu žinai, Martona, — čia ji kreipėsi į savo tarnaitę, — niekad 
neužsidėdavom savųjų galvos papuošalų kitaip, kaip tik po baldakimu, 
ant trijų pakopų pakylos, o dabar buvome priverstos apsirenginėti pa- 
čios, stovėdamos ant paprastų grindų, lyg kokios dvi melžėjos. 

Martona patvirtino, kad jos ponia sakė tikrai liūdną tiesą. 

— Gerai, jei tai būtų buvusi pati didžiausia blogybė, brangioji gimi- 
naite, — atsiliepė grafaitė Izabelė. - Man nesunku buvo atsisakyti iškil- 
mingumo ir ceremonijų. 

— Bet ne kilmingos draugijos, - nesutiko vyresnioji grafaitė. — Tatai, 
mieloji mano dukterėčia, buvo neįmanoma. 

— Man nesunku buvo visko atsisakyti, brangioji teta, — atsakė Iza- 
belė tokiu balsu, kuris įsmigo jaunajam jų vadovui ir sargybiniui į pačią 
širdį, — atsisakyti visko, kad tik turėčiau saugų ir deramą prieglobstį. Aš 
negeidžiu, — ir, Dievas mato, niekada negeidžiau — duoti dingstį karui 
tarp Prancūzijos ir gimtosios mano Burgundijos, ar kad dėl manęs, mer- 
gaitės, žūtų žmonės! Aš tik meldžiau leidimo pasitraukti į Marmutjė vie- 
nuolyną ar į kurią kitą šventą buveinę. 

— Tu kalbi kaip kvailiukė, dukterėčia, — supeikė vyresnioji dama, - o 
ne kaip kilmingo mano brolio duktė. Gerai, kad dar yra nors vienas gy- 
vas žmogus, turintis bent truputį kilmingos Krua giminės dvasios. Juk 
aukštos kilmės dama gali būti atskirta nuo saulėje įdegusios melžėjos tik 
tuo, kad dėl vienos laužomos ietys, o dėl antrosios — tik lazdynų lazdos! 
Ar žinai, mergužėle, kad kai aš buvau visai jauna, vos šiek tiek vyresnė už 
tave, mano garbei įvyko garsusis Haflingemo turnyras. Iššaukėjų buvo 
keturi riteriai, o puolėjų atsirado net dvylika. Kova truko tris dienas ir 
kainavo dviem drąsiems riteriams gyvybę, vienas susilaužė nugarkaulį, 
vienas — raktikaulį, trys — kojas ir du — rankas, o kiek žaizdų ir guzų, net 
heroldai negalėjo suskaičiuoti. Ir šitaip Krua giminės damos visą laiką 
buvo pagerbiamos. Ak brangioji, jei turėtum nors pusę kilmingų savo 
protėvių išdidumo, būtum pasistengus kokiame nors dvare, kur damos 
meilė ir ginklo šlovė dar tebėra vertinami, surengti turnyrą, kuriame 
tavo ranka būtų atpildas nugalėtojui, kaip buvo su palaiminto atminimo 
tavo prosenele per iečių kautynes Strasbūre. Tada tu turėtum drąsiausią 


KVENTINAS DERVARDAS + 


Europos riterį, kuris gintų Krua giminės teises ir nuo Burgundijos prie- 
spaudos, ir nuo Prancūzijos klastos. 
— Mieloji teta, — atsiliepė jaunoji grafaitė, — bet senoji auklė man pa- 

ginklu laimėjo garsiajame Strasbūro turny- 
re garbiosios mano prosenelės ranką, tačiau vedybos nebuvo laimingos, 
nes jis dažnai barė, o kartais net ir mušė tą palaiminto atminimo mano 
prosenelę. 

— O kas čia tokio? — atkirto vyresnioji grafaitė, apimta romantiško 
susižavėjimo riterija. — Kodėl ta karinga ranka, pripratusi kirsti smūgius 
turnyruose, turėtų varžyti savo jėgą namie? Tūkstantį kartų verčiau leis- 
čiausi būti mušama du sykius per dieną vyro, kurio rankos bijo kiti kaip 
ir aš, negu būti žmona bailio, kuris neišdrįsta pakelti rankos nei prieš 
savo žmoną, nei prieš ką nors kitą! 

— O aš linkėčiau jums džiaugtis šitokiu smarkuoliu vyru, mieloji teta, 
visiškai nepavydėdama, — atsakė Izabelė. — Jeigu malonu žiūrėti, kaip 
laužomi kaulai turnyruose, tatai anaiptol nedera damų buduaruose. 

— O, juk ne kiekvienas garsus riteris būtinai turi mušti savo žmo- 
ną, — tarė grafaitė Amelina. — Tiesa, palaiminto atminimo mūsų protė- 
vis reingrafas Gotfrydas buvo šiek tiek šiurkštokas ir pratęs per daug 
gurkšnoti vyną... Tikras riteris tas, kuris moka būti avinėlis su damo- 
mis ir liūtas turnyruose. Štai kad ir Tibo de Montinji — telaimina jį 
Dievas! Pasaulis nėra matęs švelnesnio žmogaus! Niekada jis nebūtų 
ryžęsis pakelti rankos prieš savo žmoną, bet — o Šventoji Dievo Moti- 
na! — lengvai sumušęs bet kokį priešininką, jis namuose, miegamajame, 
leisdavosi apkuliamas gražiosios savo priešės — žmonos. Ką gi, pats 
kaltas... Jis taip pat buvo vienas iš Haflingemo turnyro dalyvių ir taip 
šauniai kovėsi, kad jeigu taip būtų patikę dangui ir jūsų proseneliui, jis 
būtų galėjęs turėti tokią madam Montinji, kuri būtų mokėjusi meiliai 
elgtis su švelniu jo charakteriu. 

Grafaitė Izabelė, dėl tam tikrų priežasčių vengianti šnekų apie Haf- 
lingemo turnyrą, kuris kaskart leisdavo pasilieti tetos gražbylystėms, 
patylėjo, ir pašnekesys nutrūko. Kventinas, būdamas mandagus ir gerai 
išauklėtas, pagalvojo, gal grafaitės jo varžosi, taigi nujojo pirmyn prie 
vadovo neva pasiteirauti dėl kelionės. 

Abidvi damos keliavo tylėdamos ir kalbėdamosi apie tai, kas neverta 
čia pasakoti, iki pradėjo aušti. Jie buvo joję jau keletą valandų, tad Kven- 
tinas susirūpinęs, kad jos nepavargtų, nekantravo sužinoti, ar dar toli 
arčiausio postovio vieta. 

— Aš jums ją parodysiu po pusvalandžio, — atsakė vadovas. 

— Ir tada paliksite mus kitam vadovui? — paklausė Kventinas. 

— Taip, sinjore šauly, — atitarė tas žmogus. — Mano kelionės visada 
trumpos ir tiesios. Jūs ir kiti, sinjore šauly, keliaujate lanku, o aš - visada 
tiesiu keliu kaip styga. 

Mėnulis dabar jau seniai buvo dingęs, rytuose vis ryškiau ėmė brėkšt 
aušra, ir pirmieji jos spinduliai švytėjo plyname mažo ežerėlio paviršiuje, 
kurio pakrante jie jau kuris laikas jojo. Ežerėlis tyvuliavo vidur plačios 
lygumos, kur ne kur apaugusios vienišais medžiais ar mažais guotais 
ir krūmynais, bet šiaip vietovė buvo gana atvira, ir netrukus kiekvieną 
daiktą galėjai gana aiškiai įžiūrėti. 

Kventinas dirstelėjo į žmogų, šalia kurio jojo, ir iš po užsmauktos, še- 
šėlį metančios plačiakraštės skrybėlės, kuri panėšėjo į Ispanijos valstiečio 
sombrerą, atpažino linksmą fizionomiją to paties Mažiaus Andrė, kurio 
pirštai sykiu su paniurėlio brolio Truazešelio visai neseniai taip bjauriai 
darbavosi apie jo kaklą. Apimtas pasibjaurėjimo, bet kartu ir baimės (nes 
jo tėvynėje į budelį žiūrima kone su prietaringu pasibaisėjimu), kurios nė 
kiek nesumažino laimingas išsigelbėjimas, Dervardas instinktyviai sukte- 
lėjo savo žirgo galvą į dešinę ir paspaudęs pentinu padarė šuolį į šalį, atsi- 
skirdamas nuo nekenčiamo bendro per kokias aštuonias pėdas. 

— Ohoho! - sušuko Mažius Andrė. — Prisiekiu šventąja Grevo Marija, 
jaunasis mūsų kareivis prisimena seną pažįstamą! Tikiuosi, tu nepyksti 
ant manęs, drauguži? Šioje šalyje kiekvienas pelnosi duoną kaip kas gali. 
Kol kas dar niekam nereikėjo gėdytis, kad buvo patekęs į mano rankas, 
nes aš ne blogiau už bet ką kitą moku pakabinti gyvą vaisių ant negyvo 
medžio. Be to, dar Viešpats man davė tokį linksmą būdą! Cha cha cha! 
Galėčiau tau papasakoti, kokius juokus krėsdavau, kol pasmerktasis nuo 
kopėčių apačios pasiekdavo kartuvių viršų; dievaži, turėdavau skubiai 
daryti savo darbą, kad vyrukai nemirtų besijuokdami ir tuo nepadarytų 
gėdos mano amatui. 


KVENTINAS DERVARDAS + 


Taip kalbėdamas jis pasuko savo arklį arčiau, kad sumažintų tarpą, 
kurį škotas buvo palikęs. 

— Klausykite, sinjore šauly! — kalbėjo jis, negalvodamas nutilti. - Ne- 
šnairuokime vienas į kitą! Aš visada atlieku savo pareigą be piktumo, 
lengva širdimi ir niekad nemyliu žmogaus labiau kaip tada, kai jam už- 
dedu ant kaklo apykaklę, įšvęsdamas jį į Šventojo Patibularijaus ordino 

„ kaip profoso kapelionas, garbusis vienuolis Vakoneldiablas*, 
mėgsta vadinti šventąjį profoso patroną. 

— Atsitrauk, niekingas padare! - sušuko Kventinas, kai įstatymo vyk- 
dytojas vėl mėgino priartėti. — Atsitrauk, arba aš būsiu priverstas pa- 
mokyti tave, kad laikytumeis atstumo, deramo tarp garbingų žmonių ir 
tokių išgamų. 

— Ėhėl! Štai koks jūs karštuolis! — atsiliepė Mažius Andrė. — Jeigu 
būtumėt pasakęs tarp dorų žmonių, tai būtų buvę šiek tiek panašu į 
tiesą, bet tie garbingi žmonės — tai tfu, brolyti! Man tenka darbuotis su 
jais kiekvieną dieną maždaug taip, kaip buvau besiimąs tamstelės. Bet 
nedrumsiu jums ramybės, draugaukit pats su savim. Norėjau pasiūlyti 
gertuvę Overnės vyno nuplauti visiems nesusipratimams, bet tamstelė 
atmetate mano mandagumą. Gerai. Būkite toks netašytas stuobrys, jei- 
gu norite. Aš niekada nesiginčiju su savo klientais... su savo kabalduok- 
liais, linksmaisiais straipakojais, su mielaisiais savo žaidimų draugu- 
žiais, kaip Žakas Mėsininkas vadina savo avinėlius, tuos, kuriems, kaip 
ir jūsų didenybei, ant kaktos užrašyta: „KILPA“. Ne, ne, tegu jie elgias 
su manim kaip patinka, vis tiek galų gale prireiks mano paslaugos. Ir 
tamstelė pamatysite, kai kitą kartą pateksite į Mažiaus Andrė rankas, 
kad jis moka atleisti įžeidimą. 

Viską susakęs, įžūliai mirktelėjęs ir dar garsiai čiaukštelėjęs liežu- 
viu, kaip kad žmonės ragina rambų arklį, Mažius Andrė pasuko į kitą 
kelio pusę, palikęs išdidųjį škotą gromuliuoti patyčias, kuriomis jį dos- 
niai pavaišino. 

Kventinui baisiai knietėjo paleisti prieš jį į darbą ietį ir kulti tol, kol 
ji sulūš, tačiau suvaldė pykų pagalvojęs, kad vaidas su tokiu tipu jam 

nepelnytų garbės niekur ir niekada ir kad bet koks ginčas šiomis aplin- 
kybėmis reikštų pareigos pažeidimą ir galėtų turėti labai pavojingų pa- 
darinių. Todėl jis susilaikė neišgiežęs apmaudo dėl taip ne laiku iškrėstų 
profesionalių monsinjoro pokštų ir su didžiausia viltim pagalvojo, gal jie 
nebus pasiekę gražiosios jo globotinės ausų, nes, reikia manyti, jai nebū- 
tų sudarę palankaus įspūdžio apie jį tai, kad jis buvo užpiltas tokiomis 
sarkastiškomis patyčiomis. 

Tačiau iš šių minčių jį greit pažadino abi damos, sykiu sušukdamos: 

— Pažvelkite atgal! Pažvelkite atgal! Dieve gailestingas, gelbėkite save 
ir mus... Mus vejasi! 

Kventinas tuojau pat atsigręžė ir pamatė, kad du ginkluoti kariai iš 
tikrųjų jojo iš paskos tokiu greičiu, jog netrukus turėjo juos pasivyti. 

— Tatai gali būti tik kas nors iš vyriausiojo profoso karių, patruliuo- 
jančių miške, — tarė jis. — Pažiūrėk, gal pažinsi, kas jie galėtų būti, — įsakė 
jis Mažiui Andrė. 

Mažius Andrė paklausė įsakymo. Paskui, atidžiai įsižiūrėjęs, persi- 
kreipė balne ir atsakė: 

— Šie žmonės, mielas pone, nėra nei jūsų, nei mano draugai. Jie —- nei 
šauliai, nei profoso žmonės. Man rodos, jie dėvi šalmus su nuleistais ant- 
veidžiais ir antkakliais. Kad juos kur skradžiai, tuos antkaklius, negaliu jų 
pakęsti! Visą valandą turi vargti su jais, iki atkrapštai kniedes. 

— Maloningosios damos, — kreipėsi Dervardas, nesiklausydamas Ma- 
žiaus Andrė, — jokite pirmyn, tik ne taip greitai, kad pasirodytų, jog bė- 
gate, bet vis dėlto greitai, kad turėtumėt laiko išvengti susitikimo, kuris 
tuoj įvyks tarp manęs ir šių mus sekančių žmonių. 

Grafaitė Izabelė pažvelgė į joms duotą vadovą ir kažką pašnibždėjo 
savo tetai. Šioji kreipėsi į Kventiną: 

— Mes pasitikime jumis, mielasis šauly, tad verčiau sutinkame rizi- 
kuoti, kad ir kas atsitiktų, ir likti su jumis, bet nejosime priekin su šiuo 
žmogum, kuris mums rodos toks įtartinas. 

— Darykite, kaip patinka, mielosios damos, - atsakė jaunuolis. - Mus 
vejasi tiktai du, ir nors jie būtų riteriai, kaip galima spėti iš ginklų, bet 
jeigu ketina užpulti, patirs, kaip škotas bajoras atlieka savo pareigą aki- 

vaizdoje tų, kurias turi apginti. Kuris, — paklausė jis, kreipdamasis į sar- 
gybinius, priskirtus jo palydai, — nori stoti šalia manęs ir sukryžiuoti ietis 
su šiais riteriais? 

Du kariai aiškiai svyravo nesiryždami, bet trečiasis, Bertranas Giujo, 
nusikeikė: 

— Po velnių, tebūnie jie ir karaliaus Artūro Apvaliojo stalo riteriai, aš 
išmėginsiu jų drąsą Gaskonijos garbės vardu"?!. 

Jam tai tariant du riteriai — o jie atrodė tikrai tokie esą — priartėjo 
prie jojančiųjų ariergardo — prie Kventino su drąsiuoju gaskonu, jau su- 
stojusių jų pasitikti. Riteriai buvo aklinai apsidengę puikiais nužvilginto 
plieno šarvais, bet neturėjo jokių ženklų, iš kurių būtų buvę galima juos 
atpažinti. Vienas artindamasis sušuko Kventinui: 

— Pone šauly, iš kelio! Mes atvykome iš jūsų perimti uždavinio, kuris 
nedera nei jūsų rangui, nei padėčiai. Verčiau leiskite šiomis damomis 
pasirūpinti mums, kuriems labiau tinka jas lydėti, ypač kai žinome, kad 
jūsų rankose jos yra mažne belaisvės. 

— Atsakydamas į jūsų reikalavimą, ponai, — atkirto Dervardas — pa- 
reiškiu, kad, pirma, aš vykdau pareigą, patikėtą man dabartinio mano 
valdovo, ir, antra, kad ir koks nevertas galėčiau būti, damos pageidauja 
likti mano globoje. 

— Šalin, nenaudėli! — suriko vienas užpuolikas. — Nejau tu, benamis 
elgeta, išdrįsi priešintis aukštos kilmės riteriams? 

— Aš jums iš tikrųjų priešinuosi, — sušuko Kventinas, — nes esate 
įžūlus ir neteisėtas užpuolikas. O jeigu ir būtų koks kilmės skirtumas 
tarp mūsų, nors kol kas to nežinau, jūsų nemandagumas tai jau pa- 
šalino. Išsitraukite kardą, o jei norite kautis ietimi, pajojėkite atgal 
įsibėgėjimui. 

Kol riteriai gręžė arklius ir jojo atgal apie pusantro šimto jardų, 
Kventinas, dirstelėjęs į damas, prigludo prie balno gugos, lyg melsdamas 
padrąsinti jį žvilgsniu, o tuo momentu, kai jos pamojavo jam skepetaitė- 
mis, abu užpuolikai jau buvo atsitraukę reikiamą nuotojį. 

Šūktelėjęs gaskonui laikytis kaip vyrui, Dervardas paragino savo žir- 
gą, ir keturi raiteliai, jodami visu greičiu, susitiko juos skiriančio ploto 

viduryje. Susidūrimas pasirodė lemiamas vargšui gaskonui, nes jo prieši- 
ninkas, nutaikęs ietį į veidą, neuždengtą antveidžio, pervėrė akį, smege- 
nis, ir šis nukrito negyvas nuo arklio. 

Užtat Kventinas, nors jam grėsė ta pati nesėkmė, linktelėjo balne 
taip mikliai, kad priešininko ietis, vos brūkštelėjusi per skruostą, pra- 
lėkė virš dešiniojo peties, o jo ietis, įsmigusi priešininkui į pačią krūti- 
nę, nutrenkė jį žemėn. Kventinas nušoko, norėdamas pakelti nukritu- 
siajam priešininkui šalmą, bet kitas riteris, kuris dar nebuvo prabilęs, 
matydamas savo draugo nesėkmę, stryktelėjo nuo arklio dar greičiau 
už Dervardą ir, apžergęs savo bičiulį, kuris gulėjo be sąmonės, sušuko 
Dervardui: 

— Dėl Viešpaties Dievo ir šventojo Martyno, lipk ant žirgo, drauguži, 
ir keliauk sau su savo moterų sijonais. Teišstimpa visi velniai, jos pridarė 
užtektinai bėdos šiam rytui. 

— Susimildamas, pone riteri, — tarė Kventinas, užgautas grasinamo 
tono, kuriuo buvo pasakytas šis patarimas, — pirma aš noriu pažiūrėti, su 
kuo turėjau reikalą, ir patirti, kas atsakingas už mano draugo mirtį. 

— Tu kol gyvas to nesužinosi ir niekam kitam nepasakysi, — atkirto ri- 
teris. — Keliauk sau ramiai, drauguži. Buvome neprotingi, kad trukdėme 
tau kelionę, ir už tai skaudžiausiai nukentėjome, nes tu padarei daugiau 
bėdos, negu tavo ir visos tavo gaujos gyvybės gali išpirkti. 

Išvydęs, kad Kventinas išsitraukė kardą ir artinasi, jis sušuko: 

— Na, jeigu spiriesi, tai šel 

Tai taręs jis kirto škotui į šalmą tokį smūgį, apie kokius, nors išaugęs 
šalyje, kur stiprūs smūgiai buvo dažnas dalykas, Kventinas buvo skaitęs 
tik romanuose. Priešininko kardas lyg žaibo blyksnys numušė pakeltą 
jaunojo kario ginklą ir, pasiekęs plieninį šalmą, perkirto jį perpus, bet 
palietė tk plaukus, daugiau žalos nepadarydamas. Kventinas, apsvaigęs, 
apdujęs ir parkritęs ant vieno kelio, valandėlę priklausė tik nuo riterio 
malonės, jeigu šis būtų panorėjęs kirsti antrą sykį. Bet ar pasigailėjęs 
vaikino jaunystės, ar susižavėjęs jo drąsa, o gal paskatintas kilnumo kau- 
tis garbingai, jis nepasinaudojo šiuo pranašumu. Per tą laiką Dervardas 
sutelkęs jėgas pašoko ir užpuolė priešininką visu smarkumu, pasiryžęs 

nugalėti ar mirti, bet nepametė ir proto, kad sėkmingai laimėtų šią dvi- 
kovą. Nutaręs antrą kartą išvengti tokio baisaus smūgio, kokį buvo ga- 
vęs, Kventinas parodė visą savo vikrumą, o kadangi buvo palyginti len- 
gviau apsišarvavęs, tai puolė priešininką, smogdamas jam iš visų pusių, 
nepaprastai staigiai, mikliai ir netikėtai. Riteriui su sunkiais šarvais sunku 
buvo gintis, ir jis greit nusikamavo. 

Veltui kilnusis Kventino priešininkas šaukė jam garsiai, kad „jiems ne- 
beliko jokios priežasties kautis ir kad jis nenori būti priverstas jį sužaloti“. 

Apimtas vien karšto noro išpirkti laikino savo pralaimėjimo gėdą, 
Dervardas ir toliau puolė jį žaibiškais smūgiais, čia grasindamas kardo 
ašmenimis, čia smaigaliu ir atidžiai stebėdamas priešininką, kurio prana- 
šumą jis ką tik taip baisiai patyrė, kad dabar galėtų atšokti atgal arba į šalį 
nuo siaubingo jo ginklo smūgių. 

— Na, tetraukia tave velnias, atkaklus ir įžūlus kvaily, — sumurmėjo 
riteris, — jei negali nusiraminti, kol dar nepraskelta galva! 

Sulig tais žodžiais jis pakeitė kovos taktiką: atsistojo, tarsi ketindamas 
gintis, ir, atrodė, pasitenkino ne kirsdamas, o atmušinėdamas smūgius, 
kuriuos Kventinas be paliovos bėrė. Taip elgdamasis riteris slapčia laukė 
momento, kada jaunasis kareivis, netekęs kvapo arba padaręs klaidin- 
gą ar neatsargų judesį, duos jam progą užbaigti dvikovą vienu smūgiu. 
Veikiausiai jam būtų pavykęs šis klastingas ketinimas, jei likimas nebūtų 
lėmęs kitaip. 

Dvikovai dar tebesant pačiame įkarštyje, būrys raitelių, prijodami ar- 
tyn, ėmė šaukti: 

— Liaukitės, karaliaus vardu! 

Abu kovotojai žengtelėjo atgal, ir Kventinas nustebęs išvydo, kad jo 
viršininkas lordas Krofordas jojo priešaky raitelių, kurie šitaip nutraukė 
jų grumtynes. Čia taip pat buvo Tristanas Atsiskyrėlis su keliais savo 
žmonėmis. Iš viso gal dvidešimt raitelių. 

XV SKYRIUS 
Vadovas 


Jis sakėsi esąs sūnus Egipto žemės, 
Jo protėviai garsieji žyniai buvę, 
Kariavę nuožmiai pie pries Izraehį 

Ir jojo branašą, suremdaai 

Ginklus su Levio sūnumis tr burtais 
Sutikdami Jehovos stebuklus, 

Ko! keršto angelas ablankė šalį 

Ir išžudytų birmginių raudojo 
Išminčius draug su vargšu prastuolu. 


Nežinomas autorius 


tvykus lordui Krofordui su sargyba, iš karto baigėsi susirėmi- 
mas, kurį mes mėginome aprašyti pastarajame skyriuje. 

Riteris, nusimetęs šalmą, skubiai padavė senajam lordui savo kardą 
tardamas: 

— Krofordai, aš pasiduodu. Bet čia... leiskite jums pašnibždėti į ausį... 
Susimildami, tik žodelį... Gelbėkite Orleano hercogą! 

— Kaip?.. Ką?.. Orleano hercogą! - sušuko škotų gvardijos viršinin- 
kas. — Kaip jis čia atsidūrė, tetraukia jį šėtonas? Tatai pražudys riterį 
karaliaus akyse visiems amžiams. 

— Neklausinėkite, — atsakė Diunua, nes čia buvo ne kas kitas, o 
jis. — Tai tik mano kaltė. Žiūrėkite, jis juda. Aš norėjau pasigrobti štai tą 

mergužėlę, padaryti ją savo žmona ir įsigyti plačias valdas, o matote, kas 
išėjo. Neleiskite arčiau savo gaujos, kad niekas čia jo nepamatytų. 

Tai taręs jis pakėlė Orleano hercogo antveidį ir šliūkštelėjo jam van- 
dens, pasemto iš čia pat esančio ežero. 

Kventinas Dervardas stovėjo tuo tarpu lyg griaustinio trenktas: tiek 
daug įvykių per tokį trumpą laiką! Išblyškęs jo priešo veidas patvirtino, 
jog jis nutrenkė ant žemės pirmąjį karališkąjį Prancūzijos princą ir buvo 
susikirtęs kardais su geriausiu jos kovotoju, garsiuoju Diunua. Ir viena, 
ir kita galėjo jam teikti tik garbę, tačiau ar tuo jis pasitarnavo karaliui ir 
kaip karalius į tai pažiūrės, buvo visai kitoks klausimas. 

Hercogas dabar atgavo sąmonę ir atsisėdęs galėjo girdėti, apie ką 
kalbasi Diunua su Krofordu. Diunua karštai įrodinėjo, kad pranešant 
šį atsitikimą karaliui nėra reikalo minėti kilniausiojo Orleano hercogo 
vardo, nes jis pats pasiryžęs prisiimti visą kaltę ir tikinti, kad hercogas 
dalyvavęs tik kaip jo draugas. 

Lordas Krofordas klausėsi įsmeigęs akis į žemę ir prorečiais atsidus- 
damas kraipė galvą. 

Pagaliau pakėlęs akis tarė: 

— Tu žinai, Diunua, kad dėlei tavo tėvo ir dėlei tavęs paties mielai 
norėčiau padaryti tau paslaugą. 

— Sau aš nieko neprašau, — atsakė Diunua. — Tu turi mano kardą, ir aš 
esu tavo belaisvis, tai ko daugiau reikia? Aš meldžiu dėl kilniojo princo, 
Prancūzijos vienintelės vilties, jeigu Dievas pasišauktų pas save dofiną. 
Jis atjojo čia, tik norėdamas pasitarnauti man... padėti man laimėti... Ir 
šiam žygiui iš dalies mane paskatino pats karalius. 

— Diunua, — tarė Krofordas, — jeigu kas kitas man pasakytų, kad tu 
atsitempei kilnųjį princą į šį pavojų dėl savų interesų, aš stačiai pasaky- 
čiau, kad tai melas. Ir dabar, nors pats tatai tvirtini, aš taip pat beveik 
negaliu patikėti, kad sakai tiesą. 

— Kilnusis Krofordai, — kreipėsi Orleano hercogas, dabar jau visiškai 
atsipeikėjęs, — jūs esate per daug panašus į savo draugą Diunua, kad galė- 
tumėte dėl jo apsirikti. Iš tikrųjų ne jis, o aš, pasidavęs beprotiškai aistrai, 
atsitempiau jį prievarta į žygį, kurio mes ėmėmės staiga ir neapgalvotai. 

Pažvelkite į mane visi, kas tik norite, — pridūrė jis atsistodamas ir kreip- 
damasis į kareivius. — Aš esu Liudvikas Orleanietis, pasiryžęs prisiimti 
bausmę už savo paikystę. Tikiuosi, karaliaus rūstybė kris tik ant manęs 
vieno, ir tai bus visai teisinga. O dabar, kadangi Prancūzijos karalaitis ne- 
privalo atiduoti savo kardo niekam — net jums, narsusis Krofordai, — tai 
sudie, šaunusis pliene! 

"Tai sakydamas jis išsitraukė kardą iš makščių ir sviedė į ežerą. Kardas 
švystelėjo ore kaip žaibas, tykštelėjo į vandenį, ir šis kaipmat jį prarijo. 

Visi liko stovėti nustebę ir nežinodami, ką daryti — tokios aukštos 
padėties ir toks garbingas asmuo buvo prasikaltėlis. Žinodami, kokias 
viltis į jį buvo sudėjęs karalius, visi suprato, koks pražūtingas gali būti 
princui šis žygis. 

Pirmasis prabilo Diunua. Priekaištingu įžeisto ir apvilto draugo tonu 
jis tarė: 

— Tai šit kaip! Jūsų didenybė nusprendėte, jog dar šį rytą jums dera 
išmesti geriausią savo kardą, paniekinti karaliaus malonę ir sykiu Diunua 
draugystę? 

— Mielas mano bičiuli, — tarė hercogas, — nejau pasakyti tiesą, ku- 
rios reikėjo jūsų saugumui ir mano garbei apginti, reiškia paniekinti jūsų 
draugystę? 

— Kodėl jums turėjo rūpėti mano saugumas, kilmingasis broli, aš 
norėčiau žinoti? — šiurkščiai atsiliepė Diunua. — Susimildamas, kas 
jums darbo, ar aš užsimaniau būti pakartas, pasmaugtas, įmestas į Lu- 
arą, nudurtas, sulaužytas ant rato, pakabintas geležiniame narve, gyvas 
palaidotas pilies požemyje ar kaip kitaip sunaikintas, kaip sumanytų 
karalius Liudvikas, norėdamas atsikratyti ištikimu pavaldiniu? Nėra ko 
jums mirkčioti, raukytis ir rodyti galva į Tristaną Atsiskyrėlį — aš ma- 
tau tą niekšą ne blogiau už jus. Bet lengvai jis nebūtų manęs paėmęs... 
Tačiau užteks apie mano saugumą. O kai dėl jūsų paties garbės, tai, 
prisiekiu šventosios Magdalenos drovumu, man rodos, kur kas geriau 
buvo nepradėti šios dienos žygio ar bent ištrinti pėdsakus. Dabar jūsų 
didenybė leidotės numetamas nuo arklio kažkokiam padūkusiam Ško- 
tijos pusberniui. 

— Cit, cit! — įsiterpė lordas Krofordas. - Negėdinkite jo aukštybės dėl 
to. Nebe pirmą kartą Škotijos vaikinai įveikia narsius riterius — džiau- 
giuosi, kad jaunuolis parodė narsą. 

— Tam aš neprieštarauju, — atsakė Diunua. — Bet jeigu jūs būtumėte 
pasirodę bent truputį vėliau, jūsiškėje šaulių gvardijoje galėjo atsirasti 
laisva vieta. 

— Taip, taip, — pritarė lordas Krofordas, — atpažįstu jūsų ranką ant 
šio perskelto šalmo. Kas nors numaukite jį nuo vaikino ir uždėkite jam 
mūsiškį gaubtą: plieninis jo pamušalas geriau apsaugos galvą negu tas 
sukiužęs puodas. Ir leiskite pasakyti jūsų šviesybei, kad patikimieji jūsų 
šarvai taip pat neliko be šaunių škotiškų smūgių žymių... Bet, Diunua, 
dabar aš turiu prašyti Orleano hercogą ir jus sėsti ant arklių ir joti paskui 
mane, nes man įsakyta ir pavesta pristatyti jus vienur, nors mano gera 
širdis būtų linkusi nulydėti visai kitur. 

— Ar galiu aš tarti vieną žodį, milorde Krofordai, toms gražiosioms 
damoms? — paklausė Orleano hercogas. 

— Nė vieno skiemens, — atsakė lordas Krofordas. —- Aš esu per daug 
geras bičiulis jūsų didenybei, kad leisčiau šitokią paikybę. 

Paskui, kreipdamasis į Kventiną, pridūrė: 

— Jūs, jaunuoli, atlikote savo pareigą. Vykdykite toliau uždavinį, kuris 
jums patikėtas. 

— Atsiprašau, milorde, — tarė Tristanas įprastu šiurkščiu tonu, — tegul 
jaunuolis susiranda kitą vadovą. Aš negaliu apsieiti be Mažiaus Andrė, 
kai jam, iš viso ko atrodo, bus gerokai darbo. 

— Vaikinui tereikia visą laiką nenukrypti nuo vingiuojančio kelio, — 
tarė Mažius Andrė, dabar išjojęs priekin, — ir pasieks tą vietą, kur jo 
lauks žmogus, skirtas būti jam vadovu. Aš nė už tūkstantį dukatų ne- 
atsitrauksiu šiandien nuo savo viršininko. Esu pakoręs daugybę riterių 
ir skvairų, turtingų oldermenų ir burmistrų... Net grafų ir markizų esu 
lytėjęs savo rankomis... Bet, hm... — jis dirstelėjo į Orleano hercogą, 
lyg duodamas suprasti, kad labai norėtų papildyti sąrašą karališkuoju 
princu. — Cha cha, Mažiau Andrė, apie tave žmonės skaitys istorinėse 
kronikose! 

— Kaip jūs leidžiate savo storžieviams šitaip kalbėti, girdint tokiems 
asmenims? — paklausė Krofordas, rūsčiai pažvelgdamas į Tristaną. 

— Kodėl jo nesudraudžiate jūs pats, milorde? — niūriai atkirto 
Tristanas. 

— Nes iš čia esančiųjų tik jūsų ranka gali sušerti jam, tuo nepažemin- 
dama savęs. 

— Tada ir tvarkykite savo žmones, milorde, o aš atsakysiu už savus, — 
atrėžė vyriausias profosas. 

Lordas Krofordas, rodės, buvo kažką piktai beatsakąs, tačiau, matyt, 
apsigalvojo, staiga atsuko nugarą Tristanui ir, paprašęs Orleano hercogą 
ir Diunua joti jam iš šalių, mostu atsisveikino su damomis. Paskui dar 
kreipėsi į Kventiną: 

— Telaimina tave Dievas, bernaiti, — pasakė jis. — Tu pradėjai tarnybą 
narsiai, nors nelaimingame žygyje. 

Kai jie buvo benujoją, Kventinas išgirdo, kaip Diunua šnabždomis 
paklausė Krofordą: 

— Ar jūs mus vesite į Plesi pilį? 

— Ne, nelaimingasai, papaikėli mano drauge, — atsakė Krofordas at- 
sidusdamas. — Į Lošą. 

Į Lošą"*! Lyg pakasynų varpas sugaudė šis žodis jaunojo škoto 
širdyje. 

Taip vadinosi pilis ar, veikiau, kalėjimas, dar siaubingesnis už pačią 
Plesi. Jaunuoliui buvo tekę girdėti pasakojant, kad ten slapčia vykdavo 
tokios žiaurybės, kokiomis net Liudvikas gėdijosi suteršti vidines savo 
paties rezidencijos patalpas. Šioje siaubo vietoje buvo keli aukštai pože- 
mių, kurių ne visus žinojo net patys sargai. Tai buvo gyvųjų kapai, kur 
patekęs žmogus nieko daugiau negalėjo tikėtis, tik iki gyvenimo galo 
kvėpuoti užterštą orą ir maitintis duona su vandeniu. Šioje kraupioje pi- 
lyje taip pat buvo tos klaikiosios kameros, vadinamos narvais, kuriuose 
nelaimingas kalinys negalėdavo nei stačias atsistoti, nei išsitiesęs atsigul- 
ti. Sakoma, kad tai buvęs kardinolo Baliu* išradimas. 


* Jis pats kalėjo viename iš tokių urvų daugiau kaip vienuolika metų. 

Nenuostabu, kad, išgirdęs šios siaubingos vietos vardą ir pagalvojęs, 
jog iš dalies per jį ten pateko dvi tokios kilmingos aukos, jaunasis škotas 
didžiai nuliūdo ir jojo kurį laiką nuleidęs galvą, akis įsmeigęs į žemę, 
kankinamas skaudžių apmąstymų. 

Kadangi dabar jis vėl atsidūrė būrio priešakyje ir jojo nurodytu keliu, 
tai grafaitė Amelina, pasinaudodama proga, jam tarė: 

— Man rodos, mielasis pone, jūs gailitės, kad, riteriškai kaudamasis už 
mus, laimėjote kovą? 

Jos klausimas nuskambėjo gana ironiškai, bet Kventinas buvo taktiš- 
kas ir atsakė paprastai ir nuoširdžiai: 

— Aš nesigailiu nieko, kas padaryta tarnaujant tokioms damoms kaip 
jūs. Bet jeigu nebūtų reikėję apsaugoti jūsų, būčiau labiau linkęs kristi 
nuo tokio narsaus kario kaip Diunua kardo, negu kad per mane toks 
žymus riteris ir nelaimingas jo giminaitis Orleano hercogas pateks į tuos 
kraupius požemius. 

— Vadinasi, tai buvo Orleano hercogas, — tarė vyresnioji dama, grįžtel- 
dama į savo dukterėčią. — Man taip pasirodė net iš tolo, kai stebėjome su- 
sidūrimą. Matai, mergužėle, kuo mudvi galėjome tapti, jeigu tas klastingas 
ir godus monarchas būtų leidęs mums rodytis savo dvare. Pirmasis kara- 
liškasis Prancūzijos princas ir narsusis Diunua, kurio vardas žinomas taip 
plačiai, kaip ir didvyrio jo tėvo... Šis jaunas bajoraitis atliko savo pareigą 
šauniai ir puikiai, bet, sakyčiau, gaila, kad jis nekrito garbingai, nes ne vietoj 
parodytas jo narsumas sutrukdė tiems riteriams tapti mūsų išgelbėtojais. 

Grafaitė Izabelė atsakė griežtai ir beveik piktai — taip energingai kal- 
bant Kventinas dar nebuvo jos girdėjęs. 

— Madam, - tarė ji, — jei nežinočiau, kad jūs juokaujate, pasakyčiau, 
kad atsiliepiate nedėkingai apie narsų mūsų gynėją, kuriam esame sko- 
lingos gal daugiau, negu įsivaizduojate. Tegu tik šiems riteriams būtų pa- 
sisekęs neapgalvotas jų žygis ir jie būtų įveikę mūsų palydą, tai ar neaiš- 
ku, kad atvykus karališkajai gvardijai mes būtume tapusios belaisvėmis 
kartu su jais? O aš lieju ašaras ir netrukus užsakysiu mišias už tą narsų 
karį, kuris krito, ir tikiuosi, — pridūrė ji kiek droviau, — kad tas, kuris liko 
gyvas, priims didžią mano padėką. 

Kai Kventinas grįžtelėjo į ją, ketindamas deramai atsakyti į jos žo- 
džius, ji išvydo kraują, tekantį jo skruostu. 

— Šventoji Dievo Motina, jūs sužeistas! — sušuko ji, didžiai susijaudi- 
nusi. — Jis kruvinas! Nulipkite nuo žirgo, sere, ir leiskite aprišti žaizdą. 

Nors Dervardas ir mėgino aiškinti, kad sužeidimas visai menkas, 
jam vis vien teko nulipti, atsisėsti ant kauburio ir nusiimti šalmą, o da- 
mos de Krua, kurios, kaip ir mūsų laikų moterys, tarėsi išmanančios šį 
tą apie gydymą, nuplovė jam tuo tarpu žaizdą, sustabdė kraują ir aprišo 
jaunesniosios grafaitės skepetaite, kad neprieitų oras, kaip reikėjo pagal 
joms žinomą gydymo būdą. 

Mūsų laikais kavalieriai retai arba niekad nesti sužeidžiami dėl damų, 
o damoms beveik netenka aprišinėti žaizdų. Tuo mažiau pavojaus ir vie- 
niems, ir kitoms! Kokie pavojai gresia kavalieriams — čia savaime supran- 
tama, tačiau ir aprišti žaizdą, net tokią menką kaip Kventino, buvo gal 
net pavojingiau, negu ją gauti. 

Mes jau minėjome, kad sužeistasis buvo itin dailus jaunikaitis. Kai jis 
nusiėmė šalmą ar, teisingiau sakant, plieninį gaubtą, gražios ir vešlios jo 
garbanos užkrito ant linksmo jauno veido, paraudusio iš susidrovėjimo 
ir džiaugsmo. 

Ir jaunesnioji grafaitė, laikydama skepetą prie žaizdos, kol teta ranki- 
nuke kuitėsi vaistų, buvo sykiu ir sutrikusi, ir susižavėjusi — ją apėmė gai- 
lesys sužeistajam ir dėkingumas už jo paslaugas, o dėl to malonus jo vei- 
das ir gražūs bruožai jai atrodė dar patrauklesni. Žodžiu, likimas, rodės, 
tyčia sumanė šį įvykį, norėdamas galutinai sutvirtinti tą paslaptingą ryšį, 
užmegztą daugybės smulkių ir iš pažiūros atsitiktinių aplinkybių tarp šių 
dviejų žmonių, kurie, nors labai skirtingi padėtimi ir turtu, didžiai panė- 
šėjo jaunyste, grožiu ir romantiškai žaviu linkimu vienas į kitą. 

Todėl nenuostabu, kad nuo šios akimirkos mintys apie grafaitę 
Izabelę, jau ir taip įsikerojusios vaizduotėje, turėjo galutinai užvaldyti 
Kventino širdį. O ir mergina, nors jos jausmai nebuvo tokie aiškūs, 
— bent ji pati to nenuvokė, — taip pat ėmė galvoti apie jaunąjį savo gy- 
nėją, kuriam ką tik buvo padariusi tokią įdomią paslaugą, su didesniu 
susižavėjimu negu apie kurį kitą iš to viso tunto aukštų didikų, kurie 

pastaruosius porą metų ją persekiojo ir garbino. Jeigu ji dabar kada ir 
prisimindavo tą niekam tikusį hercogo Karolio favoritą Kampo-Basą, 
jo veidmainišką fizionomiją, žemą, išdavikišką sielą, kreivą kaklą, žvai- 
ras akis, tai jo išvaizda jai tapdavo dar šlykštesnė, ir širdies gilumoje ji 
tvirtai nutarė, kad joks smurtas neprivers jos sutikti su tokiomis ne- 
kenčiamomis vedybomis. 

O geroji grafaitė Amelina de Krua, — gal todėl, kad vertino vyrišką 
grožį ir juo žavėjosi taip, kaip kadaise, prieš penkiolika metų (jai dabar 
buvo mažiausiai trisdešimt penkeri, jeigu tos kilmingosios giminės me- 
trikaciniai įrašai bylojo tiesą), o gal todėl, kad pagalvojo, jog iš pradžių 
neįvertinusi tinkamai jaunojo gynėjo paslaugų ir buvusi ne tokia dėkin- 
ga, kaip privalėjo, — ėmė, šiaip ar taip, palankiau žiūrėti į Dervardą. 

— Mano dukterėčia, — tarė ji, — padovanojo jums skepetaitę žaizdai 
aprišti. O aš jums duosiu kitą — pagerbti jūsų narsai ir padrąsinti toles- 
niems riteriškiems žygiams. 

Tai sakydama ji padavė jam mėlyną, puošniais sidabriniais siūlais iš- 
siuvinėtą skarelę ir parodė į savo arklio gūnią, į plunksnas ant jojimo 
kepuraitės, kad jis įsidėmėtų, jog skarelė tos pačios spalvos. 

Tų laikų mada reikalavo priimti šitokią malonę pagal tam tikras taisyk- 
les, ir Kventinas deramai tai atliko: jis užsirišo skarelę virš alkūnės. 'Ta- 
čiau atliko šią pagarbumo ceremoniją ne taip noriai ir ne taip galantiškai, 
kaip būtų padaręs kitu metu ir kitomis aplinkybėmis. Ir nors paprotys 
ryšėti šitokią damos dovaną buvo tik paprastas mandagumas, Dervardas 
mieliau būtų geidęs gašuotis ant rankos ta skepetaite, kuria buvo aprišta 
Diunua kardo padaryta žaizda. 

Visa joja keliavo toliau. Kventinas jojo greta damų, į kurių draugiją, 
atrodė, dabar buvo be žodžių priimtas. Tačiau jis daug nekalbėjo, tylo- 
mis džiaugdamasis laiminga savo būsena, kurią išgyvendamas žmogus 
paprastai vengia parodyti tikrus jausmus. Grafaitė Izabelė kalbėjo dar 
mažiau, tad šnekiausia buvo grafaitė Amelina, kuri nė neketino nutrauk- 
ti pokalbio. Norėdama supažindinti jaunąjį šaulį, kaip ji pasakė, su rite- 
rystės principais ir papročiais, ji smulkiai, išsamiai papasakojo jam apie 
Haflingemo turnyrą, kur jinai kadaise dalijo prizus nugalėtojams. 

Nelabai domėdamasis, nors man skaudu tai pasakyti, puikiai nupa- 
sakotais turnyro vaizdais ar heraldiniais įvairių Flandrijos ir Vokietijos 
riterių ženklais, kuriuos toji dama išskaičiavo su negailestingu tikslumu, 
Kventinas ėmė lyg ir nerimauti, ar kartais jie neprajojo tos vietos, kur 
turėjo laukti vadovas. Tai būtų buvusi baisiausia nesėkmė, grasanti jam 
didžiausiais nemalonumais. 

Kol Kventinas dvejojo, ar nevertėtų pasiųsti atgal vieno iš savo pa- 
lydovų patikrinti, staiga pasigirdo rago garsai, ir, dirstelėjęs į tą pusę, iš 
kur jie sklido, jis išvydo atšuoliuojantį raitelį. Mažas, gauruotas, baikš- 
tus ir neišdresuotas jo arkliukas priminė Kventinui kalnietišką tėvynės 
arklių veislę. Tik šis buvo lieknesnių kojų ir, nors atrodė ne eiklesnis už 
škotiškuosius, iš tikrųjų lėkė kur kas mitriau. Ypač skyrėsi galva — Ško- 
tijos arkliukų galva dažnai esti stambi ir sunki, o šito buvo mažytė, 
taisyklinga, dailiu snukiu, didelėmis žiburiuojančiomis akimis ir išplės- 
tomis šnervėmis. 

Raitelis atrodė dar keistesnis už arklį, kuriuo jojo, nors ir arklys bai- 
siausiai skyrėsi nuo prancūziškų. Raitelis valdė arkliuką gana mikliai, 
nors jo kojos buvo plačiose balnakilpėse, panašiose į semtuves ir taip 
aukštai parištose, kad keliai siekė kone balno gugą. Ant galvos jis ryšėjo 
mažą raudoną turbaną, ant kurio, sidabrine sagtim pritvirtinta, laikėsi 
purvina plunksna. Jo liemenė, panaši į palaidines, nešiojamas stradio- 
tų"? (tų kariuomenės dalinių, kuriuos venecijiečiai tuo metu surinkdavo 
provincijose, esančiose į rytus nuo jų įlankos), buvo žalios spalvos ir iš- 
gražinta auksiniais apsiuvais. Baltos labai plačios kelnės, anaiptol ne per 
švariausios, buvo parištos žemiau kelių, ir tamsios raitelio kojos karojo 
basos, tik apraizgytos raiščiais, laikančiais prie pėdų sandalus. Raitelis 
neturėjo pentinų, tačiau didelių balnakilpių briaunos buvo tokios aštrios, 
kad jomis jis galėjo priversti paklusti bet kokį arklį. Ant raudonos pla- 
čios juostos šiam keistuoliui dešinėje kabojo durklas, o kairėje trumpas 
lenktas maurų kardas. Ant nušiurusio diržo per petį kabaldžiavo ragas, 
kuriuo jis sutrimitavo pranešdamas, jog; artinasi. Jo rudą, įdegusį veidą 
su skysta barzdele ir veriančiomis tamsiomis akimis, dailiomis lūpomis 
ir nosimi būtum galėjęs palaikyti gražiu, jei ne juodos susivėlusios gar- 

banos, kurios krito ant to veido, ir kraupus liesumas, rodantis jį esant 
veikiau laukinį, o ne civilizuotą žmogų. 

— Jis taip pat čigonas! — tarė damos viena kitai. — Šventoji Marija, 
nejau karalius vėl pasitikės tais valkatomis? 

— Jums leidus aš apklausiu tą žmogų, — pasakė Kventinas, — ir pasi- 
stengsiu išsiaiškinti, ar galima juo pasitikėti. 

Dervardas, kaip ir grafaitės de Krua, iš šio žmogaus drabužių ir iš- 
vaizdos pažino, kad tai buvo vienas iš tų bastūnų, su kuriais jį kad kiek 
būtų sumaišę greitai besidarbuodami Truazešelis ir Mažius Andrė. To- 
dėl jis taip pat visai pagrįstai susirūpino pagalvojęs, jog tikrai pavojinga 
pasitikėti tokiu bastūnu. 

— Ar pats atvykai čia mūsų sutikti? — pradėjo klausinėti Dervardas. 

Nepažįstamasis linktelėjo. 

— Ir kokiu tikslu? 

— Nuvesti jus į Lježą, pas tą... 

— Į vyskupo rezidenciją? 

Čigonas vėl linktelėjo. 

— Kuo gali įrodyti, kad mes tavimi galime pasitikėti? 

— Niekuo kitu, tik sena dainele, - atsakė čigonas ir uždainavo: 


Kovo nudėjo bažas šerną, 
Garbė — karaliui, 0 ne tarnui. 


— Gerai, — tarė Kventinas. — Tai vesk, drauguži. O mudu tuojau pa- 
sikalbėsime. 

Prijojęs tuo tarpu prie damų, jis pasakė: 

— Dabar neabejoju, kad šis žmogus yra tas, kurio laukėme, nes pasa- 
kė slaptažodį, žinomą tik man ir karaliui. Bet aš dar pašnekėsiu su juo ir 
pasistengsiu įsitikinti, kiek jis patikimas. 

XVI SKYRIUS 
Bastūnas 


Aš laisvas kaip tr žmonės birmutiniai, 
Kada įstatymais bavergt laukinių 
Miškuos dar nieks nedrįso, nemėgino. 


„Granados užkariavimas“ !** 


ol Kventinas ramino damas aiškindamas, kad šis didžiai keistas 

| žmogus yra jų vadovas, kurį buvo žadėta atsiųsti, jis pastebėjo 

(nes akylai sekė čigoną, kaip ir šis jį), jog čigonas visą laiką atsigręžęs jų 

pusėn ir balne sėdi persisukęs, išsilenkęs kaip beždžionė, kad būtų pato- 
giau atidžiai juos stebėti. 

Nelabai patenkintas tokia jo poza, Kventinas prijojo artyn ir, kai šis 
staiga žmoniškai atsisėdo ant arklio, tarė: 

— Man rodos, drauguži, pats būsi aklas vadovas, jeigu daugiau žiūrėsi 
į arklio uodegą, o ne į ausis. 

— Net būdamas iš tikrųjų aklas, — atsiliepė čigonas, — aš nė kiek ne 
blogiau pervesčiau jus per šį kraštą ar per kurią kitą provinciją šioje 
Prancūzijos dalyje. 

— Bet juk tu ne prancūzas? — pasiteiravo škotas. 

— Ne, - atsakė vadovas. 

— Tai kur tada yra tavo tėvynė? — vėl paklausė Kventinas. 

— Niekur, — atsakė vadovas. 

— Kaip — niekur? — pakartojo škotas. 

— Niekur, — tarė čigonas. — Aš esu zingaras, čigonas, egiptietis ar dar 
koks kitas, kaip europiečiams patinka vadinti mano tautiečius skirtingo- 
mis savo kalbomis, bet tėvynės neturiu. 

— Ar tu krikščionis? — toliau teiravosi škotas. 

Čigonas papurtė galvą. 

— Šunie! — sušuko Kventinas, nes tomis katalikybės klestėjimo dieno- 
mis maža buvo tolerancijos. — Tai tu garbini Mahometą? 

— Ne, — abejingai ir trumpai atsakė vadovas, kuris neatrodė nei už- 
gautas, nei nustebintas jaunuolio šiurkštumo. 

— Vadinasi, esi pagonis ar koks kitoks nekrikštas? 

— Aš neišpažįstu jokios religijos, — paaiškino čigonas. 

Dervardas krūptelėjo. Nors jis buvo girdėjęs apie saracėnus ir stab- 
meldžius, jam nė karto nebuvo atėję į galvą, kad galėtų būti genčių, ku- 
rios iš viso neturi tikėjimo. Atitokęs iš nuostabos, jis paklausė vadovą, 
kur šis paprastai gyvenąs. 

— Kur pasitaiko, — atsakė čigonas. — Aš neturiu namų. 

— Tai kur tu laikai savo gerą? 

— Išskyrus drabužius, kuriuos dėviu, ir arklį, ant kurio joju, aš nieko 
daugiau neturiu. 

— Bet tu gražiai apsirengęs ir šauniai jodinėji, — tarė Dervardas, — tai 
iš ko gyveni? 

— Aš valgau, kada esu alkanas, geriu, kada ištrokštu, ir neturiu jokių 
kitų pragyvenimo lėšų, tik tas, kurios atsitiktinai patenka po ranka. 

— Kokius įstatymus tu pripažįsti? 

— Jokių. Klausau tik to, kas man patinka, arba kai būnu priverstas, — 
atsakė čigonas. 

— Kas tavo vadas ir kas tau įsakinėja? 

— Mūsų giminės vyresnysis... Jeigu aš jį pripažįstu, — atšovė vado- 
vas. — Šiaip niekas man neįsakinėja. 

— Vadinasi, — tarė nustebęs Kventinas, — jūs neturite viso to, kas sieja 
kitus žmones... Jūsų giminė neturi nei įstatymų, nei vado, nei pastovių 
pragyvenimo lėšų, nei namų. Jūs neturite, tepasigaili jūsų dangus, nė 

tėvynės... Ir teapšviečia ir teatleidžia jums dangus, jūs netikite Dievo! Tai 
kas jums lieka, jeigu neturite religijos, namų židinio, jokios vyresnybės? 

— Aš turiu laisvę, — atkirto čigonas. — Prieš nieką nešliaužioju, nieko 
neklausau, nieko negerbiu. Einu, kur noriu, gyvenu, kaip galiu, ir mirštu, 
kada ateina mano valanda. 

— Bet tu gali iškart būti nubaustas mirtim, jeigu to užsigeis bet kuris 
teisėjas? 

— Tebūnie taip, — sutiko čigonas. - Anksčiau ar vėliau — vis tiek teks 
numirti. 

— O jeigu būsi pasodintas į kalėjimą? — klausinėjo škotas. — Tai kur 
tada toji tavo laisvė, kuria gyreisi? 

— Mano mintys bus laisvos, — atsakė čigonas. — Jų niekas nesupan- 
čios, O jūsiškės, net kai rankos ir kojos laisvos, yra sukaustytos jūsų įsta- 
tymų ir prietarų, jūsų prisirišimo prie kurios nors vietos ir keisčiausių 
prasimanytų papročių. Tokie kaip aš yra laisvi dvasia, nors mūsų rankos 
grandinėse. O jūsų protas įkalintas net tada, kai rankos visiškai laisvos. 

— Bet juk tavo proto laisvė, - tarė škotas, — nepalengvina skausmo, 
kurį kenčia sukaustytos rankos. 

— Jei nelabai ilgai, tatai galima pakęsti. Jeigu nepasiseka ištrūkti į lais- 
vę pačiam ir nesulaukiu pagalbos iš draugų, visada galiu numirti, o mirtis 
yra pati didžiausia laisvė. 

Ilgokai jie abu tylėjo, paskui Kventinas vėl paklausė: 

— Vadinasi, jūs — klajokliai, nežinomi europiečiams. Iš kur esate kilę? 

— Aš pats to nežinau, — atsakė čigonas. 

— Kada pagaliau paliksite šią karalystę ir išsidanginsite į tą žemę, iš 
kur atėjote? — paklausė škotas. 

— Kada išmuš paskutinė mūsų klajonių valanda, — toks buvo vado- 
vo atsakas. 

— Ar jūs nesate kilę iš tų Izraelio giminių, kurios buvo išvarytos ne- 
laisvėn'“* anapus didžiosios Eufrato upės? — paklausė Kventinas, prisi- 
minęs mokslus, kurių buvo mokytas Aberbrotiko vienuolyne. 

— Tada mes būtume turėję jų tikėjimą ir laikęsi jų papročių, — atsa- 
kė čigonas. 

— Kuo tu vardu? - pasiteiravo Dervardas. 

— Mano tikrą vardą žino tik mano gentainiai. Žmonės, negyvenantys 
mūsų palapinėse, vadina mane Heiradinu Mograbinu, — tai yra Heiradi- 
nu Afrikos Mauru. 

— Tu kur kas geriau šneki negu tie, kurie nuolatos gyvena su jūsų 
laukine gauja, — tarė škotas. 

— Aš šio to išmokau šiame krašte, — paaiškino Heiradinas. —- Kai dar 
buvau vaikas, mūsų gentį persekiojo žmonių medžiotojai.* Mano mo- 
tinos galvą pervėrė strėlė, ir ji mirė. Aš tūnojau susuktas į skarą jai ant 
pečių, ir mane paėmė persekiotojai. Kažkoks kunigas išsiprašė mane iš 
profoso šaulių ir keletą metų mokė prancūziškų mokslų. 

— Kodėl tu atsiskyrei nuo jo? — teiravosi Dervardas. 

— Pavogiau iš jo pinigus... ir Dievą, kurį jis garbino, — atsakė Heira- 
dinas kuo ramiausiai. — Aptikęs jis primušė mane. Tada aš jį nudūriau 
peiliu, pabėgau į mišką ir vėl susiradau saviškius. 

— Niekšas! — sušuko Dervardas. - Kaip galėjai nužudyti savo geradarį? 

— O ar aš prašiau jo geradarystės? Čigoniukas — tai ne kambarinis 
šunytis, kuris už maisto trupinį laižo kojas šeimininkui ir šliaužioja mu- 
šamas. Čigoniukas — tai mažas vilkiukas, kuris pirma proga nutraukė 
grandinę, sudraskė savo šeimininką ir grįžo į girios tankynę. 

Vėl stojo tyla, ir vėl prabilo jaunasis škotas, stengdamasis kuo dau- 
giau sužinoti apie įtartino savo vadovo būdą ir tikslus. 

— Ar tiesa, — paklausė jis Heiradiną, — kad tavo gentainiai, nors ir 
bemoksliai, gali numatyti žmogaus ateitį? Juk to nesugeba net labiau 
išprususios visuomenės išminčiai, filosofai ir teologai? 

— Mes galime, - patvirtino Heiradinas, — ir tai teisybė. 

— Kaip gali būti, kad tokia didelė dvasinė dovana suteikta tokiai nie- 
kingai genčiai? — paklausė Kventinas. 

— Kaip man tatai paaiškinti?.. — valandėlę mąstė Heiradinas. — Gerai, 
paaiškinsiu, bet tik tada, kai jūs man paaiškinsite, kodėl šuo gali susekti 


* Heiradinas turi galvoje karaliaus kareivius, kurie pagal įsakymą naikindavo 
čigonų taborus. (Vertėjo pastaba.) 

žmogų pagal pėdsakus, nors žmogus, kur kas kilnesnis gyvūnas, neturi 
galios susekti šuns pagal pėdsakus. Šie sugebėjimai, kurie atrodo jums 
tokie įstabūs, mums yra įgimti. Iš veido ir delno linijų mes galime pasa- 
kyti ateitį tiems, kurie teiraujasi, su tokiu pat tiktumu, kaip jūs pavasarį iš 
medžio žiedų nustatote, kokį vaisių derlių tas medis išaugins. 

— Aš netikiu tais jūsų sugebėjimais ir juokiuosi iš jų. 

— Nesijuokite, pone riteri, - tarė Heiradinas Mograbinas. — Aš galiu 
jums pasakyti, kad ir kokią išpažintumėt religiją, jog dievaitė, kurią gar- 
binate, joja kartu su mumis. 

— Nutilk! —- sušuko nustebęs Kventinas. —- Nė žodžio daugiau, jei nori 
gyventi! Atsakinėk tik tai, ko klausiu. Ar tu gali būti ištikimas? 

— Galiu... Visi žmonės gali, — atkirto čigonas. 

— Bet ar būsi ištikimas? 

— Ar jūs labiau patikėsite, jeigu aš prisieksiu? — pašaipiai atrėžė 
Mograbinas. 

— Atsimink — tavo gyvybė mano rankose, — pagrasino jaunasis škotas. 

— Smokite ir pamatysite, ar aš bijau mirti, — pareiškė čigonas. 

— Ar pinigai užtikrintų tavo ištikimybę? — paklausė Dervardas. 

— Ne, jeigu ir be jų aš nenorėsiu būti ištikimas, — atitarė pagonis. 

— Tad kuo galėčiau tave palenkti? — teiravosi škotas. 

— Gerumu, — atsakė čigonas. 

— Ar nori, jog prisiekčiau būti tau geras, kad ištikimai vadovautum 
mums šioje kelionėje? 

— Ne, - atsakė Heiradinas. — Be reikalo švaistytumėt tokią retą prekę. 
Jums aš jau esu įsipareigojęs. 

— Kaip? — sušuko gerokai nustebęs Dervardas. 

— Prisimink kaštonus Šero pakrantėje! Pakartasis, kurio kūną tu nu- 
leidai žemėn, buvo mano brolis Zametas Mograbinas. 

— Ir tu vis tiek palaikai ryšius su tais budeliais, kurie pakorė tavo 
brolį? — paklausė Kventinas. — Juk vienas iš jų nurodė man, kur tave su- 
tikti, — tas pats, be abejo, kuris šioms damoms įpiršo tave vadovu. 

— O ką mes galime daryti? — niūriai atsiliepė Heiradinas. —- Tie žmo- 
nės elgiasi su mumis kaip aviganiai šunes su kaimene. Iš pradžių jie sau- 

goja mus, gainioja iš vienos pusės į kitą savo malonumui, o galop visada 
atvaro į skerdyklą. 

Vėliau Kventinui pasitaikė proga įsitikinti, kad čigonas čia kalbėjo 
tikrą tiesą: vyriausiojo profoso sargyba, samdoma sutramdyti klajoklių 
gaujas, užplūdusias karalystę, bendraudavo su jais, kurį laiką delsdavo 
atlikti pareigą, bet galų gale vis tiek atvesdavo į kartuves. Toks savotiškas 
politinis vagies ir valdžios pareigūno bendravimas, naudingas profesi- 
niams abiejų tikslams, egzistavo visose šalyse ir anaiptol nebuvo neži- 
nomas pas mus. 

Dervardas, palikęs vadovą, vėl grįžo prie kitų savo palydovų, labai 
nepatenkintas tuo, ką sužinojo apie Heiradiną, ir visai nepasikliaudamas 
jo ištikimybe, pasiūlyta kaip padėka. Jis užkalbino tuodu žmones, kurie 
jam buvo priskirti, bet nuliūdo pamatęs, jog jie kvaili ir ne daugiau tegali 
jam padėti patarimu, kiek ir ginklu, kaip kad buvo per susidūrimą, kai jie 
neparodė nė mažiausio noro susikauti. 

„Tuo geriau, — nusprendė pats sau Kventinas, kurio drąsa didėjo, vis 
aiškiau suvokiant sunkią padėtį. — Tada ta miela jaunoji dama už viską 
turės būti dėkinga tik man. Tiek, kiek gali padaryti viena ranka, na ir vie- 
na galva, aš, manau, drąsiai padarysiu. Aš juk mačiau degant savo tėvo 
namus, mačiau nužudytą tėvą ir brolius liepsnojančiuose griuvėsiuose, 
tačiau nė per pėdą nepasitraukiau ir kovojau iki paskutiniųjų. Dabar aš 
vyresnis pora metų, ir mane įkvepia toks didis ir kilnus tikslas, koks tik 
kada nors yra žadinęs drąsą narsuolio krūtinėj“. 

Taip nusprendęs Kventinas visą kelią buvo toks atidus ir veiklus, jog, 
atrodė, jo visur buvo pilna. Žinoma, dažniausiai laikėsi mieliausios vie- 
tos — šalia damų, kurios, matydamos nepaprastą jo rūpinimąsi jų likimu, 
ėmė su juo kalbėtis beveik draugiškai ir, regis, didžiai džiaugėsi jo šnekų 
naivumu, bet kartu ir sąmojingumu. Tačiau susižavėjimas tokiu bendra- 
vimu Kventinui anaiptol netrukdė budriai eiti savo pareigas. 

Jis dažnai atsidurdavo šalia grafaičių ir stengdavosi kuo vaizdingiau 
papasakoti toms lygumų dukterims apie Grampiano kalnus ir Glen-hu- 
lakino grožybes, bet nė kiek ne rečiau jodavo ir šalia Heiradino, kavalka- 
dos priešakyje, klausinėdamas apie kelią, postovio vietas ir įsidėmėdamas 

jo atsakymus, kad galėtų patikrinti, ar, antrą kartą paklausęs, nepastebės, 
jog čigonas ketina juos apgauti. Taip pat dažnai jis jodavo ir užpakaly, 
stengdamasis palenkti savo pusėn abudu raitelius meiliais žodžiais, do- 
vanomis ir žadėdamas papildomą atlyginimą, kai jie atjosią į vietą. 

Šitaip jie keliavo daugiau kaip savaitę per retai apgyventas vietoves 
takais ir aplinkiniais keliais, kad išvengtų didesnių miestų. Nieko ypa- 
tinga neatsitiko, nors kartais sutikdavo būrius besibastančių čigonų; tie 
žiūrėdavo į juos su pagarba, nes jie turėjo jų genties vadovą. Pasitaiky- 
davo dezertyravusių kareivių ar gal ir banditų, bet ir jiems jų kavalkada 
atrodydavo per stipri užpulti. Sutiko ne vieną raitosios žandarmerijos 
būrį (kaip jie dabar būtų pavadinti), kuriuos Liudvikas, gydydamas ša- 
lies žaizdas ugnimi ir kalaviju, samdydavo naikinti palaidoms gaujoms, 
drumsčiančioms šalies rimtį. Pastarieji netrukdydami leisdavo jiems to- 
liau keliauti, išgirdę slaptažodį, Kventinui pasakytą karaliaus. 

Apsistodavo jie dažniausiai vienuolynuose, kurių dauguma savo re- 
gulomis buvo įsipareigoję priimti maldininkus (damos juk ir keliavo ap- 
simetusios maldininkėmis) vaišingai ir nevarginant klausinėjimais apie 
jų titulus bei padėtį, nes daugybė žymių žmonių, atlikdami įžadus, norė- 
davo tai nuslėpti. Grafaitės de Krua paprastai pasakydavo esančios pa- 
vargusios ir iš karto nueidavo ilsėtis, o Kventinas, kaip jų mažordomas, 
sutvarkydavo visus reikalus su šeimininkais ir su tokiu dėmesiu ir apsuk- 
rumu rūpinosi visomis smulkmenomis, jog pelnė karštą palankumą tų, 
kurios šitaip uoliai buvo aptarnaujamos. 

Viena aplinkybė sudarė Kventinui ypač daug vargo — tai jo vadovo 
tautybė ir būdas. Kaip pagonis, nekrikštas bastūnas, be to, dar ir bur- 
tininkas (kaip ir visi čigonai), jis buvo negeidaujamas svečias švento- 
se poilsio vietose, kur damos paprastai apsistodavo, ir dėl to būdavo 
praleidžiamas tik pro išorines vienuolynus supančias sienas, ir tai su 
didžiausiu nenoru. Tatai buvo labai nepatogu, nes Kventinas suprato, 
jog jokiu būdu negalima susipykti su žmogumi, kuris žino jų kelionės 
paslaptį, kita vertus, jam atrodė būtina budriai slapčia stebėti Heiradi- 
ną, kad tas — juk visko galėjo būti — nebendrautų su niekuo iš šalies. O 
šitai, aišku, būdavo neįmanoma, jeigu čigonas, jiems apsistojus kur vie- 

nuolyne, nakvodavo už jo sienų, ir Dervardą atkakliai persekiojo mintis, 
kad Heiradinas tyčia to siekia. Užuot laikęsis ramiai ir tyliai jam skirtose 
patalpose, jis, priešingai, imdavo linksminti novicijus ir jaunesniuosius 
brolius tokiomis šnekomis, pokštais ir dainomis, kad vyresniesiems vie- 
nuoliams tie išdaigavimai atrodydavo tvirkinantys. Ne kartą, norėdamas 
sutramdyti nepagarbų ir nederantį jo linksmumą, Kventinas turėjo pa- 
rodyti visą savo galią, net ir pagrasinti. Be to, tekdavo iš paskutiniųjų 
įtikinėti vyresniuosius, kad jie neišmestų pagonio šuns už durų. Jam tatai 
vis pavykdavo, gudriai įkalbėjus vienuolius — esą reikia turėti vilties, jog jį 
privers susiprasti ir geriau elgtis šventų relikvijų artumas, šventų pastatų 
sienos ir, svarbiausia, žmonės, savo gyvenimą paskyrę religijai. 

Tačiau dešimtą ar dvyliktą kelionės dieną, kai jie jau keliavo per Flan- 
driją ir artėjo prie Namiūro miesto, Kventinas niekaip nebepajėgė nuslo- 
pinti skandalo, kurį sukėlė pagonio vadovo elgesys. Tai įvyko Pranciš- 
konų vienuolyne, griežtos ir patobulintos regulos ordine, kurio prioras 
vėliau mirė pagarsėjęs kaip šventasis. Po ilgų ir labai griežtų atsikalbi- 
nėjimų (jų, aišku, ir reikėjo tikėtis tokioje vietoje) nenuorama čigonas 
pagaliau gavo nakvynę atskirame namelyje, kuriame gyveno vienuolis, 
dirbantis sodininku. Damos kaip paprastai pasitraukė į savo kambarį, 
ir prioras, kuris lyg tyčia turėjo tolimų giminių ir pažįstamų Škotijoje ir 
šiaip mėgo pasiklausyti, ką svetimšaliai pasakoja apie gimtąsias savo ša- 
lis, pasikvietė Kventiną, kurio išvaizda ir elgesys jam labai patiko, kuklios 
vienuoliškos vakarienės į savo celę. Pamatęs, kad vienuolis yra išsilavinęs 
žmogus, Kventinas pasinaudojo proga šį tą sužinoti apie padėtų Lježo 
provincijoje. Apie šį miestą per pastarąsias dvi kelionės dienas jam buvo 
tekę girdėti visokių šnekų, ir jis būgštavo, ar jiems pavyks saugiai pasiekti 
vyskupiją ir ar vyskupas įstengs apsaugoti jo globotines, kai jos pateks į 
jo rezidenciją. Prioro atsakymai buvo anaiptol ne guodžiantys. 

— Lježo gyventojai, — pasakojo jis, — yra turtingi miestelėnai, kurie 
kaip Biblijoje minimi izraelitai „apaugo taukais ir tapo kietasprandžiai...“ 
Jie pasikėlė į puikybę dėl savo turtų ir privilegijų... Jie nuolat vaidijasi 
su Burgundijos hercogu, savo siuzerenu, dėl mokesčių, dėl lengvatų ir 
nebe pirmas kartas susibaudžia į atvirą maištą, dėl ko hercogas, būda- 

mas karšto ir staigaus būdo, taip įsiuto, jog prisiekė šventuoju Jurgiu, vos 
tik vėl kils maištas, nusiaubti Lježo miestą kaip Babiloną ir sulyginti su 
žeme kaip Tyrą““, kad visa Flandrija būtų įbauginta. 

— Sprendžiant iš šnekų, — tarė Kventinas, — hercogas yra toks val- 
dovas, kuris gali ištesėti pažadą, todėl Lježo gyventojai turbūt stengsis 
neduoti tam progos. 

— Reikia tikėtis, — atsakė prioras. — To prašo maldose visi dievobai- 
mingi šalies piliečiai, kurie nenorėtų, kad žmonių kraujas lietųsi kaip 
vanduo ir jie turėtų žūti kaip užkietėję nusidėjėliai, nespėję susitaikyti su 
Dievu. Taigi gerasis vyskupas dieną ir naktį stengiasi išsaugoti taiką, kaip 
ir dera altoriaus tarnui, nes Šventajame Rašte yra parašyta: Beati pacifici*. 
Bet... — čia gerasis prioras nutilo atsidusęs. 

Kventinas kukliai paaiškino, kaip svarbu jo lydimoms damoms viską 
žinoti apie šalies vidaus padėtį ir kokį gerą krikščionišką darbą padarytų 
garbingasis ir taurusis vienuolis, jei viską joms apsakytų. 

— Apie tai, — atsiliepė prioras, — niekas nenori kalbėti, nes viskas, 
kas blogo pasakoma apie šio pasaulio galinguosius e/iam žm cubiculo**, 
tarsi ant sparnų nuskries jiems į ausis. Tačiau norėdamas padaryti nors 
menką paslaugą jums, nes atrodote esąs supratingas jaunuolis, ir jūsų 
damoms, kurios yra pamaldžios piligrimės, atliekančios šventą kelionę, 
aš būsiu atviras. 

Čia jis atsargiai apsidairė ir prašneko tyliau, lyg bijodamas, kad kas 
nenugirstų. 

— Lježo gyventojus, — tarė jis, — slapta kursto maištams Belialo sū- 
nūs““!, kurie sakosi, — bet aš tikiuosi, meluoja, — kad juos tam įgaliojęs 
krikščioniškiausiasis mūsų karalius. Aš manau, kad jis tikrai vertas šito- 
kio garbingo vardo, ir negaliu nė pagalvoti, jog drįstų drumsti kaimyni- 
nės valstybės ramybę. Bet tiesa ir tai, kad jo vardą nesivaržydami kartoja 
tie, kurie Lježe sėja nesantaiką. Be to, čia gyvena aukštos kilmės ir karo 
žygiais pagarsėjęs didikas, tačiau, kita vertus, jis yra /zbžs offensionis et betra 


* Palaiminti taikingieji (/0£.). 
** Net miegamajame (//.). 

scandal — krislas akyje Burgundijos ir Flandrijos šalims. Jo vardas Vilja- 
mas de la Markas. 

— Paprastai vadinamas Viljamu Barzdočium, — įsiterpė jaunasis ško- 
tas, — dar kitaip Laukiniu Ardėnų Šernu. 

— Ir teisingai taip vadinamas, mano sūnau, — patvirtino prioras, — nes 
jis iš tikrųjų kaip laukinis girių šernas trypia kanopomis ir drasko iltimis 
viską, kas pasitaiko. Jis subūrė gaują, didesnę nei tūkstančio žmonių, to- 
kių pat kaip jis, pamynusių civilinę ir Bažnyčios valdžią, ir yra nepriklau- 
somas nuo Burgundijos hercogo. Jis ir jo bendrai smurtauja ir apiplėši- 
nėja tiek Bažnyčios tarnus, tiek pasauliečius, be jokios išimties. Inzbosu77 
manus tt Christos Domini — js pakėlė ranką prieš Viešpaties pateptuosius, 
nepaisydamas, kad Biblijoje yra parašyta: „„Neliesk mano pateptojo ir 
neskriausk mano pranašų.“ Net iš neturtingo mūsų vienuolyno jis pa- 
reikalavo nemažo kiekio aukso ir sidabro kaip išpirkos už mano ir mūsų 
brolių gyvybes. Į tai mes nusiuntėme lotynišką maldavimą aiškindami, 
jog negalime įvykdyti jo reikalavimo, ir šaukėmės į jį Biblijos Ekleziasto 
žodžiais: Ne molaris azaico tuo malum, cum babet in te fidunam.* Tačiau šis 
Gulielmus Barbatus**, šis Viljamas de la Markas, visiškai nemokėdamas 
žmonių rašto, kaip ir nežinodamas, kas yra žmoniškumas, atsakė juokin- 
gu žargonu: 57 707 p0kėjalis, ugniabo monasteriuoa vestru. *** 

— Tačiau vis dėlto šią darkytą lotynų kalbą jūs, gerasis vienuoli, len- 
gvai supratote? — paklausė jaunuolis. 

— Taigi, mano sūnau, — atsakė prioras, — baimė ir būtinybė yra geri 
vertėjai. Ir mes buvome priversti sulydyti sidabrinius mūsų altoriaus 
indus, kad galėtume patenkinti šio žiauraus plėšiko godumą. Tegu dan- 
gus atlygina jam septyneriopai! Perea/ žyypbrobus! Amen, amen, anatbemza 
esto/ WS** 


* Nedaryk blogo savo draugui, kuris tavimi pasitiki. (Lo£.) 

** Viljamas Barzdočius (/£.). 

*** „Jei nesumokėsite, sudeginsiu jūsų vienuolyną.“ Beveik tokia pat istorija pasa- 
kojama apie Vandomo hercogą, kuris panašia darkyta lotynų kalba atsakė į klasikine 
kalba parašytą vieno Vokietijos vienuolyno maldavimą dėl uždėtos kontribucijos. 

**+** Težūsta nedorasis! Tebūna prakeiktas! (Lo£.) 

— Aš stebiuosi, — tarė Kventinas, — kad Burgundijos hercogas, toks 
stiprus ir galingas, nesutramdo šio šerno, apie kurio siautėjimą aš jau 
tiek girdėjau. 

— Deja, mano sūnau! — atsiduso prioras. - Hercogas Karolis dabar 
Peronoje renka savo kariuomenės vadus, rengdamasis karui su Pran- 
cūzija. Taigi, kol Viešpaties valia klesti nesantaika tarp didžiųjų valdo- 
vų, šalį niokoja smulkesni engėjai. Bet hercogas gailėsis, kad negydo 
šių vidinių krašto žaizdų, nes Viljamas de la Markas pastaruoju metu 
atvirai ėmė bendrauti su Rusleru ir Pavijonu, maištingų Lježo gyven- 
tojų vadais, ir dabar kiekvienu momentu gali sukurstyti juos kokiam 
beprotiškam žygiui. 

— Bet juk Lježo vyskupas, — paprieštaravo Kventinas, — dar turi ga- 
nėtinai galios sutramdyti šį neramų ir siautėjantį maištininką. Nejau ne, 
gerasis tėve? Jūsų atsakymas į šį klausimą man labai svarbus. 

— Vyskupas, mano vaikeli, — atsakė prioras, — turi šventojo Petro 
kardą ir jo raktus. Jis turi karinę galią kaip pasaulietis valdovas ir yra 
globojamas galingosios Burgundijos. Jis turi dvasišką valdžią kaip Baž- 
nyčios dignitorius ir ją gali ginti remiamas gana gausių kareivių ir rite- 
rių pajėgų. Tasai Viljamas de la Markas jaunystėje augo jo namuose ir 
patyrė iš jo daug geradarysčių. Tačiau net vyskupo dvare gyvendamas 
jis jau parodė savo nuožmų kraugerišką būdą ir buvo išvytas iš ten už 
žmogžudystę — nužudė vieną vyresnįjį vyskupo patarnautoją. Išvary- 
tas iš gerojo vyskupo namų, Viljamas de la Markas tapo nuolatiniu ir 
nenumaldomu jo priešu. O dabar, man skaudu tai sakyti, jis atvirai 
galanda dantį prieš jį. 

— Vadinasi, jūsų manymu, garbingojo dignitoriaus padėtis yra pavo- 
jinga? — paklausė Kventinas, labai sunerimęs. 

— Ak, mano sūnau, — vėl atsiduso gerasis pranciškonas, — kas, gy- 
vendamas šioje ašarų pakalnėje, gali tartis esąs apsaugotas nuo pavo- 
jaus? Bet, Dieve, gink, kad aš kada pasakyčiau, jog garbingajam vysku- 
pui gresia pražūtis! Jis didžiai turtingas, turi ištikimų patarėjų, narsių 
karių. Be to, vakar pro mus rytų link nukeliavęs žygūnas pranešė, kad 
Burgundijos hercogas, vyskupo prašomas, pasiuntė šimtą riterių jam į 

pagalbą. Šio pastiprinimo su palyda, priklausančia kiekvienam ietinin- 
kui, visai pakanka pasipriešinti Viljamui de la Markui, tebūna prakeik- 
tas jo vardas! Amen! 

Šitoje vietoje jų pašnekesį nutraukė įėjęs zakristijonas. Iš piktumo 
vos beištardamas žodžius, jis pasakė, jog čigonas skleidžia baisingą s4- 
myšį tarp jaunųjų brolių. Jis esą per vakarienę į jų puodelius įpylęs galvon 
mušančio ir svaiginančio eliksyro, dešimt kartų stipresnio už stipriausią 
vyną, ir keletas brolių neatsilaikė. Ir nors zakristijonas stengėsi parodyti, 
Jog jis pats atsispyrė pagundai, iš raudono jo veido ir neaiškios kalbos 
buvo aišku, kad ir jis, kaltintojas, buvo gerokai paveiktas nešventinto 
gėrimo. Be to, čigonas dainavęs nepadorias pasaulietiškas dainas apie 
nešvankius malonumus. Jis išjuokęs šventojo Pranciškaus virvelę, tyčio- 
jęsis iš jo stebuklų ir vadinęs jo sekėjus kvailiais ir veltėdžiais. Pagaliau 
ėmęs burti iš delnų ir išpranašavęs jaunajam vienuoliui Kerubinui, jog jį 
mylinti graži dama, per kurią jis tapsiąs rubuilio berniuko tėvu. 

Garbingasis prioras klausėsi šių skundų kurį laiką tylomis, tarsi iš 
baimės būtų netekęs žado dėl šitokio siaubingo elgesio. Kai zakristijonas 
baigė, jis atsistojo, nuėjo į vienuolyno kiemą ir, prigąsdinęs baisiausiomis 
bausmėmis už dvasinį nepaklusnumą, įsakė broliams mušte išmušti Hei- 
radiną iš šventosios buveinės su šluotkočiais ir botagais. 

Kventinas Dervardas stebėjo, kaip vykdomas nurodymas, ir nors 
labai sielojosi, kad taip atsitiko, aiškiai matė, jog įsikišęs vis tiek nieko 
nebūtų padėjęs. 

Nusikaltėliui tekusi bausmė, nors prioras ir smarkiai prigrasino, buvo 
veikiau juokinga negu baisi. Čigonas blaškėsi po kiemą, visiems garsiai 
šukaujant ir pliaukšint botagais, bet tik retas jų kirtis tekdavo čigonui, 
nes tyčia buvo taikoma pro šalį. Daugelio kirčių jam pavyko išvengti per 
savo mitrumą, oO jei kelissyk ir gavo per nugarą ar pečius, tai nukentė, nė 
neaiktelėjo. Triukšmas ir sąmyšis buvo tuo didesnis, kad neprityrę plakė- 
jai, tarp kurių Heiradinas lakstė, dažniau pataikydavo vienas kitam negu 
jam. Pagaliau, norėdamas baigti tą sceną, kuri buvo greičiau piktinanti, 
o ne pamokoma, prioras paliepė atidaryti vartus, ir čigonas, išnėręs pro 
juos žaibo greičiu, spruko į mėnesienos nušviestus laukus. 

Kol vyko visas šis sąmyšis, anksčiau Dervardui kilęs įtarimas dabar 
dar sustiprėjo. Heiradinas tą patį rytą buvo jam pažadėjęs elgtis ramiau 
ir atsargiau negu kitus kartus, kada jie ilsėdavosi apsistoję kokiame nors 
vienuolyne. Bet jis sulaužė pažadą ir elgėsi dar nepadoriau ir triukšmin- 
giau nei paprastai. Matyt, kažkas jo buvo sumanyta, nes kad ir daug 
čigonas turėjo ydų, jam netrūko nei sveiko proto, nei, kai jis norėdavo, 
savitvardos. Veikiausiai jis geidė susitikti arba ką nors iš savo gaujos, 
arba šiaip kokį žmogų, o kadangi visą dieną to negalėjo padaryti, budriai 
stebimas Kventino, tai, matyt, griebėsi šios taktikos, kad būtų išmestas 
iš vienuolyno. 

Vos šis įtarimas toptelėjo Kventinui, jis greitai kaip visada apsispren- 
dė — pasiryžo pasekti apkultą savo vadovą ir pasižiūrėti (jei pavyks, slap- 
čia), ką jis darys. Todėl kai čigonas, kaip mes minėjome, paspruko pro 
vienuolyno vartus, Kventinas, skubiai paaiškinęs priorui, jog negali iš- 
leisti 18 akių vadovo, puolė jam iš paskos. 


XVII SKYRIUS 
Susektas šnipas 


Tu, šaibe įžūlus! Salin rankas!.. 


Nereakia man tavęs! 


B. Džonsonas „Apysaka 

apie Robiną Hudą 


šbėgęs iš vienuolyno, Kventinas pastebėjo, kad čigonas labai sku- 

ba pasišalinti, - tamsus jo pavidalas tyliai lyg primuštas šuo nubė- 
go mėnesienoje mažo kaimelio gatve, o paskui pasileido per lygią už jo 
esančią lanką. 

„Mitriai leki, drauguži, — tarė sau Kventinas, — bet gali lėkti dar grei- 
čiau, nepaspruksi nuo eikliausio bėgiko, koks kada yra vaikščiojęs Glen- 
hulakino šilojais““. 

Laimė, būdamas be apsiausto ir šarvų, Škotijos kalnietis lengvai 
dūmė tokiu greičiu, kokiu būtų galėjęs bėgti tėvynės tarpukalnėse, ir 
nors čigonas taip pat greitai bėgo, kaipmat būtų jį pavijęs. Tačiau ne 
toks buvo Kventino tikslas. Jis nusprendė, kad kur kas svarbiau stebėti, 
ką darys Heiradinas, negu jam sutrukdyti. Tam jį veikiau paskatino ta 
aplinkybė, kad Heiradinas nenukrypdamas lėkė vis ton pačion pusėn. 
Kad čigonas, taip žiauriai išguitas, atitoko ir bėgo nė kiek nelėtinda- 
mas žingsnio, rodė, jog jis turėjo labai aiškų tikslą, taip nebūtų elgęsis 
žmogus, kuris artėjant vidurnakčiui netikėtai išmetamas iš gero būsto ir 

kuriam reikia susirasti naują poilsio vietą. Jis nė karto nedirstelėjo atgal, 
ir todėl Dervardas nematomas galėjo jį sekti. Pagaliau, kai čigonas per- 
lėkęs pievą pasiekė upokšnį, kurio pakrantėse augo alksniai ir gluosniai, 
Kventinas pastebėjo, jog čia jis sustojo ir negarsiai papūtė savo ragą, o 
jam atsakė netoliese pasigirdęs švilptelėjimas. 

„Tai sutartas pasimatymas, — pagalvojo Kventinas. — Bet kaip man 
prieiti tiek, kad galėčiau girdėti, kas bus kalbama? Mano žingsniai ir 
traškančios šakos, pro kurias reiks prasiskverbti, išduos mane, jeigu 
nebūsiu atsargus. Prisiekiu šventuoju Andriejum, patykosiu jų, kaip 
tykodavau Glen-islos elnių. Įrodysiu jiems, kad ne veltui mokiausi me- 
džioklės meno. Aure jie susitinka, du šešėliai!.. Jie yra du ir, galimas 
daiktas, mano priešai, tad, jei mane pastebėtų, nesibaigtų geruoju. Ir 
tada grafaitė Izabelė netektų vargšo savo bičiulio! Bet aš ir nebūčiau 
vertas vadintis bičiuliu, jeigu dėl jos nesiryžčiau susitikti su visu tuzinu 
priešų. Nejau nesukryžiavau kardo su Diunua, šauniausiu Prancūzijos 
riteriu? Tai ar dabar išsigąsiu šių bastūnų padermės? Tfu! Tepadeda 
man Dievas ir šventasis Andriejus, ir juodu įsitikins, kad aš esu ne 
skystablauzdis ir budrus“. 

Taip taręs Kventinas Dervardas atsargiai, kaip buvo išmokiusi me- 
džiotojo patirtis, nusileido į upokšnio vagą, kur vandens gylis buvo ne- 
vienodas, — vietom vos sėmė batus, vietom siekė kelius. Taip jis sėlino, 
glaustydamasis už šakų, kurios buvo užgulusios krantą, o jo žingsnių 
garsą nustelbė vandens čiurlenimas. (Kadaise, seniai pamirštomis die- 
nomis, ir mes patys panašiai sėlindavom prie budraus varno lizdo.) Taip 
škotas nepastebėtas prislinko taip arti, jog aiškiai girdėjo balsus tų, ku- 
riuos sekė, nors žodžių neįstengė suprasti. Dabar jis stovėjo po didingo 
svyruoklio gluosnio šakomis, kurios beveik lietė vandens paviršių, tad 
ilgai negalvodamas stvėrė už vienos storos šakos ir, pasitelkęs visą savo 
miklumą, sumanumą, rankų jėgą, įsliuogė į medį ir atsisėdo tankioje la- 
pijoje, kur jo niekas nebūtų įžiūrėjęs. 

Iš čia Kventinas pamatė, kad žmogus, su kuriuo Heiradinas dabar 
kalbėjo, buvo taip pat čigonas, ir didžiai nusivylė suvokęs, jog, kad ir 
kaip prie jų priartėtų, vis tiek nesupras kalbos, kurios visai nemokėjo. 

Čigonai ilgai juokėsi, ir iš Heiradino judesių — jis šokčiojo, sukinėjosi, o 
galų gale pasitrynė ranka pečius — Kventinas nusprendė, kad tas pasako- 
jo, kokią pirtį jam buvo užkūrę vienuoliai. 

Staiga tolumoje kažkas sušvilpė, ir Heiradinas atsakydamas porą 
kartų tyliai pūstelėjo į ragą. Netrukus pasirodė aukštas, stambus, kariš- 
kai atrodąs žmogus, kuris kūno sudėjimu ir išvaizda visiškai skyrėsi nuo 
dviejų mažų ir smulkių čigonų. 

Nepažįstamajam ant plačios perpetės kabojo kone žemę siekiantis 
kalavijas. Jo kelnėse buvo daugybė įpjovų su įsiūtomis įvairiaspalvėmis 
šilkinėmis ir muslininėmis juostelėmis, kuriomis lyg šimtais raištelių jos 
buvo pritvirtintos prie siauros striukės iš buivolo odos. Ant dešinės ran- 
kovės blizgėjo sidabrinė šerno galva — karinis jo vado herbas. Iš po ma- 
žos, padaužiškai ant šono pakreiptos kepuraitės abipus plataus veido 
krito vešlūs garbiniuoti plaukai, susipynę su tokia pat plačia, kone ketu- 
rių colių ilgumo barzda. Rankoje jis laikė ilgą ietį, o iš visos ginkluotės 
buvo galima spręsti jį esant vokietį, vieną iš tų nuotykių ieškotojų, kurie 
paprastai buvo vadinami landsknechtais (mūsiškai — ietininkais) ir ku- 
rie tuo metu buvo grėsmingiausia pėstijos dalis. Šie samdiniai iš tikrųjų 
pasižymėjo žiaurumu ir plėšrumu. Tarp jų sklido anekdotas, jog vienas 
landsknechtas nebuvo įleistas į dangų dėl nuodėmių, o į pragarą — dėl 
maištingo, nesutramdomo ir nepaklusnaus būdo, ir jie taip akiplėšiškai 
elgėsi, lyg jiems visai nebūtų rūpėję patekti į dangų ir nė kiek nebūtų 
bijoję atsidurti pragare. 

— Donner and blitz!“ — pirmiausia atėjusysis pasisveikino savotiška vo- 
kiškai angliška šneka, kurią mes tik apytikriai galime pamėgdžioti. — Ko- 
dėl mane vedžiojai už nosies šias tris naktis? 

— Aš negalėjau anksčiau tavęs sutikti, Me:zberr**, - atsakė Heiradinas 
labai nuolankiai. — Su manim joja jaunas škotas, akylus kaip laukinė katė. 
Jisai seka mažiausią mano judesį ir jau įtaria mane, o jeigu pamatytų, kad 


* Donner and blitz! Hagel und sturmmmvelter! ir kt. maždaug atitinka lietuvišką „Po 
velnių!“ 
** Pone (vok.). 

jo įtarimas pasitvirtino, iš manęs liktų tik šlapia vieta, ir tas moteris jis 
nusitemptų atgal į Prancūziją. 

— Was Henker! - sušuko landsknechtas. — Juk mes esame trise! Už- 
pulsime juos rytoj ir pasigrobsime gražuoles be ilgų kalbų. Sakei, kiti du 
jūsų tarnai yra bailiai. Tai tu su savo draugužiu sudorosite juodu, o aš, 
tenuneša mane kipšas, pačiupinėsiu tą laukinę Škotijos katę. 

— Ir kaipmat nudegsi pirštus, — tarė Heiradinas. — Atsimink, kad 
mudu ne kažin kokie kariai, o tas šaunuolis buvo susikirtęs su geriausiu 
Prancūzijos riteriu ir garbingai jį paklojo. Aš girdėjau iš tų, kurie matė, 
kaip jis buvo prirėmęs patį Diunua. 

— Hagel und sturmmetter! Čia tik tavo bailumas taip kalba, — atkirto 
vokiečių kariūnas. 

— Aš nė kiek ne didesnis bailys už tave, — tarė Heiradinas. — Bet 
kautynės — ne mano darbas. Jeigu laikysiesi to, kas buvo sutarta, — ge- 
rai. Jeigu ne — aš saugiai nuvesiu juos į vyskupo rezidenciją, ir tada tegu 
Viljamas de la Markas pats iš ten jas pasiima, jeigu yra nors perpus toks 
stiprus, koks dėjosi prieš savaitę. 

— Poz tausend! — sušuko kariūnas. — Žinoma, mes esame stiprūs, dar 
stipresni, negu buvom. Bet girdėjome apie tą šimtinę Burgundijos iečių. 
O prie kiekvienos ieties pridėk po penkis vyrus — bus penki šimtai... 
Tetraukia mane kipšas, jeigu jie neieškos mūsų patys, o ne mes jų, juk ir 
vyskupas turi gerą pėstininkų būrį... Tai tokie dalykėliai... 

— Tada pulkit iš pasalos ties Trijų Karalių kryžium arba atsižadėkit 
savo sumanymo, — patarė čigonas. 

— Atsižadėti? Atsižadėti sumanymo gauti mūsų vadui turtingą nuo- 
taką? Po velnių! Aš išplėšiu ją nors ir iš pragaro! Prisiekiu savo siela, 
mes visi tada tapsime princais ir kunigaikščiais, arba hercogais, kaip 
jie save vadina. Mums bus atidari visi vyno rūsiai, prisižersime kišenes 
auksinių Prancūzijos kronų ir dar turėsime gražuolių, kai jos atsibos 
mūsų Barzdočiui. 

— Vadinasi, pasala ties Trijų Karalių kryžium? — pasitikslino čigonas. 

— Mein Gott, ja! Prisiek, kad nuvesi juos ten. Ir kai jie nusėdę nuo 
arklių parpuls ant kelių priešais kryžių, kaip daro toje vietoje visi keliau- 

ninkai, išskyrus tokius pagonis šunis kaip tu, mes užpulsime, ir mergu- 
žėlės bus mūsų. 

— Gerai, bet žinokite — aš sutikau atlikti šią neišvengiamą niekšybę 
tik su viena sąlyga, — tarė Heiradinas. — Reikalauju, kad nė plaukas nenu- 
kristų nuo galvos tam vaikinui. Jeigu tu man tai prisieki savaisiais Trimis 
Kelno Karaliais, tai aš prisiekiu Septyniais Nakties Vaiduokliais, kad ir 
toliau tau ištikimai tarnausiu. O jeigu tu sulaužysi savo priesaiką, Nakties 
Vaiduokliai septynias naktis tave žadins prieš aušrą iš miego, o aštuntąją 
pasmaugs ir suės. 

— Bet, donner and bagel, kuriems galams tu taip rūpiniesi to vaikpalai- 
kio gyvybe? Juk jis tau nei giminė, nei pažįstamas? — paklausė vokietis. 

— Ne tavo reikalas, dorasis Henrikai. Vieniems žmonėms malonu 
perpjauti gerklę savo artimui, kitiems — palikti jį sveiką. Todėl prisiek 
man, kad paliksi vaikiną gyvą ir sveiką, arba — tegu išgirsta mane šviesioji 


Aldeborano žvaigždė"? 


— jums niekas neišdegs. Prisiek Trimis Kelno 
Karaliais, kaip jūs juos vadinate, — juk žinau, jokios kitos priesaikos jūs 
nepripažįstate. 

— Dy bist ein copaischbe man“, — tarė landsknechtas. — Prisiektu... 

— Ne taip, — pertarė čigonas. — Pasisuk, narsusis landsknechtai, į ry- 
tus, kitaip Trys Karaliai, ko gera, neišgirs tavęs. 

Karys prisiekė kaip buvo liepta, paskui pareiškė, kad laiku bus su- 
tartoje vietoje, čia pat pridurdamas, jog vieta labai patogi, nes yra vos už 
penkių mylių nuo dabartinės jų stovyklos. 

— Bet ar nevertėtų paslėpti būrelį raitelių prie kito kelio, į kairę nuo 
užeigos, kad galėtume užklupti, jeigu jie pasuktų tuo keliu? 

Čigonas valandėlę pagalvojo, paskui atsakė: 

— Ne. Jei jūsų kariai pasirodys toje pusėje, Namiūro įgulai gali kilti 
įtarimų, ir tada vietoj garantuotos sėkmės jiems, ko gera, teks įsivelti į 
rizikingas kautynes. Be to, mes keliausime dešiniuoju Maso krantu: juk 
aš galiu vesti tuo keliu, kuriuo man patinka. Nors Škotijos kalnietis ir 
labai įžvalgus, bet patarimo, kuriuo keliu keliauti, klausia tik mane vieną. 


* Tu esi juokingas žmogus (nežaisykl vok.). 

Ir nėra ko stebėtis — mane jam paskyrė patikimas bičiulis, kurio žodžiu 
niekas neabejoja, kol šiek tiek daugiau jį pažįsta. 

— Klausyk, drauguži Heiradinai, — kreipėsi karys. — Aš norėčiau tave 
šio to paklausti. Tu ir tavo brolis, kaip patys tvirtinate, buvote tokie 
dideli žvaigždžių aiškintojai, tai yra pagal žvaigždes mokėjote atspėti li- 
kimą. Tai sakyk, koks kipšas tau sutrukdė, kaip tu nenumatei, kad brolis 
Zametas bus pakartas? 

— Aš tau pasakysiu, Henrikai, — tarė Heiradinas. — Jei būčiau ži- 
nojęs, jog brolis bus toks kvailys ir išduos karaliaus Liudviko paslaptį 
Burgundijos hercogui Karoliui, būčiau išpranašavęs jo mirtį taip pat 
neklysdamas, kaip galiu išpranašauti giedrą orą liepos mėnesį. Liudvi- 
kas juk turi papirktų ausų ir rankų Burgundijos dvare, nes Karolio 
patarėjai mėgsta Prancūzijos aukso žvangesį taip pat, kaip tu bokalų 
skambesį... Bet lik sveikas ir nepamiršk, ką susitarėm. O aš vos pra- 
aušus jau turiu laukti škoto per paleistos strėlės atstumą nuo tų tingių 
kiaulių gardo, kitaip jis iškart sumes, kad buvau išėjęs pasivaikščioti ir 
kad tai nieko gero nežada jo kelionei. 

— Pirma maktelk bent gurkšnį, pasistiprink, — tarė landsknechtas, 
atkišdamas jam butelį vyno. — Tfu, užmiršau, juk tu galvijas ir geri tiktai 
vandenį kaip niekingi Mahundo ir Termagundo vergai!“ 

— Pats tu esi vyno gorčiaus ir ąsočio vergas, — atkirto čigonas. — Ne- 
sistebiu, kad tau patikėta atlikti kruviniausią ir žiauriausią darbą žygyje, 
kurį sugalvojo geresnės galvos. Kas nori žinoti kitų mintis ir nuslėpti 
savąsias, tas visai neprivalo ragauti vyno. Bet ar pamokysi tave, ku- 
ris esi amžinai ištroškęs kaip Arabijos smėlynai! Lik sveikas! Pasiimk 
kartu ir mano draugužį Tuiską, nes pasirodęs prie vienuolyno jis gali 
sukelti įtarimą. 

Du ištikimi bičiuliai išsiskyrė, dar kartą vienas kitam pažadėję susi- 
tikti prie Trijų Karalių kryžiaus. 

Kventinas Dervardas palaukęs, iki jie dingo iš akių, nusileido iš savo 
slėpynės. Jam smarkiai plakė širdis pagalvojus, kad jis vos vos išsigel- 
bėjo pats ir išgelbėjo gražiąją savo globotinę nuo klastingos niekšybės, 
nors, tiesą sakant, dar buvo visai neaišku, ar tai pavyks. Bijodamas, kad 

pakeliui į vienuolyną nesusidurtų su Heiradinu, jis padarė didelį lanką, 
sunkiai įveikdamas nelygią vietovę, ir sugrįžo visai iš kitos pusės. 

Pakeliui susirūpinęs svarstė, kaip geriausia išvengti pavojaus. Iš pra- 
džių, išgirdęs Heiradino išdavystę, Dervardas buvo beketinąs jį nudėti, 
vos tik bendrai baigs pasitarimą ir bus ganėtinai toli, tačiau kai išgirdo, 
kaip atkakliai čigonas reikalavo, kad jis, škotas, būtų paliktas gyvas, pa- 
galvojo, jog pasielgtų nedėkingai, taip griežtai nubausdamas išdaviką. 
Todėl nusprendė pasigailėti čigono gyvybės ir net, jeigu pavyks, pasinau- 
doti jo, kaip vadovo, paslaugomis, ėmusis visų atsargumo priemonių, 
kad būtų apsaugota brangioji jo globotinė, kuriai išgelbėti širdyje buvo 
nusprendęs paaukoti gyvybę. 

Bet kurjiems keliauti? Grafaitės de Krua negalėjo ieškoti prieglobsčio 
nei Burgundijoje, iš kur pabėgo, nei Prancūzijoje, iš kur buvo savotiškai 
ištremtos. Hercogo Karolio smurtas vienoje šalyje buvo ne mažiau grės- 
mingas kaip šaltas ir turoniškas karaliaus Liudviko klastingumas kitoje. 
Rūpestingai viską apsvarstęs, Dervardas nusprendė, kad bus geriausia 
ir saugiausia, išvengus pasalos, pasukti į Lježą kairiuoju Maso krantu ir 
atsiduoti, kaip damos iš pradžių geidė, šauniojo vyskupo apgynai. Kad 
Bažnyčios dignitorius imsis jas ginti, nereikėjo abejoti, o gavęs pastipri- 
nimui Burgundijos riterių būrį, jis bus ir ganėtinai galingas. Šiaip ar taip, 
tegu ir dideli pavojai grės iš priešiškai nusiteikusio Viljamo de la Marko 
ir dėl neramumų Lježo mieste, vyskupas galės apginti nelaimingąsias 
damas, iki jos bus išsiųstos į Vokietiją su tinkama palyda. 

Viską apsvarstęs — o kas iš mūsų, ką nors svarstydamas, nėra veikia- 
mas egoistinių sumetimų? — Kventinas padarė išvadą, kad mirtis ar ne- 
laisvė, kuriai karalius Liudvikas šaltakraujiškai buvo jį pasmerkęs, išvada- 
vo nuo įsipareigojimų Prancūzijos karūnai, ir dabar jis ryžtingai nutarė 
daugiau karaliui netarnauti. Lježo vyskupui veikiausiai reikia kareivių, 
ir vaikinas pamanė sau, kad tarpininkaujamas gražiųjų bičiulių, kurios 
dabar, ypač vyresnioji, elgėsi su juo gana familiariai, jis galėtų stoti pas 
vyskupą į karo tarnybą ir tada gal jam būtų pavesta nugabenti damas de 
Krua į kokią nors vietą, kuri būtų saugesnė už Lježo provinciją. Be to, 
damos ne kartą buvo užsiminusios, nors lyg ir juokais, kad reikėtų su- 

kelti grafaitės vasalus ir, kaip daug kas darė tais audringais laikais, sutvir- 
tinti stiprią jos pilį, kad ji galėtų atsilaikyti prieš bet kokius užpuolėjus. 
Jos juokaudamos paklausė Kventiną, ar jis nesutiktų imtis pavojingų jų 
senešalo pareigų!“!, o kai jis su džiaugsmu pareiškė sutinkąs, jos taip pat 
juokaudamos leido jam pabučiuoti rankas tam konfidencialiam ir gar- 
bingam paskyrimui patvirtinti. Jam netgi pasirodė, kad grafaitės Izabelės 
ranka — pati dailiausia ir gražiausia, kokią kada nors teko bučiuoti ištiki- 
mam vasalui — suvirpėjo, kai jis priglaudė lūpas ir palaikė valandėlę ilgiau, 
negu reikalavo ceremonija, ir kad sumišimas pasirodė veide ir akyse, kai 
ji ranką atitraukė. O koks narsuolis Kventino Dervardo metuose nebūtų 
su džiaugsmu atsidavęs viltims ir priėmęs atitinkamą sprendimą? 

Šį klausimą apmąstęs, Kventinas ėmė svarstyti, kaip toliau naudo- 
tis klastingojo čigono paslaugomis. Atsisakęs pirmosios minties nudėti 
ji miške, dabar nebegalėjo pasiimti kito vadovo, o šį paleisti gyvą, nes 
tai būtų reiškę nusiųsti į Viljamo de la Marko stovyklą išdaviką, žinantį 
kiekvieną jų žingsnį. Paskui buvo beketinąs pasitarti su prioru ir prašyti, 
kad prievarta sulaikytų čigoną, iki jie pasieks vyskupo pilį, bet geriau pa- 
galvojęs nebesiryžo šito siūlyti senam ir bailiam žmogui — juk vienuoliui 
apsaugoti vienuolyną buvo svarbiausia priedermė, ir jis drebėjo, vien 
užsiminus apie Laukinį Ardėnų Šerną. 

Pagaliau Dervardas sugalvojo tokį planą, iš kurio galėjo daugiausia 
tikėtis, nes pagal jį visus veiksmus turėjo atlikti pats ir jautėsi galįs pats 
viską padaryti. Gerai suprasdamas, koks gresia pavojus, Kventinas ne- 
nuleido galvos ir nenusiminė. Jis panėšėjo į žmogų, einantį su didžiai 
sunkia našta, kurią vis dėlto įstengia panešti. Kai baigė svarstyti savo 
planą, jaunuolis buvo jau prie vienuolyno. 

Jis tyliai pabeldė į vartus, prioro tyčia pastatytas vienuolis juos ati- 
darė ir paaiškino, kad vienuoliai bažnyčioje iki aušros giedodami mels 
dangų atleisti jų bendruomenei už visus papiktinimus, kuriuos tą vakarą 
jie padarė. 

Garbingasis vienuolis pasiūlė svečiui dalyvauti jų maldose, tačiau 
Kventino drabužiai buvo tokie šlapi, kad jis turėjo atsisakyti, tik pasipra- 
šė leidžiamas pasėdėti prie virtuvės židinio ir iki ryto išsidžiovinti, — mat 

jam rūpėjo, kad čigonas, kai jie susitiks, nepastebėtų jokių pėdsakų, iš- 
duodančių, jog naktį jis buvo kur išėjęs. Vienuolis ne tik patenkino šį jo 
prašymą, bet ir pats kartu nuėjo prie židinio. Tatai laimingai sutapo su 
Kventino ketinimu sužinoti, kokie tie du keliai, apie kuriuos girdėjo kal- 
bant čigoną su landsknechtu. Šis vienuolis geriau už visus galėjo atsakyti 
į Kventino klausimus, nes dažnai keliaudavo vienuolyno reikalais. Jis dar 
pridūrė, kad, kaip tikroms maldininkėms, Kventino lydimoms damoms 
geriau būtų joti dešiniąja Maso pakrante pro Trijų Karalių kryžių. Mat 
šioje vietoje pakeliui į Kelną buvo sustota gabenant palaimingąsias Kas- 
paro, Melchijoro ir Baltazaro relikvijas (Katalikų bažnyčia taip vadino 
Rytų išminčius, kurie atkeliavo į Betliejų su dovanomis), ir čia jos buvo 
padariusios daug stebuklų. 

Kventinas atsakė, kad damos yra tvirtai pasiryžusios pakeliui aplan- 
kyti visas aliai vienos šventas vietas ir būtinai sustoti prie Trijų Karalių 
kryžiaus, keliaujant į Kelną ar atgal, bet jos girdėjusios gandus, jog de- 
šiniąja pakrante šiuo metu joti nesaugu dėl nuožmiojo Viljamo de la 
Marko kareivių. 

— Viešpatie, apsaugok! — sušuko pranciškonas. — Nejau Laukinis Ar- 
dėnų Šernas vėl taip arti išsikniso savo irštvą! Beje, jeigu tatai ir tiesa, 
plačioji Maso upė bus mums gera užtvara nuo jo. 

— Bet mano damų jokia užtvara nesaugos nuo galvažudžių, jeigu mes 
persikelsime per upę ir keliausime dešiniuoju krantu, — atsakė škotas. 

— Dievas saugos savo globojamuosius, jaunuoli, — tarė vienuolis. — 
Skaudu būtų net pagalvoti, kad palaimintojo Kelno miesto Karaliai, ku- 
rie nepakenčia, kad koks žydas ar nekrikštas koją įkeltų į jų miesto žemę, 
galėtų leisti, jog jų garbintojas, kurios keliauja prie relikvijų kaip nuo- 
širdžios maldininkės, užpultų ir apiplėštų toks išgama šuo kaip Ardėnų 
Šernas, nes jis yra baisesnis už visą pagonių saracėnų knibždynę ir dar 
visą dešimtį Izraelio genčių. 

Nors Kventinas, kaip nuoširdus katalikas, tikėjo ypatinga Melchijo- 
ro, Kasparo ir Baltazaro globa, vis dėlto šį sykį ne per daug pasikliovė 
jų pagalba, nes žinojo, kad damos dėjosi maldininkėmis vien žemiškais 
sumetimais. Tad nusprendė, kiek bus įmanoma, vengti tokių pavojų, kur 

damas galėtų išgelbėti tik stebuklas. Naiviai tikėdamas relikvijų galia, jis 
padarė apžadą pats aplankyti Tris Kelno Karalius, jeigu tos išmintingo- 
sios, karališkosios didžio šventumo personos leis pasiekti tikslą apsime- 
tusioms maldininkėms, kurių saugumu jis rūpinosi. 

Norėdamas padaryti apžadus kuo iškilmingiausiai, Kventinas pasi- 
prašė vienuolį, kad tas parodytų, kaip patekti į kurią nors koplyčią iš 
vienuolyno bažnyčios, ir čia atsiklaupęs su nuoširdžiu pamaldumu karš- 
tai patvirtino mintyse padarytą apžadą. Tolimas giesmių aidesys, gali ir 
iškilminga tyla, kurią jis pasirinko šiam šventam aktui, mirksinti lem- 
putė, apšviečianti mažytį gotikinį pastatą — visa tai sukūrė tokią būse- 
ną, kai žmogus aiškiai pajunta savo silpnumą ir ieško dangaus pagalbos 
ir apgynos, ir tai visada būna sykiu su padarytų nuodėmių gailėjimu ir 
pasiryžimu ateityje pasitaisyti. Kad vaikino maldos buvo ne visai tam 
skirtos, tatai ne Kventino kaltė, bet kadangi jis meldėsi nuoširdžiai, mes 
beveik neabejojame, kad jo prašymą išklausė vienintelė tikroji dievybė, 
kuriai svarbu maldos paskata, o ne jos forma, ir kurios akyse nuoširdus 
pagonio dievobaimingumas yra vertesnis negu fariziejaus veidmainystė. 

Šitaip pavedęs save ir bejėges savo bendrakeleives šventiesiems ir 
Apvaizdos malonei, Kventinas pagaliau nuėjo ilsėtis, nustebinęs vienuo- 
lį dideliu ir nuoširdžiu savo dievobaimingumu. 


XVIII SKYRIUS 
Būrimas iš delno 


Kai sakmės saldino kelionę sunkrą, 
Nejutome, kiek ji dienų jau trunka. 
Mums basaka žingsnius kerėjo, 
Kelavom Vye per puikią šalį fėjų. 


S. Džonsonas!*? 


os ėmus brėkšti Kventinas Dervardas paliko mažytę savo celę, 

L Atos mieguistus grumus ir rūpestingiau negu paprastai 
ėmėsi žiūrėti, kad viskas būtų parengta tos dienos kelionei. Diržus ir ka- 
manas, visą arklių išrangą ir net pasagas pats rūpestingai patikrino, kad 
išvengtų tegu ir mažiausių netikėtumų, kurie dažnai sutrukdo ar sugaiši- 
atlaikytų ilgą kelią, o jeigu prireiktų — galėtų greitai bėgti. 

Paskui Kventinas sugrįžo į savo kambarį, itin rūpestingai užsidėjo 
šarvus ir prisirišo kardą, žinodamas artėjant pavojų ir kartu rūsčiai pasi- 
ryžęs kovoti iš paskutiniųjų. 

Šie taurūs jausmai teikė jo žingsniams iškilnumo, o judesiams oru- 
mo, kurio damos de Krua lig šiol nebuvo pastebėjusios, nors joms 
labai patiko jo grakštumas, elgesio ir kalbėsenos natūralumas, o kartu 
ir įžvalgus, iš prigimties būdingas sumanumas, kuris buvo susipynęs 
draugėn su paprastumu dėl uždaro auklėjimo ir gyvenimo nuošaliame 

krašte. Kventinas pasakė, kad jos pasirengtų šio ryto kelionei anksčiau 
negu paprastai, ir todėl jie išvyko iš vienuolyno tuoj po pusryčių, už 
kuriuos, taip pat ir už visą vienuolyno vaišingumą damos atsidėkojo 
palikdamos dovaną altoriui, atitinkančią veikiau jų tikrąjį rangą, o ne 
prasimanytą padėtį. Bet tatai nesukėlė jokio įtarimo, nes visi manė, kad 
jos anglės, o tais laikais, kaip ir mūsų dienomis, anglai buvo laikomi 
pačiais turtingiausiais. 

Prioras palaimino juos, kai jie sėdo ant arklių, ir pagyrė Kventiną, 
kad tasai atsikratė savo vadovo pagonio. 

— Geriau suklupti keliaujant, — pridūrė garbusis vienuolis, — negu 
remtis į plėšiko ar vagies ranką. 

Kventinas ne visai sutiko su juo. Nors, kaip žinojo, čigonas buvo 
pavojingas, vis dėlto jam atrodė, jog galės pasinaudoti jo paslaugomis 
ir sykiu sužlugdyti išdavikiškus jo ketinimus, nes dabar aiškiai matė, ko 
tas siekė. Tačiau dėl čigono ilgai nerimauti nereikėjo, nes vos joja nutolo 
kokį šimtą jardų nuo vienuolyno ir kaimo, juos pasivijo Mograbinas, 
kaip paprastai jodamas ant savo eiklaus ir iš pažiūros laukinio arklėko. 
Jų kelias ėjo palei tą patį upokšnį, kur iš vakaro Kventinas girdėjo slaptą 
pasitarimą, o po kiek laiko, kai pasirodė Heiradinas, jie prajojo pro tą 
patį gluosnį, kur Dervardas buvo pasislėpęs ir saugiai klausėsi, ką kalbė- 
jo klastingas jo vadovas su landsknechtu. 

Šios vietos sužadinti prisiminimai paskatino Kventiną iškart užkal- 
binti vadovą, kuriam ligi tol tebuvo tarstelėjęs vos kelis žodžius. 

— Kur tu nakvojai, bedieviškas nenaudėli? — paklausė škotas. 

— Jūsų išmintis tai lengvai įspės, jeigu dirstelsit į mano rudinę, — atsa- 
kė čigonas, rodydamas į savo apdarą, apkibusį šienu. 

— Gera šieno kupeta, — tarė Kventinas, — visai tinkamas guolis žvaigž- 
džių aiškintojui, bet jos anaiptol nėra vertas pagonis, kuris tyčiojasi iš 
šventos mūsų religijos ir jos tarnų. 

— Ji labiau tiko mano arklėkui negu man, — Heiradinas patapšnojo 
savo kuiną per sprandą, — nes jis turėjo sykiu ir pašaro, ir pastogę. Tie 
seni nuskustagalviai kvailiai atrišę išvijo jį, matyt, bijodami, kad išmin- 
tingo žmogaus arklys neužkrėstų protu ar sumanumu viso asilų vienuo- 

lyno. Laimė, arklėkas pažįsta mano švilpimą ir seka paskui mane kaip 
ištikimas šuo — kitaip mes nebūtume susitikę, ir jums būtų tekę šauktis 
kito vadovo. 

— Kiek kartų aš tau jau liepiau, — griežtai tarė Dervardas, — prikąsti 
nešvankų savo liežuvį, kai kalbi su garbingais žmonėmis, nors, man ro- 
dos, lig šiol tau tatai retokai pasitaikydavo. Ir štai ką dar pasakysiu: jeigu 
būčiau laikęs tave tokiu pat nepatikimu vadovu, koks esi blevyzga ir 
nenaudėlis, škotiškas mano durklas jau seniai būtų palytėjęs pagonišką 
tavo širdį, nors šitoks darbas man būtų toks pat niekingas kaip nusmeig- 
ti kiaulę. 

— Laukinis šernas juk giminė kiaulei, — atkirto čigonas, nė nekrūp- 
telėjęs nuo skvarbaus žvilgsnio, kuriuo Kventinas jį pervėrė, ir nė kiek 
nesušvelninęs kandaus ir abejingo tono, kuriuo pradėjo. — O daugelis iš 
to turi malonumą, naudą ir net didžiuojasi juos žudydami. 

Nustebęs dėl tokios šio žmogaus savikliovos ir įtardamas, kad jis gali 
kažką žinoti iš jo praeities, apie ką visai nejautė noro kalbėti, Kventinas 
baigė šneką, nieko nelaimėjęs iš Mograbino, ir nujojo į įprastą savo vietą 
prie damų. 

Mes jau minėjome, kad tarp Kventino ir damų buvo užsimezgę 
draugiški santykiai. Vyresnioji grafaitė, galutinai įsitikinusi bajoriška 
jo kilme, elgėsi su juo kaip su sau lygiu asmeniu, kuriam jautė palan- 
kumą. Ir nors josios dukterėčia su globėju buvo kur kas santūresnė, 
tačiau pastebėjęs, kaip ji sutrinka ar droviai nuleidžia akis, jam pa- 
žvelgus, Kventinas spėjo, kad ji anaiptol nėra abejinga jo draugystei 
ir šnekoms. 

Niekas taip nesužadina jaunatviško linksmumo, kaip suvokimas, 
kad jis patinka kitiems, todėl Kventinas iki šiol visą kelionę linksmino 
gražiąsias savo globotines smagiomis kalbomis, škotiškomis dainomis 
ir pasakomis. Dainas dainavo savo gimtąja kalba, o pasakas sekė pran- 
cūziškai, bet kadangi blogai mokėjo tą kalbą, tai darė šimtus klaidų 
klaidelių, kurios juokino damas ne mažiau kaip pats pasakojimas. Ta- 
čiau šį nejaukų rytą jis jojo šalia damų de Krua, net nebandydamas 
kaip paprastai jų išblaškyti, ir jo tylėjimas joms pasirodė įtartinas. 

— Jaunasis mūsų draugas turbūt pamatė vilką, — tarė grafaitė Ameli- 
na, užmindama seną prietarą, — ir todėl tapo nebylus.* 

Aiškindami šią vietą, komentatoriai nurodo, jog romėnų rašytojas 
Plinijus'*? mini, kad jo laikais Italijoje buvo laikoma pragaištinga būti 
pamatytam vilko. Jei susitikus vilkas pirma pamato žmogų nei šis vilką, 
tada žmogus tampąs nebyliu. 

„Tiksliau būtų pasakyti, kad susekiau lapę“, — pagalvojo Kventinas, 
bet nutylėjo. 

— Gal jūs sergate, sinjore Kventinai? — paklausė susirūpinusi grafaitė 
Izabelė ir nuraudo pajutusi, kad peržengė leistiną ribą. 

— Jaunikaitis turbūt gerai palėbavo su linksmaisiais vienuoliais, — pa- 
sakė grafaitė Amelina. — Škotai, kaip ir vokiečiai, visą linksmumą iššvais- 
to gerdami vyną ir vakare į šokius ateina šlitiniuodami, o rytą į damų 
buduarą — su skaudamomis galvomis. 

— Ne, mielosios damos, — atsakė Kventinas, — aš nenusipelniau jūsų 
priekaišto. Gerieji vienuoliai meldėsi beveik kiaurą naktį, o aš išgėriau tik 
vieną taurę silpniausio, paprasčiausio jų vyno. 

— Tada gal pasninkiškas vienuolių valgis sugadino jam nuotai- 
ką, — pajuokavo grafaitė Izabelė. — Na, būkite linksmesnis, sinjore 
Kventinai. Jeigu mes kada nors kartu aplankysime manąją senovišką 
Brakemono pilį, aš jums pasiūlysiu, net pati pripilsiu sklidiną taurę 
tokio vyno, kokio niekas nėra turėjęs Hochheimo ar Johanisbergo 
vynuogynuose. 

— Vandens stiklinė, kilnioji madam, iš 7454 rankos... — pradėjo Kven- 
tinas, bet balsas suvirpo, ir Izabelė kalbėjo toliau, lyg nepajutusi, kaip 
švelniai jis ištarė žodį „jūsų“. 


*...Vox guogue Moerim 
Jam fugit ipsa; lupi Moerim videre priores. 


Virgiks, IX ecloga. 


(... Merimas taip pat 
Balsą prarado. Vilkai Merimą pirmiau pastebėjo. 
Vergilijus, IX ekloga.) 


KVENTINAS DERVARDAS + 


— Tą vyną giliuose Brakemono pilies rūsiuose sukrovė dar mano 
prosenelis reingrafas Gotfrydas, — paaiškino grafaitė Izabelė. 

— Kuris laimėjo jos prosenelės ranką, — pertarė dukterėčią grafaitė 
Amelina, — nes pasirodė geriausias riteris didžiajame Strasbūro turny- 
re. — Dešimt riterių ten buvo arenoje negyvai nudėta. Bet tos dienos jau 
seniai praeityje, ir dabar niekas nestoja į kovą nei dėl šlovės, nei išvaduoti 
kokios nelaimingos gražuolės. 

Į šiuos žodžius, pasakytus tokiu pat tonu, kokiu ir mūsų dienų gra- 
žuolės, kai jų žavesys pradeda vysti, paprastai smerkia mūsų laikų šiurkš- 
tumą, Kventinas ryžosi atsakyti: 

— Aš manau, kad ir šiandien dar gyva ta riteriška dvasia, kuri grafaitei 
Amelinai atrodo išblėsusi, ir jeigu gal ir aptemo kitur, tai dar gyva Ško- 
tijos bajorų krūtinėse. 

— Tik paklausyk, ką jis sako! — sušuko grafaitė Amelina. — Jis nori 
mus įtikinti, kad šaltoje ir niaurioje jo tėvynėje dar liepsnoja kilnumo 
ugnis, kuri užgeso Prancūzijoje ir Vokietijoje! Vargšas jaunuolis panašus 
į Šveicarijos kalnietį, patrakusį iš meilės savo tėvynei. Jis tuoj ims kalbėti 
apie Škotijos vynuogynus ir alyvmedžių guotus. 

— Ne, madam, - tarė Dervardas, — apie mūsų kalnų vynuogynus ir 
alyvmedžių guotus aš maža galiu pasakyti, tik tiek, kad mes savo kardais 
priverčiame turtingus kaimynus gausiai tiekti mums šias gėrybes kaip 
duoklę. O kad galite pasitikėti nepriekaištinga škotų ištikimybe ir nesu- 
teršta jų garbe, man kaip tik dabar teks įrodyt, nes menkas jūsų tarnas 
tik tai ir galės pasiūlyt, gindamas jus. 

— Jūs kalbate mįslingai... Gal nujaučiate mums gresiantį artimą pavo- 
jų? — paklausė grafaitė Amelina. 

— Aš tai jau prieš valandą pamačiau iš jo akių! — sušuko grafai- 
tė Izabelė, sunerdama rankas. — Šventoji Mergele Marija, kas mums 
nutiks? 

— Tikiuosi, tik tai, ko pačios panorėsite, — atsakė Dervardas. — O 
dabar leiskite paklausti, mielosios damos, ar jūs manim pasitikite? 

— Ar jumis pasitikime? — atsiliepė grafaitė Amelina. — Žinoma. Bet 
kam šis klausimas? Kokio pasitikėjimo jūs prašote? 

— Aš pasitikiu jumis nuoširdžiai ir besąlygiškai, — tarė grafaitė Izabe- 
lė. — Jeigu apvilsite mus, Kventinai, žinosiu, kad tiesos jau nerasi niekur, 
tik danguje. 

— O madam, - atsiliepė Dervardas, didžiai nudžiugęs, — tai man di- 
delis įvertinimas. Mat aš noriu pakeisti mūsų maršrutą ir toliau keliauti 
kairiuoju Maso krantu iki Lježo, o nesikelti tes Namiūru. Karaliaus 
Liudviko įsakymas, taip pat vadovui duoti nurodymai ne visai tokie. 
Bet vienuolyne aš girdėjau, kad dešiniajame Maso krante siaučia plėši- 
kai ir kad jų gaudyti atžygiuoja Burgundijos kareiviai. Ir viena, ir kita 
man kelia nerimą dėl jūsų saugumo. Ar sutiksite šitaip pakeisti mūsų 
kelionės maršrutą? 

— Darykit, kaip tik norit, — atsakė jaunoji dama. 

— Dukterėčia, — tarė grafaitė Amelina, — ir man rodos, kad jaunuolis 
mums linki gero. Bet pagalvok... mes nusižengiame karaliaus Liudviko 
nurodymams, kuriuos jis taip primygtinai pakartojo. 

— O kodėl turėtume paisyti jo nurodymų? — paklausė grafaitė Izabe- 
lė. - Ačiū Dievui, aš nesu jo pavaldinė, o kai meldžiau prieglobsčio, jisai 
piktam panaudojo mano pasitikėjimą, kurį, jo įkalbinta, parodžiau. Aš 
nepažeminsiu šio jauno bajoro ir nė valandėlės nesvarstydama darysiu 
taip, kaip jis patars, kad ir kokie bus ano klastingo ir savanaudiško tirono 
nurodymai. 

— Telaimina jus Dievas už šiuos žodžius, grafaite, — džiugiai palinkė- 
jo Kventinas. — Jeigu aš nepateisinsiu jūsų pasitikėjimo, tegu mane su- 
plėšo nešdami laukiniai arkliai šiame pasaulyje ir tegu būsiu pasmerktas 
amžinoms kančioms aname, ir tai dar būtų per maža bausmė. 

Tai taręs jis pentinais suragino arklį ir pasivijo čigoną. Šis vyrukas 
atrodė itin taikaus ir atlaidaus būdo. Nuoskaudų ar grasinimų niekada 
neprisimindavo, — ar bent atrodė, kad neprisimindavo, — ir jis vėl ėmė 
šnekėti su Dervardu, lyg jie nebūtų tarę viens kitam jokio nemalonaus 
žodžio visą šį rytmetį. 

„Šuo, — pagalvojo Kventinas, — nebeurzgia dabar, nes tikisi iš karto 
suvesti su manim sąskaitas, kai galės pagriebti už gerklės. Bet mes pirma 
pamėginsime — gal mums pavyks įveikti išdaviką jo paties ginklais“. 

— Heiradinai, drauguži, — kreipėsi jis, — tu keliavai sa mumis dešimt 
dienų, bet nė karto neparodei, kaip moki išpranašauti ateitį. O juk taip 
tuo didžiuojiesi, kad būtinai demonstruoji savo sugebėjimus kiekvie- 
name vienuolyne, kur tik mes apsistojame, nors už tai tenka nakvoti 
šieno kupetoje. 

— Jūs niekada manęs neprašėte išburti, —- atsakė čigonas. — Jūs, kaip 
ir kiti šiame pasaulyje, šaipotės iš tų paslapčių, kurios nesuvokiamos 
jūsų protui. 

— Tai dabar įrodyk man savo sugebėjimus, — paprašė Kventinas ir 
nusimovęs pirštinę atkišo delną čigonui. 

Heiradinas atidžiai apžvelgė visas linijas, kurios kryžiavosi škoto del- 
ne, taip pat skrupulingai įsižiūrėdamas į mažus iškilimus ir kauburiukus 
pirštų pašaknėse. Anuo metu buvo manoma, kad tos linijos turi ryšį 
su žmogaus polinkiais, įpročiais ir likimu, kaip mūsų dienomis teigiama 
apie kaukolės nelygumus'““. 

— Šitoji ranka, — tarė Heiradinas, — byloja apie patirtus vargus ir su- 
tiktus pavojus. Aš išskaitau joje, kad ji anksti pažino kardo rankeną, be 
to, teko pažinti ir mišiolo sąsagas. 

— Apie mano praeitį tu galėjai išgirsti bet kur, — nukirto jį Kventi- 
nas. — Pasakyk ką nors apie ateitį. 

— Šitoji linija nuo Veneros kalvos, - ėmė dėstyti čigonas, — ne nu- 
trūkstanti staiga, O einanti greta su gyvenimo linija, rodo, jog žmogus 
patirs didelę laimę per vedybas. Jis įeis į turtingųjų ir kilmingųjų tarpą 
per sėkmingą meilę. 

— Šitokią ateitį tu pažadi visiems, kas tik klausia patarimo, — atšovė 
Kventinas. — Tatai paprasčiausias tavo amato triukas. 

— Ką aš jums sakau, yra tikra tiesa, — atsakė Heiradinas, — kaip ir tai, 
kad netrukus jus ištiks didelis pavojus, kurį matau iš šios raudonos lyg 
kraujas linijos, kertančios skersai plaštakos liniją. Ji byloja apie kardo 
smūgį ar kokį kitą smurtą, nuo kurio jus išgelbės tik ištikimas draugas. 

— Tu, ar ne? — paklausė Kventinas, pasipiktinęs chiromantu, kad tas 
tikisi jį apgauti ir susidaryti reputaciją išpranašaudamas, kuo baigsis jo 
paties išdavystė. 

— Mano menas, — atsakė čigonas, —- man pačiam nieko nepranašauja. 

— Na, tada mano šalies pranašautojai, — tarė Kventinas, — pranoksta 
jūsų mokslą, kuriuo taip giriatės, nes jų menas leidžia atskleisti pavojus, 
gresiančius jiems patiems. Savo tėviškės kalvose ir aš įgijau šiek tiek pra- 
našavimo galios, kuria tos šalies gyventojai yra apdovanoti, ir tuojau pat 
tau įrodysiu, atsilygindamas už tavo būrimą. Heiradinai, pavojus, apie 
kurį pasakei, gresia man dešiniajame upės krante, ir aš išvengsiu jo, ke- 
liaudamas iki Lježo kairiąja pakrante. 

Vadovas tatai išklausė taip abejingai, kad Kventinas, net žinodamas 
jo planus, nieko nesuprato. 

— Jeigu padarysite, kaip sakote, — tarė čigonas, — pavojus, kuris gresia 
jums, kris ant manęs. 

— Man rodos, - atsiliepė Kventinas, — tu ką tik sakeisi negalįs numa- 
tyti savo paties ateities. 

— Taip, negaliu, — atsakė Heiradinas. — Taip, kaip išpranašavau jums — 
negaliu. Tačiau bent kiek pažįstant Liudviką Valua, nereikia būti dideliu 
pranašu, kad pasakytum, jog jis pakars vadovą už tai, kad jūs malonėjote 
nukrypti nuo nurodyto kelio. 

— Jei mes saugiai pasieksime kelionės tikslą ir laimingai ją baigsi- 
me, — paprieštaravo Kventinas, — tatai išpirks kaltę dėl nukrypimo nuo 
nurodyto maršruto. 

— Taip, jeigu esate tikras, kad karalius turėjo galvoje tokią maldinin- 
kių kelionės pabaigą, kokią jums minėjo, — pridūrė čigonas. 

— O apie kokią kitokią kelionės pabaigą jis galėjo galvoti? Ir kodėl 
tu manai, kad jis turėjo kitą tikslą, ne tą, apie kurį kalbėjo? — pasiteiravo 
Kventinas. 

— O paprasčiausiai todėl, — atsakė čigonas, — kad tie, kurie šiek tiek 
daugiau pažįsta tą krikščioniškiausiąjį karalių, niekada neabejoja, kad 
apie tikslą, kuris jam labiausiai rūpi, jis mažiausiai nori kalbėti. Tegu jo 
didenybė pasiunčia dvylika pasiuntinių, galiu įkišti savo galvą į kilpą me- 
tais anksčiau, negu skirta, jeigu vienuolika iš jų neturės paslėpę rašalinių 
dugne ko nors daugiau, nei bus parašyta įgaliojimuose. 

— Man nerūpi niekingi tavo įtarinėjimai, - atrėžė Kventinas. - Mano 
uždavinys yra paprastas ir aiškus — saugiai pristatyti šias damas į Lježą, 

ir aš drįstu manyti, kad geriausiai atliksiu savo pareigą, pakeisdamas nu- 
rodytą maršrutą ir laikydamasis kairiojo Maso kranto. Be to, čia ir yra 
tiesiausias kelias į Lježą. Keldamiesi per upę, mes sugaištume daug laiko 
ir be reikalo nuvargtume. Tai kam visa tai? 

— Ogi vien tam, — tarė Heiradinas, — kad visi keliaujantys į Kelną 
maldininkai, kaip pasivadino ir jūsų damos, paprastai pasiekia Lježą ne 
tuo Maso krantu, todėl jei mes pakeisime maršrutą, tai prieštaraus jų 
pasiskelbtam tikslui. 

— Jeigu mus kas nors dėl šito apkaltins, — tarė Kventinas, — pasiaiš- 
kinsime, kad bijodami bedieviškojo Gelderno hercogo, ar Viljamo de la 
Marko, ar plėšikų ir landsknechtų, siaučiančių dešiniajame krante, mes 
laikomės kairiojo kranto, o ne anksčiau pasirinkto maršruto. 

— Kaip išmanote, gerasis mano sinjore, — nusileido čigonas. — Man 
tas pats, ar vesti jus kairiuoju, ar dešiniuoju krantu. Jums pačiam teks 
pasiaiškinti savo valdovui. 

Kventinas, nors dideliai nustebo, bet sykiu ir apsidžiaugė, kad Heira- 
dinas noriai ar bent nesipriešindamas sutiko pakeisti maršrutą, nes jam 
reikėjo čigono pagalbos, tačiau bijojo, kad, sužlugdęs išdavikiškus či- 
gono planus, iš jo gali sulaukti kokio netikėto išpuolio. Be to, jei dabar 
atsikratytų Heiradino, šis, be abejo, praneštų, kad damos pakeitė marš- 
rutą, Viljamui de la Markui, su kuriuo, aišku, palaikė ryšius. O pasilikęs 
su jais, Heiradinas bus visą laiką Kventino sekamas ir negalės susisiekti 
su jokiais svetimais žmonėmis. 

Taigi daugiau visai negalvodama apie pradžioje numatytą kelią, ma- 
žoji kavalkada pasuko kairiuoju plačios Maso upės krantu ir šį tarpą nu- 
jojo taip sėkmingai ir sparčiai, kad anksti rytojaus rytą pasiekė kelionės 
tikslą. Jie sužinojo, kad Lježo vyskupas dėl sveikatos, kaip pats sakėsi, 
bet veikiau bijodamas, kad netikėtai neužkluptų maištingi didelio miesto 
gyventojai, buvo įsikūręs gražioje Šonvaldo pilyje maždaug už mylios 
nuo Lježo. 

Keliauninkai, artėdami prie pilies, kaip tik išvydo garbingąjį dignito- 
rių grįžtantį su ilga procesija iš kaimyninio miesto, kuriame buvo atlaikęs 
iškilmingas mišias. Jis žengė įstabios dvasininkų, civilių ir karių palydos 
priešakyje, kaip senoje baladėje dainuojama: 

Su dauge! kryžių priešaky 
Ir dauge/ tečių 1$ paskos. 


Procesija atrodė didingai: vieni dar ėjo palei žaliuojančius plačios 
vingiuotos Maso upės krantus, o kiti jau suko į didžiulį gotikinės vysku- 
po rezidencijos portalą. 

Bet labiau priartėję atvykėliai suvokė, kad pilies gyvenimas nebuvo 
ramus ir saugus, o procesija, kurią jie ką tik matė, buvo ne kas kita, kaip 
pompastiškas karinės galios demonstravimas. Stipri vyskupo kareivių 
sargyba matėsi apdairiai išstatyta palei rūmus ir aplink juos. Visa rezi- 
dencijos aplinka aiškiai bylojo, jog garbingasis dignitorius jaučia pavojų, 
jeigu jam atrodo būtina imtis tokių gynybinių priemonių. 

Grafaitės de Krua, kai Kventinas apie jas pranešė, buvo pagarbiai 
atlydėtos į didžiąją menę, kur jas kuo nuoširdžiausiai priėmė vyskupas 
nedaugelio savo dvariškių akivaizdoje. Jis neleido joms bučiuoti jam ran- 
kos, o pats pasveikino jas, pabučiuodamas į kaktą, — taip parodė savo 
galantiškumą dailioms moterims ir kartu šventą ganytojo meilę savo avi- 
nijos seserims. 

Liudvikas Burbonas, Lježo vyskupijos valdytojas, iš tikrųjų buvo 
dosnus ir geraširdis valdovas. Nors gyvenime jis anaiptol ne itin griežtai 
laikėsi dvasininko priedermių, tačiau visada liko ištikimas garbingų ir 
kilmingų Burbonų giminės tradicijoms, nes buvo jos palikuonis. 

Vėliau, artėjant senatvei, dignitorius atsižadėjo jaunystės įpročių 
ir ėmė gyventi taip, kaip dera aukštam dvasininkui. Aplinkiniai kuni- 
gaikščiai jį mylėjo kaip kilnų ganytoją, dosnų ir geraširdį, dėl jo paprasto 
gyvenimo būdo, už nesilaikymą itin griežto asketiškumo ir valdymą su 
nemažu atlaidumu, nors tarp turtingų ir neramių pavaldinių tai veikiau 
skatino, o ne tramdė maištingas nuotaikas. 

Vyskupas buvo toks ištikimas Burgundijos hercogo sąjungininkas, 
jog šis tarėsi kone bendrai valdąs su juo vyskupiją, ir už tai, kad dignito- 
rius geraširdiškai nusileisdavo ten, kur galėdavo pasipriešinti, hercogas 
atsilygindavo, palaikydamas jo pusę visais atvejais su ryžtingu ir nirtingu 
uolumu, kuris buvo vienas ryškiausių jo charakterio bruožų. Hercogas 

Karolis mėgdavo sakyti, jog laiko Lježą savo nuosavybe, o vyskupą savo 
broliu (tikrai jie galėjo būti tokiais laikomi, nes hercogo pirmoji žmona 
buvo vyskupo sesuo), ir jog tas, kas skriaus Liudviką Burboną, turės rei- 
kalų su Burgundijos Karoliu. Toks grasinimas, atsižvelgiant į šio valdovo 
galią ir būdą, galėjo būti baisus visiems, tik ne turtingiems ir maištin- 
giems Lježo miestelėnams, kuriems dideli turtai, pasak senos patarlės, 
buvo susukę galvas. 

Dignitorius, kaip mes minėjome, mielai priėmė grafaites de Krua ir 
prižadėjo kiek galėdamas užtarti jas Burgundijos dvare. Jis tikėjosi, jog 
žodis bus daug veiksmingesnis, nes peršamasis Kampo-Basas, kaip pas- 
taruoju metu paaiškėjo, buvo gerokai praradęs hercogo malonę. Vysku- 
pas taip pat pažadėjo joms tokią apsaugą, kokią galės garantuoti karinė 
jo galia, tačiau atodūsis, su kuriuo jis tatai pasakė, tarsi bylojo, kad toji 
galia kur kas mažesnė, negu jam norėjosi parodyti. 

— Brangios mano dukros, — tarė vyskupas tokiu pat tonu kaip ir pasi- 
sveikindamas, globėjiškai ir su Burbonams deramu galantiškumu, — Die- 
ve, sergėk, kad aš kada atiduočiau ėriuką piktam vilkui ar kilnias damas 
kokiems nenaudėliams. Esu taikus žmogus, nors mano buveinėj dabar 
žvanga ginklai. Prižadu saugoti ir globoti jus kiek tik galėsiu. Jeigu aplin- 
kybės pasidarytų dar grėsmingesnės, nors per Dievo Motinos malonę 
mes tikimės, kad viskas susiklostys taikiai ir aistros neįsiliepsnos, tai 
mes pasirūpinsime, kad jūs saugiai galėtumėte nukeliauti į Vokietiją, nes 
net ir paties mūsų brolio ir gynėjo Burgundijos Karolio valia neprivers 
mūsų pasielgti su jumis prieš jūsų norą. Mes negalime sutikti su jūsų pra- 
šymu nusiųsti jus į kokį vienuolyną, nes, deja, Belialo sūnų įtaka Lježo 
gyventojams tokia didelė, kad mūsų valdžia turi galios tik mūsų pilyje, 
saugomoje kareivių, toliau ne. Bet čia jus mielai priimame, ir jūsų palyda 
ras garbingą viešnagę, ypač šis jaunuolis, kurį jūs taip karštai mums reko- 
menduojate ir kuriam mes suteikiame ypatingą mūsų palaiminimą. 

Kventinas atsiklaupė, kaip derėjo gaunant vyskupo palaiminimą. 

— O jūs, — kalbėjo toliau gerasis dignitorius, — gyvensite čia su mano 
seseria Izabele, Triro abate. Su ja leidžiant laiką, ant jūsų nekris joks še- 
šėlis net tokio linksmo viengungio, kaip Lježo vyskupas, pastogėje. 

Baigęs sveikinimo kalbą, jis galantiškai nuvedė damas į savo sesers 
buveinę, o jo mažordomas, pareigūnas, kuris, gavęs diakono šventimus, 
buvo pusiau pasaulietis, pusiau dvasininkas, pakvietė Kventiną prie vai- 
šių, prie jų vėliau prisidėjo ir pats vyskupas; o kiti grafaičių de Krua 
palydos asmenys buvo nuvesti į tarnų būstus. 

Kol vyko visi patvarkymai, Kventinas aiškiai pastebėjo, kad čigonas, 
kurio buvo taip bijomasi provincijos vienuolynuose, šio turtingo ir, galė- 
tume pasakyti, pasaulietiško dignitoriaus rezidencijoje, atrodė, nesulau- 
kė nei pasmerkimo, nei dėmesio. 


XIX SKYRIUS 
Miestas 


Mieh draugai, bičiuliai, aš netrokštu 
Jus įgramzdinti maišto sūkurin! 


V. Šekspyras „Julius Cezaris“!*5 


tskirtas nuo grafaitės Izabelės, kurios žvilgsniai tiek daug 

dienų jam buvo kelrodė žvaigždė, Kventinas širdyje pajuto 
keistą tuštumą ir vėsą, kokios nebuvo patyręs per visą savo gyvenimą, 
pilną negandų. Aišku, kad artimas ir kelionėje neišvengiamas jų ben- 
dravimas ir intymumas turėjo baigtis, nes grafaitė rado pastovią vietą 
gyventi, o kokiu pretekstu, tegu ir būtų pagalvojusi apie tokį nederamą 
elgesį, ji būtų galėjusi laikyti prie savęs galantišką jauną riterį — tokį 
kaip Kventinas? 

Bet atsiskyrimas neatrodė lengvesnis dėl to, kad buvo neišvengiamas, 
ir išdidžią Kventino širdį suspaudė skausmas supratus, kad jis pašalinamas 
kaip paprastas žygūnas ar palydovas, atlikęs savo uždavinį. Jis susigrau- 
dino ir slapta praliejo ne vieną ašarą ant sugriuvusių oro pilių, kurių tiek 
daug pastatė per tokią įdomią kelionę. Iš pradžių jis vyriškai, bet nesėk- 
mingai bandė įveikti šį sielos liūdesį, o paskui, nepajėgdamas nuslopinti 
slegiančių jausmų, atsisėdo gilioje nišoje prie lango, kuris apšvietė didžiu- 
lę gotikinę Šonvaldo menę, ir čia susimąstė apie skaudžią savo dalią, nele- 
miančią jam nei aukšto titulo, nei turtų, kurie suteiktų drąsos pasipiršt. 

Kventinas pamėgino išsklaidyti slogų liūdesį, pasiuntęs Šarletą, vieną 
iš tarnų, atgal į Liudviko dvarą su laišku apie grafaičių de Krua atvykimą 


į Lježą. Pagaliau atgavo savo įprastą gyvumą, pamatęs ant lango ką tik 


Strasbūre atspausdintą senovinę riterių poemą su tokia antrašte: 


Kaib žemakilyis bajorattis 
Ilgėjos vengrų karalaitės. 


Kol Kventinas stebėjo gotiškosiomis raidėmis užrašytą dainelę, taip 
atitinkančią dabartinę jo būklę, kažkas, palietęs petį, pažadino jį iš susi- 
mąstymo. Žvilgtelėjęs jis pamatė šalia stovintį čigoną. 

Kventinui nuo pat pradžių nepatiko čigonas, o sužinojęs apie išda- 
vystę jo tiesiog nekentė, todėl rūsčiai paklausė, kaip tas išdrįso prisiliesti 
prie krikščionio ir bajoro. 

— Aš norėjau sužinoti, — atsakė čigonas, — ar krikščionis bajoras 
prarado lytėjimo pojūtį, kaip regėjimo ir girdėjimo. Jau kokias penkias 
minutes aš jus kalbinu, o jūs spoksote į šį geltoną popiergalį, lyg jame 
slypėtų kerai, galintys jus paversti statula ir jau perpus padarę savo. 

— Na, ko nori? Sakyk ir nešdinkis! 

— Aš noriu, ko ir visi žmonės, nors maža kas tuo pasitenkina, — atsa- 
kė Heiradinas. — Noriu, kas man priklauso — dešimt auksinių kronų už 
tai, kad čia atvedžiau damas. 

— Kaip tu drįsti prašyti atlyginimo po to, kai aš pasigailėjau niekingos 
tavo gyvybės? — paklausė įniršęs Dervardas. — Juk žinai, kad pakeliui 
norėjai jas išduoti. 

— Bet neišdaviau, — atkirto Heiradinas. — Jei būčiau išdavęs, neprašy- 
čiau atlyginimo nei iš tavęs, nei iš jų, o iš to, kuriam jų kelionė dešiniuoju 
upės krantu būtų buvusi naudinga. Ta pusė, kuriai pasitarnavau, privalo 
man sumokėti. 

— Jei taip, teprasmenga tavo atlyginimas kartu su tavimi, išdavike! — 
tarė Kventinas, atskaičiuodamas pinigus. - Nešdinkis pas Ardėnų Šerną 
at pas patį velnią! Ir žiūrėk, nesirodyk man akyse, kad aš nepasiųsčiau 
tavęs į pragarą pirm skirto laiko. 

— Pas Ardėnų Šerną! — pakartojo čigonas, ir visada abejingas jo veidas 
šį kartą pasirodė nustebęs. — Vadinasi, ne apytikriai spėliodamas... ne šiaip 
sau įtardamas... jūs užsispyrėte pakeisti maršrutą? Ar gali būti?.. Ar iš ūkrų- 
jų kitose šalyse esama burtininkų, kurie pranašauja daug tikriau negu mūsų 
klajokliai? Tas gluosnis, po kuriuo mes kalbėjomės, juk negalėjo kam nors 
išplepėti. Bet ne... ne... ne... Koks asilas aš buvau!.. Suprantu... Suprantu!.. 
Tas gluosnis prie upelio netoli vienuolyno... Mačiau, kaip jūs praeidamas 
žiūrėjote į jį. Gluosnis, už kokio pusmylio nuo tranų avilio... Gluosnis, 
aišku, negalėjo pasakyti, bet galėjo slėpti žmogų, kuris girdėjo! Nuo šiol 
aš susitikinėsiu tik atviroje vietoje. Nė dagių kuokšto nebus netoliese, kur 
galėtų pasislėpti škotas. Cha cha cha! Škotas nugalėjo čigoną šmaikščiuoju 
jo ginklu. Bet žinokite, Kventinai Dervardai, kad įveikęs mane praradote 
savo laimę. Taip! Tą laimę, kurią išpranašavau iš jūsų rankos linijų. Mano 
pranašavimas tikrai būtų išsipildęs, jeigu ne jūsų užsispyrimas. 

— O šventasis Andriejau, — tarė Kventinas, — tavo įžulumas man kelia 
juoką, nors aš visai tam nenusiteikęs. Kaip, kokiu būdu pasisekusi tavo 
niekšybė būtų galėjusi man pasitarnauti? Aš, tiesa, girdėjau, jog tu išside- 
rėjai, kad jie paliktų mane gyvą, bet šaunieji tavo sąjungininkai kaipmat 
tatai būtų pamiršę, vos mes būtume susirėmę. Kuo kitu, išdavęs damas, 
tu man būtum pasitarnavęs — pasiuntęs į mirų ar užtraukęs nelaisvę?.. 
Šito negalės suvokti jokio žmogaus smegenys. 

— Tada nėra ko apie tai ir galvoti, — atsakė Heiradinas, — nes aš vis 
tiek noriu jus nustebinti savo dėkingumu. Jeigu būtumėt nesumokėjęs 
man atlyginimo, būčiau taręsis, jog mes atsiskaitę, ir palikęs jus paikajai 
jūsų paties gudragalvystei. O dabar dar lieku skolingas už paslaugą Šero 
pakrantėje. 

— Man rodos, aš atsiėmiau skolą, plūsdamas ir niekindamas tave, — 
tarė Kventinas. 

— Pikti ar malonūs žodžiai, — pasakė čigonas, — tėra tik vėjas, ir jų 
nepasversi. Jeigu jūs, tarkim, būtumėt man sušėręs, užuot grasinęs... 

— Jeigu dar ilgiau erzinsi, tai šitaip su tavim ir atsiteisiu. 

— Aš to nepatarčiau, — tarė čigonas. — Toks atsiteisimas netvardoma 
ranka gali prašokti mano skolą ir tada, ko gera, pats tapsite skolingas, o 

aš skolos neužmiršiu ir nedovanosiu. Dabar sudie, bet neilgam... Aš einu 
atsisveikinti su grafaitėmis de Krua. 

— Tu! - sušuko Kventinas nustebęs. — Nejau tau bus leista pasimatyti 
su damomis čia, kur jos yra lyg vienuolės saugomos vyskupo sesers, 
kilniosios abatės? Tatai neįmanoma... 

— Martona jau laukia, ir ji mane nuves pas jas, — pašaipiai atsakė čigo- 
nas. — Ir man tenka prašyti jūsų atleidimo, kad palieku jus taip netikėtai. 

Jis pasisuko eiti, tačiau bematant sugrįžo ir itin reikšmingai tarė: 

— Aš suprantu jūsų viltis... Jos gana drąsios, bet gali išsipildyti, jeigu 
aš talkininkausiu. Suprantu jūsų nuogąstavimus... Jie turėtų išmokyti jus 
apdairumo, o ne bailumo. Kiekvieną moterį galima laimėti. Grafas tėra 
tik titulas, kuris gali taip pat tikti Kventinui, kaip hercogo titulas tinka 
Karoliui ar karaliaus titulas — Liudvikui. 

Dervardui nespėjus nė žodžio atsakyti, čigonas dingo iš menės. 
Kventinas tuoj pat leidosi jam iš paskos, tačiau Heiradiną, geriau pažįs- 
tanųį vyskupo rezidencijos koridorius, buvo sunku pavyti, ir jis, nusilei- 
dęs mažais šoniniais laipteliais, visai pametė jį iš akių. Tačiau Dervardas 
vis vien bėgo toliau, nors pats gerai nežinojo kodėl. Laipteliai baigėsi 
prie durų į sodo alėją po suskliaustomis medžių šakomis — joje Kventi- 
nas ir pamatė skubantį čigoną. 

Iš dviejų sodo pusių stūksojo pilies pastatai — didžiuliai senoviški 
rūmai, lyg tvirtovės, lyg bažnyčios tipo. Kituose dviejuose galuose kilo 
aukšta dantyta siena. Eidamas sodo alėjomis į kitą pilies rūmų pusę, 
kur už didelio masyvaus vijokliais apaugusio kontraforso buvo mažyčiai 
varteliai, Heiradinas grįžtelėjo atgal ir pamojavo ranka, linksmai atsi- 
sveikindamas su savo persekiotoju, kuris pamatė, kad vartelius iš tikrųjų 
atidarė Martona, ir, aišku, suprato, jog niekingasis čigonas buvo įleistas į 
vidinius grafaičių de Krua apartamentus. Kventinas pasipiktinęs prikan- 
do lūpą, griežtai kaltindamas save, kad nepapasakojo damoms apie Hei- 
radino niekšingumą ir nepaaiškino, jog jis ketino jas išduoti. Dar didesnį 
pyktį ir pasišlykštėjimą Kventinui sukėlė įžūlus čigono pažadas palenkti 
jo pusėn Izabelę. Jam atrodė, kad net grafaitės ranka būtų šventvagiškai 
išniekinta, jeigu ją laimėtų per šitokį pagalbininką. „Bet visa tai tik akių 

dūmimas, — kalbėjo Kventinas pats sau, — tik niekingos jo amato apga- 
vystės. Jis išgavo teisę pasimatyti su damomis kokia melaginga dingstim, 
turėdamas kokį nors kėslą. Gerai, kad sužinojau, kur jos gyvena. Aš pa- 
seksiu Martoną ir išsiprašysiu pasimatymą su jomis, tegu vien tam, kad 
jas įspėčiau. Skaudu, kad man reikia griebtis gudrybės ir gaišti, kai toks 
kaip jis gali matytis atvirai ir nesivaržydamas. Ką gi, nors aš atskirtas nuo 
jų, jos įsitikins, kad mano didžiausias rūpestis — apsaugoti Izabelę““. 

Kol jaunasis įsimylėjėlis šitaip svarstė, prie jo prisiartino pagyvenęs 
orus vyskupo dvariškis, įėjęs pro tas duris, pro kurias buvo patekęs į 
sodą jis pats, ir pasakė kuo mandagiausiai, kad sodas yra privatus ir į jį 
leidžiama užeiti tik vyskupui ir labai aukšto rango svečiams. 

Senasis dvariškis turėjo tatai pakartoti porą sykių, iki Kventinas pa- 
galiau suprato, ko iš jo norima. Tada, lyg pabudęs iš sapno, jis nusilenkė 
1r skubiai išėjo iš sodo, o dvariškis visą laiką sekė iš paskos ir įkyriai at- 
siprašinėjo, kad turėjęs atlikti savo pareigą. Bijodamas, kad baisiai įžeidė 
Kventiną, jis ne tik atsiprašinėjo, bet dar pasisiūlė jam į pašnekovus. 
Dervardas, mintyse keikdamas senį už įkyrumą, sugalvojo juo nusikraty- 
ti sakydamas, kad nori aplankyti miestą, ir ėmė žengti tokiu spėriu žings- 
niu, jog mandagusis tarnas, palydėjęs Kventiną iki pakeliamojo tilto, ne- 
benorėjo toliau eiti. Po kelių minučių Kventinas atsidūrė Lježo mieste, 
kuris tada buvo turtingiausias Flandrijoje ir, aišku, visame pasaulyje. 

Liūdesys, net meilės liūdesys, negali visiškai užvaldyti žmogaus, ypač 
tvirto ir energingo būdo, kaip mano silpnadvasiai melancholikai, kurie 
jam pasiduoda. Tas liūdesys išblėsta, veikiant jausmus netikėtiems ir stip- 
riems įspūdžiams, pasikeitus vietai ir vaizdams, kurie sukelia naujų aso- 
ciacijų, O ypač atsidūrus judriame žmonių sūkuryje. Po keleto minučių 
Kventinas taip susidomėjęs stebėjo greitai besikeičiančius reginius Lježo 
gatvėse, tarytum pasaulyje iš viso nebūtų buvę nei grafaitės Izabelės, nei 
įkyriojo čigono. 

Aukšti namai, įspūdingos, nors siauros ir niūrios gatvės, dailiai išdės- 
tytos puikios prekės ir prašmatniausi šarvai krautuvėse ir krautuvėlėse 
aplinkui, šaligatviai, pilni zujančių įvairiausios išvaizdos piliečių, skuban- 
čių į vieną ir į kitą pusę oriais ar nekantriais veidais, didžiuliai vežimai, 

kurie gabeno eksportuojamas ir importuojamas prekes, — į užsienį ge- 
lumbę ir šilko rietimus, visokių rūšių ginklus, vinis ir geležies dirbinius, 
o iš užsienio įvairiausius namų apyvokos ar prabangos dalykus, skirtus 
vartoti turtingame mieste ar gautus mainais ir numatytus gabenti toliau. 
Visa tai drauge sudarė įspūdingą turto, bruzdesio ir prašmatnumo regi- 
nį, kokį Kventinas matė pirmą kartą gyvenime. Jis taip pat susižavėjęs 
apžiūrinėjo su Maso upe susijungiančius perkasus ir kanalus, kurie, iš- 
sišakoję į visas puses, buvo patogūs prekybiniai vandens keliai kiekvie- 
nai miesto daliai. Paskui Kventinas išklausė mišias garsioje senoviškoje 
Šventojo Lamberto bažnyčioje, kuri, sakoma, buvusi pastatyta dar aš- 
tuntame šimtmetyje. 

Išėjęs iš šių maldos namų ir dairydamasis su godžiu smalsumu, Kven- 
tinas pastebėjo, kad ir į jį žiūri būreliai oriai atrodančių miestelėnų, kurie 
tikriausiai laukė jo išeinant. Pamatę jį, vieni kažką ėmė patylom sakyti ki- 
tiems, ir aplinkui kilo gana garsus šnabždesys. Žmonių vis daugėjo, kiek- 
vieno priėjusiojo akys vis buvo smalsiai įsmeigtos į Kventiną, ir jose galėjai 
aiškiai matyti ne tik didelį susidomėjimą ir smalsumą, bet ir pagarbą. 

Pagaliau jis atsidūrė vidury nemažos minios žmonių, kurie vis skyrėsi 
priešais, duodami jam kelią, o tie, kurie žengė iš paskos ar šalia jo, sten- 
gėsi neprisiliesti, kad jam nesukliudytų. Tačiau tokia padėtis per daug jį 
varžė, ir jis negalėjo ilgiau kęsti, tad nusprendė kaip nors išsipainioti ar 
bent išsiaiškinti, ką visa tai reiškia. 

Taigi Kventinas apsidairė aplinkui ir, nukreipęs žvilgsnį į linksmą, 
pagarbų, stambaus sudėjimo vyriškį, kurį iš aksominio apsiausto ir auk- 
sinės grandinėlės nusprendė būsiant aukštos padėties miestelėną, o gal 
net ir miesto pareigūną, paklausė: 

— Nejau mano išvaizda tokia nepaprasta, kad taip traukiu visų dė- 
mesį? Ar čia, Lježe, toks paprotys spiestis apie keliauninkus, kuriems 
pasitaiko aplankyti jūsų miestą? 

— Nieko panašaus, mielasis pone, — atsakė miestelėnas. — Lježiečiai 
ne smalsuoliai, ir tokio papročio čia nėra. O ir jūsų drabužiai ar išvaizda 
niekuo nesiskiria. Tačiau jumyse yra tai, kas pas mus visada sutinkama 
su džiaugsmu ir pagarba. 

— Tat man labai malonu girdėti, garbingasis pone, — tarė Kventi- 
nas, — bet, prisiekiu šventojo Andriejaus kryžiumi, vis tiek nesuprantu, 
ką norite pasakyti. 

— Jūsų dievagojimasis, — atsiliepė Lježo pirklys, — taip pat jūsų tartis 
patvirtina, kad mes neapsirikome. 

— Prisiekiu savo patronu šventuoju Kventinu, dabar dar labiau nesu- 
prantu! — šūktelėjo Dervardas. 

— Štai ir vėl! — Iježietis žvelgė su provokuojama šypsena, bet sykiu 
diplomatiškai ir mandagiai. — Aišku, ne mums spręsti, ką jūs, garbingasis 
pone, manote esant reikalinga nutylėti. Bet kam prisiekinėjate šventuoju 
Kventinu, jeigu nenorite, kad suprasčiau paslėptą jūsų mintųų? Mes žino- 
me, kad šaunusis grafas Sen Polis, kuris šiuo metu yra ten, kovoja dėl 
mūsų pergalės. 

— Prisiekiu savo gyvybe, — tarė Kventinas, — jūs kažką painiojate. Aš 
nieko nežinau apie Sen Polį. 

— O ne, mes jūsų nekamantinėjame, — atsakė miestelėnas. — Nors, 
paklausykite... Noriu tarstelėti jums į ausį... Aš vadinuosi Pavijonas. 

— Ir kas man iš to, pone Pavijonai? — paklausė Kventinas. 

— Žinoma, nieko. Tik, manding, jūs galėtumėte būti patenkintas, jog 
manimi galima pasitikėti. O čia mano kolega Rusleras. 

Rusleras, apkūnus, orus ponas, žengtelėjo į priekį. Dailus apskritas jo 
pilvukas tarsi taranas „skyrė minią priešais jį“. Pasilenkęs jis priekaištin- 
gu tonu įspėjo savo kaimyną: 

— Jūs, mielasis kolega, pamirštate, kad aplinkui žmonės. Aš esu tik- 
ras, šis ponas užsuks į jūsų ar mano namus ir išgers stiklą reinvynio su 
cukrum, o tada mes ir išgirsime daugiau apie gerąjį mūsų bičiulį ir sąjun- 
gininką, kurį mylime visa dora Aamandiška savo širdimi. 

— Aš neturiu jokių naujienų, kurias galėčiau kam nors papasakoti, — 
nekantriai tarė Kventinas. — Ir negersiu jokio reinvynio. Tenoriu, kad 
jūs, kaip geros reputacijos ir didžios pagarbos žmonės, išsklaidytumėte 
šią dykaduonių minią ir leistumėte pašalaičiui palikti jūsų miestą taip pat 
ramiai, kaip jis į jį atėjo. 

— Na, jeigu jūs, pone, taip inkognito laikotės ir su mumis, kuriais 
galima pasitikėti, — pradėjo Rusleras, — tai leiskite man stačiai paklausti, 

kodėl nešiojate savo karinės gvardijos ženklelį. Juk tam, kad norite būti 
Lježe atpažintas? 

— Kokį ženklelį? Kokios gvardijos? — nustebo Kventinas. — Atrodote 
garbingi žmonės ir rimti piliečiai, tačiau, prisiekiu savo siela, arba jūs 
išprotėjote, arba norite mane išvaryti iš proto. 

— Po šimts paibelių! — sušuko antrasis miestelėnas. — Šis jaunuolis 
priverstų nusikeikti ir patį šventąjį Lambertą! Na, sakykite, kas gi dau- 
giau dėvi gaubtus su šventojo Andriejaus kryžiumi ir lelijos žiedais, jei 
ne karaliaus Liudviko gvardijos šauliai škotai? 

— Na gerai, aš esu škotų gvardijos šaulys. Ir ko čia stebėtis, jei nešioju 
savo gvardijos ženklelį? — nekantriai paklausė Kventinas. 

— Jis prisipažino, prisipažino! — riktelėjo Rusleras ir Pavijonas, atsi- 
gręžę į susirinkusius miestelėnus, kurie jau sveikino jį mojuodami, ties- 
dami rankas ir žvelgdami apvaliais, iš džiaugsmo spinduliuojančiais vei- 
dais. — Jis prisipažino esąs Liudviko gvardijos šaulys, Liudviko, kuris yra 
Lježo laisvių patronas! 

Dabar visa minia ėmė plyšoti ir rėkauti. Aplinkui tiktai skambėjo: 

— Tegyvuoja Prancūzijos karalius! Tegyvuoja škotų gvardija! Tegy- 
vuoja šaunusis šaulys! Mūsų laisvės, mūsų privilegijos — arba mirtis! jo- 
kių duoklių! Tegyvuoja narsusis Ardėnų Šernas! Šalin Burgundijos Ka- 
rolį! Teprasmenga Burbonų giminės vyskupas su savo vyskupija! 

Apstulbintas šauksmų, sklindančių pakaitomis iš visų pusių, kuriuos 
kartojo tūkstančiai balsų ir kurie lyg jūros bangos ritosi per tolimas gat- 
ves ir turgavietes, Kventinas vis dėlto turėjo laiko pagalvoti, ką galėtų 
reikšti šis triukšmas, ir nuspręsti, kaip jam elgtis. 

Jis buvo pamiršęs, kad po susidūrimo su Orleano hercogu ir Diunua 
vienas iš šaulių, lordui Krofordui įsakius, nuėmė jam šalmą, perskeltą Diu- 
nua kardo, ir uždėjo gaubtą su plieno pamušalu — visiems gerai žinomą 
škotų gvardijos karių aprangos atributą. Ir kai karys iš šios gvardijos, visą 
laiką saugančios monarchą, pasirodė mieste, kurio nepasitenkinimą kurstė 
karaliaus agentai, Lježo miestelėnai visai logiškai nusprendė, jog Liudvikas 
ryžosi atvirai juos paremti. Taigi vieno šaulio pasirodymas buvo palaikytas 
garantija, kad Liudvikas netrukus aktyviai ateis į pagalbą. Negana to, visi 

patikėjo, jog paramai siunčiama jo kariuomenė jau žengia į miestą pro ku- 
riuos nors vartus, nors niekas negalėjo tiksliai pasakyti, pro kuriuos. 

Kventinas matė, jog išaiškinti žmonėms, kad jie apsiriko, dabar neį- 
manoma. Pamėginęs sugriauti atkaklios minios įsitikinimą, jis atsidurtų 
pavojuje, O šito visai nenorėjo. Tad greitai sumetė, jog reikia kiek pa- 
delsti ir ištrūkti, kai tik pasitaikys proga. Šitaip jis apsisprendė tuo metu, 
kada minia jį vedė į rotušę, kur turėjo greitai susirinkti miesto atstovai, 
nekantraudami išklausyti naujienų, kurias jis neva atnešęs, ir iškelti jam 
prašmatniausias vaišes. 

Nepaisydami visų Kventino protestų, kurie buvo palaikyti jo kuklu- 
mu, jį iš visų pusių apsupo Prancūzijos šalininkai, atkreipdami minios 
dėmesį, ir jis jautė grėslią jos pagarbą. Du jo nauji draugai, kaip pasirodė, 
miesto tarybos nariai, tvirtai paėmė jį už rankų. Nikelis Blokas, mėsinin- 
kų gildijos seniūnas, skubiai atkviestas iš savosios skerdyklų kontoros, 
mosuodamas mirtį nešančiu kirviu, dar kruvinu ir aplipusiu smegenimis, 
žengė priešais Kventiną su tokia gracija ir narsa, kuri galėjo būti suža- 
dinta tiktai degtinės. Už jo ėjo aukštas, liesas, prakaulus, visai girtutėlis 
ir labai patriotiškai nusiteikęs Klausas Hemerleinas, geležies dirbinių 
cecho pirmininkas, lydimas mažiausia tūkstančio paišinų kalvių. Audė- 
jai, vinių dirbėjai, virvių sukėjai, įvairiausi amatininkai brovėsi pirmyn iš 
kiekvienos niūrios ir siauros gatvelės, stengdamiesi prisidėti prie eisenos. 
Mėginimas bėgti Kventinui atrodė beviltiškas ir pražūtingas. 

Atsidūręs šitokioje keblioje padėtyje, Kventinas kreipėsi į Ruslerą, 
kuris laikė vieną jo ranką, ir į Pavijoną, kuris spaudė kitą, vesdami jį tolyn 
priešaky eisenos, kurios centre jis taip netikėtai atsidūrė. Paskubomis 
ėmė jiems aiškinti: 

— Aš visai negalvodamas užsidėjau škotų gvardijos gaubtą, per susi- 
dūrimą nukentėjus mano šalmui, su kuriuo buvau iškeliavęs. Man labai 
gaila, kad dėl šios aplinkybės ir įžvalgių Iježiečių, įspėjusių tikrąjį mano 
apsilankymo tikslą, taip viskas iškilo aikštėn. Supraskite, jeigu dabar bū- 
siu nuvestas į rotušę, aš, deja, turėsiu pranešti susirinkusiems atstovams 
tokius dalykus, kuriuos karalius man nurodė patikėti tik atskirai šaunie- 
siems jo bičiuliams, ponams Ruslerui ir Pavijonui. 

Pastaroji užuomina lyg burtai paveikė tuos du piliečius, kurie buvo 
žymiausi maištingų miestiečių vadai ir kurie, kaip visi panašūs politi- 
kieriai, norėjo laikyti sąmokslo gijas tik savo rankose. Todėl jie bema- 
tant sutiko, kad Kventinas laikinai pasišalintų iš miesto, o nakčia grįžtų 
į Lježą, į privatų pasitarimą su jais Ruslero namuose, netoli vartų prie- 
šais Šonvaldo pilį. Kventinas nedelsdamas jiems pasisakė, jog apsistojo 
vyskupo rūmuose, nes atvykęs atseit įteikti Prancūzijos karaliaus laiško, 
o tikroji jo užduotis esanti, kaip jie neklysdami įspėjo, svarbios žinios 
Lježo piliečiams. Šis gudrus manevras ir rangas asmens, kuriam, kaip jie 
manė, buvo patikėta slapta informacija, taip atitiko karaliaus Liudviko 
būdą, kad niekam nekėlė nei nuostabos, nei įtarimo. 

Kai Kventinas baigė savo ec/airassezent*, jie su minia buvo priešais 
Pavijono namus, kurie stovėjo vienoje iš pagrindinių gatvių, o iš kitos 
pusės siekėsi su Maso upe per sodą ir plačias odos rauginimo manufak- 
tūras bei kitus kailių dirbimo įrenginius, nes šis patriotas lježietis buvo 
kailiadirbys, arba odžius. 

Suprantama, kad Pavijonas geidė pagerbti savo būstą, pasikviesda- 
mas tariamąjį Liudviko pasiuntinį, ir todėl sustojimas priešais jo namus 
miniai nesukėlė nuostabos. Priešingai, ji net pasveikino poną Pavijoną 
garsiu vzvat, kai jis įsivedė vidun įžymųjį svečią. Kventinas bematant nu- 
siėmė tą visiems į akis kritusį gaubtą, užsidėjo kailiadirbio beretę ir užsi- 
metė ant savo apdaro apsiaustą. Paskui Pavijonas parūpino jam pasą, kad 
jis galėtų pereiti miesto vartus ir grįžti nakčia ar dieną, kaip bus patogiau. 
Ir pagaliau, nurodęs ką daryti, perdavė Kventiną globoti savo dukteriai, 
šviesiaplaukei besišypsančiai Flandrijos mergužėlei, ir nuskubėjo atgal 
pas savo bičiulį, norėdamas kartu su juo nuraminti žmones rotušėje, 
sugalvojęs kuo įtikinamiausius pateisinimus dėl karaliaus Liudviko pa- 
siuntinio dingimo. Mes negalime, kaip sako tarnas vienoje komedijoje, 
prisiminti, kokį melą pasakė avinai vadovai savo kaimenei, tačiau nieko 
nėra lengvesnio, kaip apgauti minią, kuri nekantraudama spėjo prigalvo- 
ti daugybę paaiškinimų, apsimetėliams dar nepratarus nė žodžio. 


* Paaiškinimas (pranc). 

Vos garbingasis biurgeris spėjo pasišalinti, putnioji jo duktė Gertrū- 
da, išraudusi ir su šypsena, kuri nepaprastai derėjo prie jos vyšninių lūpų, 
linksmų žydrų akių ir vaiskiai skaisčios odos, palydėjo gražųjį jaunikaitį 
per šešėliuotas pono Pavijono sodo alėjas į pačią pakrantę ir ten įsodino 
į dailią valų, kurią du stambūs Alamandai su trumpomis kelnėmis, kaili- 
nėmis kepurėmis ir daugiasagėmis striukėmis buvo paruošę taip skubiai, 
kaip leido jų nyderlandiškas lėtumas. 

Kadangi dailioji Gertrūda kalbėjo tik vokiškai, tad Kventinas — tai 
jokia nuodėmė ištikimam jo prisirišimui prie grafaitės de Krua — galė- 
jo atsidėkoti ne kitaip, kaip tik galantiškai pabučiuodamas tas vyšnines 
lūpas, ir toji priėmė bučinį su derama kuklia padėka, nes tokie dailios 
išvaizdos ir žavaus veido jaunuoliai kaip mūsų škotas ne kasdien pasitai- 
kydavo tarp Lježo miestelėnų. 

Kol valtis yrėsi tingiai tekančiais Maso vandenimis ir plaukė pro 
miesto sutvirtinimus, Kventinas turėjo ganėtinai laiko pagalvoti, kaip 
jam pasiaiškinti dėl savo nuotykių Lježe, kai grįš pas vyskupą į Šonvaldo 
rūmus. Jis nenorėjo išduoti tų, kurie jam rodė pasitikėjimą, tegu ir per 
klaidą, bet jam labai rūpėjo pranešti svetingam Bažnyčios dignitoriui 
teisybę apie neramumus jo sostinėje, todėl Kventinas nusprendė viską 
papasakoti tik bendrais bruožais ir taip įspėti vyskupą, nenurodydamas 
konkretaus asmens kerštui. 

Jis buvo išsodintas iš valties už pusės mylios nuo pilies ir atsidėkoda- 
mas davė yrėjams guldeną, tuo didžiai juos pradžiugindamas. Tuo metu 
varpas išmušė pietums; negana to, nors Kventinas buvo netoli pilies, 
pamatė, kad atsidūrė prie jos iš priešingos pusės, ir suprato, kad eidamas 
aplink gerokai pavėluotų. Todėl pasuko tiesiai prie arčiausio pilies kam- 
po pastebėjęs, kad šioje pusėje ėjo sustiprinta siena, veikiausiai supanti 


* Šie Kventino nuotykiai Lježe gali pasirodyti pernelyg nenatūralūs, bet negali- 
ma užmiršti, kad ir mažiausios smulkmenos paveikia viešąją nuomonę netikrumo ir 
abejonių momentais. Daugelis skaitytojų turi prisiminti, kad kai Nyderlandai buvo 
besukylą prieš prancūzų jungą, jų karštą veržimąsi išsivaduoti dar labiau paskatino 
išsikėlęs vienas uniformuotas Anglijos savanoris, kuris, nors atvykęs asmeniškais 
reikalais, buvo sutiktas kaip garantija, jog iš Anglijos artėja parama. 

tą mažą jau matytą sodą. Prie vartelių, atsidarančių nuo griovio į pilį, 
plūduriavo pririštas luotas, kuris, pagalvojo, šūktelėjus galėtų jį perkelti. 

Kai jis priartėjo, tikėdamasis per čia kaip nors patekti į pilį, varteliai 
staiga atsidarė, pro juos išėjo žmogus ir, įšokęs į luotą, ėmė greitai irtis į 
kitą griovio pusę, o paskui su ilga kartimi nustūmė luotą atgal į tą pačią 
vietą, kur jis prieš tai plūduriavo. Priėjęs arčiau Kventinas pažino, kad tas 
žmogus buvo čigonas, kuris, lengvai jį aplenkęs, kitu keliu pasuko į Lježą 
ir kaipmat dingo jam iš akių. 

Tatai Kventinui sukėlė naują spėlionių audrą. Nejau šis klajojantis 
pagonis visą tą laiką buvo su grafaitėmis de Krua? Ir kokiais sumetimais 
jos taip ilgai jį užlaikė? Ši mintis taip kankino Kventiną, jog jis su dvigubu 
ryžtu nusprendė būtinai su jomis pasimatyti ir atskleisti joms Heiradino 
išdavystę, o kartu pranešti apie tą pavojingą padėtį, kurioje yra atsidūręs 
jų globėjas vyskupas dėl maištingai nusiteikusių Lježo miestelėnų. 

Šitaip mintydamas Kventinas įėjo į pilį pro pagrindinius vartus. 
Tie vyskupo šeimynykščiai, kurie rinkdavosi pietauti didžiojoje menė- 
je, įskaitant dvasininkus, rūmų tarnautojus, taip pat žemesnės kilmės 
svetimšalius, jau sėdėjo prie skobnių. Tuščias krėslas Kventinui buvo 
paliktas aukštesniajame stalo gale šalia vyskupo asmeninio kapeliono; 
šis pasveikino atėjusįjį senu mokyklinių priežodžiu: $er0 venientibus 0ssa“, 
tačiau skubiai ėmė krauti į jo lėkštę skanumynus, kad ištrintų bet kokį 
šmaikštaus priežodžio panašumą į tikrovę, nes, kaip Kventino tėviškėje 
sakoma, šmaikštybė, tapusi tikra, nebėra šmaikštybė arba pasidaro tie- 
siog neįkandama**., 

Bijodamas, kad nekiltų įtarimų dėl jo išsiauklėjimo, Kventinas trum- 
pai papasakojo apie sąmyšį, kuris savaime kilo mieste, kai žmonės pa- 
stebėjo, jog jis priklauso karaliaus Liudviko škotų gvardijai. Papasakoti 
pasistengė kuo juokingiau, ypač apie tai, kaip buvo išpainiotas iš tos 
bjaurios bėdos kažkokio dručkio Iježiečio ir dailios jo dukters. Tačiau 
sėdintieji prie skobnių labai susidomėjo jo pasakojimu — jis visai neat- 


* Pavėlavusiems — kaulai (//.). 
** „Tikras pokštas — nebe pokštas“, — sako škotai. 

rodė jiems juokingas. Net liovėsi valgę, kol Kventinas kalbėjo apie save, 
ir kai jis nutilo, stojo gūdi tyla. Ją nutraukė mažordomas, tyliu ir liūdnu 
balsu tardamas: 

— Duok, Dieve, kad greičiau sulauktume iš Burgundijos to šimto 
iečių! 

— O kodėl jūs taip susirūpinote? — pasiteiravo Kventinas. — Juk čia 
turite daug karių, kurie moka puikiai darbuotis ginklu, o jūsų priešinin- 
kai — tik palaidų miestelėnų minia, kuri ims bėgti, išvydusi plevėsuojan- 
čią vėliavą ir išsirikiavusius riterius. 

— Jūs nepažįstate Lježo žmonių, — atsakė kapelionas. — Juk jie, ir 
dar Gento miestiečiai, be abejonės, yra nirčiausi ir didžiausi nenuora- 
mos visoje Europoje. Burgundijos hercogas du sykius juos nubaudė 
už pakartotinius sukilimus prieš savo vyskupą, du sykius numalšino 
juos kuo žiauriausiai, apkarpė privilegijas, atėmė vėliavas, uždėjo prie- 
voles, o sau leido tokias teises, kurių jie anksčiau galėjo nepripažinti 
kaip laisvas imperijos miestas. Negana to, paskutinį kartą sumušė juos, 
daug išžudė ties Sen Tronu!““, kur lježiečiai neteko beveik šešių tūks- 
tančių vyrų — vieni žuvo nuo kardo, kiti prigėrė bėgdami. O tada, no- 
rėdamas jų maištams užkirsti kelią ateityje, hercogas Karolis atsisakė 
Įeiti į miestą pro vartus, kurie jam buvo atverti, ir, liepęs išgriauti iki 
pat žemės keturiasdešimt uolekčių miesto sienos, kaip nugalėtojas su 
nuleistu antveidžiu ir persverta ietimi įjojo į Lježą riterių priešakyje 
pro tą spragą, kurią buvo padaręs. Ir patys lježiečiai juk puikiai žinojo, 
kad jeigu jų būtų neužstojęs jo tėvas, hercogas Pilypas Gerasis, Karo- 
lis, tada vadinamas grafu Šaralua, būtų atidavęs jų miestą plėšti karei- 
viams. Ir vis tiek, dar neišblėsus tiems prisiminimams, dar neužmūrijus 
pralaužtos spragos miesto sienoje ir nespėjus įsigyti ginklų, jie ir vėl 
ima šiauštis, vos tik išvydo gvardiečio gaubtą. Tebūnie Viešpaties valia! 
Bet aš bijau, kad viskas baigsis kraujo praliejimu tarp nenuoramų gy- 
ventojų ir tokio karšto valdovo. O, kaip norėčiau, kad šauniojo ir gero- 
jo mūsų vyskupo postas būtų ne toks aukštas, bet saugesnis, nes čia jo 
mitra yra pamušta ne šermuonėliais, o erškėčiais. Tatai aš kalbu jums, 
pone svetimšali, nes noriu įspėti: jeigu neturite dėl ko ilgiau užtrukti 

Šonvalde, tai žinokite, kad iš šios pilies kiekvienas protingas žmogus 
turėtų išvykti kuo greičiau. Atrodo, kad ir jūsų damos taip pat mano, 
nes per vieną iš grumų, lydinčių jas kelyje, nusiuntė į Prancūzijos rū- 
mus laiškus, kuriuose, be abejo, pranešė, jog ketina ieškoti saugesnio 
prieglobsčio. 


XX SKYRIUS 
Laiškelis 


Ryžkis... Tu esi sutvertas, jei banorėsi, būti išaukštintas... 
Jei ne, Kk tr toliau vienas iš mano tarnų, nevertas prisiliesti 
Fortūnos pirštų. 


V. Šekspyras „Dvyliktoji naktis“ !*7 


[ ada skobniai buvo nukraustyti, kapelionas, ar todėl, kad jam 
La Kventinas Dervardas, ar gal tik norėdamas šį tą dau- 
giau sužinoti apie rytinį jo nuotykį mieste, nusivedė jį į svetainę, kurios 
langai iš vienos pusės buvo į sodą, ir pamatęs bičiulį gana smalsiai pro 
juos žvelgiant pasiūlė nusileisti apačion ir apžiūrėti retus užsienietiškus 
sodinukus, kuriais vyskupas buvo praturtinęs savo gėlynus. 

Kventinas atsiprašė, girdi, nenorįs kapeliono trukdyti, ir čia pat pri- 
minė, kad rytą jam buvo uždrausta vaikščioti po sodą. 

Kapelionas nusišypsojo ir tarė: 

— Tikrai, kažkada seniau buvo uždrausta įeiti į šį privatų vyskupo 
sodą, bet tik tais laikais, — pridūrė jis su šypsena, — kai garbingasis 
mūsų dignitorius buvo jaunas, kokių trisdešimties metų amžiaus, ir 
kai daug gražių damų dažnai užsukdavo į pilį, ieškodamos dvasinės 
paguodos. Juk reikėjo, — kalbėjo jis, nuleidęs akis, bet kartu ir nekaltai, 
gudriai šypsodamasis, — kad sąžinės graužimą jaučiančios damos, ap- 
gyvendintos tuose kambariuose, kuriuos dabar užima prakilnioji aba- 

tė, galėtų pakvėpuoti šviežiu oru, nesutikdamos pašalinių nedorų akių. 
Bet pastaraisiais metais, — pridūrė jis, — šio draudimo, nors oficialiai 
jis nepanaikintas, mes nebepaisome. Jis išliko tik kaip prietaras ir dar 
tebesilaiko pasenusio ceremonmeisterio galvoje. Jeigu norite, — pasiūlė 
kapelionas, — mes tuoj pat nusileisime ir įsitikinsime, ar ta vieta kieno 
nors lankoma, ar ne. 

Kventinui nieko negalėjo būti malonesnio kaip galimybė laisvai pa- 
tekti į sodą, nes iš ten jis vylėsi, jeigu laimė ir toliau jam talkininkaus, 
pasikalbėti ar bent išvysti savo mylimąją pro kokį bokšto ar balkono 
langą ar kokiame panašiame „pasakiškame kampelyje“, kaip „Lelijos“ 
užeigoje prie Plesi pilies ar Dofino bokšte pačioje pilyje. Kur tik Izabelė 
apsistodavo, jai, matyt, vis dar būdavo lemta tapti Bokšto Mergele. 

Kada Dervardas nusileido į sodą su naujuoju savo draugu, pasta- 
rasis pasirodė esąs tikras šio pasaulio filosofas, užsiėmęs vien žemiš- 
kaisiais dalykais, o Kventinas, jei ir netyrinėjo dangaus kaip astrologas, 
tai stengdamasis atrasti savo svajonių žvaigždę žvilgsniu varstė langus, 
balkonus ir ypač bokštelius, kuriais buvo nusagstytas visas vidinis senų 
rūmų frontonas. 

Šitaip užsigalvojęs jaunasis įsimylėjėlis klausėsi visiškai atsainiai, — 
jeigu iš viso klausėsi, — kaip garbingasis jo vadovas rodė ir vardijo auga- 
lus, žoles ir krūmus. Vieni jų esą ypatingi, nes plačiai vartojami medici- 
noje, kiti dar svarbesni, nes suteikia retą skonį sriuboms, o treti — patys 
vertingiausi, nes labai reti, nors šiaip niekuo neypatingi. Tačiau reikėjo 
bent dėtis atidžiai klausantis, ir jaunuoliui tatai buvo taip sunku, kad jis 
nuoširdžiai siuntė velniop paslaugųjį botaniką ir visą jo augalijos kara- 
lystę. Pagaliau jį išgelbėjo laikrodžio dūžiai, pašaukdami kapelioną prie 
tarnybinių pareigų. 

Garbusis dvasininkas be reikalo daug ir ilgai atsiprašinėjo, kad palie- 
ka naująjį savo bičiulį, ir baigdamas maloniai užtikrino, kad Kventinas 
galįs vaikščioti po sodą iki vakarienės ir niekas jam nesutrukdys. 

— Čia kaip tik ta vieta, — pasakė jis, — kur aš visuomet rengiu savo 
pamokslus, nes čionai niekada nesimaišo pašaliniai. Dabar štai man vėl 
reikia pasakyti vieną tokį pamokslą koplyčioje, tai gal malonėtumėte pa- 

gerbti mane ir parodyti savo dėmesį?.. Žmonės sako, kad aš turiu šiokį 
tokį talentą... Bet garbė tebūnie tam, kas jį man davė. 

Kventinas pasiteisino, kad šį vakarą jam labai skauda galvą ir grynas 
oras gal būsiąs geriausias vaistas, todėl geraširdis dvasininkas pagaliau 
paliko jį vieną. 

Galima neklystant pasakyti, kad likęs vienas ir smalsiai žiūrėdamas 
į kiekvieną langą ar angą iš kiemo pusės, jis nepraleido ir mažų varte- 
lių, pro kuriuos, kaip matė, Martona įvedė Heiradiną, pasak jo, į grafai- 
čių apartamentus. Tačiau jau pradėjo temti, o niekas vartelių neatidarė 
ir niekas nepasirodė, kas būtų paneigęs ar patvirtinęs čigono žodžius, 
ir Kventinas ėmė nuogąstauti, — pats nežinodamas kodėl, — kad toks 
ilgas jo slampinėjimas po kiemą gali pasirodyti įtartinas ar kam nors 
nepageidautinas. 

Kaip tk tada, kai Kventinas nutarė pasišalinti ir tik ketino paskutinį 
kartą praeiti pro langus, kurie taip jį traukė, staiga virš savęs išgirdo, kaip 
kažkas tyliai ir atsargiai kostelėjo, tarsi stengdamasis kitiems nematant 
atkreipti jo dėmesį. Kai Kventinas džiugiai nustebęs pakėlė aukštyn akis, 
atsidarė langelis... ir moters ranka paleido popierėlį, šis nukrito į roze- 
narijos krūmą, augantį palei sieną. Atsargiai numestas laiškutis savaime 
reikalavo, kad taip pat atsargiai ir slaptai būtų perskaitytas. Sodas, kaip 
minėjome, buvo tarp dviejų pilies pastatų ir, žinoma, matomas pro dau- 
gelio kambarių langus. Tačiau netoliese stūksojo savotiška iš akmenų su- 
krauta grota, kurią kapelionas itin paslaugiai aprodė Dervardui. Pačiupti 
laiškutį, įsikišti jį užantin ir nuskubėti į šią slaptą vietą tereikėjo vienos 
minutės. Čia Kventinas atskleidė brangų popierėlį ir tuo pat metu su dė- 
kingumu prisiminė Aberbrotiko vienuolius — jei ne jie, dabar jis nebūtų 
mokėjęs perskaityti, kas rašoma laiškelyje. 

Pirmoje eilutėje buvo parašyta: ,„Perskaitykite slapta“. Toliau ėjo ši- 
toks turinys: 


Ką jūsų akys pernelyg drąsiai bylojo, manosios gal bernelyg greitai suprato. Bet 
neteisingas bersekiojimas suteikia aukai drąsos, tr gerlau yra atsiduoti Vieno as- 
mens dėkingumu, negu likti siekiamai daugelio. Fortūnos sostas yra ant uolos, bet 

narsuoliai nebijo kopii į ją. Jeigu jūs išdrįsite $į tą padaryti dėl tos, kuri daug kuo 
nzikuoja, ateikite į šį sodą rytoj ankstyvųjų pamaldų valandą, babuošęs savo kepu- 
rę mėlyna ir balta plunksna. Daugiau jokių nurodymų nelaukite. Jūsų žvaigždės, 
kaib girdėjau, lėmė jums didžią ateitį tr suteikė jums kilnią sielą. Sudie!.. Bukite 
ištikimas, veiklus, ryžtingas tr neabejokite savo laime. 


Laiškelyje buvo įvyniotas žiedas su plokščiu deimantu, ant kurio pasi- 
rodė esąs išraižytas senoviškas rombo pavidalo de Krua giminės herbas. 

Kventiną pirmiausia užplūdo neapsakomas džiaugsmas, pasididžia- 
vimas ir laimė, kuri, atrodė, pakels iki pat žvaigždžių, ir jis tvirtai pasi- 
ryžo pasiekti tikslą arba mirti. Tūkstančiai kliūčių, kurios skyrė jį nuo 
svajonių idealo, dabar regėjosi visai niekingos. 

Netverdamas džiugesiu ir bijodamas, kad kas nors nenukreiptų 
minčių, tegu ir trumpą valandėlę, neišblaškytų pakilaus susikaupimo, 
Dervardas, grįžęs į pilį, iškart pasisakė, kaip ir anąsyk, jog jam skau- 
da galvą, kad nereikėtų kartu vakarieniauti su vyskupo šeimynykščiais, 
ir, įžiebęs lempą, užsidarė jam skirtame kambaryje, trokšdamas vis iš 
naujo skaityti brangųjį laiškelį ir tūkstantį kartų bučiuoti ne mažiau 
brangų žiedą. 

Bet tokia džiaugsminga būsena negalėjo tverti be galo. Kventinui 
dingtelėjo mintis — nors jis nuvijo ją kaip nedėkingą, net šventvagiš- 
ką, — kad taip atvirai prisipažinti nederėjo subtiliai damai, kokią lig šiol 
Dervardas regėjo grafaitę Izabelę savo romantiškų svajų pasaulyje. Vos 
tik ši nemaloni mintis smilktelėjo jam į sąmonę, jis tuoj skubiai ją pa- 
smaugė lyg šnypščiančią šlykščią gyvatę, atsėlinusią į jo patalą. Nejau 
jis, laimingasis, dėl kurio jinai nusileido iš savo aukštybių, gali ją smerkti 
už tą nusižeminimą, juk kitaip jis nebūtų išdrįsęs net pakelti į ją akių? 
Pagaliau — ar pati jos padėtis ir kilmingumas nepaneigia įprastų taisyklių, 
kad dama turi laukti, kol pirmas prabils jos mylimasis? Prie šių drąsių 
kategoriškų išvadų jo tuštybė galėjo pašnibždėti dar tai, ko jis nedrįso 
net mintyse atvirai prisipažinti —- kad dėl mylimojo nuopelnų dama galė- 
jo truputėlį nusižengti įprastoms taisyklėms. Beje, tokį pavyzdį jis žino 
ir iš literatūros — tai Malvolijus!“. Žemakilnis ginklanešys, apie kurį jis 

buvo neseniai skaitęs, buvo toks pat neturtingas bežemis kaip ir jis, ir vis 
dėlto kilmingoji Vengrijos karalaitė nesidrovėdama parodė jam didesnių 
meilės ženklų negu šitas laiškutis. Jinai pasakė: 


Bekilyai bajoraiti parelas, 
Tu laimė begalinė sielos. 
Tave aš triskart babučiuosiu, 


Daug guldenų dar priedo duosiu. 


Ir toliau toje pačioje teisingoje istorijoje Vengrijos karaliaus lūpomis 
tvirtinama: 


Dažnai lemtis taib bažui klostos, 
Kad ber vedybas tenka sostas. 


Taigi viską susumavęs, Kventinas kilniai ir didžiadvasiškai pateisino 
grafaitės poelgį, žadantį jam begalinę laimę. 

Tačiau vos kiek apsiramino, jam kilo tokia abejonė, kurią išspręs- 
ti pasirodė sunkiau. Kventinas aiškiai žinojo, kad išdavikas Heiradinas 
užtruko damų kambariuose kokias keturias valandas, todėl prisiminęs 
čigono užuominas, jog tas gali turėti įtakos jo likimui, jis suabejojo, ar 
tik šis laiškas nėra čigono sugalvota gudrybė. O jeigu taip, visai galimas 
daiktas, kad tas veidmainys niekšas tatai sumanė, norėdamas užmaskuo- 
ti kokią naują išdavystę — galbūt pasiryžo išvilioti Izabelę iš garbiojo 
vyskupo prieglobsčio? Reikėjo atsidėjus viską ištirti, nes nuo tos aki- 
mirkos, kai čigonas įžūliai prisipažino ketinęs damas išduoti, Kventinas 
bjaurėjosi šiuo žmogumi ir tvirtai tikėjo, kad joks reikalas, kur čigonas 
įsipainios, niekada nesibaigs garbingai ir laimingai. 

Tokios mintys vertėsi viena per kitą Kventino galvoje lyg audros de- 
besys, sujaukdami ir užtemdydami giedrą gamtovaizdį, kurį jo vaizduotė 
iš pradžių buvo nupiešusi, ir visą naktį jis praleido be miego. Rytmetinių 
pamaldų valandą — kur ten, dar gerokai anksčiau — jis jau buvo pilies 
sode, kur dabar niekas nedraudė jam įeiti ir vaikščioti, prisisegęs nurody- 

tos spalvos plunksnas, kurias paskubomis vargais negalais surado. Praė- 
jo beveik dvi valandos, bet niekas tarsi nė nematė, kad jis laukia. Pagaliau 
išgirdo, kaip keletą kartų skambtelėjo lyra, ir netrukus atsidarė grotuotas 
langutis, kaip tik virš vartelių, pro kuriuos Martona buvo įleidusi Heira- 
diną. Izabelė visa savo jaunatviška grožybe pasirodė lange, pasveikino 
ji maloniai, bet kartu droviai, o kai jis žemai ir reikšmingai nusilenkė, jai 
atsakydamas, nuraudo, uždarė langut ir dingo. 

Pati ryškiausia dienos šviesa nebūtų aiškiau atskleidusi tiesos! Laiš- 
kelis buvo tikrai jos — beliko laukti, kas bus toliau, bet apie tai gražioji 
autorė jam nieko nebuvo užsiminusi. Tačiau tuo tarpu negrėsė joks 
pavojus. Grafaitė gyveno stiprioje pilyje, globojama valdovo, kuris 
buvo gerbiamas dėl pasaulietiškos ir godojamas dėl bažnytinės savo 
valdžios. Džiūgaujančiam riteriui nebuvo nei reikalo, nei dingsties ro- 
dyti savo drąsą. Kol kas, matyt, užteko to, kad jis būtų pasirengęs vyk- 
dyti jos paliepimus, kai jie bus duoti. Tačiau likimas paragino jį veikti 
greičiau, negu tikėjosi. 

Buvo ketvirtas vakaras, kai jie viešėjo Šonvalde, ir Kventinas ketino 
rytojaus dieną paleisti į Liudviko dvarą paskutinį kareivį, lydintį juos 
kelionėje, su laiškais dėdei ir lordui Krofordui, kuriuose pranešė atsi- 
sakąs tarnauti Prancūzijos karūnai, nes dėl slaptų karaliaus nurodymų 
Heiradinui jis vos netapęs išdavystės auka, — taigi to reikalavo jo garbė 
ir saugumas. Kventinas atsigulė, svaiginamas maloniausių minčių, kurios 
plazdena ties jaunuolio guoliu, kai jis karštai myli ir tiki, jog į jo meilę 
nuoširdžiai atsakoma. 

Tačiau Kventino sapnai, iš pradžių tarsi atspindintys tą laimingą va- 
karo būseną, tolydžio darėsi vis baisesni. 

Jis sapnavo vaikštąs su grafaite Izabele palei ramų klonio ežerą, tokį 
kaip jo gimtinėje. Kalbėjo apie savo meilę, tarsi jai nebūtų buvę jokių 
kliūčių, o ji klausėsi rausdama ir šypsodamasi, taip, kaip jis galėjo tikėtis 
iš to, kas buvo parašyta jos laiškelyje, kurį dieną naktų laikė prie širdies. 
Bet staiga paveikslas pasikeitė: vasara virto žiema, ramybė — audra. Vėjai 
ir bangos taip sūkuriavo, ūžė, tarsi jūrų ir dangaus demonai būtų grū- 
męsi dėl savo karalijų. Patvinę vandenys pastojo kelią mylimiesiems, jie 

negalėjo nei eiti priekin, nei atsitraukti atgal. Vis labiau įsisiautėjanti aud- 
ra bloškė juos vieną prieš kitą, ir atrodė bangos nešte nuneš... Kventiną 
apėmė pražūties siaubas, ir jis pakirdo iš sapno. 

Sapno vaizdai dingo, jis išvydo tikrovę, bet triukšmas, kuris veikiau- 
siai sukėlė sapną, tebeužė ausyse. 

Kventinas pašoko lovoje ir nustėręs įsiklausė. Užesys, kurį girdėjo, 
iš tiesų panėšėjo į audrą, tačiau jei tai buvo audra, ji šėlo baisiau negu 
stichija gimtuosiuose Grampiano kalnuose. Bet po minutės jis įtikino, 
kad triukšmą sukėlė ne siautėjanti gamta, o žmonių minia. 

Pašokęs iš lovos, puolė prie kambario lango, tačiau langas atsidarė į 
sodą, o čia buvo ramu, nors atvėręs jį Kventinas iš šauksmų, pasiekian- 
čių ausis, dar aiškiau įsitikino, kad pilis apgulta ir puolama nuo išorinio 
fasado pusės, kad priešų daug ir jie nuožmūs. Skubiai rinkdamas drabu- 
žius ir ginklus 1r vilkdamasis taip greitai, kaip leido tamsa ir jaudulys, jis 
išgirdo kažką beldžiant į kambario duris. Iš karto Kventinas neatsiliepė, 
todėl silpnutės durys buvo smarkiai stumtelėtos, ir į kambarį įsibrovė 
čigonas Heiradinas Mograbinas — tai buvo nesunku suprasti iš jo savo- 
tiškos tarties. Rankoje jis turėjo stiklinį indelį, prie kurio prilietė dagtį, 
ir tuoj sušmėžavo rusva liepsna. Nuo jos čigonas uždegė mažą žibintą, 
išsiimtą iš užančio. 

— Jūsų likimas, — griežtai tarė jis Dervardui net nepasisveikinęs, — da- 
bar priklausys nuo to, kaip šią akimirką apsispręsite. 

— Niekše! — atkirto atsakydamas Kventinas. — Aplink mus išdavystė, 
o kur išdavystė, ten būtinai ir tu. 

— Jūs patrakote, — atsakė Mograbinas. — Aš griebiuosi išdavystės tik 
tada, kai man naudinga, tai kodėl turėčiau jus išduoti, jeigu išsaugoti 
jūsų gyvybę man kur kas naudingiau? Jei galite, paklausykite valandėlę 
proto balso, kol nesugriaudėjo į ausį pražūtį skelbiantis varpas. Lje- 
žiečiai sukilo... Juos veda Viljamas de la Markas su savo gauja. Jeigu ir 
būtų kam ginti pilį, jų skaičius ir įniršis viską įveiks. Bet gynėjų beveik 
kaip ir nėra. Jeigu norite išgelbėti grafaitę ir savo viltis, sekite paskui 
mane dėl tos, kuri atsiuntė jums žiedą su deimantu, papuoštą trimis 
išgraviruotais leopardais! 

— Rodyk, kur eiti, — skubiai paliepė Kventinas. — Dėl jos aš nebijau 
jokių pavojų! 

— Aš pasistengsiu, — tarė čigonas, — kad nebūtų jokio pavojaus, jei tik 
jūs susilaikysite ir neįsivelsite į kautynes, kurios jūsų neliečia. Kas jums 
darbo, ar vyskupas, kaip jis vadinamas, išskers savo kaimenę, ar kaimenė 
pribaigs savo piemenį? Cha cha cha! Sekite paskui mane, bet būkite at- 
sargus ir turėkite kantrybės. Pažabokite savo narsą ir pasikliaukite mano 
apdairumu - tada aš atsiteisiu savo skolą, ir jūs turėsite grafaitę už žmo- 
ną. Sekite! 

— Einu, — atsakė Kventinas, išsitraukdamas kardą, — bet tą akimirką, kai 
pastebėsiu menkiausią išdavystės ženklą, tavo galva nuriedės nuo pečių! 

Pamatęs, kad Kventinas jau spėjo apsiginkluoti, čigonas daugiau ne- 
kalbėdamas nubėgo laiptais žemyn ir painiais šoniniais koridoriais grei- 
tai išvedė jaunąjį riterį į sodą. Šioje pusėje buvo tamsu, beveik nesigir- 
dėjo bruzdesio. Bet triukšmas iš priešingos pilies pusės dabar, atsidūrus 
lauke, atrodė dešimt kartų garsesnis, ir Kventinas net suprato atskirus 
šūksnius. „Pirmyn, Iježiečiai! Tegyvuoja Ardėnų Šernas!“ — rėkė užpuo- 
likai, o Bažnyčios dignitoriaus kariai, kurie atskubėjo ginti sienų, netikė- 
tai užklupti ir nepasirengę, vangiais, silpnais balsais negarsiai šūkčiojo: 
„Šventoji Mergele, gink mūsų valdovą vyskupą!“ 

Bet Kventinas Dervardas, nors buvo karingo būdo, šį syki nesido- 
mėjo kautynėmis ir galvojo tik apie Izabelę de Krua, nes jos likimas, kaip 
Kventinas žinojo, būtų baisingas, jei niekas neišgelbėtų iš šio nežaboto 
žiauraus galvažudžio nagų, kuris dabar, atrodė, jau laužė pilies vartus. Jis 
susitaikė su čigono pagalba, kaip beviltiškai sergantys žmonės sutinka 
gerti šundaktarių ir šarlatanų vaistus, ir nusekė paskui čigoną per sodą, 
nutaręs tol jo klausyti, kol pastebės mažiausią apgaulę, o tada pervers 
jam širdį ar nukirs galvą. Ir Heiradinas, atrodė, suprato, kad jo gyvybė 
kabo ant plauko, nes vos atsidūrė po atviru dangumi, liovėsi maivęsis ir 
juokavęs, tarsi būtų davęs įžadą veikti kukliai, drąsiai ir ryžtingai. 

Prie vartelių, už kurių buvo damų apartamentai, Heiradinui tyliai 
davus ženklą, pasirodė dvi moterys, apsimuturiavusios tamsiais šilkiniais 
šydais, kokius tada, kaip ir vėliau, nešiojo Nyderlandų moterys. Kven- 

tinas vienai pasiūlė savo ranką, ir ji drebėdama taip pakibo ant jos, jog 
būtų trukdžiusi jiems bėgti, jeigu būtų buvusi kiek sunkesnė. 

Čigonas, vesdamas antrą moteriškę, pasuko tiesiai prie vartelių sodo 
sienoje, atsiveriančių į griovį, — čia dabar buvo pritrauktas mažas luote- 
lis, kuriuo Kventinas prieš tai matė Heiradiną nuplaukiant nuo pilies. 

Jiems keliantis per griovį, audringi ir pergalingi kautynių šūksmai 
aiškiai skelbė, kad pilis jau imama. Kventino ausyse tatai skambėjo taip 
kraupiai, kad jis nesusilaikė, garsiai nesušukęs: 

— Jeigu visą savo gyvastį nebūčiau paskyręs dabartinei pareigai, tuč- 
tuojau grįžčiau prie pilies sienų, ištikimai prisidėčiau prie svetingojo 
vyskupo kareivių ir nutildyčiau bent keletą tų niekšų, kurie nieko kito 
nežino, kaip tik maištauti ir plėšti! 

Dama, kurios ranką Kventinas tebelaikė, spustelėjo jo plaštaką, lyg 
duodama suprasti, kad čia jam svarbiau parodyti riteriškumą, negu ginti 
Šonvaldą. 

Čigonas tą akimirką sušuko garsiai, kad jį girdėtų: 

— Tai būtų tikra krikščioniška beprotybė! Grįžti atgal kautis, kai mei- 
lė ir laimė reikalauja bėgti?! Pirmyn! Pirmyn!.. Skubėkite kiek galite! Ar- 
kliai laukia aure aname karklyne. 

— Ten tik pora arklių, — atsiliepė Kventinas, pamatęs juos mėne- 
sienoje. 

— Daugiau negalėjau parūpinti, būčiau sukėlęs įtarimą... Dviejų ir 
užteks, — atsakė čigonas. — Judu turite joti Tongro link, kol dar kelias ne- 
atkirstas... Martona pasiliks su mūsų moterimis — mes juk seni pažįstami! 
Žinokite, jinai yra mūsų genties duktė ir tik gyveno tarp jūsų, kol mums 
tai buvo naudinga. 

— Martona! — sukliko nustebusi grafaitė, žvelgdama į moterį su 
šydu. — Tai ne mano giminaitė? 

— Ji tik Martona, — tarė Heiradinas. — Atleiskite man už šią mažą 
apgavystę. Aš nedrįsau pagrobti abiejų grafaičių de Krua iš Laukinio 
Ardėnų Šerno. 

— Šunie! — nirtingai sušuko Kventinas. - Bet dar nevėlu... Negali būti 
vėlu... aš bėgu gelbėti grafaitės Amelinos. 

— Amelinos... — sušnibždėjo dama sutrikusiu balsu. — Jinai įsikibusi į 
tavo ranką ir dėkoja tau už išgelbėjimą. 

— Kas? Kaip tatai atsitiko? — sušuko Kventinas, išsivaduodamas iš jos 
rankų toli gražu ne taip mandagiai, kaip būtų elgęsis kitu metu su kilmin- 
ga dama. — Vadinasi, grafaitė Izabelė tebėra pilyje? Likit sveiki... Sudie... 

Kai jis apsisuko bėgti atgal į pilį, jį čiupo Heiradinas. 

— Sustokite!.. Klausykite!.. Jūs lendate stačiai į mirtį. Koks prakeiktas 
velnias liepė jums įsismeigti vyresniosios grafaitės spalvos plunksnas?! 
Aš niekad gyvenime nebepasitikėsiu mėlyna ir balta spalva. Bet ir ši gra- 
faitė turi didelį kraitį... Daug brangakmenių ir aukso... Ji taip pat turi 
teisių į grafystę. 

Kalbėdamas trūkčiojančiu iš susijaudinimo balsu, čigonas stengėsi 
sulaikyti Kventiną, bet šis galų gale griebėsi durklo, pasiryžęs ištrūkti. 

— Na, jeigu jau taip, — tarė Heiradinas, paleisdamas jį, — tai nešdinki- 
tės!.. Nešdinkitės po velnių! 

Ir škotas, vos išsivadavęs iš jo rankų, kaip vėjas nudūmė atgal į pilį. 

Heiradinas tada pasisuko į grafaitę Ameliną, kuri iš gėdos, išgąsčio ir 
nevilties buvo susmukusi ant žemės. 

— Įvyko klaida, — pareiškė jis. — Stokite, madam, ir eikite su manim. 
Dar prieš auštant aš jums parūpinsiu šaunesnį vyrą negu šis paneliškas 
bernėkas. O jeigu vieno bus maža, gausite dvidešimt. 

Grafaitė Amelina buvo tokių audringų jausmų, kaip kad menko ir 
silpno protelio. Kaip ir daugelis, ji šiaip taip tvarkė savo kasdienį gyveni- 
mą, tačiau tokiu kritiškų momentu nesugebėjo nieko daugiau, tik tuščiai 
aimanuoti ir koneveikti Heiradiną — ji išvadino jį vagim, niekingu vergu, 
apgaviku, žudiku. 

— Vadinkite mane čigonu, — atkirto jis ramiai, — ir jūs viską pasakysite 
vienu žodžiu. 

— Siaubūne! Tu sakei, kad žvaigždės lėmė mūsų vedybas, ir privertei 
mane parašyti... O, kokia akla aš buvau! — verkavo nelaimingoji dama. 

— Jos tikrai būtų nulėmusios jūsų vedybas, — atsakė Heiradinas, - jeigu 
abi pusės būtų norėjusios. Bet nejau manote, kad padangių žvaigždynai 
gali priversti ką nors vesti prieš jo valią? Mane suklaidino tas idiotiškas 

krikščioniškas jūsų maivymasis — visokie kaspinėliai, plunksnelės... O tas 
pienburnis, pasirodo, nori veršienos, o ne jautienos, štai ir viskas. Stokite 
ir eikite paskui mane. Žiūrėkite, aš nepakenčiu ašarų ir alpimų. 

— Nė žingsnio nežengsiu, — atkakliai pasipriešino grafaitė. 

— Galiu prisiekti skaisčiausiu dangum — žengsite, norite ar nenori- 
te! - sušuko Heiradinas. — Galiu prisiekti viskuo, kuo gyvenime tikėjo 
kvailiai, kad man nieko nereiškia išrengti jus nuogą, pririšti prie medžio 
ir palikti likimo valiai! 

— Ne, šitaip tu nepadarysi, — įsiterpė Martona. — Aš taip pat turiu 
peilį, kaip ir tu, ir žinau, ką su juo daryti. Ji gera moteris, nors ir kvailė. 
O jūs, madam, kelkitės ir eikite paskui mus. Įvyko klaida, bet jūs išlikote 
gyva ir sveika. Aure toje pilyje yra daug tokių, kurie paaukotų visus pa- 
saulio turtus, kad galėtų atsidurti čia, kur mes esame. 

Sulig Martonos žodžiais nuo Šonvaldo pilies atsklido klyksmas; per- 
galingi šūksmai buvo sumišę draugėn su siaubo ir nevilties riksmais. 

— Pasiklausykite, madam, — tarė Heiradinas, — ir būkite dėkinga, kad 
jūsų virpantis balsiukas nedalyvauja aname koncerte. Patikėkite manim, aš 
dorai jumis pasirūpinsiu — žvaigždės tesės savo žodį ir ras jums gerą vyrą. 

Tarsi laukinis gyvulėlis, išsekęs, prislėgtas siaubo ir nuovargio, gra- 
faitė Amelina leidosi tempiama savo vadovų ten, kur jie norėjo. Ji tikrai 
buvo tokia sutrikusi ir bejėgė, kad nors garbingoji porelė, kuri ją veikiau 
nešė, o ne vedė, garsiai kalbėjosi šalia, ji visai nieko nebesusigaudė. 

— Aš visą laiką sakiau, kad tavo planas kvailas, — tarė Martona. — Jeigu 
būtum suvedęs abu jaunuosius, mes būtume galėję tikėtis jų dėkingumo 
ir įsitaisyti jų pilyje. Ar toks dailus jaunuolis vestų šitą seną kvailę? 

— Rizpa, — kreipėsi į merginą Heiradinas, — tu taip ilgai vadinaisi 
krikščionišku vardu ir gyvenai tų papaikusių žmonių šėtrose, kad turbūt 
užsikrėtei jų kvailumu. Iš kur aš galėjau žinoti, kad jis ims spyriotis dėl 
kelerių metų — pamanyk, jaunesnė ar senesnė, — kai šitos vedybos aiškiai 
naudingesnės? Be to, pati supranti, tos bailios mergelės nebūčiau taip 
lengvai palenkęs kaip šitą damą, kuri kabo mums ant rankų kaip maišas. 
Man patiko tas vaikinas, ir būčiau atsimokėjęs jam geru. Vedęs šitą sen- 
mergę, jis galėjo tapti turtingas, o apvesdinti su ta Izabele — reiškia už- 


263 


264 


WALTER SCOTT 


karti ant sprando de la Marką, Burgundiją, Prancūziją — kiekvieną, kuris 
pretenduoja į teisę paskirti jai vyrą. O šita paikšė turi daug turto — aukso 
ir brangenybių, — kurių dalis 1 mums būtų tekusi. Bet lanko templė 
trūko, ir strėlė nepataikė. Paskubėkim su ja!.. Atiduosime Viljamui Barz- 
dočiui. Šiuo metu jis jau bus kaip paprastai prisisiurbęs vyno ir neatskirs 
senosios grafaitės nuo jaunosios. Greičiau, Rizpal!.. Nenukabink nosies! 
Skaisčioji Aldeborano žvaigždė tebelemia dykumos vaikų likimus! 


XXI SKYRIUS 
Siaubimas 


Gailestingumo vartai užsivers, 
Ir ksetaštrdžiai nirštantys kareiviai 
Gaus laisvę stausti rankom kruvinop, 
Su sąžinė, kaib bragaras plačia. 

V. Šekspyras „Henrikas V“!*? 


etikėtai užklupti ir išgąsdinti, Šonvaldo pilies kariai vis dėlto 

NU. laiką narsiai gynė sienas nuo užpuolėjų, tačiau begalinės 
minios, plūstančios iš Lježo miesto, puolė spiečiais it bitės, blaškė gynė- 
jų dėmesį ir stelbė jų drąsą. 

Tarp gynėjų taip pat buvo jeigu ir ne išdavikų, tai bent nenorinčių 
kautis. Kai kurie ragino pasiduoti, o kiti, palikę savo postus, mėgino 
bėgti iš pilies. Daugelis šoko nuo sienų į griovį, ir tie, kurie nenu- 
skendo, perplaukę skubiai plėšėsi skiriamuosius ženklus ir gelbėjosi 
įsimaišydami margoje puolančiųjų minioje. Tik nedaugelis išikimųjų 
garbiajam vyskupui susitelkė apie jį ir atkakliai gynė didįjį bokštą, į kurį 
tas pasitraukė. Kai kurie, nesitikėdami, kad priešas jų pasigailės, o gal 
apimti beviltiškos drąsos, laikėsi atskiruose didžiulės pilies bokštuose 
ir sustiprinimuose. Tačiau priešai, greit prasiskverbę į kiemus ir že- 
mutinę rūmų dalį, nuožmiai persekiojo nugalėtuosius ir šmižinėjo po 


visus kampus, ieškodami grobio. 

Staiga vienas karys, tarsi tyčia būtų ieškojęs mirties, nuo kurios visi 
bėgo, ėmė brautis į sąmyšio sūkurį, genamas vienos minties, kuri jam 
buvo baisesnė negu aplink regima tikrovė. Jeigu kas būtų pamatęs Kven- 
tiną Dervardą tą lemtingąją naktų, nežinodamas, kodėl jis taip elgėsi, 
būtų palaikęs jį siautėjančiu bepročiu. O tas, kas būtų perpratęs jo tikslą, 
būtų iškėlęs aukščiau už romanų herojus. 

Artėdamas prie Šonvaldo iš tos pusės, iš kur buvo pasitraukęs, jau- 
nuolis sutiko keletą į mišką dumiančių dezertyrų, kurie, suprantama, ven- 
gė jo kaip priešo, nes jis bėgo priešinga kryptimi negu jie. Priartėjęs jis 
išgirdo, o paskui ir pamatė, kaip kariai krito nuo sienos į pilies griovį, o 
kitus turbūt nuo dantytų kuorų buvo nustūmę užpuolikai. Tačiau Kven- 
tino drąsa nė valandėlę nesusvyravo. Jis neturėjo laiko dairytis valties, 
net jeigu ir būtų galėjęs ja pasinaudoti. Taip pat veltui būtų brovęsis prie 
sodo vartelių, nes ten grūdosi susikimšę bėgantys kariai, kurie, už nugarų 
stumiami kitų, puolė į vandens griovį, neturėdami kuo jo perplaukti. 

Matydamas, kad per čia neprasibraus, Kventinas šoko plaukti per 
griovį netoli vadinamųjų mažųjų pilies vartų, kur pakeliamasis tiltas kol 
kas dar buvo nenuleistas. Jis šiaip taip išsisuko besikabinančių skęstan- 
čiųjų ir, priplaukęs prie pakeliamojo tilto, čiupo už vienos karančios 
grandinės, paskui, įtempęs visas jėgas ir miklumą, ėmė kilti į aikštelę, 
ant kurios laikėsi tiltas. Kai jis, darbuodamasis rankoms ir keliais, sliuogė 
viršun, kažkoks landsknechtas su kruvinu kardu rankoje prišoko prie jo 
ir užsimojo kirsti mirtiną smūgį. 

— Ką tu, drauguži! —- sušuko Kventinas įsakmiu balsu. — Tai šitaip tu 
padedi savo draugui? Duok ranką! 

Kareivis tylėdamas ir dvejodamas ištiesė jam ranką ir padėjo pasikel- 
ti ant aikštelės, o škotas, neduodamas jam laiko pagalvoti, pridūrė tuo 
pačiu įsakmiu tonu: 

— Dumk į vakarinį bokštą, jeigu nori būti turtingas... Vyskupo iždas 
yra vakariniame bokšte. 

Šie žodžiai tuoj suskambo visose pusėse: „Į vakarinį bokštą! Iždas 
vakariniame bokšte!“ — ir plėšikautojai tarsi ruja alkanų vilkų puolė į 
priešingą pusę nuo tos, kur Kventinui reikėjo žūtbūt prasibrauti. 

Elgdamasis taip, tarsi jis būtų buvęs vienas iš nugalėtojų, o ne nu- 
galėtųjų, Kventinas nuskubėjo į sodą ir nustebo, kad ten buvo kur kas 
mažiau kliūčių, negu tikėjosi, nes šūksnis: „Į vakarinį bokštą!“ nuviliojo 
vieną puolėjų būrį, o kitas, išgirdęs karinę komandą ir trimito garsus, 
nuskubėjo į pagalbą atremti beviltiško išpuolio, kurį pradėjo bokšto gy- 
nėjai, tikėdamiesi prasiskinti kelią iš pilies ir taip išsigelbėti drauge su 
vyskupu. Todėl Kventinas leidosi per sodą skubiu žingsniu ir besidau- 
žančia širdim, atsidavęs dangiškosioms jėgoms, kurios gynė jį daugelyje 
gyvenimo pavojų, drąsiai pasiryžęs pasiekti tikslą arba paaukoti gyvybę. 
Dar jam nespėjus pereiti sodo, prie jo prišoko trys vyrai su pakeltomis 
ietimis šaukdami: 

— Už Lježą! Už Lježą! 

Pasirengęs gintis, bet nepuldamas, jis atsakė: 

— Už Prancūziją, Lježo rėmėją! 

— Tegyvuoja Prancūzija! — sušuko Iježiečiai ir nubėgo toliau. 

Tas pats šūksnis pasirodė esąs tarsi talismanas: jis padėjo nukreipti 
ginklus dar keturių ar penkių de la Marko karių, kuriuos jis sutiko sode 
ir kurie šoko prie jo šaukdami: 

— Už Šerną! Už Šerną! 

Žodžiu, Kventinas ėmė viltis, jog visų įsitikinimas, kad jis yra kara- 
liaus Liudviko agentas, konspiratyvus Lježo sukilėlių kurstytojas ir slap- 
tas de la Marko rėmėjas, ko gera, apsaugos jį nuo šios nakties baisybių. 

Pasiekęs bokštelį jis suvirpėjo, kai pamatė, kad šoninės durelės, pro 
kurias Martona ir grafaitė Amelina neseniai buvo išėjusios jo pasitikti, 
užverstos keletu negyvų kūnų. 

Du kūnus jis greitai nutempė į šalį ir jau buvo bežengiąs per trečiąjį, 
bet tariamas negyvėlis įsitvėrė į jo apsiaustą ir ėmė maldauti, kad padėtų 
jam atsikelti. 

Toji kliūtis pasitaikė taip ne laiku, jog Kventinas, nenorėdamas gaišti, 
ketino pribaigti sužeistąjį, bet tas vėl ėmė maldauti: 

— Aš dūstu savo šarvuose! Aš esu Lježo sindikas Pavijonas! Jeigu tu 
mūsiškis, padarysiu tave turtingą... Jeigu tu prieš mus, aš tave apginsiu... 
Tik nepalik... nepalik manęs čia mirti kaip dūstančio paršo! 

Kad ir koks sąmyšis tvyrojo aplinkui, kad ir kaip liejosi kraujas, blai- 
vus Kventino protas pašnibždėjo, kad šis pareigūnas vėliau galėtų padėti 
jam pasitraukti iš pilies. Todėl jis padėjo Pavijonui atsistoti ir paklausė, 
ar jis nesužeistas. 

— Ne, nesužeistas... Bent man atrodo, kad nesužeistas, — atsakė biur- 
geris. — Tik neatgaunu kvapo. 

— Sėskite tada ant šito akmens ir atsikvėpkite, — tarė Kventinas. —- Aš 
tuoj grįšiu. 

— Katros jūs pusės? — paklausė biurgeris, vis dar įsitvėręs į jį. 

— Aš už Prancūziją... Už Prancūziją, — atsakė Kventinas, stengdama- 
sis ištrūkti. 

— O! Nejau čia mano jaunasis šaulys? — nustebo garbusis sin- 
dikas. — Na, jeigu likimas lėmė susitikti draugą šią siaubingą naktį, 
dievaži, nebepaleisiu jo. Eikite, kur norite, aš seksiu iš paskos. Jeigu 
man pavyktų surinkti šauniuosius savo gildijos vyrukus, galėčiau jums 
padėti atsilygindamas. Tik jie visi iškriko kaip žirniai... O, kokia siau- 
binga naktis!.. 

Visą tą laiką jis vilkosi paskui Kventiną, o šis, suprasdamas, kaip 
svarbu užsitikrinti šitokio įtakingo asmens užtarimą, sulėtino žingsnius, 
kad tasai spėtų iš paskos, nors širdyje keikė už tokį trukdymą. 

Laiptų viršuje, prieškambaryje, žiojėjo dėžės ir skrynios, aiškiai iš- 
plėštos, nes daug daiktų mėtėsi ant grindų. Viršum židinio spingsintis Ži- 
bintas apšvietė ant žemės gulinų žmogų — negyvą ar netekusį sąmonės. 

Šokęs nuo Pavijono tarsi skalikas nuo varovo saito, ir taip smarkiai, 
kad vos neparvirto, Kventinas puolė į antrąjį ir trečiąjį —- paskutinį 
kambarį, kuris turėjo būti grafaičių de Krua miegamasis. Nė gyvos 
dvasios neišvydo nė viename. Jis pašaukė grafaitę Izabelę vardu - iš 
pradžių tyliai, paskui garsiau, o galop tiesiog beviltiškai, tačiau niekas 
neatsiliepė. Jis ėmė grąžyti rankas, rautis plaukus ir trypti kojomis iš 
nevilties. Paskui pro lentinės sienos plyšį tamsiame miegamojo kampe 
staiga pastebėjo blyškią švieselę ir supratęs, kad anapus užuolaidos turi 
būti kažkoks slaptas kampelis, puolė žiūrėti, kas ten yra. Jis aptiko, kad 
ten iš tikrųjų esama slaptų durų, tiktai greitosiomis negalėjo jų atida- 

ryti. Nepaisydamas, jog gali susižeisti, užgulė duris visa jėga. Jį nešanti 
viltis ir deginantis nusiminimas suteikė tiek jėgų, kad būtų išlaužęs ir 
stipresnius skląsčius. 

Šitaip kone kuūlvirsčiais jis įpuolė į mažą maldyklėlę. Čia, mirtinai iš- 
sigandusi, klūpodama priešais šventą paveikslą, karštai meldėsi moteris, 
kuri dabar, iš naujo pergąsdinta šio priartėjusio triukšmo, sukniubo apal- 
pusi ant grindų. Kventinas greitai pakėlė ją nuo žemės ir... o džiaugsmų 
džiaugsme! Tai buvo toji, kurios jis ieškojo, pasiryžęs išgelbėu... Grafaitė 
Izabelė... Jis prispaudė ją prie krūtinės... Jis troško, kad ji atsipeikėtų... 
Maldavo atitokti... nes ją dabar gins tas, kuriam pakaktų drąsos ir ryžto 
ją apsaugoti net nuo visos armijos. 

— Dervardas! — pratarė ji, pagaliau atsipeikėjusi. — Ar jūs čia iš tik- 
rųjų? Vadinasi, dar yra šiokios tokios vilties? O aš jau maniau, kad visi 
gyvi ir mirę draugai pametė mane negailestingam likimui. Nebepalikite 
manęs! 

— Niekados! Niekados! — užtikrino Dervardas. — Kad ir kas nutiktų!.. 
Kad ir koks pavojus grėstų! Tegu neteksiu malonės, įgytos per šventąjį 
kryžių, jeigu nesidalysiu jūsų dalia, iki jūs vėl tapsite laiminga! 

— Kaip liūdna ir graudu! - šiurkščiai, dusulingai sutrūkčiojo balsas už 
nugaros. — Meilės romanėlis, kaip matau. Iš visos sielos gailiuosi mielo- 
sios mergaičiukės, lyg jinai būtų mano Gertrūda. 

— Jūs privalote padaryti daugiau, ne tik gailėtis mūsų, — tarė Kventi- 
nas, pasisukdamas į kalbantįjį. — Privalote apginti mus, pone Pavijonai. 
Užtikrinu jus, man šią damą globoti pavedė jūsų sąjungininkas, Prancū- 
zijos karalius, ir jeigu nepadėsite man jos apginti nuo smurto ar įžeidi- 
mo, jūsų miestas neteks Liudviko Valua malonės. Svarbiausia, ją reikia 
apginti nuo Viljamo de la Marko. 

— Tai bus sunku, — pasakė Pavijonas, — nes tie šelmiai landsknechtai 
yra tikri kipšai, baisiai landūs prie mergų. Bet aš padarysiu, ką galėsiu. 
Eime į kitą kambarį, ten aš pažiūrėsiu... Šie laiptai gana siauri, ir jūs 
galėsite užremti duris ietimi, iki aš pasidairysiu pro langą ir pasišauksiu 
keletą savosios Lježo odininkų gildijos šaunuolių. Jie tokie pat patikimi 
kaip ir jų peiliai, kuriuos nešiojasi prie juostos. Bet pirma atkrapštyk 

man tuos susegimus. Šios geležinės liemenės aš nebuvau užsidėjęs nuo 
pat Sen Trono mūšio*. O nuo to laiko pasunkėjau visu pusšimčiu svarų, 
jeigu nemeluoja olandų buožinis svertuvas. 

Be geležinio apvalkalo tas geraširdis storulis pasijuto kur kas len- 
gviau. Dėdamasis šarvus jis taip degė entuziazmu kovoti už Lježą, kad 
pamiršo, jog nemoka elgtis su ginklu. Tada paaiškėjo, kad visai prieš 
savo norą jis buvo nutemptas į ataką ir savo odininkų užkeltas ant pilies 
sienų, o paskui šis miesto tarybos atstovas buvo blaškomas iš vienos 
pusės į kitą puolėjų ir gynėjų srauto. Pagaliau, kaip jūra išmeta plūdu- 
riuojantųį rąstą į krantą pirmame pasitaikiusiame užutėkyje, panašiai ir 
jisai, taip nukamuotas, kad nebegalėjo net žodžio ištarti, galų gale buvo 
nusviestas į grafaičių de Krua kambarių priedurį, kur jo paties šarvų 
svoris ir dar tarpduryje du nukauti ir ant jo užkritę kariai būtų ilgai laikę 
ji prislėgę, jeigu nebūtų išgelbėjęs Dervardas. 

Dėl karšto būdo Hermanas Pavijonas buvo nirtus ir užsidegęs fa- 
natikas politikas, tačiau asmeniniame gyvenime tai netrukdė jam būti 
kilniaširdžiam, maloniam žmogui, kuris, jeigu kartais truputį ir pasiduo- 
davo tuščioms paikystėms, visada buvo pasirengęs geranoriškai padėti 
kitiems. Jis paliepė Kventinui kuo rūpestingiausiai globoti vargšę gražią- 
ją damą, nors tas paliepimas buvo visai nereikalingas, paskui priėjo prie 
lango ir ėmė rėkti: 

— Lježiečiai! Ei Iježiečiai! Eikit šen, eikit šen, šaunieji odininkų gildi- 
jos nariai! 

Keletas artimiausių jo šalininkų atskubėjo, išgirdę šią komandą ir po 
jos sutartinį švilptelėjimą (kiekviena gildija turėjo savą signalą), ir tuoj 
pat, prie jų prisidėjus dar kitiems, sudarė sargybos būrį kaip tik po langu, 
pro kurį plyšojo jų vadas, ir ties durimis. 

Atrodė, sąmyšis ėmė rimti. Niekas nebesipriešino, ir puolėjų būrių 
vadai bandė užkirsti kelią nežabotam plėšimui. Sugaudė didysis varpas, 


* Šiame mūšyje Lježo sukilėliai kovojo su Burgundijos hercogu Karoliu 
Drąsiuoju, kai tas dar buvo Šaralua grafas. Daug lježiečių buvo išžudyta, ir sukilėliai 
pralaimėjo. 

šaukdamas į karo tarybą. Geležinė jo šerdis kartu skelbė lježiečiams, kad 
sukilėliai pergalingai užvaldė Šonvaldą. Prie didžiojo varpo pritapo visi 
miesto varpai, O jų tolimi ir skardūs balsai tarsi šaukė: 

— Tegyvuoja nugalėtojai!.. 

Būtų buvę visiškai suprantama, jei ponas Pavijonas dabar būtų iš- 
ėjęs iš savo sustiprintos užuolandos, tačiau, ar pagarbiai rūpindamasis 
tais, kuriuos apsiėmė ginti, ar būgštaudamas dėl savo paties saugumo, jis 
pasitenkino tuo, kad siuntė pasiuntinį po pasiuntinio pašaukti ar tiesiog 
pas jį atvesti jo pavaduotoją Peterkiną Geislerį. 

Pagaliau, pasirodžius Peterkinui, jis pajuto palengvėjimą, nes tai buvo 
tas asmuo, kuriuo Pavijonas labiausiai pasitikėjo visais ypatingais karo, 
politikos ar prekybos klausimais. Šis jo pavaduotojas buvo stambus, 
kresnas žmogus plačiu veidu ir tankiais juodais antakiais, kurie rodė, kad 
jis mėgsta kištis į kitų reikalus ir ginčytis, — taip sakant, iš veido atrodė 
kaip žmogus, mėgstąs kitiems duoti patarimus. Jis buvo apsisiautęs odi- 
ne striuke, su plačiu diržu ir kardu prie šono, o rankoje turėjo alebardą. 

— Peterkinai, mielas mano pavaduotojau, —- sušuko jo viršininkas. — 
Šaunią turėjome dienelę... Naktelę, geriau pasakius... Tikiuosi, pagaliau 
tu patenkintas? 

— Aš jau dėl to patenkintas, kad jūs patenkintas, — atsakė šaunusis pa- 
vaduotojas. — Tiktai niekaip nesuprantu, kodėl švenčiate pergalę, — jeigu 
tatai vadinate pergale, — šioje palėpėje, kai jums reikia būti taryboje. 

— Bet ar iš tikrųjų manęs ten reikia? — paklausė sindikas. 

— O, prisiekiu Marija! Jums reikia ten ginti Lježo teises, kurios atsidū- 
rė baisiausiame pavojuje, — atsakė pavaduotojas. 

— Ką tu, Peterkinai! — tarė jo vadas. — Tu amžinai kuo nors nepaten- 
kintas, niurni ir niurni... 

— Niurnu? Tik ne aš, — atkirto Peterkinas. — Kas patinka kitiems 
žmonėms, ir man visuomet patinka. Bet norėčiau, kad mes vietoj kara- 
liaus Rąsto negautume karaliaus Gandro, kaip varlės toje pasakoje, kurią 
mums Šventojo Lamberto vienuolyne diakonas skaitydavo iš pasakinin- 
ko Ezopo“? knygos. 

— Nesuprantu tavo žodžių, Peterkinai, — tarė sindikas. 

— Na, tai aš jums pasakysiu, pone Pavijonai, kad šitas Šernas ar Lo- 
kys*, atrodo, nori išsiknisti urvą pačiame Šonvalde, o toks kaimynas ka- 
žin ar pasirodys geresnis mūsų miestui negu senasis vyskupas. Jis visą 
pergalę prisiskyrė sau ir tik nežino, ar jam pasivadinti kunigaikščiu, ar 
vyskupu. Ir gėda žiūrėti, kaip jie tyčiojasi iš to senuko. 

— Aš to neleisiu, Peterkinai! — sušuko Pavijonas subruzdamas. — Ne- 
mėgau mitros, bet ne galvos, kuri ją dėvėjo. Mūsų yra dešimt prieš vieną 
kovos lauke, Peterkinai, ir mes neleisime šitokių dalykų. 

— Taip, dešimt prieš vieną kovos lauke, bet vyras prieš vyrą čia, pi- 
lyje. Be to, Nikelis Blokas, tas mėsininkas, ir visi priemiesčių valkatos 
prisidėjo prie Viljamo de la Marko iš dalies dėl midučio ir alučio, nes jis 
atkimšo visas alaus statines ir vyno bosus, o iš dalies dėl seno pavydo 
mums, amatininkams, ir mūsų privilegijoms. 

— Peterkinai, — tarė Pavijonas, — mes tuoj vykstame į miestą. Aš ne- 
pasiliksiu Šonvalde. 

— Bet pilies tiltai pakelti, vade, — paprieštaravo Geisleris. — O vartai 
užstumti, ir juos saugo landsknechtai. O jeigu mėgintume prasiveržti, tie 
pajodžargos, kurių kasdieninis amatas yra karas, padarytų košę iš mūsų, 
nes mes kariaujame tik šventadieniais. 

— Bet kuriems galams jis uždarė vartus? — paklausė sunerimęs mies- 
tietis. — Kaip jis gali dorus žmones laikyti nelaisvėje? 

— Aš negaliu pasakyti... Ką aš žinau, — tarė Peterkinas. — Kažkoks 
triukšmas kilo dėl kažkokių grafaičių de Krua, kurios pabėgo, imant 
pilį. Dėl to pirmučiausia ir pašėlo tasai Barzdočius, o dabar nusigėrė ir į 
žmogų nebepanašus. 

Burmistras beviltiškai dirstelėjo į Kventiną, tarsi nežinodamas, ką 
daryti. Dervardas, kuris girdėjo kiekvieną pokalbio žodį, taip pat buvo 
labai susijaudinęs. Tačiau jis suprato, kad juos išgelbėti gali tik jo paties 
šaltakraujiškumas ir Pavijono drąsa, jeigu jam pavyks ją palaikyti. Todėl 
Kventinas įsiterpė į pašnekesį drąsiai, kaip žmogus, turintis teisę tarti 


žodį svarstyme. 


* Angliškai 5oar — šernas, bear — lokys. 

— Man gėda, pone Pavijonai, — tarė jis, - kad jūs svyruojat ir nežinot, 
ką daryti. Eikite drąsiai pas Viljamą de la Marką ir pareikalaukite, kad 
jis leistų pasitraukti iš pilies jums, jūsų pavaduotojui, jūsų ginklanešiui ir 
jūsų dukteriai. Jis neturi jokios teisės laikyti jus nelaisvėje. 

— Man ir mano pavaduotojui?.. Tai yra man ir Peterkinui?.. Gerai... 
bet kas toks yra mano ginklanešys? 

— Kol kas aš esu, — atsakė drąsuolis škotas. 

— Jūs! — nesusigaudė miestelėnas. — Bet ar jūs nesate Prancūzijos 
karaliaus Liudviko pasiuntinys? 

— Taip, bet aš atnešiau žinią į Lježo magistratą... ir tik Lježe galėsiu ją 
pranešti. Jeigu prisipažinsiu Viljamui de la Markui, kas esu, tai juk man 
tektų pradėti derybas su juo. Be to, jis gali mane sulaikyti. Privalote pasi- 
rūpinti, kad aš slapta pasišalinčiau iš pilies kaip jūsų ginklanešys. 

— Gerai... mano ginklanešy! Bet jūs kažką kalbėjot apie mano dukte- 
rį... Mano duktė, tikiuosi, saugiai sėdi namuose Lježe... Ir iš visos širdies 
norėčiau, kad ten būtų ir jos tėvas. 

— Šitoji dama, — tarė Dervardas, — vadins jus tėvu, kol būsime 
pilyje... 

— Ir kol tik būsiu gyva, — tarė grafaitė, puldama Pavijonui po kojų ir 
apkabindama kelius. - Kiekvieną dienelę aš didžiai godosiu jus, mylėsiu 
ir melsiuosi už jus kaip duktė už tėvą, jeigu padėsite man šioje siau- 
bingoje bėdoje. O, nebūkite kietaširdis! Įsivaizduokite, kad jūsų paties 
duktė klūpo prieš nepažįstamą žmogų ir meldžia jį apginti jos gyvybę ir 
garbę... Pagalvokite apie tai ir padėkite man taip, kaip norėtumėt, kad jai 
kas nors padėtų. 

— Iš tikrųjų, — pasakė geraširdis miestietis, didžiai sujaudintas karšto 
jos maldavimo. — Man rodos, Peterkinai, kad ši dailioji panaitė lipšniu 
savo veiduku panaši į mūsų Gertrūdą, — aš iš pat pradžių tai pastebėjau. 
O šis guvus jaunuolis, kuris taip moka gerai patarti, kažkuo man panašus 
į Gertrūdos jaunikį. Lažinuos iš viso šimto skatikų, Peterkinai, kad čia 
tikra meilė, ir būtų nuodėmė jiems nepadėti. 

— Ir nuodėmė, ir gėda, — atsiliepė Peterkinas, geraširdis flamandas, 
nors ir gana pasipūtęs. Kalbėdamas jis striukės rankove nusišluostė akis. 

— Jei taip, tai ji bus mano duktė, — tarė Pavijonas. — Tik tegu kaip 
reikiant apsimuturiuoja tuo juodu šilkiniu šydu. O jeigu neužteks ištiki- 
mų odininkų apginti ją kaip sindiko dukterį, tai jie neverti prisiliesti prie 
odų, kurias išdirba. Bet paklausykite... Reikės juk atsakyti į jų tardymus. 
Jeigu būsiu prispirtas pasakyti, ką mano duktė veikė čia, kur vyko tokios 
žiaurios kautynės, tai kaip man paaiškinti? 

— O ką veikė čia pusė Lježo moterų, lydėjusių mus iki pilies? — su- 
šuko Peterkinas. — Tokioj vietoj joms užvis mažiausia buvo ką veikti. O 
dailioji mūsų Gertrūda žengė žingsnelį toliau už kitas... Štai ir viskas. 

— Puikiai pasakėte, — tarė Kventinas. — Tik, kilnusis pone Pavijonai, 
būkite drąsus ir įsidėmėkite gerą šio savo adjutanto patarimą. Tada, ne- 
užsitraukdamas bėdos, atliksite garbingiausią geradarystę nuo pat Karo- 
lio Didžiojo laikų. O jūs, mieloji grafaite, apsisiauskite šia skraiste (mat 
daug moteriškų drabužių gulėjo išmėtyta kambaryje) ir nesijaudinkite, o 
po kelių minučių būsite saugi laisvėje. Kilnusis pone, - pridūrė jis, kreip- 
damasis į Pavijoną, — pirmyn! 

— Palaukite!.. Palaukite!.. Palaukite valandėlę!.. - sustabdė Pavijonas. — 
Mane ima baimė! Tas de la Markas neregėtas siaubūnas. Jis iš tikrųjų kaip 
laukinis šernas, dėl to taip ir vadinamas. Jeigu jaunoji dama — viena iš tų 
grafaičių de Krua, kas tada būtų, jeigu jis tai patirtų ir užsirūstintų? 

— O jeigu aš ir būčiau viena iš tų nelaimingų moterų, — tarė Izabe- 
lė, vėl norėdama pulti jam į kojas, — tai ar jūs atstumtumėte mane šią 
nevilties akimirką? O, kad aš būčiau tikrai jūsų duktė ar neturtingiausio 
miestelėno duktė! 

— Ne tokia jau neturtinga... Ne tokia jau būtumėt neturtinga, mieloji 
gražuole. Mes turime nemaža pinigėlio, — tarė miestelėnas. 

— Atleiskite man, kilnusis pone, — vėl pradėjo maldauti nelaimingoji 
mergina. 

— Aš joks kilnusis ir joks ponas, — atkirto sindikas. — Aš paprastas 
Lježo miestietis, kuris apmoka savo vekselius auksiniais guldenais. Bet 
tatai nesvarbu. Na, jeigu jūs ir būtumėt grafaitė, aš vis tiek jus ginčiau. 

— Privalote ją ginti, net jeigu ji būtų hercogo duktė, - pridūrė Peter- 
kinas, — nes jau davėte žodį. 

— Teisingai, Peterkinai, labai teisingai, — sušuko sindikas. — Juk mes, 
Nyderlandai, esame pratę sakyti: ,,Tesėtas žodis žmogų parodys!“ O da- 
bar čiupkim jautį už ragų. Mums reikia atsisveikinti su tuo Viljamu de la 
Marku. Ir vis tiek pats nežinau, kodėl mane baimė krečia, kai pagalvoju 
apie jį. O, kad būtų galima apsieiti be šios ceremonijos... neturiu nė ma- 
žiausio noro. 

— O gal būtų geriau užpulti vartus ir pašalinti sargybą? Juk jūs turite 
būrį ginkluotų vyrų! - pasiūlė Kventinas. 

Tačiau Pavijonas ir jo patarėjas vienu balsu sušuko, kad nedera šitaip 
užpulti sąjungininko kareivių ir kad tai būtų neprotinga. Kventinas iš to 
suprato, kad neverta rizikuoti, turint reikalą su šitokiais bendrininkais. 

Todėl jie nusprendė žengti drąsiai į didžiąją pilies menę, kur, kaip 
spėjo, Laukinis Ardėnų Šernas šventė pergalę, ir pareikalauti, kad būtų 
leista laisvai pasitraukti Lježo sindikui ir jo draugams, nes prašymas atro- 
dė visiškai pagrįstas, jo nebuvo galima atmesti. Vis dėlto gerasis mieste- 
lėnas, dirstelėjęs į savo palydovus, suaimanavo ir pasiskundė ištikimajam 
Peterkinui: 

— Matai, ką reiškia turėti pernelyg drąsią ir pernelyg švelnią širdį! O, 
Peterkinai, kiek man kainavo mano drąsa ir žmoniškumas, ir kiek dar 
gali tekti sumokėti už savo dorybes, iki dangus išvaduos mus iš šios 
prakeiktos Šonvaldo pilies. 

Kai jie ėjo per kiemus, dar pilnus merdinčiųjų ir negyvėlių, Kven- 
tinas, vesdamas Izabelę per šią siaubo vietą, pašnibždomis drąsino, 
ramino ir kartu priminė, kad ją išgelbėti gali tiktai jos tvirtybė ir šalta- 
kraujiškumas. 

— Ne mano... Ne mano, - prieštaravo ji, — viskas priklauso tik nuo 
jūsų... Tik nuo jūsų. O, jeigu laimingai baigtųsi ši siaubo naktis, niekada 
nepamirščiau to, kuris mane išgelbėjo!.. Tik vienos malonės leiskite pa- 
prašyti iš jūsų, ir meldžiu man jos neatsakyti dėl jūsų motinos garbės ir 
jūsų tėvo garbės! 

— Ką aš galėčiau atsakyti? — pašnibždomis paklausė Kventinas. 

— Verčiau perverkite durklu man širdį, tik nepalikite manęs tų siau- 
būnų rankose, —- maldaudama paprašė ji. 

Kventinas užuot atsakęs spustelėjo jaunajai grafaitei ranką, ir jam 
pasirodė, kad grafaitė, jeigu ne ją sukausčiusi baimė, būtų atsiliepusi į šį 
jo prisirišimo ženklą. Remdamasi į jaunąjį savo gynėją, jinai įžengė į bai- 
siąją menę, sekdama paskui Pavijoną, jo adjutantą ir lydima kokio tuzino 
odininkų 1r kailiadirbių, kurie sudarė tarsi sindiko garbės sargybą. 

Kai jie artėjo prie menės, iš jos sklindantis garsus riksmas ir kraupaus 
juoko papliūpos veikiau bylojo, kad ten lėbauja piktosios dvasios, džiaug- 
damosi pasiekusios pergalę prieš žmonių giminę, o ne žmonės, laimėję 
drąsų žygį. Pakilus ryžtas, kurį galėjo įkvėpti tiktai neviltūs, padėjo Izabe- 
lei sukaupti visą drąsą; baimės nežinanti narsa, kuri didėja kartu su pavo- 
jais, palaikė Dervardą, o Pavijonas ir jo adjutantas bėdoje dėjosi narsūs ir 
nuolankiai pasitiko savo likimą, lyg tie prie stulpo pjudymui pririšti lokiai, 


kuriems norom nenorom tenka perkęsti visus nemalonumus. 


XXII SKYRIUS 
Lėbautojai 


Keidas 
Kur yra Dikas, Ešfordo mėsininkas? 
Dikas 
Cia, pone. 
Keidas 
Jie krito nuo tavo rankos kaip avys 
tr jaučiai. Tu darbavaisi /yg savoje 
skerdykloje! 

V. Šekspyras „Henrikas VI“!*! 


argu ar įmanoma įsivaizduoti permainą, keistesnę ir siaubin- 
V. už tą, kuri įvyko Šonvaldo pilyje nuo to meto, kai Kven- 
tinas joje pietavo. Iš tikrųjų ši permaina kuo kraupiausiai atspindėjo karo 
klaikybes, ypač tokio karo, kuriame siautėja nuožmiausi žudikai — sam- 
domieji barbariško amžiaus kareiviai. Tie žmonės, per ilgą laiką tapę 
profesionalais, buvo apsipratę su visomis negailestingų, kruvinų karų 
žiaurybėmis ir neturėjo savyje nė lašo patriotizmo, nė krislelio roman- 
tiškos riterių dvasios. 
Vietoj tvarkingų, padorių, net, sakytum, oficialių vaišių, prie kurių 
pasaulietiškieji ir dvasiškieji pareigūnai prieš keletą valandų sėdėjo toje 
pačioje menėje, kur net juokaujama buvo tik pašnibždomis ir kur, net 

padauginus vyno ir pernelyg įsilinksminus, vyravo padorumas, kartais 
kone apsimestinis, dabar vyko tokia palaida, siautėjanti orgija, kad pats 
šėtonas, ėmęs jai pirmininkauti, vargu ar būtų ką daugiau beišradęs. 

Garbingajame stalo gale, baldakimu dengtame vyskupo soste, pa- 
skubomis atitemptame čia iš didžiosios posėdžių salės, iškilmingai sė- 
dėjo nuožmusis Ardėnų Šernas, tikrai vertas to baisaus vardo, kuriuo 
didžiavosi ir kurį stengėsi pateisinti, tiesiog nerdamasis iš kailio. Jis buvo 
be šalmo, tačiau su masyviais žvilgančiais šarvais, kuriuos retai kada te- 
nusiimdavo. Ant pečių buvo užsimetęs sunkų apsiaustą, pasiūtą iš di- 
džiulio laukinio šerno kailio su gryno sidabro iltimis ir kanopomis. Šer- 
nenos galva buvo taip pasiūta, kad, užsitraukęs ją ant šalmo, kai būdavo 
su šarvais, arba lyg gobtuvą užsimovęs tiesiog ant galvos, kai būdavo be 
šalmo, kaip, sakysim, šį kartą, de la Markas atrodydavo lyg siaubinga išsi- 
šiepusi pabaisa. Beje, Ardėnų Šernui nebūtinai ir reikėjo tokio kraupaus 
papuošalo, jo veidas ir taip buvo klaikus. 

Viršutinė de la Marko veido dalis tokia, kokia ji buvo iš prigimties, 
prieštaravo jo charakteriui. Mat nors jo plaukai, kai juos atidengdavo, 
panėšėjo į šiurkščius ir bjaurius gobtuvo šerius, tačiau atvira, aukšta ir 
vyriška kakta, platūs, rausvi skruostai, didelės, žiburiuojančios, šviesios 
akys ir nosis, išlenkta it erelio snapas, leido spėti, kad jam nesvetima nar- 
sa ir kilnūs polėkiai. Bet ir šiuos patrauklesnius bruožus buvo sudarkęs 
nuolatinis girtavimas, palaidas gyvenimas ir netramdomas smurtavimas, 
įspaudęs veide antspaudą, visai paslėpusį tą šiurkštų galantiškumą, kurio 
galėjai jame tikėtis. Dėl nuolatinio lėbavimo skruostai ir paakiai buvo 
pabrinkę, ypač paakiai, akys apsiblaususios ir paraudusios, ir todėl visas 
veidas atrodė tartum kokio pabaisos, kuriai prilygti siaubingasis baro- 
nas ir norėjo. Tik dėl kažkokio keisto prieštaringumo de la Markas, visą 
laiką stengęsis atrodyti kuo panašesnis į Laukinį Šerną ir net didžiavęsis 
šiuo vardu, dabar bandė ilga ir vešlia barzda pridengti tuos bruožus, dėl 
kurių kadaise buvo taip pramintas. Veidą darkė ir nepaprastai storos, 
atsikišusios lūpos, viršutinis žandikaulis su dideliais kyšančiais iltiniais 
dantimis, panašiais į šerno iltis, o kadangi de la Markas mėgo švaistytis 
po Ardėnų girias, tai žmonės jam ir prisegė Ardėnų Šerno pravardę. Bet 


KVENTINAS DERVARDAS - 


ir plati, šiurpi, susivėlusi barzda nei užmaskavo baisaus veido bruožus, 
nei juos sukilnino. 

Kariai ir karininkai sėdėjo aplink stalą pramaišiui su Lježo žmonė- 
mis, kurių nemaža buvo iš pačių padugnių. Aiškiai išsiskyrė mėsinin- 
kas Nikelis Blokas, įsitaisęs šalia paties de la Marko; jis sėdėjo atraity- 
tomis rankovėmis, kruvinomis ligi alkūnių rankomis, o priešais jį ant 
stalo gulėjo kirvis, taip pat aptekęs krauju. Daugumas kareivių, sekdami 
vado pavyzdžiu, buvo su baisiomis ilgomis barzdomis; plaukus turėjo 
supintus į kasas ir atmestus atgal, ir dėl to žiaurūs jų veidai atrodė dar 
nuožmesni. Apsvaigę iš dalies nuo pergalės, o iš dalies nuo vyno, jie 
atrodė bjaurūs ir atstumiantys. Jų šnekos ir dainos, kurias jie plyšojo, 
visiškai nesiklausydami vienas kito, buvo tokios nešvankios, nepadorios, 
jog Kventinas padėkojo Dievui, kad per kurtinamą triukšmą jų negalėjo 
suprasti jo lydimoji grafaitė. 

Belieka tik paminėti padoresnius miestelėnus, kurie dalyvavo tose 
baisiose linksmybėse sykiu su de la Marko kareiviais ir kurių daugelio 
išblyškę persigandę veidai rodė, jog jie bjaurėjosi šia pramoga ir bijojo 
savo bendrų. Tačiau kiti, kurie buvo mažesnio išsilavinimo ir brutales- 
nės prigimties, šitokį kareivių ūžavimą laikė riterišku elgesiu ir visaip 
stengėsi jį mėgdžioti, ragino vienas kitą prie jų pritapti ir be skaičiaus 
maukė vyną ir juodąjį alų, pasiduodami ydai, kuri visais laikais Nyderlan- 
duose buvo kasdieniškas reiškinys. 

Pokyliui buvo pasiruošta taip pat netvarkingai, kokia buvo ir kompa- 
nija. Visi sidabriniai vyskupo indai, net bažnytiniai, - mat Ardėnų Šernas 
nesivaržė ir šventvagystės, — maišėsi išvien su bjauriais moliniais, aukš- 
tais odiniais puodeliais ir paprasčiausiais gėrimo ragais. 

Paminėję dar vieną šiurpią aplinkybę, mes paliksime visą sceną pa- 
ties skaitytojo vaizduotei. Vienas de la Marko landsknechtas (jis ypač 
pasižymėjo drąsa ir narsumu tą vakarą imant pilį), per tą klaikią puotą 
negavęs vietos užstalėje, akiplėšiškai pagriebė didelę sidabrinę taurę ir 
nusinešė pareikšdamas, kad jinai jam atlygins tai, ko jis netenka, nega- 
lėdamas dalyvauti puotoje. Iš šito pokšto, taip gerai suprantamo lėbau- 
tojams, vadas juokėsi net susiriesdamas, bet kada kitas, matyt, ne tiek 

pasižymėjęs mūšyje, pamėgino taip pat laisvai pasielgti, de la Markas 
bemat sustabdė šitokias išdaigas, nes greitai nuo stalo būtų dingę visi 
vertingesni ir puošnesni indai. 

— Ho! Kad tave perkūnas! — sušuko jis. — Kurie nemoka būti vyrai 
priešo akivaizdoj, tegu nesideda vagimis tarp draugų. Kaip drįsti tu, lepši, 
tu... kuris laukei, iki bus atidaryti vartai ir nuleistas tiltas... Juk Konradas 
Horstas per tą laiką prasiskynė kelią per griovį ir sienas... Kaip tu drįsti 
būti toks įžūlus? Pakabinkite jį ant menės lango grotų. Tegu jis kojomis 
muša mums taktą, kol mes išgersime po bokalą, kad jo siela sėkmingai 
nusikraustytų pas velnią! 

Vos spėtas ištarti nuosprendis kaipmat buvo įvykdytas, ir po valan- 
dėlės nelaimingasis spurdėjo mirties kančiose, pakabintas ant geležinių 
virbų. Jo kūnas ten tebekabojo, kai Kventinas ir kiti įžengė į menę. Mė- 
nesienos šviesa, užkliudžiusi jį lange, metė ant pilies grindų šešėlį, kuris, 
nors neaiškiai, bet bauginamai rodė, nuo kokio daikto krito. 

Kai tame siautėjančiame sambūryje iš lūpų į lūpas buvo pranešta, 
kad atėjo sindikas Pavijonas, šis pabandė nutaisyti deramą jo reputacijai 
ir padėčiai orią, reikšmingą miną, tačiau tai buvo labai nelengva, matant 
šiurpų kūną lange ir klaikų reginį aplinkui, nors Peterkinas, pats visas 
persigandęs, mėgino jį padrąsinti, šnibždėdamas į ausį: „Drąsos, pone! 
Kitaip mes žuvę!“ 

Sindikas iš paskutiniųjų vis dėlto gana oriai pasakė keletą žodžių puo- 
taujantiesiems, pasveikino visus ir pagyrė už didžią pergalę, kurią ben- 
dromis jėgomis laimėjo de la Marko kareiviai ir dorieji Lježo piliečiai. 

— Taip, — sarkastiškai atsiliepė de la Markas. — „Mes pagaliau pribai- 
gėme žvėrį“, kaip pasakė poniutės taksas vilkšuniui. Bet ką aš matau! 
Pone burmistre, jūs pasirodote kaip Marsas su gražuole prie šalies. Kas 
toji mergužėlė? Šalin šydą! Šalin šydą!.. Jokia moteris negali šiąnakt lai- 
kyti savo grožio tik sau! 

— Tai mano duktė, kilnusis vade, — atsakė Pavijonas, — ir aš meldžiu, 
leiskite jai likti su šydu. Ji davė tokį apžadą šventiesiems Trims Karaliams. 

— Aš tuoj dispensuosiu ją nuo to apžado, — tarė de la Markas, — nes 
čia pat vienu kirvio smūgiu įsišventinsiu į Lježo vyskupus. Manau, kad 
vienas gyvas vyskupas vertesnis už tris mirusius karalius? 

Visi sudrebėjo, ir murmesys perbėgo per salę, nes ne tik Lježo para- 
pijiečiai, bet ir storžieviai kareiviai gerbė Kelno Karalius, kaip Trys Ka- 
raliai buvo paprastai vadinami, nors šiaip jokių šventųjų nepripažino. 

— O ne, aš nenorėjau įžeisti tų didenybių atminimo, — pasakė de 
la Markas, — tiktai nusprendžiau tapti vyskupu. Valdovas, turintis savo 
rankose pasaulietinę ir bažnytinę valdžią, galintis „surišti ir atrišti“, ge- 
riausia tiks gaujai tokių kaip jūs nusidėjėliai, kuriems niekas kitas neduos 
išrišimo. Bet eikite šen, kilnusis burmistre!.. Sėskite šalia manęs ir pama- 
tysite, kaip aš moku pasidaryti sau reikalingą laisvą vietą. Atveskite mūsų 
pirmtaką — šventąjį vyskupą. 

Menėje visi sujudo, o Pavijonas, padėkojęs už pasiūlytą garbingą 
vietą, atsisėdo toliau nuo de la Marko, beveik pačiame žemajame stalo 
gale. Jo draugė susispietė čia pat už jo, kaip kad avių kaimenė, išvydusi 
svetimą šunį, glaudžiasi prie seno bandos avino, manydama jį esant drą- 
sesnį. Netoli jų sėdėjo itin dailus berniukas, kaip visi kalbėjo, pavainikis 
nuožmiojo de la Marko sūnus, kuriam tasai kartais būdavo meilus ir net 
švelnus. Berniuko motina, gražutė sugulovė, numirė nuo smūgio, kurį jai 
kirto žiaurusis vadas, būdamas girtas ar apimtas pavydo, ir dėl jos mir- 
ties šis despotas jautė sąžinės graužimą, kiek toks tironas, žinoma, galėjo 
jausti. Dėl to jis tikriausiai ir buvo prisirišęs prie šio našlaičio sūnaus. 
Kventinas, kuris žinojo šį de la Marko gyvenimo faktą iš senojo kapelio- 
no, susirado vietą kuo arčiau jaunuolio nutaręs, kad jis gali būti naudin- 
gas arba kaip įkaitas, arba gynėjas, jeigu kito kelio išsigelbėti nebus. 

Kolei visi stovėjo įtemptai laukdami, iki bus įvykdytas tirono duotas 
įsakymas, vienas iš Pavijono palydos sušnibždėjo Peterkinui: 

— Girdėjai, mūsų burmistras pavadino tą mergiotę savo dukterimi? 
Bet ji negali būti mūsų Gertrūda. Ši augalota mergšė aukštesnė už Ger- 
trūdą kokiais dviem coliais. Ir aure juoda plaukų garbana kyšo iš po 
šydo. Prisiekiu šventuoju mūsų turgavietės Mykolu, juodą veršiuką taip 
pat galima pavadinti balta telyčaite. 

— Citl Cit! — atkirto Peterkinas nesutrikdamas. — Kas čia tokio, jeigu 
mūsų burmistras sugalvojo pasivogti stirnaitę iš vyskupo parko, nepasi- 
sakęs gerajai savo burmistrienei? Nejau tau ar man dera jį šnipinėti? 

— Žinoma, nedera, brolau, — atsakė tas, — nors nebūčiau pagalvo- 
jęs, kad tokiuose metuose burmistras dar susigundytų... Po perkūnais!.. 
Kokia drovi toji fėja! Matai, kaip gūžiasi už žmonių nugarų, kad nenu- 
žiūrėtų de la Marko kareiviai. Bet žiūrėk, žiūrėk, ką jie darys su vargšu 
senuku vyskupu? 

Sulig tais žodžiais žiaurūs kareiviai išvilko Lježo vyskupą Liudviką 
Burboną į jo rezidencijos menę. Išsiplaikstę plaukai, barzda ir dra- 
bužiai rodė, kad iš jo jau buvo tyčiotasi. Kelios bažnytinės drapanos, 
tyčia ant jo užmestos, atrodė, buvo užkartos pasijuokti ir pasišaipy- 
ti iš vyskupo kaip iš dvasininko ir kaip iš valdovo. Laimė, pagalvojo 
Kventinas, kad grafaitė Izabelė, kurios jausmai, išvydus savo gynėją 
šitokioje bėdoje, galėjo išduoti jos paslaptį ir jai pakenkti, sėdėjo to- 
kioje vietoje, kad nei girdėjo, nei matė, kas čia turėjo įvykti. Dervardas 
rūpestingai stengėsi ją užstoti, kad ji pati nematytų, kas dedasi, ir kad 
nebūtų matoma kitų. 

Paskui įvykusi scena buvo trumpa ir kraupi. Nelaimingasis dignito- 
rius, atitemptas prie laukinio vado kojų, laikėsi oriai ir išdidžiai, kaip ir 
dera garbingos giminės palikuoniui, nors visą gyvenimą buvo atlaidus, 
geras žmogus. Jo žvilgsnis atrodė ramus ir ryžtingas, judesiai, kai paleido 
šiurkščios kareivių rankos, — kilnūs kaip feodalo didiko ir kartu kuklūs it 
krikščionių kankinio. Net pats de la Markas, nustebintas savo belaisvio 
tvirtybės ir prisiminęs iš jo anksčiau patirtą gerumą, buvo taip sukrėstas, 
jog nebežinojo, ką daryti, ir nudelbė akis, tačiau išmaukęs didžiulę vyno 
taurę vėl arogantiškai ir įžūliai kreipėsi į nelaimingąjį kalinį. 

— Liudvikai Burbonai, — tarė žiaurusis kareiva, gaudydamas orą, 
gniauždamas kumščius, grieždamas dantimis ir dar darydamas visokius 
judesius, kad tik atrodytų baisesnis. — Aš ieškojau tavo draugystės, bet 
tu mane atstūmei. Ką dabar duotum, kad taip nebūtų atsiūkę? Nikeli, 
pasiruošk. 

Mėsininkas atsistojo, paėmė savo ginklą ir, užsėlinęs už de la Marko 
krasės, atsistojo, laikydamas jį pakeltą plikose raumeningose rankose. 

— Pažvelk į šį žmogų, Liudvikai Burbonai, — tęsė de la Markas. — Ko- 
kias sąlygas tu dabar pasiūlysi, kad išvengtum šios valandos? 

Vyskupas liūdnai, bet drąsiai pažvelgė į niekingą pakaliką, pasirengu- 
sį įvykdyti tirono valią, ir tvirtai tarė: 

— Išklausykite mane, Viljamai de la Markai, ir jūs, visi gerieji žmo- 
nės, jeigu yra čia nors vienas, vertas šio vardo! Išklausykite vieninteles 
sąlygas, kurias aš galiu pasiūlyti šiam galvažudžiui. Viljamai de la Markai, 
tu sukurstei maištą imperijos mieste... Užpuolei ir paėmei Šventosios 
Vokiečių Imperijos kunigaikščio pilį... Išžudei jo žmones... Išplėšei jo 
turtus... Pasityčiojai iš paties valdovo. Už tai užsitraukei imperatoriaus 
pasmerkimą, nusipelnei būti paskelbtas už įstatymo ribų. Ir todėl blaš- 
kaisi, neturėdamas jokių teisių, jokių valdų. Bet tu padarei ne tik tai. Ne 
vien žmonių įstatymus tu sutrypei... Ne vien žmonių keršto nusipelnei. 
Tu įsilaužei į Viešpaties šventovę... Smurto rankomis palietei Bažnyčios 
tarną... Liedamas kraują ir plėšdamas lyg koks šventvagiškas galvažudys, 
išniekinai Dievo namus... 

— Dar tu nebaigei? — suriko de la Markas, nuožmiai nutraukdamas jį 
ir treptelėdamas koja. 

— Nebaigiau, — atsakė vyskupas, — nes dar nepasakiau tų sąlygų, ku- 
rias norėjai išgirsti. 

— Tai kalbėk, — tarė de la Markas, - ir, žiūrėk, kad galas man patiktų 
geriau už šitą įžangą, — kitaip vargas žilai tavo galvai! — ir atsilošęs savo 
krėsle, jis ėmė griežti dantimis, kol putos pradėjo dribti jam nuo lūpų ir 
nuo ilčių lyg tam laukiniam gyvūnui, kurio vardą ir kailį nešiojo. 

— Tokios yra tavo piktadarystės, — vėl prabilo vyskupas ramiai, bet 
ryžtingai. — Dabar išklausyk sąlygas, kurias, kaip gailestingas valdo- 
vas ir Bažnyčios dignitorius, užmiršęs visus asmeniškus įžeidimus ir 
atleisdamas visas skriaudas, aš teikiuosi tau pasiūlyti. Mesk į šalį savo 
krivūlę... Atsižadėk vadovavimo... Paleisk kalinius... Grąžink, ką prisi- 
plėšei... Išdalyk kokias turi gėrybes ir padėk tiems, kuriuos padarei naš- 
laičiais ir našlėmis... Apsisiausk maišu ir apsibarstyk pelenais... Paimk į 
rankas piligrimo lazdą ir keliauk basas su maldininkais į Romą... Tada 
mes užtarsime tave Imperijos taryboje Ratisbone, kad ji dovanotų tau 
gyvybę, ir prieš šventąjį tėvą popiežių, kad jis pasigailėtų nelaimingos 
tavo sielos. 

Kol Liudvikas Burbonas dėstė šias sąlygas tokiu oriu tonu, lyg būtų 
sėdėjęs vyskupo krasėje, o uzurpatorius būtų klūpojęs maldaudamas 
prie jo kojų, tironas lėtai pakilo iš krėslo, jo nuostaba pamažu virto įsiū- 
čiu, o kai vyskupas nutilo, jis tik pažvelgė į Nikelį Bloką ir netaręs nė 
žodžio pakėlė pirštą. 

Galvažudys smogė, lyg būtų darbavęsis paprasčiausioje skerdykloje, 
ir nužudytas vyskupas susmuko nė neaiktelėjęs prie savo vyskupo kra- 
sės*. Lježiečiai nesitikėjo šitokios siaubingos atomazgos ir laukė, kad 
pasitarimas baigsis tam tikrų sąlygų priėmimu, todėl visi kaip vienas pa- 
šoko, klykdami iš pasibaisėjimo ir kartu šaukdamiesi keršto. 

Tačiau Viljamas de la Markas, griausmingu balsu perrėkęs triukšmą 
ir grumodamas kumščiu, garsiai sukriokė: 

— Nutilkit, Lježo kiaulės! Jums tik voliotis po Maso purvą! Kaip 
drįstate lygintis su Laukiniu Ardėnų Šernu? Ei jūs, Šerno ruja, — (šiuo 
žodžiu dažnai jis pats ir kiti vadindavo jo kareivius), - parodykite šiems 
flamandų paršams savo iltis! 

Visi lig vieno de la Marko kariai pašoko išgirdę komandą ir, kadangi 
sėdėjo susimaišę su neseniai buvusiais savo sąjungininkais ir galbūt nu- 
matė tokį netikėtumą, kiekvienas čiupo kaimyną už apykaklės, dešiniąja 
ranka mosuodamas plačiu durklu, žvilgančiu lempų šviesoje ir mėnesie- 
noje. Visų rankos buvo pakeltos, bet niekas nesmogė, nes aukos buvo 
pernelyg staigiai užkluptos, kad galėtų pasipriešinti, be to, matyt, de la 
Markas norėjo tik įbauginti civilius savo bendrininkus. 

Tačiau drąsusis Kventinas Dervardas, ne pagal amžių ryžtingas ir 
veiklus, be to, šią akimirką paskatintas viso to, kas suteikia žmogui jėgų 


* Istoriniai faktai yra kiek kitokie. Vyskupas, užpultas Viljamo de la Marko, 
išsirengė į karą prieš jį drauge su Lježo miestiečiais, kuriuos jis manė būsiant 
ištikimus. Tačiau lemiamu mūšio momentu Ilježiečiai, būdami iš anksto su priešu 
susimokę, atsimetė nuo vyskupo, ir jis buvo lengvai nugalėtas ir pateko į nelaisvę. 
Laukinis Ardėnų Šernas, kai vyskupas buvo pas jį atvestas, smogė jam į veidą 
kardu, o paskui pats savo ranka nudūrė. Nuogas vyskupo lavonas kurį laiką gulėjo 
didžiojoje Lježo turgavietėje priešais Šventojo Lamberto katedrą. 

Vyksupo mirtis romano intrigos sumetimais iš 1482 m. atkelta į 1468 m. 

ir išradingumo, įvykius pasuko kita linkme. Sekdamas de la Marko karių 
pavyzdžiu, jis prišoko prie Karlo Ebersono, jų vado sūnaus, ir, lengvai jį 
įveikęs, pridėjo durklą prie berniuko gerklės šaukdamas: 

— "Tai šitaip jūs sumanėte pažaisti? Tada ir aš prisidėsiu. 

— Palauk! Palauk! — suriko de la Markas. — Mes tik pajuokavom, tik 
pajuokavom. Nejau manai, kad aš skriausčiau geruosius savo draugus ir 
sąjungininkus iš Lježo miesto? Vyrai, šalin rankas, sėskite! Išneškite šią 
dvėseną, — pridūrė jis, paspirdamas vyskupo lavoną. — Tai jis vos nesu- 
kurstė vaido tarp draugų! Išgerkime ir pamirškime kivirčą. 

Visi nuleido rankas, o Lježo piliečiai ir kareiviai stovėjo spoksodami 
vienas į kitą, lyg nežinodami, ar jie draugai, ar priešai. Kventinas Dervar- 
das pasinaudojo padėtim. 

— Klausykite! — kreipėsi jis. — Viljamai de la Markai ir jūs, Lježo gy- 
ventojai, biurgeriai. O jūs, jaunuoli, stovėkite ramiai, — (mat berniukas 
Karlas mėgino ištrūkti jam iš rankų), — nieko bloga jums neatsitiks, ne- 
bent vėl kas sumanytų panašiai juokauti. 

— Kas toks esi, po šimts velnių, — sušuko nustebęs de la Markas, — 
kad drįsti siūlyti sąlygas ir imti įkaitus mūsų pačių stovykloje... ir iš to, 
kuris pats ima iš kitų ir niekam nenusileidžia. 

— Aš esu Prancūzijos karaliaus Liudviko pavaldinys, — drąsiai atsakė 
Kventinas, — škotų gvardijos šaulys, kaip galite spręsti iš mano kalbos ir ap- 
daro. Esu čia atsiųstas jus stebėti ir pranešti apie jūsų darbus. Ir štai apstul- 
bęs regiu, kad elgiatės veikiau kaip pagonys, o ne kaip krikščionys... Kaip 
pamišėliai, o ne sveiko proto žmonės. Burgundijos Karolio kariuomenė 
kaipmat išžygiuos prieš jus visus. Tad jeigu norite pagalbos iš Prancūzi- 
jos, turite elgtis kitaip. O jums, Lježo gyventojai, aš patariu tuoj pat grįžti 
namo. Tuos, kas nors kiek trukdys, neleis iš čia pasitraukti, aš paskelbsiu 
savo valdovo, mielaširdingiausiojo jo didenybės karaliaus priešais. 

— Tegyvuoja Prancūzija ir Lježas! Tegyvuoja Prancūzija ir Lježas! — 
ėmė šaukti Pavijono palydovai ir keli kiti miestelėnai, kurie įgavo drąsos, 
išgirdę narsiai kalbant Kventiną. 

— Tegyvuoja Prancūzija ir Lježas! Tegyvuoja narsusis šaulys! Mes 
gyvensime ir mirsime su juo! 

Viljamo de la Marko akys sužaibavo, ir jis griebėsi durklo, lyg pasiren- 
gęs smogti į širdį drąsiajam kalbėtojui, bet apsidairęs aplinkui perskaitė 
savo kareivių žvilgsniuose kažką, ką net ir jis privalėjo gerbti. Daugelis 
jų buvo prancūzai, ir visi jie žinojo apie slaptą paramą, kurią Viljamas de 
la Markas gaudavo žmonėmis ir pinigais iš tos karalystės. Be to, daugelis 
jų buvo sukrėsti ką tik padarytos žiaurios ir šventvagiškos piktadarystės. 
Išgirdę minint Burgundijos Karolį, kuris, be abejo, baisiausiai pasipik- 
tins šios nakties darbais, jie sunerimo, nes beprotiška politika vaidytis iš 
karto su lježiečiais ir kelti ranką prieš Prancūzijos monarchą juos stačiai 
pritrenkė, nors visų galvos dar tebebuvo apkvaitusios. 

Žodžiu, de la Markas pamatė, jog jo neparems net jo paties gauja, 
jeigu jis tuoj pat ryšis naujam smurtui, ir todėl, nebe tokiu rūsčiu žvilgs- 
niu žvelgdamas, tarė: 

— Aš neketinau užgauti gerųjų Lježo bičiulių. Jie visi gali netrukdomi 
pasitraukti iš Šonvaldo pilies, nors aš tikėjausi, kad jie papuotaus bent 
vieną naktelę su manim mūsų pergalei atšvęsti, — ir kur kas ramiau negu 
paprastai pridūrė: — esu pasirengęs pradėti derybas dėl grobio dalybų 
ir dėl bendros gynybos nors ir rytoj arba vėliau, kada tik norėsite. Šiuo 
tarpu aš tikiuosi, kad Škotijos bajoras pagerbs mano puotą ir neatsisakys 
pabūti su mumis Šonvalde. 

Jaunasis škotas mandagiai padėkojo sakydamas, kad jo veiksmai pri- 
klauso nuo to, kaip apsispręs Pavijonas, pas kurį yra atsiųstas, tačiau 
prižadėjo priimti de la Marko vaišingumą, kai kitą kartą aplankys jojo 
būstinę. 

— Jeigu jūs laukiate mano žodžio, — tarė Pavijonas skubiai ir gar- 
siai, — tai jums teks palikti Šonvaldą tuoj pat. Ir jeigu žadate atvykti čia 
vėl su manimi, tai šičia kažin ar greit apsilankysite. 

Pastaruosius žodžius garbusis miestietis saumurmėjo pats sau, bijoda- 
mas garsiai išreikšti jausmus, kurių vis dėlto negalėjo visai sutramdyti. 

— Laikykitės manęs, mano narsuoliai odininkai, — kreipėsi jis į savo 
sargybą, — ir mes kuo greičiau išsidanginsime iš šio vagių urvo. 

Daugumas padoresnių Iježiečių, matyt, buvo tokios pat nuomonės 
kaip sindikas, ir vargu ar jie taip džiaugėsi paimdami Šonvaldo pilį, kaip 

dabar, galėdami išnešti iš jos sveiką kailį. Jiems buvo leista laisvai išvykti 
iš pilies. Ir kaip džiaugėsi Kventinas, kai jis atsuko nugarą toms krau- 
pioms sienoms! 

Pirmą kartą nuo tos minutės, kai jie įžengė į šią šiurpią menę, Kven- 
tinas išdrįso paklausti jaunąją grafaitę, kaip ji jaučiasi. 

— Gerai, gerai, — atsakė ji, karštligiškai skubėdama, — kuo puikiausiai. 
Negaiškite, neklausinėkite, nėra kada kalbėtis. Bėkime! Bėkime! 

Ji stengėsi žengti kuo sparčiau, bet jeigu Dervardas nebūtų palaikęs, 
būtų parkritusi iš bejėgiškumo. Švelniai, tarsi motina, gelbstinti kūdikį, 
jaunasis škotas paėmė brangiąją savo globotinę ant rankų ir, kai ji ap- 
glėbė jo kaklą viena ranka, nieko daugiau negalvodama, tik trokšdama 
greičiau iš čia ištrūkti, Kventinas dėkojo likimui už visus tą naktį patirtus 
pavojus, nes jau gavo tokį atpildą. 

Garbųjį burmistrą savo ruožtu prilaikė ir tempė ištikimas jo patarė- 
jas Peterkinas drauge su vienu iš jo vyrukų. Ir taip paskubomis, uždusę, 
jie pasiekė upės krantą, sutikdami daugybę būreliais slankiojančių mies- 
tiečių, kurie nekantravo sužinoti, kaip buvo paimta pilis ir ar teisybė, kad 
nugalėtojai susivaidiję tarpusavyje. 

Kuo trumpiau atsakinėdami į smalsius lježiečių klausimus, Peterki- 
nas su keliais bendrais pagaliau parūpino valtį, ir visi džiaugėsi pirmu 
poilsiu, ypač reikalingu Izabelei, kuri ir toliau gulėjo beveik nejudėda- 
ma savo išgelbėtojo rankose, bei šauniajam burmistrui, kuris, padėko- 
jęs Dervardui, pernelyg įsigilinusiam į savo mintis ir nieko neatsakiu- 
siam, pradėjo ilgą šneką su Peterkinu apie savo drąsą, geranoriškumą 
ir apie pavojus, kuriuos dėl šių dorybių jam teko patirti šį kartą ir per 
visą gyvenimą. 

— Peterkinai, Peterkinai, — kalbėjo jis, vėl ėmęs aimanuoti kaip aną 
vakarą, — jeigu ne mano drąsi širdis, argi būčiau pasipriešinęs dėl dvide- 
šimtinės mokesčių, kuriuos visi lježiečiai buvo pasirengę mokėti? Taigi, 
jei ne mano narsumas, kas mane būtų įviliojęs į aną Sen Trono mūšį, kur 
kažkoks riteris nuvertė ietimi į purviną griovį, o iš jo jokiomis pastango- 
mis negalėjau išsikapstyti iki pat mūšio pabaigos? O šiąnakt, Peterkinai, 
per savo drąsą įlindau į šiuos ankštus šarvus, būčiau juose ir nusibaigęs, 

jei nebūtų pagelbėjęs šis šaunus jaunas bajoraitis, tikras riteris, ir dėl to 
aš nuoširdžiai linkiu laimės. Per tą savo gerą širdį, Peterkinai, aš tapau 
skurdžius... tai yra būčiau tapęs skurdžius, jei nebūčiau mokėjęs laviruoti 
šiame niekšingame pasaulyje. Ir vienas dangus težino, kiek dar bėdų už- 
grius man ant galvos per visas tas damas, grafaites ir jų paslaptis! Jaučiu, 
kad gali tekti paaukoti pusę savo gero ir dar galvą palydėti. 

Kventinas nebegalėjo ilgiau tylėti ir pasakė, kad už visus pavojus ar 
nuostolius, kuriuos sindikas patirs per šią jo globojamą damą, bus atsi- 
dėkota ir, kai leis galimybės, atlyginta. 

— Ačiū, jaunasis ponaiti, gvardijos šauly, ačiū, — atsiliepė Lježo sin- 
dikas. — Bet kas jums pasakė, jog aš geidžiu iš jūsų užmokesčio už tai, 
kad atlikau doro žmogaus pareigą? Aš tik apgailestauju, kad man gali 
daug kainuoti, ir tikiuosi, jog turiu teisę šitą pasakyti savo padėjėjui, visai 
nejausdamas apmaudo dėl nuostolių ir patirtų pavojų. 

Kventinas iš to nusprendė, kad jo bičiulis yra iš tų žmonių, kurie 
už gerus darbus patys sau atlygina murmėdami, nes taip bent šiek tiek 
pakelia savo padarytų paslaugų vertę. Todėl jis protingai tylėjo iki pat 
sindiko namų ir kantriai klausėsi, kaip tas pasakojo savo padėjėjui apie 
pavojus ir nuostolius, patirtus per uolumą tarnaujant bendram labui ir 
nesavanaudiškai padedant artimui savo. 

Iš tiesų dorasis biurgeris manė, kad padarė klaidą, leisdamas tam 
nepažįstamam jaunuoliui tarti lemiamą žodį kritišką valandą Šonvaldo 
pilies menėje. Tegu jis ir džiaugiasi, jog Dervardas sėkmingai viską 1š- 
sprendė aną akimirką, bet dabar, apsigalvojus, jam atrodė, kad trupuų 
buvo pakirstas jo autoritetas, ir todėl, norėdamas pakelti savo vertę, jis 
pabrėžtinai dėstė nuopelnus, už kuriuos jam turinti dėkoti tėvynė, jo 
bičiuliai, o ypač grafaitė de Krua ir jaunasis jos gynėjas. 

Bet kai tik valtis sustojo jo sodo gale ir Peterkino padedamas jis iš- 
lipo ant kranto ir peržengė slenkstį, iš karto nurimo įžeista savimeilė ir 
pavydas, o nepatenkintas, pažemintas masių vadas vėl virto nuoširdžiu, 
maloniu, vaišingu ir draugišku šeimininku. 

Jis garsiai pašaukė Gertrūdą, ši tuoj pat pasirodė, nes iš baimės ir ne- 
rimo maža kas miegojo Lježo mieste tą atmintiną naktų. Jai buvo įsakyta 

kuo širdingiausiai pasirūpinti dailia kone apalpusia nepažįstamąja. Ste- 
bėdamasi jos grožiu ir kartu gailėdamasi jos nelaimėje, Gertrūda uoliai, 
tarsi mylinti sesuo, ėmėsi globoti viešnią. 

Nors buvo vėlus metas ir pats sindikas atrodė nuvargęs, Kventinui 
sunkiai būtų pavykę atsisakyti nuo butelio išskirtinio, brangaus vyno, 
saugomo gal net nuo Azenkūro mūšio dienų, ir kad ir labai spirdamasis, 
jis būtų turėjęs nusileisti, jei ne namų šeimininkė, kuri atėjo iš miega- 
mojo, kai Pavijonas garsiai šūktelėjo paduoti rūsio raktus. Ponia Pavi- 
jon buvo guvi, apskritutė moteriškė, kadaise daili, bet dabar jau daugelį 
metų ryškiausios jos žymės buvo raudona smaili nosis, spigus balsas ir 
griežtas reikalavimas, kad sindikas, turėdamas nemažą įtaką mieste, na- 
muose privalo paklusti griežtai disciplinai. 

Vos tik supratusi, dėl ko ginčijasi vyras su svečiu, jinai trumpai drūtai 
pareiškė savajam, kad jam vyno jau nebereikią, nes ir taip yra padaugi- 
nęs. Užuot patenkinusi jo prašymą ir išrinkusi raktą iš didžiulio ryšulio, 
kabančio ant sidabrinės grandinės jai prie juostos, ji be jokių ceremonijų 
atgręžė jam nugarą ir nusivedė Kventiną į jaukų, mielą, jam skirtą kam- 
barėlį, kur jis rado tokį komfortą, patogumus, kokių lig tol net nebuvo 
matęs. Tai rodo, kad pasiturintys Aamandai namų jaukumu prašoko ne 
tik neturtingus ir neišprususius škotus, bet ir pačius prancūzus. 

Dabar man kebkit veikti, 

Ir aš bres jokią kliūtį nesuklubsiu, 
Ko/ nugalėsin. 

Tiktai greičiau kelionėn, 

Ir aš hebsnojančia širdimi Jus sekstu 
Atlikti tai, ko nežinau dar. 


V. Šekspyras „Julius Cezaris“ 5? 


epaisydamas sumišusių jausmų — džiaugsmo, baimės, abejo- 

Nr jaudulio ir kitokių išgyvenimų — jaunasis škotas, galop 
įveiktas alsinamo praeitos dienos nuovargio, paniro į kietą gramzdinantį 
miegą ir atsibudo vėlai rytą, kada dorasis jo šeimininkas įėjo į kambarį 
kažko didžiai susirūpinęs. 

Jis atsisėdo ant svečio lovos ir ėmė 1lgai ir painiai postringauti apie 
šeimyninės santuokinio gyvenimo pareigas, O ypač apie tą siaubingą val- 
džią ir teisių tironiją, kurią vedusiems vyrams tenka visada iškęsti, kai 
susikerta jų ir žmonų nuomonės. 

Kventinas klausėsi šiek tiek sunerimęs. Jis žinojo, kad vedę vyrai, kaip 
ir visos kariaujančios valstybės, kartais esti nusiteikę giedoti Te Deum“, 


* „Tave, Dieve, garbiname“ (/o/.) — katalikų giesmė. 

veikiau norėdami nuslėpti pralaimėjimą, negu švęsti pergalę. Todėl pa- 
siskubino smulkiau sužinoti, kas nutiko, ir paklausė, ar dėl jų atvykimo 
neiškilo kokių nepatogumų mielajai namų šeimininkei. 

— Nepatogumų! Kur ten! — atšovė burmistras. — Jokia moteris nebū- 
na taip pasirengusi sutikti svečius kaip mano Meibl!.. Ji visada laiminga, 
galėdama priimti draugus... Visada turi svečiui švarutėlį kambarį ir ska- 
naus gatavo užkandžio. Kaip sakoma, su Dievo padėjimu atsiras ir pata- 
las, ir duonos kepalas. Nerasite žemėje tokios vaišingos moteriškės... Tik 
gaila, kad jos charakteris keistokas. 

— Vienu žodžiu, ji nepatenkinta, kad čia apsistojom? — tarė škotas 
ir pašokęs iš lovos ėmė paskubomis rengtis. — Jeigu tik grafaitė Izabelė 
gali keliauti po viso nakties siaubo, mes nė minutės ilgiau nebevargin- 
sime jūsų. 

— Taigi, — atsiliepė Pavijonas, — šitą patį jaunoji dama pasakė Meibl. Ir 
kad būtumėt matęs, kaip nuraudo jos veidelis! Pienininkė, penkias mylias 
nuskuodusi priešais speigų vėją iki turgaus, atrodytų balta kaip lelija, pa- 
lyginti su ja. Nenuostabu, kad Meibl kiek suėmė pavydas, vargšelę. 

— Tai grafaitė Izabelė jau išėjo iš savo kambario? — paklausė jaunuo- 
lis, dar labiau skubėdamas rengtis. 

— Taip, - atsakė Pavijonas, — 1r laukia jūsų baisiai nekantraudama, nes 
nori susitarti, kuria linkme keliausite... jeigu jau taip esate pasiryžę. Bet 
aš tikiuosi, palūkėsite pusryčių? 

— Kodėl iš karto nepasakėte? — nekantriai tarė Dervardas. 

— Ramiau, ramiau! — ramino sindikas. — Man rodos, aš ir taip per 
greit pasakiau, jeigu ėmėte taip skubėti. O aš galėčiau dar šį tą daugiau 
jums pranešti, jeigu turėtumėt kantrybės mane išklausyti. 

— Tai kalbėkite, garbusis pone, greit ir nieko nelaukdamas, jei tik 
galite. Aš atidžiausiai klausau. 

— Na gerai, — pradėjo burmistras. — Tarsiu tik vieną žodį. Gertrūda, 
kuriai gaila išsiskirti su dailiąja dama, lyg jinai būtų jos sesuo, pataria jums 
abiem persirengti, nes mieste sklinda šnekos, kad grafaitės de Krua ke- 
liauja šiame krašte apsimetusios maldininkėmis ir lydimos škotų gvardi- 
jos šaulio. Sako, kad vieną iš jų vakar naktų į Šonvaldą atitempęs kažkoks 

čigonas tada, kai mes iš ten pasitraukėme. Be to, žmonės šneka, kad tas 
pats čigonas užtikrino Viljamą de la Marką, jog jūsų niekas nesiuntė nei 
pas jį, nei pas geruosius lježiečius ir jog jūs pasigrobėte jaunąją grafaitę ir 
keliaujate su ja kaip jos mylimasis. Visos šios žinios atėjo iš Šonvaldo šį 
rytą. Ir mes, taip pat kiti patarėjai, išgirdome tatai ir nežinome, ką daryti. 
Mat nors Viljamas de la Markas truputėlį pasikarščiavo su vyskupu ir su 
mumis, tačiau tvirtai tikime, kad širdies gilumoje jis yra geras žmogus, kai 
negirtas, ir kad jis vienintelis vadas, kuris gali mus vesti prieš Burgundijos 
hercogą. Ir tikrai, kai yra šitokia padėtis, tai ir aš linkęs manyt, jog mums 
reikia nesipykti su juo, nes nuėjome per toli, kad galėtume atsitraukti. 

— Jūsų duktė gerai pataria, — atsakė Kventinas Dervardas, susilaiky- 
damas nuo priekaištų ar įtikinėjimų, nes matė, jog vis tiek neperkalbės 
garbingojo burmistro, kuris pataikauja ir savo partijos įsitikinimams, ir 
žmonos norui. — Jūsų duktė protingai pasiūlė. Mums reikia išvykti per- 
sirengus ir nieko nelaukiant. Tikiuosi, galime pasikliauti, jog jūs, kiek bus 
įmanoma, laikysite paslaptį ir padėsite mums pabėgti? 

— Kuo širdingiausiai, kuo širdingiausiai, — patikino dorasis biurgeris, 
nes suprasdamas, kad elgiasi ne itin garbingai, jis karštai troško išpirkti 
kaltę. — Juk aš negaliu pamiršti, kad vakar naktį jūs išgelbėjote man gyvy- 
bę, atsegęs tą prakeiktą plieno liemenę ir ištraukęs iš kitos dar bjauresnės 
velniavos. Juk tas Šernas ir jo gauja panašesni į šėtonus negu į žmones. 
Todėl būsiu ištikimas jums kaip peilio geležtė kotui, kaip sako mūsų 
peilininkai, kurie yra garsiausi visame pasaulyje. Na, jūs jau apsirengęs, 
tai eime su manimi, ir aš įrodysiu, kaip jumis pasitikiu. 

Sindikas išsivedė Kventiną iš kambario, kuriame jis nakvojo, į savo 
kontorą, kur tvarkydavo verslo reikalus. Užstūmęs duris ir tiriamu, ati- 
džiu žvilgsniu apsidairęs aplinkui, jis atidarė slaptą skliautuotą kamarėlę 
už gobeleno, kur stovėjo keletas geležinių skrynių. Atvėręs vieną, pilną 
guldenų, pasiūlė Kventinui paimti iš jos tiek, kiek jam reikėtų jo globo- 
tinės ir jo paties išlaidoms. 

Kadangi pinigai, kuriuos Kventinas gavo išvykdamas iš Plesi pilies, 
dabar buvo beveik jau išleisti, jis nedvejodamas pasiėmė du šimtus gul- 
denų ir tuo didžiai palengvino širdį Pavijonui, žiūrinčiam į šį nenaudingą 

sandėrį, kai jis noriai tapo skolintoju, kaip į atsiteisimą už tą nesvetingu- 
mą, kurio negalėjo išvengti dėl įvairių sumetimų. 

Rūpestingai užrakinęs iždą, turtingasis Aamandas nusivedė svečią 
į svetainę, kur šis išvydo grafaitę, apsirengusią pasiturinčios flamandų 
mergaitės drabužiais; nors ir išblyškusi po praėjusios nakties išgyveni- 
mų, ji atrodė žvali ir dvasia, ir kūnu. Kambaryje nieko daugiau nebuvo, 
tik Gertrūda, kuri kruopščiai triūsė, baigdama tvarkyti grafaitės drabu- 
žius ir mokydama ją, kaip reikia laikytis. Grafaitė ištiesė ranką ir, jaunuo- 
liui pagarbiai ją pabučiavus, tarė: 

'— Sinjore Kventinai, mes turime palikti savo bičiulius, jeigu nenori- 
me ant jų užtraukti tos bėdos, kuri persekioja mane nuo pat tėvo mirties. 
Jums reikia persirengti kitais drabužiais 1r keliauti su manimi, jeigu dar 
neįkyrėjo globoti šitokią nelaimingą būtybę. 

— Man!.. Man įkyrėjo jus lydėti! Iki pat pasaulio pabaigos globosiu 
jus! Bet jūs... Jūs pati... Ar ištversite naują kelionę? Ar galėsite po šitokio 
praėjusios nakties siaubo... 

— Nepriminkite to, — prašė grafaitė. - Man rodos, tai buvo siaubin- 
gas padrikas sapnas. Ar kilnusis vyskupas išsigelbėjo? 

— Tikiuosi, jis dabar laisvėje, - atsakė Kventinas, duodamas Pavijo- 
nui ženklą tylėti, nes tas, atrodė, jau ketino pradėti baisų pasakojimą. 

— Ar mes galėsime prie jo prisidėti? Ar jis surinko kiek karių? — pa- 
siteiravo grafaitė. 

— Dabar visos jo viltys danguje, - atsakė škotas. — Tačiau kur tik jūs 
keliausite, aš būsiu su jumis kaip atsidavęs vadovas ir globėjas. 

— Pagalvosime, — tarė Izabelė ir valandėlę patylėjusi pridūrė: — no- 
rėčiau pasirinkti vienuolyną, bet bijau, kad ten negalėsiu būti apsaugota 
nuo persekiotojų. 

— Hm! Hm! — sumiksėjo sindikas. — Aš nepatarčiau jums rinktis jo- 
kio vienuolyno Lježo provincijoje, nes Ardėnų Šernas, nors šiaip narsus 
vadas, patikimas bendražygis ir mūsų miesto bičiulis, vis dėlto turi bjau- 
rių įgeidžių ir apskritai mažai tegerbia visokius vienuolynus — ar juose 
gyventų vienuoliai, ar vienuolės. Žmonės sako, kad kokios dvi dešimtys 
vienuolių — tai yra buvusių vienuolių — visą laiką bastosi su jo būriais. 

— Skubiai ruoškitės, sinjore Dervardai, — įsakė Izabelė, sulaikydama 
Pavijoną, kad nesileistų į smulkmenas, — nes aš galiu pasikliauti tik jumis. 

Vos sindikas ir Kventinas išėjo iš kambario, Izabelė ėmė klausinėti 
Gertrūdą apie kelią ir apie visa kita taip protingai ir įžvalgiai, jog pasta- 
roji nejučia sušuko: 

— Madam, aš stebiuosi jumis! Man teko girdėti apie vyrų tvirtumą, 
bet jūsų tvirtumas tiesiog neregėtas. 

— Būtinybė, — atsiliepė grafaitė, - būtinybė, mano mieloji, yra drąsos 
ir išradingumo motina. Dar neseniai aš alpdavau, išvydusi lašant kraują iš 
mažo įdrėskimo. O paskui mačiau žmonių kraują upeliais tekant aplink 
save, tačiau viską ištvėriau ir atlaikiau. Manote, tatai buvo lengva? — pri- 
dūrė ji, drebančia ranka paliesdama Gertrūdai petį, nors kalbėjo tokiu 
pat tvirtu balsu. — Mažas vidinis mano pasaulis yra lyg tūkstančio priešų 
apsupta tvirtovė, kurią išgelbėti gali tik jos pačios gynėjų ryžtas. Jeigu 
mano padėtis būtų bent kiek mažiau pavojinga ir jeigu nesuprasčiau, kad 
tik savo šaltakraujiškumo ir savitvardos dėka galiu išvengti likimo, bai- 
sesnio už mirtį, aš šią akimirką pulčiau jums į glėbį, Gertrūda, ir išliečiau 
susitelkusį skausmą krūtinėje tokiu ašarų srautu, koks niekad nėra tvinęs 
iš žiauriai nukamuotos širdies. 

— O ne, neverkite, madam! — su užuojauta tarė flamandė. — Laiky- 
kitės! Melskitės, atsiduokite Apvaizdai, ir tikrai, jeigu dangus žmogui 
atsidūrus ties pražūties bedugne siunčia išgelbėtoją, tai tasai drąsus ir 
sumanus jaunas bajoraitis turi būti skirtas jums. Yra dar vienas jūsų gy- 
nėjas, — pridūrė ji, visa nurausdama, — kuriuo aš galiu pasitikėti. Nepra- 
sitarkite mano tėvui, bet aš įsakiau savo mylimajam Hansui Gloveriui 
palaukti jūsų prie rytinių vartų ir man daugiau akyse nesirodyti, jeigu 
neišves jūsų saugiai iš šio krašto. 

Tik švelniu pabučiavimu jaunoji grafaitė galėjo išreikšti savo dėkin- 
gumą atvirai ir geraširdei miesto mergaitei, o toji meiliai ją apkabino ir 
tarė nusišypsodama: 

— Tikrai, jeigu dvi mergaitės su savo ištikimais mylimaisiais nesu- 
gebės persirengę pabėgti, tai pasaulis yra nebe toks, koks buvo, kaip 
pasakoja žmonės. 

Nuo šių žodžių vėl nuraudo išblyškę grafaitės skruostai ir pasidarė 
dar skaistesni, staiga pasirodžius Kventinui. Jis įžengė apsirengęs kaip 
paprastas turtingesnio luomo Aamandas su šventiniu Peterkino kostiu- 
mu, kurį noriai atiduodamas tasai parodė domumą jaunuoju škotu ir 
kartu prisiekė, kad nors jį tampytų ir luptų smarkiau už jaučio odą, nie- 
kas neišgautų nė žodžio, galinčio išduoti jaunąją porelę. 

Du puikius arklius parūpino apdairioji motulė Meibl, iš tikrųjų ne- 
linkinti nieko bloga nei grafaitei, nei jos palydovui, tik trokštanti savo 
namus ir šeimą apsaugoti nuo pavojų, kurie galėjo ištikti, atvykėlius čia 
paslėpus. Pasakiusi, kad jie suras rytinius vartus, iš tolo sekdami Peterki- 
ną, kuriam buvo liepta eiti ta kryptim kaip vadovui, bet neišsiduoti, ji su 
didžiu pasitenkinimu palaukė, kol jie užsėdo ant arklių 1r išjojo. 

Vos svečiai išvyko, motulė Meibl pasinaudojo proga ir išklojo Ger- 
trūdai ilgą pamokslą, kaip kvaila yra skaityti romanus, kurie susuka pro- 
tus kilmingoms rūmų damoms, ir tos, užuot dorai tvarkiusios namus, 
jodinėja nutrūkdamos galvas kaip kokios klajūnės ir ieško nuotykių, ne- 
galėdamos susirasti geresnio palydovo už kažkokį dykinėjanų bajoraitį, 
pasileidusį pažą ar svetimšalį padaužą šaulį, rizikuoja sveikata, švaisto 
turtą ir nepataisomai žlugdo savo gerą vardą. 

Visa tai Gertrūda išklausė tylomis, netardama nė žodžio, bet turint 
galvoje jos charakterį sunku pasakyti, ar ji padarė išvadas, kokių motina 
norėjo. 

Tuo tarpu keleiviai pasiekė rytinius miesto vartus, aplenkdami mi- 
nias žmonių, kurie, laimė, buvo pernelyg užsiėmę politiniais to meto 
įvykiais ir gandais, kad būtų kreipę dėmesį į porelę, savo išvaizda niekuo 
nekrintančią į akis. Jie praėjo sargybas, parodę Pavijono duotą, o Ruslero 
pasirašytą leidimą, ir atsisveikino su Peterkinu Geisleriu, draugiškai, nors 
ir trumpai palinkėdami vieni kitiems visokeriopos sėkmės. 

Kai tik juodu atsidūrė už vartų, tuoj pat prie jų prijojo ant gražaus šir- 
mio kresnas jaunas vyrukas ir prisistatė kaip Hansas Gloveris, Pavijono 
dukters Gertrūdos sužadėtinis. Vaikinas buvo mielo Aamandiško veido, 
anaiptol nepasižymįs sumanumu, o veikiau linksmumu ir geraširdišku- 
mu, ir, kaip grafaitė nejučiomis pagalvojo, vargu ar vertas nuoširdžiosios 

Gertrūdos. Tačiau jis, atrodė, labai troško jiems pasitarnauti, norėdamas 
įvykdyti sužadėtinės valią, tad pagarbiai pasisveikinęs paklausė grafaitę 
fAlamandiškai, kuriuo keliu vesti. 

— Veskite, — tarė ji, — arčiausio miesto Brabanto pasienyje link. 

— Tai jūs jau nusprendėte, kur vykstate? — pasukdamas savo arklį prie 
Izabelės, Kventinas paklausė prancūziškai, kad vadovas nesuprastų. 

— Taip, — atsakė jaunoji grafaitė. - Mano padėtis tokia rizikinga, jog 
mums reikia keliauti kuo trumpesniu keliu, nors dėl to grėstų net rūstus 
kalėjimas. 

— Kalėjimas? — nustebo Kventinas. 

— Taip, mano drauguži, kalėjimas. Bet aš pasirūpinsiu, kad jums ne- 
tektų patirti mano likimo. 

— O, nekalbėkite... Negalvokite apie mane, - atsakė Kventinas. - Kad 
tik jūs išsigelbėtumėt! Apie mane nė negalvokite. 

— Nekalbėkite taip garsiai, — tarė grafaitė Izabelė. — Mūsų vadovas 
pasijus nejaukiai... Matote, jis pajojėjo toliau į priekį... 

Iš tikrųjų geraširdis Aamandas, elgdamasis taip, kaip pats būtų geidęs 
iš kito, tuoj pasitraukė į šalį, vos tik Kventinas pasuko prie damos. 

Grafaitė įsitikinusi, kad jų niekas nebestebi, tarė: 

— Mano bičiuli, mano gynėjau! Kodėl mrėčiau gėdytis taip jus vadin- 
ti, jei pats dangus jus man atsiuntė? Turiu pasakyti, kad nusprendžiau 
grįžti į gimtą šalį ir pasikliauti Burgundijos hercogo malone. Nors, man 
linkint gero, buvo patarta pasitraukti iš jo globos ir atsiduoti klastinga- 
jam ir veidmainingajam Prancūzijos monarchui Liudvikui, bet patarimas 
buvo klaidingas. 

— Tai jūs nusprendėte ištekėti už grafo Kampo-Baso, to niekingo 
Karolio favorito? — paklausė Kventinas ir, nors stengėsi kalbėti abejin- 
gai, balsas išdavė vidinę kančią — taip pasmerktas nusikaltėlis, dėdamasis 
tvirtas, teiraujasi, ar jau atsiųstas mirties nuosprendis. 

— O ne, Dervardai, ne, — atsakė grafaitė Izabelė, tiesiai atsisėsdama 
balne. — Jokia karinė Burgundijos jėga neprivers, kad de Krua giminės 
duktė priimtų tą nekenčiamą sąlygą. Hercogas gali užgrobti mano val- 
das ir lenus, gali įkalinti mane vienuolyne, bet blogiau nepadarys. O aš 

pasiryžusi iškęsti didesnes blogybes, tačiau niekada neatiduosiu rankos 
Kampo-Basui. 

— Blogiau! — sušuko Kventinas. — Bet kas gali būti blogiau už apiplė- 
šimą ir įkalinimą? O, apsigalvokite, kol dar esate laisva ir turite globėją, 
kuris rizikuos gyvybe, bet nuves jus į Angliją, Vokietiją ar net Škotiją, 
kur rasite kilnius gynėjus. Kol dar galima, neatsižadėkite taip neapgalvo- 
tai laisvės, geriausios dangaus teikiamos palaimos! O, kaip gražiai pasakė 
mano tėvynės poetas!?*: 


Ak, laisvė — nuostabi gėrybė, 

Joje džiaugsmu mauas viskas žiba, — 
Nes laisvė laimei skonį duoda. 
Gyvent joje tikra paguoda. 
Skausmai, negalios, skurdas, vargas 
Ištinka tą, kurs tampa vergas. 


Izabelė klausėsi su liūdna šypsena, kaip jos vadovas deklamavo eiles, 
šlovinančias laisvę, o paskui patylėjusi tarė: 

— Laisvė brangi tik vyrams. Moteris visą laiką turi ieškoti gynėjo, 
nes prigimtis nesuteikė jai galios apsiginti. O kas mane apgins? Ar tas 
gašlūnas Anglijos Edvardas? Ar gal girtuoklis Vokietijos Vaclovas? Sa- 
kote, Škotijoje? O Dervardai, kad būčiau jūsų sesuo ir kad jūs galėtumėt 
pažadėti man prieglobstį kokiame savo kalnų klonyje, apie kuriuos taip 
gražiai pasakojate, ir kur'iš malonės ar už savo dar išsaugotas brangeny- 
bes galėčiau nepersekiojama gyventi ir užmiršti tą dalią, kuriai gimiau!.. 
O, kad galėtumėte pažadėti, jog mane atiduosite globoti kokiai garbingai 
savo tėvynainei matronai... ar kokiam baronui, kurio širdis būtų tokia 
patikima kaip jo kardas, tada iš tikrųjų turėčiau viltį, dėl kurios būtų ver- 
ta toliau kęsti žmonių pasmerkimą, leidžiantis į tokias tolimas klajones! 

Grafaitės Izabelės balsas švelniai suvirpo, kai ji šitai išsakė, o Kven- 
tiną tie žodžiai užliejo džiaugsmu ir palietė pačias širdies gelmes. Valan- 
dėlę jis patylėjo prieš atsakydamas, paskubomis pergalvojęs, kur galėtų 
parūpinti jai priebėgą Škotijoje, bet turėjo pripažinti liūdną tiesą, kad 

būtų ir žema, ir žiauru siūlyti grafaitei keliauti kartu, kai jai apsaugoti 
neturi nei menkiausios galios, nei lėšų. 

— Grafaite, — tarė jis pagaliau, — aš pasielgčiau negarbingai ir neri- 
teriškai, jeigu leisčiau jums manyti, kad Škotijoje turiu galios parūpinti 
kokią kitą apsaugą, be ištikimos jūsų vargingo tarno rankos. Aš net neži- 
nau, ar yra bent vienas žmogus mano gimtinėje, kurio gyslose teka mano 
kraujas. Riteris Inerkveritis vidurnaktį užpuolė mūsų pilį ir išžudė visus, 
kurie vadinosi mūsų giminės vardu. Jei grįžčiau į Škotiją, ten rasčiau tik 
daugybę galingų priešų, o aš esu vienišas ir silpnas. Ir net jeigu karalius 
norėtų grąžinti man teises, jis nedrįstų sukiršinti prieš save valdovą, tu- 
rintį penkis šimtus raitelių, kad atlygintų skriaudą beturčiui. 

— O varge! — tarė grafaitė. — Tada nėra pasaulyje kampelio, kur ne- 
būtų priespaudos, jeigu jinai nevaržomai siautėja ne tik turtinguose ir 
derlinguose Nyderlanduose, bet ir tose nykiose kalvose, kur tiek maža 
pagundų gobšuoliams. 

— Tai liūdna tiesa, ir aš nedrįstu jos paneigti, — pritarė škotas. — Vien 
iš keršto ir kraujo troškimo priešiški mūsų klanai kaip budeliai žudo 
vienas kitą. Ogilviai ir į juos panašūs elgiasi Škotijoje taip pat, kaip de la 
Marko plėšikai šioje šalyje. 

— Tada nebekalbėkime apie Škotiją, - pasakė Izabelė su apsimestu 
ar nuoširdžiu abejingumu. — Nebekalbėkime apie Škotiją, kurią aš jums 
paminėjau tik juokais, norėdama pažiūrėti, ar jūs iš tikrųjų drįsite kaip 
prieglobsčio vietą pasiūlyti man tą labiausiai pakrikusią Europos karalys- 
tę. Aš tik išmėginau jūsų nuoširdumą, ir man džiugu, kad juo galima pa- 
sikliauti net tada, kai užgautas stipriausias jūsų jausmas — tėvynės meilė. 
Taigi ir sakau, kad niekieno kito globos nesitikiu ir pasiduosiu pirmam 
sutiktam garbingam hercogo Karolio vasalui. 

— O kodėl jums negrįžti į savo pačios valdas, į stiprią savo pilį, kaip 
ketinote būdama Ture? — paklausė Kventinas. — Kodėl jums nesutelkti 
savo tėvo vasalų ir nesudaryti sutarties su Burgundijos hercogu, užuot 
pasidavus jam? Juk, be abejo, atsiras daug drąsių žmonių, kurie stos į 
kovą už jus. Bent aš žinau vieną, kuris mielai paaukos gyvybę, kad paro- 
dytų kitiems pavyzdį! 

— Deja, — atsiduso grafaitė, — tas planas, klastingojo Liudviko pa- 
siūlytas, kaip ir viskas, ką jis siūlė, siekdamas daugiau naudos sau negu 
man, jau nebeįvykdomas, nes jį išdavė Burgundijos hercogui dvigubas 
išdavikas Zametas Mograbinas. Tada mano giminaitis buvo pasodintas į 
kalėjimą, o į mano pilis pasiųstos įgulos. Ne, toks mano žingsnis tik už- 
trauktų mano šalininkams hercogo Karolio kerštą. Tad kuriems galams 
lieti dar daugiau kraujo, kai jo jau tiek pralieta ir dėl tokios niekingos 
priežasties? Ne, aš pasiduosiu savo siuzerenui kaip pareiginga vasalė, 
pasilikdama neliečiamą tiktai asmeninio pasirinkimo laisvę; tuo labiau 
kad mano teta, grafaitė Amelina, kuri patarė ir net skatino mane bėgti, 
tikriausiai jau žengė šį protingą ir pagarbos vertą žingsnį. 

— Jūsų teta! — pakartojo Kventinas, prisiminęs tai, ko jaunoji grafai- 
tė nė nenuvokė ir ką jis pats, greitai keičiantis pavojingiems ir jaudina- 
miems įvykiams, buvo užmiršęs. 

— Taip, mano teta, grafaitė Amelina de Krua... Jūs žinote ką nors 
apie ją? — paklausė Izabelė. - Tikiuosi, dabar ji yra Burgundijos hercogo 
prieglobstyje. Jūs tylite! Vadinasi, žinote ką nors? 

Pastarąjį klausimą grafaitė ištarė taip susirūpinusi, jog Kventinas tu- 
rėjo papasakoti, ką žinojo apie grafaitės likimą. Jis paminėjo, jog buvo 
prašytas lydėti ją bėgančią iš Lježo ir jog nė kiek neabejojo, kad gra- 
faitė Izabelė bėgs kartu. Jis pasakė, ką patyrė, kai jie pasiekė giraitę, ir 
pagaliau papasakojo, kaip pats grįžo į pilį ir rado ją užpultą. Bet nieko 
neprasitarė apie ketinimus, su kuriais, kaip buvo aišku, grafaitė Amelina 
paliko Šonvaldo pilį, taip pat beveik neužsiminė apie pasklidusį gandą, 
atseit ji patekusi į rankas Viljamui de la Markui. Iš kuklumo neatskleidė 
Amelinos ketinimų, o iš pagarbos bendrakeleivės jausmams, ypač šiuo 
momentu, kada jai reikėjo kuo didžiausios fizinės ir dvasinės stiprybės, 
jis neprasitarė, kas Amelinai nutiko, juoba kad tai buvo tik gandas. 

Bet ir tai, ką grafaitė Izabelė išgirdo, padarė jai stiprų įspūdį, ir ji, ilgai 
tylėjusi, pagaliau nepatenkinta šaltai prabilo: 

— Vadinasi, jūs palikote nelaimingą mano giminaitę gūdžioje girioje 
niekingo čigono ir išdavikės kambarinės malonei? Vargšė Amelina! O ji 
taip aukštino jūsų ištikimybę! 

— Jeigu būčiau to nepadaręs, madam, — tarė Kventinas, pagrįstai už- 
sigavęs už šitaip įvertintą jo riteriškumą, — kas būtų ištikę tą, kuriai tar- 
nauti buvau kur kas labiau įpareigotas? Jeigu nebūčiau palikęs grafaitės 
Amelinos de Krua globoti tiems, kuriuos ji pati pasirinko kaip patarėjus 
ir vadovus, grafaitė Izabelė jau seniai būtų buvusi Viljamo de la Marko, 
Laukinio Ardėnų Šerno, nuotaka. 

— Jūsų tiesa, — pripažino grafaitė Izabelė vėl švelnesniu balsu. — Aš, 
kurią jūs ginate nesvyruodamas, nederamai ir nedėkingai jus įskaudinau. 
Bet vis dėlto kokia nelaiminga mano giminaitė! Ir ta niekingoji Martona, 
kuria ji taip pasitikėjo, pasirodė to pasitikėjimo neverta!.. Tai juk jinai 
supažindino mano giminaitę su tais niekšais Zametu ir Heiradinu Mog- 
rabinais, kurie, apsimesdami išmaną chiromantiją ir astrologiją, apsuko 
jai galvą; tai ji, pritardama jų pranašystėms, žadino jai... aš net nežinau, 
kaip tai pavadinti... iliuzijas apie meilę ir vedybas, nors, turint galvoje 
mano giminaitės amžių, tai yra juokinga. Aš neabejoju, kad nuo pat pra- 
džios mes buvome įpainiotos į karaliaus Liudviko pinkles, kuris stengėsi 
priversti mus ieškoti prieglaudos jo rūmuose ar, tiksliau, pasiduoti jo 
valdžiai. O kai mudvi žengėme šį neapgalvotą žingsnį, kaip nekarališkai, 
neriteriškai, nedžentelmeniškai ir nekilniai jis su mumis pasielgė! Jūs, 
Kventinai Dervardai, tatai puikiai žinote. Bet, o varge! Mano teta... Kaip 
manote, kas dabar jos laukia? 

Stengdamasis įkvėpti jai vilties, kurios pats beveik neturėjo, Dervar- 
das atsakė, kad čigonų godumas esąs stipresnis už visus kitus jų troš- 
kimus, kad Martona tada, kai jis juos paliko, atrodė linkusi laikyti save 
grafaitės Amelinos gynėja, ir pagaliau kokią naudą turėtų tie niekšai, 
blogai elgdamiesi su grafaite ar nužudydami ją, kai gali daug ką laimėti, 
elgdamiesi su ja gerai ir laikydami kaip įkaitą. 

Kad nukreiptų liūdnas grafaitės Izabelės mintis, Kventinas atvirai pa- 
pasakojo jai apie Mograbino išdavystę, kurią jis atskleidė, kai buvo apsisto- 
ję netoli Namiūro, ir kuri pasirodė esanti iš anksto suplanuota karaliaus ir 
Viljamo de la Marko. Izabelė suvirpėjo iš siaubo, o paskui atitokusi tarė: 

— Man gėda, aš nusidėjau, suabejojusi šventųjų užtarimu ir patikėjusi, 
jog gali pavykti toks žiaurus, žemas ir negarbingas sumanymas, kai iš 

dangaus į žmonių nelaimes žvelgia gailestingos akys. Tokiais dalykais 
negalima tiktai bjaurėtis ir jų bijoti — juos reikia atmesti kaip neįsivaiz- 
duojamą apgaulę ir niekšiškumą, kad vien tikėjimas, jog jie gali įvykt, 
būtų šventvagystė. Dabar aiškiai suprantu, kodėl toji veidmainė Mar- 
tona taip kurstė pavydą ir nepasitenkinimą tarp vargšės mano tetos ir 
manęs, kodėl visą laiką pataikavo į akis vienai, kai nebūdavo kitos, steng- 
damasi nuteikti vieną prieš kitą. Tačiau niekada nebūčiau pamaniusi, kad 
Martona taip paveiks mano tetą, jog ji paliks mane Šonvalde tokiam 
pavojuj ir pabėgs. 

— Tai nejau grafaitė Amelina neužsiminė jums, jog ketina bėgti? — pa- 
klausė Kventinas. 

— Ne, — atsakė Izabelė, — tik prasitarė apie kažkokią paslapų, kurią 
Martona man pranešianti. Pasakysiu teisybę: vargšei mano giminaitei 
taip apsuko galvą paslaptingomis šnekomis tas nenaudėlis Heiradinas, 
kurį tą dieną ji slaptai buvo įsileidusi ir ilgai kalbėjosi, o paskui pati ėmė 
šnekėti tokiom keistom užuominom, kad... kad... žodžiu, aš nesistengiau 
išgauti iš jos kokio paaiškinimo, kai ji buvo tokios būklės. Tačiau ji pasi- 
elgė žiauriai, palikdama mane pily. 

— Aš nemanau, kad grafaitė Amelina ketino padaryti tokią žiaury- 
bę, - tarė Kventinas. — Tada visiems grėsė pavojus, be to, buvo taip 
tamsu, kad aš esu įsitikinęs, jog grafaitė Amelina taip pat manė einanti 
su dukterėčia, kaip ir aš, suklaidintas Martonos apsirengimo ir elgesio, 
tariausi esąs drauge su abiem de Krua damom... ypač su ta, — pridūrė jis 
tyliu, bet ryžtingu balsu, — be kurios jokie pasaulio turtai nebūtų sugun- 
dę manęs pasitraukti iš Šonvaldo. 

Izabelė palenkė galvą, tarsi neišgirdusi karštai Kventino ištartų pa- 
starųjų žodžių. Bet kai jis prašneko apie Liudviko politiką, vėl atsisuko į 
Kventiną, ir besikalbėdami jie lengvai išsiaiškino, kad abu čigonai kartu 
su bendre Martona buvo klastingojo monarcho agentai, nors vyresnysis 
brolis Zametas, išdavikas kaip visi čigonai, mėgino žaisti dvigubą žaidi- 
mą ir atitinkamai buvo už tai nubaustas. 

Šitaip atvirai besikalbėdami, pamiršę keistą savo padėtį ir kelio pavo- 
jus, keleiviai jojo keletą valandų tesustodami, kad arkliai pailsėtų nuoša- 

lioje sodyboje ar kaimelyje, kur juos užvesdavo Hansas Gloveris, kuris 
visą laiką elgėsi kaip supratingas ir taktiškas vadovas, nevaržydamas jų ir 
leisdamas laisvai kalbėtis. 

Dirbtinė pertvara, skirianti du įsimylėjėlius (nes dabar juos galime 
taip vadinti), pamažu išnyko, susiklosčius naujoms aplinkybėms. Mat 
nors grafaitė galėjo didžiuotis aukštesne kilme ir buvo nepalyginamai 
didesnio turto paveldėtoja negu Kventinas, kurio visą lobį sudarė tik 
kardas, tai šiuo tarpu ji buvo tokia pat neturtinga kaip ir jis, o už ap- 
saugą, garbę ir gyvybę jautėsi skolinga šiam šaltakraujiškam, narsiam 
ir atsidavusiam jaunikaičiui. Jie, žinoma, nesikalbėjo apie meilę, nors 
dama, kurios širdis buvo kupina padėkos ir pasitikėjimo, būtų atlei- 
dusi jam net karščiausią prisipažinimą. Tačiau Kventinas, kurio lūpas 
buvo sukaustęs ir įgimtas drovumas, ir riteriškas delikatumas, bijojo 
net užsiminti apie meilę, kad ji nepagalvotų, jog jis nori pasinaudo- 
ti bejėgiška jos padėtimi. Taigi, nors jie nesikalbėjo apie meilę, abu 
neišvengiamai apie ją galvojo. Tarp jųdviejų buvo tokie santykiai, kai 
abipusė pagarba veikiau numanoma, o ne išsakoma, santykiai, kurie 
gaubiami netikrumo, tačiau suteikia nemaža laisvės, ir dažnai tai būna 
laimingiausios žmogaus gyvenimo valandos, bet taip pat dažnai jie at- 
neša nusiminimą, blaškymąsi ir baisias kančias dėl sudužusių vilčių ir 
neatlieptos meilės. 

Buvo antra valanda dienos, kai vadovas pranešė keliauninkams baisią 
žinią, — išblyškęs ir išsigandęs jis pasakė, jog juos seka de la Marko „juo- 
dųjų raitelių“ būrys. Šie kareiviai ar, veikiau, banditai, buvo vakarinės 
Vokietijos srityse surinktos gaujos, visu kuo panašios į landsknechtus, 
tik veikė kaip lengvoji kavalerija. Norėdami pateisinti juodųjų raitelių 
vardą ir įkvėpti didesnę baimę priešams, jie paprastai jodavo ant juodų 
žirgų ir juodai nutepliodavo savo ginklus ir šarvus, kartu išsimurzindami 
rankas ir veidus. Žiaurumu ir visa morale juodieji raiteliai nenusileido 
pėstiesiems savo broliams landsknechtams. 

Kventinas, pažvelgęs atgal ir pamatęs, kad lygiu keliu, kuriuo jie ką 
tik jojo, į juos atsirita dulkių debesys su keliais pašėlusiai lekiančiais rai- 
teliais priešaky, kreipėsi į bendrakeleivę: 

— Brangioji Izabele, aš turiu tik vieną ginklą — savo kardą. Kadangi 
negaliu kautis už jus, tai bent padėsiu pabėgti. Jeigu mums pavyks grei- 
čiau pasiekti antai tą mišką, galėsime nesunkiai išsigelbėti. 

— Tebūnie taip, vienintelis mano drauge, — sutiko Izabelė, paleisda- 
ma savo žirgą šuoliais. — O tu, mielasis, — pridūrė ji, kreipdamasi į Hansą 
Gloverį, — suk kitu keliu, kad neužsitrauktum nelaimės ir pavojų. 

Dorasis flamandas papurtė galvą ir atsakė į kilnų jos raginimą: 

— Nein, nein, das gebt michts*. 

Taigi visi trys pasileido miško prieglobstin, kiek nešė išvargę arkliai, 
vejami tuo pat metu ir juodųjų raitelių, kurie padidino greitį, pamatę juos 
sprunkant. Bet nors arkliai ir buvo nuvargę, bėgliai, neturėdami ginklų ir 
todėl būdami lengvesni, turėjo akivaizdų pranašumą prieš vejančiuosius 
ir buvo jau ketvirųų mylios nuo miško, kai ginkluotų karių būrys su her- 
bine riterio vėliavėle išniro iš po medžių, pastodamas jiems kelią. 

— Jie su blizgančiais šarvais, — tarė Izabelė. — Tai veikiausiai bur- 
gundai. Kad ir kas jie būtų, turime pasiduoti jiems, o ne tiems galvažu- 
džiams, kurie mus vejasi. 

Tuojau pat, žvilgtelėjusi į vėliavėlę, ji sušuko: 

— Aš pažįstu tą herbą su perverta širdimi! Tai grafo Krevkero, kil- 
naus burgundo, vėliava... Aš pasiduosiu jam! 

Kventinas Dervardas atsiduso. Bet kas jam liko daryti? O, koks lai- 
mingas jis būtų buvęs, jeigu prieš valandėlę būtų galėjęs išgelbėti Izabelę 
net ir kur kas brangesne kaina! Greitai jie atsidūrė tarp Krevkero karių, 
ir grafaitė pareiškė norinti pasikalbėti su vadu, kuris sulaikė savo būtį, 
pamatęs juoduosius raitelius. Kai Krevkeras abejodamas ir sumišęs pa- 
žvelgė į ją, jinai tarė: 

— Kilnusis grafe, Izabelė de Krua, senojo jūsų kovos bendro, grafo 
Reinoldo de Krua, duktė, pasiduoda jums ir prašo apgynimo sau ir 
savo palydai. | 

— Visada pasiryžęs jus ginti, gražioji giminaite, kad ir nuo visos 
kariaunos priešų, išskyrus mano siuzereną, Burgundijos valdovą. Bet 


* Ne, ne, taip nedera. (Vok.) 

nėra kada kalbėtis. Šie juodnugariai kipšai sustojo, lyg ketindami iš- 
mėginti ginklus. Prisiekiu šventuoju Jurgiu Burgundu, jiems pakaks 
įžūlumo pulti Krevkero vėliavą! Ką gi! Nejau jie mano, kad mes jų 
nepažabosim? Damijanai, mano ginklanešy! Vėliavą pirmyn! Atstatyti 
ietis! Krevkerai, į ataką! 

Paskelbęs šį kovos šūkį ir sekamas savo riterių, jis šuoliais pasileido 
prieš juoduosius raitelius. 


XXIV SKYRIUS 
Pasidavimas 


Nelaisvėn, riteri, jus basiduodu, 
Darykit su manim, ką bebs kilnumas, 
Tik nepamirškite, kad vieną dieną 
Kautynių laimė gali jus įstumti 

Į liūdinčių belaisvių gretą. 


Nežinomas autorius 


uodųjų raitelių susidūrimas su Burgundijos riteriais buvo labai 

trumpas — pirmiesiems greitai teko bėgti, nes pastarieji turėjo 
pranašesnius šarvus, geresnius arklius ir buvo kovingesni. Nepraėjo nė 
penkios minutės, ir grafas Krevkeras, šluostydamas kruviną kardą į žir- 
go karčius, prieš įstumdamas jį į makštis, jau grįžo į pamiškę, iš kur Iza- 
belė stebėjo kovą. Dalis karių sekė paskui jį, o kiti dar trumpą kelio galą 
nusivijo bėgantį priešą. 

— Gėda, — tarė grafas, — kad riterių ir bajorų ginklus tenka sutepti šių 
purvinų kiaulių krauju. 

Tai sakydamas jis įsikišo kardą į makštis ir pridūrė: 

— Kaip matote, tėviškė sutiko jus sugrįžusią gana nedraugingai, 
dailioji mano giminaite, bet klajojančios princesės privalo tikėtis šito- 
kių nuotykių. Gerai, kad aš laiku pasirodžiau, nes, leiskite man jus už- 
tikrinti, juodieji raiteliai taip pat mažai tegerbia grafaitės karūną, kaip 

ir kaimo merginos kyką, o jūsų palyda kažin ar būtų pajėgusi kaip 
reikiant pasipriešinti. 

— Kilnusis grafe, - kreipėsi grafaitė Izabelė, — leiskite be jokių įžangų 
paklausti, ar aš esu belaisvė ir kur jūs ketinate mane vesti? 

— Pati žinote, paikas vaikuti, — atsakė grafas, — ką aš atsakyčiau į šį 
klausimą, jeigu būtų mano valia. Bet jūs ir jūsiškė vedybų ištroškusi, pirš- 
lybomis užsiėmusi vėjavaikė teta pastaruoju metu taip plačiai išskleidė 
sparnus, kad dabar, ko gera, teks kuriam laikui juos suglausti narvelyje. 
Mano pareiga, nors ir nemaloni, bus atlikta, kai nulydėsiu jus į hercogo 
dvarą Peronoje. Dėl to vadovavimą šiam žvalgomajam būriui pavedu 
savo sūnėnui, grafui Stefanui, ir grįšiu su jumis, nes, man rodosi, jums 
ten gali prireikti užtarėjo. Tikiuosi, šis jaunasis plevėsa sugebės atlikti 
savo pareigą. 

— Atleiskite, mielas dėde, — atsiliepė grafas Stefanas, — bet jeigu abe- 
jojate mano sugebėjimu vadovauti riteriams, tai pats likite su jais, o aš 
pabūsiu grafaitės Izabelės de Krua tarnas ir gynėjas. 

— Be abejo, mielas sūnėne, — atsakė jo dėdė, — tokia mano plano pa- 
taisa būtų visai nebloga, bet, manding, bus geriau, jeigu aš padarysiu, kaip 
pirma nusprendžiau. Ir dar prašau įsidėmėti, kad tavo darbas šičia yra ne 
vytis ir pribaigti tuos juodus paršus, nors tam, atrodo, pajutai ypatingą pa- 
šaukimą, o surinkti ir pranešti man tikras žinias, kas dedasi Lježo provin- 
cijoje, apie kurią mes girdime tokius klaikius gandus. Tegu kokia dešimtis 
karių joja paskui mane, o kiti su mano vėliava tepasilieka su tavimi. 

— Dar valandėlę, dėde Krevkerai! — tarė grafaitė Izabelė. — Leiskite 
man, pasiduodant jums į nelaisvę, išsiderėti bent neliečiamybę tiems, 
kurie buvo mano draugai negandose. Leiskite šiam geram jaunuoliui, 
ištikimam mano vadovui, grįžti nekliudomam į gimtąjį Lježo miestą. 

— Mano sūnėnas, — tarė Krevkeras, metęs skvarbų žvilgsnį į dorą platų 
Gloverio veidą, — šį gerą vyruką, kuris, atrodo, iš tikrųjų neturi jokių kėslų, 
palydės tiek, kiek pats su būriu žygiuos, o paskui paliks keliauti vieną. 

— Nepamirškite perduoti mano linkėjimus mielajai Gertrūdai, - papra- 
šė grafaitė savo vadovo ir, iš po šydo nusegusi perlų karolius, pridūrė: — 
Paprašykite, kad ji priimtų juos kaip nelaimingosios draugės prisiminimą. 

Dorasis Gloveris paėmė perlų karolius ir kažkaip juokingai, bet kar- 
tu nuoširdžiai ir meiliai pabučiavo dailią rankutę grafaitei, kuri mokėjo 
taip delikačiai atsidėkoti už jo paslaugas ir patirtus pavojus. 

— Hm! Atminimo dovanėlės ir suvenyrai! - sumurmėjo grafas. — Gal 
dar kokių prašymų turite, gražioji mano dukterėčia? Mums laikas keliauti. 

— Tiktai vieną — kad malonėtumėt parodyti palankumą šiam jaunam 
bajoraičiui, — tarė grafaitė sumišusi. 

— Hm! Hm! - vėl sumykė Krevkeras, nuverdamas Kventiną tokiu pat 
žvilgsniu kaip ir Gloverį, bet, matyt, liko kur kas mažiau patenkintas ir, 
pamėgdžiodamas, nors neužgauliai, grafaitės sumišimą, pridūrė: - Hm! 
Taip!.. Čia jau kita kalba... Bet sakykite, dukterėčia, ką šis... toks jaunas 
bajoraitis padarė, kad pelnė tokį jūsų užtarimą? 

— Jis išgelbėjo man gyvybę ir garbę, — atsakė grafaitė, rausdama iš 
gėdos ir pasipiktinimo. 

Kventinas, taip pat įsižeidęs, užsiplieskė, bet nusprendė, kad nesusi- 
valdydamas tik viską pablogintų. 

— Gyvybę ir garbę? Hml.. - pakartojo grafas Krevkeras. — Man rodos, 
būtų buvę geriau, dukterėčia, jeigu jūs būtumėt elgusis taip, kad nebūtų 
reikėję tokių įsipareigojimų šitam... tokiam jaunam bajoraičiui. Na, bet 
tiek to! Tegu jaunuolis prisideda prie mūsų palydos, jeigu jo rangas lei- 
džia. Tiktai įspėju, jog ateity aš pats ginsiu jūsų gyvybę ir garbę, o jam gal 
rasiu tinkamesnę tarnybą, negu būti ginklanešiu klajojančioms damoms. 

— Milorde grafe, — tarė Dervardas, nebegalėdamas ilgiau tylėti, - kad 
paskui nereikėtų gailėtis, jog apie nepažįstamą asmenį kalbėjot ne to- 
kiais žodžiais, kokių jis vertas, teikiuosi pareikšti jums, jog esu Kventinas 
Dervardas, šaulys, priklausąs škotų gvardijai, į kurią, kaip jūs gerai žino- 
te, priimami tik bajorai ir garbingi žmonės. 

— Dėkoju jums už informaciją ir bučiuoju rankas, sinjore šauly, — su 
tokia pat pašaipa atsakė Krevkeras. — Būkite malonus ir pajojėkite su 
manim į būrio priešakį. 

Kai Kventinas leidosi priekin, paklusdamas grafui, kuris dabar tu- 
rėjo jeigu ne teisę, tai galią jam įsakinėti, pastebėjo, kad grafaitė Izabelė 
sekė jį sunerimusi ir su baime, net su užuojauta, ir akys nejučia pasruvo 

ašaromis. Tačiau Kventinas prisiminė, jog turi laikytis kaip vyras prieš 
Krevkerą, nes jis kaip nė vienas kitas Prancūzijos ar Burgundijos riteris 
pasijuoks, išgirdęs apie jo didžios meilės sielvartą. Todėl jaunasis škotas 
nusprendė nelaukti, iki tas kreipsis į jį, o pradėti pašnekesį tokiu tonu, 
kad Krevkeras suprastų, jog jis, Kventinas, vertas geresnio elgesio ir di- 
desnės pagarbos, negu buvo linkęs pripažinti grafas, galbūt įsižeidęs, 
kad sutiko kur kas žemesnio rango asmenį, įgijus; tokį didelį aukštakil- 
mės ir turtingos giminaitės pasitikėjimą. 

— Milorde grafe Krevkerai, — kreipėsi jis santūriu, bet tvirtu balsu, — 
leiskite paklausti jus, prieš pradedant tolesnį pašnekesį: ar aš esu laisvas, 
ar turiu laikyti save suimtu? 

— Keblus klausimas, — atsakė grafas, — ir į jį šiuo metu galiu atsakyti, 
pateikdamas kitą klausimą: ar tarp Prancūzijos ir Burgundijos, jūsų ma- 
nymu, dabar yra karas ar taika? 

— Tatai, — atsakė škotas, — jūs, milorde, turėtumėt geriau už mane 
žinoti. Aš jau seniai išvykau iš Prancūzijos karaliaus dvaro ir kurį laiką 
negirdėjau jokių naujienų. 

— Na, matote, — atsiliepė grafas, — kaip lengva klausti ir kaip sunku 
atsakyti. Tai štai, aš pats, prabuvęs Peronoje su hercogu daugiau kaip 
savaitę, taip pat tegaliu atspėti šią mįslę, kaip ir jūs. O nuo atsakymo į 
šį klausimą, pone ginklanešy, priklauso, ar jūs esate suimtas, ar laisvas 
žmogus, bet kol kas aš priverstas laikyti jus kaip suimtąjį. Tiktai, jeigu iš 
tikrųjų dorai pasitarnavote mano giminaitei ir atvirai atsakysite į klausi- 
mus, jūsų reikalai gali pagerėti. 

— Grafaitė de Krua, — atsakė Kventinas, — gali teisingiausiai spręsti, 
ar aš jai kuo pasitarnavau, ir šito klauskite ją. Apie mano atsakymus jūs 
pats spręsite, kai aš atsakysiu į jūsų klausimus. 

— Hm!.. Koks išdidumas! — sumurmėjo grafas Krevkeras. — Visai 
tinkamas tam, kuris prie kepurės nešioja damos parištą kaspinėlį ir 
yra įsitikinęs, kad gali riesti nosį iš pagarbos tai brangiai ir blizgančiai 
šilko skiautei. Ne, ponaiti, tikiuosi, tatai nepažeis jūsų orumo, jeigu 
pasakysite man, kiek laiko jūs sukiojotės apie panelės Izabelės de Krua 
personą? 

— Grafe Krevkerai, — atsakė Kventinas Dervardas, - jeigu aš atsaky- 
siu į klausimus, kurie klausiami beveik užgauliu tonu, tai tik todėl, kad iš 
mano tylėjimo nebūtų padarytos įžeidžiamesnės išvados apie tą asmenį, 
kurį mudu abu privalome gerbti. Aš lydžiu grafaitę Izabelę nuo to laiko, 
kai ji išvyko iš Prancūzijos ieškoti prieglobsčio Flandrijoje. 

— Ohohol! - nusistebėjo grafas. — Vadinasi, nuo tada, kai ji pabėgo iš 
Plesi pilies? Ir, kaip škotų gvardijos šaulys, jūs lydėjote ją, žinoma, gavęs 
ypatingą karaliaus Liudviko įsakymą? 

Nors Kventinas nesijautė įsipareigojęs Prancūzijos karaliui, kuris, 
ketindamas grafaitę Izabelę atiduoti kaip grobį Viljamui de la Markui, 
veikiausiai vylėsi, jog jaunasis škotas bus nukautas, ją gindamas, jis vis 
dėlto manė, kad negali apvilti Liudviko pasitikėjimo, tikro ar apsimesti- 
nio, ir todėl į grafo Krevkero žodžius atsakė, kad jam užteko aukštesnio 
savo karininko įsakymo ir kad daugiau jis apie nieką nesiteiravo. 

— Užtenka ir to, — tarė grafas. — Mes visi žinome, kad karalius nie- 
kada neleis savo karininkams siųsti gvardijos šaulių lyg paladinų lydėti 
klajojančių damų, jeigu neturės kokio politinio tikslo. Karaliui Liudvikui 
bus sunku toliau įžūliai tvirtinu, jog jis nieko nežinojo apie damų de 
Krua pabėgimą iš Prancūzijos, jeigu jas lydėjo vienas jo gvardietis. Ir 
kur, sinjore šauly, jūs turėjote keliauti? 

— Į Lježą, grafe, - atsakė škotas, — kur damos norėjo atsiduoti velio- 
nio vyskupo globai. 

— Velionio vyskupo? — sušuko grafas Krevkeras. — Tai Liudvikas 
Burbonas mirė? Hercogas visai nežinojo, kad vyskupas sirgo. Nuo ko 
jis mirė? 

— Jis miega kruviname kape, grafe, jeigu jo žudikai jį supylė. 

— Jis nužudytas? — vėl sušuko Krevkeras. — Šventoji dangaus Moti- 
nal.. Jaunuoli, tai neįmanoma! 

— Aš pats savo akimis mačiau, kaip tai buvo padaryta, ir dar daug 
baisiausių darbų. 

— Matėte? Ir neišgelbėjote gerojo dignitoriaus? Ir nesukėlėte pilies 
prieš jo žudikus? Ar nežinote, kad vien žiūrėti į šitokį darbą nesiprieši- 
nant yra niekšinga šventvagystė? 

— Iš karto pasakysiu, grafe, — tarė Dervardas, — kad ši žmogžudystė 
buvo padaryta, kai pilį užgrobė kraugerys Viljamas de la Markas, pade- 
damas sukilusių lježiečių. 

— Jaučiuosi lyg perkūno trenktas! — nusistebėjo Krevkeras. — Lježie- 
čiai sukilo!.. Šonvaldas paimtas!.. Vyskupas nužudytas! Nelaimių prana- 
še! Niekada joks žmogus nėra atnešęs tiek liūdnų naujienų! Kalbėk... 
Ar tu žinojai apie šį užpuolimą?.. Apie šį sukilimą?.. Apie šį nužudymą? 
Kalbėk... Tu esi vienas iš Liudviko patikėtųjų šaulių, o tiktai jis, niekas 
kitas paleido šią skaudžią strėlę. Kalbėk, kitaip paliepsiu tave suplėšyti 
tyrais lakstantiems laukiniams arkliams! 

— Net jeigu ir taip padarytumėt, grafe, neišgautumėte iš manęs nieko, 
kas nederėtų garbingam škotų bajorui. Apie šias niekšybes aš žinojau ne 
daugiau už jus... Ir jeigu mano galios bent dvidešimtąja dalele būtų atiti- 
kusios mano troškimą toms baisybėms pasipriešinti, būčiau kovojęs iki 
paskutinių jėgų. Bet ką aš galėjau padaryti?.. Jų buvo šimtai, o aš vienas. 
Vienintelis mano rūpestis buvo išgelbėti grafaitę Izabelę, ir tai man lai- 
mingai pavyko. Tačiau jei būčiau buvęs ganėtinai arti, kada su tuo senu- 
ku buvo taip žiauriai pasielgta, būčiau išgelbėjęs žilą jo galvą ar atkeršijęs 
už jį. Šiaip ar taip, aš bent gana ryžtingai parodžiau savo pasibaisėjimą ir 
tuo sutrukdžiau tolesnes piktadarystes. 

— Aš tikiu tavim, jaunuoli, — tarė grafas. — Tu ne tokio amžiaus ir 
ne tokio būdo, kad būtų galima pavesti tokias kruvinas žiaurybes, nors 
ir gerai tinki būti damų ginklanešiu. Bet, o varge! Geraširdis kilnusis 
dignitorius nužudytas savoje pastogėje, kur jis taip dažnai priimdavo 
pakeleivį su krikščionies labdaringumu ir valdovo dosnumu... Nužudy- 
tas to niekšo, to siaubūno! To kraugerio, išgamos, pabaisos, kuris išau- 
go tuose pačiuose rūmuose, kur susitepė rankas savo geradario krauju! 
Bet arba aš nepažįstu Burgundijos hercogo... arba turėsiu suabejoti 
dangaus teisingumu, jeigu kerštas nebus toks pat negailestingas, stai- 
gus ir rūstus kaip ši niekšybė, neturinti pavyzdžio savo nuožmumu. Ir 
jeigu niekas kitas nepersekiotų žudiko... — čia jis nutilo, išsitraukė kar- 
dą, paskui, paleidęs pavadžius, sudavė šarvais apdengtomis rankomis 
sau į krūtinę, kad visi plieno apdarai subarškėjo, ir, iškilmingai iškėlęs 

jas į dangų, vėl kalbėjo toliau: — Aš... aš, Filipas Krevkeras de Kordė, 
duodu įžadą Dievui, šventajam Lambertui ir Trims Kelno Karaliams, 
kad negalvosiu apie jokius kitus žemiškus rūpesčius, iki neatkeršysiu 
gerojo Liudviko Burbono žudikams, nesvarbu kur juos sutiksiu: girio- 
je ar lauke, mieste ar kaime, kalnuose ar lygumoje, karaliaus dvare ar 
Dievo namuose. Ir tai aš laiduoju savo valdomis ir pilimis, draugais ir 
tarnais, gyvybe ir garbe. Tepadeda man Dievas ir šventasis Lježo Lam- 
bertas, taip pat Trys Kelno Karaliai! 

Kai grafas Krevkeras padarė įžadą, atrodė, kiek atlėgo jį užgulęs siel- 
vartas ir nuostaba, su kuria išklausė naujieną apie siaubingą tragediją 
Šonvalde, ir jis ėmė toliau kamantinėti Dervardą visų smulkmenų apie 
nelaimę. Škotas, anaiptol nenorėdamas užgesinti grafo keršto įkarščio, 
išsamiai jam atsakinėjo. 

— Bet tie akli išdavikai persimetėliai, tie besmegeniai galvijai, tie Ije- 
žiečiai, — piktinosi grafas, — kaip jie susidėjo su tuo siaubūnu plėšiku ir 
žudiku! Kaip jie susimokė nužudyti teisėtą savo valdovą! 

Čia Dervardas skubiai paaiškino nirštančiam burgundui, kad Lježo 
miestelėnai, ar bent turtingesnieji iš jų, kad ir buvo nesąmoningai įsi- 
traukę į sukilimą prieš savo vyskupą, tikrai neketino, kaip jam atrodė, 
talkininkauti de la Markui šioje žmogžudystėje, — priešingai, jeigu būtų 
galėję, jie būtų to neleidę, o tatai išvydę pasibaisėjo. 

— Nekalbėkite man apie tuos neištikimus bestuburius, tuos padugnes 
plebėjus! — nutraukė jį Krevkeras. — Jie pakėlė ginklą prieš valdovą, ku- 
ris nieku kitu jiems nenusikalto, tik tuo, kad buvo per daug geras tokiai 
nedėkingų vergų gaujai... Ką daugiau jie galvojo, jeigu ne apie žudymą, 
kai apsiginklavo ir įsiveržė į taikius jo namus? O kai susidėjo su Laukiniu 
Ardėnų Šernu, didžiausiu broliažudžiu Flandrijos žemumose, kokį kitą 
tikslą galėjo turėti, jei ne žudymą, kuris ir yra vienintelis jų amatas? Ir 
argi pats nesakėt, kad žmogžudystę padarė vienas iš tų niekingų padug- 
nių? Ne, aš dar pamatysiu, kaip kraujas tekės Lježo kanalais degančių 
jų namų gaisuose! O, kaip jie drįso nužudyti tokį geraširdį, kilnų, dosnų 
vyskupą! Kiti vasalai sukildavo spaudžiami duoklių ir skurdo, bet Lježo 
miestelėnai — iš įžūlumo ir pertekliaus... 

Jis vėl paleido žirgo pavadžius ir sielvartingai ėmė gniaužyti rankas 
plieninėse nelanksčiose pirštinėse. Kventinas aiškiai matė, kad neslepia- 
mą grafo sielvartą dar labiau didino skaudūs praeities susitikimų ir drau- 
gystės su nužudytuoju prisiminimai, ir todėl dabar tylėjo, gerbdamas 
širdgėlą, kurios nenorėjo aitrinti, o paguosti, žinojo, negalės. 

"Tačiau grafas Krevkeras vis grįžo prie šios temos — teiravosi kiekvie- 
nos smulkmenos apie Šonvaldo antpuolį ir vyskupo žūtį. Paskui staiga, 
lyg prisiminęs kažką, kas buvo dingę iš atminties, pasiteiravo, kas atsitiko 
grafaitei Amelinai ir kodėl jos nėra. 

— Aš anaiptol! nemanau, — pridūrė jis su panieka, — kad tai nuostolis 
grafaitei Izabelei. Nors Amelina buvo jos teta ir šiaip gera moteriškė, bet 
Kokanijos!?* dvaras dar nėra išauginęs didesnės paikšos. Aš neabejoju, 
kad savo dukterėčią, kurią visą laiką pažinojau kaip kuklią ir padorią 
merginą, padaryti tokią kvailystę — bėgti iš Burgundijos į Prancūziją — 
sukurstė tik ta pakvaišusi sentimentali senmergė, svaičiojami apie piršly- 
bas ir zyliojanti paskui jaunikius! 

Kokie užgaulūs žodžiai romantiško įsimylėjėlio ausiai! Tuo labiau 
kad juos turėjo išklausyti tokiu metu, kada būtų buvę juokinga ginklo 
jėga mėginti įtikinti grafą, jog jis bjauriai įžeidė grafaitę — neprilygstamą 
proto ir grožio tobulybę — pavadindamas tik kuklia ir padoria mergi- 
na; šitoks pagyrimas galėjo tikti saulėje įdegusiai valstiečio dukrai, ragi- 
nančiai lauke tėvo jaučius. Ir dar — kaip gali grafas įsivaizduoti ją esant 
stumdomą ir tvarkomą kažkokios paikos sentimentalios tetos... Toks 
šmeižtas turėjo būti sviestas jam atgal į akis. Tačiau atviras, nors ir rūstus 
grafo Krevkero veidas, aiški panieka tiems jausmams, kurie kunkuliavo 
Kventino krūtinėje, sulaikė vaikiną ne dėl to, kad būtų išsigandęs grafo, 
kaip kario, šlovės — šitai būtų tik dar labiau sukurstę jo norą mesti jam 
iššūkį, — bet baiminosi būti išjuoktas, o pajuoka yra pats baisiausias gin- 
klas visiems entuziastams: jis ne tik sulaiko tokias natūras nuo paikysčių, 
bet kartais užsmaugia ir kilnius jų polėkius. 

Taigi pabūgęs, kad gali užsitraukti grafo pajuoką, o ne pyktį, Der- 
vardas, nors labai nenorom, probėgšmais papasakojo, jog grafaitė 
Amelina pabėgo iš Šonvaldo dar prieš užpuolant pilį. Juk jis negalėjo 

aiškiai viską išdėstyti, nepalikdamas pajuokai artimos Izabelės gimi- 
naitės, o sykiu galbūt ir savęs, nes juk į jį buvo nukreiptos absurdiškos 
Amelinos viltys. Padriką savo pasakojimą jis užbaigė pridurdamas, jog 
girdėjęs žinią, nors gal ir netikrą, kad grafaitė Amelina patekusi į ran- 
kas Viljamui de la Markui. 

— Tikiuosi, kad šventojo Lamberto padedamas jis ves ją, — tarė Krev- 
keras. — Jis taip tikrai padarys dėl jos pinigų ir trenks jai per galvą, vos tik 
juos pasičiups ar iššvaistys. 

Paskui grafas ėmė taip smulkiai klausinėti, kaip abi damos laikėsi ke- 
lionėje, kokie buvo jų santykiai su Kventinu ir dar daugybę kankinamų 
smulkmenų, kad išerzintas, sugėdintas ir įpykintas jaunuolis nebegalėjo 
nuslėpti savo sumišimo nuo akylo kario ir dvariškio, kuris staiga liovėsi 
ji tardęs ir pareiškė: 

— Hm! Matau, kad neapsirikau spėdamas. Bent dėl vienos šalies! 
Gal nors kita šalis buvo protingesnė... Na, pone ginklanešy, paspaus- 
kite pentinus ir jokite būrio priešakyje, kol aš pasikalbėsiu su panele 
Izabele. Man rodos, sužinojau iš jūsų tiek, kad galėsiu kalbėti su ja apie 
šiuos liūdnus dalykus labai jos nesujaudindamas, nors jus truputėlį pa- 
gnaibiau. Bet luktelkite, jaunasis riteri! Dar vieną žodelį! Man rodo- 
si, jūs išgyvenote laimingą kelionę po svajonių šalį, kupiną didvyriškų 
nuotykių, didžių vilčių ir drąsiausių romantiškų iliuzijų, tarsi keliavę po 

„Užmirškite viską, jaunasis kareivi, —- pridūrė 
jis, patapšnodamas Kventinui per petį. - Užmirškite klajojančią gra- 
žuolę ir prisiminkite tą damą tik kaip kilniąją grafaitę de Krua... Tada 
jos draugai — už vieną jų aš galiu garantuoti — taip pat prisimins tik 
paslaugas, kurias jai padarėte, ir pamirš, apie kokį neprotingą atpildą 
jūs įžūliai drįsote svajoti. 

Įniršęs, jog negali nuslėpti nuo įžvalgaus Krevkero savo jausmų, iš 
kurių grafas aiškiai šaipėsi, Kventinas piktai atsakė: 

— Grafe Krevkerai, kada man reiks jūsų patarimo, aš jo paprašysiu. 
Kada pareikalausiu jūsų pagalbos, turėsite užtektinai laiko ją suteikti ar 
atsakyti. Kada imsiu ypatingai vertinti jūsų nuomonę apie save, visada 
suspėsite man ją pasakyti. 

— Olialia! — nustebo grafas. — Aš atsidūriau tarp Amadžio ir Orija- 
nos““ ir dabar belieka laukti iššūkio į areną! 

— Jūs kalbate apie tai kaip apie neįmanomą dalyką, — tarė Kventi- 
nas. — O kai aš sukryžiavau ietis su Orleano hercogu, galėjau pralieti 
kilmingesnį kraują negu Krevkerų. Kai susirėmiau kardais su Diunua, 
mano priešininkas buvo narsiausias Prancūzijos karys. 

— Teapšviečia dangus tau protą, mielas jaunuoli! - palinkėjo Krevke- 
ras, tebesijuokdamas iš įsimylėjusio riterio. — Jeigu sakai tiesą, tau teko 
ypatinga laimė šiame pasaulyje. Ir tikrai, jeigu Apvaizdos malonė siunčia 
tau tokius išbandymus, kai dar barzda nesužėlus, tu patraksi iš puikybės 
net vyru netapęs. Manęs tu nesupykinsi — tik pralinksminai. Patikėk, 
nors tu gal ir koveisi su princais, ir vaidinai nugalėtoją grafaitėms, — juk 
Fortūna retkarčiais iškrečia panašių pokštų, — bet anaiptol nesi lygus 
su tais, kuriems atsitiktinai buvai arba priešininkas, arba — dar atsitikti- 
niau — bendrakeleivis. Ką gi, aš suprantu, kad tu, kaip dažnas jaunuolis, 
prisiskaitęs romanų, pradėjai manyti esąs paladinas ir ilgokai svaiginaisi 
žaviais sapnais, bet nepyk ant geraširdžio bičiulio, jei jis gal kiek ir šiurkš- 
tokai papurtė tave už peties, norėdamas pažadinti. 

— Grafe Krevkerai, —- neiškentė Kventinas, — mano giminė... 

— O ne, aš visai ne apie giminę kalbėjau, — atsakė grafas, — bet apie 
rangą, turtus, padėtį ir taip toliau — kas skiria žmones vienus nuo kitų. O 
dėl kilmės — tai visi mes paeiname iš Adomo ir Ievos. 

— Grafe Krevkerai, — pakartojo Kventinas, — mano protėviai, Glen- 
hulakino Dervardai... 

— Na, jei sakai, jog tavo protėviai senesni už Adomą, tai aš pasiduo- 
du! — tarė grafas. — Geros kloties! 

Jis pasuko arklį ir prijojo prie grafaitės, kuriai jo užuominos ir pata- 
rimai, nors ir geraširdiški, turbūt buvo dar nemalonesni negu Kventinui. 
Šis, jodamas tolyn, murmėjo po nosimi: „Akiplėša, pasipūtėlis, išdidus 
mulkis! Norėčiau, kad kitas šaulys škotas, kuris turės rankose arkebuzą, 
nepaleistų tavęs taip lengvai, kaip aš!“ 

Vakare jie pasiekė Šarlerua miestą prie Sambros, kur grafas Krev- 
keras buvo nusprendęs palikti grafaitę Izabelę, nes po vakarykščio iš- 

gąsčio, nuovargio, penkiasdešimties mylių kelio ir tiekos išgyvenimų ji 
nebūtų turėjusi jėgų tolesnei kelionei. Visai nusilpusią grafas ją perdavė 


Cistersių vienuolyno abatei'?! 


Šarlerua mieste, kilmingai matronai, kuriai 
Krevkerai bei de Krua buvo giminės ir kurios sumanumu ir geraširdiš- 
kumu jis galėjo pasitikėti. 

Pats Krevkeras tesustojo pas mažos burgundų įgulos komendantą, 
kuris saugojo tą vietą, patarė būti itin atsargiam ir pareikalavo išstatyti 
garbės sargybą priešais vienuolyną, kol ten gyvens grafaitė Izabelė de 
Krua, pareikšdamas, jog ji privalo būti patikimai saugoma, bet tikriau- 
siai norėdamas sutrukdyti pabėgti, jeigu ji tai sumanytų. Kaip priežastį 
visam tam grafas tenurodė neaiškius gandus apie neramumus Lježo vys- 
kupijoje. Jis pasiryžo pats pranešti hercogui Karoliui siaubingas žinias 
apie sukilimą ir vyskupo nužudymą su visomis kraupiomis detalėmis, 
todėl, parūpinęs naujus arklius sau ir palydai, leidosi į kelią, nusprendęs 
pasiekti Peroną be poilsio. Pranešęs Kventinui Dervardui, kad šis turįs 
li lydėti, jis tarsi juokaudamas atsiprašė už tai, kad teksią atsiskirti nuo 
gražiosios bendrakeleivės, bet pareiškė viltį, jog šitokiam atsidavusiam 
damų ginklanešiui keliauti nakties mėnesienoje bus mieliau, negu nie- 
kingai miegoti kaip paprastam mirtingajam. 

Kventinas, jau gana prislėgtas dėl to, kad tenka atsiskirti nuo Iza- 
belės, norėjo atsakyti į šią patyčią karingu iššūkiu, bet žinodamas, kad 
grafas tik pasijuoks iš jo apmaudo ir numos ranka į iššūkį, nusprendė 
tatai atidėti ateičiai, kada pasitaikys proga atsiskaityti su šiuo išpuikė- 
liu didiku, kuris, nors dėl visai kitokių priežasčių, jam tapo beveik toks 
pat nekenčiamas kaip Laukinis Ardėnų Šernas. Taigi, neturėdamas kitos 
išeities, Kventinas tapo grafo palydovu, ir juodu išvyko, skubėdami kiek 
tiktai gali, vieškeliu, einančiu iš Šarlerua į Peroną. 

XXV SKYRIUS 
Nelauktas svečias 


Nėra žmogaus, taip tobulai sukurto, 
Kad neturėtų jis jokių silbnybaų. 
Narsuoliui tenka bėgti nuo šunyčo, 
Išminčius kai kada taip absijuokia, 
Kad kvailiui gėda būtų. Bet dažniausiai 
Gudrolius, bermanąs klastas basaulio, 
Kiiam žabangus taib vylingai rezga, 
Kad pats galob į juos, žiūrėk, bakliūna. 


Sena pjesė 


ą naktį, pradėjus kelionę, Kventinui teko kovoti su tuo skau- 
džiu sielvartu, kurį jaunuolis išgyvena išsiskyręs, ir galbūt am- 
žinai, su mylimąja. 

Krevkeras nekantravo kuo greičiau pasiekti Peroną, ir jie skubėjo 
per turtingas Eno lygumas, maloniai lydimi ryškaus, giedro rudens 
mėnulio. Jis žėrė sidabrinę savo blankumą ant derlingų plačių ganyk- 
lų, ant giraičių ir javų laukų, kuriuose valstiečiai mėnulio šviesoje do- 
rojo derlių — tokie darbštūs buvo Aamandai net tais laikais. Jis nušvie- 
tė plačias, ramias, krantus drėkinančias upes, kuriomis, netrukdomos 
akmenų ir negenamos pernelyg smarkios srovės, lengvai slydo baltos 
prekybinių laivų burės pro taikius ramius kaimus, savo gražumu ir 

švarumu bylojančius, kad juose gyvenama jaukiai ir patogiai. Mėne- 
sienoje skendėjo kilmingų baronų ar riterių feodalinės pilys su gi- 
liais grioviais, dantytomis sienomis ir aukštomis varpinėmis, nes Eno 
riteriai garsėjo turtingumu tarp Europos didikų; skaidrūs mėnulio 
spinduliai tolumoje iš tamsos išplėšė ne vienos didingos vienuolyno 
bažnyčios bokštus. 

Tas nuostabus grožis, nė iš tolo neprilygstantis jo tėviškės dykynėms 
ir tyrams, negalėjo išsklaidyti Kventino sielvarto. Jis paliko savo širdį 
Šarlerua mieste, ir dabar jo galvoje buvo vienintelė mintis, kad kiekvie- 
nas žingsnis tolina jį nuo Izabelės. Jis stengėsi prisiminti kiekvieną jos 
ištartą žodį, kiekvieną jam skirtą žvilgsnį, ir, kaip dažnai būna tokiais 
atvėjais, šių smulkmenų prisiminimas veikė jo vaizduotę dar stipriau 
negu pati tikrovė prieš tai. 

Pagaliau, praslinkus šaltai vidurnakčio valandai, begalinis nuovargis, 
kurį Kventinas patyrė per pastarąsias dvi dienas, ėmė jį veikti, kad ir 
kaip jutosi meilės sukeltas sielvartas, kad ir kaip buvo pripratęs prie var- 
go, O ypatingas jo gyvybingumas, skaudūs, ramybės neduodantys prisi- 
minimai lig šiol vijo tą nuovargį šalin. Sąmonė, nukamuota ir išsekinta 
nepaprastos alsos, taip mažai bekontroliavo jo mintis, jog vaizduotės 
reginiai stelbė atbukusius regos ir klausos pojūčius, juos iškraipydami ir 
klaidindami, todėl Dervardas suvokė tik tiek, kad nemiegojo. Jis iš pas- 
kutiniųjų stengėsi neužsnūsti bijodamas, kad staiga nugrimzdęs į kietą 
lyg negyvėlio miegą arba pats nenukristų nuo arklio, arba nepargriūtų 
drauge su juo. Tačiau po minutės akyse vėl ėmė mirguliuoti įvairiausių 
spalvų šešėliai, mėnesienos užlietas gamtovaizdis virto ištisa plyna bal- 
tuma, ir jį vėl apėmė toks nuovargis, jog grafas Krevkeras, žvilgtelėjęs 
jo pusėn, įsakė dviem savo palydovams joti Dervardui iš šalių, kad šis 
nenukristų žemėn. 

Kai pagaliau jie pasiekė Landresi miestelį, grafas, užjausdamas jau- 
nuolį, beveik tris naktis nemiegojusį, leido palydai keturioms valandoms 
sustoti ir pailsėti. 

Kietai Kventinas miegojo, iki jį pažadino grafo trimitas, jo žygūnų ir 
šauklių riksmai: 

— Debou:! Debout! Ha! Messzres, en route, en route!* 

Nors šie nemalonūs garsai Kventiną per greitai prikėlė, jis pasijuto 
visai kitaip. Pasitikėjimas savimi ir savo laime grįžo drauge su atgyjančia 
dvasia ir kylančia saule. Apie meilę jis nebegalvojo kaip apie beviltišką ir 
fantastišką sapną, o kaip apie aukštą ir įkvepiant idealą, kurį verta puo- 
selėti širdyje, nors žinodamas, kokius sunkumus teks įveikti, negalėjo 
tikėtis jį pasiekti. 

„Vairininkas, — mąstė jis, — irdamas savo luotą, žvelgia į Šiaurės 
žvaigždę, nors niekada nesitiki prie jos priartėti. Taip ir man mintys apie 
Izabelę de Krua padės pasidaryti garbingu riteriu, net jei daugiau jos ir 
nepamatysiu. Kai ji išgirs, jog škotas riteris Kventinas Dervardas pasi- 
žymėjo savo žygiais arenoje ar krito puldamas kokią tvirtovę, prisimins 
savo kelionės draugą, kuris stengėsi kaip įmanydamas ją apsaugoti nuo 
žabangų ir visokių negandų, ir galbūt pagerbs jo atminimą ašara, o jo 
karstą papuoš vainiku“. 

Šitaip vyriškai nusiteikęs iškęsti savo nedalią, Kventinas pasijuto ga- 
lis kur kas ramiau atsikirsti grafui Krevkerui, kai tas vėl ėmė šaipytis iš 
jo išlepimo ir neatsparumo nuovargiui. Dabar jaunasis škotas taip ge- 
raširdiškai klausė grafo juokavimų ir atsakinėjo taip išradingai ir sykiu 
pagarbiai, jog grafas ėmė kur kas palankiau apie jį galvoti negu vakar, 
kai, būdamas suirzęs dėl susidariusios padėties, Kventinas tai niauriai 
tylėjo, tai nirtingai ginčijosi. 

Galų gale senasis karys pamatė, kad jaunasis jo bičiulis yra šaunus 
vyrukas, iš kurio šį tą galima padaryti, ir gana aiškiai užsiminė, kad jeigu 
Kventinas atsisakytų tarnauti Liudviko gvardijoje, jis rastų jam garbingą 
vietą Burgundijos hercogo dvare ir pats pasirūpintų jo paaukštinimu. 
Kventinas, deramai padėkojęs, atsisakė šios malonės, nes dar gerai neži- 
nojo, ar yra tikrai apgautas savo pirmojo patrono, karaliaus Liudviko, ir 
santykių su grafu nesugadino. Entuziastiškas Kventino mąstymas, sve- 
timšališka tarmė ir savotiškas minčių reiškimas dažnai sukeldavo šypse- 
ną rimtajam grafui, bet toji šypsena dabar buvo linksma ir mandagi, be 
vakarykščio sarkazmo ir kandumo. 


* Kelkitės! Kelkitės! Ei! Ponai, į kelionę, į kelionę! (Pranc.) 

Šitaip, daug darniau sutardami negu vakar, jie drauge su maža kaval- 
kada pagaliau atsidūrė per dvi mylias nuo garsaus Peronos miesto tvirto- 
vės, netoli kurio stovėjo Burgundijos hercogo kariuomenė, pasirengusi, 
kaip buvo manoma, įsiveržti į Prancūziją. Jai pasipriešinti ir Liudvikas 
XI buvo surinkęs stiprias pajėgas netoli Sen Maksenso, norėdamas at- 
vesti į protą įsismarkavusį savo vasalą. 


Perona, išsidėsčiusi lygumoje palei gilią upę, apsupta galingais su- 
stiprinimais ir nepereinamais grioviais, ir senovėje, ir vėlesniais laikais 
buvo laikoma viena galingiausių Prancūzijos tvirtovių*. 

Grafas Krevkeras su savo palyda ir belaisviu pasiekė pilį apie trečią 
valandą po pietų. Jodami gražiais spindžiais per didelę girią, kuri tada 
supo miestą iš rytų pusės, jie susitiko du aukšto rango didikus (kaip 
galima buvo spręsti iš gausios jų palydos), vilkinčius drabužiais, tinka- 
mais taikos metui. Sprendžiant iš sakalų, tupinčių jiems ant riešų, ir iš 
daugybės kurtų ir skalikų, kuriuos vedė varovai, jie linksmai medžiojo. 
Tačiau išvydę Krevkerą, kurio ginkluotę ir aprangą gerai pažinojo, jie 
liovėsi persekioję gervę palei ilgo kanalo krantus ir pasileido šuoliais jo 
pasitikti. 

— Naujienų, naujienų, grafe Krevkerai! — sušuko abudu 1š karto. — 
Pasakokit savo naujienas! O gal pirmiau norit išgirsti mūsų? Arba saky- 
kim kartu! 

— Mielai sutikčiau šitaip, ponai, — atsiliepė Krevkeras, mandagiai pa- 
sisveikinęs, — tik ar turite tokių svarbių naujienų, kurios galėtų prilygti 
manosioms? 

Abu medžiotojai nusišypsojo vienas kitam. Vyresnysis atrodė dailus 
baronas, tamsaus veido, pažymėto tuo liūdesiu, kurį vieni fizionomistai 
priskiria melancholiškam temperamentui, o kiti, kaip tas italų skulpto- 


* Iš tikrųjų, nors ji buvo prie pat sienos, kur nuolat vyko karai, priešas jos nė 
karto nebuvo paėmęs, ir ji su pasididžiavimu buvo vadinama Perona, Neprieina- 
mąja Mergele, iki hercogas Velingtonas“, negailestingai nuplėšęs miesto šlovę, 
užėmė ją per atmintiną savo žygį į Paryžių 1815 metais. 

rius, išskaitęs iš Karolio I veido"??, mano, jog jis pranašauja nelaimingą 
mirtį*. Pasisukęs į savo bendrą, šis medžiotojas tarė: 

— Krevkeras lankėsi Brabante, prekybos šalyje, ir, be abejo, ten išmo- 
ko gudrybių. Mums bus sunku laimėti mainus prieš jį. 

— Ponai, — tarė Krevkeras, - hercogas turi teisę pirmas gauti mano 
prekes, nes siuzerenas pasiima muitą, dar prieš turgui prasidedant. Bet 
pasakykit, ar jūsų naujienos linksmos, ar liūdnos? 

Asmuo, į kurį jis šitaip kreipėsi, buvo žvalios išvaizdos vyriškis, 
kurio žvitrų žvilgsnį šiek tiek gesino rimtas susimąstęs veidas, ypač 
burnos linija. Iš šio žmogaus fizionomijos galėjai spręsti, jog jis greitai 
viską pamato ir suvokia, bet yra išmintingas ir neskuba daryti išva- 
dų ar pareikšti savo nuomonę. Tai buvo garsusis Eno grafas, Kola- 
ro, arba Nikolo de PElito, sūnus, tarp istorikų pagarsėjęs kaip Filipas 
de Kominas, tuo metu hercogo Karolio Drąsiojo patikėtinis ir vie- 
nas gerbiamiausių patarėjų. Į Krevkero klausimą, kokios jo ir barono 
d'Emberkuro naujienos, jis atsakė: 

— Jos yra kaip vaivorykštės spalvos, spindinčios vis kitaip, žiūrint iš 
kokio taško stebėsi ir ar tamsiame debesyje, ar šviesiame danguje ją išvy- 
si. Šitokios vaivorykštės niekas nėra matęs nei Prancūzijoj, nei Flandrijoj 
nuo pat Nojaus arkos dienų. 

— Mano naujienos, — atsakė Krevkeras, — panašios į kometą: pačios 
yra niaurios, klaikios ir siaubingos, bet ateityje žada dar didesnes ir šiur- 
pesnes blogybes. 

— Atrodo, mums reikės atidaryti savo krepšius, — tarė Kominas savo 
bendrui, — kitaip už akių užbėgs kokie pašaliečiai, nes juk mūsų nau- 
jenos visiems čia žinomos. Trumpai sakant, Krevkerai... klausykite ir 
stebėkitės: karalius Liudvikas atvyko į Peroną! 

— Ką! — sušuko grafas nustebęs. — Nejau hercogas pasitraukė be 
mūšio? Ir jūs jodinėjate čia, apsirengę taikos drabužiais, kai miestą 


* D'Emberkurą nuteisė mirti Gento gyventojai drauge su Burgundijos kanc- 
leriu 1477 metais. Marija Burgundė, Karolio Drąsiojo duktė, apsirengusi gedulo 
drabužiais, atėjo į turgavietės aikštę ir su ašaromis maldavo sukilusius savo paval- 
dinius pasigailėti nuteistųjų, bet jos prašymas buvo veltui. 

laiko apsupę prancūzai?.. Aš negaliu net pagalvoti, kad Perona būtų 
paimta... 

— O ne, nieko panašaus, — paneigė d'Emberkuras, - burgundų 
vėliavos neatsitraukė nė per pėdą, ir vis dėlto karalius Liudvikas yra 
Peronoje. 

— Tada Anglijos karalius Edvardas turbūt persikėlė per jūrą su savo 
lankininkais, — tarė Krevkeras, — ir, kaip jo protėviai, laimėjo antrąjį Pu- 
atjė mūšį. 

— Anaiptol, — paprieštaravo Kominas. — Nė viena Prancūzijos vėlia- 
va nepaimta, nė viena burė nepasirodė iš Anglijos pusės, kur Edvardas 
pernelyg užsiėmęs Londono miestelėnų žmonomis ir nemano vaidinti 
Juodojo Princo'“*. Taigi paklausykite, kas čia dedasi. Ar žinote, kad jums 
išvykus pasitarimas tarp Prancūzijos ir Burgundijos įgaliotinių nutrūko 
be jokios vilties susitaikyti? 

— Taip, ir mes nesitikėjome nieko kito, tik karo. 

— Kas įvyko paskui, buvo iš tikrųjų taip panašu į sapną, — tarė Komi- 
nas, — kad aš beveik įtikėjau, jog nubusiu ir pamatysiu, kad sapnavau. Tik 
vakar Taryboje hercogas taip nirtingai pasipriešino prieš tolesnį delsimą, 
jog buvo nutarta paskelbti iššūkį karaliui ir nedelsiant žygiuoti į Prancū- 
ziją! Mūsų heroldas, Aukso Vilnos riteris, jau buvo net užsivilkęs paradi- 
nius drabužius ir įkėlęs koją į balno kilpą, tik žiūrim — Prancūzijos herol- 
das Monžua įjoja į mūsų stovyklą! Nusprendėme, kad Liudvikas skelbia 
mums iššūkį, ir ėmėme svarstyti, kaip hercogas supyks ant tų, kurie savo 
įkalbinėjimais sutrukdė jam pirmam paskelbti karą. Tačiau kaip nuste- 
bome, kai skubiai sušaukus Tarybą heroldas pranešė, jog Prancūzijos 
karalius Liudvikas yra vos už valandos kelio nuo miesto ir su maža paly- 
da nori aplankyti Karolį, Burgundijos hercogą, kad jų nesutarimai būtų 
išspręsti per privatų pasikalbėjimą. 

— Jūs apstulbinote mane, ponai, — pasakė Krevkeras. — Bet vis dėlto 
ne taip, kaip tikriausiai tikėjotės. Mat kai paskutinį kartą buvau Plesi 
le Turo pilyje, karaliaus patikėtinis kardinolas Baliu, įžeistas savo val- 
dovo ir būdamas palankus Burgundijos hercogui, man užsiminė, jog 
pasinaudojęs tam tikromis Liudviko silpnybėmis jis pasistengs įstumti 


321 


322 


+ WALTER SCOTT 


ji į tokią padėtį, kad Burgundijos hercogas galėtų jam padiktuoti savo 
taikos sąlygas. Tik aš niekada nemaniau, kad toks senas lapinas kaip 
Liudvikas leistųsi savo noru įviliojamas į šitokias pinkles. Ką gi pasakė 
Burgundijos patarėjai? 

— Kaip ir galite įspėti, — atsakė d'Emberkuras, — daug kalbėjo apie 
tai, kaip būtina pateisinti karaliaus pasitikėjimą, ir nė žodžio, kokios nau- 
dos galima turėti iš šito apsilankymo, nors buvo aišku, kad jie galvoja 
vien apie naudą ir tik žiūri, kaip tai suderinti su reikiamu etiketu. 

— O ką pasakė hercogas? — teiravosi toliau grafas Krevkeras. 

— Kalbėjo trumpai ir drąsiai, kaip paprastai, — atsakė de Kominas. — 
„Kuris iš jūsų, — paklausė jis, — regėjo, kaip mudu su broliu Liudviku su- 
sitikome po Montleri mūšio, kai aš buvau toks neapdairus, kad su dešim- 
čia palydovų palydėjau jį anapus Paryžiaus sutvirtinimų ir taip atsidaviau 
karaliaus malonei?“ Aš atsakiau, kad daugelis iš mūsų tai matėme ir kažin 
ar kada galėsime pamiršti tą nerimą, kurį išgyvenome dėl jo malonybės. 
„Taip, — tarė hercogas, — jūs priekaištavote man už mano neapdairumą, o 
paskui ir aš pats prisipažinau jums, kad pasielgiau kaip koks plevėsa. Bet 
aš taip pat žinau, kad mano tėvas, amžiną jam atilsį, tada dar buvo gyvas 
ir mano giminaitis Liudvikas mažiau būtų turėjęs naudos, pagrobdamas 
mane, negu kad aš dabar turėčiau, paimdamas jį. Tačiau jeigu garbingasis 
mano giminaitis šį kartą atvyksta čia su tokiu pačiu nuoširdumu, kokį 
tada parodžiau aš, jis bus priimtas kaip valdovas. Bet jei rodydamas pa- 
sitikėjimą jis nori mane apgauti — nukreipti mano dėmesį ir įvykdyti ko- 
kią politinę savo machinaciją, tai, prisiekiu šventuoju Burgundijos Jurgiu, 
tegu saugosi“. Šitaip pasakęs suktelėjo aukštyn ūsus, trenkė koja į grindis 
ir įsakė visiems mums šokti ant arklių ir sutikti tokį ypatingą svečią. 

— Ir jūs sutikote karalių kaip pridera? — vėl paklausė grafas Krevke- 
ras. — Stebuklai neišnyko ir mūsų dienomis. Su kokia palyda jis atvyko? 

— Su visai menkute, — atsakė d'Emberkuras. — Gal kokia trisdešimt 
škotų gvardiečių ir keletas riterių su jo dvariškiais, tarp kurių astrologas 
Galeotis buvo žymiausia figūra. 

— Tasai žmogus, — tarė Krevkeras, — turi šiokią tokią įtaką kardino- 
lui Baliu. Nenustebčiau sužinojęs, jog ir jis prikišo nagus, paskatinda- 

mas karalių šiam abejotinos politikos žingsniui. Ar palydoje yra kas iš 
aukštųjų didikų? 

— Diunua ir Orleano hercogas, - atsakė Kominas. 

— Tegu kalba žmonės, ką nori, o su Diunua tai paūšiu, — sušuko 
Krevkeras. — Bet mes girdėjome, kad juodu su hercogu buvo patekę į 
nemalonę ir atsidūrę kalėjime? 

— Juodu buvo pasodinti į Lošo pilį, tą mielą užuovėją Prancūzijos 
didikams, — paaiškino d'Emberkuras, — bet Liudvikas juos paleido, no- 
rėdamas pasiimti kartu į čia... Gal todėl, kad bijojo Orleanieųų palikti 
namie. O iš kitų palydovų, dievaži, man rodos, verčiausi dėmesio jo kū- 
mas, vyriausiasis budelis, su keletu savo bendrų ir Olivjė, jo kirpėjas... 
Bet visa draugė taip skurdžiai vilki, kad, prisiekiu savo garbe, karalius 
visiškai panašus į seną palūkininką, kuris su žandarų pakalikais keliauja 
surinkti įšalusių skolų. 

— O kurjis apgyvendintas? — paklausė Krevkeras. 

— O, tatai užvis nuostabiausia, — atsakė Kominas. —- Mūsų hercogas 
pasiūlė karaliaus šaulių gvardijai stoti saugoti kurių nors miesto vartų ir 
valčių tiltą per Somos upę, o pačiam Liudvikui paskyrė turtingo mies- 
tiečio Žilio Orteno namą. Bet eidamas į ten karalius išvydo vėliavas, pri- 
klausančias de Lo ir Ponsė de Rivjerui, kuriuos jis ištrėmė iš Prancūzijos. 
Taigi, matyt, bijodamas apsigyventi taip arti išvytų pabėgėlių ir priešiškai 
nusiteikusių valdinių, jis pageidavo apsistoti Peronos pilyje, ir ten pagal 
jo norą ir buvo įkurdintas. 

— O, Viešpatie, pasigailėk! — sušuko Krevkeras. — Jis ne tik įsiropštė 
į liūto narvą, bet dar ir galvą įkišo jam į pat nasrus. Tas gudrus senas 
politikas būtinai turėjo įlįsti į patį pelėkautų dugną! 

— Dar ne viskas, - šūktelėjo Kominas. — D'Emberkuras dar nepapasa- 
kojo apie le Glorjė*, o jis, manding, ten pasirodė sąmojingiausias iš visų. 

— Ir ką pasakė šviesiausioji jo išmintis? — paklausė grafas. 

— Kai hercogas skubiai paliepė šį tą atrinkti iš sidabrinių indų ir kito- 
kių dalykų padovanoti karaliui ir jo palydai, pasveikinant su atvykimu, — 


* Karolio Burgundo juokdarys, apie kurį dar bus pasakojama toliau. 

ėmė pasakoti Kominas, — tai le Glorjė sušuko: „Dėl to nevargink savo 
vargšės galvos, mano drauge Karoli. Aš įteiksiu tavo svečiui Liudvikui 
tauresnę ir tinkamesnę dovaną: savo kepurėlę ir varpelius, o dar pridėsiu 
barškalą, nes, prisiekiu šventosiomis mišiomis, jis yra didesnis kvailys 
už mane, jeigu atsidavė tavo galiai“. „O jeigu aš neduosiu progos jam 
dėl to gailėtis, žmogau, kaip tada?“ — paklausė hercogas. „Tada, Karoli, 
pats gausi kepurėlę ir barškalą kaip didžiausias kvailys iš mūsų trijų“. Ir 
žinai, šie nenaudėlio žodžiai skaudžiai užgavo hercogą. Mačiau, kaip jis 
visas nukaito ir prikando lūpą. Tai štai tokios mūsų naujienos, kilnusis 
Krevkerai. Na, ką jūs pasakysite? 

— Pasakysiu, kad jos kaip parako pripilta mina, — atsiliepė Krevke- 
ras. — Ir bijau, kad man lemta prikišti prie jos užžiebtą dagtį. Jūsų ir 
mano naujienos — tarsi linai ir ugnis, ir jei jos susidurs, pliūptels liepsna, 
arba kaip tam tikros magiškos medžiagos, kurioms susijungus įvyksta 
sprogimas. Mano draugai, prijokite arčiau ir, kai aš jums papasakosiu, 
kas nutiko Lježo vyskupijoje, man rodos, pritarsite, kad karalius Liudvi- 
kas būtų mažiau rizikavęs, jei būtų leidęsis tiesiai į pragarą, negu tokiu 
nepalankių metu atvykęs į Peroną. 

Abu didikai prijojo iš abiejų pusių prie grafo ir, kartais negarsiai su- 
šukdami 1r iš didelio nusistebėjimo bei susijaudinimo mosteldami ranko- 
mis, klausėsi jo pasakojimo apie įvykius Lježe ir Šonvalde. Jie vis šaukė 
Kventiną ir be perstojo klausinėjo smulkmenų apie vyskupo mirtį, kol 
pagaliau šis pareiškė nebeatsakinėsiąs, nes nežino, kam jis kvočiamas ir 
kam gali būti panaudoti jo atsakymai. 

Tuo metu jie pasiekė vešlia augmenija apaugusias Somos pakrantes 
ir senoviškas nedidelio Peronos, Neprieinamosios Mergelės, miesto sie- 
nas. Aplink jas, tamsiai žaliose lankose, baltavo daugybė Burgundijos 
hercogo kariuomenės palapinių, kuriose buvo apie penkiolika tūkstan- 


čių vyrų. 


XXVI SKYRIUS 
Pasitarimas 


Valdovų susitikimus galėtų 
Laikyti astrologai blogu ženklu, 
Kaib Marso tr Saturno sutabimą. 


Sena pjesė 


“ pasakyti, ar tai valdovų privilegija, ar bausmė, kad per susi- 
tikimus iš pagarbos savo rangui ir orumui jie privalo elgtis ir kal- 
bėtis laikydamiesi griežto etiketo, kuris draudžia karštai ir atvirai rodyti 
jausmus ir kuris teisėtai galėtų būti traktuojamas kaip didžiausia veidmai- 
nybė, jeigu visas pasaulis nežinotų, kad tas priverstinis mandagumas tėra 
vien ceremonialo paisymas. Ir vis dėlto, jeigu tik kuris nors valdovas 
pažeidžia šio ceremonialo taisykles, atviriau parodydamas pyktį, iškart 
netenka privalumo pasaulio akyse. Taip atsitiko žymiems konkurentams 
Pranciškui I ir imperatoriui Karoliui V'*!, kurie vienas kitą atvirai apkal- 
tino melu ir savo nesutarimus nutarė išspręsti dvikovoje. 

Nors Karolis Burgundas buvo baisus karštuolis, pats nekantriausias 
ir gal neprotingiausias to meto valdovas, vis dėlto 1r jis pasijuto lyg už- 
darytas šiame magiškame ceremonialo rate. Mat jis privalėjo demons- 
truoti kuo didžiausią pagarbą Liudvikui, kaip suvereniam savo valdovui 
ir siuzerenui, kuris teikėsi parodyti ypatingą garbę jam, karūnos vasalui, 
asmeniškai jį aplankydamas. 

Apsisiautęs hercogo mantija ir lydimas aukštųjų savo pareigūnų ir 
žymių riterių bei didikų, jis išjojo su šia prašmatnia palyda sutikti Liud- 
viko XI. Jo svita žėrėte žėrėjo auksu ir sidabru, nes kai Anglija iššvaistė 
savo turtus Jorko ir Lankasterio giminių karams, o Prancūzijos išlaidas 
suvaržė jos taupusis valdovas, Burgundija pasidarė pranašiausia šalis 
anuometinėje Europoje. Liudviko palyda, priešingai, buvo negausi ir, 
palyginti su Karolio, tiesiog skurdi; pats karalius su nušiurusiu apsiaustu, 
savo amžinąja aukšta skrybėle, apkaišyta šventųjų figūrėlėmis, dar labiau 
ryškino kontrastą, o kai Karolis, visas blizgėdamas, su hercogo vainiku 
ir iškilmių mantija nušoko nuo iškilnaus ristūno ir, priklaupęs ant vieno 
kelio, pasisiūlė palaikyti kilpą, kol Liudvikas nulips nuo mažo ramaus 
savo eidininko, įspūdis buvo beveik komiškas. 

Abiejų valdovų pasisveikinime, žinoma, buvo tiek apsimesto gera- 
širdiškumo ir draugingumo, kiek stigo nuoširdumo. Tačiau hercogui dėl 
savo būdo buvo itin sunku išlaikyti reikiamą balso toną, kalbėseną ir 
manieras, o karaliui apsimetinėjimas ir veidmainiavimas buvo taip įaugęs 
į kraują, kad net tie, kurie jį geriausiai pažinojo, negalėjo suprasti, kas 
buvo apsimesta, o kas tikra. 

Galbūt geriausiai tą susitikimą galėtume įsivaizduoti taip (jeigu toks 
palyginimas neįžeistų tokių aukštų monarchų): karalius, žmogus, puikiai 
išmanantis šunų giminės įpročius ir polinkius, kažkodėl nori susidrau- 
gauti su didžiuliu piktu buldogu, o šis nepatikliai žiūri į jį ir pasirengęs 
įkąsti jam, vos tik pastebės kokį nedraugiškumo ar priešiškumo ženklą. 
Buldogas urzgia patylom, šiaušia gaurus, šiepiasi, tačiau gėdisi šokti ant 
įsibrovėlio, kuris atrodo toks malonus ir vertas pasitikėjimo, ir todėl gy- 
vulys kenčia jo glostymą, bet nė kiek neatlyžta ir visą laiką stebi, ieško- 
damas mažiausios progos, kuri pateisintų jį savo paties akyse, kad galėtų 
čiupti bičiulį už gerklės. 

Pasikeitęs hercogo balsas, įsitempimas ir staigūs judesiai, be abejo, 
leido karaliui pajusti, kad uždavinys, kurio imasi, itin keblus, ir gal širdyje 
jis jau gailėjosi, jog tam ryžosi. Tačiau gailėtis buvo per vėlu, ir karaliui 
teliko vien tas nepamėgdžiojamas menas gudriai manipuliuoti, kurį jis 
mokėjo bent ne blogiau už kiekvieną mirtingąjį. 


KVENTINAS DERVARDAS + 


Liudvikas su hercogu elgėsi taip, tarsi širdis būtų tryškusi džiaugsmu, 
kad jis nuoširdžiai susitaiko su gerbiamu patikimu draugu, nuo kurio buvo 
atšalęs dėl laikinai susiklosčiusių aplinkybių, bet dabar jau pasikeitusių ir 
iškart užmirštų. Karalius sau priekaištavo, kad anksčiau nežengė šio le- 
miamo žingsnio ir parodytu pasitikėjimu neįtikino mielo ir gero savo gi- 
minaičio, jog pikti nesusipratimai jau praeityje, ir kad jie nieko nereiškė, 
atmenant draugiškumą, su kokiu jis buvo priimtas, kai, patekęs į savo tėvo 
karaliaus nemalonę, buvo ištremtas iš Prancūzijos. Jisai kalbėjo apie Gerąjį 
Burgundijos Hercogą — taip Filipas, hercogo Karolio tėvas, tada buvo va- 
dinamas — ir prisiminė daugybę tėviško jo geraširdiškumo pavyzdžių. 

— Man rodos, brolau, — kalbėjo karalius, — tavo tėvas beveik vienodai 
rūpinosi tavimi ir manimi. Prisimenu, kartą netyčia paklydau per me- 
džioklę ir grįžęs išgirdau, kaip Gerasis Hercogas barė tave, kad palikai 
mane girioje, tarsi būtum nepasirūpinęs vyresniuoju savo broliu. 

Burgundijos hercogo veido bruožai iš prigimties buvo šiurkštūs, 
rūstūs, ir kai jis bandydavo nusišypsoti, pripažindamas tai, ką karalius 
kalbėjo, jo grimasa atrodydavo iš tikrųjų lyg velnio. 

„Veidmainių karaliau, — galvojo jis giliai širdyje, — labai norėčiau, jei 
mano garbė leistų priminti, kaip tu atsidėkojai už visas mūsų giminės 
geradarystes“. 

— Be to, — kalbėjo karalius, — jeigu kraujo ir dėkingumo ryšiai negana 
mus sieja, gerasis mano brolau, yra dar dvasinė mūsų giminystė. Juk aš 
esu krikšto tėvas tavo gražiajai dukrai Marijai, kuri man tokia pat brangi 
kaip ir mano mergaitės. O kada šventieji (tebūnie palaimintas dangiška- 
sis jų vardas!) atsiuntė man kūdikėlį, — deja, jo gyvybė užgeso po trijų 
mėnesių, — tai juk kilnusis tavo tėvas jį laikė prie krikštyklos ir atšventė jo 
krikštynas daug turtingiau, iškilmingiau ir prašmatniau, negu būtų derėję 
net pačiame Paryžiuje. Aš niekada neužmiršiu to didžiulio neišdildomo 
įspūdžio, kurį paliko palūžusioje vargšo tremtinio širdyje hercogo Filipo 
ir tavo, mano brangusis broli, kilnumas. 

— Jūsų didenybe, - įsiterpė hercogas, prisiversdamas ką nors atsaky- 
ti, — tada pareiškėte dėkingumą už tą mažytę paslaugą tokiais žodžiais, 
kurie su kaupu atlygino visa, ką Burgundija galėjo padaryti, deramai pri- 
pažindama jūsų parodytą garbę jos hercogui. 

— Aš prisimenu net tuos žodžius, kuriuos jūs turite galvoje, mielas 
brolau, — atsiliepė karalius nusišypsodamas. — Man rodos, tada, atsidė- 
kodamas už man parodytą geradarystę tomis dienomis, aš, vargšas kla- 
jūnas, nieko negalėjau pasiūlyti, tik save, savo žmoną ir kūdikį. Manding, 
tikrai ištesėjau savo pažadą. 

— Neketinu ginčyti, ką jūsų didenybė teikiatės tvirtinti, — tarė herco- 
gas, — bet... 

— Bet jūs klausiate, — pertarė jį karalius, — kokiais veiksmais aš patvir- 
tinau savo žodžius? Ogi štai kokiais: mano vaikučio Joachimo kūnas 1lsi- 
si Burgundijos žemėje; aš pats šį rytą besąlygiškai atsidaviau jūsų galiai; 
o kalbant apie mano žmoną, tai iš tikrųjų, brolau, man rodos, vargu ar 
reikalausite, jog šiuo atveju laikyčiau savo žodį, — juk jau praėjo tiek lai- 
ko. Ji gimė prieš penkiasdešimt metų, per Palaiminto Apreiškimo šventę 
(jis persižegnojo ir sumurmėjo Ora bro nobis*), tačiau gyvena ne per to- 
liausia — Reimse, tad jeigu reikalaujate, jog aš raidiškai tesėčiau pažadą, 
jinai bematant įvykdys jūsų norą. 

Nors Burgundijos hercogą siutino įžūlus karaliaus mėginimas kal- 
bėti draugiškai ir intymiai, jis neiškentė nesusijuokęs, kai išgirdo tokį 
aikštingą keistojo monarcho atsaką, ir jo juokas buvo šaižus, stačiokiš- 
kas, kaip ir kalbėjimo maniera. Nusikvatojęs ilgiau ir garsiau, negu anuo 
metu — taip pat ir mūsų dienomis — būtų derėję šitokiomis aplinkybėmis, 
jis padėkojo tuo pačiu tonu už suteiktą garbę, atvirai atsisakydamas su- 
sitikti su karaliene, bet pareikšdamas norą pamatyti vyresniąją karaliaus 
dukterį, kurios grožis plačiai garsėjąs. 

— Aš esu laimingas, mielas brolau, — tarė karalius, kaip kad dažnai 
dviprasmiškai šypsodamasis, — jog jūs maloningai pasirinkote vyresniąją 
dukterį, o ne Joaną. Kitaip būtų tekę sukryžiuoti ietis su gerbiamuoju 
Orleano hercogu, ir, bet kuriai pusei nukentėjus, aš vis vien būčiau nete- 
kęs mielo draugo ir atsidavusio giminaičio. 

— O ne, ne, didysis mano valdove, — atsakė hercogas Karolis, — Or- 
leano hercogui aš nestosiu skersai kelio, kurį jis pasirinko iš meilės, prie- 
žastis, dėl kurios sukryžiuočiau ietį su juo, turėtų būti aiški ir paprasta. 


* Melskis už mus (/0£.). 

Liudvikas anaiptol neįsižeidė dėl šios stačiokiškos užuominos apie 
princesės Joanos negražumą. Priešingai, jis buvo gana patenkintas pa- 
stebėjęs, kad hercogui patiko šiurkštūs sąmojai, kuriais jis manipuliavo 
meistriškai ir kurie, kaip šiais laikais sakoma, leido išvengti sentimenta- 
lios veidmainystės. Todėl jis bematant nukreipė pašnekesį tokia linkme, 
kad nors Karolis ir nesugebėjo dėtis maloniu ir nuolaidžiu draugu mo- 
narchui, kuris tiek blogio jam buvo padaręs ir kurio nuoširdumu šiuo 
momentu taip labai abejojo, tačiau galėjo nesunkiai vaizduoti nuoširdų 
šeimininką prieš sąmojingą svečią. Taigi nuoširdumo stoką tarp jų abiejų 
atstojo geraširdiško bičiuliškumo tonas, kuris hercogui buvo patogus dėl 
jo atviro ir, galima pridurti, stačiokiško būdo, o Liudvikui, nors ir geban- 
čiam bendrauti visokiomis aplinkybėmis, toks tonas labiausiai tiko, nes 
padėjo šiurkščią mintį apvilkti kandžių sąmoju. 

Laimė, visą laiką, kol tęsėsi pokylis, surengtas Peronos rotušėje, abu 
valdovai šnekėjosi tokiu juokaujamu tonu ir dėl to jautėsi lyg ir nėu- 
tralioje žemėje, o Liudvikui tai padėjo apmaldyti Burgundijos hercogo 
aikštingumą, nes tik tada, kaip jam atrodė, pats galėjo jaustis saugus. 

Bet Liudvikas sunerimo, išvydęs hercogo rūmuose ne vieną aukš- 
čiausio rango Prancūzijos didiką, kuriuos per savo griežtumą ar ne- 
teisingumą buvo ištrėmęs ir kurie čia, Burgundijoje, įgavo didelę galią 
ir hercogo pasitikėjimą. Kaip tik todėl, kad bijojo jų pykčio ir keršto, 
Liudvikas pasiprašė (kaip jau minėta) apgyvendinamas Peronos citade- 
lėje, ar pilyje, o ne pačiame mieste*. Hercogas Karolis mielai įvykdė šį 
prašymą, palydėdamas savo žodžius niūria šypsena, kuria, sunku buvo 
pasakyti, linkėdavo gera ar bloga. 


* Čia buvo atvykę trys broliai Savojos hercogai, monsinjoras de Lo, kurį kara- 
lius ilgai laikė kalėjime, seras Ponsė de Rivjeras ir senjoras de Jurfė, kuris, beje, kaip 
tam tikros rūšies romanų rašytojas, galėjo gana sėkmingai figūruoti šioje knygoje, 
jeigu Jufuisto likimas nebūtų tam tikru atžvilgiu įspėjęs autoriaus. Visi šie didikai, 
pasipuošę Burgundijos emblema, būtent šventojo Andriejaus kryžiumi, sukėlė 
Liudvikui tokį įtarimą, kad jis labai neatsargiai pareikalavo būti apgyvendintas se- 
nojoje Peronos pilyje ir per tai pasidarė visiškas belaisvis. Žiūrėk „Konino memuarai 
abie 1468 metus“. 

Tačiau kada karalius kuo atsargiausiai, tokiu tonu, kuris, jo manymu, 
turėjo užliūliuoti visus įtarimus, paklausė, ar jo škotų gvardijos šauliai 
negalėtų saugoti Peronos pilies, kol jis joje gyvens, o ne miesto vartus, 
kaip hercogas pasiūlė, Karolis jam atsakė įprastiniu griežtu šiurkščiu bal- 
su, kuris skambėjo dar grėsmingiau dėl to, kad kalbėdamas jis arba pa- 
riesdavo ūsus, arba trukteldavo iš makščių ir vėl atgal įstumdavo kardą 
ar durklą*. 

— O šventasis Martynai, kur tai girdėta! Jūs esate savo vasalo mies- 
te — taip žmonės vadina mane iš pagarbos jums, — o mano pilis ir mies- 
tas priklauso jums. Ir mano žmonės priklauso jums! Todėl koks skirtu- 
mas, ar mano riteriai, ar jūsiškiai škotai šauliai saugos išorinius vartus ir 
pilies prieigas? Ne, prisiekiu šventuoju Jurgiu, Peronos pilis vadinama 
Neprieinamąja Mergele, ir ji nepraras šio vardo dėl mano neapdairumo. 
Mergeles reikia rūpestingai saugoti, didingasis valdove, jeigu norime, 
kad jos neprarastų šlovės. 

— Žinoma, brolau, aš visiškai sutinku su jumis, — tarė karalius. — Juk 
šio mažo šauniojo miesto garbė man rūpi labiau negu jums, nes Perona, 
kaip gerai žinote, yra iš tų miestų Somos pakrantėje, kurie, kadaise mūsų 
atiduoti jūsiškiam tėvui, amžiną jam atilsį, kaip užstatas už paskolintus 
pinigus, dabar gali būti išpirkti. Ir pasakysiu atvirai, atvykdamas čia kaip 
sąžiningas skolininkas, pasiryžęs atlyginti visokias skolas, aš atsivedžiau 
keletą nešulinių mulų, apkrautų išpirkos sidabru, kurio pakaks trejus 
metus išlaikyti net tokius karališkus rūmus kaip jūsų, mielas brolau. 

— Aš nė skatiko nepaimsiu, — atkirto hercogas, pariesdamas ūsus. — 
Išpirkimo terminas jau seniai praėjo, jūsų didenybe. Be to, niekas 
rimtai nė nemanė jums leisti pasinaudoti šia teise. Šie atiduoti miestai 
buvo vienintelė Prancūzijos kompensacija mano tėvui!'““, kada laimin- 
gą jūsų šeimai valandą jis sutiko užmiršti mano senelio nužudymą ir 
išmainyti sąjungą su Anglija į draugystę su jūsų tėvu. O šventasis Jurgi, 
jeigu jis taip nebūtų pasielgęs, tai jūsų didenybė vargu ar būtų išlaikiusi 


* Šis gestas, išryškinantis nuožmų charakterį, nuo senų laikų teatrų pastaty- 
muose yra išskirtinis V. Šekspyro Ričardo III bruožas. 

ne tik miestus prie Somos, bet ir už Luaros. O ne! Nė vieno tų miestų 
akmens aš neatiduosiu, nors man būtų siūloma tiek aukso, kiek jie 
patys sveria. Dėkoju Dievui ir savo protėvių išminčiai ir narsai, kad 
Burgundijai, nors ji tik hercogystė, užtenka savų pajamų rūmams išlai- 
kyti, net kai į svečius atvyksta karalius, ir man nėra reikalo pardavinėti 
savo tėvoniją. 

— Gerai, brolau, — atsiliepė karalius taip pat taikiai ir ramiai, nė kiek 
nesutrikęs dėl per garsaus hercogo tono ir smarkių mostų. — Aš matau, 
jog jūs esate toks ištikimas Prancūzijos bičiulis, kad nenorite atiduoti 
net to, kas jai priklauso. Bet kai imsime šiuos reikalus tvarkyti Taryboje, 
mums reikės tarpininko. Ką pasakysite, pavyzdžiui, apie Sen Polį? 

— Nei Sen Polis, nei Sen Pjeras'“, nei joks kitas šventasis iš viso 
kalendoriaus, — tarė Burgundijos hercogas, — savo pamokslais neįtikins 
manęs atsižadėti Peronos. 

— O ne, jūs manęs nesupratote, — karalius nusišypsojo. — Aš turėjau 
galvoje Liudviką Liuksemburgietį, ištikimąjį mūsų konetablį, grafą Sen 
Polį. Prisiekiu šventąja Embreno Marija, mums pasitarime trūksta tik jo 
galvos, protingiausios galvos visoje Prancūzijoje, kuri geriausiai galėtų 
sugrąžinti taiką tarp mūsų. 

— Prisiekiu šventuoju Burgundijos Jurgiu, — sušuko hercogas, — aš 
stebiuosi, girdėdamas jūsų didenybę šitaip kalbant apie neištikimą žmo- 
gų, ir Prancūzijos, ir Burgundijos išdaviką, žmogų, kuris visą laiką sten- 
gėsi įpūsti dažnų mūsų nesutarimų liepsną ir tai darė, kad vėliau galėtų 
veikti kaip tarpininkas. Prisiekiu ordinu, kurį nešioju, kad pelkės nebeil- 
gai teiks šiam žmogui prieglobstį. 

— Nesikarščiuokite, brolau, — tarė karalius šypsodamasis ir prislopi- 
nęs balsą pridūrė: — kai aš pasakiau, kad reikėtų konetablio g2/vos ma- 
žoms mūsų nesantarvėms pašalinti, aš visai neturėjau galvoje jo Ažm0, 
kuris gali sau ramiai likti Sen Kventine. 

— Cha cha chal Supratau jūsų užuominą, brolau! - atsakė Karolis tuo 
pačiu šaižiu juoku, kurį jam sukeldavo ir kiti šiurkštūs karaliaus pokštai, 
o paskui, kaukštelėjęs kulnu, pridūrė: — Sutinku, kad šiuo požiūriu kone- 
tablio galva galėtų būti naudinga mums Peronoje. 

Visi šie pašnekesiai, kuriuose tarp pokštų ir anekdotų karalius už- 
simindavo apie rimtus dalykus, nėjo vienas po kito ištisai, bet buvo su- 
maniai užmegzti per pokylį rotušėje, o vėliau per kitą susitikimą paties 
hercogo menėse, — žodžiu, kada proga atrodė patogi ir tinkama opiems 
klausimams. 

Ir tikrai, kad ir kaip neapgalvotai Liudvikas leidosi į žygį, kurio baig- 
tis dėl karšto hercogo temperamento ir įsikerojusio abipusio priešišku- 
mo buvo abejotina ir pavojinga, reikia pripažinti, kad joks vairininkas 
nežinomuose vandenyse nesielgė tvirčiau ir apdairiau už jį. Jis ypatingai 
taikliai ir tiksliai zondavo savo priešo mąstysenos ir būdo gilumas bei 
seklumas ir neparodydavo nei baimės, nei abejonės, kai po visų tyrinė- 
jimų aptikdavo kur kas daugiau paslėptų uolų ir pavojingų rifų, negu 
saugių vietų inkarui išmesti. 

Pagaliau baigėsi diena, kuri buvo taip pat sunki Liudvikui, nes pa- 
dėtis reikalavo 1š jo nuolatinio budrumo, atsargumo ir atidumo, kaip 
varginanti hercogui, nes jam reikėjo tramdyti savo siautulį, o šitaip jis 
nebuvo pratęs. 

Vos tik Karolis pasitraukė į savo menę, pagal etiketo taisykles atsi- 
sveikinęs nakčiai su karaliumi, iškart prasiveržė jo aistros, kurias jis taip 
ilgai tramdė, ir daug patyčių bei prakeiksmų, kaip pasakė jo juokdarys 
Glorjė, „krito tą nakų ant galvų, kurioms jie niekada neturėjo būti skir- 
ti“. Mat ant dvariškių buvo išlieti visi susikaupę keiksmai, kurių, paisy- 
damas etiketo, hercogas negalėjo nukreipti į garbingąjį savo svečią net 
jam nesant, o jų sulaikyti jau nebeįstengė. Tik juokdario pokštai šiek 
tiek apmaldė hercogo apmaudą. Karolis garsiai nusikvatojo, sviedė jam 
auksinį pinigą, leidosi ramiai nurengiamas, išmaukė didelę taurę vyno su 
prieskoniais, atsigulė ir kietai užmigo. 

Vakarinis ceremoningas karaliaus Liudviko pasirengimas guoliui ver- 
tas kur kas daugiau dėmesio negu Karolio, nes nevaldomai išsiliejęs tūž- 
mas ir pyktis veikiau priklauso gyvuliškai, o ne dvasinei mūsų prigimčiai ir 
maža mus tedomina, palyginti su tylia galingo ir veržlaus proto veikla. 

Liudviką palydėjo į būstą, jo paties pasirinktą Peronos pilyje, arba 
citadelėje, Burgundijos hercogo šambelionai ir kamerherai, o prie įėjimo 
ji sutiko stipri šaulių ir riterių sargyba. 

Nulipęs nuo žirgo ir žengdamas per pakeliamąjį tiltą virš nepaprastai 
plataus ir gilaus griovio, jis pažvelgė į sargybinius ir tarė de Kominui, 
kuris lydėjo jį drauge su Burgundijos didikais: 

— Ir jie dėvi šventojo Andriejaus kryžius, bet ne tokius kaip škotų 
gvardijos šauliai. 

— Jūs įsitikinsite, kad jie taip pat pasiryžę mirti, gindami jus, kara- 
liau, — tarė burgundas, jautria savo ausim išgirdęs karaliaus žodžiuose 
nerimą, kurį Liudvikas, be abejo, būtų paslėpęs, jei jam būtų pavykę. — 
Jie nešioja šventojo Andriejaus kryžių, prikabintą grandinėle prie Aukso 
Vilnos ordino, kuris yra mano valdovo, Burgundijos hercogo, ordinas. 

— Manote, to nežinau? — atkirto Liudvikas, paliesdamas grandinėlę, 
kurią turėjo prisisegęs kaip svečias, įsiteikdamas savo šeimininkui. — Ji 
simbolizuoja brangų brolystės saitą tarp jūsų mylimo hercogo ir manęs. 
Mes esame broliai kaip riteriai, ir dar pagal dvasinę giminystę. Mus sieja 
kraujo ryšiai, ir mes esame tikri bičiuliai ir geri kaimynai, susaistyti kilniau- 
sių troškimų. Ne! Tik iki šio žemutinio kiemo! Toliau nebelydėktte, kilnieji 
ponai ir didikai! Ne, ne, nereikia... Jūs ir taip buvote gana maloningi! 

— Mums įsakė hercogas, — tarė d'Emberkuras, — palydėti jus iki jūsų 
būsto. Tikimės, jūsų didenybė leisite įvykdyti mūsų valdovo įsakymą. 

— Tokiu nereikšmingu atveju, — atsiliepė karalius, — tikiuosi, net jūs, 
jo pavaldiniai, leisite sau nepaklausyti jo įsakymo ir įvykdysite mano. Aš 
kažkodėl jaučiuosi ne visai gerai, mano ponai, esu pavargęs. Dideli ma- 
lonumai nuvargina taip, kaip ir didelis skausmas. Tikiuosi, rytoj galėsiu 
pasidžiaugti jūsų kompanija. Ir jūsų taip pat, pone Filipai Kominai. Gir- 
dėjau, esate mūsų dienų istorikas. Mes, kurie geidžiame palikti istorijoje 
savo vardą, turime pagarbiai kalbėti su jumis, nes žmonės sako, kad jūsų 
plunksna būna aštri, kai norite. Labanakt, mano ponai ir didikai, laba- 
nakt jums visiems! 

Burgundijos riteriai pasišalino, didžiai pamaloninti meilingų Liudvi- 
ko manierų ir ceremoningai jiems parodyto dėmesio. Karalius liko su 
keletu savo patikėtinių po vartų arka žemajame Peronos pilies kieme, 
ties pat didžiuliu kampiniu bokštu, pagrindiniu pilies įtvirtinimu, kur 
sykiu buvo ir kalėjimas. Šis aukštas, tamsus, masyvus pastatas ryškėjo 

mėnesienoje, kuri švietė ir Kventinui Dervardui, keliaujančiam iš Šarle- 
rua į Peroną, kaip skaitytojas atsimena, viską nužėrusi sidabru. 

Didysis bokštas savo forma beveik panėšėjo į Londono citadelės 
Baltąjį bokštą!“*, bet jo architektūra buvo senoviškesnė, — kai kas tvirti- 
no jį buvus pastatytą dar Karolio Didžiojo dienomis. Sienos buvo baisiai 
storos, langai mažyčiai, išpinti geležinėmis grotomis, ir šis gremėzdiškas 
statinys metė niūrų ir kraupų šešėlį per visą kiemą. 

— Nejau man paskirta čia gyventi? — tarė karalius, ir jį nukrėtė šiur- 
pas, lyg nujaučiant kažką grėsminga. 

— O ne, - atsiliepė žilaplaukis senešalas, kuris jį lydėjo nusiėmęs ke- 
puraitę. — Sergėk, Dieve! Jūsų didenybei apartamentai paruošti štai čia 
pat, šiuose žemesniuose pastatuose, kuriuose karalius Jonas miegojo dvi 
naktis prieš Puatjė mūšį. 

— Hm)! Ir vėl nieko gero nelemiantis ženklas! — sumurmėjo kara- 
lius. — Bet kas čia per bokštas, drauguži, jei tu pasakei, sergėk, Dieve, 
mane ten teks gyventi? 

— Matote, maloningasis valdove, — atsiliepė senešalas, — nieko blogo 
apie tą bokštą aš nežinau... tik sargybiniai sako, kad naktimis ten matyti 
blykčiojant šviesos ir girdėti keisti garsai. Gali būti, kad tai tiesa, nes 
kadaise bokšte buvo valstybės kalėjimas, ir sklinda visokie pasakojimai 
apie ten įvykusius atsitikimus. 

Daugiau Liudvikas neklausinėjo, nes joks kitas žmogus labiau ne- 
gerbė kalėjimo paslapčių už jį. Ties durimis į jam skirtus apartamentus, 
kurie, nors ir vėliau statyti negu bokštas, vis vien buvo senoviški ir niū- 
rūs, stovėjo keletas škotų gvardijos sargybinių; juos hercogas, nors ir at- 
sisakęs įvykdyti Liudviko prašymą, čia pastatė, kad jie galėtų būti arčiau 
savo valdovo. Su jais buvo ir ištikimasis lordas Krofordas. 

— Krofordai! Dorasis, išikimasis mano Krofordai, — sušuko kara- 
lius, — kur tu buvai šiandien? Ar Burgundijos didikai tokie nesvetingį, 
kad nepasirūpino vienu narsiausių ir kilmingiausių bajorų, kokie kada 
lankėsi jų dvare? Juk aš tavęs nemačiau prie vaišių skobnių? 

— Pats atsisakiau, valdove, — atsakė Krofordas. — Aš jau nebe tas. Pra- 
ėjo tos dienos, kada būčiau galėjęs palenktyniauti puotoje su smarkiau- 

siais Burgundijos išgėrovais, ir dar maukdamas jų pačių sunkelę. Dabar, 
išmetus kokias keturias pintas, jau sukasi galva. Be to, mano pareigos 
jūsų didenybei reikalavo, jog aš parodyčiau pavyzdį savo vaikinams. 

— Tu visada atsargus, — tarė karalius, — bet šiandien, kai turi tiek ne- 
daug žmonių, pareigos ne tokios svarbios. Ir švenčių metas nereikalauja 
tokio pasiaukojimo kaip pavojaus dienomis. 

— Kadangi turiu mažiau žmonių, — atsakė Krofordas, — tai privalau 
juos laikyti geriau pasirengusius, valdove. O ar ši viešnagė baigsis švente, 
ar kautynėmis, tai Viešpats Dievas ir jūsų didenybė žinote geriau negu 
senasis Džonas Krofordas. 

— Ar jūs nujaučiate kokį pavojų? — skubiai pašnibždomis paklausė 
karalius. 

— Nenujaučiu, — atsakė Krofordas, — bet norėčiau, nes, kaip saky- 


davo grafas Tainmenas!“ 


„ nujausti pavojai visada gali tapti išvengtais 
pavojais. Kokį slaptažodį jūsų didenybė malonėsite duoti nakčiai? 

— Tegu bus „Burgundija“. Tuo pagerbsime mūsų šeimininką ir jūsų 
mėgstamą gėrimą, Krofordai. 

— Aš nieko nesakau nei prieš hercogą, nei prieš tuo vardu vadinamą 
gėrimą, — atitarė Krofordas, — tegu tik visada jie esti savo vietoje. Laba- 
nakt, jūsų didenybe! 

— Labanakt, ištikimasis škote, — atsakė karalius ir nuėjo į savo apar- 
tamentus. 

Prie jo miegamojo durų stovėjo Liudovikas Leslis. 

— Palydėk mane į vidų, — tarė karalius praeidamas, ir sargybinis, lyg 
mašinos dalis, meistro rankos paleista suktis, paklusniai nužengė iš pas- 
kos į miegamąjį ir sustojo tylus, sustingęs, laukdamas karaliaus įsakymo. 

— Ar tu ką nors girdėjai apie tą klajojantį paladiną, savo sūnėną? — pa- 
siteiravo karalius. — Mat mes nieko apie jį nežinome nuo to laiko, kada, 
kaip jaunas riteris, patraukęs nuotykių ieškoti, parsiuntė namo porą be- 
laisvių — pirmuosius savo riteriškumo trofėjus. 

— Milorde, šį tą girdėjau, — atsakė Randuotasis, — bet, manau, jūsų 
didenybė patikėsite, kad jei jis pasielgė neteisingai, tatai atsitiko anaiptol! 
ne man pamokius ar davus pavyzdį. Juk aš niekada nebuvau toks drąsus, 

kad išmesčiau iš balno kurį nors šviesiausią jūsų didenybės giminaitį, nes 
puikiai žinau savo vietą ir... 

— Apie tai nė žodžio, — nutraukė jį karalius. - Tavo sūnėnas atliko 
savo pareigą. 

— Šito tai aš tikrai ji mokiau, — toliau šnekėjo Randuotasis. - ,„Kven- 
tinai, — sakiau jam, — kad ir kas atsitiktų, neužmiršk, jog priklausai škotų 
šaulių gvardijai ir žūtbūt įvykdyk savo pareigą“. 

— Neabejoju, kad jis turėjo puikų mokytoją, — tarė Liudvikas. — Bet 
man svarbu, kad atsakytum į aną mano klausimą. Ar girdėjai ką nors apie 
savo sūnėną pastaruoju laiku? Pasitraukite atokiau, mano ponai, — pridū- 
rė jis, kreipdamasis į savo didikus, — nes tai girdėtina tik mano ausims. 

— Girdėjau ir galiu pasakyti jūsų didenybei, — atsakė Randuotasis. — 
Kaip tik šį vakarą sutikau grumą Šarlo, kurį sūnėnas pasiuntė iš Lježo ar 
iš kažkurios vyskupo pilies, esančios netoliese, kur jis saugiai apgyven- 
dino damas de Krua. 

— Tebūnie pašlovinta Dievo Motina! — sušuko karalius. — Bet ar tai 
tiesa? Ar esi tikras dėl šių gerų naujienų? 

— Esu, — patvirtino Randuotasis, — tas vyrukas, rodos, turi laiškų jūsų 
didenybei nuo grafaičių de Krua. 

— Greičiau man juos atnešk, — įsakė karalius. — Atiduok savo arkebu- 
zą kuriam šių vyrų... kad ir Olivjė... bet kam... Šlovė Marijai Embrenietei! 
Pasižadu aukštą jos altorių papuošti sidabrinėmis grotelėmis. 

Liudvikas, apimtas dėkingumo ir dievobaimingumo, nusiėmė kaip 
paprastai skrybėlę, išsirinko iš figūrėlių, kuriomis ji buvo apkaišyta, savo 
mylimiausią Mariją, pastatė ją ant stalo ir atsiklaupęs pamaldžiai pakar- 
tojo ką tik duotą įžadą. 

Netrukus pasirodė laiškais nešinas grumas, su pirma žinia Dervar- 
do pasiųstas iš Šonvaldo pilies. Karaliui adresuoti laiškai buvo damų de 
Krua, jos trumpai ir labai šaltais žodžiais dėkojo už vaišingumą jo dvare 
ir truputėlį šilčiau už tai, kad leido joms išvykti iš savo valdų ir davė ap- 
saugą. Perskaitęs Liudvikas ne supyko ant jų, o tik skaniai pasijuokė. 

Paskui jis, aiškiai susidomėjęs, paklausė Šarlo, ar jie nepatyrė kokių 
nuotykių ir ar niekas jų neužpuolė kelionėje. Šarlo, kvailas vaikinas, kaip 

tik dėl to ir pasirinktas, labai sujauktai papasakojo apie susidūrimą, ku- 
riame jo bendras gaskonas buvo nukautas, tačiau daugiau jokių įvykių 
nežinojo. Liudvikas ir vėl smulkiai, išsamiai išsiteiravo, kuriuo keliu jų 
kavalkada pasiekė Lježą, ir, atrodė, ypač sukluso, kai buvo pasakyta, kad 
jie, artėdami prie Namiūro, laikėsi tiesesnio kelio į Lježą ir jojo deši- 
niuoju Maso krantu, o ne kairiuoju, kaip buvo nurodyta pradžioje. Tada 
karalius įsakė tam vyrukui duoti kokią nors dovanėlę ir atleido jį, savo 
smalsumą užslėpęs paaiškinimu, kad jis nerimavęs dėl damų de Krua. 

Tačiau naujienos, nors ir bylojančios, jog jo puoselėtas planas su- 
žlugo, atrodė, suteikė karaliui daugiau pasitenkinimo, negu kad būtų su- 
teikusios puikiausiai pasisekus. Jis atsiduso kaip žmogus, kuriam nuo 
pečių nusirito sunki našta, dievobaimingai sumurmėjo padėkos maldelę, 
pakėlė akis aukštyn ir ėmė kurti naujas, patikimesnes machinacijas savo 
siekiams įgyvendinti. 

Dėl to Liudvikas įsakė pakviesti astrologą Martivalį Galeotį. Šis pa- 
sirodė kaip paprastai itin orus, tačiau jo veide šmėkščiojo nerimo šešėlis, 
tarytum būtų abejojęs, ar karalius iš tikrųjų jį maloniai priims. Šisyk val- 
dovas jį sutiko palankiai, net daug širdingiau negu per kitus susitikimus. 
Liudvikas vadino jį savo bičiuliu, išmintinguoju tėvu, veidrodžiu, kuria- 
me karaliai gali įžvelgti tolimą ateitį, 1 galų gale užmovė jam ant piršto 
gana didelės vertės žiedą. 

Nors Galeotis ir nežinojo aplinkybių, dėl kurių karalius rodė jam 
tokią didžią pagarbą, tačiau pernelyg gerai išmanė savo amatą, kad būtų 
išsidavęs nežinąs. Rimtai ir kukliai jis priėmė Liudviko pagyrimus, pri- 
skirdamas juos kilniajam mokslui, kuriam atstovavo, mokslui, kuris ne- 
palyginamai daugiau vertas nuostabos dėl to, kad daro stebuklus, pasirin- 
kęs įrankiu tokį silpną žmogų, koks jis esąs. Pagaliau juodu atsisveikino 
kaip niekad patenkinti vienas kitu. 

Išėjus astrologui Liudvikas susmuko į krėslą ir visai išsekęs atleido 
kitus tarnus, pasilikdamas tik vieną Olivjė; šis, slaidžiodamas aplinkui ty- 
liais žingsniais ir paslaugiai įsiteikdamas, padėjo jam susiruošti poilsiui. 

Nurengiamas karalius buvo toks neįprastai tylus ir prislėgtas, kad 
tarną apstulbino šitoks pasikeitęs jo elgesys. 

Net blogiausių žmonių širdyse dažnai rusena geras jausmas: taip 
banditai kartais esti ištikimi savo vadui, globojamas ir proteguojamas 
favoritas pajunta kibirkštėlę dėkingumo monarchui, per kurio malonę 
pasiekė savo didybę. Olivjė Velnias, arba Nelabasis (ar kuriuo kitu vardu 
jis buvo pramintas dėl savo blogų polinkių), vis dėlto dar nebuvo tikras 
velnias ir jautė truputėlį užuojautos savo valdovui tokiu momentu, kai 
šiojo likimas, atrodė, kabėjo ant plauko ir kai jam reikėjo visų jo jėgų. 

Kurį laiką Olivjė tylomis kaip paprastai patarnavo savo ponui, padė- 
damas atlikti vakarinį tualetą, o paskui susigundė prašnekti, pasinaudo- 
damas laisve, kurią monarcho familiarumas suteikdavo jam šitokiomis 
aplinkybėmis. 

— Dievaži, valdove, atrodote taip, lyg būtumėt pralaimėjęs mūšį. Bet 
aš kiaurą dieną praleidau arti jūsų didenybės ir dar niekada nemačiau, 
kad kada būtumėt taip narsiai grūmęsis kovos lauke. 

— Kovos lauke? — kandžiai paklausė karalius, pakėlęs akis. — Pasgwes- 
diew, mano drauge Olivjė! Verčiau sakyk — arenoje kovojęs su bulium. 
Juk tokio aklo, užsispyrusio, nesutramdomo ir neprieinamo gyvulio kaip 
mūsų hercogas Karolis nėra buvę, nebent tik Mursijos buliai, tyčia išdre- 
suoti koridoms. Na, bet tiek to! Aš išvengiau jo ragų. Ir, Olivjė, pasidžiauk 
kartu su manim, kad nė vienas mano planas Flandrijoje neišdegė — nei 
dėl keliaujančių princesių de Krua, nei dėl Lježo... Ar supranti mane? 

— Dievaži, nesuprantu, valdove, — atsakė Olivjė. — Aš negaliu svei- 
kinti jūsų didenybės su tiek puoselėto plano sužlugimu, jeigu nepasaky- 
site, kodėl pasikeitė jūsų norai ir ketinimai. 

— O ne, niekas nepasikeitė, — paneigė karalius. — Bet, Dasgwes-dieu, 
mano drauguži, šiandien aš sužinojau apie hercogą Karolį daugiau, negu 
lig šiol žinojau. Kada jis dar buvo Šaralua grafas ir aš, kaip ištremtas iš 
Prancūzijos dofinas, gyvenau pas jo tėvą, senąjį hercogą Filipą, mes iš- 
gerdavome, medžiodavome ir ūžaudavome drauge ir daug drąsių nuoty- 
kių patyrėme. Tuo metu aš aiškiai buvau pranašesnis už jį - kaip stiprios 
dvasios žmogus savaime pranoksta silpnesnį. Bet nuo to laiko jis pasi- 
keitė — tapo užsispyręs, beatodairiškas, pasipūtęs ir valdingas fanatikas, 
kuris aiškiai puola į kraštutinumus manydamas, kad grobis jau jo ranko- 

se. Aš buvau priverstas apsukriai atsitraukti nuo kiekvieno opaus dalyko 
tarsi nuo raudonai įkaitusios geležies. Teužsiminiau, kad tos klaidžio- 
jančios grafaitės de Krua pakeliui į Lježą (mat atvirai prisipažinau, jog 
esu įsitikinęs, kad jos ten link pasuko) galinčios patekti į rankas kokiam 
žiauriam galvažudžiui, ir, pasgues-džen, galėjai pamanyti, kad aš prašnekau 
apie kokią šventvagystę! Neverta nė minėti, ką jis man prikalbėjo. Galiu 
užtikrinti, kad virš mano galvos būtų pakibęs kardas, jeigu tą akimirką 
būtų atėjusi žinia, jog tavo nuostabusis planas atnešė tavo draugužiui 
Viljamui Barzdočiui sėkmę ir jis praturtėjo per vedybas. 

— Jis ne 2470 draugužis, jei jūsų malonybė teiksitės sutikti, — pataisė 
Olivjė. - Nei mano draugužis, nei mano planas. 

— Tikrai, Olivjė, — sutiko karalius. - Tu planavai ne apvesdinti šį jau- 
nikį, o nuo jo vilną nukirpti. Nagi, tu grafaitei linkėjai ne geresnio vyro, 
kada užuolankom drįsai pasiūlyti pats save. Bet žinai, Olivjė, laimingas 
tas, kas jos negavo, nes „pakarsiu, perplėšiu pusiau, sukaposiu“ buvo 
patys švelniausi žodžiai, skirti mano brolužio tam, kuris vestų jaunąją 
grafaitę, jo vasalę, negavęs maloningo hercogiško jo leidimo. 

— Nė kiek ne mažiau jis, be abejo, nerimauja ir dėl menkiausių nera- 
mumų gerajame Lježo mieste? — paklausė karaliaus favoritas. 

— Gal net labiau, — atsakė karalius, — kaip pats gali nesunkiai suvokti. 
Bet nuo tada, kai aš nusprendžiau vykti čionai, mano siųstiniai lankė- 
se Lježe, stengdamiesi laikinai užgniaužti kiekvieną neramumą. O patys 
uoliausi ir bruzdžiausi bičiuliai Rusleras ir Pavijonas gavo nurodymus 
lindėti kaip pelės po šluota, iki baigsis ši džiaugsminga mano viešnagė 
pas giminaitį. 

— Kiek suprantu iš jūsų didenybės žodžių, — sausai tarė Olivjė, — ge- 
riausia, ko galima tikėtis iš šio susitikimo, yra tai, kad nepablogėtų jūsų 
padėtis? Visai kaip toje pasakėčioje, kur gervė įkišo galvą lapei į nasrus, 
o paskui dėkojo likimui, kad ta jos nenukando. Bet jūsų didenybė ką 
tik dabar, rodos, buvote didžiai dėkingas išmintingajam filosofui, kuris 
paskatino jus pradėti šį daug žadanų lošimą. 

— Jokiu lošimu nereikia nusivilti, iki jis dar nepralaimėtas, — atkirto 
karalius. — Ir aš neturiu pagrindo manyti, kad man nepasiseks. Prie- 

šingai, jeigu dabar niekas nesuerzins šio kerštingo patrakėlio, aš nea- 
bejoju savo pergale. Ir, žinoma, turiu dėkoti pranašystės mokslui, kad 
jis padėjo išrinkti damų de Krua palydovu jaunuolį, kurio horoskopas 
taip sutapo su manuoju; tas vaikinas išgelbėjo mane nuo pavojaus, 
nepaklausydamas duotų įsakymų ir pasirinkdamas kelią, kur buvo iš- 
vengta de la Marko pasalos. 

— Jūsų didenybė, - tarė Olivjė, — rastumėt daug pavaldinių, kurie taip 
jums tarnautų, nes kiekvienam mieliau vykdyti savo norus, negu klausyti 
jūsų nurodymų. 

— O ne, Olivjė, — nekantriai atsiliepė karalius. — Pagonių poetas 
sako — Vo/a diis exaudita malignis'“? — tai yra apie mūsų norus, kuriuos 
šventieji išpildo mums, pykdami ant mūsų. Šitaip būtų buvę ir man, jei 
Viljamui de la Markui būtų pavykę damas pagrobti, kol aš esu Burgun- 
dijos hercogo rankose. Per magijos meną aš tai numačiau, o Galeotis tik 
patvirtino. Tai yra aš numačiau net tai, kad de la Marko žygis sužlugs, bet 
kad ano škoto šaulio kelionė man baigsis laimingai... Taip ir buvo, nors 
ir truputį kitaip, negu tikėjausi. Mat žvaigždės, nors ir išpranašauja rezul- 
tatus, tačiau nutyli, kaip juos pasiekti, o jie dažnai būna visiškai priešingi, 
negu mes tikėjomės arba norėjome. Bet kodėl aš kalbu apie tas didžią- 
sias paslaptis su tavim, Olivjė, kuris esi blogesnis net už patį velnią, savo 
bendrapavardį, nes jis tiki ir dreba, o tu netiki nei Dievo, nei magijos 
mokslu ir toks liksi, iki išsipildys tavo lemtis, kuri, kaip tavo horoskopas 
ir izionomija drauge man tvirtina, atves tave į kartuves! 

— O jeigu iš tikrųjų taip įvyktų, — atsiliepė Olivjė Liūdnu balsu, — tai 
tik todėl, kad aš buvau pernelyg atsidavęs tarnas ir niekad nedelsiau vyk- 
dyti didžiojo savo valdovo įsakymų. 

Karalius nusikvatojo įprastu sardonišku juoku. 

— Šauniai pataikei man savo ietim, Olivjė, ir, prisiekiu Švenčiausiąja 
Mergele, teisingai pasielgei, nes aš pats mečiau iššūkį. Bet, meldžiamasis, 
pasakyk rimtai, ar tu įžvelgi šių žmonių elgesy ką nors, kas duotų pagrin- 
do įtarti, jog mums gresia pavojus? 

— Mano valdove, — atsakė Olivjė, — jūsų didenybė ir tas mokytas 
filosofas ieškote pranašystės ženklų dangaus žvaigždėse ir planetose. Aš 

esu žemės kirminas ir dirbu savo darbą. Bet manau, čia jūsų didenybei 
neparodomas tas rimtas ir atidus dėmesys, su kuriuo žmonės priima 
mielą aukštesnio rango svečią. Hercogas šįvakar pareiškė nuvargęs ir pa- 
lydėjo jūsų didenybę tik iki gatvės, palikdamas dvariškiams jus nuvesti į 
skirtą būstą. Kambariai čia skubotai ir nerūpestingai paruošti, gobelenai 
pakabinti kreivai, o vienoje paloje, kaip galite pastebėti, žmonės stovi 
aukštyn kojomis, medžiai auga šaknimis į viršų. 

— Niekai! Grynas atsitiktinumas per skubėjimą, — tarė karalius. — 
Kada tu matei, kad kreipčiau dėmesį į tokias smulkmenas? 

— Į jas reikia atkreipti dėmesį ne dėl jų pačių, — kalbėjo toliau Oliv- 
jė, — O todėl, kad tai parodo, kiek jus gerbia šeimininkas ir jo dvariškiai. 
Patikėkite manim, jeigu jis būtų davęs suprasti, jog jūsų malonybė turite 
būti priimtas su skrupulingiausiu atidumu, jo žmonės per kelias minutes 
būtų atlikę kelių dienų darbą. O kada, pasakykite, — paklausė jis, rody- 
damas į praustuvę ir ąsotį, — jūsų didenybės tualeto rakandai buvo iš 
kitokios medžiagos nei sidabro? 

— Na, ši paskutinė pastaba, Olivjė, pernelyg susijusi su tavo profesija, 
kad kas nors galėtų užginčyti, — tarė karalius, pfisiversdamas nusišypso- 
ti. — Vis dėlto tiesa, kad kai aš buvau ištremtas dofinas, mane aptarnavo 
su aukso indais, įsakius tam pačiam Karoliui, kuris sidabrą manė esant 
per prastą Prancūzijos sosto paveldėtojui, o dabar, matyt, nusprendė, jog 


auksas per brangus Prancūzijos karaliui. Na, Olivjė, eisime gulti. Buvo | 


nuspręsta leistis į šį žygį, ir štai jis pradėtas. Dabar nieko daugiau nelie- 
ka — tik vyriškai jį tęsti. Aš žinau, kad mano giminaitis hercogas, kaip ir 
kiekvienas laukinis bulius, užsimerkia įsibėgėdamas prieš puolimą. Te- 
reikia nutaikyti akimirką, kaip daro toreadorai, kuriuos mudu matėme 
Burgose, ir per savo aklą smarkumą jis atsidurs mano rankose. 

XXVII SKYRIUS 
Pykčio prasiveržimas 


Su baime klausomės, abstulbę, tykūs, 
Kada nustėrę akys žaibo blidbsnį 
Pro debesį išvysta brasiveržiant. 


Dž. Tomsonas „Vasara“!“' 


i—— skyrius, kaip rodo jo antraštė, buvo skirtas pažvelg- 
ti atgal, kad padėtų skaitytojui iki galo suprasti tą padėtį, kuri 
susidarė tarp Prancūzijos karaliaus ir Burgundijos hercogo, kada Liudvi- 
kas, paskatintas iš dalies savo tikėjimo astrologija, žadančia sėkmę, bet 
daugiausia, be abejo, žinodamas, jog savo proto galia gerokai pralenkia 
Karolį, ryžosi ypatingam niekuo kitu nepaaiškinamam žygiui, atsiduo- 
damas nuožmaus ir įerzinto priešo malonei. Šis pasiryžimas buvo juo 
labiau rizikingas ir absurdiškas, kad tais neramiais laikais pasitaikydavo 
visokiausių atsitikimų, rodančių, kad net iškilmingiausios priesaikos ir 
garantijos neužtikrindavo saugumo tiems, kuriems būdavo duodamos. 
Juk kad ir hercogo senelio nužudymas ant Montero tilto, kai dalyvavo ir 
Liudviko tėvas, per iškilmingai iš anksto sulygtą susitikimą taikos ir am- 
nestijos sutarčiai pasirašyti, buvo kraupus pavyzdys, jei hercogas būtų 
sumanęs juo pasekti! 

Tačiau hercogas, nors šiukštus, nuožmus, karštas ir atkaklus, nebū- 
davo žemas ir klastingas, jei jo neužvaldydavo įniršis; šios ydos paprastai 

būdingos šaltesnėms natūroms. Jis anaiptol nesistengė parodyti karaliui 
širdingumo daugiau, negu svetingumo taisyklės reikalavo, bet, kita ver- 
tus, neketino peržengti šventų jų ribų. 

Kitą dieną po karaliaus atvykimo turėjo būti visų karinių Burgun- 
dijos hercogo dalinių paradas, o jie buvo tokie gausūs ir taip puikiai 
ginkluoti, jog hercogas džiaugėsi proga pademonstruoti juos didžiajam 
konkurentui. Ir tikrai, kai jis oficialiai kaip vasalas pasakė komplimentą 
savo siuzerenui pareikšdamas, kad ši kariuomenė esanti karaliaus, o ne 
jo, vyptelėjusi viršutinė hercogo lūpa ir išdidžiai žėrinčios akys skelbė, 
jog jos supranta, kad ištarti žodžiai tėra tuščias formalumas ir kad ši 
šauni kariauna, esanti tik Burgundijos valdovo žinioje, taip pat pasi- 
rengusi žygiuoti Paryžiaus link, kaip ir bet kuria kita kryptim. Bet di- 
džiausias apmaudas Liudviką apėmė tada, kai šių dalinių eilėse pamatė 
daug Prancūzijos bajorų vėliavų ne tik iš Normandijos ir Bretanės, bet 
ir iš anksčiau jam priklausiusių provincijų, kurios, dėl įvairių priežasčių 
būdamos nepatenkintos, atsimetė ir dabar ėjo išvien su Burgundijos 
hercogu. 

Ištikimas savo charakteriui, Liudvikas dėjosi nepastebįs šių atsimetė- 
lių, tačiau iš tikrųjų mintyse įtemptai svarstė, kaip geriausiai būtų galima 
atplėšti juos nuo Burgundijos vėliavų ir susigrąžinti. Todėl jis nuspren- 
dė, kad Olivjė ir kiti agentai slapta sužinotų, kokios nuotaikos tų didikų, 
kuriuos jis labiausiai vertino. 

Karalius pats atsidėjęs, nors ir labai atsargiai, stengėsi palenkti į savo 
pusę hercogo aukštuosius pareigūnus ir patarėjus naudodamasis įpras- 
tomis priemonėmis — įsiteikiamai ir sumaniai pataikaudamas, dosniai 
dalydamas dovanas, tikėdamasis, jo žodžiais tariant, ne pakirsti jų išti- 
kimybę kilniajam valdovui, bet padėti išlaikyti taiką tarp Prancūzijos ir 
Burgundijos, — o šis tikslas buvo kilnus ir aiškiai žadėjo gerovę abiem 
šalims ir viešpataujantiems jų valdovams. 

Tokio didžio ir išmintingo monarcho dėmesys jau pats savaime 
buvo veiksmingas papirkimas. Dar labiau veikė pažadai ir tiesioginės 
dovanos, kurias to meto papročiai leido Burgundijos dvariškiams imti 


be skrupulų. 

Medžiojant girioje šerną, kai hercogas, visada gyvenąs tik tos aki- 
mirkos įspūdžiais, nesvarbu, ar būdavo rimtas reikalas, ar pramoga, 
įsileido į medžioklės azartą, Liudvikas, visai jo nesivaržydamas, su- 
rado progą slaptai ir nuošaliai pasišnekėti su daugeliu tų, kurie, kaip 
jis girdėjo, turėjo didžiausią įtaką Karoliui. Tarp šių nebuvo praleis- 
ti d'Emberkuras ir Kominas; įsiteikdamas šiems žymiems asmenims, 
Liudvikas sumaniai gyrė pirmojo narsą ir karinius nuopelnus, o antrąjį, 
pavadinęs būsimuoju epochos istoriku, išliaupsino už didžią išmintį ir 
literatūrinį talentą. 

Šitokia proga asmeniškai palenkti, arba, jei skaitytojas sutinka, pa- 
pirkti Karolio pareigūnus, karaliui galbūt buvo svarbiausias apsilankymo 
tikslas, jeigu gudrumu nepavyktų prisigerinti prie paties hercogo. Pran- 
cūzijos ir Burgundijos tarpusavio ryšiai buvo tokie stiprūs, kad daugelis 
didikų, priklausydami vienai šaliai, puoselėjamomis viltimis ar net turi- 
momis valdomis buvo susiję su kita šalim, ir Liudviko palankumas tas 
viltis galėjo daryti realias, o asmeniška jo nemalonė - jas žlugdyti. Taigi 
Liudvikas, gabus šitokioms ir dar visokioms intrigoms, be galo dosnus, 
kai to reikalavo jo planai, ir sugebantis kuo patraukliausiai nuspalvinti 
savo pažadus bei dovanas, mokėjo išdidžiųjų dėmesį atkreipti į jųjų as- 
meninę naudą, o kitus tikrus ar tariamus patriotus įtikinti, jog jo siekia- 
mas tikslas — Prancūzijos ir Burgundijos gerovė. Taip savanaudiški visų 
šių žmonių siekiai, tarytum paslėptas mašinos mechanizmas, veikė nė 
kiek ne blogiau dėl to, kad buvo nematomas. 

Karalius kiekvienam rado reikiamą masalą ir tinkamą būdą jį pakišti. 
Jis įberdavo užmokestį į rankovę tam, kuris buvo pernelyg išdidus iš- 
tiesti ranką, ir tvirtai tikėjo, kad dosnumas, nors jis krito kaip rasa tyliai 
ir nepastebimai, atėjus laikui, sėjėjui tikrai atneš gausų derlių — mažių 
mažiausia palankumą, o gal ir vertingesnes paslaugas. 

Žodžiu, Liudvikas jau seniai per savo agentus skynėsi kelią į Bur- 
gundijos dvarą, stengdamasis ten įgyti tokią įtaką, kokia būtų naudin- 
ga Prancūzijai, ir per kelias valandas, remdamasis, be abejo, anksčiau 
surinktomis žiniomis, laimėjo daugiau, negu jo įgaliotiniai pasiekė per 
ištisus nuolatinių pasitarimų metus. 

Karalius itin pasigedo vieno didiko, kurį ypač geidė palenkti, — bū- 
tent grafo de Krevkero; mat jojo griežtumas, kai jis, kaip pasiuntinys, 
lankėsi Plesi pilyje, toli gražu ne supykino Liudviką, o priešingai — su- 
žadino norą palenkti jį savo pusėn. Liudvikas visai nenudžiugo išgirdęs, 
kad grafas su šimtu tetininkų išžygiavo Brabanto pasienin apginti vys- 
kupo, jeigu prireiktų, nuo Viljamo de la Marko ar nuo nepatenkintų jo 
pavaldinių, bet guodėsi, kad šis pasirodęs kariuomenės būrys ir jo duoti 
nurodymai per ištikimus agentus padės toje šalyje užkirsti kelią bet ko- 
kiems priešlaikiniams neramumams, kuriems prasidėjus, kaip jis numatė, 
dabartinė jo padėtis galėjo tapti itin grėsminga. 

Kai atėjo vidudienis, hercogo dvariškiai sėdo pietauti girioje, kaip 
įprastai per dideles medžiokles su svečiais. Tatai šiuo metu itin malonu 
buvo Karoliui, nes jis geidė sutrumpinti tas iškilmingas oficialias cere- 
monijas, kurių turėjo laikytis, vaišindamas karalių Liudviką rūmuose. O 
Liudvikas, nors gerai pažino žmones, šį kartą apsiriko. Jis tikėjosi, jog 
hercogas bus be galo pamalonintas, kad jo siuzerenas parodė tokį nu- 
sižeminimą ir pasitikėjimą, atvykdamas į Peroną, bet pamiršo, kad her- 
cogystės priklausymas nuo Prancūzijos karūnos buvo tiesiog nepaken- 
čiamai skaudus tokiam galingam, turtingam ir išdidžiam hercogui kaip 
Karolis, aiškiai siekiančiam savo šalį paversti nepriklausoma karalyste. 
Karaliui svečiuojantis Burgundijoj, hercogas turėjo elgtis kaip pavaldus 
vasalas ir atlikti daugybę feodalinio pagarbumo ir paslaugumo apeigų, 
kurias šitokios išdidžios prigimties asmuo laikė žeminančiomis suverenų 
valdovą, kokiu visomis progomis jis stengėsi kiek galėdamas rodytis. 

Per pietus ant žalios vejos, aidint trimitams, triukšmingai šaudant 
gėrimų statinėms ir laisvai besivaišinant, nereikėjo laikytis ceremonijų, 
tačiau vakarienė kaip tik dėl to turėjo būti itin iškilminga. 

Nurodymai dėl to buvo duoti iš anksto, ir, grįžęs į Peroną, kara- 
lius Liudvikas rado patiektas tokias šaunias ir prašmatnias vaišes, kokios 
derėjo galingam jo vasalui, valdančiam beveik visus Nyderlandus, tada 
turtingiausią Europos dalį. Garbingajame gale ilgo stalo, kuris linko nuo 
aukso ir sidabro indų, kupinai prikrautų skanumynų, sėdėjo hercogas, o 
jo dešinėje dar aukštesnė krasė buvo skirta karališkajam svečiui. Už šei- 

mininko iš vienos pusės stovėjo Gelderno hercogo sūnus, patarnaujan- 
tis kaip svarbiausias porcijų dalytojas, iš kitos — le Glorjė, jo juokdarys, 
su kuriuo jis retai tesiskirdavo, nes, kaip daugelis šitokio karšto ir šiurkš- 
taus charakterio žmonių, Karolis beatodairiškai laikėsi to amžiaus ma- 
dos turėti dvare pokštininkų ir juokdarių, ekscentriškose ir absurdiškose 
jų išdaigose rasdamas malonumą, kurio jo konkurentas, kur kas pra- 
nokstantis jį protu ir neprilygstantis nuoširdumu, ieškodavo stebėdamas 
žmogaus prigimties silpnybes aukštesniuose,individuose ir gėrėdamasis 


“168. kaip sako Brantomas!“. Ir 


„drąsuolių baime ir išminčių kvailumu 
jeigu šis autorius teisingai pasakoja, dvaro juokdarys, sykį nugirdęs, kaip 
Liudvikas, dievobaimingumo priepuolio apimtas, pats sau priekaištau- 
ja, kad nunuodijo savo brolį grafą Henriką de Gijeną!““, rytojaus dieną 
per pietus išpasakojo visiems susirinkusiems dvariškiams — tai visai su- 
prantama, kad šis monarchas visam gyvenimui prarado norą smagintis 
juokdarių pokštais. 

Bet šį kartą Liudvikas vis dėlto atkreipė dėmesį į mėgstamą hercogo 
juokdarį ir plojo už jo šmaikštybes. Tai jis darė juo entuziastiškiau, nes 
pastebėjo: nors le Glorjė kvailiojimai kartais atrodydavo ir labai stor- 
žieviški, iš tiesų jis buvo daug įžvalgesnis ir sąmojingesnis negu kiti jo 
amato meistrai. 

Tiesą pasakius, Tilis Vecveileris, pramintas le Glorjė, anaiptol nebu- 
vo paprastas juokdarys. Šis aukštas, išvaizdus vyriškis buvo itin sportiš- 
kas, ir tai vargu ar derinosi su protiniu silpnumu, atseit būdingu jo pro- 
fesijai, — fiziniam miklumui pasiekti juk reikia kantrybės ir atsidėjimo. 
Paprastai jis lydėdavo hercogą į medžioklę ir į mūšius. Prie Montleri, kai 
Karoliui grėsė gana rimtas pavojus, — sužeistą į gerklę, jį galėjo paimti 
nelaisvėn vienas prancūzų riteris, kuris jau buvo nutvėręs jo arklį už 
kamanų, — Tilis Vecveileris taip smarkiai puolė priešininką, jog ištrenkė 
ji iš balno ir išlaisvino savo valdovą. Galimas daiktas, jis pabijojo, kad 
ši paslauga gali būti palaikyta pernelyg rimta jo padėties žmogui ir kad 
tie riteriai bei didikai, kurie juokdariui paliko pasirūpinti hercogu, taps 
jo priešais. Nežinia, kaip ten būtų buvę, bet jis nutarė verčiau būti pa- 
juokiamas, o ne giriamas už šitą žygdarbį, ir ėmė taip perdėtai liaupsinti 

savo didvyriškumą mūšyje, kad daugelis pamanė, jog Karolio išgelbėji- 
mas — toks pat prasimanytas kaip ir visi kiti jo sapaliojimai. Kaip tik dėl 
to jam ir buvo prikergta le Glorjė (Pagyrūno) pravardė, kuria vėliau visą 
laiką jis ir buvo vadinamas. 

Le Glorjė vilkėjo labai puošniai, bet toli gražu ne kaip visi juokda- 
riai, ir būdingi šiam amatui aprangos atributai buvo veikiau simboliš- 
ki, o ne parodantys jo padėtį. Jo galva nebuvo nuskusta, — priešingai, 
vešlūs, ilgi garbanoti plaukai krito iš po kepuraitės ir, susijungdami su 
jeigu ne keistai spindinčios akys, galėjo būti pavadinti gražiais. Raudo- 
no aksomo juostelė ant kepuraitės buvo kiek panaši į gaidžio skiau- 
terę — juokdariui būtiną galvos papuošalą. Jo barškutis, išpjaustytas iš 
juodmedžio, su sidabrine kvailio galva ir asilo ausimis buvo toks mažas 
ir taip juvelyriškai išdrožinėtas, kad atidžiai neįsižiūrėjus galėjo būti 
palaikytas oficialia kokio pareigūno krivūle. Tai ir buvo vienintelės ap- 
rangos detalės, rodančios jo profesiją. Šiaip jo drabužiai prilygo aukš- 
čiausio rango dvariškių apdarams. Ant kepuraitės jam žvilgėjo auksinis 
medalis, ant kaklo — to paties metalo grandinė, o puošnių drabužių 
sukirpimas prašmatnumu nesiskyrė nuo jaunųjų riterių, griežčiausiai 
besilaikančių mados reikalavimų. 

Per vaišes į šį žmogų Karolis, taip pat ir Liudvikas, pamėgdžiodamas 
šeimininką, vis kreipėsi ir abu smagiai juokėsi, matyt, patenkinti le Glor- 
jė atsakymais. 

— Kieno čia vietos liko tuščios? — paklausė Karolis juokdarį. 

— Viena iš jų privalo priklausyti man pagal paveldėjimo teisę, — atsa- 
kė le Glorjė. 

— Kodėl, šelmi? — vėl paklausė Karolis. 

— Nes jos priklauso ponams d'Emberkurui ir de Kominui, kurie taip 
toli paleido savo sakalus, jog pamiršo vakarienę. Na, o tas, kas dairosi 
į peslį padangėje, o ne į fazaną ant stalo, yra giminė kvailiui. Štai kodėl 
man turi atitekti viena krasė kaip kilnojamojo jų turto dalis. 

— Tai senas sąmojis, drauguži Tili, — tarė hercogas. — Bet ar kvailiai 
jie, ar išminčiai... O štai ir patys pasirodė. 

Jam tai pasakius į menę įėjo de Kominas su d'Emberkuru ir, atidavę 
pagarbą abiem valdovams, tylom atsisėdo į jiems paliktas vietas. 

— Kas yra, ponai? — sušuko hercogas, kreipdamasis į juos. — Ar jums 
medžioklė labai sekėsi, ar ničnieko nepešėte, jeigu taip toli nuklydote 
ir taip pasivėlinote. Pone Filipai de Kominai, jūs atrodote toks prislėg- 
tas!.. Gal d'Emberkuras laimėjo prieš jus stambias lažybas? Juk esate 
filosofas ir neprivalote sielvartauti dėl nesėkmių. O šventasis Jurgi! Ir 
d'Emberkuras atrodo toks pat nuliūdęs kaip ir jūs. Kas yra, ponai? Nie- 
ko nesumedžiojote? O gal pražudėte savo sakalus? Gal ragana perėjo 
skersai tako? O gal sutikote girioje Laukinį Medžioklį'''? Dievaži, atro- 
do, jūs atėjote į laidotuves, o ne į puotą. 

Hercogui kalbant visų akys nukrypo į d'Emberkurą ir de Kominą. 
Prislėgti, sutrikę šių vyrų veidai, tokie visiems neįprasti, iškart krito į 
akis, juokas ir linksmybė, įsišėlstanti prie stalo kelis kartus apėjus pui- 
kaus vyno taurėms, palengva ėmė tilti, ir puotaujantieji, nė nenumanyda- 
mi, kodėl šitaip pasikeitė nuotaika, šnibždėjosi tarpusavy, lyg laukdami 
kažkokių svarbių ir baisių naujienų. 

— Ką reiškia šitoji tyla, mano ponai? — sušuko hercogas, pakeldamas 
ir taip jau šaižų savo balsą. — Ko eiti į puotą taip nukabinus nosis ir taip 
niūriai tylėti? Geriau reikėjo likti pelkėse ir medžioti gerves arba verčiau 
slankas bei pelėdas. 

— Maloningas valdove, — tarė de Kominas. — Grįždami šičia iš girios, 
mes sutikome grafą de Krevkerą. 

— Ką! —- sušuko hercogas. — Jis jau grįžo iš Brabanto?.. Tikiuosi, ten 
viskas gerai? 

— Grafas tuojau pats išdėstys jūsų malonybei naujienas, — tarė 
d'Emberkuras. — Mes jas girdėjome tik probėgšmais. 

— Po galais, kurgi grafas? — nekantravo hercogas. 

— Jis persirengs ir tuoj pasirodys jūsų didenybei, — atsakė d'Em- 
berkuras. 

— Persirengs? Po perkūnais! — suriko hercogas. — Kuriems velniams 
persirengti? Jūs turbūt su juo susimokėte mane tyčia erzinti! 

— Teisingiau pasakius, jis nori pranešti tas naujienas per asmeninę 
audienciją. 

— Po perkūnų! — vėl nusikeikė Karolis. — Matote, mano karaliau, kaip 
mūsų patarėjai mums tarnauja. Jeigu tik išgirsta ką nors, kas, jų manymu, 
yra svarbu mums, iš karto pasipučia ir ima didžiuotis kaip asilas su nauju 
balnu... Pasakykite Krevkerui, kad ateitų čionai! Jis atvyko nuo Lježo pa- 
sienio, ir bent mes, - jis pabrėžė šį įvardį, — ten neturime jokių paslapčių, 
kurias bijotume skelbti viešai. 

Visi pastebėjo, kad hercogas buvo per daug išgėręs ir dėl to įgimtas 
jo atkaklumas dar padidėjęs. Nors daugelis norėjo priminti, kad dabar 
netinka klausyti ataskaitų ir tartis svarbiais klausimais, bet visi pernelyg 
gerai pažinojo nirtingą jo būdą, kad būtų drįsę įsiterpti, ir sėdėjo, nera- 
miai laukdami žinių, kurias grafas turėjo paskelbtu. 

Trumpą valandėlę hercogas nenustygdamas žvelgė į duris, o svečiai 
sėdėjo nudelbę akis į stalą, lyg norėdami nuslėpti savo smalsumą ir nuo- 
gąstavimus. Tik vienas Liudvikas, likęs visai ramus, toliau šnekučiavo čia 
su tituluotu porcijų dalytoju, čia su juokdariu. 

Pagaliau Krevkeras pasirodė, ir valdovas jį iš karto apibėrė skubriais 
klausimais: 

— Kokios naujienos iš Lježo ir Brabanto, pone grafe? Žinia, kad jūs 
sugrįžote, nuvijo linksmumą nuo mūsų skobnių. Mes tikimės, kad jūs, 
pats pasirodęs, vėl mus pralinksminsite. 

— Mano siuzerene ir valdove, — atsiliepė grafas tvirtu, bet liūdnu 
balsu, — naujienas, kurias aš atnešiau, labiau tiktų išklausyti Taryboje, o 
ne prie puotos stalo. | 

— Klok jas, žmogau, tegu tai būtų ir Antikristo žinios! — sušuko her- 
cogas. — Bet aš jau numanau — Lježo gyventojai vėl maištauja? 

— Taip, mano pone, — labai rimtai atsakė Krevkeras. 

— Matai, žmogau, — atšovė hercogas, — aš išsyk atspėjau, ką tu taip 
bijojai man pranešti... Tie vėjo pamušalai biurgeriai vėl pakėlė ginklus. 
Ką gi! Pačiu laiku, nes dabar mes galime išgirsti, ką patars mūsų siuze- 
renas, — jis linktelėjo į karalių Liudviką, pažvelgdamas su geliančia, nors 
ir tramdoma neapykanta, — kaip lieps pasielgti su tais maištininkais. Gal 
dar kokių naujienų turi, Krevkerai? Klok jas, o paskui pasiaiškink, kodėl 
nevykai į pagalbą vyskupui. 

— Mano valdove, kitas naujienas man sunku balsu pasakyti, o jums 
bus skaudu jas išklausyti. Nei aš, nei viso pasaulio riterija nebūtų padėju- 
si kilniajam Bažnyčios dignitoriui. Viljamas de la Markas drauge su Lježo 
sukilėliais paėmė Šonvaldo pilį ir nužudė vyskupą jo iškilmių menėje. 

— Nužudė! — pakartojo hercogas sodriu tyliu balsu, tačiau jis buvo 
girdėti visoje menėje nuo vieno galo ligi kito. — Tave suklaidino kokie 
nors gandai, Krevkerai. Tai neįmanoma! 

— Deja, mano valdove, — tarė grafas, - man pasakė tas, kuris tatai 
savo akimis regėjo: Prancūzijos karaliaus škotų gvardijos šaulys, kuris 
buvo menėje, kada Viljamo de la Marko įsakymu padaryta toji žmog- 
žudystė. 

— Ir kuris, be abejo, talkininkavo ir skatino tą pasibaisėtiną šventva- 
gystę! — sušuko hercogas ir pašokęs taip trenkė koja į kėdutę, stovinčią 
priešais jį, kad ta subyrėjo į šipulius. - Užsklęskite menės duris, ponai... 
Užstokite langus... Neleiskite jokiam svetimšaliui pajudėti, jei jis nenori 
būti nudėtas vietoje! Burgundai, išsitraukite kardus! 

Ir pasisukęs į Liudviką jis iš lėto ryžtingai ėmė siekti ranka kardo, o 
karalius, nė kiek neparodydamas, jog jo bijo, ir visai neketindamas gintis, 
tepratarė: 

— Šios žinios, mielas brolau, sudrumstė jums protą. 

— O ne! - siaubingu balsu suklykė hercogas. — Jos tik sužadino teisin- 
gą pyktį, kurį aš per ilgai laikiau užgniaužęs, smulkmeniškai paisydamas 
vietos ir aplinkybių. Na, savo brolio žudike!.. Savo tėvo išdavike!.. Pa- 
valdinių tironel!.. Sąjungininke išdavike!.. Karaliau žodlaužy!.. Niekingas 
žmogau!.. Dabar tu mano galioje, ir aš dėkoju Dievui už tai. 

— Verčiau padėkokite mano kvailybei, — tarė karalius, — nes kai mes 
kaip lygus su lygiu susitikome prie Montleri, man rodos, jūs norėjote 
būti nuo manęs toliau, negu kad dabar esate. 

Hercogas dar tebebuvo nusitvėręs kardo rankenos, bet delsė 1šsi- 
traukti ginklą ir smogti priešui, kuris nė nemanė gintis ir nedavė jokios 
dingsties užpuolimui. 

Tuo metu menėje kilo pašėlęs visuotinis sujudimas. Durys buvo už- 
sklęstos ir hercogo įsakymu saugomos. Tačiau keletas prancūzų didikų, 

nors jų buvo ir nedaug, pašokę iš vietų, stojo ginti savo monarcho. Liud- 
vikas nebuvo prataręs nė žodžio nei Orleano hercogui, nei Diunua nuo 
to laiko, kada juos išvadavo iš Lošo pilies — jeigu išvadavimu galima pa- 
vadinti įtraukimą į karaliaus svitą, kur į juos aiškiai buvo žiūrima veikiau 
su įtarimu negu su pagarba ir godone, bet vis dėlto Diunua balsas pirmas 
prasiveržė pro triukšmą, kai jis garsiai kreipėsi į Burgundijos hercogą: 

— Pone hercoge, jūs užmiršote, jog esate Prancūzijos vasalas, o mes, 
jūsų svečiai — prancūzai. Jeigu pakelsite ranką prieš mūsų monarchą, pa- 
sirenkite sutikti baisiausią žūtbūtinį mūsų pasipriešinimą. Ir patikėkite, 
mes taip liesime burgundų kraują, kaip ką tik liejome jų vyną. Drąsos, 
kilnusis Orleanieti! Ir jūs, Prancūzijos bajorai, susiburkite apie Diunua ir 
sekite jo pavyzdžiu! 

Kaip tik tokią akimirką karalius turi progą įsitikinti, kokiais žmonė- 
mis gali tikrai pasikliauti. Keletas nepriklausomų didikų ir riterių, kurie 
lydėjo Liudviką ir kuriuos jis tik varstė šnairais žvilgsniais, neišsigandę 
kur kas pranašesnių jėgų, grasinančių jiems žūtimi, jeigu reikėtų susi- 
grumti, skubiai susitelkė aplink Diunua ir jo vadovaujami stengėsi prasi- 
gauti iki aukštutinio skobnių galo, kur sėdėjo abu priešai valdovai. 

O tie Liudviko pakalikai ir favoritai, kuriuos jis ištraukė iš jiems dera- 
mų vietų ir nevertai išaukštino, pasirodė esą abejingi bailiai ir, likę ramiai 
sėdėti kaip sėdėję, nė neketino kištis ir rizikuoti savo galvomis, kad ir kas 
ištiks jų geradarį. 

Pirmas iš drąsiųjų buvo garbingasis lordas Krofordas, jis vikriai, 
kaip niekas nesitikėjo iš jo tokiuose metuose, prasiskynė kelią pro bur- 
gundus (tiesą pasakius, didelių pastangų nereikėjo, nes daugelis ar iš pa- 
garbos jam, ar slapta norėdami išgelbėti Liudviką nuo gresiančio pavo- 
jaus patys davė kelią) ir drąsiai atsistojo tarp karaliaus ir hercogo. Tada 
jis atsmaukė ant šalies savo kepuraitę ir iš po jos pasklido surizgusios 
žilų plaukų sruogos. Išblyškę jo skruostai ir raukšlėta kakta raudonai 
užsiplieskė, o senatviškos akys sužėravo ugnimi kaip riterio, pakilusio 
į žūtbūtinę kovą. Jis sustojo, apsiaustą užsimetęs ant peties, pasirengęs 
kiekvienu momentu apsukti aplink kairiąją ranką, o dešiniąja išsitraukti 
iš makščių kardą. 

— Aš koviausi už karaliaus tėvą ir už jo protėvį, — tarė jis, — ir prisie- 
kiu šventuoju Andriejum, kad ir kas nutiktų, neapleisiu jo šioje bėdoje. 

Šiems dalykams aprašyti reikėjo šiek tiek laiko, o tikrovėje tatai įvyko 
žaibo greitumu, nes vos hercogas padarė grėsmingą gestą, Krofordas 
jau spėjo įsiterpti tarp jo ir to, kuriam hercogas ketino atkeršyti. Pran- 
cūzų bajorai taip pat kuo greičiausiai apsupo savo valdovą. Burgundijos 
hercogas vis dar tebebuvo įsitvėręs kardo ir, rodės, tuoj duos ženklą vi- 
siems pulti. Susirėmimas aiškiai būtų pasibaigęs silpnosios pusės žūtimi, 
bet Krevkeras išpuolė į priekį ir sušuko garsiai tarsi trimitas: 

— Jūsų šviesybe, Burgundijos valdove, pagalvokite, ką darote! Čia yra 
Jūsų menė... Jūs esate karaliaus vasalas... Nepraliekite savo svečio kraujo 
prie savo židinio. Nežudykite savo siuzereno, sėdinčio krasėje, kurią pats 
jam pastatėte ir į kurią jis sėdo, būdamas jūsų prieglobstyje. Dėl savo 
namų garbės — nebandykite už vieną kraupią žmogžudystę atkeršyti dar 
klaikesne! 

— Šalin iš kelio, Krevkerai, — suriko hercogas, — ir tegu įvyksta mano 
kerštas! Šalin! Valdovų pykčio privalu bijoti kaip dangaus rūstybės. 

— Tik tada, kai jis, kaip ir dangaus rūstybė, yra teisingas, — ryžtingai 
atsakė Krevkeras. — Aš jus maldauju, valdove: pažabokite savo rūstybę, 
kad ir kaip teisingai esate įžeistas. O jums, mano ponai prancūzai, pa- 
tariu susilaikyti nuo veiksmų, kurie baigtųsi kraujo praliejimu, nes pasi- 
priešinimas čia nieko nepadės. 

— Jis sako tiesą, — tarė Liudvikas, kuris išliko šaltakraujiškas net šią 
siaubingą akimirką ir kuris lengvai numatė, kad jei prasidėtų susirėmimas, 
įsikarščiavus gali atsitikti tai, ko įmanoma išvengti, nesigriebus ginklo. 

— Mano brolau Orleanieti, mielasis Diunua ir jūs, ištikimasis mano 
Krofordai, nepraliekite kraujo ir neieškokite pražūties, pernelyg skubiai 
ėmę veikti. Mūsų brolį hercogą prislėgė žinia, kad nužudytas artimas 
ir mylimas bičiulis, garbingasis Lježo vyskupas — jo šiurpią mirtį mes 
apgailestaujame kartu su juo. Ankstesni ir, mūsų nelaimei, pastarieji 
nesutarimai skatina jį įtarti, kad mes palaikėme šį nusikaltimą, kuriuo 
bjaurisi mūsų širdis. Jeigu Burgundijos hercogas ketina mus nužudyti 
čia, vietoje, — mus, savo karalių ir giminaių, — klaidingai manydamas, 

kad mes prisidėjome prie šio nelaimingo įvykio, mūsų likimas maža pa- 
lengvės, greičiau dar pasunkės, jeigu jūs pasipriešinsite. Todėl pasitrauk, 
Krofordai! Jei tai ir paskutinis mano žodis, aš kalbu kaip karalius savo 
pavaldiniu: ir reikalauju paklusnumo. Pasitrauk ir, jeigu reikės, atiduok 
savo kardą. Aš įsakau tau, ir tavo priesaika įpareigoja paklusti. 

— Teisingai kalbate, mano valdove, - tarė Krofordas, pasitraukdamas 
ir kišdamas į makštis kardą, kurį buvo jau beveik išsitraukęs. — Jūs labai 
išmintingai kalbate, bet duodu garbės žodį: jei turėčiau bent pusantros 
kapos savo vyrukų, o manęs neslėgtų maždaug toks pat skaičius metų, 
tai pamėginčiau atvesti į protą šiuos išsipusčiusius riterius su jų auksi- 
nėmis grandinėmis ir apraitytomis beretėmis, apsegiotomis margiausiais 
kaspinais ir emblemomis. 

Hercogas ilgokai stovėjo nudelbęs akis, o paskui tarė su karčia 
ironija: 

— Krevkerai, tu gerai sakai, kad mūsų garbė reikalauja įvykdyti savo 
pareigą didžiajam karaliui, gerbiamam ir mylimam mūsų svečiui, ne taip 
skubotai, kaip pirma pasikarščiavę ketinome. Mes padarysime taip, kad 
visa Europa pripažins, jog pasielgėme teisingai. Prancūzijos bajorai, ati- 
duokite savo ginklus mano riteriams! Jūsų valdovas sulaužė paliaubas ir 
nebeturi teisės jomis toliau naudotis. Tačiau pripažindami jūsų orumą ir 
pagerbdami karaliaus vardą, kurį jis, deja, išniekino, ir giminę, iš kurios 
jis išsigimė, mes nereikalaujame mūsų brolio kardo. 

— Nė vienas iš mūsų, — pasakė Diunua, — neatiduos savo ginklo ir 
neišeis iš šios menės, jeigu nebūsime užtikrinti, kad mūsų karaliui negre- 
sia pavojus. 

— Ir nė vienas škotų gvardijos šaulys, - sušuko Krofordas, — taip pat 
nesudės ginklų, jei to nepareikalaus Prancūzijos karalius arba didysis jos 
konetablis. 

— Narsusis Diunua, - tarė karalius, — ir tu, ištikimasis mano Krotor- 
dai, jūsų uolumas tik pakenks man, nepadaręs nieko gera. Aš kur kas 
daugiau pasikliauju, — pradėjo jis oriai, — savo teisumu negu bergždžiu 
priešinimusi, kuris atsieitų gyvastį geriausiems ir narsiausiems mano ka- 
riams. Atiduokite savo kardus... Kilnieji burgundai, kurie gaus iš jūsų 

tokius garbingus užstatus, geriau už jus galės apginti ir jus, ir mane. Ati- 
duokite savo kardus. Aš to reikalauju. 

Šitaip baisaus pavojaus akivaizdoje Liudvikas pasirodė sugebąs blai- 
viai spręsti ir tinkamai veikti, ir tik tai galėjo išgelbėti jam gyvybę. 

Jis jautė, kad kol dar neištraukti kardai, dauguma čia dalyvaujančių 
Burgundijos didikų, be abejo, pasistengs sutramdyti savo valdovo įniršį, 
bet jeigu jau prasidėtų grumtynės, jis su saujele savo šalininkų būtų bemat 
išžudyti. Tuo pat momentu net aršiausi Liudviko priešai pripažino, kad 
jo elgsenoje nebuvo nieko žemo nei bailaus. Karalius stengėsi dar labiau 
neįnirtinti įpykusio hercogo, tačiau nei maldavo, nei pasirodė jo bijąs ir 
toliau žvelgė į jį ramiai, sutelkęs dėmesį — šitaip drąsus žmogus stebi grės- 
mingus bepročio judesius suprasdamas, kad jo paties ramumas ir santū- 
rumas veikia kaip nematoma, bet stipri jėga net pamišėlio siautėjimą. 

Krofordas, karaliui įsakius, sviedė savo kardą Krevkerui tardamas: 

— Imkite ir džiaukitės juo kartu su velniu. Teisėtas jo savininkas tuo 
nesuteršia savo garbės, nes mums nebuvo leista juo dorai pasinaudoti. 

— Palaukit, ponai, - sušuko hercogas, užsikirsdamas taip, kaip žmo- 
gui pyktis užgniaužia žadą. — Pasilikite kardus — man pakaks to, kad 
pasižadėsite jų nevartoti. O jūs, Liudvikai de Valua, tapsite mano be- 
laisviu, iki bus įrodyta, kad neprisidėjote prie šventvagiškos žmogžu- 
dystės. Veskite jį į pilį... į grafo Herberto bokštą!.. Palikite jam šešis 
didikus iš jo svitos, kuriuos jis pasirinks. Pone Krofordai, jūsų sargyba 
turės palikti pilį, ir jūs su derama pagarba būsite apgyvendintas kitur. 
Pakelkite visus tiltus ir nuleiskite visas grotas. Patrigubinkite vartų sar- 
gybas. Nuplukdykite keltą į dešinįjį upės krantą. Išstatykite aplinkui 
pilį mano juodųjų valoniečių!'* dalinį ir trigubai sustiprinkite kiekvieno 
posto gynybą! Jūs, d'Emberkurai, pasirūpinkite, kad raiti ir pėsti patru- 
liai tikrintų miestą kiaurą naktų kas pusvalandį, o rytoj — kas valandą, 
jei, žinoma, tokio atsargumo dar reikės ir išaušus rytui, bet man atro- 
do, šis reikalas labai greitai paaiškės. Saugokite Liudviką, jeigu jums 
brangi jūsų pačių gyvybė! 

Ir hercogas nirtingai, niauriai pakilo nuo stalo, pervėrė karalių mirti- 
nos neapykantos žvilgsniu ir išlėkė iš menės. 

— Ponai, — tarė karalius, oriai dairydamasis aplinkui, — sielvartas dėl 
sąjungininko mirties įaudrino jūsų valdovą. Tikiuosi, jūs, kaip riteriai ir 
didikai, gerai žinote savo pareigas ir suprantate, jog neprivalote paremti 
išdavikiško savo valdovo smurto prieš siuzereną. 

Tuokart iš gatvės pasigirdo būgnų garsai ir ragų trimitavimas — buvo 
šaukiami kartai. 

— Jūsų didenybe, — kreipėsi Krevkeras, kuris hercogo dvare ėjo mar- 
šalo pareigas, — mes esame Burgundijos pavaldiniai ir turime atlikti savo 
pareigą. Negailėsime maldų ir pastangų grąžinti taikai ir sąjungai tarp 
jūsų šviesybės ir mūsų hercogo. Tačiau šiuo tarpu privalome klausyti jo 
įsakymų. Čia esantys Burgundijos riteriai ir bajorai džiaugsis galėdami 
pasirūpinti garbinguoju Orleano hercogu, narsiuoju Diunua ir karinguo- 
ju lordu Krofordu. Aš pats būsiu jūsų didenybės šambelionas ir nuvesiu 
jus į jums skirtus kambarius, kurie, deja, atrodo kitaip, negu kad aš geis- 
čiau, prisiminęs Plesi pilies svetingumą. Jūs tik pasirinkite palydovus, 
kurių skaičių — šešis — nurodė hercogas. 

— Jei taip, — tarė karalius apsidairydamas ir valandėlę susimąstyda- 
mas, — aš geidžiu, kad mane lydėtų Olivjė le Denas, vienas mano gvardi- 
jos eilinis, pramintas Randuotuoju, kuris gali atiduoti ginklą, jeigu norite, 
Tristanas Atsiskyrėlis su dviem savo tarnais ir teisingasis, ištikimasis ir 
atsidavęs mano filosofas Martijus Galeotis. 

— Jūsų didenybės valia bus tiksliai įvykdyta, — pažadėjo grafas de 
Krevkeras. — Galeotis, — pridūrė jis, skubiai pasiteiravęs, — kaip girdžiu, 
šiuo metu vakarieniauja kažkur linksmoje kompanijoje, bet jis bematant 
bus pakviestas. Kiti yra čia pat ir paklausys jūsų didenybės žodžio. 

— Tad keliaukim į naująją buveinę, kurią svetingasis mūsų šeiminin- 
kas mums skiria, — tarė karalius. — Mes žinome, kad jos tvirtos sienos, ir 
tik norėtume viltis, jog ji bus ir tokia pat saugi. 

— Ar jūs girdėjote, kokius palydovus pasirinko karalius Liudvi- 
kas? — le Glorjė tylom paklausė grafą Krevkerą, kai jie lydėjo Liudviką 
iš menės. 

— Žinia, linksmasis mano drauguži, — atsakė grafas. — Kuo tau jie 
nepatinka? 

— Nieko, nieko... Tiktai labai spalvinga kompanija! Šėtonas barz- 
daskutys, samdytas škotas kareiva, vyriausiasis budelis su dviem savo 
pakalikais ir sukčius šarlatanas. Aš eisiu su jumis, Krevkerai, noriu pažiū- 
rėti, kaip paskirstysite jiems pareigas, ir pasimokyti iš jūsų. Pats velnias 
vargu at surinktų geresnę šutvę ir kažin ar mokėtų geriau jai vadovauti. 

Tai taręs juokdarys, kuriam viskas buvo galima, familiariai įsitvėrė 
grafo rankos ir žengė šalia jo, priešaky stiprios sargybos, kuri pagal visas 
pagarbos taisykles vedė karalių į naują buveinę. 


XXVIII SKYRIUS 
Netikrumas 


Saldus varguolo 2itegas, — naktys būna 
Neramios galvai, dėviniiai karūną. 


V. Šekspyras „Henrikas IV“!? 


„o riterių su plikais kardais ir liepsnojančiais deg- 
[ ais sudarė palydą arba, tikriau, karaliaus Liudviko sargybą, 
vedančią jį iš Peronos rotušės į pilį, o kai jis įžengė į šią tamsią ir niūrią 
tvirtovę, jam pasirodė, lyg kažkieno įspėjantis balsas rikte suriko į ausį 
žodžius, kuriuos Florencijos poetas!'* užrašė ant vartų į pragaro buvei- 
nę: „Čionai įžengęs, viltį mesk į šalį.“ 

Galbūt šią akimirką neaiškus atgailos jausmas būtų dilgtelėjęs Liud- 
viko širdyje, jeigu jis būtų pagalvojęs apie šimtus, — kur ten! — tūkstančius 
tų, kuriuos be priežasties ar tik neaiškiai įtardamas pats įstūmė į pože- 
mių prarają, atimdamas paskutinę laisvės viltį ir priversdamas bjaurėtis 
net gyvenimu, į kurį kabintis juos teskatino gyvuliškas instinktas. 

Ryškiai plėvojantys deglai, užgoždami blankią mėnesieną, kuri šią- 
nakt buvo dar blyškesnė negu prėjusį vakarą, ir raudona dūmuota lieps- 
na nušviesdami aplinkui senoviškus pastatus, kalėjimo bokštą, vadinamą 
grafo Herberto bokštu, darė dar šiurpesnį. Tai buvo tas pats pastatas, 

riame dabar buvo pasmerktas apsigyventi, su siaubu galvodamas, kad 

suįžūlėjęs stiprus jo vasalas, apimtas įniršio, gali pasiduoti pagundai ir 
imtis bet kokio smurto šiose slaptose despotizmo užuolandose. 

Karalius dar skaudžiau nuliūdo, kai eidamas per kiemą išvydo keletą 
lavonų, ant kurių paskubomis buvo užmestos kariškos milinės. Bema- 
tant jis įsitikino, kad tai jo škotų gvardijos šauliai, kuriems, kaip Krevke- 
ras jam paaiškino, nepaklausius duoto įsakymo palikti postus prie anks- 
tesnių karaliaus apartamentų, įvyko susidūrimas su hercogo valoniečiais, 
asmenine jo gvardija, ir, nespėjus įsikišti nė vienos pusės karininkams, 
keletas vyrų buvo nukauti. 

— Ištikimieji mano škotai! — sušuko karalius, stebėdamas šį liūdną 
reginį. — Jeigu tik jiems būtų tekę kautis vyras prieš vyrą, visoje Flandri- 
joje, — net kartu su Burgundija, - nebūtų atsiradę lygių. 

— Žinoma, — atsiliepė Randuotasis, kuris ėjo karaliui iš paskos. — Ta- 
čiau jei jūsų didenybė leisite įsiterpti, tai, nors žmonės sako: „Geras šien- 
pjovys — platus pradalgys“, bet retas kuris pajėgtų kovoti daugiau kaip 
prieš du vyrus iš karto. Aš ir pats niekada nebandau grumtis išsyk su 
trimis, nebent to reikalauja pareiga, — tada negi skaičiuosi galvas. 

— Ar tu čia, senas mano bičiuli? — paklausė karalius, pažvelgdamas 
atgal. — Jei taip, tai aš vis dėlto turiu vieną ištikimą pavaldinį. 

— Ir vieną ištikimą tarną, pasirengusį padėti jūsų didenybei ir darbais, 
ir patarimais, — sušnibždėjo Olivjė le Denas. | 

— Mes visi esame ištikimi, — niūriai sumurmėjo Tristanas Atsiskyrė- 
lis. — Juk jeigu jie nužudys jūsų didenybę, tai ir mūsų nė vieno nepaliks 
gyvo, nors mes to ir norėtume. 

— Štai ką aš ir vadinu tvirta ištikimybės garantija, — tarė le Glorjė, 
kuris, kaip jau minėta, iš smalsumo buvo įsimaišęs į jų tarpą. 

Tuo metu skubiai pašauktas senešalas, nusitvėręs sunkų raktą, viso- 
mis jėgomis stengėsi atrakinti vartus į didžiulį gotikinį bokštą, bet tu- 
rėjo pasikviesti į pagalbą vieną iš Krevkero palydovų. Kai vartai buvo 
atrakinti, šeši vyrai žengė pirmyn su deglais, šviesdami taką, siauru ir 
vingiuotu koridorium, kuriame žiojėjo slaptos šaudymo angos, iškirstos 
storose sienose. Šio koridoriaus gale kilo aukštyn tokie pat masyvūs laip- 
tai iš didžiulių akmens luitų, grubiai apkapotų kūju ir nevienodo aukščio. 

Jais užlipę, pro tvirtas geležim kaustytas duris jie pateko į patalpą, kuri 
kadaise buvo didžioji to bokšto salė, labai blankiai apšviesta net dieną, 
nes langų angos nepaprastai storose sienose atrodė be galo mažos, pa- 
našios veikiau į siaurus plyšius. Dabar, liepsnojant deglams, tie langu- 
"čiai atrodė beveik visai tamsūs. Keli šikšnosparniai ar kokie kiti bloga 
lemiantys paukščiai, pakirdę nuo neįprastos šviesos, puolė prie deglų ir 
ko tik jų neužgesino. Senešalas tuo tarpu oficialiai atsiprašė karalių, kad 
iškilmių salė nesutvarkyta, nes jam ką tik buvo pranešta jį priimti. Paskui 
pridūrė, kad, tiesą pasakius, patalpa nenaudojama jau dvidešimt metų, 
ir anksčiau būdavo gyvenama gana retai, bent kiek jam teko girdėti, nuo 
pat karaliaus Karolio Naiviojo dienų!". 

— Karaliaus Karolio Naiviojo! —- pakartojo Liudvikas. - Dabar aš pri- 
simenu šio bokšto istoriją. Čia ji nužudė išdavikas jo vasalas Herbertas, 
grafas de Vermandua, kaip skelbia mūsų metraščiai. Žinojau, jog kažką 
buvau girdėjęs apie Peronos pilį, tik negalėjau prisiminti ką. Tai čia, va- 
dinasi, buvo nužudytas mano protėvis? 

— Ne čia, ne visai čia, jei leisite pasakyti, jūsų didenybe, — patikslino 
senasis senešalas, žengdamas paslaugiai kaip koks gidas, aprodinėjantis 
vietos įdomybes. — Ne čia, o kiek toliau, šoniniame kambaryje, į kurį 
patenkama iš jūsų didenybės miegamojo. 

Jis skubiai menės gale atidarė dureles, atsiveriančias į miegamą- 
ji, mažytį, kaip įprasta tokiuose senuose pastatuose, bet kaip tik dėl 
to kur kas jaukesnį negu didžiulė menė, kurią jie ką tik praėjo. Čia 
buvo šis tas paskubomis paruošta karaliui gyventi. Patalpą puošė pa- 
kabintas gobelenas, seniai nenaudojamame židinyje su aprūdijusiomis 
grotelėmis kūrenosi ugnis, ir matėsi šiaudinis gultas, paklotas tiems 
ponams, kuriems derėjo praleisti naktį šiame kambaryje, kaip tais lai- 
kais buvo įprasta. 

— Visiems kitiems jūsų palydovams paklosime menėje, — pasakė šne- 
kusis senis, — nes, atleiskite, jūsų didenybe, pasiruošimui turėjome tiek 
nedaug laiko. Ir jeigu jūsų didenybė malonėsite žvilgtelėti į šias dureles 
už gobeleno, pamatysite, kad jos atsidaro į mažą patalpą storoje sienoje, 
kur buvo nužudytas Karolis. Iš apačios yra slapti laipteliai, kuriais tie vy- 

rai užkopė susidoroti su juo. Tikiuosi, jūsų didenybės akys yra geresnės 
už manąsias ir dar galėsite įžiūrėti kraują ant ąžuolinių grindų, nors tatai 
įvyko prieš penkis šimtus metų. 

Taip šnekėdamas senešalas grabaliojo sieną, ieškodamas durelių, 
apie kurias kalbėjo, bet karalius tarė: 

— Luktelk, senuk!.. Luktelk truputėlį, gal tau greitai teks pasakoti 
naujesnę istoriją ir rodyti šviežesnį kraują... Ką jūs apie tai manote, pone 
Krevkerai? 

— Aš tegaliu pasakyti, valdove, kad šiuose dviejuose apartamentuose 
jums valia tvarkytis taip, kaip ir savo Plesi pilyje, ir kad Krevkeras, kurio 
vardas niekad nebuvo suterštas išdavyste ar žmogžudyste, rūpestingai 
saugos jas iš lauko pusės. 

— Bet kaip su slaptais laipteliais, apie kuriuos kalbėjo šis senis? — 
paklausė karalius tyliu susijaudinusiu balsu, viena ranka tvirtai įsikibęs 
Krevkero alkūnės, o kita rodydamas į dureles. 

— Tai tikriausiai senešalo Mornėjaus fantazija, — paaiškino Krevke- 
ras, — arba kokia sena kvaila legenda. Bet mes tuojau patikrinsime... 

Kai jis jau buvo beatveriąs dureles į kamarėlę, Liudvikas įsiterpė: 

— Ne, nereikia, Krevkerai. Jūsų garbė man patikima garantija. Bet ką 
su manim ketina daryti jūsų hercogas? Ilgai kalinti juk negalės!.. Trum- 
pai kalbant, pasakykite savo nuomonę, Krevkerai. 

— Mano pone ir viešpatie, — atsiliepė grafas, — jūsų didenybė pats 
galite suprasti, kaip didžiai Burgundijos hercogą papiktino ta baisi žiau- 
rybė, įvykdyta prieš artimą jo giminaitį bei sąjungininką, ir tik jūs vienas 
galite žinoti, kiek teisingi jo įtarimai, jog; tai inspiravo jūsų siųstiniai. Bet 
mano valdovas yra kilnios prigimties ir kaip tik dėl savo karšto būdo 
nesigriebs slaptų veiksmų. Nežinau, ką jis darys, bet tatai įvyks dienos 
šviesoje ir abiejų tautų akivaizdoje. Ir aš galiu pridėti, kad visi jo patarė- 
jai — išskyrus gal tik vieną — iš paskutiniųjų stengsis, jog jis pasielgtų šiuo 
atveju atlaidžiai ir kilniai, bet kartu ir teisingai. 

— Ak, Krevkerai, — tarė Liudvikas, spausdamas jo ranką, lyg kažką 
skaudaus prisiminęs, — koks laimingas yra valdovas, turįs prie savęs pata- 
rėjus, galinčius apsaugoti jį nuo pykčio padiktuotų sprendimų! Jų vardai 

pasirodys įrašyti aukso raidėmis, kada bus sklaidomi jo viešpatavimo 
istorijos lapai. O, kad man likimas būtų lėmęs turėti tokius patarėjus kaip 
jūs, kilnusis Krevkerai! 

— Tada jūsų didenybė būtų stengęsis kuo greičiausiai jais atsikraty- 
ti! — įsiterpė le Glorjė. 

— Aha! Ir ponas išminčius čionai? — sušuko Liudvikas, atsigręždamas 
į juokdarį ir staiga iš nuoširdaus pokalbio su Krevkeru pereidamas į len- 
gvą ir linksmą pašnekesį. — Kodėl čia mus atlydėjai? 

— Matote, pone, - atsiliepė de Glorjė, - Išmintis, apsitaisiusi juokda- 
rio drabužiais, turi sekti iš paskos ten, kur jai rodo kelią Kvailybė, vilkinti 
karališkąją mantiją. 

— Kaip tai suprasti, pone Saliamone? — paklausė Liudvikas. - Nejau 
pats geistum pasikeisti su manim vietomis? 

— O ne, apsaugok, Viešpatie, — atsakė le Glorjė. — Net jeigu man 
pridėtumėt penkiasdešimt kronų. 

— Nagi, kodėl? Man rodos, jei reikėtų rinktis valdovą, aš būčiau visai 
patenkintas turėti tave karaliumi. 

— Gal ir taip, valdove, — atsakė le Glorjė, — bet klausimas, ar aš, spręs- 
damas apie jus iš to, kad čia atsidūrėte, sutikčiau turėti tokį bukagalvį 
juokdarį kaip jūsų didenybė. 

— Nusiramink, šelmi! — sutramdė grafas de Krevkeras. — Tu jau per 
daug paleidai liežuvį. 

— Leiskite jam kalbėti, — tarė karalius. — Nėra tinkamesnės temos 
patyčioms kaip kvailystės tų, kurie privalo būti protingi. Štai, šmaikštusis 
mano drauguži, imk šią piniginę su auksiniais, o su ja kartu ir patarimą: 
niekada nedaryk didžiausios kvailystės — nelaikyk savęs išmintingesniu 
už kitus žmones. Būk toks malonus, pasiteirauk, kur yra mano astrolo- 
gas Martijus Galeotis, ir tuojau jį atsiųsk pas mane. 

— Būtinai, mano pone, — pažadėjo juokdarys. — Esu tikras, jog rasiu 
jį pas Žaną Doplturą, nes filosofai ne blogiau už juokdarius žino, kur 
parduodamas geriausias vynas. 

— Ar galiu paprašyti, kad šis mokytas filosofas būtų praleistas pro 
jūsų sargybas, pone de Krevkerai? — kreipėsi Liudvikas. 

— Įeiti, be abejo, leisime, — atsakė grafas, — bet turiu, deja, pranešti, 
kad duoti nurodymai nesuteikia man galios leisti kam nors 740777 1š jūsų 
didenybės kambarių. Linkiu labos nakties, — pridūrė jis. — Man reikia 
skubiai pasirūpinti ana mene, kad tie džentelmenai, kurie joje gyvens, 
galėtų įsitaisyti kuo patogiau. 

— Nesirūpinkite jais, pone grafe, — tarė karalius, — jie yra pratę prie 
sunkumų. Beje, išskyrus tai, kad noriu pasikalbėti su Galeočiu, šiąnakt 
daugiau nieko nenorėčiau priimti, jei tai dera su jūsų instrukcijomis. 

— Man nurodyta, - atsakė Krevkeras, — palikti jūsų didenybei visas 
teises šiuose kambariuose. Taip liepė mano valdovas. 

— Jūsų valdovas, grafe Krevkerai, — tarė Liudvikas, — kurį aš galiu 
taip pat pavadinti ir savuoju, yra tikrai maloningas. Mano valdos, — pri- 
dūrė jis, — kiek sumažėjo apimtimi — jos dabar apsiriboja tik sena mene 
ir miegamuoju, bet jų užtenka visiems mano pavaldiniams, kuriais šiuo 
metu galiu pasigirti. 

Grafas de Krevkeras atsisveikino, ir netrukus pasigirdo į postus ei- 
nančių sargybinių žingsniai, karininkų komandų žodžiai ir skubiai nu- 
tolstančios paleistos sargybos balsai. Pagaliau viskas nutilo, ir tebuvo gir- 
dėti, kaip apačioje, palei pilies sienas, tingiai sruvena gili drumsta Soma. 

— Eikite į menę, mano draugai, — paliepė Liudvikas savo palydai, — bet 
negulkite. Būkite pasirengę, nes šįvakar reikia šį tą atlikti, ir nedelsiant. 

Olivjė ir Tristanas klusniai pasitraukė į menę, kur Randuotasis ir vy- 
riausiasis profosas su dviem tarnais buvo pasilikę, kitiems įėjus į karaliaus 
miegamąjį. Jie pamatė, jog tie ant ugnies jau buvo uždėję kelis žabų kū- 
lelius, kad būtų šviesu ir šilta, ir susisupę į apsiaustus sėdėjo ant grindų 
tokiomis pozomis, kurios šiaip ar taip išdavė juos esant sunerimusius ir 
prislėgtus. Olivjė ir Tristanas matydami, kad nėra ką kita veikti, pasekė jų 
pavyzdžiu. Niekad nebuvę artimi bičiuliai anomis geromis dienomis rū- 
muose, ir dabar abu lygiai nebuvo linkę vienas kitam patikėti savo minčių 
apie šią keistą ir netikėtą likimo permainą. Taigi visi sėdėjo slogioje tyloje. 

O jų valdovą, pasitraukusį ir užsidariusį savo kambarėlyje, kamavo 
žiaurios kančios, galinčios išpirkti dalį tų, kurias jis buvo lėmęs kitiems, 
jis vinkliojo po kambarį mažais nelygiais žingsniais, dažnai sustodavo 

kaip įkastas ir sunerdavo rankas, — žodžiu, davė valią jausmams, ku- 
riuos viešumoje sugebėjo taip vykusiai paslėpti. Pagaliau, grąžydamas 
rankas, sustojo priešais dureles, už kurių, pasak senešalo Mornėjaus, 
buvo nužudytas vienas jo pirmtakas, ir palengva jo išgyvenimai ėmė 
veržtis padriku monologu. 

— Karoli Naivusis! Karoli Naivusis! Kaip ateinančios kartos pramins 
Liudviką Vienuoliktąjį, kurio kraujas gal netrukus paryškins tavąsias dė- 
mes? Liudvikas Kvailasis... Liudvikas Mulkis... Liudvikas Paikasis... Visi 
šie vardai per silpni nusakyti baisiausiam mano idiotiškumui! Kaip aš 
galėjau patikėti, kad tie karštakošiai lježiečiai, kuriems maištauti yra tas 
pat, kas prisikimšti pilvus, bent vieną dieną pabus ramūs!.. Kaip galė- 
jau įsivaizduoti, kad tas laukinis Ardėnų žvėris nors valandėlę liausis 
siautėjęs ir kraugeriškai smurtavęs!.. Kaip galėjau manyti, kad pavyks 
ką nors protingai susitarti su Karoliu Burgundu, prieš tai neįsitikinęs, ar 
išmintingi žodžiai gali paveikti nesutramdomą bulių!.. Kvailys, paskuti- 
nis idiotas buvau! Bet nevidonas Martijus Galeotis neišsigelbės. Jis dėl 
visko kaltas... Jisai ir tas nenaudėlis ilgaskvernis, tas bjaurusis Baliu. Jeigu 
man kada pavyks išsikrapštyti iš čia, būtinai nuplėšiu jam nuo galvos 
kardinolo skrybėlę, nors iš tiesų kartu reikėtų ir skalpą nurauti*! Bet 
kitas išdavikas yra mano rankose. Aš dar tebesu karalius ir tebevaldau 
imperiją, kurioje užteks ir pavaldinių, ir vietos nubausti tą šarlataną, tą 
tuščiažodžiautoją, spoksantį į žvaigždes, tą melagingą apgaviką, per kurį 
aš, kaip neregėtas mulkis, patekau į spąstus. „Žvaigždžių konsteliacija!“ 
Kaipgi, žvaigždžių konsteliacija! Pripliauškė tokių nesąmonių, kad vargu 
ar būtų apmulkinęs triskart virtą avino galvą, o aš, pusprotis, įsivaizda- 
vau atseit jį suprantąs! Bet mes tuoj pamatysime, ką toji konsteliacija iš 
tikrųjų reiškė. O kol kas reikia pasimelsti. 


* Liudvikas ištesėjo savo pažadą atkeršyti kardinolui la Baliu, kurį kaltino esą 
tas išdavęs jį Burgundui. Grįžęs į savo karalystę, jis įsakė buvusį favoritą įmūryti 
į geležinį narvą Lošo pilyje. Jame žmogus negalėjo atsistoti stačias nei išsitiesęs 
atsigulti. Buvo sakoma, kad šią siaubingą bausmę sugalvojęs pats Ia Baliu. Šiaip ar 
taip, jis buvo uždarytas į vieną tokį narvą vienuolikai metų. Liudvikas jį išleido tik 
susirgusį prieš pat mirtį. 


363 


364 


+» WALTER SCOTT 


Virš durelių, gal atminti tai žiaurybei, kuri anapus jų buvo padaryta, 
grubiai iškirstoje nišoje kabojo akmeninis krucifiksas. Į šį ūkėjimo simbolį 
karalius nukreipė akis ir jau buvo besiklaupiąs, bet staiga susilaikė, tarytum 
1r šiam kryžiui būtų taikęs žemiško elgesio principus ir manęs, jog akiplė- 
šiška kreiptis į jį, prieš tai neužsitikrinus, kad bus užtartas kokio palankaus 
šventojo patrono. Todėl nusigręžė nuo Išganytojo, lyg būdamas jo never- 
tas, ir iš statulėlių, kuriomis, kaip ne kartą minėta, buvo apkaišiota visa jo 
skrybėlė, išsirinkęs Kleri Dievo Motiną, atsiklaupė prieš ją ir sukalbėjo 
labai keistą maldą; iš jos matyt, jog dėl tamsuoliško savo prietaringumo 
jis laikė Kleri Švenčiausiąją Mergelę esant kažkuo skirtingą nuo Embreno 
madonos, mėgstamo savo stabo, kuriai dažniausiai skirdavo maldas. 

— Meilingoji Kleri Dievo Motina! — sušuko jis, sunerdamas rankas ir 
mušdamasis į krūtinę. — Palaimintoji gailestingumo motina! Tu, kuri esi 
visagalė pas visagalį, pasigailėk manęs, nusidėjėlio! Prisipažįstu, kad bu- 
vau kiek primiršęs tave per tavo švenčiausiąją seserį Embrenietę, bet aš 
esu karalius, mano valdžia didelė, mano turtai beribiai, ir jei jų neužtek- 
tų, aš padvigubinsiu mokesčius savo pavaldiniams ir žūtbūt atsilyginsiu, 
kiek esu skolingas, jums abiem. O, atverk šias geležines duris... Užpilk 
šiuos klaikius griovius... Išvesk mane kaip motina vaiką iš šito baisiau- 
sio ir didžiausio pavojaus! Jeigu aš padovanojau tavo seseriai Bulonės 
Grafystę, tai galiu ir tau parodyti tokį patį atsidavimą. Tu turėsi plačią ir 
derlingą Šampanės provinciją, ir pelnas iš jos vynuogynų suplauks į tavo 
vienuolyną. Šią provinciją buvau pažadėjęs savo broliui Karoliui, bet jis, 
tu žinai, jau miręs, — jį nunuodijo tasai nedorėlis Sen Žano d'Anželi vie- 
nuolyno abatas''“, kurį, jei liksiu gyvas, būtinai nubausiu! Aš jau anksčiau 
esu davęs šį įžadą, bet dabar savo žodį tikrai ištesėsiu. Ir jeigu aš leidau 
įvykti tai žmogžudystei, tai patikėk, brangioji globėja, tik todėl, kad neiš- 
maniau, kaip kitaip nuraminti nesantaiką savo karalystėje. O, nepriskirk 
šiandien mano sąžinei tos senos nuodėmės ir būk kaip visada atlaidi, 
gailestinga ir lengvai permaldaujama! Maloningiausioji Dievo Motina, 
išmelsk, kad tavo sūnus man atleistų visus mano praeities nusikaltimus 
ir tą vieną... vieną mažą prasižengimėlį, kurį šiąnakt turiu atlikti... O ne, 
tai jokia nuodėmė, brangiausioji Kleri Dievo Motina!.. Jokia nuodėmė, 

tik tylomis įvykdytas teisingumo aktas, juk tas nenaudėlis yra didžiausias 
iš visų apgavikų, kada nors pasakiusių melą į valdovo ausis! Be to, jis 
linksta į bjaurią graikišką ereziją ir nenusipelnė, kad tu jį gintum. Palik jį 
mano rankoms ir laikyk geru darbu, kad išgelbėsiu pasaulį nuo to žmo- 
gaus, nes jis yra magas ir raganius, nevertas, kad tu apie jį galvotum ir 
juo rūpintumeis. Jis yra šuo, ir užgesusi jo gyvybė tavo akyse neprivalo 
turėti didesnės reikšmės kaip užminta kibirkštis, nukritusi nuo žibinto ar 
spragtelėjusi iš židinio. Nekreipk dėmesio į šį menką dalyką, o švelnioji, 
geroji Dievo Motina, ir tik galvok, kaip geriausiai padėti mano varguose! 
Štai aš prispaudžiu karališkąjį savo antspaudėlį prie tavo atvaizdo kaip 
ženklą, kad tesėsiu savo žodį dėl Šampanės Grafystės ir kad dabar jau 
paskutinį kartą prašau tavo padėjimo kruviname darbe žinodamas, ko- 
kia tu esi atlaidi, maloninga ir gailiaširdė. 

Po šios be galo keistos sutarties su Dievo Motina Liudvikas labai pa- 
maldžiai sukalbėjo septynias atgailos psalmes lotyniškai ir keletą sveika- 
marijų bei maldų, skirtų tiktai Švenčiausiajai Mergelei. Paskui jis atsisto- 
jo patenkintas, kad užsitikrino Dievo Motinos užtarimą, juo labiau, kaip 
jis klastingai pagalvojo, kad daugumas nuodėmių, dėl kurių prašydavo 
jos apgynimo anksčiau, buvo kitokios ir kad Kleri Dievo Motina netu- 
rėtų jo laikyti užkietėjusiu žudiku, nes apie kruvinus savo nusikaltimus 
jis dažniau prisipažindavo kitiems šventiesiems. 

Šitaip apvalęs sąžinę ar, tiksliau pasakius, pagražinęs ją iš oro kaip 
seną kapų rūsį, karalius kyštelėjo galvą pro menės duris ir pasikvietė pas 
save Randuotąjį. 

— Gerasis mano kary, — tarė jis, — tu ilgai man tarnavai ir beveik ne- 
buvai paaukštintas. Mūsų padėtis dabar tokia, kad neaišku, ar aš liksiu 
gyvas, ar gal turėsiu mirti. Bet nenorėčiau mirti kaip nedėkingas žmogus, 
neatsimokėjęs — kiek tam šventieji suteiks man galios — ir draugams, ir 
priešams. Supranti, man reikia atsilyginti bičiuliui, tai yra tau... ir nubaus- 
ti už nusižengimus vieną priešą — tai žemas, klastingas niekšas, Martijus 
Galeotis. Savo apgavystėmis ir nudailintais melais jis atviliojo mane čia į 
rankas mirtinam mano priešui, taip ryžtingai nusprendęs sunaikinti, kaip 
mėsininkas į skerdyklą atsivarytą gyvulį. 

— Aš jį iššauksiu į dvikovą, nes, sako, jis moka kautis, nors atrodo 
nelabai miklus, — pareiškė Randuotasis. — Neabejoju, kad Burgundijos 
hercogas palaiko visus narsius karius ir leis mums dorai susikauti kokioje 
tinkamoje vietoje. Ir jeigu jūsų didenybė ligi tol dar gyvensite ir būsite 
laisvas, tai savo akimis išvysite, kad aš moku kovoti už jus ir galiu pride- 
ramai atkeršyti tam filosofui, kaip to geidžia jūsų širdis. 

— Tebus pagirtas tavo narsumas ir atsidavimas, — tarė karalius. — Bet 
tas klastingas niekšas yra smarkus mušeika, ir aš nenorėčiau rizikuoti 
tavo gyvybe, šaunusis mano kary. 

— Aš nebūčiau narsus karys, leiskite pasakyti, jūsų didenybe, — pasakė 
Randuotasis, — jeigu nedrįsčiau stoti ir prieš stipresnį priešininką negu 
tasai storulis. Nieko sau pasirodyčiau, jei aš, kuris nemoku nei skaityti, 
nei rašyti, nusigąsčiau to veltėdžio, meitėlio, kuris visą gyvenimą tiktai 
skaitė ir rašė. 

— Vis dėlto, — tarė karalius, - menkas man džiaugsmas stumti tave į 
pavojų, Liudovikai. Tas išdavikas mūsų paliepimu tuoj ateis. Mes norė- 
tume, kad tu, nutaikęs progą, prieitum ir bakstelėtum jam po penktuoju 
šonkauliu. Supratai? 

— Žinoma, supratau, — atsakė Randuotasis, — bet, tegu tai neužrūsti- 
na jūsų didenybės, šitokiam dalykui aš visai netinku. Negalėčiau nudėti 
net šuns, jeigu jis manęs nirtingai nepuls, nesivys ar nešoks draskyti. 

— Klausyk, ar tu apsimeti turįs švelnią širdį? — sušuko karalius. — Tu, 
kuris visur pirmas būdavai per puolimus ir apgultis? Juk tu, kaip žmonės 
man pasakojo, būdavai godesnis už kitus naudos bei trofėjų, kurie tokio- 
mis progomis laimimi nuožmia širdimi ir kruvina ranka? 

— Mano valdove, — atsiliepė Randuotasis, — su kardu rankoje aš ne- 
bijojau ir nesigailėjau jūsų priešų. O puolimas — tai žūtbūtinė kova, čia 
pavojus taip sujudina žmogaus kraują, kad, prisiekiu šventuoju Andrie- 
jum, jis nenurimsta keletą valandų, ir tuo aš visai pateisinu plėšimą po 
pergalės. Ir tegu Dievas pasigaili mūsų, vargšų karių, kuriuos pirma pa- 
vojus padaro puspročius, o paskui pergalė visai atima protą. Girdėjau, 
sykį buvęs legionas, atseit sudarytas vien iš šventųjų. O, jie tai bent tu- 
rėtų darbo, kol išmelstų ir išprašytų nuodėmių atleidimą visoms kitoms 
kariuomenėms, visiems tiems, kurie dėvi šalmus ir šarvus, nešioja ietis 

ir kalavijus. Tačiau tai, ką jūsų didenybė siūlote, yra ne mano sritis, nors 
niekad nesakysiu, kad šitokių darbų nebūta. O dėl to astrologo, tai jeigu 
jis išdavikas, tegu ir miršta kaip išdavikas, ir aš nei kišiuosi, nei galvos 
suksiu. Jūsų didenybė už šitų durų turite vyriausiąjį profosą su dviem 
padėjėjais, kurie geriau tinka su juo susidoroti negu škotas bajoras, kilęs 
iš garbingos giminės ir tarnaujantis karaliaus gvardijoje. 

— Gerai šneki, brolau, — tarė karalius, — bet tavo pareiga yra bent 
pasirūpinti, kad niekas nesutrukdytų įvykdyti didžiai teisingą mano 
nuosprendį. 

— Tai aš atliksiu, neišsigąsdamas net ir visos Peronos, — pažadėjo 
Randuotasis. — Jūsų didenybė galite niekada neabejoti mano atsidavi- 
mu visuose tuose dalykuose, kuriuos galiu suderinti su savo sąžine, o 
ji — mano paties patogumui ir jūsų didenybės naudai — užtikrinu, gana 
plačių ribų. Pamenu atlikęs jūsų didenybei tokių darbelių, kad verčiau 
būčiau pats susivaręs sau durklą, jei tai nebūtų buvusi paslauga jums. 

— Kas buvo — pražuvo, — nukirto karalius. — O dabar klausyk! Kai 
Galeotis ateis ir uždarys duris, atsistok su kardu ir saugok jas iš vidaus. 
Neleisk niekam įeiti — tai viskas, ko iš tavęs reikalauju. Dabar drožk ir 
pakviesk pas mane vyriausiąjį profosą. 

Randuotasis sulig tais žodžiais išėjo iš kambario, ir netrukus iš me- 
nės pasirodė Tristanas Atsiskyrėlis. 

— Sveikas, drauguži, — tarė karalius. —- Ką manai apie mūsų padėtį? 

— Esame lyg myriop pasmerktieji, — atsakė vyriausiasis profosas, — 
jeigu hercogas nepasigailės. 

— Pasigailės ar nepasigailės, bet tas, kuris mus įviliojo į šias žabangas, 
privalo keliauti kaip mūsų kurjeris į aną pasaulį paruošti mums būs- 
to, — pasakė karalius, kraupiai ir nuožmiai nusišypsodamas. — Tristanai, 
tu esi ne kartą šauniai pasidarbavęs teisingumo vardu... Fi2is — turėčiau 
pasakyti — /uns coronat obus*. Tu privalai tarnauti man iki galo. 

— Ir tarnausiu, mano valdove, — atsiliepė Tristanas. — Nors esu pa- 
prastas žmogus, bet moku būti dėkingas. Aš atliksiu savo pareigą tarp 


* Fimis — pabaiga, funis — virvė (/ot.); iškreiptas posakis „Pabaiga vainikuoja 
darbą“ įgauna kitą prasmę: „Virvė užbaigia darbą.“ 

šių sienų ne blogiau kaip kur kitur ir, kol būsiu gyvas, jūsų didenybės 
žodis man turės tą pačią pasmerkimo galią ir jūsų nuosprendis bus taip 
pat įvykdytas, tarsi sėdėtumėt savo soste. Žinoma, nepraėjus nė valandai 
jie gali susidoroti su manimi, bet tai nesvarbu. 

— Šito aš ir tikėjausi iš tavęs, mylimas mano drauge, — tarė Liudvi- 
kas. — Bet ar turėsi reikiamą paramą? Išdavikas stiprus ir pajėgus gintis. 
Jis, be abejo, šauksis pagalbos. Škotas gvardietis nedarys nieko, tik sau- 
gos duris. Ir tam jį prikalbinau tik meilikaudamas ir gerindamasis. Olivjė 
niekam daugiau netinka, tik meluoti, pataikauti ir dar duoti pavojingus 
patarimus. Man rodos, vieną gražią dieną jis pats greičiau užsitarnaus 
kilpą, negu užners ją kitam. Kaip atrodo, ar tau užteks žmonių ir prie- 
monių greitai ir gerai apsidirbti? 

— Aš čia turiu Truazešelį ir Mažių Andrė, — atsakė tas. — Jie tokie 
prityrę darbininkai, kad iš trijų žmonių vieną pakars, kitiems dviem ne- 
spėjus nė apsižiūrėti. Juk mes visi esame pasiryžę gyventi ar mirti su jūsų 
didenybe, nes žinome, kad kai jūsų nebebus, mes tiek tealsuosime, kiek 
bet kuri mūsų auka. Bet kas toks dabar žada būti mūsų klientas, leiskite 
paklausti jūsų didenybę? Man patinka tiksliai žinoti, ką reikia pakabin- 
ti, nes, kaip jūsų didenybė ne sykį esate priminęs, aš tai šiada, tai tada 
apsirikdavau ir vietoj nusikaltėlio pakardavau dorą varguolį, kuris jūsų 
didenybei visai nebūdavo nusižengęs. 

— Taip, taip, — sutiko karalius. — Tada žinok, Tristanai, kad pasmerk- 
tasis yra Martijus Galeotis. Tu stebiesi, bet iš tukrųjų taip, kaip pasakiau. 
Tas nenaudėlis melagingomis ir klastingomis pranašystėmis įviliojo mus 
čia, kad atsidurtume Burgundijos hercogo rankose. 

— Bet ir jam geruoju nesibaigs! — sušuko Tristanas. — Net jeigu tai 
būtų paskutinis darbas mano gyvenime, aš jam mirtinai įgelčiau lyg stim- 
panti širšė, tegu po akimirkos pats būčiau sutraiškytas! 

— Neabejoju tavo ištikimybe, — tarė karalius, — ir žinau, kad kaip ir 
visi dori žmonės patiri malonumą, atlikdamas pareigą, nes dorybė, kaip 
sako išminčiai, yra pati sau atpildas. Bet skubėk ir pasakyk viską savo 
žyniams, nes aukojamasis tuoj ateis. 

— Ar įsakysite tai atlikti jūsų akivaizdoje, maloningasis mano valdove? 

Liudvikas atmetė šį pasiūlymą, bet paliepė vyriausiajam profosui vis- 
ką parengti, kad jo įsakymas būtų tiksliai įvykdytas tą minutę, kai astro- 
logas išeis iš jo kambario. 

— Mat aš būtinai noriu dar kartą susitikti su tuo niekšu, — paaiškino 
karalius, — ir pažiūrėti, kaip jis laikysis akivaizdoje savo valdovo, kurį 
įpainiojo į šias pinkles. Man bus smagu pamatyti, kaip, pajutus artėjančią 
mirtį, išbals raudoni jo žandai ir susidrums akys, kurios juokėsi meluo- 
damos. O, kaip gaila, kad su juo nėra to antrojo, savo patarimais skatinu- 
sio jo pranašystes! Bet jeigu 1š čia gyvas ištrūksiu — saugok savo purpurą, 
pone kardinole! Roma maža kuo tau padės — tegu neužsirūstina dėl šių 
mano žodžių šventasis Petras ir palaimintoji Kleri madona, kuri yra pil- 
na gailestingumo! Na, ko delsi? Eik ir greičiau paruošk savo tarnus. Tas 
nenaudėlis gali pasirodyti kiekvienu momentu. Meldžiu Aukščiausiąjį, 
kad jis ko nors neįtartų ir neatsisakytų ateiti! Tai tikra nesėkmė būtų! 
Drožk, Tristanai. Tu niekada taip negaišuodavai, kai reikėdavo veikti. 

— Priešingai, jūsų didenybė visada sakydavote, kad aš vis pernelyg 
skubėdavau, klaidingai suprasdavau jūsų norą ir pakardavau visai ne tą 
žmogų. Todėl malonėkite, jūsų didenybe, kaip tik tą akimirką, kai atsi- 
sveikinsite su Galeočiu nakčiai, duoti man ženklą, ar jūsų įsakymas lieka 
galioti, ar ne. Juk pamenu, kaip jūsų didenybė keletą kartų pakeitėte savo 
sprendimą ir paskui priekaištavote man už pasiskubinimąž. 

— Ak tu, įtarusis padare! — sušuko karalius. — Juk sakau tau, kad šį 
kartą nepakeisiu savo sprendimo. Tačiau kad galėtum būti ramus, įsidė- 
mėk štai ką: jei aš atsisveikindamas tam nenaudėliui pasakysiu: „Dievas 
yra virš mūsų“, tada veik, bet jei ištarsiu: „Keliauk ramybėje!“, tai žinok, 
kad apsigalvojau. 

— Mano galva kažkodėl sunkiai susigaudo tuose dalykuose, kurie ne- 
liečia mano amato, — tarė Tristanas Atsiskyrėlis. — Palaukite, aš pakarto- 
siu. Vadinasi, jeigu jūs liepsit jam eiti ramybėje, tai čiupti jį? 

* Prancūzų istorikas Varila''', rašydamas apie Liudviką XI, nurodo, kad jo 
vyriausiasis profosas dažnai taip skubėdavo įvykdyti nuosprendį, kad nužudydavo 
ne tą asmenį, kurį būdavo nurodęs karalius. Dėl to turėdavo mirti du žmonės, 
nes kerštinga Liudviko rūstybė niekad nelikdavo užganėdinta klaidingo asmens 


nubaudimu. 

— Ne, ne, tu idiote! — užriko karalius. — Tada leisk jam nekliudo- 
mam išsinešdinti. Bet jeigu pasakysiu: „Dievas yra virš mūsų“, kilstelk 
ji per kokį jardą kitą aukščiau prie planetų, su kuriomis jis taip linkęs 
bendrauti. 

— O, kad aš čia turėčiau tam priemones, - apgailestavo profosas. 

— Jei negali kilstelti jo aukštyn, tai trinktelk į žemę, man visai vis 
tiek, — nuožmiai šypsodamasis atsakė karalius. 

— O kaip su lavonu? — paklausė profosas. — Kur jį nukišime? 

— Leisk pagalvoti valandėlę, — tarė karalius. - Menės langai per siauri, 
bet aukštutinė anga gana plati. Išmesime jį į Somą, ant krūtinės prisegę 
raštelį su žodžiais: „Praleisti be muito — karaliaus teisingumas“. Tegu 
hercogo pareigūnai pasičiumpa jį kaip kontrabandą, jei panorės. 

Vyriausiasis profosas, išėjęs iš karaliaus miegamojo, pasišaukė abu 
savo padėjėjus pasitarti didžiosios menės ambrazūroje, kur Truazešelis 
įspraudė į sieną deglą, kad būtų šviesiau. Jie šnekėjosi pašnibždomis, be- 
veik nepastebėti Olivjė le Deno, kuris atrodė didžiai prislėgtas nevilties, 
ir Randuotojo, kuris kietai miegojo. 

— Draugai, — kreipėsi profosas į savo pakalikus, — gal jūs manėte, kad 
jau baigta su mūsų amatu arba kad veikiau su mumis kas nors susido- 
ros, kaip mes susidorodavome su kitais, bet toli gražu nesitikėjome, kad 
mums patiems dar teks pasidarbuoti. Aukštyn galvas, vyručiai! Malo- 
ningasis valdovas mums patikėjo kilnų darbelį, kurį reikia šauniai atlikti, 
kaip žmonėms, kurie įeis į istoriją. 

— O, aš numanau, kas mūsų laukia, — tarė Truazešelis. — Mūsų vieš- 
pats pasielgs kaip senovės Romos ciesoriai, kurie, priėję liepto galą, arba, 
kaip mes sakome, atsidūrę prie kopėčių į kartuves, pasirinkdavo iš savo 
teisingumo vykdytojų kokį prityrusį vyrą, kad su pateptąja jų asmenybe 
nesiterliotų koks naujokas ar nevėkšla. Gražus paprotys pagonims, bet 
aš, geras katalikas, turėčiau pagalvoti, prieš prisiliesdamas rankomis prie 
krikščioniškiausiojo karaliaus. 

— Et, brolau, tu visada pernelyg skrupulingas, - įsiterpė Mažius An- 
drė. — Jeigu jis pateiks raštą, ir dar su antspaudu, kad jam reikia įvykdyti 
mirties nuosprendį, nežinau, kaip galėtume nepaklusti. Romoj gyve- 

ni — klausyk popiežiaus! Taip ir profoso žmonės privalo klausyti savo 
viršininko žodžių, o jis — karaliaus. 

— Nutilkite, nenaudėliai! - sudraudė juos vyriausiasis profosas. — Ta- 
tai nieko bendra neturi su karaliaus asmeniu. Reikės sudoroti tiktai tą 
graiką eretiką, atskalūną pagonį ir musulmonų raganių Martijų Galeot. 

— Galeotį! - sušuko Mažius Andrė. — Kitaip ir negalėjo būti! Dar ne- 
pažinojau nė vieno fokusininko, kuris visą gyvenimą, taip sakant, šoktų 
ant įtemptos virvės ir pagaliau nepakibtų tabaluodamas ant vieno jos 
galo... Čik, ir baigta! 

— Man tiktai gaila, - Truazešelis pakėlė akis, — kad vargšas turės mirti 
be išpažinties. 

— Nieko, nieko! — nuramino vyriausiasis profosas. — Jis toks užkietėjęs 
atskalūnas ir burtininkas, kad visa kunigų kolegija neišgelbėtų nuo užsitar- 
nautos pražūties. Tačiau jeigu jis staiga pajustų tokį norą, tu, Truazešeli, 
juk mokėsi pabūti jam dvasios tėvu. Tik štai kas daug svarbiau: juk jūs 
neturite čia reikiamų įrankių savo darbui. Teks, vyručiai, griebtis durklų. 

— Teapsaugo mus Paryžiaus Dievo Motina, — tarė Truazešelis, — kad 
karaliaus įsakymas užkluptų mane be amato įrankių! Aš visada vaikštau 
susijuosęs keturlinka šventojo Pranciškaus virvute!“ su dailia kilpa ant 
galo. Mat aš priklausau šventojo Pranciškaus brolijai ir turėsiu teisę už- 
sidėti jo gobtuvą, kai man ateis paskutinioji... Už tai dėkoju Dievui ir 
geriesiems Somiūro vienuoliams. 

— O aš, - pridūrė Mažius Andrė, — kelionmaišyje nešiojuosi skridinį, 
arba ripką, kaip žmonės sako. Turiu 1r geležinį varžtą jai pritvirtinti, jei- 
gu tektų keliauti, kur retai teauga medžiai arba kur jų šakos aukštai nuo 
žemės. Aš įsitikinau, kad tai labai patogu. 

— Puikiausiai pravers, — sutiko vyriausiasis profosas. — Tau tik reikės 
prisukti skridinį aure prie anos sijos virš durų ir per jį permesti virvę. Aš 
tą vyruką kaip nors užkalbinsiu ties ta vieta, kol jūs prisitaikysite užnerti 
kilpą jam po smakru, o tada... 

— O tada mes truktelsime aukštyn virvę, - pabaigė Mažius Andrė, — 
ir fit! Mūsų astrologas atsidurs taip aukštai danguje, kad jo kojos nebe- 
sieks žemės. 

— O šie ponai? — pasiteiravo Truazešelis, pažvelgdamas židinio pu- 
sėn. — Ar jie mums nepadės? Nepanorės kokį skatiką mūsų amatu 
pelnyti? 

— Hm! Neatrodo, - atsakė profosas. - Barzdaskutys moka tiktai sve- 
timom rankom žarijas žarstyti, o škotas saugos duris, kol mes veiksime, 
nes jam stinga miklumo ir drąsos kiek veiksmingiau pasireikšti. Kiekvie- 
nam savo amatas! 

Nepaprastai mikliai ir net su savotišku profesiniu pasitenkinimu, 
kuris padėjo jiems pamiršti grėsmingą jų pačių padėtį, garbingieji pro- 
foso egzekutoriai paruošė virvę ir skridinį įvykdyti nuosprendžiui, kurį 
nelaisvėje esąs monarchas paskelbė Galeočiui, — jie, matyt, džiaugėsi, 
kad ir paskutinis jų darbas pateisins visą ankstesnį gyvenimą. Tristanas 
Atsiskyrėlis sėdėjo, stebėdamas jų triūsą su savotišku smagumu. Olivjė iš 
viso nekreipė į juos dėmesio, o Liudovikas Leslis, jeigu sujudimo paža- 
dintas ir dirsteldavo ton pusėn, tarėsi, jog tai visai jo neliečia, ir už nieką 
nesijautė atsakingas.* 


* Autorius stengėsi pavaizduoti atstumiantį Tristaną Atsiskyrėlį, atkakliai ir 
žiauriai atsidavusį Liudvikui, kaip kad buldogas būna prisirišęs prie savo šeimininko. 
Būdamas itin nuožmus, kaip tat būdinga niekšiškoms natūroms, jis, aišku, nestoko- 
jo drąsos ir jaunystėje, po nuožmaus mūšio paėmus Fronsako miestą, buvo pakel- 
tas į riterius kartu su daugeliu kitų jaunų didikų. Tą ceremoniją atliko vyresnysis 
Diunua, išgarsėjęs didvyris Karolio Penktojo viešpatavimo metais. 


XXIX SKYRIUS 
Kaltinimas prieš kaltinimą 


Neišmušsė dar tavo valanda... 

Žinau — tebetarnauji uoliai velniui, 

O jis - jo naudai blušantiems tarnams. 
Tepadeda vien taip, kaip tas vadovas, 
Kuris, aklam pasiūlęs savo bebį, 

Ji vedė per daubas, pakalnės, 

Kol, prarają briėjęs, jon įstūmė. 


Sena pjesė 


| orkos monarcho įsakymui, tiksliau, prašymui, — dabar 
Liudviko padėtis buvo tokia, kad galėjo tik brašy, — le Glorjė 
nuėjo vykdyti pavedimo. Tai jam visai nebuvo sunku — jis iš karto pa- 
suko į prašmatniausią Peronos taverną, kurioje pats lankydavosi kur 
kas dažniau, negu derėtų atsitiktiniam lankytojui, didžiai vertindamas 
gėrimėlius, kurie visų kitų žmonių smegenis sulygindavo su jo. 

Čia, bendrame kambaryje su didžiuliu židiniu, juokdarys rado arba, tik- 
riau sakant, pastebėjo astrologą, kamputyje slaptingai besikalbantųį su mote- 
riškaite, kuri vilkėjo keistą, lyg ir maurišką, lyg ir azijietišką apdarą. Pastebė- 
jusi, kad le Glorjė artinasi prie Martijaus, ji atsistojo, ketindama pasitraukti. 

— Šiomis žiniomis jūs galite visiškai pasikliauti, — tarė moteris Gale- 
očiui ir dingo tarp daugybės svečių, kurie sėdėjo susispietę aplink stalus 
kambaryje. 

— Brolau filosofe, — prabilo juokdarys prisistatydamas, — dangus, 
vos atsiėmęs vieną sargybinį, jo vieton tuoj siunčia kitą. Vienai kvailai 
galvai pasišalinus, čia štai ateinu aš palydėti tavęs į Prancūzijos kara- 
liaus apartamentus. 

— Ir tave siuntė karalius? — paklausė Galeots, žiūrėdamas į jį su įta- 
rimo šešėliu ir iš karto pažindamas, jog tai juokdarys, nors jo išorė, kaip 
minėjome, nerodė akivaizdžiai jo profesijos. 

— Taip, pone, — atsiliepė le Glorjė. — Ir jūsų šviesiam protui turi būti 
aišku, kad kai Valdžia siunčia Kvailybę pašaukti Išminties, tai ženklas, 
rodanūs, kuria koja šlubuoja ligonis. 

— O kas bus, jei atsisakysiu eiti, kai toks pasiuntinys pakviečia tokią 
vėlyvą valandą? — pasiteiravo Galeotis. 

— Tada, kad jums būtų patogiau, mes jus nunešime, — tarė le Glor- 
jė. — Čia yra kokia dešimt Burgundijos žaliūkų, su kuriais kaip tik tam 
mane atsiuntė pats Krevkeras. Žinokite, kad mes su draugužiu Karoliu 
Burgundu dar neatėmėme iš mūsų giminaičio Liudviko karūnos, kurią 
jis kaip asilas atidavė mums į rankas; mes ją tik truputų apibrūžinome dil- 
dėmis ir apkarpėme žirklėmis, ir ji, nors virtusi mažu blizgučiu, vis vien 
tebėra auksinė. Paprastai tariant, jis tebeturi valdžią savo žmonėms, taip 
pat ir jums, ir tebėra krikščioniškiausiasis karalius senoje Peronos pilies 
pokylių menėje, kur jūs, kaip ištikimas jo pavaldinys, privalote teiktis 
tuojau keliauti. 

— Aš einu su jumis, pone, — sutiko Martijus Galeotis ir negaišuoda- 
mas žengė paskui le Glorjė, matyt, supratęs, kad neišsisuks. 

— Ir gerai darote, pone, — pasakė juokdarys, jiems pasukus pilies 
link. — Mat mums tenka būti su mūsų brolužiu, su senu išbadėjusiu liūtu, 
narve — kartkartėm jam reikia įmesti kokį veršį, kad seni jo žandikauliai 
galėtų padirbėti. 

— Tai tu manai, — pasiteiravo Martijus, —- kad karalius kėsinasi man 
ką padaryti? 

— Tatai jūs geriau už mane galite žinoti, — atsakė juokdarys. - Nors 
naktis apsiniaukusi, bet esu tikras, jūs regite žvaigždes ir pro rūką. Aš 
nieko apie tai nežinau, nieko... Tik mano motina vis patardavo būti at- 
sargiam su sena žiurke spąstuose, nes ji tada nirčiausiai puola kąsti. 

Astrologas daugiau neklausinėjo, o le Glorjė, kaip pratę visi juok- 
dariai, ir toliau padrikai malė liežuviu, maišydamas draugėn kandybes ir 
kvailybes, iki pristatė filosofą Peronos pilies vartų sargybai, o ši, perduo- 
dama jį iš rankų į rankas, pagaliau atlydėjo iki Herberto bokšto. 

Juokdario užuominos įstrigo Martijui Galeočiui, o jas, atrodė, pa- 
tvirtino Tristano žvilgsnis ir laikysena, nes kai tas vedė jį į karaliaus mie- 
gamąjį, jo žodžiai nuskambėjo niauriai, įtartinai ir buvo aiškiai bloga 
lemiantys. Atidžiai sekdamas ne tik dangaus kūnus, bet ir visa, kas dedasi 
žemėje, astrologas negalėjo nepastebėti skridinio ir virvės, kuri dar tebe- 
siūbavo: iš to jis suprato, jog, netikėtai pasirodęs, sutrukdė kažkam, kas 
turėjo ją pritaisyti. Tai išvydęs jis pasiryžo gudrumu išvengti gresiančio 
pavojaus, o jeigu nepavyktų, gintis iš paskutiniųjų, kad ir kas užpultų. 

Kupinas pasiryžimo, kurį aiškiai rodė jo žvilgsnis ir eigastis, Martijus 
prisistatė Liudvikui visai nesutrikęs, kad neišsipildė jo pranašystės, ne- 
drebėdamas prieš monarcho rūstybę ir galimus jos padarinius. 

— Tebūnie jūsų didenybei palankios visos laimę lemiančios žvaigž- 
dės! - prabilo Galeotis, žemai nusilenkdamas, kaip įprasta Rytų kraštuo- 
se. — Visi bloga lemią žvaigždynai tesitraukia tolyn nuo mano didžiojo 
valdovo! 

— Sakyčiau, — atsiliepė karalius, — kad apsidairius po šį kambarį ir 
prisiminus, kur jis yra ir kaip stipriai saugomas, jūsų išmintis galėtų su- 
prasti, jog palankios žvaigždės išdavė mane ir visos bloga lemiančios 
konsteliacijos jau atliko, kas pragaištingiausia. Ar tau ne gėda, Martijau 
Galeoti, regėti mane čia, kalinį, kada pats prisimeni, kieno patikinimais 
aš buvau čia įviliotas? 

— O ar ne gėda tau, karališkasis mano viešpatie? — atkirto filosofas. — 
Ar ne gėda tau, kuris darei tokią pažangą šiame moksle, kuris taip greitai 
viską suvokdavai, kuris buvai taip užsispyrusiai uolus, ar ne gėda tau 
bėgti, išvydus pirmą nepalankų Fortūnos žvilgsnį, kaip kad bėga bailys, 
išgirdęs pirmą ginklų žvangtelėjimą? Ar tu neketinai patirti tas paslaptis, 
kurios iškelia žmogų virš jo aistrų, gyvenimo negandų, sopulių, sielvartų 
į tokią būseną, kurią galima pasiekti tik savo tvirtybe pranokus senovės 
stoikus. Nejau tu susigūši nuo pirmo nesėkmės smūgio ir atsižadėsi šlo- 

vingo atpildo, kurį taip troškai gauti? Nejau išsuksi iš pasirinkto kelio 
kaip baikštus žirgas, išsigandęs netikrų, prasimanytų blogybių? 

— Netikrų, prasimanytų blogybių! Koks tu įžūlus! — sušuko kara- 
lius. - Ar šis kalėjimas yra prasimanymas? Ar mano nekenčiamo Bur- 
gundijos hercogo sargybiniai su žvangančiais ginklais prie vartų yra tik 
šešėliai? Tai kas, išdavike, yra tikros blogybės, jeigu įkalinimas, sosto pra- 
radimas ir pavojus gyvybei yra prasimanytos? 

— Tamsumas... tamsumas, mano brolau, ir prietaringumas, — atsakė 
išminčius kuo ramiausiai, — yra tikros blogybės. Patikėk manim, karalius, 
tegu jis ir visagalis valdovas, bet jeigu skendi tamsybėje ir prietaruose, 
yra didesnėje nelaisvėje negu išminčius kalėjime, sukaustytas geležies 
grandinėmis. Į tą tikrą laisvę aš ir privalau vesti tave... jeigu tik klausysi 
mano nurodymų. 

— Tai į tokią filosofinę laisvę turėjo vesti mane tavo pamokymai? — 
sušuko karalius su didžiausiu kartėliu. — Reikėjo dar Plesi pilyje pasaky- 
ti, kad viešpatavimas, kurį taip dosniai man žadėjai, tebus mokėjimas 
valdyti savo paties aistras, kad sėkmė, kurią man užtikrinai, bus mano 
pažanga filosofijos moksle ir kad aš tapsiu toks mokytas ir gudrus kaip iš 
Italijos atsibastęs fokusininkas! Juk aš galėjau laimėti šį dvasinį pranašu- 
mą kur kas kuklesne kaina, o ne prarasti gražiausią krikščioniškame pa- 
saulyje karūną ir tapti Peronos kalėjimo kaliniu! Eik ir nesitikėk išvengti 
deramos bausmės. „Dievas yra virš mūsų!“ 

— Aš nepaliksiu tavęs likimo valiai, — atsiliepė Martijus, — iki nesu- 
sigrąžinsiu net ir aptemusiose tavo akyse savo gero vardo, kuris švyti 
skaisčiau už labiausiai žėrintį tavo karūnos brangakmenį ir kuriuo stebė- 
sis pasaulis dar daug amžių po to, kai Kapetų giminė!" sudūlės į plėnis 
Sen Deni kriptose. 

— Kalbėk toliau! — tarė Liudvikas. — Tavo įžūlumas neprivers ma- 
nęs pakeisti savo nusistatymo ar nuomonės. Kadangi aš gal niekada ne- 
beskelbsiu nuosprendžio kaip karalius, todėl nepasmerksiu tavęs neiš- 
klausęs. Tad kalbėk... nors geriausia, ką gali padaryti, tai pasakyti tiesą. 
Prisipažink, kad mane apkvailinai, kad esi apgavikas, kad tariamas tavo 
mokslas — prasimanymas ir kad virš mūsų žėrinčios planetos taip mažai 

tegali paveikti mūsų likimą, kaip kad jų šešėliai, atsispindėdami upėje — 
pakeisti jos kryptį. 

— O iš kur tu žinai, — drąsiai atkirto astrologas, — kokią slaptą įtaką 
turi dangiškieji žiburiai? Kalbi, kad jie negali paveikti vandenų, nors ži- 
nai, kad net silpniausias iš jų, Mėnulis, — silpniausias, nes yra arčiausia 
prie varganos mūsų Žemės, — veikia ne tik tokias skurdžias upes kaip 
Soma, bet net patį vandenyną: tas atslūgsta ir tvinsta sulig kiekviena 
jaunatim ar delčia, stebi dangaus šviesulio atmainas ir kaip vergas laukia 
mažiausio ženklo iš sultono? O dabar, Liudvikai de Valua, atsakyk ir tu į 
alegorinį mano klausimą. Prisipažink, ar nesi panašus į paiką keliautoją, 
kuris pyksta ant savo vairininko, kad tas negali įplukdyti laivo į uostą, 
nesusidūręs su priešiškomis vėtromis ir srovėmis? Aš galėjau, žinoma, 
pasakyti, kad tavo žygis veikiausiai baigsis laimingai, bet tik Apvaizdos 
galioje buvo sėkmingai nuvesti tave į tikslą. Ir jeigu kelias į jį pavojingas 
ir nelygus, tai ar mano jėgoms jį išlyginti ir sumažinti pavojus? Kur vaka- 
rykštė tavo išmintis, kuri taip teisingai tave įtikinėjo, jog likimas dažnai 
viską pakreipia į gerąją pusę, nors, atrodo, tai kertasi su mūsų norais? 

— Tu priminei man... Tu priminei man... — skubiai įsiterpė karalius, — 
dar vieną konkretų savo melą. Tu pranašavai, kad tas škotas sėkmingai 
atliks žygį mano naudai ir garbei. O ar žinai, kaip jis baigėsi?.. Niekas ne- 
galėjo man taip pragaištingai pakenkti, kaip žinia apie to žygio baigmę, 
suaudrinusi pasiutėlio Burgundijos buliaus smegenis. Tavo pranašystė 
pasirodė aiškus melas, čia jau tu niekaip neišsiteisinsi — nebegalėsi pa- 
siremti palankiais tolimos ateities įvykiais, kurių aš turėčiau patenkintas 
laukti lyg tas puskvaišis, sėdėdamas ant kranto ir žiūrėdamas, kada nu- 
tekės vanduo ir upė liks sausa. Ir šį sykį tu apsirikai... Buvai toks kvailas, 
jog pasakei konkrečią pranašystę, O ji pasirodė suvis melaginga. 

— Ji pasirodys kuo teisingiausia ir tiksliai išsipildys, — drąsiai atsakė 
astrologas. — Aš negeidžiu didesnės mokslo pergalės prieš neišmanėliš- 
kumą kaip toji, kurią man atneš tos pranašystės išsipildymas. Sakiau, kad 
škotas ištikimai įvykdys bet kokią garbingą užduotų... Nejau neįvykdė?.. 
Sakiau, kad jis toks skrupulingas, kad neįsipainios į jokią niekšybę... Ar 
pamelavau? Paklausk čigoną Heiradiną. 

Čia karalius visas paraudo iš gėdos ir piktumo. 

— Aš tau sakiau, — kalbėjo toliau astrologas, — kad planetų konste- 
liacija žadėjo pavojų siunčiamam asmeniui... Ar kelionėje jo netykojo 
pavojai?.. Aš tau sakiau, kad žvaigždės žadėjo sėkmę siuntėjui... ir tu 
veikiai patirsi viso to naudą. 

— Veikiai patirsiu naudą! — perkartojo karalius. - Ar man dar maža 
tos tavo naudos — pažeminimo ir įkalinimo? 

— Ne, - atsiliepė astrologas, — čia dar ne galas... Netrukus tu pats 
turėsi pripažinti, kad tavo nauda priklausė nuo to, kaip tavo pasiuntinys 
vykdė jam pavestą užduotį. 

— Tatai jau per daug... akiplėšiška, — sušuko karalius, — kartu ir ap- 
gaudinėti, ir įžeidinėti!.. Nešdinkis lauk!.. Atmink, kad už niekšybę, kurią 
man iškrėtei, tau bus atkeršyta... „Dievas yra virš mūsų!“ 

Galeotis pasisuko eiti. 

— Dar palauk, — sustabdė jį Liudvikas. — Tu narsiai gynei savo apgau- 
lę... Noriu išgirsti tavo atsaką į vieną klausimą, bet prieš prabildamas pa- 
galvok! Ar gali tariamas tavo mokslas nurodyti tavąją mirties valandą? 

— Tik susietai su kito asmens likimu, — atsakė Galeotis. 

— Nesuprantu tavo atsakymo, — tarė Liudvikas. 

— Tad žinok, o karaliau, — paaiškino Martijus, — kad visiškai tikra, 
ką aš galiu pasakyti apie savo paties mirtį, yra tik tai, kad ji įvyks lygiai 
dvidešimt keturios valandos prieš jūsų didenybės mirtį.* 

— Ką! Ką tu sakai? — visas pasikeitęs paklausė Liudvikas. — Palauk! 
Palauk!.. Neišeik!.. Palauk valandėlę... Tu pasakei, kad aš mirsiu netrukus 
po tavo mirties? 

— Po dvidešimt keturių valandų, — tvirtai pakartojo Galeotis, — kaip 
teisingai pranašauja švytintys ir paslaptingos išminties kupini dangaus 


* Šis guvus astrologo atsakymas neturi nieko bendra su tikrove. Panašus taria- 
mo pranašautojo išsigelbėjimas iš valdovo nemalonės yra minimas daugelio seno- 
vės autorių. Romėnų istorikas Tacitas'*? rašo, kad burtininkas Trasulas išpranašavo 
užsirūstinusiam imperatoriui Tiberijui!'*', jog jis mirsiąs po trijų dienų mirus jam, 
burtininkui, ir taip užsitikrino visam gyvenimui didžias privilegijas. 

šviesuliai, kurie be žodžių byloja kiekvienas savo orbitomis... Linkiu jūsų 
didenybei labos nakties! 

— Palauk! Palauk!.. Neišeik! —- sušuko karalius, paimdamas jį už alkū- 
nės ir vesdamas nuo durų. — Martijau Galeoti, aš buvau tau geraširdis 
valdovas... padariau tave turtingą... laikiau tave bičiuliu... savo palydovu... 
savo mokytoju... Būk atviras man, meldžiu tave... Ar tikrai tavo mokslas 
sako teisybę? Ar to škoto misija iš tikrųjų baigsis man palankiai?.. Ir ne- 
jau mūsų abiejų mirties valandos taip labai... labai artimai... susijusios? 
Prisipažink, gerasis mano Martijau, kad šneki, kaip reikalauja tavo amato 
gudrybės... Prisipažink, meldžiu tave, ir tu nieko bloga iš manęs nepa- 
tirsi. Aš jau senas... Uždarytas kalėjime... veikiausiai iš manęs bus atimta 
karalystė... Todėl mano padėtyje tiesa yra brangesnė už visą karalystę, ir 
iš tavęs, brangusis Martijau, aš laukiu tos neįkainojamos brangenybės. 

— Ir aš ją išklojau jūsų didenybei, — tarė Galeotis, — nors rizikavau, 
kad baisiai supykęs jūs šoksite ant manęs ir sudraskysite. 

— Kas? Aš, Galeoti? — nuolankiai atsakė Liudvikas. — O, kaip tu skau- 
džiai apsirinki! Ar aš nesu belaisvis?.. Ar nesupranti, kad man reikia būti 
kantriam, nes rūstybė tik atskleistų mano bejėgiškumą? Todėl pasakyk 
nuoširdžiai, ar neapmulkinai manęs? O gal tavo mokslas tikras? Ir gal 
tiesa tai, ką tu pranašauji? 

— Teatleidžia man jūsų didenybė, jeigu aš atsakysiu, — pradėjo 
Martijus Galeotis, — kad tiktai laikas... laikas ir įvykiai... išsklaidys jūsų 
netikėjimą. Aš pažeminčiau savo reputaciją, kurią turėjau kaip patarė- 
jas pas garsųjį karžygį, Vengrijos Matiašą Korviną, ir net paties impe- 
ratoriaus kabinete, jei ir vėl imčiau tvirtinti, kad mano žodžiai buvo 
tiesa. Jeigu netikite manimi, aš tegaliu remtis ateities įvykiais. Diena 
kita kantrybės parodys, ar teisinga buvo mano pranašystė dėl jaunojo 
škoto. Su džiaugsmu sutiksių mirti ant rato sulaužytomis rankomis ir 
kojomis, jeigu drąsus to Kventino Dervardo elgesys neatneš jūsų dide- 
nybei naudos, ir net labai didžios. Bet jeigu man tektų mirti šitokiose 
kančiose, būtų gerai, kad jūsų didenybė pasiieškotumėte dvasios tėvo, 
nes nuo paskutinio mano atodūsio tik dvidešimt keturios valandos liks 
jums išpažinčiai ir atgailai. 

Liudvikas, lydėdamas Galeotų, tebelaikė už apsiausto, o kai atidarė 
duris, garsiai ištarė: 

— Rytoj mes apie tai smulkiau pasikalbėsime. Keliauk ramybėje, iš- 
mintingasis mano tėve. Keliauk ramybėje! Keliauk ramybėje! 

Jis pakartojo šiuos žodžius tris kartus, bet vis tiek bijodamas, kad 
vyriausiasis profosas gali apsirikti, palydėjo astrologą iki menės, stip- 
riai įsitvėręs jo apsiausto, lyg nuogąstaudamas, kad kas neišplėštų šio 
mokyto vyro jam iš rankų ir nenužudytų prieš pat akis. Jis paleido as- 
trologą tik tada, kai, kelis sykius pakartojęs: „Keliauk ramybėje!“, dar 
davė atskirą ženklą vyriausiajam profosui, jog tas nedrįstų net pirštu 
palytėti astrologo. 

Šitaip slaptos žinios kartu su ryžtinga drąsa ir šaltu protu išgelbėjo 
Galeotį iš grėsmingiausio pavojaus, o Liudvikas, įžvalgiausias ir kerštin- 
giausias iš visų to meto monarchų, buvo apgaule sulaikytas nuo keršto 
dėl baisaus savo prietaringumo ir mirties baimės, kuri jį itin kamavo, nes 
sąžinę slėgė daugybė nusikaltimų. 

Tačiau jis jautėsi gana įširdintas, kad turėjo atsižadėti sumanyto kerš- 
to, o ne mažiau nusivylę, atrodė, buvo ir jo tarnai, kurie turėjo įvykdyti 
mirties bausmę. Tiktai Randuotasis, visiškai tam abejingas, vos tik buvo 
duotas ženklas, pasitraukė nuo durų, prie kurių stovėjo, ir po keleto mi- 
nučių kietai užmigo. 

Vyriausiasis profosas, kai jo bendrai, karaliui grįžus į miegamąjį, su- 
siruošė menėje poilsiui, toliau spitrėjo į iškilnų astrologo stotą lyg bul- 
dogas į mėsos gabalą, kurį jam iš nasrų ištraukė virėjas. Truazešelis su 
Andrė pašnibždomis šnekučiavosi. 

— Vargšas aklasis raganius, — didžiai susigraudinęs ir užjausdamas pa- 
sakė Truazešelis savo bičiuliui Mažiui Andrė, — prarado puikiausią progą 
numirti nuo palaimintosios šventojo Pranciškaus virvės ir išpirkti bent 
vieną kitą niekingą savo raganystę! Aš, dievaži, ketinau palikti tą išganin- 
gą kilpą jam ant kaklo, kad prie nuodėmingo kūno nelįstų šėtonas. 

— O aš, - tarė Mažius Andrė, — taip ir negavau įsitikinti, kiek ištemps 
virvę toks dviejų pūrų maišas! juk tai mums būtų buvęs puikus bandy- 
mas, o linksmasis dručkis būtų taip lengvai numiręs! 

Kolei budeliai tarp savęs šnabždėjosi, Martijus, atsisėdęs kitapus di- 
džiulio akmeninio židinio, apie kurį buvo visi susispietę, įtartinai dirsčiojo 
į juos skersomis. Pirmiausia jis įkišo ranką užantn, kad įsitikintų, ar galės 
labai aštrų dviašmenį durklą, kurį visuomet nešiojosi, patogiai nustverti už 
rankenos. Kaip jau buvo minėta, astrologas, nors šiek tiek aptukęs, buvo 
dar stiprus, atletiškas vyras, galįs puikiai pasidarbuoti ginklu. Įsitikinęs, kad 
patikimas įrankis kaip visada vietoje, jis išsitraukė iš už ančio pergamento 
ritinėlį su graikiškaisiais rašmenimis ir kažkokiais kabalistiniais ženklais, 
sužėrė į krūvą nuodėgulius židinyje ir įpūtė tokią liepsną, kad galėjo aiškiai 
matyti visų aplink sėdinčiųjų ar gulinčiųjų veidus ir pozas. Škotas tysojo 
nejudėdamas, giliai nugrimzdęs į miegą, ir grubus jo veidas buvo toks be- 
jausmis, sakytum išlietas iš bronzos. Išblyškęs ir susirūpinęs Olivjė vienu 
metu atrodė tarsi užmigęs, bet vėl atmerkė akis ir staiga pakėlė galvą, lyg 
įgeltas kokio vidinio sielvarto ar pažadintas tolimo garso. Profoso fiziono- 
mija buvo nepatenkinta, kraupi, it buldogo snukis, bylojąs, kad 


Jis pyksta, miršta meko nebakoręs, 
Ji slegia, degina žudyti noras... 


Už jo šmėkšojo šventeivišku veidu Truazešelis, kurio akys žvelgė į 
dangų, lyg jis mintyse būtų poteriavęs. O Mažius Andrė smaginosi bjau- 
riai vaipydamasis, mėgdžiodamas savo bičiulio judesius ir grimasas, iki 
susiruošė gulti. 

Tarp šių vulgarių, prastų fizionomijų iškilnus Galeočio stotas, puiki 
laikysena ir įtaigūs veido bruožai ypač ryškiai išsiskyrė. Jis galėjo būti 
palaikytas senovės magu, kuris, įkalintas plėšikų urve, šaukiasi į pagalbą 
dvasią, kad jį išlaisvintų. Ir tikrai, jeigu jis būtų išsiskyręs tik savo gražia 
banguota barzda, krentančia ant paslaptingojo pergamento jo rankoje, ir 
tai būtų reikėję apgailestauti, kad tokia tauri puošmena duota tam, kuris 
paskyrė savo gabumus, mokytumą, iškalbą ir visą didybę niekingoms 
melo ir apgavysčių painėms. 

Taip praslinko naktis Peronos pilies grafo Herberto bokšte. Kai ryto 
sambrėška įsiskverbė į senovišką gotikinį kambarį, karalius pasišaukė 

Olivjė, ir tasai rado monarchą, sėdinų su chalatu. Olivjė nustebo, kaip 
didžiai mirties baimė per vieną naktį jį pakeitė. Jau buvo beprašnenkąs 
apie tai, bet karalius nutildė savo tarną ir ėmė pasakoti, kokiomis gud- 
rybėmis jis bandė laimėti draugų Burgundijos dvare, o kai baigė, įsakė 
Olivjė toliau taip daryti, kai tik bus leista išeiti iš čia. Ir niekada klastin- 
gasis tarnas taip nesistebėjo blaiviu karaliaus protu ir dideliu išmanymu 
apie visas spyruokles, kurios inspiruoja žmonių veiksmus, kaip per tą 
atmintiną pasitarimą. 

Maždaug po poros valandų Olivjė iš tikrųjų gavo Krevkero leidimą 
išeiti ir įvykdyti valdovo pavedimus. O Liudvikas, pasišaukęs astrologą, 
kuriuo, matyt, vėl pasitikėjo kaip anksčiau, ilgai šnekėjosi, tarėsi ir tada, 
atrodė, liko kur kas ryžtingesnis ir žvalesnis, negu buvo iš pradžių. To- 
dėl kai Krevkeras ryte atėjo karaliaus pasveikinti, šis sutiko Burgundijos 
didiką taip ramiai, jog pastarasis didžiai tuo nusistebėjo. Mat Krevkeras 
buvo spėjęs išgirsti, kad hercogą jau kelios valandos apėmęs tūžmas, ir 
dėl to karaliui grėsė pavojus. 


XXX SKYRIUS 
Netikrumas 


Mus batarimai — tartum eldija, 
Kurą dvi susidūrę srovės blaško. 


Sena pjesė 


iudvikas praleido naktį itin susirūpinęs ir neramus, bet dar 1a- 

biau susijaudinęs buvo Burgundijos hercogas, kuris niekada ne- 
sugebėdavo užgniaužti savo aistrų ir kuris, tiesą pasakius, beveik nesival- 
dydamas joms pasiduodavo. 

Sulig to meto papročiu du svarbiausi ir mėgstamiausi hercogo pa- 
tarėjai — d Emberkuras ir de Kominas — nakvojo tame pačiame miega- 
majame, kur jiems buvo paruošti guoliai prie hercogo lovos. Jie kaip 
niekada buvo reikalingi tą naktų, kai, kamuojamas sielvarto, pykčio, noro 
atkeršyti ir garbės jausmo, kuris neleido susidoroti su Liudviku dabar- 
tinėje jo padėtyje, hercogas išgyveno dvasinę būseną, panašią į kunku- 
liuojantį ugnikalnį, verčiant lauk kalno uolienas, sulydytas į vientisą de- 
gančią masę. 

Jis atsisakė nusirengti, gulti į lovą ir visą naktį siautėjo iš įniršio. Arba 
staiga imdavo be perstojo kalbėti su savo patarėjais taip tankiai ir greitai, 
jog jie iš tikrųjų išsigąsdavo, kad hercogas neišeitų iš proto. Jis išskaičiuo- 
davo nužudytojo Lježo vyskupo nuopelnus, aukštūindamas jo geraširdiš- 
kumą, prisimindavo buvusią draugystę, prisirišimą, abipusį pasitikėjimą 

ir tada taip įsiaudrindavo, kad krisdavo kniūbsčias ant lovos, ir, rodėsi, 
pasprings ašaromis ir verksmu, kurį veltui stengdavosi užgniaužti. Paskui, 
pašokęs iš guolio, įpuldavo į dar siautulingesnį įniršį, lakstydavo po kam- 
barį, svaidydavo padrikus grasinimus ir dar padrikesnius keršto prakeiks- 
mus. Kaip paprastai, trypdamas koja, šaukdavosi šventąjį Jurgį, šventąjį 
Andriejų ir dar kitus, jo manymu, didžiausius šventuosius būti liudytojais, 
kad jis kruvinai atkeršys de la Markui, Lježo gyventojams ir tam, kuris 
buvo viso to kaltininkas. Pastarieji grasinimai, tariami ne taip aiškiai, kaip 
kiti, matyt, lietė karaliaus asmenį, ir vienu momentu hercogas pareiškė 
esąs pasiryžęs pasikviesti Normandijos hercogą, karaliaus brolį, su ku- 
riuo Liudviko santykiai buvo kuo blogiausi, kad priverstų įkalintą monar- 
chą atsižadėti arba karūnos, arba kai kurių karališkųjų teisių ir valdų. 

Kita diena ir naktis praslinko kupinos tokių pačių audringų ir liguis- 
tų svarstymų arba, teisingiau pasakius, pykčio protrūkių, nes hercogas 
beveik nevalgė ir negėrė, nepersirenginėjo ir iš viso elgėsi kaip žmogus, 
kurio niršulys gali baigtis išprotėjimu. Protarpiais, mažumą aprimęs, jis 
imdavo tartis su savo ministrais, tačiau visus jų patarimus atmesdavo. 
De Kominas savo memuaruose rašo, kad vienu metu žygūnas jau sė- 
dėjo ant žirgo, pasirengęs vykti su kvietimu pas Normandijos hercogą, 
o tokiu atveju kalėjimas Prancūzijos monarchui, be abejo, būtų tapęs 
tiesiausiu keliu į kapą. 

Kitomis valandėlėmis, kai pailsdavo siautėdamas, Karolis sėdėdavo 
niūrus, apsiniaukęs ir sustingęs, kaip žmogus, sumanęs žengti beprotiš- 
ką žingsnį, tik kol kas negalįs galutinai pasiryžti. Ir, be abejo, tereikėjo 
kuriam iš jį supančių patarėjų pašnibždėti kokią klastingą užuominą, ir 
hercogas būtų buvęs pastūmėtas beprotiškiausiems veiksmams. Tačiau 
Burgundijos didikai, pripažindami karaliaus ir feodalinio jų valdovo ne- 
liečiamybę, brangindami savo krašto, taip pat ir savo hercogo garbę, 
kuria Liudvikui buvo laiduotas saugumas, kai tas atsidavė jiems į rankas, 
beveik vieningai buvo linkę siūlyti nuosaikias priemones, ir argumentai, 
apie kuriuos d'Emberkuras ir de Kominas kartkartėm išdrįsdavo netie- 
siogiai užsiminti naktį, buvo pakartojami ir primygtinai siūlomi rames- 
nėmis ryto valandomis. 

Ko gera, visi jie atrodė šiek tiek suinteresuoti taip uoliai ginti karalių. 
Daugelis, kaip minėjome, buvo jau patyrę karaliaus dosnumą; kiti turėjo 
valdų Prancūzijoje ar tikėjosi jas atgauti ir todėl savaime stengėsi jam 
įsiteikti. Be to, visi matė, kad brangenybių maišai, kuriais buvo apkrauti 
keturi mulai, kai karalius įžengė į Peroną, kur kas palengvėjo per tą laiką, 
kol dar vyko derybos. 

Trečią dieną italas grafas de Kampo-Basas su savo karinga išmintim 
atėjo į talką Karolio patarėjams. Liudviko laimė, kad jis atvyko tuo metu, 
kai hercogo įniršis jau buvo kiek atlėgęs. Jam pasirodžius, tuoj pat buvo 
sušauktas eilinis hercogo patarėjų susirinkimas apsvarstyti, kokių prie- 
monių reikia imtis šiomis itin sunkiomis aplinkybėmis. 

Ta proga Kampo-Basas išdėstė savo nuomonę kaip pasakėčią apie 
Keleivį, Gyvatę ir Lapę!““, primindamas hercogui, kad Lapė patarė Ke- 
leiviui sutriuškinti mirtiną savo priešą, kurį likimas atidavė jam į rankas. 
De Kominas išvydęs, kaip hercogo akys sužibėjo nuo šio pasiūlymo, 
kurį jau ne kartą jam šnibždėjo siautulingas jo paties temperamentas, 
paskubėjo pareikšti: 

— Juk visai galimas dalykas, kad Liudvikas tiesiogiai neskatino to kru- 
vino nusikaltimo, kuris įvyko Šonvalde. Gal jis galės paneigti jam metamą 
kaltinimą ir veikiausiai sutiks kitaip kompensuoti žalą, kurią jo intrigos 
padarė hercogo ir jo sąjungininkų valdose. Smurtas prieš karalių atneštų 
Prancūzijai ir Burgundijai daugybę pražūtingų padarinių, kurių baisiau- 
sias būtų tas, kad anglai pasinaudotų neišvengiamai kilsiančiais sujudi- 
mais ir pilietinėmis nesantaikomis. Juk jie nori atgauti Normandiją bei 
Gijeną ir vėl pradėti tuos siaubingus karus, kurie vargais negalais buvo 
baigti, tk susijungus Prancūzijai su Burgundija prieš bendrą priešą! Pa- 
galiau, — atvirai pareiškė de Kominas, — aš visai nemanau, kad Liudvikui 
reikia grąžinti besąlygišką laisvę. Tačiau hercogas iš dabartinės padėties 
galėtų turėti naudos, priversdamas karalių pasirašyti dorą ir teisingą su- 
tartį tarp šalių, gaudamas tokią karaliaus garantiją, kad jam būtų sunku 
sulaužyti įsipareigojimus ar drumsti vidinę Burgundijos ramybę ateityje. 

D'Emberkuras, Krevkeras ir kiti pareiškė, jog jie nepritaria Kampo- 
Baso pasiūlytoms smurtinėms priemonėms ir jog, jų nuomone, iš su- 

tarties su Prancūzija galima gauti daugiau ilgalaikės naudos. Šitaip būtų 
daug garbingiau Burgundijai negu tas smerktinas poelgis, kuris užtrauk- 
tų šaliai žodlaužystės ir nesvetingumo nuodėmę. 

Hercogas klausėsi šių išvedžiojimų nudelbęs akis ir taip suraukęs 
kaktą, kad tankūs jo antakiai atrodė ištisai suaugę. Bet kai Krevkeras 
ėmė dėstyti, kad jis nemano, jog Liudvikas žinojo ar skatino žiaurų nu- 
sikaltimą, padarytą Šonvalde, Karolis pakėlė galvą ir, tulžingai dėbtelėjęs 
į savo patarėją, sušuko: 

— Ar ir tave, Krevkerai, apžavėjo Prancūzijos aukso skambesys? 
Man rodos, jis skamba mano Taryboje taip garsiai, kaip Šventojo Dio- 
nizijaus varpai... Kas išdrįs tvirtinti, jog Liudvikas nekursto neramumų 
Flandrijoje? 

— Maloningasis valdove, — atrėmė Krevkeras, — mano ranka visą lai- 
ką buvo labiau pratusi lytėti plieną, o ne auksą, ir aš niekada nemaniau, 
kad Liudvikas yra nekaltas dėl neramumų Flandrijoje, — priešingai, ne 
taip seniai visų dvariškių akivaizdoje pasmerkiau jį už šių įsipareigojimų 
sulaužymą ir jūsų vardu mečiau jam iššūkį. Tačiau nors jo intrigos, be 
abejo, davė pradžią toms sumaištims, aš anaiptol netikiu, kad jis orga- 
nizavo vyskupo nužudymą, nes žinau, jog vienas jo pasiuntinys viešai 
tą užprotestavo. Aš galėčiau pristatyti tą asmenį, jeigu jūsų malonybė 
teiktumėtės jį išvysti. 

— Aš teikčiausi išvysti? — sušuko hercogas. — Šventasis Jurgi! Nejau 
abejojate, kad mes trokštame pasielgti teisingai? Visi žino, kad net di- 
džiausios rūstybės akimirką esu nešališkas ir teisingas. Aš pats pasimaty- 
siu su Prancūzijos karalium, pats išklosiu visus kaltinimus dėl mums pa- 
darytų skriaudų ir pats nurodysiu, kokios kompensacijos mes laukiame 
ir reikalaujame. Jeigu paaiškės, kad jis nekaltas dėl šios žmogžudystės, at- 
sipirkti už kitus nusikaltimus jam bus lengviau. O jeigu kaltas, kas išdrįs 
pasakyti, kad įkalinimas visam gyvenimui kokiame nuošaliame vienuo- 
lyne nebus labiausiai pelnyta ir kartu gailestingiausia bausmė? Kas išdrįs 
smerkti, — pridūrė jis užsidegdamas, — net žiauresnį ir greitesnį kerštą? 
Tegu jūsų liudytojai susiruošia! Valandą prieš vidudienį vyksime į pilį. 
Mes įrašysime į sutartį pagrindinius punktus, ir vargas jam, jeigu nenorės 

su jais sutikti!.. Kiti punktai priklausys nuo įrodymų. Pasitarimas baigtas, 
visi galite skirstytis. Aš tiktai persirengsiu, nes su šiuo apdaru vargu ar 
galiu pasirodyti zaloningausiam savo valdovui. 

„ Kandžiai, ironiškai pabrėžęs pastaruosius žodžius, hercogas atsisto- 
jo ir išėjo iš kambario. 

— Liudviko likimas ir, dar blogiau, Burgundijos garbė priklauso nuo 
atsitiktinumo, — tarė d'Emberkuras Krevkerui ir de Kominui. — Skubėk į 
pilį, de Kominai, tavo liežuvis geriau pagaląstas negu Krevkero ir mano. 
Paaiškink Liudvikui, kokia audra artėja, ir jis pats žinos, kaip laviruoti. 
Tikiuosi, jo gvardietis šaulys nepasakys ko nors, kas apsunkintų padėtį, 
bet kas gali žinoti, kokia slapta užduotis jam buvo pavesta. 

— Tas jaunuolis, — pasakė Krevkeras, — atrodo smarkus, bet atsar- 
gus ir protingas ne pagal amžių. Viską pasakodamas man, jis pagarbiai 
kalbėjo apie karalių kaip valdovą, kuriam tarnauja. Manau, kad jis taip 
laikysis ir hercogo akivaizdoje. Aš tuojau pat leisiuosi ieškoti jo ir jauno- 
sios grafaitės de Krua. 

— Grafaitės? Jūs sakėte, palikote ją Šventosios Brigitos vienuolyne? 

— Taip, bet aš buvau priverstas skubiai pristatyti ją čia paties hercogo 
įsakymu. Ją atgabenome neštuvuose, kitaip negalėjo keliauti. Ji didžiai 
prislėgta, nes nežino, nei kokia dalia ištiko jos giminaitę grafaitę Ameli- 
ną, nei kas laukia jos pačios. Juk ji nusikalto, pasitraukdama iš feodalinio 
savo siuzereno hercogo Karolio globos, o pastarasis anaiptol ne iš tų, 
kurie abejingai leistų kam nors pažeisti savo, kaip valdovo, teises. 

Žinia, kad jaunoji grafaitė yra Karolio rankose, kaip aštrūs dygliai 
įsmigo Liudvikui į širdį. Jis gerai suprato, kad kai grafaitė atskleis intri- 
gas, kuriomis jis paskatino grafaitę Ameliną ir ją pačią pasitraukti į Plesi 
pilį, savaime iškils aikštėn įrodymai, kuriuos karalius tikėjosi nuslėpti, 
pakardamas Zametą Mograbiną. Ir neabejojo, jog Burgundijos hercogas 
Karolis, išgirdęs liudytojos parodymus, kaip Liudvikas kišosi į jo teises, 
nusitvers šios dingsties kaip priekabės ir galės puikiai pasinaudoti dabar- 
tine sunkia jo padėtimi. 

Liudvikas, didžiai sunerimęs, aptarė šiuos dalykus su ponu de Ko- 
minu, kurio įžvalgumas ir diplomatinis talentas buvo jam kur kas labiau 

prie širdies negu tiesmukas, kariškas Krevkero būdas ir didžiūniškas 
d'Emberkuro pasipūtimas. 

— Tų geležinrankių kareivių, gerasis mano drauge Kominai, — tarė 
Liudvikas būsimajam savo istorikui, — nederėtų įsileisti į karaliaus menę. 
Jie turėtų pasilikti su alebardomis ir ietimis prieškambaryje. Kare, žino- 
ma, be jų neapsieisi, bet tas monarchas, kuris mano, kad jų galvos tinka 
kam nors daugiau, negu būti priekalu priešų kardams bei kuokoms, yra 
toks pat kvailys kaip tas, kurs savo mylimajai vietoj karolių padovanojo 
šuns antkaklį. Tik su tokiais kaip tu, Filipai, kurio akys gali kiaurai per- 
matyti visa ko esmę, turėtų valdovai sėsti prie pasitarimų stalo, įsileisti į 
savo menę, net... net į slapčiausius sielos kampelius. 

De Kominas, aštraus proto žmogus, aišku, buvo pamalonintas su- 
maniausio Europos valdovo pagyrimo. Jis neįstengė visai nuslėpti savo 
pasitenkinimo, 1r Liudvikas suprato, jog jam padarė įspūdį. 

— Kaip norėčiau turėti tokį pavaldinį, — toliau kalbėjo jis, — arba, tei- 
singiau pasakius, kad būčiau vertas tokį turėti! Tada nebūčiau atsidūręs 
šioje apgailėtinoje padėtyje. Bet ir dabar mažiau krimsčiausi, jei žinočiau, 
kaip pelnyti tokio prityrusio valstybės veikėjo patarimų. 

De Kominas atsakė, kad jis visomis galiomis pasirengęs tarnauti 
krikščioniškajai jo didenybei, jeigu tik tatai derinasi su ištikimybe teisė- 
tam jo viešpačiui, Burgundijos hercogui Karoliui. 

— O ar aš tave įkalbinėju, kad būtum neištikimas? — jausmingai pa- 
klausė Liudvikas. — Deja, argi aš pats šią minutę esu tokiam pavojuj ne 
todėl, kad pernelyg pasitikėjau savo vasalu? Ir ar gali feodalinė ištikimy- 
bė būti šventesnė kam kitam kaip man, kurio likimas priklauso tiktai 
nuo to, kaip jos bus paisoma? Ne, Filipai de Kominai, ir toliau būk 
ištikimas Burgundijos hercogui. Ir tu geriausiai jam pasitarnausi, jeigu 
padėsi dorai susitarti su Prancūzijos karaliumi. Šitaip padarysi paslaugą 
abiem, ir vienas jų tikrai tau bus dėkingas. Girdėjau, kad pačiam moka- 
ma vos tiek, kiek vyriausiajam sakalininkui, ir taip išmintingiausias Eu- 
ropoje patarėjas už savo paslaugas sulyginamas arba, teisingiau pasakius, 
net žemiau vertinamas už tą, kuris šeria ir gydo plėšriuosius paukščius! 
Prancūzija turi plačias valdas, jos karaliui nestinga aukso. Suteik progą, 

mano bičiuli, ištaisyti šią piktinančią neteisybę! Lėšų toli ieškoti nereikia, 
tik leisk man jas pasiūlyti. 

Karalius išsitraukė prikimštą pinigų maišelį, bet de Kominas, kur kas 
skrupulingesnis už daugelį to meto dvariškių, atsisakė siūlomos dovanos 
pareikšdamas, jog esąs visai patenkintas savo šalies valdovo dosnumu, ir 
užtikrindamas Liudviką, jog taip norįs jam patarnauti, kad paskatinimui 
nereikia tokios pašalpos, kokią jis pasiūlė. 

— Keistasis žmogau! — sušuko karalius. — Duok man apkabinti vie- 
nintelį šių dienų didiką, kuris kartu yra ir išmintingas, ir nepaperkamas. 
Išmintis vertesnė už gryną auksą, ir, patikėk manim, Filipai, šioje bėdoje 
aš pasikliauju tavo geraširdiškumu daugiau negu pirkta parama dauge- 
lio tų, kurie gavo mano dovanų. Aš žinau, tu nepatarsi savo valdovui 
piktam panaudoti šitokią progą, kokią jam suteikė Fortūna ir — būsiu 
atviras, de Kominai, — mano paties kvailystė. 

— Panaudoti piktam? Jokiu būdu! — atsakė istorikas. — Tik ja pasinaudot?! 

— Bet kaip ir ligi kokios ribos? — paklausė Liudvikas. — Aš nesu vi- 
siškas asilas, kad tikėčiausi išsigelbėti be jokios išpirkos, bet tegu ji būna 
protinga, nes aš visą gyvenimą linkęs klausyti proto — nesvarbu, ar Pary- 
žiuje, Plesi pilyje ar Peronoje. 

— Taip, — atitarė de Kominas, — bet jeigu jūsų didenybė leisite pasaky- 
ti, proto balsas Paryžiuje ar Plesi pilyje bylodavo taip tyliai ir prislopintai, 
kad ne visuomet pasiekdavo jūsų didenybės ausis, o Peronoje jis griau- 
dėte griaudžia per būtinybės ruporą ir todėl yra įsakmus ir valdingas. 

— Kalbi vaizdžiai, — atsiliepė Liudvikas, negalėdamas sutramdyti 
apmaudo. — Bet aš esu stačiokas mulkis, pone Kominai, todėl, mel- 
džiu, mesk savo tropus ir nusileisk ant žemės. Ko tikisi iš manęs jūsų 
hercogas? 

— Aš neįgaliotas pasakyti jo pasiūlymų, mano valdove, - tarė de Ko- 
minas. — Hercogas pats netrukus išdėstys savo valią. Tačiau nujaučiu šį 
tą, kas gali būti pasiūlyta, ir jūsų didenybė turėtumėt būti tam pasirengęs. 
Pavyzdžiui, galutinai atiduoti miestus prie Somos upės. 

— Taip ir maniau, — tarė Liudvikas. 

— Kad jūs atsižadėtumėt lježiečių ir Viljamo de la Marko. 

— Taip pat mielai, kaip atsižadu pragaro ir šėtono! — sušuko Liudvikas. 

— Bus pareikalauta įkaitų, atiduoti tvirtoves ar dar kitaip užtikrinti, 
kad ateityje nebekurstysite sukilimų tarp Flandrijos gyventojų. 

— Čia šis tas naujo, — atsiliepė karalius. — Vasalas reikalauja garantijos 
iš siuzereno. Bet tebūnie... 

— Gal pareikalaus tinkamų ir nepriklausomų valdų šviesiajam jūsų 
broliui, mano valdovo sąjungininkui ir bičiuliui - Normandijos ar Šam- 
panės. Hercogas prisirišęs prie jūsų tėvo giminės, mano pone. 

— Taip prisirišęs, —- sušuko Liudvikas, — kad pasiryžęs padaryti juos 
visus karaliais! Ar jau baigei savo pranašystes? 

— Ne visai, — atsakė patarėjas. — Be abejo, bus pareikalauta, kad jūsų di- 
denybė liautųsi varginęs priekabėmis Bretanės hercogą, kaip darėte pasku- 
tiniu metu, ir kad nebeginčytumėte teisės, kurią turi jis ir kiti didieji lenai, — 
kalti savo pinigus, tituluotis hercogais ir valdovais iš Dievo malonės... 

— Žodžiu, aš turiu visus savo vasalus padaryti karaliais. Pone Filipai, 
nejau jie nori, kad aš tapčiau brolžudžiu? Juk visi gerai prisimena mano 
brolį... Vos tik jis buvo tituluotas Gijeno hercogu, tuoj ėmė ir pasimirė. 
Ir kas liks Didžiojo Karolio palikuoniui ir vietininkui, kai jis neteks šių 
turtingų provincijų? Tik žinia, kad yra pateptas Reimse šventaisiais alie- 
jais ir valgo pietus po aukštu baldakimu! 

— Ši jūsų didenybės rūpestį mes sumažinsim perpus, duodami jums 
antrininką toje vienišoje didybėje, — atsakė Filipas de Kominas. — Bur- 
gundijos hercogas, nors kol kas nepretenduoja į nepriklausomo karaliaus 
titulą, vis dėlto ateityje geidžia išsivaduoti nuo žeminančio pavaldumo, 
kurio iš jo reikalauja Prancūzijos karūna. Jis siekia savo hercogo vainiką 
apjuosti imperatoriaus lanku ir viršuje uždėti aukso rutulį — emblemą, 
rodančią, kad jo valdos yra nepriklausomos. 

— Ir kaip drįsta Burgundijos hercogas, prisiekęs Prancūzijos vasa- 
las, — Liudvikas pašoko neįprastai susijaudinęs, — kaip jis drįsta siūlyti 
šitokias sąlygas savo valdovui, kai pagal visos Europos įstatymus už tai 
iš jo turėtų būti atimtos leno teisės! 

— Dabartinėje padėtyje sunku būtų atimti leno teises, — ramiai at- 
sakė de Kominas. — Jūsų didenybė gerai žino, kad feodaliniai įstatymai 

laikomi pasenusiais net pačioje Vokietijos Imperijoje ir kad siuzerenai 
su vasalais patys stengiasi gerinti savo santykius ir padėtį, kiek jiems 
leidžia jėgos ir aplinkybės. Jūsų didenybės kišimasis į hercogo vasalų 
teises Flandrijoje pateisins mano valdovo elgesį, jeigu jis, stiprindamas 
savo nepriklausomumą, užsispirs, kad Prancūzijai būtų atimta proga tai 
daryti ateityje. 

— Ak Kominai, Kominai! — sušuko Liudvikas, vėl atsistodamas ir 
imdamas melancholiškai vaikščioti po kambarį. — Tai man baisi pamoka 
tema: V/oe vzcžis/* Ar tu iš tikrųjų manai, kad hercogas pareikalaus įvyk- 
dyti visas šias sunkias sąlygas? 

— Vis dėlto geriau, kad jūsų didenybė būtumėt pasirengęs dėl jų 
derėtis. 

— Bet nuosaikumas, de Kominai, nuosaikumas — to niekas geriau 
nesupranta kaip tu — yra būtinas, siekiant kuo didesnės naudos. 

— Atleiskite, jūsų didenybe, bet nuosaikumą, kaip esu pastebėjęs, pa- 
prastai labiausiai aukština pralaiminti pusė. Nugalėtojas labiau vertina 
apdairumą, kuris įspėja nepalikti neišnaudojus jokios galimybės. 

— Gerai, mes pagalvosime, — atsakė karalius. — Dabar jau, tikiuo- 
si, išdėstei visus beprotiškus hercogo reikalavimus? Daugiau jau turbūt 
nieko neliko... O jeigu liko, kaip rodo tavo veidas, tai tikriausiai tik mano 
karūna. Bet jei aš patenkinsiu visus jūsų reikalavimus, ji ir taip nebeteks 
jokio blizgesio! 

— Mano pone, - tarė de Kominas, — kas dar lieka paminėti, daug, 
gana daug priklauso nuo hercogo, nors vis dėlto jis norėtų gauti jūsų 
didenybės sutikimą, nes tai iš tiesų artimai susiję su jumis pačiu. 

— Po velnių! — nekantriai keiktelėjo karalius. — Kas dar, sakyk, pone 
Filipai. Gal turėsiu nusiųsti jam į suguloves savo dukterį? Ar dar kokią 
kitą negarbę jis nori man užtraukti? 

— Jokios negarbės, mano pone! Tik jūsų didenybės pusbrolis, šviesu- 
sis Orleano hercogas... 

— Ą-al.. — nutęsė karalius. 


* Vargas nugalėtiems! (Lo£.) 

Bet de Kominas kalbėjo toliau, nekreipdamas į jį dėmesio. 

— „susižavėjo grafaite Izabele de Krua, ir Burgundijos hercogas tiki- 
si, kad jūs iš vienos pusės, kaip jis iš kitos, sutiksite su šiomis vedybomis 
ir sutarsite apdovanoti šią kilmingą porą kraičiu, kuris drauge su grafai- 
tės dvarais galėtų sudaryti deramas valdas Prancūzijos sūnui. 

— Niekados! Niekados! — sušuko karalius. Iki šiol tramdytas susi- 
jaudinimas prasiveržė, ir jis ėmė blaškytis po kambarį, o tai jam, visada 
santūriam, buvo labai neįprasta. - Niekados, niekados! Tegu jie atsineša 
žirkles ir plikai nukerpa man plaukus kaip miestelio kvailiui, į kurį aš 
toks panašus! Tegu įsako atsiverti priešais mane vienuolynui arba kapo 
duobei... Tegu raudonai įkaitinta geležim išdegina man akis... Tegu nu- 
kerta galvą ar nunuodija... ką tik nori... bet Orleanietis nesulaužys mano 
dukteriai duoto žodžio ir neves kitos, kolei ji gyva! 

— Jūsų didenybei, — tarė de Kominas, — derėtų pagalvoti, ar turite 
galios tai sutrukdyti, ir tik tada taip spirtis prieš šį pasiūlymą. Kiekvienas 
protingas žmogus, matydamas ant savęs virstančią uolą, atsisako bergž- 
džio mėginimo ją sulaikyti. 

— Bet drąsus žmogus, — atkirto Liudvikas, — bent randa savo kapą 
po ja. Pagalvok, de Kominai... tik pagalvok, kokią pragaištį... visišką su- 
žlugimą šios vedybos atneš mano karalystei! Prisimink, aš turiu tik vieną 
silpną sūnų, o šis Orleanietis — artimiausias mano įpėdinis. Pati Bažnyčia 
pritarė šioms jo vedyboms su Joana, ir jos taip vykusiai jungia abi mano 
giminės šakas. Apgalvok visa tai ir dar prisimink, kad šios vedybos yra 
karščiausia viso mano gyvenimo svajonė... Aš planavau jas, kovojau dėl 
jų, naktis nemiegojau, meldžiausi ir ne kartą dėl jų nusidėjau. Filipai 
de Kominai, aš jų neatsižadėsiu! Tik pagalvok, žmogau, pagalvok!.. Ir 
pasigailėk manęs šioje didžiausioje bėdoje... Lankstus tavo protas gali 
veikiai rasti kokį atpirkimo ėrą vietoje šios aukos, nes tas planas man 
toks pat brangus kaip patriarchui Abraomui vienturtis jo sūnus!“?, Fili- 
pai, pasigailėk manęs! Tu bent turėtumei gerai suprasti, kad įžvalgiam, į 
ateitį žiūrinčiam žmogui ilgai puoselėtų vilčių žlugimas yra šimtą kartų 
skaudesnis negu praeinanti nesėkmė paprastam žmogui, kuris tesiekia 
patenkinti visai laikiną įgeidį. Tu juk moki užjausti gilesnį, kur kas labiau 

sukrečiantį sudužusių siekių ir vėjais nuėjusių pastangų sielvartą!.. Nejau 
tu nepasigailėsi manęs? 

— Mano valdove ir karaliau! - atsakė de Kominas. — Aš užjaučiu jus, 
kiek leidžia mano lojalumas savo ponui... 

— Neminėk jo! — nutraukė Liudvikas, pasiduodamas ar bent apsi- 
mesdamas, kad pasiduoda prasiveržiančiam ir nesuvaldomam impulsui, 
nustūmusiam į šalį įprastinį budrumą, kontroliuojantį jo žodžius. —- Ka- 
rolis Burgundas nevertas tavo prisirišimo. Jis, kuris drįsta savo patarėjus 
įžeidinėti ir net smogti jiems!.. O išmintingiausiam ir ištikimiausiam iš jų 
prisegti gėdingą pravardę „Apdaužyta makaulė“! 

Nors Filipas de Kominas buvo išmintingas žmogus, bet ne mažiau 
vertino ir savo orumą, todėl pasijuto taip įskaudintas karaliaus žodžių, 
kuriuos tas pasakė įsikarščiavęs ir peržengęs mandagumo ribas, jog te- 
sugalvojo pakartoti pravardę: 

— Apdaužyta makaulė! Tiesiog neįsivaizduojama, kad mano valdovas 
hercogas galėjo taip pavadinti tarną, kuris buvo šalimais nuo tada, kai jis 
pirmą kartą užsėdo ant arklio... ir dar girdint svetimos šalies monarchui! 
Ne, taip negalėjo būti! 

Liudvikas iš karto pamatė, kokį įspūdį padarė Kominui, ir, vengda- 
mas parodyti gailestį, kuris galėjo užgauti, taip pat užuojautą, kuri galėjo 
atsiduoti veidmainyste, prabilo paprastai ir kartu oriai: 

— Per savo nelaimę aš pamiršau mandagumą, kitaip nebūčiau pra- 
šnekęs apie tai, kas, be abejo, nemalonu išgirsti. Bet tu apkaltinai mane, 
kad kalbu neįmanomus dalykus... Tai užgavo mano garbę. Taigi, kad 
paneigčiau tavo kaltinimą, aš turiu papasakoti, kokiomis aplinkybėmis 
hercogas, juokdamasis iki ašarų, paporino, kaip kilo ta gėdinga pra- 
vardė, kurios čia nekartosiu, nenorėdamas tavęs skaudinti. Štai kaip 
tada atsitiko. Tamsta, pone Filipai de Kominai, dalyvavai medžioklėje 
drauge su hercogu Burgundu, savo valdovu. Grįžus namo jis parei- 
kalavo, kad nuautum jam batus. Gal įžiūrėjęs tavo veide suprantamą 
pasipiktinimą dėl tokio pažeminimo, nežinau, bet jis įsakė tau atsisėsti 
ir padarė tą pačią paslaugą, kurios ką tik buvo paprašęs. Tačiau užsi- 
gavęs, kad leidaisi nuaunamas, jis, vos nutraukęs vieną tavo batą, ėmė 

juo žiauriai talžyti tau per galvą, kad net kraujas pasipylė, be perstojo 
rėkdamas atseit ant įžūlaus pavaldinio, kuris buvęs toks akiplėša, jog 
sutikęs priimti tokią paslaugą iš savo valdovo. Ir nuo tada jis, taip pat ir 
mylimas jo juokdarys le Glorjė kitaip tavęs ir nevadina, kaip T/e-Božtė, 
arba „,„Apdaužyta makaulė“, ir visą laiką darosi smagumą iš tos kvailos, 
juokingos pravardės.* 

Šitaip kalbėdamas Liudvikas patyrė dvigubą malonumą: viena, jam 
buvo smagu skaudžiai įgelti žmogui, su kuriuo kalbėjosi, nes taip elgtis 
jis mėgo net tais atvejais, kada, kaip šį kartą, negalėjo pasiteisinti vien 
keršto sumetimais, o antra, pastebėjo, kad pagaliau surado silpną de 
Komino vietą, ir tuo pasinaudodamas galėjo pamažėl palenkti jį tar- 
nauti ne Burgundijai, o Prancūzijai. Nors tuo metu įžeistas dvariškis 
užgniaužė geliamą apmaudą, kurį jautė savo valdovui, vėliau kaip tik 
dėl to atsisakė tarnybos pas Karolį ir perėjo pas Liudviką; šiuo momen- 
tu jis lyg tarp kitko užsiminė, jog yra draugiškai nusiteikęs Prancūzijos 
atžvilgiu, gerai žinodamas, kad karalius supras jo žodžius kaip reikia. 
Žinoma, būtų neteisinga apjuodinti šio prakilnaus istoriko atminimą 
tvirtinant, kad dėl šios priežasties jis tapo neištikimas savo valdovui, 
tačiau, be abejo, dabar jis buvo jau daug palankesnis Liudvikui negu 
įžengdamas į jo kambarį. 

De Kominas prisivertė nusikvatoti iš juokingo atsitikimo, kurį papa- 
sakojo Liudvikas, o paskui pridūrė: 

— Nemaniau, jog toks nereikšmingas pokštas būtų taip įstrigęs her- 
cogui atmintin, kad net atrodo vertas pasakoti kitiems. Gal iš tukrųjų pa- 
sitaikė panašių dalykų... juk jūsų didenybė žinote, kad hercogas mėgsta 
šiurkščias išdaigas... bet pasakodamas jis gerokai pagražino. Neverta nė 
prisiminti... 


* Apie šį faktą drastiškiau ir ne taip įtikinamai pasakojama to meto prancūzų 
memuaruose. Juose teigiama, kad de Kominas, galantiškų manierų didikas, 
įsismaginęs paprašė Karolį Burgundą nutraukti jam batus, nors jam nebuvo duota 
pagrindo elgtis taip laisvai. Aš pakeičiau tą anekdotą taip, kad jis labiau derėtų šiam 
išmintingam istorikui. 

— Žinoma, neverta prisiminti, — tarė karalius. — Tikrai gėda, kad mes 
apie tai tiek kalbėjome. Geriau apie reikalus. Taigi, pone Filipai, tikiuo- 
si, esi palankus Prancūzijai ir šiomis sunkiomis aplinkybėmis man būsi 
geriausias patarėjas. Aš gerai žinau, jog turi siūlo galą išeit iš šio labirin- 
to!““... Jeigu tik patikėsi jį man. 

— Ir aš, ir mano protas jūsų didenybės paslaugoms — jei tai neprieš- 
taraus pareigoms manajam valdovui, - atsakė dę Kominas. 

Beveik tą patį šis didikas jau buvo pareiškęs anksčiau, tik dabar tatai 
pakartojo visai kitokiu tonu, ir Liudvikas, tąsyk iš de Komino žodžių 
supratęs, kad svarbiausia jam ištikimybė Burgundui, šiuosyk pamatė, 
kad viskas virto priešingai — de Kominas pabrėžė pažadą patarti, o apie 
pareigą užsiminė tik dėl formalumo ir padorumo. 

Karalius atsisėdo į krėslą, pakvietė de Kominą įsitaisyti šalia ir ėmė 
klausytis politiko su tokia atida, tarsi jo žodžiai būtų buvę orakulo by- 
lojimas. De Kominas kalbėjo tuo tyliu įspūdingu balsu, kuriame buvo 
ir nuoširdumo, ir drauge savotiško atsargumo, ir taip lėtai tarė žodžius, 
lyg būtų norėjęs, kad karalius pasvertų ir apgalvotų kiekvieną frazę, kaip 
turinčią ypatingą ir apibrėžtą prasmę. 

— Tie pasiulymai, — kalbėjo jis, — kuriuos aš išdėsčiau jums apsvars- 
tyti, nors ir labai nemalonūs pasirodė jūsų ausiai, yra visai švelnūs, pa- 
lyginti su tais, kuriuos hercogo Taryboje pateikia daug priešiškiau prieš 
jūsų didenybę nusiteikę patarėjai. Ir man turbūt nereikia jūsų didenybei 
priminti, kad ryžtingesni ir žiauresni patarimai malonesni ausiai mūsų 
valdovo, kuris linkęs pasirinkti verčiau greitas ir pavojingas priemones, 
o ne saugesnes, įvykdomas aplinkiniais keliais. 

— Prisimenu, — įsiterpė karalius, — kartą mačiau, kaip jis plaukė 
per upę, rizikuodamas prigerti, nors, pajojėjęs porą šimtų jardų, būtų 
radęs tiltą. 

— Taip, valdove! O kas rizikuoja gyvybe, tenkindamas prasiveržusį 
įgeidį, tas, pasidavęs tam pačiam impulsui, panorės patenkinti ir savąjį 
valdžios troškimą. 

— Tikriausia tiesa, — pritarė karalius. — Kvailiui visada svarbiau val- 
džios regimybė negu pati valdžia. Karolis Burgundas kaip tik toks ir yra. 

Bet, brangusis mano drauge de Kominai, kokią išvadą tamsta darai iš šių 
prielaidų? 

— Štai kokią, mano pone, — atsakė de Kominas. — Jūsų dideny- 
bė esate matęs, be abejo, kaip sumanus meškeriotojas, sugavęs didelę, 
sunkią žuvį, ištraukia ją ant kranto plonutėliu valu. Žuvis juk nutrauk- 
tų ir dešimt kartų storesnį, jeigu žvejas bandytų staiga užkirsti, užuot 
leidęs jai daužytis ir blaškytis. Taip ir jūsų didenybė nusileiskite herco- 
gui tose smulkmenose, kurias jis taip sieja su garbe ir troškimu atkeršy- 
ti, ir išvengsite daugelio kitų nepriimtinų reikalavimų, kurie labiausiai 
trikdo jūsų didenybę ir kurie — turiu atvirai pasakyti — labai nusilpnins 
Prancūziją. Iš pradžių jos gali išslysti hercogui iš atminties, o paskui, 
atidėtos vėlesniems pasitarimams ir svarstymams, ko gera, bus visai 
užmirštos. 

— Aš tave suprantu, gerasis mano pone Filipai. Bet grįžkim prie savo 
reikalų, — toliau kalbėjo karalius. — Kurie iš tų mielų pasiūlymų jūsiškiam 
hercogui taip prie širdies, kad prieštaravimas padarytų jį nesukalbamą ir 
nepalenkiamą? 

— Kiekvienas arba, kitaip sakant, visi, kuriems tik būtų pabandyta 
prieštarauti — nesupykite, jūsų didenybe. Kaip tik šito jūsų didenybė žūt- 
būt privalote vengti, o prisimindamas mano palyginimą būti budrus ir 
pasirengęs atleisti valą, kai tik hercogas ims blaškytis, apimtas įniršio. Jis 
greitai išsikvėps, jeigu jo siautėjimui nebus priešinamasi, ir netruksite 
pastebėti, jog taps draugiškesnis ir sukalbamesnis. 

— Vis dėlto, — tarė karalius susimąstęs, — tikriausiai esama kokių ypa- 
tingų reikalavimų, kurie mano pusbrolio širdžiai mielesni už kitus. Jeigu 
aš tatai žinočiau, pone Filipai... 

— Menkiausias reikalavimas taps pačiu svarbiausiu, jeigu tik jūsų di- 
denybė bandysite jam pasipriešinti, — atsakė de Kominas. - Mano pone, 
drąsiai galių viena pasakyti, kad bet koks mėginimas susitarti žlugs, jeigu 
neatsižadėsite Viljamo de la Marko ir lježiečių. 

— Jau sakiau, kad jų atsižadėsiu, — pakartojo karalius, — nieko daugiau 
tie niekšai ir neverti — pradėjo maištą tokiu nepalankių momentu, kad aš 
galėjau galvą palydėti. 

— Kas padega minos dagtį, greitai turi laukti ir sprogimo, — tarė is- 
torikas. — Bet hercogas Karolis tikėsis iš jūsų didenybės ne vien pažado 
jų neberemti. Žinokite, jis reikalaus, kad jūsų didenybė padėtumėt nu- 
malšinti sukilimą ir savo dalyvavimu pritartumėt tai bausmei, kurią jis 
sumanė maištininkams. 

— Tatai vargu ar derinsis su mūsų orumu, de Kominai, — suabejojo 
karalius. 

— Atsisakymas tai padaryti vargu ar derinsis su jūsų saugumu, — per- 
frazavo de Kominas. — Karolis yra pasiryžęs įrodyti Flandrijos gyven- 
tojams, kad jokios viltys, jokie Prancūzijos pažadai neapsaugos jų nuo 
Burgundijos rūstybės ir keršto, jeigu mėgins maištauti. 

— Bet, pone Filipai, aš kalbėsiu atvirai, — atsiliepė karalius. — Jeigu 
mes kaip nors uždelstume, ar tie Lježo nenaudėliai neatsilaikytų vieni 
prieš hercogą Karolį? Tų niekšų yra daug, ir jie atkaklūs. Ar jie neįsteng- 
tų apginti savo miesto nuo hercogo? 

— Su tūkstančio Prancūzijos šaulių parama, kurią jūsų didenybė jiems 
pažadėjo, gal ir galėtų šį tą nuveikti, bet... 

— Kurią aš pažadėjau? — sušuko karalius. — Gerasis pone Filipai, tai 
šmeižtas, ir tu mane užgauni taip sakydamas... 

— Tačiau be tos paramos, — toliau dėstė de Kominas, nepaisydamas 
karaliaus žodžių, — kadangi jūsų didenybei dabar vargu ar atrodys pato- 
gu padėti, — kažin ar Iježiečiai gali tikėtis apginti miestą, kurio sienose 
didžiulės spragos, išmuštos Karolio po Sen Trono mūšio, tebėra neuž- 
taisytos? Eno, Brabanto ir Burgundijos ietininkai gali pro jas praeiti po 
dvidešimt žmonių gretose. 

— Besmegeniai asilai! — pasipiktino karalius. — Jeigu jie patys taip ne- 
sugeba savimi pasirūpinti, tai ir man nėra ko jų ginti. Dėstyk toliau! Aš 
nė nemanau dėl jų kivirčytis. 

— Kitas reikalavimas, bijau, dar labiau sužeis jūsų didenybei širdį, — 
tarė de Kominas. 

— A! — atsiliepė karalius. — Turi galvoj tas prakeiktas vedybas! Aš 
nesutiksiu, kad būtų sulaužytas susitarimas tarp mano dukters Joanos ir 
mano pusbrolio Orleaniečio — tatai išplėštų Prancūzijos skeptrą iš ma- 

nęs ir mano palikuonių. Juk tas silpnas berniukas dofinas yra pakąstas 
žiedas, kuris nuvys, nedavęs vaisių. Apie šias Joanos vedybas su Orlea- 
niečiu aš galvojau dienų dienas, sapnavau naktų naktis. Sakau tau, pone 
Filipai, aš negaliu leisti jų išardyti! Be to, tiesiog nežmoniška reikalauti iš 
manęs, kad pats savo rankomis sugriaučiau tiek puoselėtą savo politikos 
planą ir nuo pat jaunystės nuskirtos poros laimę. 

— Nejau jie taip myli vienas kitą? — paklausė de Kominas. 

— Bent jau viena pusė tikrai myli, — atsakė karalius, — ir tai yra toji, 
dėl kurios aš jaučiu pareigą labiausiai nerimauti. Bet tu šypsaisi, pone 
Filipai... netiki meilės jėga. 

— O ne, - paprieštaravo de Kominas, — jeigu leisite pasakyti, val- 
dove, tai aš ja labai tikiu ir todėl ketinau pasiteirauti, ar nepritartumėt 
noriau siūlomoms Orleano hercogo vedyboms su Izabele de Krua, 
jeigu jums įrodyčiau, jog: toji grafaitė taip myli kitą, kad tos vedybos 
jokiu būdu neįvyks. 

— O! - atsiduso karalius Liudvikas. — Gerasis, brangusis mano drau- 
ge, iš kokio kapo rūsio ištraukei tokią numirėlio paguodą? Ji myli! Iš 
tikrųjų! Kalbėkim tiesiai. Tegu Orleanietis ir bjaurisi mano dukterim Jo- 
ana, tačiau jeigu ne šitaip nelemtai susipynusios aplinkybės, jis jau būtų 
ją vedęs. Tad pagalvoki, de Kominai, nejau toji mergužėlė, dar šitaip ver- 
čiama, galės jo atsisakyti, tuo labiau kad jis — Prancūzijos sūnus. O ne, 
Filipai! Nėra ko tikėtis, kad ji priešinsis vedyboms su tokiu įsimylėjėliu. 
Varium et mutabile'**, Filipai. 

— Jūsų didenybė galite šiuo atveju apsirikti, negana įvertindamas jau- 
nosios grafaitės užsispyrimą. Ji yra kilusi iš ryžtingos ir atkaklios gimi- 
nės. Be to, aš nugirdau iš Krevkero, kad ji romantiškai įsimylėjusi jauną 
riterį, kuris, reikia pasakyti tiesą, padarė jai nemažai paslaugų kelionėje. 

— Štai kaip! — nusistebėjo karalius. — Įsimylėjusi mano gvardijos šaulį 
Kventiną Dervardą? 

— Tą patį, man rodos, — atsakė de Kominas. — Jis buvo paimtas į 
nelaisvę drauge su grafaite, kai jie keliavo beveik vieni. 

— O, tegu būna pašlovintas dangiškasis mūsų Dievas Tėvas ir Die- 
vo Motina, monsinjoras šventasis Martynas ir monsinjoras šventasis 
Julijonas! — sušuko karalius. — Ir tebūna godojamas ir aukštinamas 

mokytasis Galeotis, kuris išskaitė iš žvaigždžių, kad šio jaunuolio li- 
kimas susijęs su manuoju! Jeigu toji mergužėlė taip jį įsimylėjusi, kad 
pasipriešins Burgundo valiai, šis Kventinas iš tikrųjų neregėtai man 
pasitarnavo. 

— Aš tuo tikiu, mano pone, — patvirtino de Kominas. — Pasak Krev- 
kero, atrodo, kad jinai nepasiduos Burgundui. Be to, kilnusis hercogas 
Orleanietis, be abejo, nenorės atstumti mielosios savo pusseserės, su ku- 
ria jis jau taip seniai sužadėtas, kaip jūsų didenybė teikėtės ką tik spėtinai 
užsiminti. 

— Hm! - numykė karalius. — Bet tu nesi matęs mano dukters Joanos. 
Viena bėda, žmogaul!.. Tikra pelėda, kurios aš pats gėdijuosi! Bet tegu 
tik Orleanietis būna protingas ir veda ją, o paskui gali sau lakstyti paskui 
visas Prancūzijos gražuoles, aš tai iš anksto leidžiu. Na, dabar, Filipai, 
jau iki galo išdėstei savo valdovo reikalavimus? 

— Aš supažindinau jus, pone, su tais punktais, dėl kurių jis šiuo metu 
labiausiai linkęs jus spausti. Tačiau jūsų didenybė gerai žino, jog her- 
cogo ūpas yra kaip upokšnis, kuris ramiai teka tik tada, kai jo srautas 
nesutinka jokių kliūčių. O dėl ko jis gali įtūžti, neįmanoma įspėti. Jeigu 
netikėtai iškiltų aikštėn aiškūs įrodymai, kad jūsų didenybė buvote suda- 
ręs sąmokslą (atleiskite už šiuos žodžius, nes nėra laiko ieškoti tinkamų) 
su lježiečiais ir Viljamu de la Marku, tai padariniai gali būti baisūs. Beje, 
gauta keistų žinių iš to krašto: sako, de la Markas vedęs Ameliną, vyres- 
niąją grafaitę de Krua. 

— Ta sena paikša tiek kliedėjo dėl vedybų, jog būtų ištekėjusi net už 
šėtono, — tarė karalius. — Mane labiau stebina, kad tas žvėris de la Markas 
ją vedė. 

— Taip pat sklinda gandai, — toliau kalbėjo de Kominas, — kad de la 
Marko pasiuntinys, ar heroldas, artėja prie Peronos. Tatai gali hercogą 
baisiausiai įsiutinti. Tikiuosi, jis neturi jokių laiškų ar ko panašaus, kas 
įrodytų, jog jūsų didenybė ten pridėjote ranką. 

— Laiškų Laukiniam Šernui? — atsiliepė karalius. — Ne, ne, pone Fi- 
lipai, aš nebuvau toks kvailas, kad švaistyčiau perlus kiaulėms. Retiems 
susižinojimams su tuo neraliuotu galviju naudojau tik žodinius prane- 

šimus, kuriems samdydavau tokius niekingus vergus ir bastūnus, kad jų 
liudijimas negaliotų net vištidės išplėšimo byloje. 

— Tada aš galiu tik patarti, — tarė de Kominas atsisveikindamas, — kad 
ir toliau jūsų didenybė būtumėt budrus, orientuotumėtes įvykiuose ir 
vengtumėt su hercogu tokių žodžių ir argumentų, kurie tegu ir derėtų 
jūsų orumui, bet kenktų dabartinei padėčiai. 

— Jeigu mano orumas, — atsiliepė karalius, — ims man kenkti — nors 
tai atsitinka retai, kai tenka galvoti apie svarbesnius dalykus, — aš turiu 
nuo jo specialų vaistą. Man tereikia pažvelgti į vieną nykų kambarėlį, 
pone Filipai, ir prisiminti Karolio Naiviojo mirtį. Ir tatai pagydys mane 
taip pat veiksmingai, kaip kad šalta maudynė atvėsina karštligę. O dabar, 
mano bičiuli ir patarėjau, tau turbūt reikia keliauti? Žinok, pone Filipai, 
ateis laikas, kai tau įgris mokyti didžiosios politikos tą Burgundijos bulių, 
kuris negali suprasti paprasčiausių tiesų. Tada, jeigu Liudvikas de Valua 
dar bus gyvas, tu rasi draugą Prancūzijos dvare. Aš kartoju, bičiuli Fi- 
lipai, būtų tikra palaima mano karalystei, jeigu kada tave laimėčiau. Tu, 
puikiai išmanydamas valstybės reikalus, turi dar sąžinę, galinčią įžvelgti 
1r atskirti, kas bloga ir kas gera. Teatleidžia man dangiškasis Tėvas, Die- 
vo Motina ir monsinjoras šventasis Martynas, bet Olivjė ir Baliu širdys 
kietos kaip girnų akmuo, o mano gyvenimas apkartęs nuo atgailos ir 
sąžinės graužimo už nusikaltimus, kuriuos jie verčia mane daryti. Ir tik 
tu, pone Filipai, kuris valdai dabarties ir praeities laikų išmintį, tik tu gali 
pamokyti, kaip tapti didžiam ir likti doram. 

— Sunkus uždavinys, ir tik nedaugeliui yra tai pasisekę, — atsakė isto- 
rikas, — bet vis dėlto tai įmanoma valdovams, kurie to trokšta. O dabar, 
jūsų didenybe, būkite pasirengęs netrukus susitikti su hercogu. 

Liudvikas ilgai žiūrėjo Filipui įkandin, kai tas išėjo iš kambario, o 
paskui pratrūko karčiai kvatoti. 

— Jis kalbėjo man apie žveją, o aš jį ir pamoviau kaip upėtakį ant 
kabliuko. Manosi esąs doras, kad nepaėmė jokio kyšio, pasitenkino tik 
maloniais mano žodžiais ir pažadais, apsidžiaugęs, kad galės atkeršyti už 
įžeistą savo tuštybę! Ką oi, jis tik nusiskriaudė atsisakydamas pinigų, o 
nė per nago juodymą netapo doresnis. Šiaip ar taip, jis priklausys man, 

nes turi iš visų jų gudriausią galvą. Na, o dabar teks medžioti kur kas di- 
desnį žvėrį! Reikės stoti prieš Leviataną Karolį, kuris bematant atplauks 

čia, skrosdamas vandenis. Man reikia kaip drebančiam jūreiviui išmesti 

už borto statinę!““ jam pažaisti. Bet gal ateis diena, kai aš suvarysiu jam 
į vidurius žeberklą.* 


* Apie susitikimą su Liudviku Peronoje de Kominas rašo savo memuaruose. 
Jis perėjo tarnauti pas Prancūzijos karalių apie 1472 metus. Mirus Liudvikui šis 
patarėjas aštuoniems mėnesiams jo dukters buvo įkalintas viename iš aprašytų 
narvų už ryšius su asmenimis, kurie buvo jos nemalonėje. Vėliau Karolis VIII ir 
Liudvikas XII naudojosi šio istoriko paslaugomis, spręsdami svarbius valstybės 
reikalus. 


XXXI SKYRIUS 
Pasimatymas 


Kary, byloki tiesą. Tu, skaistveide, 
Tesėki bažadą, — palik melu 
Suktybes regz! senatvė? gudragalvei. 
Tyri jūs būkst it aušros dangus, 
Dar grynas nuo dienovidžio ūkų. 
„Apklausa“ 


T. grėsmingą ir reikšmingą rytą, prieš įvykstant dviejų valdovų 
susitikimui Peronos pilyje, Olivjė Denas, veikdamas kaip akty- 
vus ir sumanus agentas, stengėsi užkariauti palankumą Liudvikui visose 
pusėse čia dovanomis, čia pažadais, kad kai įsiliepsnos hercogo pyktis, 
visi aplinkui būtų suinteresuoti gesinti, o ne kurstyti tą gaisrą. Olivjė 
slankiojo it nakties šešėlis nuo palapinės prie palapinės, nuo namo prie 
namo, palenkdamas sau draugus, bet ne apaštališkais metodais, o Mamo- 
nos nedorybėmis!“" — kaip yra pasakyta apie kitą veiklų politinį agentą, 
„JO pirštai gribštelėjo kiekvieno delną, jo lūpos kuštelėjo į kiekvieno au- 
sis.“ Ir taip įvairiais keliais, — vieną kitą jų mes anksčiau minėjome, - jis 
palenkė daugelį Burgundijos didikų, kurie arba turėjo ko nors viltis iš 
Prancūzijos ar jos bijoti, arba kurie manė, kad, Liudviko galybei perne- 
lyg sumažėjus, jų hercogas, ko gera, drąsiai ir niekieno netrukdomas ims 
siekti despotiškos valdžios, į kurią iš prigimties buvo linkęs. 

Ten, kur Olivjė įtardavo, kad jo paties pasirodymas ar įtikinėjimas 
gali būti ne toks veiksmingas, jis panaudodavo kitus karaliaus pavaldi- 
nius. Šitaip per grafo de Krevkero malonę jis pasiekė, kad lordas Kro- 
fordas, lydimas Randuotojo, pasikalbėtų su Kventinu Dervardu, kuris 
nuo pat atvykimo į Peroną buvo laikomas savotiškoje garbės nelaisvėje. 
Kaip priežastis prašyti šio susitikimo buvo nurodyti asmeniški reika- 
lai, bet labai galimas daiktas, kad Krevkeras bijodamas, jog jo valdovas 
įpykintas nesigriebtų negarbingo smurto prieš Liudviką, pasistengė pa- 
sirūpinti, kad Krofordas galėtų pamokyti jaunąjį šaulį, kaip naudingai 
paliudyti savo valdovui. 

Trijų škotų susitikimas buvo nuoširdus ir net jaudinamas. 

— Tu šaunus vyrukas, — tarė Krofordas, glostydamas galvą jaunajam 
Dervardui kaip senelis vaikaičiui. - Po šimts pypkių, esi laimės kūdikis, 
lyg būtum po laiminga žvaigžde gimęs. 

— Tai dėl to, kad jis nuo tokios jaunumės stojo tarnauti gvardiečiu, — 
tarė Randuotasis. — Apie mane, mielas sūnėne, niekas tiek nešnekėjo, 
nes aš jau buvau dvidešimt penkerių, kai išsikrapščiau iš pažų. 

— Tu buvai panašesnis į vaiduoklišką kalnų pabaisą, o ne į pažą, Liu- 
dovikai, — pasakė senasis gvardijos vadas. - Tavo barzda buvo kaip ke- 
pėjo ližė, o nugara kaip Galijoto. 

— Bijau, kad aš labai neilgai galėsiu džiaugtis šaulio vardu, — suabejo- 
jo Kventinas, nudelbęs akis. - Ketinu atsisakyti tarnybos gvardijoje. 

Randuotasis nustebęs tiesiog žado neteko, o senojo Krofordo veidu 
šmėkštelėjo nepasitenkinimas. 

Pagaliau Randuotasis šiaip taip ištarė: 

— Atsisakyti! Mesti tarnybą škotų gvardijoje! Kur tai regėta? Aš ne- 
mainyčiau savo vietos su Prancūzijos konetabliu. 

— Ramiau, Liudovikai, — ėmėsi raminti Krofordas. — Šis jaunuolis 
geriau negu mes, seniai, žino, kaip kreipti bures, kad į jas pūstų vėjas. 
Keliaudamas jis turbūt prisiklausė gražių pasakaičių apie karalių Liud- 
viką ir dabar tikisi laimėti gerą kąsnį, pasidaręs burgundu ir viską papa- 
sakojęs Karoliui. 

— Jeigu aš tuo tikėčiau, — supyko Randuotasis, — tai perskrosčiau 
jam gerklę savo ranka, tegu jis ir penkiasdešimt kartų būna mano se- 
sers sūnus! 

— Bet pirma, mielas dėde, tikiuosi, pasiteirautumėt, ar aš nusipelniau, 
kad su manim taip būtų elgiamasi? — atrėmė Kventinas. — O jūs, milorde, 
žinokite, kad aš nesu koks paskalų nešiotojas ir nei tardomas, nei kan- 
kinamas nepasakysiu nė žodžio karaliaus Liudviko nenaudai, tegu šį tą 
ir sužinojau, jam tarnaudamas. Kol kas tarnybinė mano priesaika liepia 
man tylėti. Bet aš neliksiu tarnauti ten, kur, be pavojų atvirame mūšyje 
su priešais, man dar draugai žabangas spendžia. 

— Na, jeigu jis nesutinka žabangų spęsti, - nesupratęs Kventino, tarė 
Randuotasis ir liūdnai pažvelgė į Krofordą, — bijau, milorde, kad iš jo 
nieko gero neišeis. Aš kokius trisdešimt kartų buvau į jas įkliuvęs ir, man 
rodos, dvigubai tiek pats jas spendžiau, nes šitaip mūsų karalius labiau- 
siai mėgsta kariauti. 

— Tai tiesa, Liudovikai, — pritarė Krofordas. — Bet vis dėlto tu nusira- 
mink, nes, man rodos, aš geriau už tave suprantu, kur čia šuo pakastas. 

— Tepadeda jums Panelė Švenčiausioji, milorde, — palinkėjo Liudo- 
vikas, — tačiau aš jaučiuosi sužeistas iki širdies gelmių, kai pagalvoju, kad 
mano sesers sūnus bijo žabangų. 

— Jaunuoli, - tarė Krofordas, — aš iš dalies nujaučiu, ką tu galvoji. Tu 
patyrei išdavystę, keliaudamas su karaliaus užduotimi, ir tau atrodo, jog 
valdovas pats ją sumanė. 

— Taip, visą kelią, vykdant karaliaus pavedimą, man grėsė išdavystė, — 
atsakė Kventinas, — bet laimingai pavyko jos išvengti. Ar jo didenybė 
kaltas, ar nekaltas dėl to, aš tai palieku Dievui ir paties karaliaus sąžinei. 
Jis pamaitino mane, kai buvau alkanas, priglaudė, kai buvau benamis, ir 
aš neapsunkinsiu dabartinės jo padėties kaltinimais, kurie iš tikrųjų gali 
būti neteisingi, nes nugirdau juos tik iš niekingiausių lūpų. 

— Brangus mano bernaiti, mielas vaikine! — tarė Krofordas, jį apka- 
bindamas. — Tu galvoji, kaip dera tikram škotui! Tokie kaip tu pamiršta, 
kad buvo susiginčiję su draugu, kai šis yra priremtas prie sienos, ir prisi- 
mena tiktai, ką gero draugas yra padaręs. 

— Jeigu milordas Krofordas apkabino mano sūnėną, — pradėjo Liu- 
dovikas Leslis, — tai ir aš apkabinsiu, nors norėčiau, kad tu žinotum, jog 
apie žabangas taip privalu išmanyti kiekvienam kareiviui, kaip kunigui 
privalu skaityti brevijorių. 

— O, nutilk, Liudovikai, —- pasakė Krofordas. — Pats esi asilas, brolau, 
jei nesupranti, kokią palaimą tau dangus atsiuntė su šio narsaus riterio 
asmeniu. O dabar pasakyk man, Kventinai, mano šaunuoli, ar karalius 
ką nors nujaučia apie šį narsų, krikščionišką ir vyrišką tavo pasiryžimą? 
Mat tam vargšui, atsidūrus tokioje bėdoje, reikia žinoti, kuo jis gali pa- 
sikliauti. O, kad jis būtų atsivedęs kartu visus gvardiečius! Bet tebūnie 
Dievo valia! Tai kaip manai, ar žino jis apie tavo sprendimą? 

— Tikrai negaliu pasakyti, — atsakė Kventinas, — bet aš užtikrinau mo- 
kytąjį jo astrologą, Martijų Galeotį, jog esu pasiryžęs nutylėti visa, kas 
galėtų pakenkti karaliaus santykiams su Burgundijos hercogu. O savo 
įtarimų, prašau nesupykti, aš neatskleisiu net jums, milorde, ir, žinoma, 
juo mažiau buvau linkęs juos pasakyti filosofui. 

— Oho! Štai kaip! — atsiliepė lordas Krofordas. — Vadinasi, Olivjė 
teisybę man sakė, kad Galeotis drąsiai pranašavo, kaip pats ateityje žadi 
laikytis. Ir man tikrai smagu patirti, kad šįsyk jis rėmėsi tikresniu dalyku 
negu žvaigždės. 

— Pranašavo! — nusijuokė Randuotasis. — Bet žvaigždės jam turbūt 
niekad nepasakė, kad dorasis Liudovikas Leslis padėdavo vienai jo mer- 
gelei iššvaistyti skambiuosius dukatus, kuriuos jis žeria jai į skreitą. 

— Cit, Liudovikai, — nutildė jį gvardiečių kapitonas. — Nutilk tu, ne- 
praustaburni! Jeigu negerbi mano žilo plauko dėl to, kad ir aš pats geras 
plevėsa kadaise buvau, tai pagodok vaikino jaunystę bei nekaltumą ir 
nepliaukšk tokių nešvankybių... 

— Tamstelė galite sakyti, kas jums patinka, — atsiliepė Liudovikas 
Leslis, — bet, dievaži, aiškiaregis Sondersas Sauplidžas, Glen-hulakino 
kurpius, buvo dukart vertesnis pranašas už Galotųį, ar Galipot, ar kaip 
jūs ten jį vadinate. Jisai išpranašavo, kad visi mano sesers vaikai kurią 
nors dieną mirs. Ir tai jis išpranašavo tą pačią valandą, kada jauniausia- 
sis gimė, tai yra šis pats bernaitis Kventinas, kuris, aišku, atėjus laikui, 

mirs, ir tada išsipildys kurpiaus pranašystė. Ir tuo labiau gaila, kad visa 
jų giminė žuvo — liko tik jis vienas. Tas Sondersas vieną dieną ir man 
išpranašavo, kad aš prasisieksiu per vedybas, kurios, aišku, taip pat kada 
nors įvyks, nors joms dar neatėjo metas. Sunku įspėti, kaip ir kada, nes 
man visai nerūpi brautis į moterystės stoną, o Kventinas dar tik bernai- 
tis. Taigi tas Sondersas išpranašavo... 

— Na, na, — sustabdė jį lordas Krofordas, — jeigu ta pranašystė nie- 
ko bendra neturi su mūsų reikalu, tai aš privalau nutraukti tave, gera- 
sis mano Liudovikai. Dabar mums reikia palikti tavo sūnėną pasimelsti 
Švenčiausiajai Panelei, kad ji sustiprintų kilnų jo pasiryžimą. Juk šiame 
reikale vienas neatsargus žodis gali pridaryti tiek bėdos, kad paskui vi- 
sas Paryžiaus Parlamentas negalės nieko pataisyti. Laiminu tave, mano 
bernaiti. Tu neskubėk pasitraukti iš gvardijos, nes netrukus mums teks 
šauniai susiremti, ir dienos šviesoje, be jokių pasalų. 

— Aš taip pat tave laiminu, sūnėne, — tarė Liudovikas Leslis. — Jeigu 
tavim patenkintas kilnusis mūsų kapitonas, tai ir aš patenkintas, kaip jam 
pavaldus tarnyboje. 

— Palaukite, milorde, — pasakė Kventinas ir pasivedė lordą Krofordą 
į šalį. — Aš privalau jums pasakyti, kad daugelį tų aplinkybių, kurios gali 
nulemti karaliaus Liudviko likimą ir kol kas turi būti laikomos paslapty, be 
manęs, žino dar vienas asmuo. To asmens su karaliumi nesieja nei pareiga, 
nei dėkingumas, todėl ji gali pamanyt, kad laikyti paslapų nebūtina. 

— Ji! - šūktelėjo Krofordas. - Dievaži, jeigu paslapų žino moteris, 
tepasigaili mūsų Dievas, mes vėl atsitrenkėme į uolas! 

— Negalvokite taip, milorde, — tarė Kventinas. — O verčiau paveiki- 
te grafą Krevkerą, kad jis leistų man pasikalbėti su grafaite Izabele de 
Krua, ir aš esu tikras, jog įtikinsiu ją saugoti paslaptį taip pat šventai, 
kaip aš, be abejo, saugosiu ir neprasitarsiu nieko, kas galėtų sukurstyti 
hercogą prieš karalių Liudviką. 

Senasis lordas ilgai svarstė, žvelgė į lubas, paskui vėl į grindis, paskui 
pakraipė galvą ir pagaliau tarė: 

— Čia yra kažkas, ko aš, dievaži, nesuprantu. Grafaitė Izabelė de 
Krua!.. Pasimatyti su tokia aukštakilme, žymios giminės ir turtuole 

dama! Ir tu, paprastas Škotijos bernaitis, esi toks tikras, kad ji tavęs 
klausys? Arba pernelyg savim pasikliauni, jaunasis mano drauge, arba 
toje kelionėje nesnaudei. Tačiau, prisiekiu šventojo Andriejaus kry- 
žiumi, aš pasistengsiu palenkti Krevkerą, o kadangi jis iš tikrųjų bijo, 
kad hercogas Karolis nesiimtų kraštutinių veiksmų prieš karalių, tai, 
man rodos, patenkins tavo prašymą, nors tas prašymas išties gana 
juokingas. 

Tai taręs ir gūžtelėjęs pečiais, senasis lordas išėjo iš kambario, ly- 
dimas Liudoviko Leslio, kuris, pamėgdžiodamas savo viršininko miną, 
stengėsi atrodyti toks pat mįslingas ir orus kaip Krofordas, nors ir neži- 
nojo, dėl ko tasai stebisi. 

Po keleto minučių Krofordas grįžo, bet jau be savo palydovo Ran- 
duotojo. Senis atrodė taip keistai linksmas, juokėsi ir kikeno pats sau, 
nors tai visai netiko jo rūsčiam ir rimtam veidui, ir vis kraipė galvą, lyg 
būtų privalėjęs smerkti kažką, kas jam atrodė nepaprastai komiška. 

— Po galais, tėvynaini, — tarė jis, — tu ne pėsčias. Esi tikras vyras, 
jei pavergei tokią gražuolę! Nuo tavo prašymo Krevkeras susiraukė, lyg 
acto išgėręs, ir prisiekė visais Burgundijos šventaisiais, kad jeigu negrės- 
tų pavojus valdovų garbei ir taikai tarp karalysčių, tu niekad neišvystum 
net grafaitės Izabelės kurpaitės pėdsako ant žemės. Jeigu jis neturėtų 
žmonos, ir gana gražios, būčiau pamanęs, jog pats ketina susiremti ieti- 
mis, tikėdamasis grafaitės sau. O gal jis galvoja apie savo sūnėną, grafą 
Stefaną... Grafaitėl.. Ar ne per aukštai užplasnojai, a? Na, eime. Žinok 
tik, kad pasimatymas su ja bus trumpas. Bet aš manau, tu veltui laiko 
neleisi... Cha cha cha! Dievaži, negaliu net išbarti tavęs, kad taikai į tokias 
aukštybes, taip ima juokas... 

Įraudusiais skruostais, įsižeidęs ir sutrikęs dėl stačiokiškų seno karei- 
vos užuominų, susierzinęs, kad tokia absurdiška jo meilė atrodo kiekvie- 
nam labiau patyrusiam žmogui, Dervardas tylomis nusekė paskui lordą 

Krofordą į Uršuliečių vienuolyną““, kuriame grafaitė buvo apgyvendin- 
ta, ir laukiamajame išvydo grafą de Krevkerą. 
— Vadinasi, jaunasis riteri, — rūsčiai tarė grafas, — jums reikia dar kartą 


susitikti su gražiąja romantiškos jūsų kelionės bendražyge? 

— Taip, milorde grafe, — drąsiai atsakė Kventinas. — Ir dar svarbiau — 
man reikia pasimatyti su ja vienam. 

— Niekada! — atrėžė grafas de Krevkeras. — Lorde Krofordai, tik 
pagalvokite! Ši grafaitė, seno mano draugo ir bendražygio duktė, tur- 
tingiausia Burgundijos įpėdinė, prisipažino man, kad ji... Bet aš čia... 
Žodžiu, ji yra paikša, o šitas jūsų riteris — įžūlus pasipūtėlis. Trumpai 
tariant, jų negalima palikti vienų. 

— Tada aš nepasakysiu grafaitei nė žodžio, — didžiai nudžiugęs atkir- 
to Kventinas. — Tegu aš ir įžūlus pasipūtėlis, bet jūs išdavėte man tokį 
dalyką, apie kurį nė svajoti nedrįsau. 

— Tai tiesa, mano drauge, — tarė Krofordas. — Jūs neprotingai pasiel- 
gėte, tai jam pasakydamas, bet kadangi prašote mano patarimo, tai štai: 
aure kambaryje yra tvirtos ir stiprios grotos — pasitikėkite jomis, palikite 
juos, ir tegu sau plepa kiek tinkami. Na kaip? Nejau karaliaus gyvybė, o 
gal ir daugelio tūkstančių gyvybės niekai prieš tai, kad du jaunikliai ma- 
žumą paburkuos vienas kitam į ausį! 

Tai sakydamas lordas tempte išsitempė iš kambario Krevkerą, kuris 
ėjo labai nenoromis ir vis piktai dėbčiojo į jaunąjį šaulį. 

Netrukus grafaitė Izabelė priėjo iš kitos pusės prie grotų ir, pama- 
čiusi Kventiną vieną, staiga sustojo ir valandėlę negalėjo pakelti akių. 

— Bet kodėl aš turėčiau būti nedėkinga tik dėl to, - pagaliau prabilo 
ji, - kad žmonės be reikalo įtarūs? Mano drauge... Mano išgelbėtojau! Aš 
beveik galiu taip jus pavadinti, nes buvau persekiojama tiekos išdavys- 
čių... Mano vienintelis ištikimas ir atsidavęs drauge! 

Tardama šiuos žodžius, grafaitė ištiesė jam pro grotas rankutę, net 
leido palaikyti, ir jis apibėrė ją visą bučiniais, sumišusiais su ašaromis. 

Jinai tepasakė: 

— Dervardai, jeigu tai nebūtų paskutinis mūsų susitikimas, aš nebū- 
čiau pasidavusi tokiai paikystei. 

Prisiminusios, nuo kiek pavojų Izabelę apsaugojo Kventinas, ir kad 
jis iš tiesų buvo vienintelis ištikimas ir uolus jos gynėjas, mielosios mano 
skaitytojos, net jeigu tarp jų pasitaikys grafaičių bei turtingų paveldėtojų, 
gal atleis jai už šį nusižeminimą. 

Bet pagaliau grafaitė atitraukė rankutę ir, žengtelėjusi žingsnį nuo 
grotų, paklausė Dervardą sumišusiu balsu, ko jis norįs ją prašyti. 

— Kad jūs atėjot su prašymu, — tarė ji, — man pasakė senasis Škoti- 
jos lordas, kuris ką tik čia lankėsi su mano giminaičiu Krevkeru. Jei tas 
prašymas bus protingas ir vargšė Izabelė galės jį išpildyti nepažeisda- 
ma savo garbės ir priedermių, tada neabejokite mano jėgomis. Tiktai 
meldžiu, nekalbėkite neatsargiai, — pridėjo ji, nedrąsiai apsidairyda- 
ma, — nesakykite nieko, kas galėtų mudviem pakenkti, jeigu nugirstų 
pašalinė ausis. 

— Nebijokite, kilnioji grafaite, — tarė Kventinas sielvartingai. — Argi 
čia aš galėčiau pamiršti tą bedugnę, kuria likimas mus atskyrė, ar už- 
traukti jums išdidžiųjų jūsų giminaičių priekaištus, kad jūs įkvėpėte karš- 
čiausią meilę tam, kuris ne toks turtingas ir galingas kaip jie... bet kilnu- 
mo ne mažiau kilnus. Tegul šią meilę užmiršta kaip sapną visi, išskyrus 
vieną širdį, kuriai tas sapnas amžiams atstos tikrovę. 

— Liaukitės! Maldauju! — sudraudė jį Izabelė. — Dėl savęs paties... dėl 
manęs... Nekalbėkite apie tai. Verčiau sakykite, ko norite mane prašyti. 

— Atleidimo tam, — atsakė Kventinas, — kuris savanaudiškais sumeti- 
mais elgėsi kaip jūsų priešas. 

— Man rodos, aš atleidžiu visiems savo priešams, — tarė Izabelė. — 
Ak Dervardai, iš kokių pavojų jūsų drąsa ir šaltakraujiškumas išgelbėjo 
mane! Toji kruvina menė... Gerasis vyskupas... Aš tik vakar viską suži- 
nojau apie tą siaubą, kurį tada apsvaigusi regėjau! 

— Negalvokite apie tai, - paprašė Kventinas išvydęs, kaip jos skruos- 
tai, pirmiau užsiplieskę raudoniu, dabar bemat mirtinai išblyško. — Ne- 
besigręžkite į praeitį, o drąsiai žiūrėkite į priekį, kaip dera tiems, kurie 
žengia pavojingu keliu. Klausykite, ką pasakysiu. Jums geriau nei kam 
kitam žinoma, kas iš tikrųjų karalius Liudvikas yra — klastingas intrigan- 
tas politikas. Bet jeigu dabar jį apkaltinsite tuo, kad kurstė jus pabėgti, o 
dar svarbiau — planavo atiduot į rankas de la Markui, tai šiuo momentu 
jis gali būti pasmerktas mirti ar nušalintas nuo sosto, ir tarp Prancūzijos 
ir Burgundijos neišvengiamai kiltų kruviniausias karas, kokį kada šios 
šalys kariavo. 

— Ne, aš neleisiu, kad tokios nelaimės įvyktų per mane, jeigu jų ga- 
lima išvengti, — atsakė grafaitė Izabelė. — Ir patikėkite, mažiausio jūsų 
prašymo užtektų pamiršti kerštui, jei net ir karštai šito trokščiau. Nejau 
aš labiau atsiminsiu karaliaus Liudviko padarytas nuoskaudas negu ne- 
įkainojamas jūsų paslaugas? Tačiau ką man daryti? Kai būsiu pašaukta 
pas savo valdovą Burgundijos hercogą, turėsiu arba stovėti be žado, arba 
kalbėti tiesą. Tylėsiu — pasirodysiu nepaklusni... O meluoti... juk jūs pats 
nenorėsite, kad meluočiau. 

— Žinoma, ne, — pritarė Dervardas, — bet liudydama apie Liudviką 
apsiribokite tuo, ką pati tikrai žinote, jog tai tiesa. O jei teks pasakyti, 
ką iš kitų girdėjote, tai nors ir patikimi tie gandai atrodys, laikykite juos 
tiktai gandais ir neišsiduokite, kad pati jais tikite. Susirinkusi Burgun- 
dijos Taryba negali pasielgti su monarchu neteisingai, nes mano šalyje 
teisingumas garantuojamas net menkiausiam nusikaltėliui. Taryba turės 
pripažinti jį esant nekaltą, kol nebus pateikta aiškių, tikrų įkalčių. Todėl 
tai, kas atrodys abejotina iš jūsų liudijimo, turės būti paremta faktais, o 
ne nuogirdomis. 

— Man rodos, aš jus suprantu, — atsakė grafaitė Izabelė. 

— Aš paaiškinsiu dar smulkiau, — tarė Kventinas ir jau buvo beprade- 
dąs dėstyti pavyzdžius, bet tuo tarpu suskambo vienuolyno varpas. 

— "Tai ženklas, kad mums reikia skirtis... skirtis visam laikui! —- sušuko 
grafaitė. — Bet nepamirškite manęs, Dervardai... Aš niekada nepamiršiu 
jūsų... širdingų jūsų paslaugų... 

Negalėdama daugiau kalbėti, ji ištiesė rankutę, Dervardas vėl ją 
prispaudė prie savo lūpų. Ir aš pats nežinau, kaip atsitiko, kad steng- 
damasi ištraukti rankutę grafaitė priėjo taip arti grotų, jog Kventinas 
pasijuto padrąsintas bučiniu pasakyti sudie. Jaunoji grafaitė nesudrau- 
dė jo... Turbūt nebuvo tam laiko, nes Krevkeras ir Krofordas, kurie 
viską matė pro stebėjimo angą, o gal net ir girdėjo, kas įvyko, įskubė- 
jo į laukiamąjį, pirmasis liepsnodamas pykčiu, antrasis juokdamasis ir 
prilaikydamas grafą. 

— Atgal į savo kambarį, panele! Į savo kambarį! — sušuko grafas 
Izabelei, kai ji, užsimetusi šydą, skubiai pasitraukė. — Jus vertėtų užda- 

ryti į celę ir palaikyti su duona ir vandeniu. O jūs, kilnusis pone, esate 
tikras akiplėša... Ateis laikas, kada karalių ir karalysčių interesai nebe- 
priklausys nuo tokių kaip tu, ir tada sulauksi bausmės, kad toks elgeta 
išdrįsai pakelti akis... 

— Gana! Liaukitės! Nusiraminkite, grafe! — nutraukė jį senasis lor- 
das. — O jums, Kventinai, įsakau tylėti ir eiti į savo būstinę... Jūsų pa- 
nieka, pone Krevkerai, čia visai ne vietoje, dabar aš tai galiu pasakyti, 
kai jis išėjo. Kventinas Dervardas toks pat kilmingas kaip ir karalius, 
tik, kaip sako ispanai, ne toks turtingas. Jis toks pat bajoras kaip ir aš, o 
aš esu savo giminės galva. Todėl nutilkite, žmogau, nes neturite teisės 
mums grasinti. 

— Milorde, milorde! — nekantriai sušuko Krevkeras. — Šių svetimšalių 
samdinių įžūlumas net priežodžiu tapo, ir jūs turėtumėte verčiau juos 
sudrausti, o ne padrąsinti, jeigu esate jų vyresnysis. 

— Pone grafe, — atsiliepė Krofordas, — aš įsakinėju savo šauliams jau 
penkiasdešimt metų, neklausdamas patarimo nei prancūzo, nei burgun- 
do ir, jums leidus, ketinu taip elgtis tol, kol turėsiu šį postą. 

— Gerai, gerai, milorde, - apsiramino Krevkeras, — aš nenorėjau jūsų 
užgauti. Dėl rango, kaip ir dėl amžiaus, jums galima atleisti tokį karštuo- 
liškumą. O dėl šių jaunų įsimylėjėlių, tai aš pamiršiu, kas tarp jų buvo, 
bet pasirūpinsiu, kad ateityje jie daugiau niekad nesusitiktų. 

— Tik neprisiekite savo sielos išganymu, Krevkerai, — tarė senasis 
lordas juokdamasis. — Sakoma, kad kalnas su kalnu susitinka, tai kodėl 
mirtingieji negalėtų susitikti, jeigu jie turi kojas, jei yra kupini gyvybės 
ir meilės, kuri juos stumia vieną prie kito. Tas bučinys, Krevkerai, buvo 
tikrai iš meilės... Man rodos, tai blogas ženklas. 

— Jūs vėl mėginate mane išvesti iš kantrybės, — pasakė Krevkeras, — 
bet aš nesuteiksiu jums to malonumo. Klausykite! Varpas skambina 
rinktis į pilį... į baisų pasitarimą, kurio padarinius tik vienas Dievas gali 
numatyti. 

— Tuos padarinius ir aš galiu numatyti, — atsikirto senasis Škotijos 
lordas. — Jeigu prieš karaliaus asmenį bus griebtasi smurto, tai nors jis 
turi nedaug draugų ir jie apsupti priešų, valdovas nežus vienišas ir už jį 

neliks neatkeršyta. Tiktai skaudu, kad griežti jo paties įsakymai neleido 
man tinkamai pasirengti šitokiam atvejui. 

— Milorde Krofordai, — tarė grafas, — pasirengti tokiai blogybei reikš- 
tų ją išprovokuoti. Vykdykite jo didenybės savo valdovo įsakymus, ne- 
duokite dingsties smurtui, per greit įsižeisdamas, ir pamatysite, kad die- 
na praeis kur kas sklandžiau, negu jums dabar atrodo. 


XXXII SKYRIUS 
Apklausa 


Aš, pusbrolį, geidžiu tavosios meilės, — 
Nereikia man absimesto Ibšnumo, 
Gana kliūpot! - Žinau, širdis tava 
Nenuolanki, nors tu ant kelių buolei. 
V. Šekspyras „Ričardas 11“!*? 


| rasa pirmiems varpo dūžiams, šaukiantiems žymiuosius 
Burgundijos didžiūnus į pasitarimą su nedaugeliu Prancūzijos 
perų, kurie jame galėjo dalyvauti, hercogas Karolis, lydimas nedidelės 
svitos, ginkluotos ietimis bei alebardomis, įžengė į Herberto bokšto 
menę Peronos pilyje. Karalius Liudvikas, laukiantis šio vizito, atsistojo, 
žengė porą žingsnių hercogo link ir liko sustingęs oria poza. Nors šiaip 
jis vilkėdavo neišvaizdžiais drabužiais ir paprastai būdavo familiarus, 
mokėjo laikytis didingai, kada matė reikalą. Jo ramumas ir sintūrumas 
tokią kritišką akimirką aiškiai paveikė konkurentą, kuris, įėjęs į menę 
skubiais žingsniais, staiga nutaisė eigastį, labiau derančią didžiam vasa- 
lui savo siuzereno valdovo akivaizdoje. Matyt, hercogas buvo iš anksto 
nusprendęs bent pradžioje elgtis su Liudviku pagal visus reikalavimus, 
atitinkančius aukštą jo padėtį, tačiau iš karto krito į akis, kad jam prireikė 
didelių pastangų suvaldyti ugningą, nepažabojamą savo temperamentą, 
nuslėpti pyktį ir keršto troškimą, kunkuliuojanų krūtinėje. Todėl nors 

jis ir stengėsi, kad judesiai ir kalba būtų galantiški ir pagarbūs, herco- 
go skruostai čia raudo, čia balo, šneka buvo kapota, šiurkšti ir nelygi, 
rankos virpėjo nuo tramdomų judesių, jis raukėsi ir iki kraujo kramtė 
lūpas, — žodžiu, iš kiekvieno gesto ir žvilgsnio ryškėjo, kad šiam karš- 
čiausio būdo valdovui, koks kada gyveno pasaulyje, buvo užėjęs baisus 
įniršio priepuolis. 

Karalius stebėjo šią aistrų kovą ramiai ir nesijaudindamas. Mat nors 
hercogo akyse jis išskaitė, jog jam gresia kraupi mirtis, kurios bijojo kaip 
kiekvienas mirtingas ir nuodėmingas žmogus, tačiau buvo pasiryžęs 
kaip sumanus ir apdairus vairininkas nepasiduoti baimei ir nepaleisti iš 
rankų vairo, kol dar rusena viltis laivą išgelbėti įžvalgiai manevruojant. 
Todėl kai hercogas šiurkščiu ir užsikertančiu balsu kažką pratarė apie 
menką karaliaus būstą, Liudvikas nusišypsojęs atsakė, kad kol kas nega- 
lis skųstis, nes iki šiol Herberto bokštas jam buvo geresnė buveinė negu 
vienam iš jo protėvių. 

— Vadinasi, jums papasakota bokšto istorija? — nusistebėjo Karo- 
lis. — Taip... Čia jis buvo nužudytas... Bet tai atsitiko todėl, kad jis atsisakė 
užsidėti gobtuvą ir baigti dienas vienuolyne. 

— Ir kvailai pasielgė, — atkirto Liudvikas apsimetęs, jog tas jo visai 
nejaudina. — Juk jis mirė kankinio mirtim, nenusipelnęs tapti šventuoju. 

— Aš atėjau, — prabilo hercogas, — melsti jūsų didenybę dalyvauti 
didžios reikšmės pasitarime, kuriame turi būti apsvarstyti svarbūs Pran- 
cūzijos ir Burgundijos gerovės klausimai. Jūs tuoj pat susitiksite su Ta- 
rybos nariais... tai yra, — jeigu jūsų bus tokia valia... 

— O ne, mielas mano brolau, - pasakė karalius, - nereikia tokio per- 
dėto mandagumo: nemaldaukite ten, kur galite įsakyti. Tad į Tarybą, 
jeigu tokia jūsų malonybės valia! Mano svita, deja, gana reta, — pridūrė 
jis, pažvelgdamas į savo palydovus, kurie išsirikiavo jį lydėti, — bet jūs, 
brolau, užtat blizgėsite už du. 

Žengdami paskui Auksinės Vilnos riterį, vyresnįjį Burgundijos he- 
roldą, abu valdovai paliko grafo Herberto bokštą ir įėjo į pilies kiemą, 
kuris, kaip Liudvikas pastebėjo, buvo pilnas hercogo gvardiečių ir karių, 
prašmatniai išsipuošusių ir kariškai išsirikiavusių. Perėję skersai kiemą, 

jie įžengė į posėdžių menę, kuri buvo kur kas vėliau statytoje pilies dalyje 
negu toji, kur Liudvikas dabar gyveno, ir kuri, nors ir apleista, paskubo- 
mis buvo paruošta viešo pasitarimo iškilmėms. Dvi garbės krasės sto- 
vėjo ant pakylos po baldakimu. Karaliui skirtoji buvo dviem pakopom 
aukščiau už tą, į kurią turėjo sėsti hercogas. Kokia dvidešimt aukščiau- 
sių didikų pagal rangą buvo susėdę abipus sosto krasių. Ir atsitiko taip, 
kad kai abu valdovai atsisėdo, tas asmuo, kurio teisti, — nes taip galima 
teigti, — buvo sušaukta Taryba, sėdėjo aukščiausioje vietoje ir atrodė čia 
pirmininkaująs. 

Galbūt norėdamas, kad nebūtų toks ryškus šis kontrastas ir kad iš 
to, ko gera, nekiltų nesusipratimų, hercogas Karolis, vos linktelėjęs ka- 
raliaus pusėn, iškart ėmė ir pradėjo posėdį tokiais žodžiais: 

— Ištikimieji mano vasalai ir patarėjai! Jūs žinote, kokių neramumų 
yra buvę mūsų teritorijose, valdant mano tėvui ir man pačiam, kai va- 
salai sukyla prieš savo siuzereną ir pavaldiniai prieš savo valdovus. Net 
šiuo momentu mes akivaizdžiai regime, kokios baisios blogybės įvyko 
pas mus. Grafaitė Izabelė de Krua ir jos giminaitė Amelina skandalingai 
pabėgo ieškoti prieglobsčio svetimoje karalystėje, sulaužydamos mums 
duotą ištikimybės priesaiką, ir už tai turi būti konfiskuoti jų lenai. Įvyko 
ir kitas, dar baisesnis ir didžiai apverktinas įvykis — žiauriai nužudytas 
mylimas mūsų brolis ir sąjungininkas, Lježo vyskupas, be to, sukilo iš- 
davikiškas miestas, kuris buvo pernelyg švelniai nubaustas už paskutinį 
maištą. Mes gavome žinių, kurios įrodo, kad šių liūdnų įvykių priežastis 
buvo ne tik tų moterų neišmanymas bei paikumas ir išpuikusių mieste- 
lėnų akiplėšiškumas, bet 1r svetimos valstybės intrigos, galingo kaimy- 
no kišimasis, nors iš pastarojo, jeigu už gera mokama geru, Burgundija 
negalėjo tikėtis nieko kita, tik kuo nuoširdžiausios ir tvirtos draugystės. 
Jeigu šios žinios pasirodys tikros, — tarė hercogas, sukąsdamas dantis ir 
stukteldamas kulnimi į grindis, — nežinau, kodėl mes, turėdami tam ga- 
lios, delstume imtis tokių priemonių, kurios veiksmingai, iš pat gelmių 
užgniaužtų versmę, iš kur kasmet ant mūsų liejasi šios blogybės? 

Hercogas pradėjo savo kalbą palyginti ramiai, tačiau į pabaigą pakėlė 
balsą, ir paskutinis sakinys buvo ištartas tokiu tonu, nuo kurio suvir- 

po visi patarėjai, o karaliaus veidas akimirką išbalo. Tačiau bematant 
Liudvikas atgavo drąsą ir kreipėsi į Tarybą taip santūriai, kad hercogas, 
nors, atrodė, ir norėjo jį nutraukti, nerado tinkamos progos. 

— Prancūzijos ir Burgundijos didikai, — prabilo karalius, - Švento- 
sios Dvasios ir Auksinės Vilnos ordinų riteriai! Kadangi karaliui tenka 
ginti savo bylą kaip atsakovui, jis negali geisti įžymesnių teisėjų kaip 
šis aristokratijos žiedas ir riterijos elitas bei pasididžiavimas. Mielas 
mūsų brolis Burgundas tiktai aptemdė mūsų ginčą, nes mandagumas 
jam neleido viską aiškiai išdėstyti, tiksliai suformulavus. Man nebūtina 
laikytis tokio delikatumo, beje, ir padėtis neleidžia, todėl noriu kal- 
bėti aiškiau. Mus, mano ponai, mus — savo siuzereną, savo giminaitį, 
savo sąjungininką — hercogas Karolis, kurio blaivų protą ir kilnią širdį 
sudrumstė nelaimingos aplinkybės, piktai kaltina, kad kurstėme jo va- 
salus būti nepaklusnius, sugundėme Lježo miestelėnus sukilti ir padė- 
jome galvažudžiui Viljamui de la Markui padaryti žiauriausią ir švent- 
vagiškiausią žmogžudystę. Prancūzijos ir Burgundijos didikai, aš galiu 
pasiteisinti jau pačia padėtimi, kurioje dabar esu ir kuri griežčiausiai 
paneigia tokį kaltinimą. Juk ar galima įsivaizduoti, kad aš, turėdamas 
bent lašą sveikos nuovokos, būčiau besąlygiškai atsidavęs į rankas Bur- 
gundijos hercogui, regzdamas prieš jį išdavikiškas intrigas, kurios, be 
abejonės, turėjo iškilti aikštėn ir iškilusios neišvengiamai atiduoti mane 
į teisėtai užsirūstinusio valdovo rankas, kaip kad dabar ir esu atsidūręs? 
Žmogus, kuris įžiebtų dagtį ir ramiai sėstų pailsėti ant parako stati- 
nės, būtų ne kvailys, o išminčius, palyginti su man primetamu elgesiu. 
Aš neabejoju, kad tarp įvykdžiusiųjų šią siaubingą išdavystę Šonvalde 
buvo niekšų, kurie veikė mano vardu, bet argi aš turiu atsakyti už tai, 
ko daryti niekam nedaviau teisės? Jeigu dvi paikos moteriškaitės, nusi- 
vylusios dėl kažkokių romantiškų istorijų, ieškojo prieglobsčio mano 
dvare, tai nejau galima galvoti, kad jos tai darė mano nurodymu? Išty- 
rus šią bylą paaiškės, kad garbė ir riteriškumas neleido man jų grąžinti 
atgal kaip belaisvių į Burgundijos dvarą, — o to, man rodos, ponai, 
nebūtų pataręs nė vienas, kuris nešioja šiuos riterijos ordinus, — ir to- 
dėl aš perdaviau jas į rankas garbingam dvasios tėvui, kuris dabar yra 

danguje, — čia Liudvikas, atrodo, didžiai susijaudino ir prisidėjo nosi- 
nę prie akių. — Į rankas, kartoju, savo paties giminaičiui, Burgundijos 
hercogo artimajam, kurio padėtis, aukštas bažnytinis rangas ir, O var- 
ge, didžios dorybės davė jam teisę globoti tas nelaimingas pakeleives 
trumpą laiką ir tarpininkauti, sutaikant jas su jų siuzerenu. Todėl aš 
sakau, kad tos pačios aplinkybės, kurios mano broliui Burgundui, gerai 
jų neapsvarsčius, matyt, sukėlė mano atžvilgiu nepagrįstą įtarimą, gali 
būti paaiškintos doriausiais ir garbingiausiais ketinimais. Ir dar pareiš- 
kiu, kad nė mažiausio patikimo įrodymo negali būti pateikta paremti 
neteisingiems kaltinimams, paskatinusiems mano brolį atsisakyti bi- 
čiuliškų santykių su žmogum, kuris atvyko pas jį, visiškai pasikliovęs 
jo draugyste, ir privertusiems jį puotos menę padaryti teismo sale, o 
svetingus apartamentus — kalėjimu. 

— Valdove, valdove! — prabilo Karolis, vos tik karalius stabtelė- 
jo. — Kad jūs atvykote čia: tokiu laiku, kuris taip nelemtai sutapo su 
jūsų užmačių išsipildymu, aš tegaliu paaiškinti tuo, kad žmonės, kurie 
nuolat apgaudinėja kitus, kartais tiesiog baisiai patys apsigauna. Juk ir 

ginklininką kartais užmuša jo paties sumeistruota petarda 
sprendimas tegu priklausys nuo šio iškilmingo teismo. Įveskite grafaitę 
Izabelę de Krua! 

Kai jaunoji dama įėjo, iš vienos pusės palaikoma grafienės de Krev- 
ker, kuriai taip buvo liepęs jos vyras, o iš kitos — Uršuliečių vienuolyno 
abatės, Karolis kaip paprastai sušuko šiurkščiai ir stačiokiškai: 

— Ak, štai ir jūs, mieloji princese! Sunku net patikėti! Juk buvote 
kone be žado, kai paskutinį kartą turėjote atsakyti į teisingus ir protingus 
mūsų reikalavimus, bet, pasirodo, užtekot jėgų nubėgti tokį kelią, kurio 
nėra nubėgusi jokia medžiojama stirna... Na, ir ką jūs manote apie kivir- 
čą, kilusį dėl jūsų tarp dviejų valdovų ir dviejų galingų šalių, kurios vos 
neįsivėlė į karą dėl kūdikiško jūsų veidelio? 

Gausus susirinkimas ir storžieviškas Karolio elgesys visiškai išsklai- 
dė Izabelės pasiryžimą pulti hercogui po kojų ir melsti, kad jis paimtų 
jos valdas ir leistų jai pasitraukti į vienuolyną. Ji stovėjo sustingusi kaip 
netikėtai audros užkluptas žmogus, kuris girdi aplinkui dundant perkūną 

ir laukia, kad plykstelėjęs žaibas nutrenks jį negyvai. Bet čia grafienė de 
Krevker, sumani ir aukštakilmė dama, išlikusi graži net matronos me- 
tuose, pamanė turinti įsikišti. 

— Kilnusis hercoge, — prabilo ji, - mieloji giminaitė yra mano globo- 
je. Aš geriau Žinau už jūsų malonybę, kaip reikia elgtis su moterimis, ir 
mes tuoj pat pasišalinsime iš šio susirinkimo, jeigu jūs nekalbėsite tokiu 
tonu, kuris labiau atitiktų mūsų rangą ir lytį. 

Hercogas pratrūko kvatoti. 

— Krevkerai, — pasakė jis, — per tavo romumą tavoji grafienė pasi- 
darė valdinga matrona. Na, bet tai ne mano reikalas. Duokite atsisėsti 
tai paikai mergiūkštei, kuriai aš ne tik nejaučiu jokio priešiškumo, bet 
reiškių didžiausią godonę ir pagarbą. Sėskite, panele, 1r nesivaržydama 
papasakokite, koks kipšas paragino jus bėgti iš gimtosios šalies ir tapti 
nuotykių ieškančia bastūne. 

Prisiversdama ir keletą kartų nutraukta, Izabelė prisipažino, kad, 
būdama griežtai nusistačiusi prieš vedybas, kurias jai pasiūlė Burgundi- 
jos hercogas, ji susigundė viltimi rasti prieglobstį Prancūzijos karaliaus 
dvare. 

— Prieglobstį pas Prancūzijos karalių? — sušuko hercogas. — Ir, aišku, 
buvote tikra, kad jį ten rasite? 

— Be abejo, — atsakė grafaitė Izabelė, — kitaip nebūčiau ryžusis to- 
kiam svarbiam žingsniui. 

Čia Karolis dirstelėjo į Liudviką su didžios paniekos kupina šypsena, 
bet karalius ją atlaikė kuo ištvermingiausiai, tik jo lūpos vos pastebimai 
pabalo. 

— Tačiau visos mano žinios apie karaliaus Liudviko ketinimus mūsų 
atžvilgiu, — toliau kalbėjo grafaitė, truputį patylėjusi, — buvo visai klai- 
dingos, perpasakotos nelaimingosios mano tetos, grafaitės Amelinos, o 
ji savo ruožtu rėmėsi ją užtikrinusiais ir įtikinėjusiais asmenimis, kurie, 
kaip vėliau paaiškėjo, buvo niekingiausi išdavikai ir nepatikimiausios bū- 
tybės šiame pasaulyje. 

Ir ji trumpai papasakojo, ką jai teko išgirsti apie Martonos ir Heira- 
dino Mograbino išdavystę, o baigdama pridūrė: 

— Aš nė kiek neabejoju, kad ir vyresnysis Mograbinas, vardu Zame- 
tas, kuris pirmasis patarė mums bėgti, galėjo ryžtis žemiausiai išdavystei, 
taip pat apsimesti Liudviko agentu, neturėdamas tam jokių įgaliojimų. 

Visiems tylint, grafaitė kiek palaukusi ėmė toliau labai glaustai 
pasakoti, kaip ji paliko Burgundijos teritoriją drauge su savo teta, ir 
užbaigė, kaip buvo paimtas Šonvaldas ir kaip ji pasidavė grafui Krev- 
kerui. Kai ji trumpai ir užsikirsdama apsakė savo negandas, aplinkui 
tvyrojo tyla, o Burgundijos hercogas įrėmė nirtingą ir niaurų žvilgsnį 
į žemę, tarsi ieškodamas dingsties savo pykčiui, bet nerado nieko, kas 
pateisintų patį save. 

— Kurmis, — sušuko jis pagaliau, pakeldamas akis, — juk vis vien rau- 
sia savo tamsiuosius požeminius takus po mūsų kojomis, nors mes tik 
nujaučiame, bet negalime aiškiai pasakyti kur. Tačiau aš norėčiau išgirsti 
iš karaliaus Liudviko, kodėl jis šias damas priėmė savo dvare, jeigu jos 
ten nusidangino nekviestos? 

— Dvare aš jų nepriėmiau, mielas brolau, — atsakė karalius. — Pasi- 
gailėjęs priglaudžiau privačiuose namuose ir pirma pasitaikiusia proga 
pavedžiau jas globoti velioniui vyskupui, jūsų paties sąjungininkui (am- 
žiną jam atilsį!), geriau išmanančiam už mane ar kitą kurį pasaulietinį 
valdovą, kaip suderinti pagalbą pabėgėlėms su pareiga, siejančia valdovą 
ir sąjungininką, iš kurio valdų jos pabėgo. Aš drąsiai klausiu šią jauną 
damą, ar priėmiau jas širdingai, ar, priešingai, taip, kad jos turėjo apgai- 
lestauti, pasirinkusios mano dvarą kaip priebėgą? 

— Mes buvome priimtos taip neširdingai, — atsakė grafaitė, — kad aš 
suabejojau, ar jūsų didenybė tikrai mus kvietėte, kaip tvirtino tie, kurie 
sakėsi esą jūsų patikėtiniai. Juk padarius prielaidą, kad jie veikė iš tikrų- 
jų jūsų įgalioti, būtų sunku jūsų didenybės elgesį pavadinti pritinkančiu 
karaliui, riteriui ir bajorui. 

Tardama šiuos žodžius, grafaitė dirstelėjo į karalių priekaištingu 
žvilgsniu, bet Liudviko krūtinė buvo gerai apsaugota nuo šitokios ar- 
tilerijos. Priešingai, iš lėto sumosavęs ištiestomis rankomis ir apsidairęs 
aplinkui, jis tarsi pergalingai kreipėsi į visus esančiuosius būti liudytojais, 
kad grafaitės atsakymas puikiausiai įrodo jo nekaltumą. 

O Burgundas dėbtelėjo į jį žvilgsniu, kuris tarsi sakė, kad nors jis šiek 
tiek ir pritilo, anaiptol nėra patenkintas. Paskui staiga tarė grafaitei: 

— Man rodos, gerbiamoji panele, pasakodama apie savo klajones, jūs 
visai nepaminėjote keistų meilės nuotykių. Taip! Taip! Ar jau raustate?.. 
Nepapasakojote ir apie miško riterius, kurie buvo sudrumstę jūsų ramy- 
bę... Bet tas įvykis pasiekė mūsų ausis, i1r mes dabar galime iš to padaryti 
šiokias tokias išvadas. Kaip jūs manote, karaliau Liudvikai, ar nebūtų ge- 
riau, kol dar ši besibastanti Elena, — iš Trojos ar iš de Krua giminės"?! — 
nesupykdė daugiau karalių... ar nebūtų geriau tinkamai ją ištekinti? 

Nors karalius Liudvikas žinojo, kokį nemalonų pasiūlymą tuojau iš- 
girs, ramiai tylomis pritarė Karolio žodžiams. Tačiau tokia grėsminga 
situacija įkvėpė drąsos pačiai grafaitei. Ji paleido grafienės de Krevker 
ranką, į kurią lig šiol rėmėsi, žengtelėjo į priekį nedrąsiai, bet oriai ir, 
atsiklaupusi prieš hercogo sostą, šitaip kreipėsi į jį: 

 — Kilnusis Burgundijos hercoge ir mano siuzerene, aš prisipažįstu, 
jog esu kalta, kad pasitraukiau iš jūsų valdų be jūsų malonybės leidimo, ir 
nuolankiai priimsiu bet kokią bausmę, kurią teiksitės skirti. Aš atiduodu 
visas savo žemes ir pilis teisingai jūsų nuožiūrai ir meldžiu tik jūsų geru- 
mo pagerbti mano tėvo atminimą ir skirti paskutiniajai de Krua giminės 
palikuonei iš didelių jos valdų tokią kuklią dalį, kurios jai užtektų pragy- 
venti vienuolyne iki dienų galo. 

— Ką jūs manote, valdove, apie damos prašymą? — paklausė herco- 
gas, kreipdamasis į Liudviką. 

— Kad tai šventas ir dievobaimingas noras, — atsakė karalius. — Jį, be 
abejo, įkvėpė dangaus malonė, ir jam nedera prieštarauti nei kliudyti. 

— Nuolankieji ir nusižeminusieji bus išaukštinti! — sušuko Karo- 
lis. — Stokite, grafaite Izabele... Mes palankiau žiūrime į jus, negu jūs pati 
tikitės. Mes nemanome nei konfiskuoti jūsų dvarų, nei pažeminti jūsų 
rango — priešingai, mes viena ir kita tiktai padidinsime. 

— Ak mano siuzerene, — tarė grafaitė tebeklūpodama, - jūsų palankus 
gerumas man kur kas baisesnis už jūsų rūstybę, jeigu mane verčiate... 

— O šventasis Burgundijos Jurgi! - pratarė hercogas Karolis. - Nejau 
ji vėl priešinsis mūsų įsakymams ir nepaisys mūsų valios? Stok, sakau, 

mergyte, ir dink iš čia kol kas... Kai turėsime laiko apie tave pagalvoti, 
taip viską patvarkysime, kad, po šimts perkūnų, tu arba paklusi mums, 
arba sužinosi, kur pipirai auga. 

Nepaisydama rūstaus atsakymo, grafaitė Izabelė liko klūpoti ir savo 
užsispyrimu gal būtų privertusi hercogą karštosiomis pasakyti ką nors 
šiurkščiau, bet grafienė de Krevker, geriau žinodama hercogo nuotaikas, 
pakėlė jaunąją savo globotinę ir išsivedė iš menės. 

Dabar buvo pakviestas Kventinas Dervardas; šaulys prisistatė kara- 
liui ir hercogui su tokiu laisvumu, kuriame nebuvo nė šešėlio drovaus 
varžymosi, kaip ir atžarios drąsos, ir kuris dera aukštakilmiui išauklėtam 
jaunuoliui, rodančiam pagarbą ten, kur reikia, bet nesutrinkančiam aki- 
vaizdoje tų, kuriems tą pagarbą rodo. Jo dėdė pasirūpino, kad jis stotų 
prieš Tarybą su visa škotų gvardijos šaulio apranga ir ginkluote, dėl to 
dar labiau krito į akis dailus jo veidas, šauni laikysena ir puiki išvaizda. 
Žydinti jo jaunystė jam taip pat pelnė didikų palankumą, nes sunku buvo 
patikėti, kad gudrusis Liudvikas būtų pavedęs tokiam jaunam žmogui 
savo politines machinacijas. O karalius šiuo, kaip ir daugeliu kitų atvejų, 
turėdavo didesnės naudos iš taip keistai parinktų agentų, nes dėl savo 
amžiaus ir žemos padėties jie atrodydavo visiškai neįtartini. Hercogo 
įsakymu ir su Liudviko pritarimu Kventinas pradėjo pasakoti apie savo 
kelionę su grafaitėmis de Krua į Lježo provinciją, pradžioje priminęs, 
kad karalius Liudvikas buvo įsakęs jas saugiai nulydėti į vyskupo pilį. 

— Ir tu įvykdei mano įsakymą? — paklausė karalius. 

— Taip, valdove, — atsakė škotas. 

— Tu praleidai vieną momentą, — įsiterpė hercogas. — Girioje jus su- 
laikė pora klajojančių riterių. 

— Man nedera nei prisiminti, nei minėti tokį atsitikimą, — atitarė jau- 
nuolis, droviai nuraudęs. 

— Bet man nedera jo pamiršti, — atkirto Orleano hercogas. — Šis 
jaunuolis drąsiai vykdė savo pareigą ir gynė jam patikėtas damas taip, 
kad aš ilgai atminsiu. Užeik į mano kambarį, šauly, kai baigsis ši byla, ir 
tu pamatysi, kad aš nepamiršau tavo narsumo, kuris — man džiugu tai 
matyti — tolygus tavo kuklumui. 

— Užeik ir pas mane! — sušuko Diunua. — Aš tau duosiu šalmą, nes, 
man rodos, esu jį skolingas. 

Kventinas nusilenkė jiems, ir kvota vėl vyko toliau. Hercogo Karolio 
reikalavimu jis pateikė rašytinę instrukciją, kurią buvo gavęs vadovautis 
kelionėje. 

— Ar laikeisi šios instrukcijos paraidžiui, riteri? — vėl iškilmingai pa- 
klausė hercogas. 

— Ne, jūsų šviesybei leidus, — atsakė Kventinas. — Man buvo nu- 
rodyta, kaip jūs teikiatės pažymėti, persikelti per Masą ties Namiūru, 
o aš laikiausi kairiojo kranto, nes tas kelias į Lježą buvo ir artesnis, ir 
saugesnis. 

— O kuo remdamasis pakeitei kelią? — vėl paklausė hercogas. 

— Aš pradėjau abejoti savo vadovo ištikimybe, — toks buvo Kventino 
atsakymas. 

— Dabar gerai klausyk, ko aš tave paklausiu, — tarė hercogas. — Tei- 
singai atsakyk man ir nebijok niekieno rūstybės. Tačiau jeigu imsi sukti 
užuolankom ir veidmainiauti, aš tave, surakintą geležinėmis grandinė- 
mis, gyvą pakabinsiu ant rotušės bokšto, ir tu šauksies mirties kelias 
valandas, kol ji galų gale išvaduos. 

Stojo spengianti tyla. Pagaliau, davęs jaunuoliui laiko pasverti aplin- 
kybes, kuriose jis buvo atsidūręs, hercogas pareikalavo, kad Dervardas 
pasakytų, kas buvo jo vadovas, kas jį jam davė ir kodėl jis ėmė jį įtarti. 
Atsakydamas į pirmąjį iš šių klausimų, Dervardas nurodė čigoną Hei- 
radiną Mograbiną, o į antrąjį - kad vadovą rekomendavo Tristanas At- 
siskyrėlis. Atsakydamas į tretijį, jis paminėjo, kas nutiko Pranciškonų 
vienuolyne prie Namiūro, kaip čigonas buvo pašalintas iš šventos vietos 
ir kaip, įtardamas jo elgesį, jisai, Dervardas, nusėlino iš paskos į jo pasi- 
matymą su vienu Viljamo de la Marko landsknechtu, kur nugirdo, kaip 
jie susitarė užklupti jo globojamas damas. | 

— O dabar klausyk toliau, — tarė hercogas, — ir dar kartą prisimink, 
kad tavo gyvybė priklauso nuo tavo teisingumo. Ar tie nenaudėliai ne- 
kalbėjo, kad karalius — štai šisai Prancūzijos karalius — pavedė jiems už- 
klupti palydą ir pasigrobti damas? 

— Jeigu tokios šlykščios būtybės ir būtų taip pasakiusios, — toliau 
aiškino Kventinas, — tai kaip aš būčiau galėjęs jomis patikėti, kai iš paties 
karaliaus buvau girdėjęs visiškai priešingą įsakymą. 

Liudvikas, kuris lig šiol klausėsi įtempęs dėmesį, nejučia su palen- 
gvėjimu atsiduso, išgirdęs šį Dervardo atsaką, lyg jam nuo pečių būtų 
nusiritusi sunki našta. Hercogas vėl apsiniaukė ir atrodė nežinąs, ko 
griebtis. Paskui, dar labiau prisispyręs, ėmė klausinėti Kventiną, ar jam 
nepasirodė iš slapto tų žmonių pokalbio, kad jų rengiamą sąmokslą buvo 
palaiminęs karalius Liudvikas. 

— Aš kartoju, jog negirdėjau nieko, kas man leistų tatai tvirtinti, — 
atsakė jaunuolis, kuris, nors širdyje buvo įsitikinęs, kad karalius buvo 
inspiravęs Heiradino išdavystę, manė, kad nelojalu iškelti aikštėn savo 
įtarimus. — O kita — kartoju: ir išgirdęs šitokius nenaudėlius tai tvirti- 
nant, vis vien nebūčiau jų žodžiais patikėjęs labiau kaip paties karaliaus 
nurodymais. 

— Tu toks ištikimas tarnas, — tarė hercogas pašaipiai, — jog, drįstu 
tvirtinti, pernelyg uoliai vykdydamas karaliaus nurodymus, apvylei jo lū- 
kesčius, ir dėl to būtum skaudžiai nukentėjęs, jeigu vėlesni įvykiai šuniš- 
kos tavo ištikimybės nebūtų pavertę paslauga. 

— Aš nesuprantu jūsų, mano pone, — nustebo Kventinas Dervar- 
"das. - Težinau tiek, kad mano valdovas, karalius Liudvikas, pasiuntė 
mane lydėti damų ir kad aš globojau jas, kiek leido jėgos, ir kelionėje į 
Šonvaldą, ir per visus įvykius pilyje. Karaliaus užduotį aš laikiau garbe ir 
sąžiningai ją vykdžiau. Jeigu ji būtų buvusi kitokia, nebūčiau jos ėmęsis 
nei kaip bajoras, nei kaip škotas. 

— Frer come un Ecossois*! - sušuko Karolis, kuris, nors ir nusivylęs 
Dervardo atsakymu, buvo tiek teisingas, kad nepriekaištavo jam už drą- 
są. — Bet klausyk, šauly: kokios instrukcijos paskatino tave, kaip mums 
papasakojo keletas nelaimingų pabėgėlių iš Šonvaldo, paraduoti Lježo 
gatvėmis priešaky tų maištininkų, kurie vėliau žiauriai nužudė laikinąjį 
savo valdovą ir dvasios tėvą? Ir kokią prakalbą tu išdrožei po žmogžu- 


* Išdidus kaip škotas! (Pranc.) 

dystės pareikšdamas, jog esi Liudviko įgaliotinis? Ar tik nesiekei, kad 
tavo valdžią pripažintų tie niekšai, kurie ką tik buvo padarę tokį siaubin- 
gą nusikaltimą? 

— Valdove, — atsiliepė Kventinas, — daug kas gali paliudyti, kas ne- 
laikiau savęs Prancūzijos įgaliotiniu Lježo mieste, bet man tai primetė, 
atkakliai šaukdami, patys miestelėnai, kurie nė iš tolo nenorėjo tikėti mano 
įrodinėjimais. Tatai aš išdėsčiau vyskupo pareigūnams, kai man pavyko 
pasprukti iš miesto, ir patariau susirūpinti pilies saugumu. Jeigu jie būtų 
manęs paklausę, galimas daiktas, būtų pavykę išvengti tos nelaimės ir vė- 
lesnės siaubo nakties. Be abejo, tai tiesa, kad aš didžiausio pavojaus valan- 
dą pasinaudojau ta galia, kurią man suteikė tariamoji mano užduotis, kad 
išgelbėčiau grafaitę Izabelę, pats išsigelbėčiau ir, kiek leido jėgos, pažabo- 
čiau žudymo aistrą, kuri jau buvo spėjusi taip baisiai prasiveržti. Aš kartoju 
ir guldau galvą, kad neturėjau jokių įgaliojimų iš Prancūzijos karaliaus dėl 
Lježo miestelėnų, o tuo labiau instrukcijų sukurstyti juos maištui. Ir jeigu 
aš galų gale pasinaudojau tuo man primestu vaidmeniu, tai pasielgiau kaip 
žmogus, kuris čiumpa skydą pavojaus valandą sau pačiam ir kitiems pri- 
dengti neklausdamas, ar jis turi teisę į skydą puošianų herbą. 

— Ir tuo metu mano pakeleivis ir belaisvis elgėsi drąsiai 17 suma- 
niai, — sušuko Krevkeras, nebegalėdamas ilgiau tylėti, — ir dėl jo veiksmų 
anaiptol negali būti kaltinamas karalius. 

Aplinkui pasigirdo pritariamas didikų šnabždesys, jis džiugiai su- 
skambo karaliaus Liudviko ausyse, bet nepaprastai užgavo Karolį, tas 
piktai dėbtelėjo į vieną ir kitą pusę, ir šis taip visuotinai ir tiekos daugelio 
aukščiausių jo vasalų bei protingiausių patarėjų pareikštas nusistatymas 
veikiausiai nebūtų sutrukdęs jam nirtingai ir despotiškai įsisiautėti, jeigu 
ne de Kominas, kuris, numatęs šį pavojų, užbėgo už akių, staiga paskelb- 
damas, kad iš Lježo miesto atskubėjo heroldas. 

— Heroldą atsiuntė audėjai ir vinių dirbėjai? — nusistebėjo herco- 
gas. — Vis tiek įleiskite jį tuojau pat. O Dievo Motina! Aš sužinosiu iš 
šito heroldo, ką rengia ir ko viliasi jį pasiuntusieji ponai. Jis papasakos 
tikrai daugiau negu šis jaunas škotas, Prancūzijos kareivis! 


XXXIII SKYRIUS 
Heroldas 


Arielis 
Klausyk, jos urzgia. 
Prosberas 
Kaip reikiant jas tu bavaikyk! 
V. Šekspyras „Audra“!?? 


S padarė taką, ir visi smalsiai veržėsi pamatyti heroldą, 
kurį Lježo sukilėliai išdrįso pasiųsti tokiam išdidžiam valdovui 
kaip Burgundijos hercogas, ant jų taip užsirūstinusiam. 

Reikia atsiminti, kad tais laikais heroldus vienas kitam siųsdavo tik 
suverenūs valdovai iškilmingomis progomis ir kad žemesni dvariškiai 
siųsdavo žygūnus — žemesnio rango pasiuntinius. Taip pat pažymėtina, 
kad Liudvikas XI, pripažinęs tik realią, valdžios teikiamą naudą, niekino 
heroldus bei heraldiką su „raudonomis, mėlynomis ir žaliomis spalvo- 


<. o išdidusis jo konkurentas Karolis, būda- 


mis ir visokiausiais niekais 
mas visai kitokio būdo, šiuos dalykus laikė itin svarbiais. 

Heroldas, dabar atvestas monarchų akivaizdon, vilkėjo tuniką, arba 
mantiją, su išsiuvinėtu savo valdovo herbu. Jame aiškiai matėsi šerno 
galva, kuri, žinovų nuomone, buvo kur kas margesnė, negu leido he- 
raldikos taisyklės. Kiti jo drabužiai — heroldai visada rengėsi gana mar- 


gai — buvo apkarstyti nėriniais, įvairiausiais papuošalais, išsiuvinėti, o 

plunksnų kuokštas ant kepurės buvo toks aukštas, tarsi heroldas būtų 
norėjęs nušluostyti juo menės lubas. Žodžiu, jo kostiumas buvo papras- 
tai spalvingo ir puošnaus heroldų apdaro karikatūra. Šerno galva buvo 
ne tik pakartota ant kiekvieno drabužio, bet netgi ant heroldo kepurės 
buvo iškištas liežuvis ir kruvinos iltys. Pažvelgus į šį žmogų, jautėsi ir 
akiplėšiška narsa, ir baimė, lyg jis būtų ryžęsis pavojingam žingsniui su- 
prasdamas, kad tik drąsa gali jį išgelbėti. Ta pati baimė ir įžūlumas matėsi 
ir jo laikysenoje, kai jis išreiškė savo pagarbą. Be to, jis atrodė juokingai 
nerangus, o tai buvo visai neįprasta heroldams, kuriems reikėdavo stoti 
valdovų akivaizdon. 

— Kas tuesi, po velnių? — tokiu pasveikinimu Karolis Drąsusis suti- 
ko šį keistą pasiuntinį. 

— Aš esmi Raudonasis Šernas, — atsakė heroldas, — ginklanešys Vilja- 
mo de la Marko, kuris Dievo malone ir kapitulos rinkimais patvirtintas 
Lježo vyskupu bei valdovu... 

— Štai kaip! —- sušuko Karolis, bet, sutvardęs pyktį, parodė jam kal- 
bėti toliau. 

— ..4r kaip garbingosios grafaitės de Krua vyras — grafas de Krua ir 
Brakemonto pilies valdytojas. 

Hercogas Karolis, nepaprastai apstulbęs, kad taip įžūliai jo akivaiz- 
doje buvo išvardyti šie titulai, atrodė, neteko žado, o heroldas, be abejo, 
pagalvojęs, jog padarė reikiamą įspūdį pasiskelbdamas, kas esąs, ėmė 
dėstyti savo misiją: 

— Annunco vobis gaudium agnum*, — prabilo jis. — Pranešu jums, Bur- 
gundijos Karoli ir Flandrijos grafe, savo valdovo vardu, kad, laukdamas 
greit atsiunčiamo dispenso iš švenčiausiojo tėvo Romoje ir paskyrimo 
būti tinkamu vietininku 44 sacra**, jis nusprendė vykdyti kartu ir vyskupo, 
kaip feodalinio valdovo, funkcijas, ir prisiimti grafo de Krua teises. 

Burgundijos hercogas po šios ir kitų heroldo pauzių tik šūktel- 

davo: „Šit kaip!“ ar kitą panašų jaustuką, nieko neatsakydamas, ir jo 


* Pranešu jums džiugią žinią (/04.). 
** Prie šventų apeigų (/0/.). 

balsas buvo kaip žmogaus, kuris, nors nustebęs ir sujaudintas, nori 
išgirsti viską iki galo, prieš pats prabildamas. Visi susirinkusieji dar 
labiau nustebo, kad jis netgi neskėtriojo ir negestikuliavo taip baisiai, 
kaip visada, o tik kramsnojo nykščio nagą, kaip mėgdavo daryti ko 
nors įdėmiai klausydamas, ir žvelgė į grindis, kad paslėptų pyktį, kurį 
galėjo išduoti akys. 

Todėl pasiuntinys akiplėšiškai ir nesivaržydamas toliau dėstė tai, kas 
jam buvo pavesta pranešti. 

— Taigi Lježo valdančiojo vyskupo ir grafo de Krua vardu man pa- 
vesta pareikalauti, idant jūs, hercogai Karoli, liautumėtės pretendavęs 
ir puldinėjęs laisvą, imperijai priklausanų Lježo miestą, kurį užvaldėte, 
padedamas velionio Liudviko Burbono, kaip tik dėl to neverto būti 
vyskupu. 

— Štai kaip! — vėl sušuko hercogas. 

— Taip pat idant grąžintumėte bendruomenės vėliavas, kurias smurtu 
išplėšėte iš miesto — iš viso trisdešimt šešias; idant užmūrytumėte spra- 
gas sienose ir atstatytumėte sutvirtinimus, kuriuos tironiškai išgriovėte, 
ir pripažintumėte mano valdovą Viljamą de la Marką valdančiuoju vys- 
kupu, kaip teisėtai išrinktu laisvuose kapitulos rinkimuose, kurių proto- 
kolą štai pasižiūrėkite. 

— Ar jau baigei? — paklausė hercogas. 

— Dar ne, - atsakė pasiuntinys. — Man dar pavesta pareikalauti iš jūsų 
malonybės ką tik minėto didžiai kilnaus ir garbingo valdovo, vyskupo 
ir grafo vardu, idant jūs tuojau pat atitrauktumėte įgulas iš Brakemonto 
pilies bei kitų tvirtovių, priklausančių De Krua Grafystei, — įgulas, ku- 
rios ten buvo pasiųstos jūsų didžios šviesybės vardu ar Izabelės, save 
tituluojančios grafaite de Krua vardu, ar kieno kito vardu. Netrukus 
imperijos seimas turės nutarti, kad ginčijamieji lenai privalo priklausyti 
velionio grafo seseriai, maloningajai mano valdovo žmonai Amelinai, o 
ne jo dukteriai, pagal 7xs erzpbhytensas *. 

— Jūsų valdovas yra didžiai mokytas žmogus, — atsakė hercogas. 


* Teisė, liečianti paveldėjimą (/94). 

— "Tačiau, — toliau kalbėjo heroldas, — kilnusis valdovas ir grafas yra 
linkęs, išsprendus visus kitus ginčus tarp Burgundijos ir Lježo, paskirti 
grafaitei Izabelei valdą, kuri atitiktų jos rangą. 

— Jis dosnus ir atjaučiantis, — vėl tarė hercogas tuo pačiu tonu. 

— Prisiekiu vargšo juokdario sąžine, — tarė le Glorjė patylom gra- 
fui Krevkerui, — aš veikiau sutikčiau lindėti maru stimpančios karvės 
kailyje negu marguose šio žmogaus apdaruose! Šis apakėlis elgiasi kaip 
girtuoklis, kuris maukia bokalą po bokalo, nežiūrėdamas į brūkšnelius, 
smuklininko brėžiamus kreida už grotelių. 

— Ar jau baigei? — hercogas vėl paklausė heroldą. 

— Dar vienas žodis, — atsiliepė Raudonasis Šernas, — minėto kilniojo 
ir garbingojo mano valdovo vardu dėl ištikimojo ir šauniojo jo sąjungi- 
ninko, krikščioniškiausiojo karaliaus... 

— Štai kaip! — sušuko hercogas, pašokdamas ir šūkteldamas nirtin- 
giau negu prieš tai, tačiau susigriebęs vėl ėmė įdėmiai klausyti. 

— Sklinda gandas, kad jūs, Burgundijos Karolis, įkalinote karališką- 
ji krikščioniškiausiąjį karalių, nusikalsdamas savo, kaip vasalo, prieder- 
mėms Prancūzijos karūnai ir sulaužydamas duotą žodį, kurio įprasta 
laikytis tarp krikščionių monarchų. Dėl to minėtas kilnusis ir garbingas 
mano valdovas mano lūpomis reikalauja, kad jūs nedelsdamas išleistu- 
mėte į laisvę karališkąjį ir krikščioniškiausiąjį jo sąjungininką arba priim- 
tumėt iššūkį, kurį pavesta jums paskelbti. 

— Dabar jau baigei? — vėl paklausė hercogas. 

— Baigiau, — atsakė heroldas, — ir laukiu jūsų šviesybės atsako tikėda- 
masis, kad tas atsakas neleis pralieti krikščionių kraujo. 

— Prisiekiu šventuoju Burgundijos Jurgiu! — sušuko hercogas, bet, 
jam nespėjus nieko daugiau pasakyti, Liudvikas atsistojo ir prabilo tokiu 
oriu tonu ir taip valdingai, jog Karolis negalėjo jo pertarti. 

— Jums leidus, mielas mano brolau Burgunde, — tarė karalius, — mes 
patys pirma meldžiame žodžio atsakyti šiam įžūliam padarui. Apgailėti- 
nas heroldai ar kas tu būtumei, pranešk priesaiklaužiui plėšikui ir žudikui 
Viljamui de la Markui, kad Prancūzijos karalius netrukus nužygiuos prie 
Lježo nubausti šventvagiško žmogžudžio, nugalabijusio mylimąjį jo ve- 

lionį giminaitį Liudviką Burboną. Aš esu pasiryžęs pakarti de la Marką 
už įžūlumą vadintis mano sąjungininku ir už pavedimą karališkąjį mano 
vardą kartoti niekingam jo pavaldiniui. 

— Ir nuo manęs pridėkite ką nors, — įsiterpė Karolis, — kas derėtų 
mano vardu pasakyti bjauriam vagiui ir žudikui. Ir nešdinkis!.. Bet pa- 
lauk! Joks heroldas nėra palikęs Burgundijos dvaro be dosnių dovanų! 
Nuplakite jį taip, kad kailis nusinertų! 

— Negalima, leiskite priminti, jūsų šviesybe! — iškart sušuko Krevke- 
ras ir d'Emberkuras. — Jis yra heroldas ir todėl privilegijuotas. 

— Nejau jūs, ponai, esate tokie apuokai, jog manote, kad užsivilkęs 
tuniką žmogus tampa heroldu, — atkirto hercogas. — Iš šio tipelio herbo 
matau, kad jis yra paprasčiausias apgavikas. Tegu Aukso Vilnos heroldas 
išeina į priekį ir jį paklausinėja mūsų akivaizdoje. 

Lig šiol laikęsis įžūliai, dabar Laukinio Ardėnų Šerno pasiuntinys 
išbalo, nors jo veidas buvo vietomis padažytas. Aukso Vilnos riteris, 
vyriausiasis Burgundijos hercogo heroldas, kaip mes anksčiau minėjo- 
me, ir geriausias heraldikos žinovas, išėjo į priekį ir paklausė tariamąjį 
savo bendrapareigį, kokioje kolegijoje jis studijavo mokslą, kurį skel- 
biasi išmanąs. 

— Aš baigiau heraldikos kolegiją Ratisbone, — atsakė Raudonasis Šer- 
nas, — ir ten mokytinių draugija man išdavė garbės heroldo diplomą. 

— Vadinasi, jūs sėmėtės žinių iš paties tyriausio šaltinio, — patikslino 
Aukso Vilnos riteris, dar žemiau nusilenkdamas, — ir jeigu aš drįstu kal- 
bėtis su jumis apie kilnaus mūsų mokslo paslaptis, paklusdamas malo- 
ningiausiojo hercogo įsakymui, tai darau ne vildamasis jus pamokyti, bet 
pats praplėsti savo žinias. 

— Daryk kas liepta! — sušuko nekantriai hercogas. — Šalin ceremoni- 
jas! Klausk jį klausimų, kurie parodytų jo išmanymą. 

— Būtų neoru klausinėti garbingosios Ratisbono heraldikos kolegijos 
mokytinį, ar jis žino įprastinius heraldikos terminus, — tarė Aukso VIl- 
nos heroldas, - bet man rodos, neįžeisdamas Raudonojo Šerno didybės, 
aš galėčiau pasiteirauti, ar jam žinomi tie mįslingesni ir slaptingesni šio 
mokslo terminai, kuriais didžiai mokyti vyrai emblemiškai ir tam tikru 

atžvilgiu paraboliškai tarp savęs pasako tai, ką kitiems išreiškia paprasta 
kalba, ir kurie sudaro pačius heraldikos pradmenis? 

— Man suprantami ir vieni, ir kiti heraldikos dalykai, — atsakė drąsiai 
Raudonasis Šernas. — Tik, galimas daiktas, mes, Vokietijoje, vartojame 
ne tuos pačius terminus kaip jūs čia, Flandrijoje. 

— Ką jūs sakote? Nejau? — nusistebėjo Aukso Vilnos riteris. — Juk 
taurusis mūsų mokslas, tikra kilmingųjų vėliava ir riterijos šlovė, yra tas 
pats visose krikščioniškose šalyse ir net žinomas ir pripažįstamas sara- 
cėnų 1r maurų!.. Todėl aš prašyčiau jus apibūdinti man bet kokį herbą 
pagal planetas, tai yra pagal žvaigždes. 

— Apibūdinkite pats, jei jums patinka, - atšovė Raudonasis Šernas, — 
O aš jūsų įsakytas neišdarinėsiu triukų kaip kokia dresuota beždžionė. 

— Parodykite jam kokį herbą, ir tegu apibūdina jį kaip tiktai nori, — 
įsakė hercogas. — Ir jeigu nemokės, tai pažadu, kad ant jo nugaros bus 
raudonų, mėlynų ir juodų spalvų herbas. 

— Štai, — tarė Burgundijos heroldas, išsitraukdamas iš kišenmaišio 
skiautelę pergamento, — šiame ritinėlyje aš išbraižiau kaip mokėdamas 
senovišką herbą. Maloniai prašyčiau savo kolegą, jeigu jis iš tikrųjų yra 
baigęs garbingąją heraldikos mokyklą Ratisbone, apibūdinti mokslo 
terminais. 

Le Glorjė, kuris, kaip atrodė, buvo didžiai susidomėjęs šiuo ginču, 
dabar prasispraudė prie pat abiejų heroldų. 

— Aš tau pagelbėsiu, gerasis bičiuli, — tarė jis Raudonajam Šernui, 
beviluškai spoksančiam į pergamentą. — Čia, mano ponai ir valdovai, 
pavaizduotas katinas, žiūrintis pro pieninės langą. 

Šis sąmojis visus prajuokino, išgelbėdamas Raudonąjį Šerną, nes 
Aukso Vilnos heroldas, pasipiktinęs tokiu nesupratingu piešinio trakta- 
vimu, pasiskubino paaiškinti, kad šį herbą prisiėmė Prancūzijos karalius 
Childebertas, paėmęs į nelaisvę Burgundijos karalių Gondemarą"“. Lū- 
šis arba leopardas už grotų simbolizuoja nelaisvėn paimtą valdovą arba, 
kaip Aukso Vilnos riteris heraldiškai apibūdino: „Juodam fone kairėje 
herbo pusėje už raudonų grotų su auksinėmis vinimis auksinis tigras su 
pakelta dešine letena“. 

— Prisiekiu savo barškalu, — tarė le Glorjė, - jeigu leopardas vaizduo- 
ja Burgundiją, tai būtų teisingiau jį patalpinti šiapus grotų. 

— Tikrai, mielas bičiuli, - sušuko nusijuokdamas Liudvikas, nors visi 
kiti ir net pats Karolis atrodė sutrikę dėl tokio įžūlaus sąmojo. — Aš 
tau skolingas auksinį pinigą, kad tu tokią liūdną padėtį pavertei linksmu 
pokštu, kuriuo, tikiuosi, viskas ir baigsis. 

— Nutilk, le Glorjė! - sušuko hercogas. — O tu, Aukso Vilnos herol- 
dai, esi toks mokytas, kad tavęs net suprasti negalima! Pasitraukit į šalį! 
Kas nors atveskite man arčiau šį nenaudėlį. Klausyk, niekše, — tarė jis 
kuo šiurkščiausiai, — ar tu moki atskirti auksą nuo sidabro, kai kalba eina 
ne apie pinigus? 

— Susimildamas, jūsų šviesybe, pasigailėkite manęs! Kilnusis karaliau 
Liudvikai, užtarkite! 

— Kalbėk pats už save, — atkirto hercogas. — Sakyk tiesiai, ar tu he- 
roldas, ar ne? 

— Tik šiam kartui! — prisipažino prispirtas žygūnas. 

— Prisiekiu šventuoju Jurgiu, — sušuko hercogas, dėbteldamas į 
Liudviką, - mes nežinome jokio karaliaus, jokio dvariškio, taip paže- 
minusio kilnųjį mokslą, kuriuo remiasi visi karaliai ir didikai! Išimtis 
yra tik vienas karalius, kuris pasiuntė Anglijos Edvardui heroldu ap- 
rengtą paprastą tarną.“** 

— Šitokia karinė gudrybė, — tarė Liudvikas, juokdamasis ar apsimes- 
damas, jog juokiasi, — galėjo būti pateisinta tiktai dvare, kuriame tuo 
metu nebuvo jokių heroldų, o aplinkybės reikalavo skubiai ką nors pa- 
siųsti. Bet tik toks žmogus, kurio galvoj smegenų ne daugiau kaip lau- 
kinio šerno, tegalėjo tikėtis, kad tokia apgaulė, kuria pavyko apmulkinti 
buką rambiaprotį salos valdovą, pavyks Burgundijos dvare. 


* Viduramžiais heroldai buvo laikomi neliečiamais asmenimis. Už sušėrimą 
heroldui buvo baudžiama mirtimi. Šias pareigas galėjo eiti tik aukšto rango asmenys. 
Tie valdovai, kurie heroldu aprengdavo paprastą tarną, sulaukdavo visuotinės panie- 
kos. Tik toks nieko nepaisęs valdovas kaip Liudvikas XI nesivaržė griebtis šitokios 
apgavystės, norėdamas užmegzti ryšius su Anglijos karalium Edvardu IV. 

— Nesvarbu, kas jį pasiuntė, — įniršo hercogas, — bet jisai grįš atgal, 
atrodydamas pasigailėtinai. Čionai! Tempkite jį į turgavietę! Nuplakite 
kamanomis ir šunų botagais, kol jo mantija pavirs karančiais skudurais! 
Pui, pui, Raudonąjį Šerną!.. Atiū, atiū! 

Keturi ar penki didžiuliai skalikai, tokie kaip nutapyti Rubenso ir 
Sneiderso medžioklės paveiksluose", kaipmat išgirdo gerai pažįstamą 
hercogo balsą ir ėmė loti, skalyti, sakytum tikras šernas ką tik buvo pa- 
keltas iš guolio. 

— Prisiekiu šventuoju kryžium, — tarė karalius Liudvikas, stengdama- 
sis įtikti pavojingajam savo pusbroliui, — jeigu asilas įsinėrė į šerno kailį, 
tai ir aš paleisčiau šunis, kad tą kailį jam nudirtų! 

— Tikrai, tikrai! - sušuko hercogas Karolis, nes šis pasiūlymas kaip tk 
tiko dabartinei jo nuotaikai. — Taip ir padarysiu! Paleiskite skalikus! Pui, 
Talbo! Pui, Bomonai! Mes pavyjėsime jį nuo pilies durų iki rytinių vartų. 

— Tikiuosi, jūsų šviesybė elgsitės su manim bent kaip su medžiojamu 
žvėrim, — pasakė heroldas, prisiversdamas pajuokauti iš savo padėties, — 
ir duosite man lengvatą? 

— Tu esi tiktai niekingas šliužas, — tarė hercogas, — ir negali reikalau- 
ti jokių medžioklės taisyklių, bet aš tau duosiu lengvatą — šešiasdešimt 
jardų, vien už neprilygstamą tavo įžūlumą. Eime, eime, ponai! Pasižiūrė- 
sime šios medžioklės! 

Ir triukšmingai ėmus skirstytis susirinkimui, visi išsiskubino, neatsi- 
likdami nuo abiejų valdovų, pasidžiaugti pramoga, kurią pasiūlė karalius 
Liudvikas. 

Raudonasis Šernas padarė jiems šaunią pramogą. Baimės genamas 
ir pridurmui vejamas kokios dešimties nirtingų skalikų, kurie kibo jam 
į kinkas, aidint ragams ir varovų šūkalojimams, jis dūmė kaip vėjas ir, 
jeigu nebūtų susipainiojęs heroldo mantijoj — tai baisiausias kliuvinys 
bėgikui, — ko gera, būtų ištrūkęs nuo šunų. Keletą kartų jis taip mit- 
riai puolė į šonus, kad žiūrovai garsiai šūkaudami jam pritarė. Tačiau 
niekas, net pats Karolis, nebuvo taip patenkintas šia medžiokle, kaip 
karalius Liudvikas, kuris, iš dalies politiniais sumetimais, iš dalies dėl 

to, kad visada džiaugdamasis stebėdavo žmogaus kančias, o dar juo- 
kingoje aplinkoje, juokėsi, iki ašaros ėmė riedėti iš akių, ir kvatodamas 
nusitvėrė hercogo šermuonėlių mantijos lyg prisilaikyti, kad neparkristų. 
Hercogas, ne mažiau džiūgaudamas, apkabino karalių per pečius, tuo 
pademonstruodamas palankų pritarimą ir familiarumą, tokį prieštaringą 
jų santykiams per pastarąsias dienas. Greitai apsišaukėlio heroldo kojos 
pradėjo klupti ir nebūtų išgelbėjusios jo nuo persekiojančių ilčių. Skali- 
kai čiupo jį, parsivertė ir, be abejo, bematant būtų sudraskę, jei hercogas 
nebūtų sušukęs: 

— Susiekite šunis! Susiekite šunis. Atitraukite nuo jo! Jis taip šauniai 
dūmė, kad nors šunų užspeistas ir nesigynė, aš pasigailiu jo gyvybės. 

Keletas varovų puolė atginti šunų. Netrukus vienus jie susiejo, o 
kitus ėmė vaikytis po gatves, kuriomis šunys bėgo pasišokčiodami ir 
nešdamiesi dantyse margaspalves ornamentuotas skiautes, išplėštas iš 
mantijos, nelaimingojo heroldo apsivilktos nelemtą valandą. 

Šiuo momentu, kada hercogas buvo per daug užsiėmęs tuo, kas vyko 
jam prieš akis, ir negalėjo sekti, kas dėjosi už jo, Olivjė Denas, prisėlinęs 
iš užpakalio prie Liudviko, pašnibždėjo jam į ausį: 

— Tai čigonas, Heiradinas Mograbinas. Blogai būtų, jeigu jis prieitų 
prie hercogo. 

— Jis privalo mirti, — atsakė Liudvikas tuo pačiu tonu. — Negyvėliai 
nieko neišplepa. 

Po valandėlės Tristanas Atsiskyrėlis, kuriam Olivjė tarstelėjo žodelį, 
pasirodė priešais karalių ir hercogą ir prabilo kaip visada storžieviškai: 

— Atleiskite, jūsų didenybe ir jūsų šviesybe, ši žvėriena priklauso man, 
ir aš jos reikalauju. Ji pažymėta mano ženklu. Jam ant peties išdeginta 
lelija, tą visi mato. Jis yra žinomas niekšas ir nužudė ne vieną karaliaus 
pavaldinį, plėšė bažnyčias, prievartavo nekaltas mergaites, karališkajame 
parke medžiojo briedžius... 

— Užtenka, užtenka, — nutraukė jį hercogas Karolis. - Kaip matyti 
iš visų jo žygių, jis yra didingojo mano pusbrolio nuosavybė. Ką su juo 
darysite, jūsų didenybe? 

— Jeigu jis atiduotas mano valiai, — tarė karalius, — aš bent norėčiau 
ji šiek tiek pamokyti heraldikos, kurią jis taip blogai išmano. Noriu jam 
tik praktiškai išaiškint, ką reiškia herbas, kuriame nupieštas kryžius su 
kabančia kilpa. 

— Ne tas, kuris pasikabinamas ant kaklo, o tas, ant kurio kabama už 
kaklo. Tegu jis tą kursą išeina pas jūsų draugužį Tristaną. Jis tikras šito- 
kių mokslų profesorius, — atsakė hercogas, šaižiai nusijuokdamas iš savo 
paties sąmojo. 

Liudvikas taip nuoširdžiai jam pritarė, kad jo konkurentas nenorom 
geraširdiškai pažvelgė į jį ir tarė: 

— Ak Liudvikai, Liudvikai! Kad Dievas duotų, jog tu būtum toks 
žodį laikąs monarchas, koks esi linksmas kompanionas! Aš vis prisime- 
nu ir prisimenu tuos smagius laikus, kuriuos mes leidom drauge. 

— Jūs galite juos susigrąžinti, kada panorėjęs, — tarė Liudvikas. — Aš 
sutiksiu su visomis sąlygomis, kokių išdrįsite pareikalauti dabartinėje 
mano padėtyje, kad nebūčiau pasmerktas viso krikščioniškojo pasaulio. 
Ir prisiekiu laikytis savo pažadų šia šventa relikvija, kurią visada nešiotis 
aš turiu laimę, — būtent, stebuklingo kryžiaus gabalėliu. 

Ir jis išsiėmė mažą auksinę relikvinę, kuri kabojo jam pakaklėje po 
marškiniais ant to pat metalo grandinės, ir, pamaldžiai ją pabučiavęs, 
kalbėjo toliau: 

— Kas tik bandė melagingai prisiekti šia švenčiausia relikvija, tą, ne- 
praslinkus nė metams, ištikdavo Apvaizdos kerštas. 

— Tačiau ta pačia relikvija, — tarė hercogas, — jūs prisiekėte draugystę 
man, išvykdamas iš Burgundijos, ir netrukus po to atsiuntėte nenaudėlį 
Riubamprė nužudyti arba pagrobti mane. 

— O, mielas brolau, kam aitrinate senas žaizdas, — papriekaištavo ka- 
ralius. — Užtikrinu, čia jūs buvote suklaidintas. Aš ne šia relikvija tada 
prisiekiau, o kitu stebuklingo kryžiaus gabaliuku, kurį gavau iš Turkijos 
sultono, ir jo galia, be abejo, buvo susilpnėjusi, nes ilgai buvo pas ne- 
krikštus. Be to, ar ne tais pat metais prasidėjo karas prieš „Visuotinės 


gerovės“ lygą, ar Burgundijos kariuomenė neapsupo Sen Deni, remiama 

visų didžiųjų Prancūzijos vasalų, ir ar man neteko atiduoti Normandijos 
savo broliui? Ne, Dieve, apsaugok mane nuo melagingų priesaikų da- 
bartinėje padėtyje, kai aš pats esu įkaitas! 

— Gerai, brolau, — atsakė hercogas, — aš tikiu, jog jūs turėjote pamoką 
ir būsite ištikimas ateityje. O dabar iškart, negudraudamas ir neveidmai- 
niaudamas, sakykit, ar tesėsit pažadą ir žygiuosit su manim nubausti to 
galvažudžio de la Marko ir lježiečių? 

— Aš žygiuosiu prieš juos, — pareiškė Liudvikas, — su visomis Prancū- 
zijos vasalų vėliavomis ir net su plevėsuojančia Oriflama. 

— O ne, ne, — nukirto jį hercogas, — to visai nereikia ir net nepagei- 
dautina. Jūsų škotų gvardijos ir dviejų šimtų rinktinių iečių užteks paro- 
dyti, kad savo noru prisidedate. Didžiulė armija galėtų... 

— ..lš tikrųjų grąžinti man laisvę, jūs norėtumėt pasakyti, mielas bro- 
lau? — paklausė karalius. — Gerai, jūs pats skirkite, kiek kareivių man 
pasiimti. 

— Ir kad nebeliktų nesantaikos obuolio, ar sutiksite, kad grafaitė Iza- 
belė de Krua ištekėtų už Orleano hercogo? 

— O brolau, - tarė karalius, — jūs norite per daug pasinaudoti mano 
palankumu. Orleanietis yra mano dukters Joanos sužadėtinis. Būkite 
kilnus, nusileiskite dėl šio klausimo. Verčiau pakalbėkime apie miestus 
prie Somos. 

— Apie juos su jūsų didenybe kalbės mano Taryba, — atsakė Karo- 
lis. — Man labiau rūpi, kad būtų atsiteista už padarytas skriaudas, o ne 
praplėsti savo valdas. Jūs kišotės į mano vasalų reikalus, štai dabar ir 
pasirūpinkite Burgundijos globotine. jūsų didenybė turite atiduoti jos 
ranką karališkosios savo giminės nariui, nes jau anksčiau ėmėtės šio rei- 
kalo — kitaip mūsų pasitarimas iširs. 

— Jeigu sakyčiau, kad noriai sutinku, — tarė karalius, — niekas manim 
nepatikėtų. Todėl, mielas brolau, spręskite, kaip noriu jums įtikti, kai pri- 
siversdamas pareiškiu, jog jeigu abi pusės sutiks ir bus gautas popiežiaus 
dispensas, tai aš nesipriešinsiu jūsų siūlomoms vedyboms. 

— Visa kita lengvai išspręs mūsų pareigūnai, — tarė hercogas. — O 
dabar mes vėl esame broliai ir bičiuliai. 

— Tebūnie pašlovintas Aukščiausiasis! — tarė Liudvikas. — Laikyda- 
mas savo rankoje valdovų širdis, jis maloningai palenkia juos į taiką, 
kilniaširdingumą 1r neleidžia pralieti žmonių kraujo. Olivjė! —- šnibžtelėjo 
jis į šalį savo patikėtiniui, kuris visą laiką šmėkščiojo šalia jo kaip raga- 
niaus iššaukta dvasia. — Klausyk, ką pasakysiu: pranešk Tristanui, kad jis 
greičiau susidorotų su tuo perėjūnu čigonu. 


XXXIV SKYRIUS 
Mirties bausmė 


Eine į rielą žalią mišką, 
Paisai ten basirinksi 2edę: 


Senoviška dainelė 


arbė Dievui, kad jis mums davė galią juoktis ir juokinti 

7 kitus, ir tesusigėsta neraliuotas besmegenis, kuris tyčiojo- 
si iš juokdario profesijos! Štai pokštas, ir ne per sąmojingiausias (nors 
gal ir neblogas, nes pralinksmino abu valdovus), padarė daug daugiau 
negu tūkstantis politinių argumentų, išgelbėjo nuo karo Prancūziją ir 
Burgundiją. 

Tokią išvadą padarė le Glorjė, kai po susitaikymo, kurį smulkiai ap- 
rašėme ankstesniame skyriuje, burgundų sargybos buvo atšauktos iš Pe- 
ronos pilies ir karaliaus būstinė perkelta iš nelemtojo grafo Herberto 
bokšto, ir dideliam tiek prancūzų, tiek burgundų džiaugsmui, bent iš 
pažiūros, atrodė, vėl grįžo draugystė ir pasitikėjimas tarp hercogo Karo- 
lio ir jo siuzereno. Karalius, nors pagerbiamas visomis ceremonijomis, 
gana aiškiai juto, kad į jį ir toliau žiūrima įtariai, bet išmintingai apsimetė 
to nepastebjs ir rodėsi laikąsis visiškai laisvai. 

Deja, kaip dažnai pasitaiko tokiais atvejais, kai pagrindiniai konflikto 
veikėjai būna suvedę sąskaitas, kokia smulki figūra, dalyvavusi jų intri- 
gose, savo kailiu patiria karčią tokios politinės taisyklės tiesą: jei šio pa- 

saulio galingiesiems tenka pasinaudoti niekingais įrankiais, jie pasiteisina 
prieš visuomenę, palikdami juos savo likimui, vos tik tie menki žmoge- 
liai jiems tampa nebereikalingi. 

Toks smulkus įrankis buvo Heiradinas Mograbinas, kurį hercogo 
tarnai perdavė karaliaus vyriausiajam profosui, o pastarasis atidavė į ran- 
kas dviem ištikimiems savo padėjėjams, Truazešeliui 1 Mažiui Andrė, 
kad tie negaišdami jį pakartų. 

Tarp šių budelių, kurių vienas buvo 4/kgro, o kitas Penseroso“““, lydi- 
mas keleto sargybinių bei didelės minios, Heiradinas žengė (pavartojant 
šių dienų palyginimą, kaip Garikas tarp Tragedijos ir Komedijos") į ar- 
timiausią mišką, kur jo likimo lėmėjai nusprendė pakabinti jį ant pirmo 
ganėtinai aukšto medžio, kad nereikėtų vargintis ruošiant kartuves ir 
atliekant kitas ceremonijas. 

Ilgai neieškoję, jie surado ąžuolą, kaip Mažius Andrė juokaudamas 
pasakė, tinkamą kaboti tokiai gilei, ir, palikę nelaimingąjį nusikaltėlį ant 
kranto saugoti sargybai, ėmė skubomis ruoštis galutinei atomazgai. Tuo- 
syk Heiradinas, žiūrėdamas į minią, išvydo Kventiną Dervardą. Mat pas- 
tarajam pasirodė, kad sučiupto apgaviko fizionomija panaši į neištikimo 
jo vadovo veidą, ir todėl jis nusekė su minia pasižiūrėti mirties bausmės 
ir įsitikinti, ar nesuklydo. Kai bausmės vykdytojai Heiradinui pranešė, 
kad viskas parengta, šis kuo ramiausiai jų paprašė paskutinės malonės. 

— Ko tik nori, mano sūnaiti, kad tik derintųsi su mūsų pareigomis, — 
tarė Truazešelis. 

— Tai yra visko, tik ne gyvybės, — atsakė Heiradinas. 

— Tikrai taip, — patvirtino Truazešelis. — Ir dar daugiau, nes, kaip at- 
rodo, pats esi pasiryžęs pagerbti mūsų amatą ir mirti vyriškai, nesimaivy- 
damas. Taigi, nors mums duotas įsakymas paskubėti, mes nesijaudinam, 
jei atidėsim dar kokiai dešimčiai minučių. 

— Jūs pernelyg kilnūs, — tarė Heiradinas. 

— Žinoma, mums už tai gali kliūti, — tarė Mažius Andrė. — Bet tiek 
to. Aš beveik sutikčiau paaukoti gyvybę dėl tokio šaunaus kabalduoklio, 
tokio guvaus, apsukraus vyruko, kuris ryžtasi gracingai atlikti paskutinį 
šuolį, kaip dera doram žmogui. 


KVENTINAS DERVARDAS + 


— Taigi, jeigu pats nori nuodėmklausio... — tarė Truazešelis. 

— O gal kvortos vyno?.. — įsiterpė linksmasis jo bendras. 

— O gal pasiklausyti psalmės? — pasiūlė tragikas. 

— O gal linksmos dainelės? — pridūrė komikas. 

— Nei viena, nei kita, mielieji, gerieji ir paslaugiausieji mano drau- 
gai, — atsakė čigonas. — Aš teprašau leisti man pasikalbėti keletą minučių 
su anuo škotų gvardijos šauliu. 

Budeliai valandėlę svyravo, bet Truazešelis prisiminė, kad Kventinas 
Dervardas, sprendžiant iš visko, buvo didžioje jų valdovo karaliaus Liud- 
viko malonėje, ir todėl nusprendė leisti pasikalbėti. 

Kai Kventinas, jų pakviestas, prisiartino prie pasmerkto nusikaltėlio, 
jis negalėjo nepasibaisėti jo išvaizda, nors šis tikrai buvo nusipelnęs šito- 
kio nuosprendžio. Juokingai ir apgailėtinai atrodė puošnaus heroldiško 
jo apdaro likučiai, į skiautes sudraskyti šunų ilčių ir vėliau pačiupusių 
dvikojų, kurie jį išgelbėjo nuo skalikų tik tam, kad paskui nuvestų prie 
kartuvių. Jo veidas buvo nutepliotas dažais, dar karojo kuokštai barz- 
dos, prisiklijuotos tam, kad nebūtų atpažintas, o skruostai ir lūpos buvo 
mirtinai išbalę. Tačiau, kaip visi jo gentiečiai, jis buvo ramiai ryžtingas, 
ir nenustygstančios žvilgančios akys, taip pat iškreipta šypsena, atrodė, 
bylojo apie panieką prisiartinusiai mirčiai. 

Apimtas pasibaisėjimo, o iš dalies užuojautos, Kventinas lėtai artino- 
si prie šio nelaimingo žmogaus. 

Tai veikiausiai matėsi iš jo judesių, nes Mažius Andrė sušuko: 

— Greičiau, šaunusis kary. Šis ponaitis neturi laiko jūsų laukti, jeigu 
žengsite per šiuos akmenukus taip, tarsi jie būtų kiaušiniai ir bijotumėte 
juos sutraiškyti! 

— Man reikia su juo pasikalbėti tik dviese, — tarė nusikaltėlis, ir aiškiai 
girdėjosi, kaip jo balse suskambo neviltis, tariant šiuos žodžius. 

— Tatai vargu ar suderinama su mūsų pareigomis, mielasis strakale, — 
pareiškė Mažius Andrė. — Mes iš seno žinome, koks tu slidus ungurys. 

— Mano rankos ir kojos surištos arklių pasaitais, — pasakė nusikaltė- 
lis. — O aplinkui galite pastatyti sargybą, tik taip, kad negirdėtų, ką mes 
kalbėsime... Šis šaulys yra jūsų karaliaus tarnas, ir jeigu aš jums duočiau 
dešimt guldenų... 

— Paskirti mišioms, tie pinigai gali praversti nelaimingai jo sielai, — 
nusprendė Truazešelis. 

— Paversti į vyną ar degtinę, jie atgaivintų vargšą mano kūną, — atsakė 
Mažius Andrė. — Tai krapštyk juos, drauguži mielas! 

— Sumokėkite šiems kraugeriams, ko jie prašo, — Heiradinas kreipėsi 
į Dervardą. — Pačiupę mane, jie pagrobė paskutinį guldeną... Jums tat 
labai išeis į naudą. 

Kventinas sumokėjo budeliams prašomą sumą, ir tuodu, kaip žodį 
tesį džentelmenai, pasitraukė tiek, kad negalėtų girdėti, tačiau akylai sekė 
nusikaltėlį. Kventinas palaukė valandėlę, iki nelaimingasis prakalbės, bet, 
jam vis dar tylint, pats jį užkalbino: 

— Vadinasi, štai kokio galo sulaukei! 

— Taip, — atsakė Heiradinas. — Nereikėjo nei astrologo, nei fizio- 
nomo, nei chiromanto išpranašauti, kad man teks patirti savo šeimos 
likimą. 

— Taip anksti priėjai liepto galą per nesuskaičiuojamus nusikaltimus 
ir išdavystes! — tarė škotas. 

— O ne, prisiekiu šviesiąja Aldeborano žvaigžde ir visomis mirksin- 
čiomis jos sesėmis! — atsiliepė čigonas. — Aš čia atsidūriau per savo kvai- 
lystę, patikėjęs, kad kraugeriškas frankų žiaurumas visai neliečia to, ką 
jų tauta pareiškia laikanti švenčiausiu dalyku. Kunigo sutana taip pat 
nebūtų manęs apgynusi, kaip ir heroldo mantija, nors ir kaip davatkiškai 
jūs liaupsinate pamaldumą ir riterystę. 

— Sučiuptas apgavikas neturi teisės pretenduoti į neliečiamumą ap- 
daro, kurį neteisėtai užsivilko, — pasakė Dervardas. 

— Sučiuptas! — sušuko čigonas. — Mano šneka nebuvo blogesnė už to 
seno kvailo heroldo gudrybes. Bet tiek to. Vieną kartą vis tiek reikės mirti. 

— Gaišti laiką, — pasakė Kventinas. — Jeigu turi ką pranešti, sakyki 
greitai, o paskui pasirūpinki savo siela. 

— Savo siela? — perklausė čigonas, kraupiai nusikvatojęs. - Nejau ma- 
note, kad per dvidešimt metų įsišaknijusius raupsus galima iškart pagy- 
dyti? Jeigu aš ir turiu sielą, tai ji jau nuo tada, kai man buvo dvidešimt 
metų, o gal dar mažiau, tiek visko patyrė, kad man reikėtų ištiso mėnesio 

prisiminti visiems nusikaltimams ir antra tiek išporinti juos kunigui. O 
jeigu kas man duotų šitiek laiko, tai garantuoju penkiais šansais prieš 
vieną, kad jį sunaudočiau kam kitam. 

— Užkietėjęs nenaudėli, nepiktžodžiauk! Sakyk man, ką turi pasakyti, 
ir aš paliksiu tave tavo likimui, — sudraudė jį Dervardas, apimtas gailes- 
čio ir pasibaisėjimo. 

— Aš noriu paprašyti vienos malonės, — tarė Heiradinas. — Bet pirma 
atlyginsiu už ją, nes jūsų tauta, kad ir kaip liaupsina artimo meilę, už 
nieką nieko neduoda. 

— Aš pasakyčiau: prasmek su visu savo atlyginimu, jeigu nestovėtum 
ant amžinybės slenksčio, — atsakė Kventinas. — Prašyk, ko nori, ir pasilik, 
ką turi, pats sau, — man tatai nepravers, nes aš dar puikiai atsimenu visas 
tavo geras paslaugas. 

— O vis dėlto aš jus pamilau už tai, kas įvyko ant Šero kranto, — tarė 
Heiradinas. — Ir norėjau pasukti jums turtingą pačią. Jūs dėvėjote jos 
mėgstamos spalvos šaliką, kuris ir suklaidino mane. Ir iš tikrųjų maniau, 
kad Amelina su pilna pinigine pačiam kur kas parankesnė už tą putpelę 
su senąja gūžta Brakemonte, kurią pasigrobė Karolis ir, matyt, nebeišleis 
iš letenų. 

— Nekalbėk tokių niekų, nelaimingasis, anie budeliai nekantrauja. 

— Duokit jiems dar dešimt guldenų už kitas dešimt minučių, — pa- 
prašė nusidėjėlis, kuris, kaip ir daugelis tokioje padėtyje, nors laikėsi ryž- 
tingai, bet troško toliau nustumti gresiantį likimą. — Sakau, tatai pačiam 
išeis labai į naudą. 

— Tad bent gerai išnaudok šitaip nupirktas minutes, — pasakė Der- 
vardas ir lengvai atliko naują sandėrį su profoso padėjėjais. 

Tada Heiradinas kalbėjo toliau: 

— Taip, užtkrinu jus, aš tik gero troškau, ir Amelina būtų buvusi len- 
gvai pasiekiama ir paranki nuotaka. Juk ji sutiko ištekėti net už Ardėnų 
Šerno, nors jo piršlybos nebuvo labai delikačios. Dabar ji šeimininkauja jo 
kiaulidėje, tarsi visą gyvenimą būtų mitusi kaštonų žievėmis ir gilėmis. 

— Liaukis taip storžieviškai ir ne laiku juokavęs, — sudraudė jį Kven- 
tinas, — arba dar sykį sakau: palieku tave tavo likimui. 

— Teisingai, — pritarė Heiradinas, valandėlę patylėjęs, - ko negalima ati- 
dėti, reikia drąsiai pasitikti! Gerai, tad žinokit, aš atvykau čia su šituo pra- 
keiktu apdaru dėl to, kad mane suviliojo didelis de la Marko atlyginimas. 
Be to, dar daugiau vyliausi iš karaliaus Liudviko, nes atnešiau ne tik iššūkį, 
kurį pats turbūt girdėjai, bet norėjau pašnibždėti karaliui svarbią paslaptį. 

— Tai buvo baisi rizika, — tarė Dervardas. 

— Užtat buvo brangiai apmokėta ir brangiai man kainavo, — atsakė 
čigonas. — De la Markas pirma bandė susisiekti su Liudviku per Mar- 
toną, tačiau ji, atrodo, tegalėjo susitikti su astrologu. Jam ir papasakojo 
visus kelionės nuotykius ir apie Šonvaldą. Bet vargu ar jos žinios kada 
pasieks Liudviką, nebent tik kaip pranašystės. Tai štai mano paslaptis, 
kuri svarbesnė už viską, ką galėjo pasakyti Martona. Viljamas de la Mar- 
kas surinko gausias ir stiprias pajėgas Lježo mieste ir didina jas kasdien, 
naudodamas senojo vyskupo iždą. Bet jis neketina leistis į rizikingą mūšį 
su Burgundijos riteriais, o tuo labiau atlaikyti šio nesutvirtinto miesto 
apgultį. Štai jo planas: jis leis karštakošiui Karoliui išsidėstyti priešais 
miestą, neparodydamas pasipriešinimo, o nakčia įsiverš su visomis savo 
pajėgomis į jo stovyklą. Daugelį savo karių jis apvilks prancūzų uni- 
forma ir lieps jiems šūkauti: „Už Prancūziją! Už šventąjį Liudviką! Už 
Deni Monžua!“, kad atrodytų, jog mieste stovi stiprus į pagalbą atsiųstas 
prancūzų dalinys. Tatai neabejotinai sukels baisiausią sąmyšį tarp bur- 
gundų, ir jeigu karalius Liudvikas su savo gvardiečiais, palydovais ir tais 
kariais, kurie bus šalia, jį parems, tai Ardėnų Šernas tikisi, jog pavyks 
sutriuškinti visą Burgundijos kariauną. Štai toji mano paslaptis, ir aš ją 
palieku jums. Paremkite arba sužlugdykite šį žygį, perduokite šią žinią 
karaliui Liudvikui ar hercogui Karoliui — man vis tiek. Išgelbėkite ar 
sunaikinkite kurią tik norite pusę. Aš tik apgailestauju, kad negaliu šia 
paslaptimi, lyg parako statine, jų visų susprogdinti. 

— Tai iš tikrųjų svarbi paslaptis, — tarė Kventinas, iš karto supratęs, 
kaip lengvai gali būti sukurstytas nacionalinis priešiškumas stovykloje, 
kurią sudaro prancūzai ir burgundai. 

— Taip! Svarbi! — atsakė Heiradinas. — Ir dabar, kai jinai jūsų, jūs no- 
rite nešdintis, nepadaręs man tos geradarybės, už kurią aš jums iš anksto 
atsilyginau. 

— Sakyk, ko prašai, — pasakė Kventinas. — Aš tikrai tai padarysiu, 
jeigu tik galėsiu. 

— O ne, šis prašymas nesudarys jokių sunkumų. Tai tik dėl vargšo 
Kleperio, mano arklėko, vienintelio gyvo padaro, kuris gal pasiges manęs. 
Už geros mylios į pietus rasite jį besiganantų prie negyvenamos anglinin- 
ko trobelės. Švilptelkite jam šitaip, — čia jis keistai švilptelėjo, — paskui pa- 
šaukite vardu: „„Kleperi!“, ir jis ateis. Štai čia jo kamanos po mano rudine. 
Laimė, kad tie skalikai jų nenučiupo, nes arklėkas kitomis neužmauna- 
mas. Pasiimkite jį ir pasirūpinkite... nesakau, kad dėl manęs, bet bent dėl 
to, kad patikėjau jums paslapt, kuri nulems didelį karą. O arklėkas niekad 
jūsų neapvils... ilga kelionė ar trumpa, sotus ar alkanas, giedra ar dargana, 
šilta arklidė ar žiemos padangė — Kleperiui vis tas pats. Jeigu man būtų 
pavykę pasprukti pro Peronos vartus ir nubėgti iki tos vietos, kur jį pali- 
kau, nebūčiau čia atsidūręs. Prižadėkite rūpintis Kleperiu! 

— Prisiekiu, kad rūpinsiuos, — atsakė Kventinas, kurį sujaudino toks 
savotiškas šio kietaširdžio žmogaus švelnumas. 

— Tada sudie! — atsisveikino nusikaltėlis. — Bet palaukite... palaukite... 
Aš nenoriu mirti kaip slunkius, pamiršęs vienos damos užduotį. Štai šis 
laiškutis yra nuo didžiai maloningos ir be galo kvailos Laukinio Ardėnų 
Šerno žmonos juodaakei jos dukterėčiai. Iš jūsų žvilgsnio matau, jog 
pasirinkau geranorį pasiuntinį. Ir dar vienas žodis: pamiršau jums pa- 
sakyti, kad mano balno pasėstėje rasite pilną aukso piniginę, dėl kurios 
rizikavau gyvybe. Pasiimkite ją ir šimteriopai atsilyginkite sau už tuos 
guldenus, kuriuos sumokėjote šiems kraugeriškiems šunims, — aš jums 
pavedu savo palikimą. 

— Juos sunaudosiu geriems darbams ir mišioms tavo sielai išgelbė- 
ti, — tarė Kventinas. 

— Neminėkite daugiau šio žodžio, — nutraukė Heiradinas, ir jo veidą 
iškreipė klaiki grimasa. — Nėra... negali būti... ir neprivalo būti... šitokio 
dalyko! Tai tik kunigų prasimanymas! 

— Nelaimingas, didžiai nelaimingas padare! Pagalvok geriau! Liepk 
skubiai pašaukti kunigą. Šie budeliai dar truputėlį palauks. Aš juos pa- 
pirksiu, — pasakė Kventinas. — Ko tu gali tikėtis, mirdamas su šitokiomis 
pažiūromis ir neatgailaudamas? 

— Tikiuosi susilieti su pradiniais elementais, — atsakė šis užkietėjęs 
ateistas, prispausdamas grandine surakintas rankas prie krūtinės. — Aš ti- 
kiuosi, viliuosi ir laukiu, kad paslaptingas žmogaus apdaras ištirpęs susi- 
lies su gamta tam, kad vėl pereitų į kitas formas, kuriomis gamta kasdien 
papildo išnykstančias ir sugrįžtančias skirtingais pavidalais. Skystosios 
mano kūno dalelės pateks į upes ir į lietaus vandenį, kietosios praturtins 
motiną žemę, kvėpavimas išsisklaidys vėjo dvelkime, o ugningi pradai 
dar labiau praskaidrins Aldeborano ir kitų jo žvaigždžių spindesį. Šitaip 
tikėdamas aš gyvenau ir mirsiu! Sudie! Eikite! Nebetrukdykite manęs! 
Aš ištariau paskutinius žodžius, kuriuos mirtingojo ausys turėjo išgirsti. 

Kad ir didžiai paveiktas siaubingos čigono būsenos, Kventinas matė, 
jog tuščia buvo tikėtis išaiškinti jam baisią jo padėtį. Todėl tetarė sudie, o 
nusikaltėlis tik niūriai linktelėjo, kaip žmogus, kuris susimąstęs atsisvei- 
kina su draugais, trikdančiais jo mintis. 

Dervardas pasuko į nurodytą mišką ir lengvai rado besiganantį 
Kleperį. Arklėkas priėjo pašauktas, tačiau ilgai nesileido pagaunamas, 
prunkštė ir traukėsi atatupstas, kai nepažįstamasis bandė prie jo prisi- 
artinti. Bet pagaliau Kventinas, ir šiaip mokėdamas elgtis su arkliais, ir 
galbūt atidžiai prisižiūrėjęs Kleperio įpročių, kai jie keliavo drauge, pa- 
ėmė į savo rankas čigono palikimą. Kai jis pasuko į Peroną, čigonas jau 
seniai buvo nukeliavęs ten, kur baisingo jo tikėjimo beprasmybė turėjo 
patirti galutinę baigtį... klaikią išeitį žmogui, kuris nejautė nei atgailos dėl 
praeities, nei baimės dėl ateities. 


XXXV SKYRIUS 
Atpildas už narsą 


Šaunu, kada gražuolę 
Geriausias kardas lai. 


„Grafas Palatinas“ 


[ < | Kventinas pasiekė Peroną, ten jau buvo susirinkusi Taryba, 

urios pasitarimo rezultatai siejosi su jo likimu daugiau, negu 
jis galėjo spėti, nors joje posėdžiavo tokio rango asmenys, su kuriais jį 
turint ką bendra atrodė beveik neįsivaizduojamas dalykas. 

Karalius Liudvikas po įvykio su de la Marko pasiuntiniu, nepraleidęs 
progos dar labiau sustiprinti per tai laimėtą įtaką hercogui Karoliui, visą 
laiką su juo tarėsi, arba, galima beveik pasakyti, teiravosi jo nuomonės, 
su kokiu skaičium ir kokia kariuomene jis, hercogo Burgundo pagalbi- 
ninkas, turėtų dalyvauti jungtiniame žygyje prieš Lježą. Karalius aiškiai 
matė, kad Karolis geidė pasikviesti į savo stovyklą tiek nedaug ir tokio 
rango prancūzus, kad jie galėtų būti laikomi veikiau kaip įkaitai, o ne 
pagalbininkai. Vis dėlto, prisimindamas de Komino patarimą, jis taip 
noriai sutikdavo su kiekvienu hercogo pasiūlymu, tarsi jam pačiam tai 
būtų atėję į galvą. 

Tačiau už šitokį savo nuolaidumą karalius pats sau atsilygino, išgiež- 
damas apmaudą ant kardinolo Baliu, kurio patarimų paklausęs jis taip 


besąlygiškai pasitikėjo hercogu Burgundu. Tristanas, nunešęs įsakymą 

išžygiuoti pagalbiniam daliniui, taip pat gavo ir kitą pavedimą — nuga- 
benti kardinolą į Lošo pilį ir ten jį uždaryti viename 1š geležinių narvų, 
kuriuos, kaip buvo kalbama, jis pats sugalvojęs. 

— Tegu pats išbando savo išmonę, — tarė karalius. - Jis yra Šventosios 
Bažnyčios žmogus, ir mes negalime pralieti jo kraujo. Bet pasgues-dteu! 
mes duosim jam dešimčiai metų vyskupiją su tokiom nepereinamom 
sienom, kad kompensuos mažą plotą. Ir žiūrėk, kad kariuomenė išžy- 
giuotų tuoj pat! 

Galbūt Liudvikas šiuo paklusniu nuolankumu tikėjosi išvengti tos 
nemalonesnės sąlygos, kuria hercogas sustiprino jų susitaikymą. Bet 
jeigu jis turėjo tokią viltį, tai prastai pažinojo savo pusbrolio būdą, 
nes nebuvo žmogaus, kuris būtų atkakliau siekęs tikslo kaip Karolis 
Burgundas, ir kuo mažiausiai jis buvo linkęs atsižadėti to savo reika- 
lavimo, kurį paskelbdavo supykęs, trokšdamas keršto ar jausdamasis 
nuskriaustas. 

Vos tik buvo pasiųsti žygūnai pašaukti karines pajėgas, kurios turėjo 
veikti kaip pagalbinis dalinys, Karolis pareikalavo, kad Liudvikas duotų 
viešą sutikimą Orleano hercogo vedyboms su Izabele de Krua. Karalius 
sutiko ir su tuo, bet sunkiai atsidusęs čia pat nežymiai paprieštaravo, kad 
esą būtina atsižvelgti į paties Orleaniečio norą. 

— Jo noro mes jau atsiklausėme, — tarė Burgundijos hercogas. - Krev- 
keras pasikalbėjo su ponu Orleaniečiu ir patyrė, nors ir keista, kad tas 
taip abejingai žiūri į garbę gauti karališką nuotaką, jog sutiko su pasiūly- 
mu vesti grafaitę de Krua su didžiausia malone, kokią tik tikrasis tėvas 
būtų galėjęs padaryti. 

— Jis baisiai nemandagus ir nedėkingas, — pareiškė Liudvikas. — Bet 
tebūnie viskas taip, kaip jūs, brolau, norite, jeigu tik dėl to sutinka abi 
pusės. 

— Dėl to nesijaudinkite, — patikino hercogas. 

Ir vos baigėsi šis pokalbis, po kelių minučių Orleano hercogas ir gra- 
faitė de Krua, pastaroji lydima, kaip ir pirmą kartą, grafienės de Krevker 
bei uršuliečių abatės, buvo pašaukti valdovo akivaizdon ir išgirdo iš Bur- 

gundijos hercogo lūpų, — neprieštaraujant Liudvikui, kuris sėdėjo tylus 
ir nusiminęs dėl tokio savo įtakos sumenkinimo, — kad abiejų valdovų 
išmintis nusprendė sujungti jų rankas, siekiant sustiprinti amžiną sąjun- 
gą, kuri ateityje privalo įsigalėti tarp Prancūzijos ir Burgundijos. 

Išgirdus šį pasiūlymą, Orleano hercogui sunku buvo nuslėpti džiaugs- 
mą, O jo parodyti nederėjo Liudviko akivaizdoje. Ir tik nuolatinė baimė 
prieš šį monarchą padėjo jam nusiraminti tiek, kad galėtų paprastai atsa- 
kyti, jog „jo pareiga vykdyti valdovo valią“. 

— Mielas brolau Orleanieti, — tarė Liudvikas niūriai ir rimtai, — kadan- 
gi aš turiu kalbėti tokia nemalonia proga, tai man nėra ko jums priminti, 
kad aš, vertindamas jūsų nuopelnus, buvau nusprendęs pasiūlyti jums 
nuotaką iš savo paties šeimos. Tačiau jei mano brolis Burgundas yra 
įsitikinęs, kad kitaip pakreiptas jūsų likimas yra tikriausias laidas įtvirtinti 
draugystei tarp jo valstybės ir mano, tai aš pernelyg vertinu ir viena, ir 
kita, kad tam nepaaukočiau savo vilčių ir norų. 

Orleano hercogas parpuolė ant kelių ir pabučiavo — šį kartą su 
nuoširdžia padėka — ranką, kurią jam ištiesė karalius, nugręžęs į šalį 
veidą. Jis, kaip ir visi kiti, aiškiai matė, kad karalius sutiko nenoromis; 
beje, šis užkietėjęs veidmainys ir nesistengė slėpti savo nepasitenki- 
nimo, priešingai, norėjo parodyti, kad, kaip karalius, jis atsisako savo 
seniai puoselėtų planų ir net aukoja tėviškus jausmus valstybės reika- 
lams ir savo krašto naudai. Ir Burgundas buvo sujaudintas, o Orlea- 
niečio širdis suplazdėjo iš džiaugsmo, kad išsivadavo nuo sužadėtuvių 
su princese Joana. Jeigu jis būtų žinojęs, kaip jį keikė širdyje karalius ir 
kaip ruošėsi jam atkeršyti ateityje, tai, galimas dalykas, nebūtų sau taip 
priekaištavęs dėl egoizmo. 

Paskui Karolis pasisuko į jaunąją grafaitę ir stačiai paskelbė jai, kad 
šios vedybos — nuspręstas reikalas, dėl kurio negalima nei abejoti, nei 
delsti. Ir čia pat pridūrė, kad tai pernelyg švelni bausmė už ankstesnį jos 
nepaklusnumą. 

— Mano hercoge ir siuzerene, — tarė Izabelė, sutelkdama visą drą- 
są, — aš nusilenkiu jūsų šviesybės įsakymams ir pasiduodu jiems. 

— Užtenka, užtenka, — hercogas nutraukė. — Visa kita mes sutvar- 
kysime. Jūsų didenybe, — vėl kreipėsi jis į karalių Liudviką, — rytą 
mes medžiojome šerną, o ką pasakysite, jeigu po pietų pakeltume iš 
guolio vilką? 

Jaunoji grafaitė pamatė, kad jai reikia ryžtis. 

— Jūsų šviesybė klaidingai mane supratot, — prabilo ji nors bailiai, 
tačiau garsiai ir ganėtinai ryžtingai, kad atkreiptų hercogo dėmesį, kurio 
jai parodyti dėl aiškios priežasties jis nebuvo linkęs. — Aš nuolankiai su- 
tinku, — pasakė ji, — atiduoti tik žemes ir dvarus, kuriuos jūsų šviesybės 
protėviai davė maniesiems ir kuriuos aš pavedu Burgundijos Hercogys- 
tei, jeigu Mano siuzerenas mano, kad dėl savo nepaklusnumo aš nesu 
verta juos valdyti. 

— Oho! Prisiekiu šventuoju Jurgiu, — šūktelėjo hercogas, smarkiai 
trepteldamas koja į žemę, — ši paikša turbūt nežino, prieš ką stovi... ir su 
kuo kalba! 

— Mano valdove, - atsakė grafaitė nesutrikusi, — aš stoviu prieš savo 
siuzereną ir, tikiuosi, prieš teisingą siuzereną. Jeigu jūs atimate mano 
žemes, tai susigrąžinate visa, ką jūsų dosnūs protėviai mums davė, ir 
per tai sutraukote vienintelius saitus, kurie mus riša. Juk ne jūs davėte 
šį vargingą ir persekiojamą mano kūną, o tuo labiau dvasią, kuria aš gy- 
venu. Ir tatai ketinu pašvęsti tarnauti Viešpačiui Uršuliečių vienuolyne, 
vadovaujama šventosios motinos abatės. 

Sunku būtų suvokti hercogo pyktį ir nuostabą, jeigu neįsivaizduotume, 
kaip nustebtų sakalas, prieš kurį balandis gindamasis išskėstų sparnus. 

— Nejau šventoji motina priims jus be jokio kraičio? — paklausė jis 
paniekinamai. 

— Jeigu ji ir padarytų savo vienuolynui tokį nuostolį, — atsakė grafaitė 
Izabelė, — aš tikiuosi, kad mano giminėje yra ik valiai kilnių draugų, kurie 
artimo meilės vardu suteiks paramą našlaitei de Krua. 

— Tai melas! —- sušuko hercogas. — Tai žema dingstis pridengti kokią 
nors slaptą ir niekingą meilę. Milorde Orleanieti, jinai priklausys jums, 


nors man savo rankomis tektų nutempti ją prie altoriaus! 

Grafienė de Krevker, kilnios širdies moteris, pasitikinti savo vyro 
nuopelnais ir hercogo jam rodomu palankumu, nebegalėjo ilgiau tylėti. 

— Mano valdove, — tarė ji, — rūstybė jūsų lūpomis taria visai nede- 
ramus žodžius. Jokios aukštakilmės moters ranka negali būti kam nors 
atiduota prievarta. 

— Ir joks krikščioniškas valdovas neturi teisės, — įsiterpė abatė, - stoti 
skersai kelio dievobaimingai sielai, kuri, palaužta šio pasaulio negandų ir 
persekiojimų, trokšta tapti Kristaus sužadėtine. 

— Ir mano brolis Orleanietis, - tarė Diunua, — negali, nepažeisdamas 
savo garbės, priimti pasiūlymą, jeigu dama taip viešai užprotestuoja. 

— Jeigu man būtų leista, — prabilo lengvabūdis Orleanietis, kuriam 
Izabelės grožis padarė didelį įspūdį, — bent trumpą laiką paasistuoti gra- 
faitei palankesnėmis sąlygomis... 

— Mano pone, - nutraukė Izabelė, kurios ryžtą dabar didžiai sustipri- 
no visų padrąsinimas, — tatai būtų veltui. Aš esu tvirtai apsisprendusi šių 
vedybų atsisakyti, nors toks pasiūlymas man didelė garbė. 

— O aš, - sušuko hercogas, — neturiu laiko laukti, kada jūsų užgaidos 
pasikeis su mėnulio permaina. Monsinjore Orleanieti, jinai šią pat valan- 
dą patirs, kad klusnumas yra būtinas. 

— Tik ne mano naudai, valdove, — atsiliepė Orleanietis, kuris suprato 
sumenkinsiąs savo garbę, jeigu pasinaudos atkakliu hercogo reikalavi- 
mu. — Jeigu kartą viešai ir aiškiai atsakyta, Prancūzijos riteriui to pakan- 
ka. Jis nebegali toliau pirštis. 

Hercogas nirtingai dėbtelėjo pirma į Orleanieųį, paskui į Liudviką 
ir, išskaitęs pastarojo veide, nors šis ir stengėsi neparodyti savo jausmų, 
slaptą džiūgavimą, tiesiog pasiuto. 

— Rašykite mūsų nuosprendį! — paliepė jis savo sekretoriui. — Atimti 
visas valdas ir įkalinti šią neklusnią ir įžūlią mergšę! Į kalėjimą ją, į šaltąją, 
į cypę, tegu tupi kartu su tais, kurie prilygsta jai akiplėšiškumu! 

Aplinkui visi ėmė murmėti. 

— Mano valdove hercoge, — tarė grafas Krevkeras, ryžęsis prabilti 
už visus kitus, — tatai reikia geriau apgalvoti. Mes, ištikimi jūsų vasalai, 

negalime leisti šitokios negarbės Burgundijos bajorijai ir riterijai. Jeigu 
grafaitė prasižengė, nubauskite ją, bet taip, kaip dera jos ir mūsų rangui, 
nes mes esame susieti su jos gimine kraujo ir bičiulystės ryšiais. 

Hercogas valandėlę tylėjo ir rūsčiai žvelgė į savo patarėją kaip bulius, 
kuris, kerdžiaus varomas nuo pasirinkto kelio, svarsto, ar paklusti, ar 
pulti varovą ir ragais išmesti jį į Orą. 

Tačiau išmintis nugalėjo įniršį. Jis suprato, kad šitaip nusiteikus visa 
Taryba, ir pabūgo, kad Liudvikas, pamatęs jo vasalų nesantarvę, tuo ne- 
pasinaudotų, be to, gal susigėdo negarbingo savo pasiūlymo, nes buvo 
veikiau šiurkštaus ir smurtingo, o ne pikto būdo. 

— Jūsų tiesa, Krevkerai, — tarė jis, — ir aš pasikarščiavau. Tegu jos liki- 
mas bus išspręstas pagal riterystės taisykles. Jos pabėgimas į Lježą buvo 
ženklas vyskupo nužudymui, todėl tasai, kas narsiausiai atkeršys už šį 
nusikaltimą ir pristatys mums Laukinio Ardėnų Šerno galvą, turės teisę 
pretenduoti į grafaitės ranką. O jeigu ji nesutiks, tai mes bent galėsime 
dovanoti jam jos lenus, ir tada priklausys nuo jo dosnumo, kokias lėšas 
jis jai paskirs, kad ji galėtų pasitraukti į vienuolyną. 

— O ne! - sušuko grafaitė. — Prisiminkite, jog mano tėvas buvo gra- 
fas Reinoldas, narsus ir ištikimas jūsų tėvo pavaldinys. Nejau jūs mane 
atiduosite kaip laimikį tam, kas mikliau pasišvaistys kardu? 

— Jūsų prosenelė, — tarė hercogas, — buvo laimėta turnyre, o dėl 
jūsų bus kovojama tikrame mūšyje. Vis dėlto, pagerbdamas grafo Rei- 
noldo atminimą, aš skelbiu, kad'sėkmingasis laimėtojas turės būti ba- 
joras, nepriekaištingos kilmės ir nesuteršto vardo. Ir jeigu jis toks bus, 
tegu ir neturtingiausias, turįs tiktai saitą kardui pasirišti, vis vien galės 
pretenduoti į jūsų ranką. Tai aš prisiekiu šventuoju Jurgiu, savo her- 
cogystės karūna ir ordinu, kurį nešioju. Na, mano ponai, — pridūrė jis, 
pasisukdamas į susirinkusius didikus, — taip, man rodos, mes nepažei- 
sime riterystės taisyklių? 

Izabelės prieštaravimus nustelbė džiaugsmingi pritarimo šūksniai, 
tarp kurių garsiausiai skambėjo senojo lordo Krofordo balsas, — jis ap- 
gailestavo, kad metų našta trukdanti jam kovoti dėl tokio nepaprasto 

laimikio. Hercogas buvo patenkintas visuotiniu pritarimu, ir jo pyktis 
atlėgo kaip patvinusios upės srovė, ėmusi tekėti savo vaga. 

— O argi mes, kuriems likimas jau davė žmonas, — paklausė Krevke- 
ras, — turime likti šios kilnios kovos žiūrovais? Tatai nesiderina su mano 
garbe, nes aš daviau įžadą nudėti tą iltėtą ir šeriuotą gyvulį — de la Marką. 

— Kovok drąsiai, Krevkerai, — tarė hercogas, — laimėk ją, o kadangi 
negali jos vesti pats, padovanok kam nori — grafui Stefanui, savo sūnė- 
nui, jeigu patinka. 

— Labai ačiū, mano valdove! — padėkojo Krevkeras. — Kiek jėgos leis, 
aš dalyvausiu mūšyje, ir jeigu man pasisektų laimėti, tada tegul Stefanas 
parodo savo gražbylystę ir įveikia abatę. 

— Tikiuosi, — tarė Diunua, — Prancūzijos riteriai taip pat turi teisę 
dalyvauti šiose kilniose varžybose? 

— Dievaži, narsusis Diunua, — atsiliepė hercogas, — jau vien dėl to, 
kad pasigėrėtume jūsų narsa. Aš neprieštaraučiau, jeigu grafaitė Izabelė 
ištekėtų už prancūzo, bet vis dėlto su sąlyga, kad grafas de Krua taptų 
Burgundijos pavaldiniu. 

— Na, tada aš atsitraukiu, — nusprendė Diunua. - Mano herbo nie- 
kada nepuoš De Krua Grafystės vainikas. Aš gimiau ir mirsiu prancūzu. 
Bet nors ir nepretenduoju į valdas, vis vien kausiuosi dėl damos. 

Randuotasis nedrįso garsiai kalbėti šitokiame susirinkime, tik pats 
sau murmėjo: 

— Na, Sondersai Sauplidžai, tesėk pranašystę! Tu visada sakei, kad 
mūsų giminei laimė nušvis per vedybas, o šitokia proga išsipildyti tavo 
žodžiui pasitaiko pirmą kartą. 

— Apie mane niekas nė nepagalvojat, — įsiterpė le Glorjė. — O aš 
garantuotai nunešiu jums laimikį. 

— Teisybę sakai, mielas drauguži, — tarė Liudvikas. — Juk ten, kur įpai- 
niota moteris, didžiausias kvailys turi daugiausia galimybių laimėti. 

Kol valdovai ir jų didikai šitaip juokavo, spręsdami grafaitės Izabelės 
likimą, abatė ir grafienė de Krevker veltui stengėsi paguosti nelaimingąją, 
kai su ja pasišalino iš Tarybos. Abatė kalbėjo jai, kad Dievo Motina Mer- 

gelė Marija nepritars jokiems mėginimams atitraukti ištikimą įžadininkę 
nuo šventosios Uršulės altoriaus. O grafienė de Krevker guodė labiau 
pasaulietiškai, kad joks tikras riteris, kuriam pavyks žygis, nepasinaudos 
prieš jos valią hercogo pažadėtu atpildu ir kad, ko gera, gali būti ir taip, 
kad pelnys jos palankumą ir ji pati jam paklus. Meilė, kaip ir nevilts, 
griebiasi mažiausio šiaudelio, ir nors ši viltis buvo visai blanki ir neaiški, 
grafaitė Izabelė raudojo nebe taip skausmingai, kai apie tai mąstė.* 


* Turtingos nuotakos atidavimas mūšyje laimėjusiam kariui buvo ne toks jau 
dažnas reiškinys XIV amžiuje. Tai buvo įprasta anksčiau, kai riterijos įstatymai 
turėjo didesnę galią. Vis dėlto įtikėtina, kad toks despotiškas valdovas kaip her- 
cogas Karolis galėjo panašiai pasielgti. 


XXXVI SKYRIUS 
Išpuolis 


Žengiąs į parą nuteistasis 
Gyvena viltis, 
Kančias batirdama kraupiąsias, 


Vis bkisi Srdis. 


Vilas, he mirksinitoji žvakė, — 
Palaima dyvina, 

Ir kuo naktis tamsesnė aktai, — 
Rytkesnė ta kebsna. 


O. Goldsmitas!?* 


raslinko keletas dienų, kol Liudvikas, šypsodamasis keršto 
džiaugsmu, gavo žinią, kad jo favoritas ir patarėjas kardinolas 
Baliu jau dejuoja geležiniame narve, taip sukonstruotame, kad jame ne- 
galima nei išsitiesti, nei rasti padėties poilsiui, ir jame, tebūnie pasakyta 
probėgšmais, jis niekieno negailimas iškalėjo beveik dvylika metų. 
Pagalbinė kariuomenė, kurios hercogas pareikalavo iš Liudviko, taip 
pat atvyko, ir karalius guodėsi, kad jos pakako apginti jam nuo smurto, 
nors ji ir nebuvo tokia gausi, kad būtų galėjusi susiremti, reikalui esant, 
su didele Burgundijos kariauna. Be to, džiaugėsi, kad kai ateis paran- 
kus laikas, galės įgyvendinti ir ankstesnį savo planą ištekinti dukterį už 

hercogo Orleaniečio. Ir nors jautė, jog jam negarbė žygiuoti į karą su 
kilniausiais savo perais po savo vasalo vėliavomis prieš žmones, kuriuos 
sukilti pats buvo paskatinęs, šiuo tarpu neleido sau dėl to sielotis ir tikė- 
josi, jog ateis diena, kada galės atsiskaityti. 

— Atsitiktinumas, — pasakė jis savo ištikimajam Olivjė, — gali iš tk- 
rųjų padėti tik kauliukus metant, bet tik kantrybė ir išmintis laimi galų 
gale lošimą. 

Šitaip nusiteikęs vieną gražią vėlyvos vasarapjūtės dieną karalius sėdo 
ant žirgo ir nepaisydamas, jog atrodė veikiau kaip trofėjas, dalyvaująs nu- 
galėtojo triumfo parade, o ne kaip nepriklausomas monarchas, apsuptas 
savo gvardiečių ir riterių, išjojo pro gotikinius Peronos vartus prisidėti prie 
Burgundijos armijos, kuri kaip tik tuo metu pradėjo žygį prieš Lježą. 

Dauguma žymių damų, kurios čia buvo, išėjo, kuo dailiausiai apsi- 
rengusios, ant vartų kuorų ir įtvirtinimų pasižiūrėti puikios karžygių žy- 
giuotės, išvykstančios į karą. Grafienė de Krevker čia atsivedė ir grafaitę 
Izabelę. Ši ėjo labai nenoromis, tačiau Karolis buvo primygtinai įsakęs, 
kad toji, kuri turėjo tapti šio turnyro pergalės palmės šakele, pasirodytų 
riteriams, žygiuojantiems į mūšio areną. 

Kai jie būriu traukė iš po vartų arkos, mirguliavo daugybė vėliavų ir 
skydų, papuoštų naujomis emblemomis, išreiškiančiomis atsidavusį nar- 
suolio pasiryžimą iškovoti tokį taurų laimėjimą. Vienur buvo nutapytas 
viesulu į tikslą lekiąs žirgas, kitur į taikinį sminganti strėlė. Vienas riteris 
nešėsi ant skydo kruviną širdį, bylojančią apie jo aistrą, kitas — kaukolę 
ir laurų vainiką, rodantį jo ryžtą laimėti arba mirti. Buvo daug ir kitokių 
emblemų, o kai kurios tokios gudragalviškai painios ir neaiškios, kad 
jų nebūtų išnarpliojęs net pats sumaniausias heraldikos žinovas. Kiek- 
vienas riteris, reikia manyti, taip pat paspaudė savo žirgą pentinais ir 
kuo gracingiausiai įsitempė balne, prajodamas pro tokią gražią puokštę 
matronų ir panelių, kurios skatino jų narsą šypsenomis ir skepetaičių bei 
skraisčių mostais. Šaulių gvardija, surinkta perdėm iš šauniausių škotų 
tautos sūnų, buvo sutikta ovacijomis už galantišką, šaunią išvaizdą. 

Tarp šių svetimšalių atsirado vienas, kuris išdrįso pasirodyti pažįstąs 
grafaitę Izabelę, nors to nemėgino net patys kilmingiausi Prancūzijos 

riteriai. Tai buvo Kventinas Dervardas, ir jis, prajodamas rikiuotėje pro 
damą, įteikė grafaitei de Krua ant ieties smaigalio jos tetos laišką. 

— Na, dievaži, — sušuko grafas de Krevkeras, — šis nuotykių ieškoto- 
jas per didelis akiplėša! 

— Nevadinkite jo taip, Krevkerai, — ėmėsi raminti Diunua. — Aš galiu 
paliudyti jo narsą — ir kaip tik ginant šią damą. 

— Jūs padarėte istoriją iš nieko, — tarė Izabelė, droviai nurausdama ir 
šiek tiek pyktelėjusi. — Šis laiškas nuo nelaimingosios mano tetos. Ji rašo 
linksmai, nors jos padėtis, be abejo, baisi. 

— Paskaitykite, paskaitykite, kaip jaučiasi Šerno nuotaka, — paprašė 
Krevkeras. 

Grafaitė Izabelė perskaitė laišką, kuriame jos teta, regis, džiaugėsi 
tuo, kas dar liko iš jos vilčių, ir guodėsi dėl skubių ir negarbingų vedybų 
mintimi, jog ištekėjo už drąsiausio tų laikų žmogaus, kuris narsumu jau 
laimėjo kunigaikštystę. Amelina meldė dukterėčią nespręsti apie jos Vil- 
jamą (kaip jinai jį vadino) iš to, ką kiti kalba, o palaukti, iki pažins jį pati. 
Jis gal ir turįs ydų, bet jų turi visi stipraus charakterio vyrai, kuriuos ji visą 
laiką garbino. Viljamas gal mėgstąs išgerti, bet toks buvęs ir riteris seras 
Godfris, jos senelis. Jos vyras šiek tiek karšto 1r nesuvaldomo būdo, bet 
toks buvęs jos brolis, palaiminto atminimo Reinoldas. Jis šiurkštus, bet 
beveik visi vokiečiai esą tokie. Jis šiek tiek savavališkas ir despotiškas, bet 
ji įsitikinusi, kad visi vyrai mėgsta valdyti. Dar daug ten buvo panašiai 
prirašyta. Gale jinai pareiškė viltį ir prašymą, kad Izabelė, padedama to, 
kuris įteiks šį laišką, pasistengtų pabėgti nuo tirono burgundo ir atvyktų 
pas mylimą savo giminaitę į Lježo dvarą, kur smulkūs nesutarimai dėl jų 
abiejų teisių į grafystės paveldėjimą galėtų būti išspręsti, Izabelei ištekė- 
jus už grafo Ebersono. Šis jaunikis, tiesa, būtų jaunesnis už nuotaką, bet 
tatai, kaip ji, grafaitė Amelina, galinti patvirtinti iš savo patirties, yra to- 
kia smulkmena, kurią lengviau pakęsti, negu Izabelė įsivaizduojanti...* 


* Nereikia ir aiškinti, kad Viljamo de la Marko vedybos su grafaite Amelina yra 
pramanytos kaip ir pati grafaitė. Tikroji Ardėnų Šerno žmona buvo Joana d'Aršel, 
baronienė Skunhoven. 

Čia grafaitė Izabelė liovėsi skaičiusi, nes abatė, rūsčiai dirstelėjusi, 
pareiškė, kad ji jau ir taip visko prisigraibsčiusi iš knygų apie pasaulietiš- 
kas tuštybes. 

O grafas de Krevkeras suriko: 

— Kad tu prasmegtum, apgaulingoji ragana"?! Visi jos patarimai dvo- 
kia kaip paspirgintas sūris pelėkautuose. Fu, fu, kokia sena kvaiša! 

Grafienė de Krevker rūsčiai sudraudė vyrą už tokį storžieviškumą. 

— Grafaitė Amelina, galimas daiktas, buvo apgauta de la Marko ap- 
simesto mandagumo. 

— Apsimesto mandagumo! — sušuko grafas. - Dedu galvą, ne jam 
toks apsimetinėjimas. Tai tas pat, kas tikėtis mandagumo iš tikro lau- 
kinio šerno... Kaip mėginti paauksinti seną surūdijusį geležies virbą. O 
ne! Kad ir kokia jinai idiotė, bet ne tokia kvaila žąsis, kad įsimylėtų ją 
pagavusį lapiną, ir dar jos pačios oloje. Bet jūs, moterys, visos panašios... 
Jums kad tik gražūs žodžiai... Ir dedu galvą, ta dailioji mano pusseserė 
taip pat nekantrauja pasprukti pas savo tetą į tą kvailių rojų ir ištekėti už 
kokio nors šerniūkščio. 

— Tokios kvailystės aš niekada nepadarysiu, — tarė Izabelė, — priešin- 
gai, aš kuo nuoširdžiausiai trokštu atkeršyti kilniojo vyskupo žudikams, 
nes kartu išvaduočiau savo tetą iš to niekšo nagų. 

— O! Čia iš tikrųjų pasigirdo Krua giminės balsas! — sušuko grafas, ir 
kalba apie laišką nutrūko. 

Reikia paminėti, kad Izabelė, skaitydama tetos laišką draugams, nu- 
sprendė esant verta praleisti postskriptumą, kuriame grafaitė Amelina 
visai moteriškai aprašė, ką ji veikia: kol kas atidėjusi į šalį karinį savo 
vyro apsiaustą, ant kurio siuvinėjo horizontaliai perskirtą jungtinį de 
Krua ir de la Marko herbą. Mat jos Viljamas nusprendęs strateginiais 
sumetimais mūšyje savo karius papuošti savo herbu, o pats užsivilkti 
apsiaustą su Orleaniečio herbu — su įžambiu dryžiu, — kitaip tariant, 
apsimesti hercogu Diunua. Pridėtos popieriaus skiautelės turinio gra- 
faitė taip pat garsiai neskaitė, nes joje tebuvo šie žodžiai: „Jeigu neilgai 
trukus apie mane jums nepraneš šlovės trimitai, laikykite esant žuvusį, 
tačiau vertą garbės.“ 

Mintis, kurią lig šiol ji vijo kaip visiškai neįukimą, dabar dviguba vil- 
tim sužibo grafaitei Izabelei. Moterų sumanumas visada randa išeitį, ir 
jinai viską patvarkė taip, kad, prieš išžygiuojant kariuomenei, Kventinas 
gavo iš nežinomo asmens grafaitės Amelinos laišką, pažymėtą trimis 
kryžiukais priešais postskriptumą su prirašytais šiais žodžiais: „Tasai, 
kuris nebijojo Orleaniečio herbo, kai jis puošė narsaus jo savininko krū- 
tinę, neišsigąs, išvydęs tą herbą ant tirono ir žudiko.“ 

Tūkstantį kartų šias eilutes bučiavo ir spaudė prie krūtinės jaunasis 
škotas! Juk jos nurodė jam taką, kuriuo žengiant garbė ir meilė siūlė savo 
atpildą ir atskleidė jam kitiems nežinomą paslaptį, kaip pažinti tą, kurio 
mirtis — ir tik to žmogaus mirtis — galėjo įkūnyti jo viltis. Šią paslaptį jis 
protingai nusprendė paslėpti savo širdyje. 

Tačiau Dervardas suprato, jog visai kitaip būtina elgtis su gauta iš 
Heiradino slapta žinia, nes de la Marko ketinamas išpuolis, jeigu nuo jo 
nebūtų rūpestingai apsisaugota, sužlugdytų visą apgulančią kariuome- 
nę, — taip sunku buvo atremti naktinius netikėtumus chaotiškame anų 
laikų kare. Viską apsvarstęs, jis nusprendė pranešti šią žinią tik asmeniš- 
kai ir abiem valdovams esant drauge. Galimas daiktas, Dervardas nujau- 
tė, jog, supažindinus atskirai Liudviką su gudriu ir viltį teikiančiu planu, 
svyruojančio monarcho sąžinė gali pajusti stiprią pagundą paremti, o 
ne atmušti ketinamą išpuolį. Todėl Kventinas pasiryžo laukti progos at- 
skleisti paslaptį, kada Liudvikas su Karoliu susitiks, o tai galėjo pasitaikyti 
negreitai, nes nei vienas, nei kitas nemėgo juos varžančio bendravimo. 

O žygis vyko toliau, ir sąjungininkai netrukus pasiekė Lježo teritoriją. 
Čia Burgundijos kareiviai, teisingiau, dalis jų, sudaryta iš tų gaujų, kurios 
buvo pramintos „kailialupiais“, savo elgesiu su gyventojais, atseit jiems 
keršydami už vyskupo mirtį, įrodė teisėtai nusipelnę šio garbingo vardo. 
Toks jų elgesys labai sunkino Karolio padėtį, nes terorizuojami gyven- 
tojai, kurie šiaip būtų likę nuošaliai nuo karo, ėmėsi ginklo savigynai. Jie 
trukdė Karolio žygį, atkirsdami smulkius jo dalinius ir, pagrindinių jėgų 
spaudžiami, traukdamiesi į Lježą, prisidėjo prie maištingų miestelėnų ir 
taip padidino ryžtingų miesto gynėjų skaičių. O prancūzai, kurių buvo 
nedaug ir visi rinktiniai šalies kariai, klausė karaliaus įsakymų, neatitolo 

nuo savo vėliavų ir laikėsi griežčiausios drausmės. Šis kontrastas kėlė 
įtarimą Karoliui, kuris aiškiai matė, kad Liudviko kariuomenė elgėsi vei- 
kiau lyg lježiečių draugai, o ne Burgundijos sąjungininkai. 

Galop, nepatyrusi rimtesnio pasipriešinimo, kariauna atžygiavo į tur- 
tingą Maso klonį priešais didžiulį ir daug gyventojų turinų Lježo mies- 
tą. Čia jie pamatė, kad Šonvaldo pilis visai sugriauta, ir sužinojo, jog 
Viljamas de la Markas, kuris tepasižymėjo vien kariniais sugebėjimais, 
sutraukė visas savo jėgas į miestą ir buvo nusprendęs vengti kautynių 
su Prancūzijos ir Burgundijos riterija atvirame lauke. Ir puolėjai netruko 
įsitikinti, kaip pavojinga pulti didžiulį miestą, tegu ir nesustiprintą, jeigu 
gyventojai nusiteikę žūtbūtinai jį ginti. 

Burgundų avangardo dalis, pamaniusi, kad jeigu Lježo sienos su- 
griautos ir pilnos spragų, tai gali lengviausiai žygiuoti į miestą, įsiveržė 
šaukdama: „Pirmyn, burgundai! Žudykit, žudykit! Viskas mūsų! Keršy- 
kit už Liudviką Burboną!“ 

Tačiau kai jie netvarkingai žygiavo siauromis gatvėmis ir išsisklaidė 
ieškodami grobio, didelis gyventojų būrys, staiga prasiveržęs iš miesto, 
nirtingai juos užpuolė ir gana daug išskerdė. De la Markas pasinaudojo 
net sienų spragomis, pro kurias miestelėnai įsibrovė iš įvairių pusių ir, 
atskirais keliais pasiekę ginamą priemiestį, užpuolė įsiveržėlius iš prieša- 
kio, šonų ir užpakalio, ir tie, apstulbinti nirtingo, netikėto ir tokio didelio 
pasipriešinimo, vos spėjo susitelkti apie vėliavas. Užėjęs vakaras dar la- 
biau padidino sąmyšį. 

Kai ši žinia pasiekė hercogą Karolį, jis pašėlo iš pykčio: jo nesuma- 
žino net karaliaus Liudviko pasiūlymas pasiųsti į priemiestį prancūzų 
riterius, kad šie išgelbėtų ir sugrąžintų burgundų avangardą. Iš karto 
atmetęs šį pasiūlymą, hercogas norėjo pats žygiuoti savo gvardiečių prie- 
šakyje į pagalbą įstrigusiems neatsargiems priešakiniams daliniams, bet 
d'Emberkuras ir Krevkeras jį meldė šį uždavinį palikti jiems. Įžygiavę į 
kautynių vietą iš dviejų pusių, daug tvarkingiau ir su derama savitarpio 
parama, šiuodu garsūs vadai įstengė atmušti lježiečius ir išvaduoti avan- 
gardą, kuris neteko, neskaitant belaisvių, ne mažiau kaip aštuonių šimtų 
vyrų, O iš jų koks šimtas buvo riteriai. Beje, belaisvių buvo atidavę gana 

mažai, nes daugumą jų išvadavo d'Emberkuras, dabar ėmęsis okupuoti 
ginamą priemiestį ir dėstyti sargybas priešais miestą, nuo kurio jį skyrė 
atvira vieta, arba esplanada, kokių penkių ar šešių šimtų jardų pločio, ne- 
užstatyta namais gynybos sumetimais. Tarp miesto ir priemiesčio dėl uo- 
lėtos žemės nebuvo jokio griovio. Priešais priemiestį stovėjo vartai, pro 
kuriuos lengvai galima buvo prasiveržti iš miesto, o sienoje žiojėjo dvi 
ar trys spragos, hercogo Karolio paliepimu atsiradusios po Sen Trono 
mūšio ir paskubomis užtaisytos tik rąstų barikadomis. D'Emberkuras į 
vartus atgręžė dvi patrankas, o kitas dvi — į didžiausią spragą atmušti bet 
kokiam prasiveržimui iš miesto. Paskui sugrįžo prie Burgundijos armijos 
ir rado ją didžiai pakrikusią. 

Tai atsitiko dėl to, kad pagrindinė gausios hercogo kariaunos dalis ir 
ariergardas vis žygiavo į priekį, o sumuštas ir besitraukiantis avangardas 
slinko atgal. Dėl šių dalinių susidūrimo ir kilo didžiulis sąmyšis. Dėl to, 
kad šiuo metu nebuvo, kaip minėjome, d'Emberkuro, kuris turėjo eiti vi- 
sas feldmaršalo arba, kaip dabar pasakytume, vyriausiojo kvartirmeisterio 
pareigas, dar labiau padidėjo netvarka. Be viso to, stojo naktis, tamsi kaip 
vilko nasrai. Prapliupo smarkus lietus. O žemė, kurioje turėjo išsidėstyti 
sąjungininkų armija, buvo balota ir išraižyta daugybės kanalų. Tiesiog 
negalima įsivaizduoti, kokia suirutė kilo Burgundijos kariuomenėje, kur 
vadai buvo atskirti nuo savo kareivių, o kareiviai nuo savo vėliavų ir 
karininkų. Kiekvienas nuo pat aukščiausio iki žemiausio ieškojo prie- 
globsčio ir užuovėjos, kur tik paskirai, savo jėgomis galėjo rasti. Pavargę 
ir sužeisti mūšio dalyviai veltui šaukėsi pastogės ir pagalbos, o tie, kurie 
dar nieko nežinojo apie pralaimėjimą, veržėsi į priekį pasiimti savosios 
grobio dalies nusprendę, kad priešakiniai tatai jau be vargo padarė. 

Grįžęs d'Emberkuras pamatė, jog jam teko neregėtai sunkus užda- 
vinys. Suerzintą priekaištus svaidančio savo valdovo, kuris neatsižvelgė, 
kad d'Emberkuras ką tik atliko kur kas svarbesnę pareigą, šaunųjį vadą 
pagaliau išvedė iš kantrybės nepagrįsti hercogo puldinėjimai. 

— Aš pasitraukiau bent šiek tiek aptvarkyti avangardo, — sakė jis, — ir pa- 
likau kariuomenę jūsų šviesybei, o grįžęs štai negaliu rasti, kur mūsų prie- 
šakiniai daliniai, kur Aangai, kur ariergardas, — viskas maišyte susimaišę. 

— Tad mes esame lyg silkės statinėj, — įsiterpė le Glorjė. — Geresnio 
palyginimo puikiai Aamandų armijai ir nerasi. 

Juokdario žodžiai prajuokino hercogą ir, galimas daiktas, užkirto ke- 
lią tolesniam jo ginčui su vyriausiuoju vadu. 

Vargais negalais mažutė vila ar turtingo Iježiečio užmiesčio namas 
buvo atkovota iš jį užėmusių miestelėnų apgyvendinti hercogui su ar- 
timiausiais jo palydovais, o d'Emberkurui ir Krevkerui pagaliau šiaip 
taip pavyko aplinkui pastatyti apie keturiasdešimt riterių sargybinių; šie 
sukūrė didžiulį laužą, sukrovę jį iš rąstų, paimtų sugriovus šiam tikslui 
ūkinius pastatus. 

Kairėliau nuo šios vilos, tarp jos ir priemiesčio, kuris, kaip minėjome, 
buvo priešais miesto vartus ir kurį laikė užėmęs burgundų avangardas, 
stovėjo kitas vasarnamis, apsuptas sodo ir kiemo su dviem ar trim ap- 
tvarais bei gardais už jų. Čia Prancūzijos karalius įsirengė savo būstinę. 
Pats jis niekada nepretendavo būti karo dalykų žinovu ir kariu save laikė 
tik tiek, kiek įgimtas pavojaus nepaisymas ir didelis įžvalgumas davė jam 
teisę į tai, bet jis tiesiog pavyzdingai mokėjo parinkti tam sumaniausius 
žmones ir žinojo, kada ir kur galima jais pasikliauti. Liudvikas ir artimiau- 
sieji jo palydovai apsigyveno antrojoje viloje. Dalis škotų gvardijos įsikūrė 
kieme, ūkiniuose pastatuose ir pastogėse prisiglausti nuo darganos, dar 
kiti — sode. Kiti prancūzų riteriai taip pat nakvojo netoliese, karinėje pa- 
rengtyje pastatę sargybinius, jeigu tektų atremti puolimą. 

Diunua ir Krofordas, padedami keleto senų karininkų ir kareivių, tarp 
kurių Randuotasis išsiskyrė savo stropumu, pasistengė išgriaudami sienas, 
prakirsdami spragas gyvatvorėse, užversdami griovius ir dar kaip įmany- 
dami palengvinti susisiekimą su visa kariuomene, jeigu kiltų pavojus. 

Karalius Liudvikas manė esant reikalinga be jokių ceremonijų aplan- 
kyti Burgundijos hercogo būstinę ir sužinoti, kaip ketinama veikti ir ko- 
kio bendradarbiavimo iš jo tikimasi. Ta proga buvo sušauktas savotiškas 
karo tarybos posėdis, apie kurį šiaip Karolis nebūtų nė pagalvojęs. 

Kaip tik dabar Kventinas Dervardas ėmė prašyte prašytis prie jų pri- 
leidžiamas, sakydamasis turįs svarbų dalyką pranešti abiem valdovams. 
Jis buvo priimtas be ypatingų sunkumų. Ir didžiai nustebo Liudvikas 

išgirdęs, kaip tas ramiai ir aiškiai išdėstė Viljamo de la Marko ketinimą 
užimti puolančiųjų stovyklą, prisidengus prancūziškais drabužiais ir vė- 
liavomis. Liudvikas, galimas daiktas, būtų buvęs labiau patenkintas, tokią 
svarbią žinią gavęs personaliai, bet kadangi viskas buvo viešai išdėstyta, 
girdint Burgundijos hercogui, jis tepratarė: 

— Ar tai tiesa, ar melas, bet šitokia žinia mums didžiai svarbi. 

— Nė kiek! — atsainiai tarė hercogas. — Jeigu iš tikrųjų toks būtų jų 
planas, kaip šis jaunuolis apskelbė, man to nebūtų pranešęs kažkoks 
škotų gvardijos šaulys. 

— Tačiau, šiaip ar taip, — atsiliepė Liudvikas, — aš meldžiu jus, mielas 
brolau, taip pat ir jūsų vadus, atkreipti dėmesį į tai, kad, stengdama- 
sis užkirsti kelią nemaloniems šitokio užpuolimo padariniams, jeigu jis 
įvyktų netikėtai, aš įsakysiu savo kareiviams ant rankovių užsirišti baltus 
raiščius. Diunua, pasirūpink, kad jie būtų kaipmat išdalyti, tai yra, — pri- 
dūrė jis, — jeigu mūsų brolis ir vyriausias karo vadas tam pritaria. 

— Aš neprieštarauju, — atsakė hercogas, — jeigu prancūzai nebijo, kad 
vėliau bus pravardžiuojami Moteriškų marškinių ordino riteriais. 

— Šis vardas visai tiktų, drauguži Karoli, - įsiterpė le Glorjė, — turint 
galvoje, kad atpildas už didžiausią narsą yra moteris. 

— Teisingai pasakei, gudročiau, - pagyrė Liudvikas. —- Labanakt, bro- 
lau, aš eisiu užsidėti šarvų. Beje, kas bus, jeigu aš pats savo rankomis 
laimėsiu grafaitę? 

— Jūsų didenybė, - tarė hercogas jau kitokiu balsu, — tada turėtų tapti 
atsidavusiu Aamandu. 

— Negalėčiau būti dar labiau atsidavęs, negu dabar esu, — atsakė Liud- 
vikas kuo nuoširdžiausiu pasitikinčiu balsu. — Tik nežinau, brangusis 
brolau, kaip man tuo jus įtikinti! 

Hercogas atsakydamas tepalinkėjo karaliui labos nakties tokiu balsu, 
kuris panėšėjo į baikštaus arklio prunkštelėjimą, kai raitelis, ruošdamasis 
užsėsti, jį paplekšnoja, kad ramiai stovėtų. 

— Aš atleisčiau jam visą veidmainystę, — tarė hercogas Krevkerui, — 
bet negaliu dovanoti, kai jis mano, jog esu toks kvailas, kad mane galima 
apmulkinti šitokiais patikinimais. 

Liudvikas, grįžęs į savo būstinę, ėmė atvirai tartis su Olivjė le Denu. 

— Tas škotas, — tarė jis, — yra toks gudragalvis ir kartu naivuolis, kad 
nebežinau, nė ką apie jį manyti. Pasgues-dieu! Tik pagalvok, kokia neat- 
leistina kvailystė, kad jis taip naiviai išklojo apie de la Marko sumanytą 
išpuolį, girdint hercogui, Krevkerui ir visiems kitiems, užuot pašnibždė- 
jęs Man į ausį ir palikęs pačiam spręsti, ar paremti, ar sužlugdyti jį. 

— Ne, geriau taip, kaip dabar išėjo, valdove, — atsakė Olivjė. — Juk 
jūsų palydoje yra nemaža tokių, kurie bjaurėtųsi taip be niekur nieko 
imti ir užpulti burgundus ir tapti de la Marko sąjungininkais. 

— Tavo tiesa, Olivjė. Pasaulyje yra tokių kvailių, o mums nėra kada 
raminti jų skrupulingumo ir žadinti savanaudiškumą. Būkime ištikimi ir 
geri Burgundijos sąjungininkai bent šią naktį, Olivjė. Laikui bėgant gal 
pasitaikys parankesnė proga. Eik ir pasakyk, kad niekas nenusimestų 
šarvų. Ir tegu šauna prireikus kuo taikliausiai į tuos, kurie šauks „Už 

Prancūziją!“ ir „Už Sen Denil!“, tarytum šauktų „Už pragarą!“ ir „Už 
šėtoną!“ Aš taip pat miegosiu su šarvais. Pasakyk, kad Krofordas pasta- 
tytų Kventiną Dervardą toliausiame mūsų apsauginės linijos poste, kuo 
arčiau miesto. Tegu jis pirmasis pasidžiaugia tuo išpuoliu, kurį mums 
apskelbė... Jeigu išneš kailį gyvas — jo laimė. Tik būtinai pasirūpink Mar- 
tijum Galeociu ir žiūrėk, kad jis liktų užnugaryje, visiškai saugioje vie- 
toje... Jis juk toks nenuorama ir kaip mulkis nori būti kartu ir kareiva, ir 
filosofas. Pasirūpink visu tuo, Olivjė, ir labanakt! Kleri Dievo Motina ir 


šventasis Turo Martynai, maloningai saugokite mano miegą! 


XXXVII SKYRIUS 
Išpuolis 


Pažvelgęs jis pamatė aibių aibes 
Iš p2iesto vartų išsiveržiant. 


Dž. Miltonas 


„Sugrąžintasis rojus“?*? 


irtina tyla netrukus įsivyravo Lježą supančioje didžiulėje 

kariuomenės stovykloje. Tiesa, dar ilgokai kareivių šūkavi- 
mai, kartojant slaptažodžius ir ieškant savo vėliavų, aidėjo lyg pakly- 
dusių šunų kauksmas, kai jie neranda savo šeimininkų. Bet pagaliau, 
nukamuoti alsaus dienos nuovargio, išsisklaidę kareiviai susispraudė 
kiek išsitekdami kokioje priedangoje, o tie, kurie nieko nerado, su- 
smuko nusikamavę palei sienas, tvoras ar šiaip pašaliuose pratūnoti 
iki ryto — ryto, kurio kai kuriems jau nebebuvo lemta išvysti. Mirtinas 
miegas sukaustė beveik visus, išskyrus tuos, kurie, vargiai laikydamiesi 
ant kojų, saugojo karaliaus ir hercogo būstines. Rytdienos pavojai ir 
viltys — net karštas šlovės troškimas, kurį daugeliui jaunų didikų su- 
žadino žavus atpildas, pasiūlytas tam, kas atkeršys už Lježo vyskupo 
nužudymą — blėso jiems iš sąmonės, kai jie kiūtojo pastirę iš nuovargio 
ir snaudulio. Tačiau Kventinas Dervardas nemiegojo. Žinia, kad tik jis 
vienas galės pažinti de la Marką mūšyje, prisiminimas, kas jam pranešė 
šią paslaptį ir kartu jį paskatino, įsitikinimas, kad likimas atvedė jį iš 

tiesų į pavojingiausią ir grėsmingiausią kryžkelę, tačiau tokią, kuri vis 
dėlto žadėjo pergalę, — visa tai vijo šalin snaudulį ir taip įtempė nervus, 
kad jis nejautė jokio nuovargio. 

Atskiru karaliaus įsakymu pastatytas budėti tolimiausiame punkte 
tarp prancūzų pozicijų ir miesto, gerokai į dešinę nuo minėto priemies- 
čio, jis įtempė akis, kad žvelgte peržvelgtų tamsą, ir klausą, kad išgirstų 
menkiausią garsą, išduodantį bet kokį sujudimą apgultame mieste. Ta- 
čiau didžiulis rotušės laikrodis vieną po kitos išmušė jau trečią valandą 
po vidurnakčio, o aplinkui tvyrojo kapų tyla. 

Pagaliau kaip tik tada, kai Kventinas ėmė manyt, kad puolimas gali 
būti atidėtas iki aušros, ir džiaugdamasis pagalvojo, kad tada bus ganėtinai 
šviesu įžvelgti įkypą dryžį skersai lelijos — Orleaniečio herbą, miesto pu- 
sėje jis tarytum išgirdo duslų ūžesį, panašų į gintis sujudusio bičių avilio 
gausmą. Jis įsiklausė: triukšmas nesiliovė, bet buvo toks keistas ir neaiš- 
kus, jog galėjai pamanyti atokioje giraitėje tarp šakų ošiant vėją, o gal nuo 
naktinio lietaus čiurlenant patvinusį upokšnį, kuris skambiau nei paprastai 
plukdė savo vandenis į tingią Maso upę. Šitaip spėliodamas, Kventinas 
delsė tuoj pat sukelti aliarmą, nes apsirikęs būtų didžiai prasižengęs. 

Bet kada triukšmas tapo garsesnis ir, atrodė, artėjo prie jo posto ir 
priemiesčio, jis nusprendė, jog reikia tylutėliai nusėlinti atgal ir šūktel- 
ti dėdei, kuriam buvo pavestas mažas šaulių dalinys paramai. Visi be 
triukšmo kaipmat sukilo ant kojų. Po valandėlės jiems vadovauti stojo 
lordas Krofordas. Pasiuntęs vieną šaulį pažadinti karaliaus ir jo palydos, 
jis atitraukė mažą savo dalinį šiek tiek už sargybos laužo, kad jų nesima- 
tytų šviesoje. Gaudus ūžesys, kuris dabar buvo jau daug arčiau, staiga lyg 
nutilo, tačiau tolumoje vis vien galėjai aiškiai girdėti priemiesčio linkui 
žygiuojant didžiulę žmonių minią. 

— Tinginiai burgundai užmigo savo postuose, — sušnibždėjo Kro- 
fordas. — Lėk į priemiesų, Kaningemai, ir pažadink tuos neraliuotus 
jaučius. 

— Eikite aplinkui, — patarė Dervardas, — nes jeigu aš neapsigaunu ir 
girdžiu mirtingų žmonių žingsnius, tai tarp mūsų ir priemiesčio įsiterpęs 
stiprus dalinys. 

— Teisingai, šaunusis mano Kventinai, - tarė Krofordas. —- Tavo ap- 
dairumas ne pagal amžių. Jie tik sustojo dabar, iki priartės kiti. Norėtųsi 
žinoti, kur jie užsiglaudė. 

— Aš nušliaušiu pasidairyti, milorde, — pasisiūlė Kventinas, — ir pasi- 
stengsiu pranešti jums, ką pastebėsiu. 

— Gerai, mano sūnau. Tu klausus, akylas ir paslaugus. Tik saugokis... 
Nenorėčiau tavęs prarasti dėl niekų. 

Kventinas išsėlino su užtaisyta arkebuza ir, ėmęs slinkti lauku, kurį 
buvo rūpestingai išžvalgęs dar temstant iš vakaro, netrukus įsitikino, jog 
netoliese ne tik labai didelis dalinys buvo išsidėstęs, galima sakyti, tarp 
karaliaus būstinės ir priemiesčio, bet ir dar vienas mažesnis būrys buvo 
pasistūmėjęs į priekį, visiškai prie jo. Jis net girdėjo, kaip vyrai šnibždė- 
josi tarpusavy, lyg nežinodami, ką toliau daryti. Paskui nuo priešakinio 
būrio atsiskyrė keletas karių ir priartėjo prie jo kone per dvigubą ieties 
nuotolį. Supratęs, kad nepastebėtas atsitraukti nebegalės, Kventinas gar- 
siai sušuko: 

— Oui vive?* 

Pasigirdo atsakymas: 

— Vive Ls-Lz-ege... c'est a dire... vive la France!** 

Kventinas tuoj pat iššovė iš arkebuzos, žmogus suvaitojo ir parkri- 
to, O jis, iškart trenkus daugybei šautuvų, kurių netaikli ugnis padrikai 
nuslinko visa kolona, be abejo, gana gausia, pasiskubino grįžti prie savo 
sargybos būrio. | 

— Šauniai apsisukai, narsusis mano berneli! — pagyrė jį Krofordas. — 
Na, vyručiai, traukiamės į kiemą. Jų pernelyg daug, kad vertėtų atvirai 
susiremti. 

Jie pasitraukė į kiemą ir į sodą, kur visus rado jau susitvarkiusius, o 
karalių pasiruošusį sėsti ant žirgo. 

— Kur jūs, valdove? — paklausė Krofordas. — Jums saugiausia čia su 
savaisiais. 


* Kas eina? (Pranc.) 


** Tegyvuoja Lježas... tai yra... tegyvuoja Prancūzija! (Pranc) 

— O ne, - atsakė Liudvikas. — Aš turiu skubėti pas hercogą. Jis priva- 
lo būti įsitikinęs mūsų ištikimybe šiuo pavojingu momentu, kitaip mus 
iš karto užgrius ir lježiečiai, ir burgundai. 

Ir, užšokęs ant žirgo, jis įsakė Diunua vadovauti išsirikiavusiems 
prancūzų riteriams, o Krofordui su šaulių gvardija ir likusiais kariais gin- 
ti vilą bei jos užtvaras. Jis paliepė jiems atsitempti porą didesniųjų ir porą 
mažesniųjų pabūklų (savotiškų lauko patrankų), paliktų koks pusmylis 
užnugaryje, ir atlaikyti kol kas savo pozicijas, tačiau jokiu būdu nepulti 
priekin, nors priešas ir trauktųsi. Davęs šiuos nurodymus, jis išjojo su 
nedidele palyda į hercogo štabą. 

Visam tam atlikti užteko laiko, nes Kventinas atsitiktinai nušovė vi- 
los savininką, kurį priešakinis priešų būrys buvo pasiėmęs vadovu. Jeigu 
jie būtų atakavę prancūzus nedelsdami, galimas daiktas, būtų laimėję. 

Dervardas karaliaus įsakymu lydėjo jį pas hercogą ir rado tąjį apimtą 
baisaus įsiūčio, neleidžiančio eiti karo vado pareigų, o tai šiuo metu buvo 
kaip niekad reikalinga: negana to, kad kairiajame Aange, priemiestyje, 
šėlo nirtingas mūšis, o miesto centre buvo užpultas ir atkakliai ginamas 
pagrindinis karaliaus būstas — trečia, dar gausesnė Iježiečių kolona 1šsi- 
veržė pro tolesnę spragą sienoje ir, žengdama gatvelėmis, vynuogynais ir 
jiems vieniems težinomais praėjimais, užpuolė dešinįjį burgundų armijos 
sparną. Šie, sutrikdyti šauksmų: „Tegyvuoja Prancūzija!“, „Valio Deni 
Monžua!“, kurie maišėsi su riksmais: „Už Lježą!“, „Už Ardėnų Šerną!“, 
ir todėl nusprendę, kad juos išdavė sąjungininkai prancūzai, gynėsi labai 
padrikai ir silpnai. Tuo metu hercogas, su putomis ant lūpų plūsdamas 
ir keikdamas savo siuzereną ir visą jo šutvę, šaukė šaudyti iš lankų ir ar- 
kebuzų į visa, kas prancūziška, — ar juoda, ar balta, — turėdamas galvoje 
baltus raiščius, kuriais pasiženklino Liudviko kariai. 

Atvykęs karalius, lydimas tiktai Randuotojo, Kventino ir kelių šaulių, 
grąžino santarvę tarp prancūzų ir burgundų. D'Emberkuras, Krevkeras 
ir kiti burgundų vadai, kurių vardus tada gaubė karinė šlovė ir kurie 
kėlė siaubą priešams, pulte puolė į mūšį. Vieni skubėjo pritraukti to- 
lesnius dalinius, kurių dar nebuvo apėmusi panika, kiti, puolę į kovos 
sūkurį, savo pavyzdžiu įkvėpė karius ir, kol hercogas plūkėsi priešakinė- 

je linijoje, šūkaudamas, švaistydamasis kardu ir kapodamas kaip eilinis 
riteris, pamažu surikiavo savo karius ir baisiai išgąsdino puolančiuosius, 
panaudodami artileriją. Liudvikas veikė kaip ramus, atidus ir įžvalgus 
vadas, kuris aklai nelindo į pavojus, bet ir nevengė jų, — jis parodė tiek 
šaltakraujiškumo ir sumanumo, jog burgundų vadai noriai vykdė jo duo- 
damus įsakymus. 

Mūšio laukas dabar kunkuliuote kunkuliavo ir alsavo siaubingu 
įniršiu. Kairėje priemiestis po nuožmių grumtynių buvo padegtas, bet 
plačiai išsklidęs kraupus gaisras nekliudė kariams kautis dėl liepsnojan- 
čių griuvėsių. Mūšio centre prancūzų daliniai, nors spaudžiami kur kas 
gausesnių pajėgų, taip tankiai ir be atvangos šaudė, kad virš mažutės 
vilos pliūpčiojo tviskančios liepsnos, tarsi ji būtų buvusi su kankinio 
liepsnos karūna. 

Kairėje kautynės siūbtelėdavo čia pirmyn, čia atgal su permainin- 
ga sėkme, kai nauji daliniai įsiliedavo iš miesto arba būdavo permesti 
iš burgundų ariergardo. Su neilstančiu įniršiu kova truko trejetą klaikių 
valandų, po kurių pagaliau supilkavo aušra, taip laukiama puolančiųjų. 
Priešas tuo metu, atrodė, atleido spaudęs dešinėje ir centre. Nuo vilos 
pusės sugriaudėjo kelios patrankų salvės. 

— Pagaliau! Paleido į darbą pabūklus! — sušuko karalius, kreipdama- 
sis į Randuotąjį ir Kventiną. — Ačiū Panelei Švenčiausiajai, vila dabar 
bus išlaikyta! Pasakykite Diunua, tegu jis priartėja prie Lježo sienų su 
visais mūsų riteriais, palikęs tiek, kiek reiks ginti vilai, ir atkerta tuos 
bukagalvius Iježiečius dešinėje nuo miesto, iš kur jie vis gauna naujų 
pastiprinimų. 

Dėdė ir sūnėnas nuskubėjo pas Diunua ir Krofordą; šie, bodėda- 
miesi pasyvia gynyba, mielai paklausė įsakymo ir, išrikiavę šaunų dalinį 
maždaug iš dviejų šimtų prancūzų bajorų, neskaitant ginklanešių, di- 
desnės dalies šaulių ir palydovų, nužygiavo per kovos lauką, trypdami 
sužeistuosius, iki pasiekė tą didžiulio Ilježiečių dalinio flangą, kuris taip 
nirtingai spaudė dešinįjį burgundų sparną. Labiau praaušus paaiškėjo, 
kad nauji priešų būriai vis plūdo iš miesto, pasiryžę arba toliau kovoti 
šioje vietoje, arba gelbėti į mūšį įsitraukusias pajėgas. 

— O dangau! - sušuko Krofordas jį sekančiam Diunua. - Jeigu nebū- 
čiau tikras, kad tu joji šalia manęs, tarčiau, jog mačiau tave tarp tų bandi- 
tų ir miestiečių, tvarkantį ir rikiuojantį juos su savo krivūle... Tik anasis 
atrodo stambesnis negu tu. Ar tu esi tikras, kad tas šarvuotasis vadas 
nėra tavo antrininkas, vaikščiojantis tavo šešėlis, kaip Aamandai vadina? 

— Mano antrininkas? — sušuko Diunua. — Nežinau, ką tu nori pasa- 
kyti. Bet tas niekšas, aišku, dėvi mano herbo ženklus ant šalmo ir skydo, 
ir aš jį tuoj pat nubausiu už tokią įžūlybę. 

— Viso, kas kilnu, vardu, mano pone, palikite atkeršyti man! — sušuko 
Kventinas. 

— Ar /ax, jaunuoli? — nustebo Diunua. — Koks kuklus prašymas! O 
ne, tokiuose reikaluose niekas nieko negali pakeisti. 

Pasisukęs balne, jis šūktelėjo savo kariams: 

— Prancūzijos bajorai, suglauskite eiles! Atstatykite ietis! Tegu mums 
neužstoja tekančios saulės spindulių kaimenės Lježo kiaulių ir Ardėnų 
paršų, kurie drįso prisidengti senoviškais mūsų herbų ženklais. 

Riteriai atsiliepdami garsiai sušuko: 

— Diunua! Diunua! Tegyvuoja drąsusis Orleaniets! Paskui Orleanieų! 

Ir apsupę savo vadą jie pasileido risčia. Priešas, su kuriuo jie susidūrė, 
nebuvo bailus. Jų puolamą dalinį sudarė (išskyrus keletą raitų karininkų) 
vien pėstininkai ir jie, įrėmę iečių kotus į kojas, pirmai eilei atsiklaupus, 
antrai pasilenkus, o užpakaliniams iškišus ietis pirmiesiems pro galvas, 
stovėjo tarsi spyglius atstatęs ežys priešais puolančius riterius. Vos keletui 
pavyko prasiveržti pro šią geležinę sieną, bet tarp jų buvo Diunua; šis, 
spustelėjęs pentinais eiklųjį žirgą ir privertęs jį perskrieti vienu šuoliu dau- 
giau negu dvylika pėdų, šauniai įsiveržė į pat falangos vidurį ir puolė tą, 
kuriam smelkėsi atkeršyti. Ir kaip jis nustebo, pamatęs šalia savęs ir Kven- 
tiną, besigrumiantį su juo petys į petį. Jaunystė, žūtbūtinė drąsa ir ryžtas 
laimėti ar mirti įkvėpė jaunuolį neatsilikti nuo narsiausio Europos riterio, 
nes tuo metu taip buvo kalbama apie Diunua, ir teisingai kalbama. 

Raitelių ietys greitai sulūžo, tačiau landsknechtai neįstengė atsilaikyti 
pries ilgų ir sunkių jų kardų smūgius, o arkliai ir raiteliai, ištisai padengti 
šarvais, mažai tenukentėjo nuo priešo iečių. Tą akimirką, kai Diunua ir 

Dervardas vienas per kitą veržte veržėsi į tą vietą, kur narsiai ir ryžtingai 
vadovavo kažkoks nepažįstamasis, akiplėšiškai drįsęs pasisavinti Diunua 
herbą, pats Diunua kiek nuošaliau išvydo šerno galvą ir iltis — įprastus 
Viljamo de la Marko ženklus — ir sušuko Kventinui: 

— Tu esi vertas atkeršyti už Orleaniečio herbo pasisavinimą! Aš tau 
palieku šį uždavinį. Liudovikai, padėk savo sūnėnui. Tik tegu niekas ne- 
drįsta kliudyti Diunua medžioti šerną! 

Aišku, kaip mielai Kventinas Dervardas sutiko su šitokiu užduočių 
pasidalijimu, ir abu puolė priekin prie savo tikslo, lydimi ir ginami iš už- 
pakalio tų riterių, kurie įstengė nuo jų neatsilikti. 

Bet šiuo momentu dalinys, kurį ketino paremti de la Markas, dabar 
atakuojamas Diunua, neteko naktį iškovotų pranašumų, nes burgundai 
ėmus aušti įsitraukė į kovą, kaip dera drausmingai kariuomenei. Didžiulė 
lježiečių armija buvo priversta trauktis, o paskui ir bėgti. Jiems užgriuvus 
ant saviškių, kurie grūmėsi su prancūzų riteriais, besikaunantieji, sprun- 
kantieji ir persekiojantieji Iježiečiai susiliejo į vieną netvarkingą srautą, 
kuris plūdo miesto link ir pagaliau įsiliejo pro plačią ir neginamą spragą, 
pro kurią buvo prieš tai išsiveržę. 

Kventinas tiesiog antžmogiškomis pastangomis brovėsi prie savo 
priešininko, stengdamasis nepamesti iš akių, narsiai remiamas rinktinio 
landsknechtų dalinio, o tasai savo pavyzdžiu ir paraginimais stengėsi 
sulaikyti bėglius ir atnaujinti mūšį. Randuotasis bei keletas jo draugų 
laikėsi šalia Kventino, didžiai stebėdamiesi nepaprastu tokio jauno ka- 
reivio šaunumu. Prie pat spragos de la Markui, — nes tai buvo jis, — pa- 
vyko valandėlę atsilaikyti ir atmušti priešakinius puolėjus. Rankoje jis 
turėjo geležinę kuoką, kuri visus klojo ant žemės, ir dėl to pats taip 
raudonavo apsitaškęs krauju, jog buvo beveik neįmanoma įžiūrėti ant 
jo skydo herbo, taip įsiutinusio Diunua. Dabar Kventinui nesunku buvo 
prasigauti iki priešo, nes, užsiėmęs patogesnę vietą ir švaistydamasis 
siaubinga kuoka, jis nubloškė daugelį puolančiųjų į šonus pasiieškoti ne 
tokio pavojingo kovotojo kaip šis, kuris taip žūtbūtinai grūmėsi. Tačiau 
Kventinas, geriau už juos žinąs, ką žada pergalė, įveikus šį siaubingą 
priešininką, nušoko nuo balno ties pat spraga sienoje ir, palikęs eiklųjį 

žirgą, hercogo Orleaniečio dovaną, nubėgo per minią ir užšoko ant griu- 
vėsių susiremti kardais su Ardėnų Šernu. Šis, tarsi atspėjęs jo ketinimą, 
pasisuko į Dervardą 1r iškėlė kuoką. Kai jie jau buvo besusikertą, staiga 
kraupus pergalės, sąmyšio ir nevilties riksmas paskelbė, kad puolantieji 
prasilaužė į miestą kitoje vietoje, kaip tik užpakaly tų, kurie gynė šią 
spragą. Pasigirdus šiam baisiam triukšmui, de la Markas, šaukdamas ir 
pūsdamas ragą, sutelkė apie save žūtbūtinai besipriešinančius savo liūd- 
no likimo bendrus ir, palikęs spragą, ėmė brautis į tą miesto dalį, iš kur 
galėtų pasprukti į kitą Maso krantą. Ištikimiausi riteriai, susirinkę aplink 
ji, sudarė visą būrį drausmingų karių, kurie, niekad nieko nepasigailėję, 
ir patys neketino pasigailėjimo maldauti ir kurie šią lemtingą valandą 
susitelkė į tokią tvirtą rikiuotę, kad priešakinė jų eilė užėmė visą gatvę, 
kuria jie iš lėto traukėsi, retkarčiais atsigręždami ir atremdami persekio- 
tojus, kurių daugelis greitai susirado saugesnį užsiėmimą, — pradėjo plėš- 
ti artimiausius namus. Todėl de la Markui gal ir būtų pavykę išsigelbėti, 
pasislėpus po svetimu apdaru, nuo tų, kurie pasižadėjo sau laimėti garbę 
ir šlovę, atėmę jam gyvybę, jeigu jo atkakliai nebūtų persekiojęs Kven- 
tinas, jo dėdė Randuotasis ir dar keletas gvardiečių. Kas kartą lands- 
knechtams stabtelėjus, tarp jų ir gvardiečių užvirdavo nirtinga kova, ir 
per kiekvieną susidūrimą Kventinas veržėsi kuo arčiau de la Marko, bet 
šis, dabar stengdamasis ne kovoti, o pasitraukti, atrodė, vengė susikauti 
su jaunuoju škotu vienas prieš vieną. Aplinkui siautėjo sąmyšis: klykė 
ir šaukė moterys, rėkė persigandę gyventojai, su kuriais priešas dabar 
elgėsi kaip norėjo. Šis šiurpus riksmas mišo su mūšio garsais, tarytum 
kančia ir neviltis būtų varžiusis su įniršiu ir smurtu, katrų balsai toliau ir 
garsiau girdėsis. 

Kaip tik tą akimirką, kai de la Markas, traukdamasis per šį pragarą, 
jau buvo praėjęs ypatingai garbinamos mažos koplytėlės duris, pasigirdę 
šūksmai: „Už Prancūziją! Už Prancūziją!“ ir „Už Burgundiją! Už Bur- 
gundiją!“ jam buvo ženklas, kad dalis puolančiųjų įsiveržė iš kito šios 
siaurutės gatvės galo ir kad trauktis jam nėra kur. 

— Konradai, - sušuko de la Markas, — imk visus vyrus, pulk įsibė- 
gėjęs tuos riterius ir prasiveržk, jei pavyks. Man galas! Bet aš, nors ir 


KVENTINAS DERVARDAS + 


priremtas prie sienos, dar pasistengsiu pirmiau pasiųsti į pragarą keletą 
šių valkatų škotų. 

Jo karvedys pakluso ir su likusia saujele landsknechtų puolė į kitą gat- 
vės galą prieš artėjančius burgundus, tikėdamasis prasiveržti ir išsigelbė- 
ti. Gal kokie šeši geriausi de la Marko kariai liko žūti su savo valdovu ir 
atsigręžė į gvardiečius, kurių skaičius buvo maža didesnis. 

— Pulkit Šerną! Šerną! Ei, ei, jūs Škotijos plikbajoriai! - sušuko stor- 
žievis, bet drąsus vadas, mosuodamas kuoka. — Kas nori laimėti grafo 
vainiką? Kas smogs Ardėnų Šernui? Tu, jaunikli, man rodos, gviešiesi... 
Bet prieš užsidėdamas mano vainiką turi dar jį laimėti. 

Kventinas negalėjo aiškiai išgirsti žodžių, kurie sugaudė šalmo er- 
tmėje, tačiau gerai suprato, ką reiškė tuos žodžius lydintys gestai. Vos 
tik jis spėjo šūktelėti dėdei ir draugams, kadangi jie buvo bajorai, pa- 
sitraukti į šalį, de la Markas šoko ant jo lyg tigras, taikydamasis smogti 
kuoka ir taip suderindamas kojų bei rankų judesius, kad, puolus visu 
kūnu, smūgis būtų dar stipresnis. Tačiau miklus ir akylas Kventinas 
šoktelėjo į šalį ir išsisuko nuo kuokos, kurios trinktelėjimas būtų buvęs 
lemiamas. 

Tada jie susikibo kaip vilkas su vilkšuniu; Kventino draugai pasyviai 
stebėjo kaip žiūrovai, nes Randuotasis riktelėjo, kad būtų leista jiems 
garbingai pasigalynėti, „o jis pasitikįs savo sūnėnu, nors tas šernas būtų 
ir Galijotas“. 

Ir prityrusio kareivos pasitikėjimas nebuvo apviltas. Nors sužvėrėju- 
sio de la Marko smūgiai trinkčiojo kaip kūjis į priekalą, jauno gvardiečio 
vikrumas padėjo jam jų išsisukti ir atsilyginti priešui ne tokio triukš- 
mingo, bet kur kas fatališkesnio savo ginklo smaigaliu. Ir jis smaigstė 
juo taip tankiai ir taikliai, kad tvirtasis jo priešininkas ėmė ilsti, o vieta, 
kur jis stovėjo, virto kraujo klanu. Tačiau, nenustojęs drąsos ir taip pat 
tebeniršdamas, Laukinis Ardėnų Šernas kovojo toliau su tuo pačiu žūt- 
būtiniu ryžtu, ir Kventino pergalė atrodė abejotina ir tolima. 

Staiga jį iš užpakalio vardu pašaukė moteriškas balsas. 

— Gelbėkite! Gelbėkite! Palaimintosios Mergelės Marijos vardu! — 
šaukė kažkokia moteris. 

Kventinas grįžtelėjo ir iš pirmo žvilgsnio pažino Gertrūdą Pavijon. 
Ją su apnuogintais pečiais tempė kažkoks prancūzų kareivis, vienas iš tų, 
kurie, įsilaužę į šalia esančią koplyčią, paėmė kaip grobį ten prisiglaudu- 
sias persigandusias moteris. 

— Palauk manęs valandėlę! —- sušuko Kventinas de la Markui ir šoko 
gelbėti savo geradarės nuo gresiančio savaime suprantamo pavojaus. 

— Aš nieko nemanau laukti! — sušuko de la Markas, sumosuodamas 
kuoka ir imdamas trauktis... be abejo, nudžiugęs, kad išsigelbsti nuo to- 
kio pavojingo priešininko. 

— Bet manęs tai gal malonėsi palaukti! —- riktelėjo Randuotasis. — Aš 
neleisiu prisiūti barzdos savo sūnėnui. 

Ir jis puolė de la Marką savo dvirankiu kardu. 

O Kventinas pamatė, kad išgelbėti Gertrūdą kur kas sunkiau, negu 
jis manė, ir kad to nepadarys akimoju. Jos pagrobėjas, užsistotas draugų, 
atsisakė atiduoti laimikį, ir kai Dervardas, padedamas kelių savo tautiečių, 
prievarta ją atgavo, suprato, kad proga, kurią Fortūna jam taip maloniai 
buvo pasiūliusi, žadėdama turtus ir garbę, dabar išslydo iš rankų. Taigi 
kai jis pagaliau sustojo gatvėje su išvaduota Gertrūda, šalimais nieko 
nebebuvo. Visai pamiršęs pavojingą savo geradarės padėtį, jis buvo vėl 
bešokąs paskui Ardėnų Šerną kaip skalikas paskui briedį, bet Gertrūda, 
iš nevilties įsikibusi į jį, sušuko: 

— Dėl jūsų motinos garbės, nepalikite manęs šičia! Kaip bajoras pa- 
lydėkite iki tėvo namų, kurie kadaise priglaudė jus ir grafaitę Izabelę! 
Susimildamas, nepalikite manęs! 

Jos prašymas buvo toks skausmingas, jog jam negalėjai atsispirti. Su 
neapsakomu kartėliu mintyse sakydamas sudie visoms žaviosioms vil- 
tims, kurios teikė jam jėgų, įkvėpė jį tą kruviną dieną ir, rodės, tuoj tuoj 
išsipildys, Kventinas, it besipriešinanti dvasia, priversta paklusti talisma- 
nui, kuriam negali atsispirti, nulydėjo Gertrūdą į Pavijono namus. Jis at- 
vyko kaip tik laiku apginti juos ir patį sindiką nuo siautėjančių kareivių. 

Tuo metu karalius ir Burgundijos hercogas pro vieną sienos spragą 
ijojo į miestą. Juodu ištisai dengė šarvai, bet hercogas, kruvinas nuo pat 
šalmo plunksnos iki pentinų, nirtingai užvarė žirgą ant spragos griuvėsių, 

o Liudvikas užjojo oriai, tarytum vadovaudamas procesijai. Jie tučtuojau 
įsakė sustabdyti miesto plėšimą, kuris jau buvo prasidėjęs, ir surinkti iš- 
sisklaidžiusią kariuomenę. Patys valdovai pasuko katedros link, pasiryžę 
apginti ten prisiglaudusius garbingus miestelėnus ir po iškilmingų mišių 
sušaukti karo tarybą. 

Tuo pačiu metu lordas Krofordas, kaip ir kiti aukštieji karininkai, 
rankiodamas mieste savo karius, vienos į Masą einančios gatvės posūky- 
je sutiko Randuotąjį. Jis ramiai sau žingsniavo link upės, rankoje už kru- 
vinų gaurų laikydamas žmogaus galvą taip abejingai, kaip paukštininkas 
kad nešasi šaudienos krepšį. 

— Sveikas, Liudovikai! — sušuko vadas. — Kam tempi šitą dvėseną? 

— Tai mano sūnėno darbelis. Jis jį padarė ir beveik užbaigė. Aš tik 
truputėlį nagus prikišau, — paaiškino Randuotasis. - Šaunų žmogėną pa- 
siunčiau į aną pasaulį. Jis meldė įmesti jo galvą į Masą. Žmonėms kartais 
šauna keisti dalykai, kai giltinė griebia už sprando. Ir mums teks su ja 
pašokti, kai išmuš valanda. 

— Ir dabar žadi įmesti jo galvą į Masą? — paklausė Krofordas, atidžiau 
įsižiurėdamas į šmėklišką trofėją, primenantį, jog visi mirsime. 

— Žinoma, žadu, — atsakė Liudovikas Leslis. — Jeigu neišpildai mirš- 
tančio žmogaus prašymo, tai gali vaidentis jo vėlė, o aš linkęs ramiai 
miegoti naktimis. 

— Tai dar turėsi pasiterlioti su ta vėle, — tarė Krofordas. — Po šimts 
pypkių, juk ši galva verta daugiau, negu pats manai. Eikš su manim... Nė 
žodžio daugiau... Eime... 

— Tiesą sakant, aš jam neprižadėjau, — sutiko Randuotasis. — Mat 
aš nuskėliau galvą, kai liežuvis dar nebuvo baigęs malti. Kadangi jo ne- 
bijojau gyvo, tai, prisiekiu šventuoju Turo Martynu, nė kiek nebijau ir 
mirusio. Be to, mano bičiulis, linksmasis Šventojo Martyno vienuolyno 
brolis, paskolins man puodynę švęsto vandens. 

Kai iškilmingos mišios buvo atlaikytos Lježo katedroje ir įgąsdin- 
tame mieste grąžinta šiokia tokia tvarka, Liudvikas ir Karolis, apsupti 
savo perų, pasiruošė išklausyti pretenzijas tų, kurie pasižymėjo mūšyje. 
Pirmenybė buvo suteikta prašymams, susijusiems su De Krua Grafyste 

ir gražiąja grafaite. Tačiau kaip nusiminė įvairūs pretendentai, šventai ti- 
kėję, jog jiems atiteks brangiausias laimikis, kai paaiškėjo, kad jų preten- 
zijos abejotinos ir nepagrįstos! Krevkeras parodė šerno kailį, visai tokį 
pat, kokį paprastai dėvėdavo de la Markas; Diunua pristatė perskeltą 
skydą su Ardėnų Šerno herbu, atsirado ir kitų, kurie tvirtino nudėję vys- 
kupo žudiką ir pateikė panašių įrodymų, — mat didysis atpildas, paskirtas 
už de Ia Marko galvą, užtraukė mirtį visiems, kurie buvo apsišarvavę 
panašiai kaip Laukinis Ardėnų Šernas. 

Susiginčiję varžovai pakėlė didelį triukšmą, ir Karolis, apgailestau- 
damas dėl savo neapgalvoto pažado, pagal kurį tokios gražios vasalės 
vedybas ir turtų likimą turėjo išspręsti atsitiktinumas, vylėsi rasiąs būdą 
išvengti visų šių nesutariančių pretendentų. Tuosyk Krofordas prasi- 
spraudė artyn, tempdamas paskui save Randuotąjį, kuris nevikriai ir dro- 
vėdamasis sekė lyg nepaklusnus buldogas, vedamas už pasaito. Staiga 
senasis lordas sušuko: 

— Ei, meskit šalin visas kanopas, kailius 1r išmargintus geležgalius! 
Niekas kitas, o tik tas, kas paklojo Šerną, gali parodyti jo iltis! 

Tai taręs jis sviedė ant grindų kruviną de la Marko galvą, lengvai 
atpažįstamą iš keistų žandikaulių, kurie iš tikrųjų buvo savotiškai pana- 
šūs į to žvėries, kurio vardu jis vadinosi. Visi, kuriems buvo tekę jį gyvą 
matyti, iš karto tat pripažino.* 

— Krofordai, — prabilo Liudvikas išvydęs, kaip Karolis sėdi paniuręs 
ir nemaloniai nustebęs, — tikiuosi, vienas iš mano ištikimųjų škotų lai- 
mėjo šį trofėją? 

— Tai Liudovikas Leslis, valdove, kurį mes vadiname Randuotuo- 
jų, — atsakė senasis lordas. 

— Bet ar jis bajoras? — paklausė hercogas. — Ar jis kilmingo kraujo? 
Jei ne, mūsų pažadas negalioja. 


* Istoriniai faktai apie baroną de la Marką yra šiek tiek kitokie. Laukinis Ar- 
dėnų Šernas, kaip jį paprastai visi tais laikais vadino, buvo aukštakilmis, trečiasis 
Jono I sūnus. Jis iš tikrųjų nužudė Lježo vyskupą 1482 metais, tai yra praslinkus 
ketveriems metams po Lježo paėmimo, ir Austrijos imperatorius Maksimilijanas 
1485 metais“! jį nuteisė ir nubaudė mirtimi. 

— Teisybę sakant, jis kerėpla stuobrys, — tarė Krofordas, pažvelgda- 
mas į aukštą, gremėzdišką ir sumišusį gvardieųį, — bet aš laiduoju, kad, 
šiaip ar taip, jis yra genealoginio Rotesų giminės medžio, aukštos kilmės, 
kaip ir kiekviena Prancūzijos ar Burgundijos giminė. Apie jų pradininką 
yra dainuojama: 


Kas tik jį buls, lies, ks, 
Paklos tą vietoje narsuolis Leslis. * 


— Tada tėra viena išeitis, — tarė hercogas. — Gražiausioji ir turtingiau- 
sioji Burgundijos valdų įpėdinė turi ištekėti už šitokio storžievio samdinio 
kareivos arba mirti užsidarius vienuolyne... O ji juk vienturtė mūsų ištiki- 
mo grafo Redžinaldo de Krua duktė! Aš pasiskubinau duoti pažadą. 

Ir jo kakta apsiniaukė didelei visų perų nuostabai, nes jie retai kada 
matydavo jį apgailestaujant savo nuosprendžio padarinius. 

— Palaukite, palaukite! — sušuko lordas Krofordas. — Viskas gali ge- 
riau susiklostyti, negu jūsų šviesybė mano. Tik paklausykite, ką šis karys 
nori pasakyti. Kalbėk, žmogau, ko tyli, po galais, — pridūrė jis atskirai 
Randuotajam. 

Bet kvėšelis kareiva, nors šiaip gana suprantamai mokėdavęs viską 
išdėstyti karaliui Liudvikui, prie kurio familiarumo buvo pripratęs, staiga 
prarado ryžtą kalbėti tokiems aukštiems asmenims, prieš kokius dabar 
stovėjo. Pasisukęs šonu į abu valdovus, jis kimiai sukikeno, paskui du tris 
kartus klaikiai vyptelėjo ir, ištaręs du žodžius: „Sondersas Sauplidžas“, 
beviltiškai užsikirto. 

— Jei jūsų didenybė ir jūsų šviesybė leisite, — prabilo Krofordas, — aš 
kalbėsiu už savo tėvynainį ir seną bičiulį. Jūs turbūt supratote, kad dar 
jo tėvynėje vienas burtininkas jam išpranašavo, jog jo giminė sulauks 
laimės per vedybas. Tačiau jisai, kaip ir aš, yra gerokai nualintas metų 


* Šia senoviška dainele Lesliai įrodo savo kilmę iš senovės riterio, kuris, sa- 
koma, nukovęs Vengrijos kariūną milžiną ir sugalvojęs prisiimti vardą, sudarytą iš 


*vwv- 


priešui mesto iššūkio žodžių. 

naštos ir labiau mėgsta smuklę, o ne damos svetainę, žodžiu, turi karei- 
vinėms derantį skonį ir polinkius, todėl suprasdamas, jog aukštas rangas 
ji tik apsunkintų, jis pasielgė, kaip aš patariau, ir perleidžia teises, kurias 
jam suteikė likimas už Viljamo de la Marko nugalėjimą, tam, kas Laukinį 
Šerną iš tikrųjų prirėmė, — tai yra savo sūnėnui iš motinos pusės. 

— Galiu paliudyti, jog šis jaunuolis paslaugus ir išmintingas, — pasakė 
karalius Liudvikas nudžiugęs, kad likimas nepagailėjo tokio šaunaus atpil- 
do tam, kuriam jis tikėjosi galėsiąs turėti įtakos. — Jei ne jo išmintis ir bud- 
rumas, mes būtume sužlugę. Tai jis pranešė mums apie nakties išpuolį. 

— Jei taip, — tarė Karolis, — aš jam turiu atsiteisti už tai, kad suabejojau 
jo teisingumu. 

— O aš galiu paliudyti, jog jis tikrai narsus riteris, - pridūrė Diunua. 

— Bet, — įsiterpė Krevkeras, — nors dėdė ir yra kažkoks Škotijos ba- 
joras, tai nereiškia, kad jo sūnėnas taip pat toks. 

— Jis 1 Dervardų giminės, — tarė Krofordas, - kilęs iš Alano Dervar- 
do, kuris buvo didysis Škotijos senešalas. 

— Na, jeigu jis yra jaunasis Dervardas, — nusileido Krevkeras, — aš 
tyliu. Fortūna pernelyg aiškiai palaiko jo pusę, kad toliau priešgyniaučiau 
tai užgaidžiai dievaitei. Bet tikrai keista, kaip tie škotai nuo lordo iki ar- 
klidės vaikio palaiko vienas kitą. 

— Kalniečiai, petys į petį! - sušuko lordas Krofordas nusijuokdamas, 
kad taip apmaudauja išdidusis burgundas. 

— Vis dėlto mums derėtų pasidomėti, — pasakė susimąstęs Karolis, — 
kaip gražioji dama nusistačiusi šio laimingo nuotykių ieškotojo atžvilgiu. 

— Prisiekiu šventomis mišiomis, — šūktelėjo Krevkeras, — aš turiu ga- 
nėtinai priežasčių tikėti, kad jūsų šviesybė šį kartą patirs kur kas didesnį 
jos paklusnumą negu anksčiau. Bet ar galima pavydėti jaunuoliui to- 
kios sėkmės? Juk tiktai išmintis, ištvermė ir narsumas laimėjo jam Turtą, 
Rangą ir Grožį! 


Aš jau buvau pasiuntęs šiuos lapus spaudai, užbaigtus, kaip man atro- 
dė, puikiu pamokymu padrąsinti visiems šviesiaplaukiams, mėlynakiams, 

lieknaliemeniams ir kilniaširdžiams gimtosios mano šalies išeiviams, 
kurie gal panorėtų mūsų neramiais laikais leistis ieškoti laimės kaip tie 
narsieji riteriai, bet vienas draugiškas mano kritikas, iš tų žmonių, kurie 
cukraus gabaliuką, likusį arbatos puodelio dugne, labiau brangina už patį 
gėrimo aromatą, didžiai pasipiktino ir reikalauja, kad aš smulkmeniškai 
ir tiksliai papasakočiau apie jaunojo Glen-hulakino palikuonio vedybas 
su dailiąja Flandrijos grafaite ir nurodyčiau, kokie turnyrai buvo surengti 
ir kiek iečių sulaužyta tokia įdomia proga, taip pat kad nenuslėpčiau nuo 
smalsaus skaitytojo, kiek stiprių berniukų paveldėjo Kventino Dervardo 
narsybę ir kiek tobulų panelių galėjo didžiuotis atgimusiu Izabelės de 
Krua žavesiu. 

Kitu laišku aš jam atsakiau, kad laikai dabar pasikeitė ir kad iškil- 
mingos vestuvės visai išėjo iš mados. Tais laikais, kuriuos aš dar šiek 
tiek atmenu, jaunoji pora kviesdavo ne tik „penkiolika draugų“ paliudyti 
savo sąjungai, bet dar ir daugybę muzikantų, kurie, kaip minima „(Gies- 
mėje apie senąjį jūrininką“**, „galvas linkčiojo, iki rytas išaušo“. Karš- 
tas posetas būdavo geriamas jaunųjų kambary, išmetama kojinė ir dėl 
nuotakos kojaraiščio būdavo kovojama, stebint laimingajai porai, kurią 
Himenėjas sujungė į vieną kūną“. 

To laikotarpio rašytojai pagirtinai tiksliai aprašinėjo visus vedybų 
papročius. Jie nepraleisdavo progos paminėti kiekvieną nuotakos nuo- 
raudį, kiekvieną džiaugsmingą jaunikio žvilgsnį, kiekvieną deimantą jos 
plaukuose ir kiekvieną sagą siuvinėtoje jo liemenėje, kol pagaliau, kaip 
dainuoja poetė Astrėja““, „mielas būtybes savo jie pavesdavo glamonėms 
guolio“*?. Bet kiek maža tai teturi bendro su kukliu paslaptingumu, ku- 
ris skatina nūdienes mūsų nuotakas — mielas, drovias širdužėles! — bėgti 
nuo iškilmių ir puošnių kambarių, nuo garbinimo ir apdainavimo ir, kaip 
sako dorasis poetas Šenstonas““, 


Ieškot saldžios ramybės užeigoj! 


Sitokias nuotakas mes baisiausiai papiktintume, iškeldami į viešumą 
papročius, kurių laikantis visados buvo švenčiamos vestuvės penkiolik- 

tame šimtmetyje. Jų nuomone, Izabelė de Krua stovėtų kur kas žemiau 
už karvių melžėją, atliekančią nemaloniausius darbus, nes ir šitoji, net 
prie altoriaus, atstumtų savo jaunikio kurpiaus ranką, jeigu jis pasiūlytų 
faire des noces, tai yra kelti vestuves, kaip rašoma Paryžiuje ant iškabų, 
užuot išvažiavus su pašto karieta, praleisti medaus mėnesį žmcogmz/žo Dept- 
forde ar Grinviče". 

Todėl aš daugiau nieko nepasakosiu apie šį dalyką, o tyliai pasišalin- 
siu nuo šių vedybų, kaip poetas Ariostas padarė su savo heroje Andže- 
lika**ė, palikdamas tiems, kurie nori, savo pačių vaizduote papildyti visas 
tolesnes smulkmenas. 


Juris bardas kitas abdainuos, midaus išgėręs, 
Kaip gotiška pilis, plačiai vartus atvėrus, 
Kz/nios grafaitės sutiktą, įleido škotą, 
Kuna ji grožį savo teikės dovanoti. 


Ariostas „Pašėlęs Orlandas“ 


Paaiškinimai 


' Liudvikas XI - Liudvikas XI Valua (Louis XI de Valois, 1423-1483), Prancū- 
zijos karalius nuo 1461 m. (Cia ir toliau — Irenos Varnaitės komentarai.) 

2 stambiausių Prancūzijos Karalystės vasalų sąjungą... — 1465 m. sudaryta „Ge- 
rovės lyga“ (Ligwe du Bien publiguė) prieš Liudviką XI. Jai vadovavo Šaralua grafas 
Karolis, būsimasis Burgundijos hercogas Karolis Drąsusis. 1465 m. Liudvikas XI 
buvo priverstas pradėti derybas su Lyga. 

> „ginkluotas garsiojo riterio kalaviju Durindarte... - Durindartė - itališkas Rolando 
kalavijo Diurandalio vardo variantas; Rolandas — prancūzų herojinio epo „„Rolan- 
do giesmė“ herojus. 

* „„panėšėjo į Berko abrašytuosius... — Viljamas Berkas (William Burke, mirė apie 
1798 m.) laikomas satyrinių pamfletų „Junijaus laiškai“, pajuokiančių Anglijos ka- 
ralių Jurgį III ir jo ministrus, autoriumi. 

* Anjesė Sore! (Agnes Sorel, 1422-1450) — Prancūzijos karaliaus Karolio VII 
meilužė, dariusi teigiamą įtaką karaliaus politikai; dėl jos staigios mirties buvo įta- 
riamas dofinas Liudvikas, būsimasis Liudvikas XI. 

“ „Tristanas Atsiskyrėlis. — Tristanas Atsiskyrėlis (Louis Tristan, Tristan L'Hermite, 
mirė apie 1477 m.) — karaliaus policijos viršininkas; iškilo Karolio VII laikais, tapo 
Liudviko XI patikėtiniu, po pastarojo mirties buvo valdovo nemalonėje. 

" „„abrengtą beroldu... - Heroldas - pasiuntinys, ceremonmeisteris, genealogijų ir 
heraldikos žinovas feodalinėse valstybėse ir didikų dvaruose. 

* Pagal žirgų lenktynių reikalavimus kiekvienam žirgui būdavo nustatoma rai- 
telio svorio norma, ir todėl raiteliui į kišenes dažnai pridėdavo papildomo svorio. 

* „užsidarė Plesi pilyje... — Plesi le Turo pilis, pastatydinta Liudviko XI, čia jis ir 
mirė 1483 m. 

“atgabenti iš ten tanisuolį busbrokį kaimmietį... - Kalbama apie italų vienuolį asketą 
ir atsiskyrėlį Frančeską Martotilą (1416-1507) iš Paolos, kurį sirgdamas Liudvikas 
XI parsikvietė į Prancūziją ir kuris 1519 m. buvo kanonizuotas. 

"| Fkpas de Kominas (Philippe de Commynes, arba Comines, 1447-1511) Karo- 
lio Drąsiojo, vėliau Liudviko XI patarėjas, prancūzų valstybinis veikėjas, istorikas, 

smulkiai aprašęs Liudviko XI viešpatavimo laikotarpį. Žymiausias jo veikalas „Me- 
muarai“ parašytas po Liudviko XI mirties. 

'* Fransua Fenelonas (Francois de Salignac de la Mothe Fėnėlon, 1651-1715) — 
prancūzų baroko rašytojas. Pigmalionas — F. Fenelono romano „Telemacho nuo- 
tykiai“ veikėjas, Tyro miesto valdovas. 

P Autoriaus klaida. Liudvikas XI mirė 1483 m. rugpjūčio 30 d. 

* Burgundijos Karolis... — Karolis Drąsusis, Burgundijos hercogas (Charles le 
Tėmėraire, Duc de Bourgogne, 1433-1477) siekė Burgundijos nepriklausomy- 
bės nuo Prancūzijos, plėtė hercogystės teritoriją, malšino Flandrijos miestų kovą, 
maištus. Karolis žuvo mūšyje prie Nansi (1477), Burgundijos Hercogystė buvo 
prijungta prie Prancūzijos. 


P „„Gelderno hercogas... — Gelderno hercogas Adolfas kariavo su savo tėvu, jį 
įkalino; Geldernas — hercogystė Reino žemupyje, nuo 1472 iki 1477 m. priklausė 
Burgundijai. 


16 „Gijomas de la Markas... — Viljamas (Gijomas) de la Markas (Guillaume de 
La Marck, apie 1446—1485), pramintas Ardėnų Šernų, Nyderlandų feodalas iš La 
Markų giminės. Norėdamas užgrobti Lježo vyskupo sostą, sudarė sąjungą su Lje- 
žo cechais; išvytas iš Lježo, įsikūrė Ardėnų miške, plėšikavo ir savavaliavo šiose 
apylinkėse. 1468 m. bandė užimti Lježą, tikėdamasis Liudviko XI pagalbos, bet 
Karolis Drąsusis išvijo jį iš miesto. 1482 m. Viljamas de la Markas vėl bandė įsi- 
tvirtinti Lježe, bet buvo sumuštas Vokietijos imperatoriaus Maksimiljano; 1485 m. 
sugautas ir Maksimiljano įsakymu pakartas. Valteris Skotas sujungė romane 1468 
ir 1482 m. įvykius. 

"" Epigrafas — citata iš Viljamo Šekspyro (1564-1616) tragedijos „Hamletas“ 
(III v. 4 scena). 

 „„maktavelkiškomis gudrybėmtis... — imdamasis bet kokių, net amoraliausių ir 
žiauriausių priemonių tikslui pasiekti, valstybei stiprinti Nikolas Makiavelis (1469— 
1527) — Renesanso epochos italų rašytojas, istorikas, politinis veikėjas, traktatų 
„Valdovas“ ir kt. autorius. 

9 „vėliau surinktų į atskirą knygą... — „Šimtas naujų novelių“, anekdotiškų, sa- 
tyrinių, komiškų, pikantiškų novelių rinkinys, kurio rankraštis buvo žinomas jau 
1462 m., knyga išleista 1486 m. Paryžiuje; manoma, jog rinkinį sudaręs prancūzų 
rašytojas Antuanas de la Salis. 

Margarita $kotė — Margarita Škotė Stiuart (Marguerite d'Ecosse, Stuart, 
1425—1445) — pirmoji Liudviko XI žmona, Škotijos karaliaus Jokūbo I duktė, iš- 
silavinusi moteris, poetė, globojo menininkus, rašytojus; apšmeižta neištikimybė 
vyrui, nuo nervų sukrėtimo susirgo ir mirė. 

“| .mnedėkingas ir maištingas sūnus... — Būsimasis sosto paveldėtojas Liudvikas 
1440 m. sukėlė dvarininkų maištą prieš savo tėvą Prancūzijos karalių Karolį VII; 
ištremtas į Dofinė provinciją, toliau intrigavo prieš tėvą, 1456 m. pabėgo pas savo 

dėdę Burgundijos hercogą Filipą Gerąjį, Karolio Drąsiojo tėvą, kur išbuvo apie 
penkerius metus. 

22 iki galo nesukapota angis... —- Makbeto žodžių „„Mes sužeidėm gyvatę, bet 
visai /Jos dar nepribaigėm; jinai atgis...“ (V. Šekspyras, „Makbetas“, III v. 2 scena; 
A. Churgino vertimas) perifrazė. 

2 Gento, Lježo ir kitų didžiųjų Handrijos miestų... - Turtingi miestai, audimo cent- 
rai Europoje, garsūs savo amatininkų cechais, atkakliai kovoję už nepriklausomybę 
nuo kaimyninių valstybių. 

4 Epigrafas — citata iš V. Šekspyro komedijos „Vindzoro šmaikštuolės“ (II v. 
2 scena). 

2 Turenė - Prancūzijos sritis Luaros baseine; svarbiausias miestas — Turas. 

* Mortdieu! Pasgues-dieu! Tėte-bleau! (Pranc.) — priesaikos keiksmai, maždaug ati- 
tinką lietuvišką ,,„Po velnių!“ 

“kreipėsi į nebažįstamą samarietį... - Gerasis samarietis, pasigailėjęs apiplėšto ir 
sužeisto svetimšalio keleivio, kuriam nepadėjo kunigas ir levitas (Luko, 10, 29-37); 
čia: žmogus, nesavanaudiškai pagelbėjęs svetimam. 

8 „piligrimai parsineša iš Lore'o. — Loretas — miestelis ir vienuolynas Pietų Ita- 
lijoje, garsus Jėzaus Motinos namu, kurį, pasak XV a. legendos, angelai perkėlę iš 
Palestinos, Nazareto. 

? Prisiekiu Exibreno Mergele Marija... - Embrenas — miestas tvirtovė Aukštutinė- 
se Alpėse, įkurtas galų laikais, garsus sena romanine Dievo Motinos bažnyčia. 

“ Perona - Burgundijos miestas Somos ir Kolono upių santakoje. 

| Šventojo Huberto koplyčią... - Hubertas - Lježo, Tongro ir Mastrichto vysku- 
pas (mirė 727 m.), katalikų šventasis, laikomas medžiotojų globėju. 

*“ Karalius Pepinas - Pepinas (arba Pipinas) Jaunasis de Herstalis (Pepin le Jeu- 
ne, De Herstal, mirė apie 714 m.) — šiaurės rytų frankų valstybės valdovas, vienas 
pirmųjų Karolingų dinastijos atstovų. 

* „da pilna žabangų... — Liudvikas XI ėmėsi ypatingų atsargumo priemonių 
paskutiniais gyvenimo metais, praėjus maždaug dešimčiai metų po romane pavaiz- 
duotų įvykių. 

* Epigrafas — V. Skoto eiliuotas posmas. Epigrafų posmai, po kuriais nurodyta 
„Nežinomas autorius“, „Sena daina“, „Sena pjesė“, sukurti paties V. Skoto. 

* „.cbevaux-de-friss — gynybinis įrenginys iš storų rąstų, tarp kurių sukalta 
keletas eilių kuolų su metaliniais antgaliais; pavadinimas kilęs nuo Frizijos, Olan- 
dijos srities. 

*“ Epigrafas — netiksli citata iš anglų rašytojo Lorenso Sterno (1713-1768) 
romano „Tristramas Šendis““. 

“ „perigorietiško pyrago... — (pranc. pūtė de Perigord). Perigoras — Pietvakarių Pran- 
cūzijos grafystė, garsėjusi klestinčiu žemės ūkiu. 

8 „kaip Homero abrašytieji lotoso valgytojai... — lotofagai, mitiniai žmonės, mai- 
tinęsi lotoso žiedais, gyvenę be rūpesčių, linksmai ir taikiai; šis maistas teikdavęs 
galią pamiršti nelaimes, praeitį, tėvynę (Homeras, „Odisėja“, IX, 84—102). 

* Duglai - sena ir kadaise buvusi galinga škotų feodalų giminė, kariavusi net 
su Skotijos karaliais. 

9 kab Mahometo karstas... kabo tarb dviejų magnetų... - Musulmonų legenda 
pasakoja, kad pranašo Mahometo karstas su jo palaikais kabėjo ore tarp dviejų 
magnetinių stulpų. 

* kilnųjį Liudviką Liuksenburgieų, grafą de Sen Polį, didyjį Prancūzijos koneta- 
bž. — Liudvikas Liuksemburgietis, grafas Sen Polis (Louis de Luxembourg-Ligny, 
Comte de Saint-Pol, 1418-1475) — Prancūzijos konetablis, už ryšius su Karoliu 
Drąsiuoju Liudviko XI įsakymu nukirsdintas. Konetablis — vyriausias Prancūzijos 
kariuomenės vadas. 

* Sindikas — viduramžiais Vakarų Europoje miesto korporacijų arba cechų 
atstovas, turįs įgaliojimus atstovauti ir tvarkyti jų reikalus. 

“ Bišopas - Bišopas, seras Henris Raulis (Bishop, Sit Henry Rowley, 1786— 
1855) —- anglų kompozitorius, parašęs operą V. Skoto romano „Gajus Maneringas“ 
siužetu. 

* $hvens - Katerina Stivens (Catherine Stephens, 1794—1882) — garsi daini- 
ninkė, škotų liaudies dainų atlikėja; dainavo operose, sukurtose V. Skoto romanų 
siužetais. Daina „Ak, mano mielas“ sukurta V. Skoto. 

* Ebigrafas — citata iš V. Šekspyro komedijos „Kaip jums tai patinka“ (II v. 7 
scena). 

* Karolis Šeštasis - Karolis VI Pamišėlis (Charles VI le Bien-Amė ou le Fou, 
1368-1422); jam valdant (nuo 1380 m.), Prancūzija kentėjo nuo feodalų vaidų, 
anglai ir burgundai užėmė kai kurias jos sritis. 

€ su dideliu baltu šventojo Andriejaus kryžiumi... - Šventasis Andriejus (arba An- 
drius) — Škotijos globėjas; X formos kryžius baltame fone — Škotijos vėliavos em- 
blema, taip pat žymimas ant škotų riterių drabužių ir ginklų. 

8 „durklas (vadinamas „Dievo malone“) - durklas, kuriuo nužudydavo nugalėtuo- 
sius kautynėse, jeigu jie nesutikdavo pasiduoti nugalėtojui. 

P kab mūsų dienomis šveicariškoji Paryžiaus smuklėse... — Be škotų, Prancūzijos 
kariuomenėje buvo ir samdytų šveicarų kareivių. 

* Ogilviai - kilminga škotų giminė, jungusi keletą klanų. 

3! er Šventojo Judo atlaidus... - Apaštalo Judo, kitaip dar vadinamo Tadu, diena, 
katalikų švenčiama spalio 28-ąją. 

?2 „.Jaisvyjų šaulių vadui... — „Laisvieji šauliai“ — nesisamdžiusių feodalams karei- 
vių būriai, puldinėję pilis, gyventojus, plėšikavę pakelėse. 

> Sventasis Baltramiejus — vienas iš dvylikos apaštalų, kankinys, kuriam gyvam 
buvusi nuplėšta oda. 

* Karolis Didysis romanuose... - Karolis Didysis (Charlemagne, 742-814), frankų ka- 
ralius (768), frankų imperatorius (800), apdainuotas viduramžių sakmėse, romanuose. 

5 Robertas Brusas — škotų tautos didvyris, Škotijos karalius (Robert Bruce, 
1274—1329, karalius nuo 1306); 1314 m. sumušė anglų kariuomenę, 1328 m. pri- 
vertė Angliją pripažinti Škotijos nepriklausomybę; apdainuotas poeto Džono Bar- 
buro (1316-1395) poemoje „Brusas“. 

*“ Viljamas Volesas - škotų tautos didvyris (William Wallace, 1272-1305), su- 
kėlė škotus prieš anglus, patekęs į nelaisvę, buvo anglų nužudytas; apdainuotas 
Henrio Minestrelio, vadinamo Akluoju Hariu (Henry the Minstrel, Blind Harry, 
1470-1492), poemoje „Volesas“. 

* Artua ir Eno —- Prancūzijos grafystės, romane vaizduojamų įvykių metu pri- 
klausė Burgundijos Hercogystei. 

?8 į rankas vyriausiajam brofosui... - Provostas maršalas, aukščiausias karalystės 
policijos valdininko rangas. 

3 „Kresi ir Azenkūro mūšius. - Šimtamečiame kare (1337-1453) tarp Anglijos ir 
Prancūzijos prancūzų kariuomenė pralaimėjo kelis mūšius, kurių svarbiausi buvo 
Kresi (1346), Azenkūro (1415) ir kt.; juose ypač pasižymėjo anglų lankininkai. 

0 Geriausias Prancūzijos riteris, bats Diu Geklenas... — Bertranas Diu Geklenas 
(Bertrand Du Guesclin, apie 1320-1380), pramintas „prancūzų riterijos žiedu“, 
Šimtamečio karo metais buvo prancūzų kariuomenės konetablis, išlaisvino Puatu, 
Normandiją, Gijeną ir kitus miestus ir sritis, užimtas anglų. 

* .nebanašus į savo tėvą, kilnų Karolį... - Prancūzijos karalius Karolis VII (Char- 
les VII, 1422-1461), Liudviko XI tėvas; jam valdant buvo atkovotos beveik visos 
anglų užgrobtos žemės Prancūzijoje, baigėsi Šimtametis karas. 

2 Anglijos liūtui... - Liūtas — Britanijos herbas ir simbolis. 

O „karalius basiunka Olivjė Deną... — Oliveris Nekeris (Olivier le Dain Nec- 
ker) — Aamandų valstiečio sūnus, tapęs Liudviko XI barzdaskučiu, slaptu patarėju 
ir agentu; vėliau karalius suteikė jam grafo titulą. 

“* Epigrafas — netiksli citata iš Roberto Bernso (1759-1796) eilėraščio „„Mak- 
fersono atsisveikinimas“. 

“ „reikalauja auksinė taisyklė... —- Evangelijos postulatas: „Tad visa, ko norite, 
kad jums darytų žmonės, ir jūs patys jiems darykite; nes tai yra įstatymas ir Prana- 
šai““ (Mato, 7, 1—2). 

66 „„banaši į plačiąją strėlę... — Šiuo ženklu buvo žymimos valstybinės prekės 
Anglijos muitinėse. 

“ .bebalaikąs tą būrį saracėnais... — Viduramžiais saracėnais buvo vadinami ara- 
bai, maurai — musulmonai; pagonimis — tautos, neišpažinusios krikščionybės. 

8 Truazešelis ir Pb-Andrė. Trois-Eschelles (pranc) — „Trys laipteliai“, kuriais pa- 
smerktasis turi užlipti į kartuves, ir Pe4ž Andrė (pranc) - Mažius Andrė — budelių 
pravardės. 

6 Karalius vadindavo juos Demokritu tr Heraklitu... — Senovės graikų filosofai; 
Demokritas (apie 460—370 pr. Kr.), pasak legendos, juokęsis iš žmonių paklydimų, 
o Heraklitas (apie 530—470 pr. Kr.) buvęs niūrus, raudojęs dėl kvailybės ir žmonių 
netobulumo. 

"“ Epigrafas — matyt, paties V. Skoto sukurtas posmas, nes anglų dramatur- 
go Džordžo Farkerio (1678-1707) komedijoje „Rekrūtų karininkas“ šių eilučių 
nerasta. 

"| .betys į petį su Duglu ir Bakenu, jojo po Orleano Mergelės vėliava... - Grafas Arči- 
baldas Duglas (Archibald, Earl of Douglas, 1369-1424) tarnavo prancūzų kariuo- 
menėje; Džonas Stiuartas lordas Bakenas (arba Baksenas) (John Stewart, Lord Bu- 
chan, apie 1381-1424) taip pat kovėsi prancūzų pulkuose, po Božė mūšio (1421 
m.), kurį laimėjo prancūzai, tapo Prancūzijos konetabliu, abu žuvo Vernėjo (Ver- 
neille) mūšyje. Orleano Mergelė, Žana d'Ark (Jeanne d'Arc, apie 1412-1431) — 
prancūzų tautos herojė, valstiečių dukra, Šimtamečiame kare vadovavo prancūzų 
kovai, išvadavo Orleaną; 1430 m. pateko burgundams į nelaisvę, jie ją perdavė 
anglams; apkaltinta erezija, sudeginta; 1920 m. Katalikų bažnyčios kanonizuota. 

"2 Sventojo Mykolo ordino kaspinas... - Liudviko XI patvirtintas ordinas 1469 m.; 
čia — anachronizmas, nes romane aprašomi įvykiai dar ligi ordino įsteigimo. 

P savo sūnui dofinui... — sosto paveldėtojui, būsimajam Prancūzijos karaliui 
Karoliui VIII. 

* „Kaledonijos apylinkėmis. - Kaledonija senovės romėnai vadino Škotiją; lite- 
ratūroje — poetiškas Škotijos vardas. 

"už greitą Oriflamos iškėlimą... — Prancūzijos karališkosios kariuomenės vėlia- 
va, buvusi Sen Deni vienuolyno vėliava, raudona su auksu išsiuvinėtais liepsnos 
liežuviais. 

"aš mačiau grafo Krevkero karietą... - Filipas de Krevkeras (Philippe, Comte de 
Crevecoeur, mirė 1494 m.), artimiausias Karolio Drąsiojo patarėjas ir bendražygis; 
pastarajam žuvus tarnavo Liudvikui XI ir Karoliui VIII. 

" itekinti už savo favorito Kanpo-Baso. — Grafas Nikolas de Kampo-Basas, italų 
kondotijeris, tarnavo Karoliui Drąsiajam, šį jis išdavė per Nansi mūšį 1477 m., ir tai 
nulėmė Karolio mirtį ir Burgundijos kariuomenės pralaimėjimą. 

"8 globoti savo dukterims — madam Božė ir brincesei Joanai. - Ana de Božė, vyriau- 
sioji Liudviko XI duktė, po tėvo mirties keletą metų buvo Prancūzijos regentė, ligi 
Karolio VIII pilnametystės. Joana, arba Žana Prancūzė (prancūzų šventoji) — an- 
troji Liudviko XI duktė, ištekėjo už Liudviko Orleaniečio. 

"P fėja Meliuzina. — Viduramžių prancūzų legendų ir riterių romanų persona- 
žas, pusiau moteris, pusiau gyvatė. 

* Epigrafas — citata iš V. Šekspyro istorinės dramos „Karalius Jonas“ (I v. 2 
scena). 

8! „grafas Diunwa... - Žanas Diunua, grafas Longevilis (Jean Dunois, Comte de 

Longueville, apie 1403-1468), Liudviko Orleaniečio nesantuokinis sūnus, prancūzų 
kariuomenės vadas, Žanos d'Ark bendražygis; romane veikia jo sūnus Fransua. 

82 „Orleano bercogas Liudvikas... — (Louis, Duc d'Orlėans, 1462-1515), būsima- 
sis Prancūzijos karalius po Karolio VIII mirties 1498 m.; buvo vedęs Liudviko XI 
dukterį Žaną Prancūzę; jo dalyvavimas aprašomuose įvykiuose — anachronizmas. 

83 „kardinolas ir Bažnyčios dignitorius Johanas Baliu... — Žanas de la Baliu (Jean 
De La Balue, 1421-1491), Liudviko XI patikėtinis, tapęs kardinolu, ėmė slaptai 
susirašinėti su Burgundijos hercogu; 1469 m. apkaltintas išdavyste ir karaliaus įsa- 
kymu uždarytas geležiniame narve, kur iškalėjo 11 metų; popiežiaus reikalavimu 
išlaisvintas, išvyko į Romą. 

8 kaip Henrikas VIII buvo suteikęs Volsiui... — Tomas Volsis (apie 1473-1530), 
Jorko arkivyskupas ir kardinolas, 1515-1529 m. Anglijos lordas kancleris. Henrikas 
VIII - Anglijos karalius (1509-1547), Renesanso kultūros globėjas, geras politikas. 

5 ištekėjo už Pjero de Burbono... - Pjeras II, hercogas de Burbonas (Bourbon, Pier- 
re II de Beaujeu, 1439—1503) — vienas Liudviko XI patarėjų, princesės Anos vyras. 

8 „Denis Monijoye!“ — „Deni Monžua!“ 
XII a., reiškia „Šventasis Denizas, mano džiaugsmas“; Šventasis Denizas (t. y. Di- 

onizijus) — Prancūzijos globėjas. 

* sunkino abejonė dė! Bretanės bercogo ištikimybės... - Pranciškus II, Bretanės her- 
cogas (Francois II, Duc de Bretagne, 1458-1488), kovojo už Bretanės nepriklau- 
somybę nuo Prancūzijos, dalyvavo Lygoje. 

8 .nusiųstumėte mane į Evrė... - Senas miestas, vyskupo rezidencija; Evrė valdę 
senjorai ilgai gynė laisvę nuo Prancūzijos karaliaus. | 

* Aukso Vilnos ordinas — riterių ordinas (pranc. Toison d'O7), įsteigtas 1429 m. 
Burgundijos hercogo Filipo Gerojo, Karolio Drąsiojo tėvo. 

* Epigrafas — citata iš V. Šekspyro istorinės dramos „Ričardas III“ (IV v. 2 
scena). 

*! „.Jaiške grafui Damartenni... —- Antuanas de Šabanas, grafas Damartenas (An- 
toine de Chabannes, Comte de Dammartin, apie 1408-1488) — prancūzų karve- 
dys, su Orleano Mergele kovojęs prieš anglus. Liudvikas XI buvo nuteisęs jį kalėti 
iki gyvos galvos už tai, kad Damartenas kovojo su juo, kai jis buvo sukilęs prieš 
savo tėvą Karolį VII, 1468 m. amnestavo ir padarė savo patarėju. V. Skotas remiasi 
anglų istoriko ir keliautojo Natanielio Reksolo „Prancūzijos istorija“. 

* „kaip Beketas... — Tomas Beketas (Thomas Becket, apie 1118-1170), Angli- 
jos kancleris (1155) ir Kenterberio arkivyskupas (1162), gynė Katalikų bažnyčios 
teises ir privilegijas, priešinosi karaliaus politikai riboti Bažnyčios valdžią; Henriko 
II įsakymu nužudytas Kenterberio katedroje; 1173 m. kanonizuotas. 

* kaip mėgo raus patarti senasis Andželas... - Andželas Malevoltis Tremamon- 
das (Angelo Malevolti Tremamondo, 1716-1802), italas, jojimo ir fechtavimo mo- 
kytojas, fechtavimo mokyklos įkūrėjas. 

** „„Niumarketo šokėjai... - Niumarketas — miestas Pietryčių Anglijoje, garsus 
mugėmis ir jojimo varžybomis; hipodromas įkurtas XVII a. 

5 kaip, sakoma, atsitiko Isbanijos Favilai... — Favila — gotų nukariautų Ispanijos 
sričių Asturijos ir Leono karalius (737—739), pasak legendos, žuvo medžioklėje, 
prispaustas lokio. 

*6 „galėtų prilygti pačiam šventajam Petrui. - Evangelijos mini, kad apaštalas Petras 
buvo Tiberiados ežero Žvejas. 

* Pirmasis epigrafas — citata iš V. Šekspyro dramos „Audra“ (I v. 2 scena); an- 
trasis epigrafas — citata iš Džono Miltono (1608-1674) pjesės-kaukės „Komus“. 

*8 „garsiojo riterio Rolando figūra... - Rolandas — prancūzų liaudies sakmių ir he- 
rojinio epo „Rolando giesmė“ herojus, Karolio Didžiojo riteris ir peras, žuvęs 
Ronsevalio mūšyje. 

» apie danų pralaimėjimą ties Aberlemnu ir Foresu... - Nuo VIII a. danai puldinėjo 
Britaniją; čia minimi Škotijos miesteliai, ties kuriais danai buvo sumušti. 

10 .abie karaliaus Dufo nužudymą Forfare... — Škotijos karalius Dufas (apie 961— 
967) žuvo mūšyje su uzurpatoriumi Kolinu ne Forfare, kaip rašo V. Skotas, o Fo- 
rese; šis siužetas dažnas škotų liaudies baladėse. 

10! Onis custodiat įbsos custodes (lot.). „Kas apsaugos pačius sargybinius“ — citata 
iš romėnų poeto Juvenalio VI satyros. 

102 Liudvikas Orleanietis pasitikėjo Jobanu Burgundu... — Liudvikas Orleanietis 
(Louis d'Orlėans, 1372-1407) buvo tikrasis Prancūzijos valdovas, karaliaujant Ka- 
roliui VII Pamišėliui; nužudytas Burgundijos hercogo Jono (1404—1419) pasam- 
dytų žudikų. 

103 „svainis $ kotijos Jokūbas... nusmeigė Duglą... - Škotijos karalius Jokūbas II (Ja- 
mes II, 1437-1460) kovojo su feodalu Duglu, pasikvietė jį į savo pilį ir nužudė. 
Jokūbas II buvo Liudviko XI pirmosios žmonos, Margaritos Škotės, brolis. 

1 Kadaise ši taurė priklausė... Henrikui V. — Anglijos karalius Henrikas V 
(Henry V, 1413—1422) pretendavo į Prancūzijos sostą ir žemes; laimėjęs Azen- 
kūro ir Ruano mūšius, privertė Prancūzijos karalių Karolį VI pasirašyti Trua 
sutartį (1420), pagal kurią Prancūzijos karūna turėjo atitekti Henrikui V ir jo 
palikuonims. Sėkminga tolesnė prancūzų kova su anglais išlaisvino Prancūziją 
nuo sutarties sąlygų. 

"> Epigrafas — paties V. Skoto eilėraštis, nors rašytojas ir nurodo anglų drama- 
turgo Džordžo Vilkinso (XVII a.) pjesę. 

196 „Šai dienai ir taip užtenka rūpesčių. - Evangelijos patarlės „„..Kiekvienai dienai 
užtenka savų vargų“ (Mato, 6, 34) perifrazė. 

107 Žano de Trua „S kandalingosios kronikos“... — Žano de Trua (Jean de Troyes, 
XV a.) istorinis veikalas, kuriame gausu paskalų, anekdotų. 

"08 Ir Eduardas... — Anglijos karalius Eduardas IV (Edward IV, 1461-1483), iš 
Jorkų dinastijos, rėmė Karolį Drąsųjį kovoje su Liudviku XI. 

19 ibmintingyjų chaldėjų, kurie kadaise skaitė žvaigždžių paslaptis Šinaro Iygumno- 
se. — Chaldėjai — semitų tauta, gyvenusi II-I tūkstantmetyje pr. Kr. į pietus nuo 
Babilono; Šinaro lyguma — vietovė Tigro ir Eufrato žemupyje. 

"0 Jį pasmerkė Ratisbono Rūmai... — Vokietijos imperatoriui priklausančių feo- 
dalinių valdovų seimas. Ratisbonas — senas laisvasis Bavarijos miestas (dabar Re- 
gensburgas). 

"Anglijoje Kedas, ar Keidas... - Džekas Keidas (Jack Cade, mirė 1450 m.) - an- 
glų kareivis, vadovavo 1450 m. Kento Grafystės valstiečių, amatininkų ir smulkiųjų 
dvarininkų sukilimui. V. Skotas laikosi versijos, pasak kurios Keidas veikęs Jorko 
hercogo Mortimero vardu, bet ši versija istorikų nepatvirtinta. 

"2 „babrašiau Galeolį Martivalį sudaryti jo horoskopą... - Marcijus Galeotis (Ga- 
leotti Martivale, 1442-1492) - italų teologas, inkvizicijos apkaltintas erezijos sklei- 
dimu ir įkalintas; įsikišus popiežiui Sikstui IV, buvusiam Galeočio mokiniui, buvo 
išlaisvintas, išvyko į Prancūziją, stojo Liudviko XI tarnybon. 

"B lydėti grafaites de Krua į Lježo vyskupo rezidenciją. — Lježo miestą valdė vysku- 
pas hercogas Liudvikas Burbonas (Louis de Bourbon, 1428-1482), Burgundijos 
hercogo Filipo Gerojo sūnėnas; prieš vyskupą miestiečiai buvo triskart sukilę, bet 
Burgundija sukilimus numalšindavo. Vienas tokių sukilimų įvyko 1468 m.; V. Sko- 
tas aprašo 1482 m. įvykius, kai buvo nužudytas vyskupas. 

"* Epigrafas - matyt, V. Skoto eilės; rašytojo nurodytoje Tomo Tomkio pjesė- 
je „Albumazaras“ (pastatytoje 1614 m.) šių eilučių nerasta. 

"5 „.ablankiusios šventojo Martyno Turiečio palaikus, ir dabar traukia į šventąjį Kel- 
m0 miestą... — Turo katedroje buvęs palaidotas šventasis Martynas, Turo vyskupas 
(316—397); jo kapą lankė maldininkai. Evangelijos mini tris Rytų karalius, atėjusius 
į Betliejų pagarbinti gimusio Jėzaus, kurie katalikų garbinami kaip šventieji. Kelno 
koplyčioje, vėliau katedroje, buvę palaidoti jų palaikai, todėl į šį miestą vykdavo 
maldininkai. 

"6 Paulius Jovijus — italų istorikas (Paolo Giovio, 1483-1552), daugelio knygų 
apie to meto įvykius autorius, garsus savo nepastoviomis pažiūromis. 

gyveno garsiojo Matiašo Korvino, Vengrijos karaliaus, dvare. - Matiašas Korvinas 
(Varnas) (Matthias Corvinus, 1440-1490), Vengrijos karalius nuo 1458 m., kovojo 
su austrais ir turkais, slopino feodalų pasipriešinimą šalies viduje, stiprino monar- 
chiją; pasižymėjo kaip humanistas — įkūrė universitetą Budoje, biblioteką, knygų 
spaustuvę. 

"5 žinome iš Jano Panonijaus... - Vengrų poetas (Janus Pannonius, apie 1434— 
1472), rašęs lotynų kalba. 

IP bo didžiojo Jajco mūšio... - 1464 m. mūšis ties Jajco miestu Bosnijoje, kuria- 
me Matiašo Korvino kariuomenė sumušė turkus. 

120 „keletas mažyčių varinių benalų... — Penatai - senovės romėnų garbinti namų 
židinio dievukai. 

121 bo kabalistinių ženklų priedanga. — Čia: po paslaptingų ženklų priedanga. 
Kabala (sen. hebr. „tradicija“, padavimas“) — mistinė srovė judaizme, paremta 
tikėjimu, kad tam tikrais ritualais ir maldomis žmogus gali paveikti dieviškus ir 
kosminius procesus. Kabalistika klestėjo Ispanijoje XIII a. 

122 knygelę, ką tik išleistą Frankfurte... - Anachronizmas: aprašomų įvykių metu 
Frankfurte dar nebuvo spaustuvių; pirmoji knyga Frankfurte išspausdinta 1507 m. 

123 neišskiriant net ir didžiojo Nostradamaus... - Nostradamus (Michel de Nos- 
tre-Dame, 1503—1566) — astrologas iš Provanso, Karolio IX gydytojas; jo knygos 
buvo dažnai leidžiamos, labai tikėta jo pranašystėmis. 

124 pas graiką Dubravjų... — Dubravijus — Olomouco (Moravija) vyskupas, 
„Bohemijos istorijos“ (1516 m.) autorius. 

125 „Tebaidos dykumoje. - Šioje Egipto dykumoje pirmaisiais krikščionybės am- 
žiais apsigyvendavo atsiskyrėliai ir vienuoliai. 

126 „„$ventojo Gasjeno bažnyčia... - Šventasis Gasjenas (mirė 301 m.) — pirmasis 
Turo vyskupas. 

17 Romos ipgberaloriaus Valentiniano rezidencija. —- Flavius Valentnianas I (364 375), 
stiprinęs Romos Imperiją, malšinęs provincijų sukilimus, nukariavęs nemaža tautų. 

128 atsiduoti Vokietijos imperatoriaus Vaclovo... globai. - Vaclovas IV (Wenceslaus, 
Wenzel, 1361-1419) — Čekijos karalius ir Vokietijos imperatorius 1378-1400); jo 
valdymo metais įvyko Pietų Vokietijos miestų sukilimas, prasidėjo husitų sąjūdis. 

1? Reingrafas — Vokietijos feodalų, turėjusių valdas palei Reino upę, titulas. 

50 į Šventojo Patibularijaus ordino riterius... — Patibularijus — pakaruoklis (/04.); 
tokio ordino nėra. 

PI .Gaskonijos garbės vardu. — Gaskonija — Prancūzijos sritis; gaskonai pasižy- 
mėjo drąsa, narsumu. 

V? Į Lošą! - Lošas — senas miestas netoli Turo; Lošo pilis XIII a. paversta ka- 
lėjimu, jame kalėjo daug įžymių Prancūzijos žmonių. 

03 nešiojamas stradiotų... — Stradiotai (it. s/radio/h)) buvo kariai raiteliai, XV-XVI a. 

?* Epigrafas — eilutės iš Džono Draideno (1631-1700) pjesės „Granados nu- 
kariavimas“ (I dalis, I v. I scena). 

P5 8 tų Izraelio gimsinių, kurios buvo išvarytos nelaisvėn... — Biblijoje (Karalių kny- 
ga, XXIV-XXV. Jerem.) minimas žydų išvarymas į nelaisvę į Mesopotamiją 586— 
539 m. pr. Kr., kai Judėjos karalystę nukariavo Nabuchodonosaras II. 

96 „kaip Babiloną ir... kaib Tyrą... - galingi ir turtingi senovės Rytų miestai, vals- 
tybių centrai, klestėję II-I tūkstantmečiais pr. Kr., žlugo nuo priešų puldinėjimų. 
Literatūroje Babilonas ir Tyras dažnai figūruoja kaip tironijos simboliai. 

V! Belialo sūnūs... — Belialas — babiloniečių ir kitų Mesopotamijos tautų garbin- 
tas dievas. Biblijoje — tai blogio principas, stabmeldystė; Evangelijose — velnio 
vardas; „Belialo sūnus“ — nekrikščionis, nusidėjėlis. 

"8 Epigrafas — citata iš Beno Džonsono (1572-1637) pjesės „Apysaka apie 
Robiną Hudą“ (II v. 5 scena). 

D? Šviesioji Aldeborano žvaigždė... — (taisyklingai: Aldebarano) ryškiausia "Tauro 
žvaigždyno žvaigždė, viduramžiais dažnai minima astrologų. 

9 kaip niekingi Mabundo ir Termagundo vergai — iškraipyti Mahometo ir, matyt, 
dar kokio musulmonų šventojo vardai; čia: nekrikštai. 

antis... jų senešalo pareigų... - Senešalas — miesto, pilies, tvirtovės komendantas, 
taip pat karaliaus ar feodalo dvariškio, turinčio svarbias karines pareigas, titulas. 

42 Epigrafe cituojamo posmelio Samiuelio Džonsono (1709-1784) poezijoje 
nerasta. 

“3 Plinijus - Kajus Plinijus Sekundas (23-79) — romėnų karys, mokslininkas, 
daugelio traktatų autorius; žymiausias veikalas — „Gamtos istorija“, joje gausu is- 
torijos faktų, buities aprašymų. 

1 kaip mūsų dienomis teigiama abie kaukolės nelygumus. — V. Skotas užsimena apie 
frenologiją, pseudomokslinę teoriją, atsiradusią XVIII a. pabaigoje, pasak kurios 
iš kaukolės sandaros ir formos esą galima pasakyti apie žmogaus psichikos, proto, 
charakterio ir kitas ypatybes. 

145 Epigrafas — netiksli citata iš V. Šekspyro tragedijos „Julius Cezaris“ (III v. 
2 scena). 

46 sumušė juos... bes Sen Tronu... — 1467 m. Karolis Drąsusis sumušė Lježo 
kariuomenę ir užėmė Sen Troną, miestą dabartinėje Belgijoje. 

47 Epigrafas — netiksli citata iš V. Šekspyro komedijos „Dvyliktoji naktis“ (II 
v. 5 scena). 

148 „tai Malvolijus. — V. Šekspyro komedijos „Dvyliktoji naktis“ veikėjas; būda- 
mas prievaizdas, įsimyli kilmingą savo šeimininkę, tampa pašaipų ir farsinių scenų 
objektu. 

19 Epigrafas — citata iš V. Šekspyro istorinės dramos „Henrikas V“ (III v. 3 
scena). 

50 Ezobas - legendinė asmenybė (apie IV a. pr. Kr.), laikomas senovės graikų 
pasakėčių autoriumi. Čia minima pasakėčia apie tai, kaip varlės prašė Dzeusą duoti 
joms karalių; Dzeusas įmetė į balą rąstgalį, bet varlės nusivylė „karaliumi“, ant 
kurio galėjo laipioti ir tupėti, ir meldė Dzeusą kito, kad jas valdytų; Griausmavaldis 
nusiuntė į balą gandrą, o tas ėmė ryti varles. 

5! Epigrafas — citata iš V. Šekspyro istorinės dramos „Henrikas VI“ (antra 
dalis, IV v. 3 scena). 

'52 Epigrafas — citata iš V. Šekspyro tragedijos „Julius Cezaris“ (II v. I scena). 

52 kaip gražiai basakė mano tėvynės poetas. — Turimas galvoje Džonas Barburas. 
Žr. 55-4 paaiškinimą; dalis posmelio — citata iš Dž. Barburo poemos „Brusas““. 

5* Kokanija (pranc. Cocagne) — įsivaizduojama gerovės ir gausumo šalis. 

33 keliavę bo fėjos Morganos sodus. - Fėja Morgana - keltų legendų ir bretonų cik- 
lo riterių romanų personažas, karaliaus Artūro sesuo, viliojanti žmones miražais. 

56 .Jarb Amadžio ir Orijanos... — Riteris Amadis ir jo mylimoji Orijana — ispanų 
kurtuazinio romano „Galijos Amadis“ (XIV a. pr.) herojai. 

P perdavė Cistersių vienuolyno abalei... — Cistersių vienuolių ordinas įkurtas XI a. 
Cisterciume (Prancūzija). 

BB Hercogas Velingtonas — Artūras Velslis Velingtonas (Arthur Wellesley, duke 
Wellington, 1769-1852) — vyriausias anglų kariuomenės vadas, laimėjęs Vaterlo 
mūšį 1815 m. 

159 „išskaitęs iš Karolio I veido... — Anglijos, Škotijos ir Airijos karalius (Charles 
I, 1625-1649), iš Stiuartų dinastijos, stiprino savo absoliutinę valdžią, varžė Parla- 
mento veiklą; anglų buržuazinės revoliucijos metu nukirsdintas. 

160 „vaidinti Juodojo Princo. — Anglijos karaliaus Eduardo III sūnus Eduardas, 
pramintas Juoduoju Princu (1330-1376), vadovavo anglų kariuomenei per Šimta- 
metį karą, laimėjo daug mūšių, tarp jų Puatjė (1356) ir Kresi (1346). 

1! konkurentams Pranaškui I ir imperatoriui Karoliui V... — Prancūzijos karalius 
Pranciškus I (Francois I, 1515-1547) 1r Vokietijos imperatorius Karolis I (1519— 
1556) — jis ir Ispanijos karalius Karolis V (1516-1556) — keturiskart kariavo dėl 
teritorijų. Kai prancūzai užgrobė Pjemontą ir Savoją, Karolis V iškvietė Pranciškų 
I į dvikovą, bet pastarasis į kvietimą neatsakė. 

162 $ie atiduoti miestai buvo vienintelė Prancūzijos kompensacija mano tėvui... — Bur- 
gundijos hercogas Jonas Bebaimis (Jean sans Peur, 1371-1419), Karolio Drąsiojo 
senelis, vaidijosi su Liudviku Orleaniečiu, Prancūzijos regentu, karaliaujant Karo- 
liui Pamišėliui. Jonas Bebaimis nužudė Liudviką Orleanieų 1407 m., sudarė sąjun- 
gą su anglais, pats buvo nužudytas būsimojo karaliaus Karolio VII (Liudviko XI 
tėvo) riterio Diu Šatelio. Pagal Araso taikos sąlygas (1420), Karolis VII pripažino 
Flandriją ir miestus palei Somos upę Burgundijos valdomis; Burgundija laikinai 
nutraukė sąjungą su Anglija. 

16 Nei Sen Polis, nei Sen Pjeras... - Žodžių žaismas: šventasis Povilas (pranc. Sažn/ 
Pay!) skamba taip pat, kaip ir konetablio pavardė (žr. 41-4 paaiškinimą). Karolis 
Drąsusis apsimeta, jog kalba eina ne apie kariuomenės vadą, o apie šventuosius. 

18 beveik banėšėjo į Londono citadelės Baltąjį bokštą... — Londono citadelė, ki- 
taip vadinama Taueriu, — tvirtovė prie Temzės upės; seniausias bokštas — Baltasis, 
statytas Viljamo Nukariautojo laikais 1078 m.; Taueris buvo karalių rezidencija, 
vėliau — valstybės kalėjimas, dabar — muziejus. 

1 kaip sakydavo grafas Tainmenas... - Grafas Arčibaldas Duglas (žr. 71-ą paaiš- 
kinimą) buvo pramintas „nevykėliu“ (angl. /aim7e4), kai pralaimėjo keletą svarbių 
mūšių. 

166 „Vota diis exaudita malignis“ (lot) —- „Žmonių norai išgirsti nepalankių die- 
vų“. Citata iš romėnų poeto Juvenalio (apie 60—127) X satyros. 

1 Epigrafas — citata iš Džeimso Tomsono (1700-1748) poemos „Metų laikai“. 

168 „„gėridamasis „drąsuolių baime ir išminčių kvailu“... — Citata iš S. Džonsono 
satyrinės poemos „Žmonių troškimų tuštybė“. 

1 kai sako Brantomas. — Pjeras de Brantomas (Pierre de Bourdeilles, seig- 
neur de Brantome, apie 1538-apie 1614) — prancūzų rašytojas, istorikas, Karolio 
IX laikų politinis veikėjas; jo „Memuaruose“ gausu faktų iš to meto aristokratų 
gyvenimo. 

9 savo brolį grafą Henriką de Gijeną... — V. Skotas turi minty Liudviko XI brolį 
Karolį, nunuodytą galbūt karaliaus įsakymu, o ne Henriką (supainioti vardai). 

1 sutikote girioje Laukinį Medžioklį? — Pasak vokiečių legendos, juodai apsiren- 
gusio medžiotojo šmėkla ant žirgo vaikydavusi iš miško išėjusius medžioti šven- 
tadieniais. V. Skotas yra išvertęs į anglų kalbą vokiečių poeto Gotfrydo Biurgerio 
baladę šiuo siužetu. 

V2 Išstatykite... juodųjų valoniečių dalinį... - Valoniečiai (valonai) — dabartinės Bel- 
gijos ir Nyderlandų prancūziškai kalbą gyventojai; valonai tarnavo Burgundijos 
hercogo kariuomenėje; „juodaisiais“ jie buvo vadinami dėl juodos aprangos, gin- 
klų ir juodų žirgų. 

"5 Epigrafas — citata iš V. Šekspyro istorinės dramos „Henrikas IV“ (antra 
dalis, III v. I scena). 

74 „„Horencijos poetas... — Dantė Aligjeris (1265-1321); toliau citata iš jo „Die- 
viškosios komedijos“ (,„Pragaras“). 

VP nuo bat karaliaus Karolio Naiviojo dienų. - Prancūzijos karalius (Charles III le 
Simple, 893—922), nuverstas nuo sosto 922 m., ligi mirties buvo Vermandua grafo 
Herberto kalinys. 

Ū6 jį nunuodijo... Sen Žano d'Angeli vienuolyno abatas... — Bėro ir Gijenos hercogas 
Karolis, Liudviko XI brolis, dalyvavo Lygoje; sklido gandas, kad jį nunuodijo Sen 
Žano d'Anželi vienuolyno abatas Žanas Foras karaliaus įsakymu. Iš Liudviko XI mal- 
dos matyti, jog karalius kaltas dėl brolio mirties; istorikai šį faktą laiko nepatvirtūntu. 

V! Prancūzų istorikas Varila (Antoine Varillas, 1626-1696) — „Erezijų istorijos“ 
ir kitų veikalų autorius. 

VB susijuosęs keturlinka šventojo Pranciškaus virvute... — Vienuoliai pranciškonai 
susijuosdavo abitą paprasta virvele. 

15 kai Kabetų giminė... - Kapetingai (Kapetų dinastija) valdė Prancūziją nuo 
987 iki 1328 m. 

180 Romėnų istorikas Tacitas - Publijus Kornelijus Tacitas (apie 55-apie 120). 

18! burtininkas Trasulas išbranašavo... imperatoriui Tiberzjui... — Trasulas (Thrasul- 
lus, I a.) — romėnų astrologas ir filosofas, Tiberijaus bičiulis. 

'82 „kaip basakėčią apie Keleivį, Gyvalę tr Labę... - Užuomina į rytiečių pasakojimą 
apie dėkingumą už gerą darbą: žmogus išgelbsti gyvatę iš ugnies, gyvatė nori jį 
įgelti, lapė pataria žmogui ją užmušti. 

183 „kaip patriarchui Abraomui vienturtis jo sūnus. — Biblijoje (Genezė, XI-XII) 
minima, kad patriarchas Abraomas pakluso Dievo įsakymui paaukoti savo sūnų 
Izaoką. 

182 uni... siūlo galą išeit iš šio labirinto... - Užuomina į graikų mitą apie Kretos 
labirintą, kuriame buvo Minotauras, pusiau žmogus, pusiau jautis; Tesėjas nukovė 
pabaisą ir, padedamas Ariadnės siūlo, rado kelią iš labirinto. 

185 „Varium et putabile“ (lot) — „Daugiaveidė ir kintanti nuolat būtybė moteris“ 
(Vergilijus, „Eneida“, IV, 569—70. A. Dambrausko vertimas). 

186 „prieš Leviaianą Karol... reikia išmesti už borto statinę... — Biblijoje (Jobo kn. 
XL) pasakojama apie Leviataną, jūrų pabaisą. V. Skotas jį tapatina su banginiu, ku- 
riam senovės jūrininkai išmesdavo statinę į jūrą, kad atitrauktų dėmesį nuo laivo. 

18 „„Mamonos nedorybėmis... —- Mamona sen. aramėjų kalba reiškia turtą; sirų 
mitologijoje — turto dievas; čia: papirkinėdamas. 

188 nusekė į Uršuliečių vienuolyną... — Uršuliečių vienuolių ordinas buvo įkurtas 
1535 m.; čia — istorinis anachronizmas. 

!8 Epigrafas — citata iš V. Šekspyro istorinės dramos „Ričardas II“ (III v. 3 
scena). 

PO Juk ir ginklininką kartais užmuša jo palies sumeistruota betarda. - Karolis kartoja 
Hamleto žodžius: „Sprogdintoją smagu paleist į orą / Su jo paties mina“ (V. Šeks- 
pyras, „Hamletas“, III v. 4 scena. A. Churgino vertimas). 

PI ši bestbastanti Elena, — iš Trojos ar iš de Krua giminės... - Graikų mitinė gra- 
žuolė, Spartos karaliaus Menelajo žmona, pagrobta Pario; dėl Elenos kilo karas 
tarp graikų ir trojiečių, kaip pasakojama Homero „Iliadoje“; kituose mituose Elena 
sutikusi būti pagrobta Parto ir kelionėje į Troją patyrusi daug nuotykių. 

92 Epigrafas — citata iš V. Šekspyro dramos „Audra“ (IV v. I scena). 

P „raudonomis... sbalvomnis ir visokiausiais niekais“... — Eilutės iš Džono Miltono 
poemos „Prarastasis rojus“ (III knyga) perifrazė. 

0 „Prancūzijos karalius Childebertas, paėmęs į nelaisvę Burgundijos karalių Gondema- 
rą. — Frankų karalius Childebertas I (Childebert I, 511—558) plėtė savo valstybės 
teritoriją, nukariavo daug žemių; 532 m. sumušė burgundų kariuomenę, paėmė į 
nelaisvę burgundų karalių Gondemarą II (Gondemar II, 524—534), jo valdas pri- 
jungė prie Frankų Karalystės. 

3 nutabyti Rubenso ir Sneiderso medžioklės paveiksluose... — Flamandų baroko 
tapytojai Peteris Paulus Rubensas (1577-1640) ir Fransas Sneidersas (1579-1657) 
dažnai piešė kartu. 

V6 vienas buvo Allegro, 0 kitas Penseroso... —- Mažius Andrė čia „linksmasis“ 
(it. a/egro — linksmai, greitu tempu), Truazešelis — melancholiškas, susimąstęs (it. 
penseroso — susimąsčius, liūdnai); šį palyginimą V. Skotas paėmė iš Dž. Miltono 
eilėraščių dipticho „L'Allegro“ ir „II Penseroso“, atspindinčių skirtingas poeto 
nuotaikas. 

97 kaip Garikas tarb Tragedijos ir Komedijos... - Deividas Garikas (David Gar- 
rick, 1717—1779) — garsus anglų aktorius, vaidinęs tragiškas ir komiškas roles; čia 
užuomina į jo antkapinį paminklą, kuriame pavaizduota jo figūra tarp mūzų — Mel- 
pomenės (tragedijos) ir Talijos (komedijos). 

"8 Epigrafas — Oliverio Goldsmito (1728-1774) eilėraštis „Daina“. 

9 Kad tu prasmegium, abgaulingoji ragana! — Žodžiai iš V. Šekspyro tragedijos 
„Makbetas“ (I v. 3 scena). 

“0 Epigrafas — eilutė iš Dž. Miltono poemos „Sugrąžintasis rojus“ (III knyga). 

21 Austrijos imperatorius Maksimiljanas 1485 2. jį nuteisė... — Austrijos ercher- 
cogas Maksimiljanas I Habsburgas (Maximilian I von Habsbourg, 1459-1519), 
Vokietijos imperatorius (nuo 1493 m.), buvo vedęs Karolio Drąsiojo dukterį Ma- 
riją; 1485 m. užėmė Lježą, sumušė Viljamo de la Marko kariuomenę, paėmė jį į 
nelaisvę. 

202 „kviesdavo ne tik „penkiolika draugų“... kaip minima „Giesmėje abie senąjį jūrinin- 
ką“... — Citata iš anglų poeto Samiuelio Teiloro Koulridžo (1772-1834) poemos 
„Giesmė apie senąjį jūrininką“. 

25 kurią Himenėjas sujungė į vieną kūną. —- Himenėjas graikų mitologijoje — ve- 
dybų dievas, Apolono ir vienos mūzos, pasak kitų mito variantų — Dioniso ir Af- 
roditės sūnus. 

4 kaip dainuoja poetė Astrėja... - Astrėja - anglų rašytojos ir dramaturgės Af- 
ros Ben (Aphra Benn, 1640-1689) slapyvardis. 

05 .„uielas būtybes savo jie pavesdavo glamonėms guolio“. — Citata iš anglų poeto 
Aleksandro Poupo (1688-1744) satyros „Sekant Horacijumi““. 

206 „kaip sako dorasis poetas $enstonas... - Viljamas Šenstonas (William Shensto- 
ne, 1714-1763) — anglų poetas; toliau cituojama poetinė eilutė, sukurta V. Skoto, 
sekant V. Šenstono eilėraščiu „Eilės, parašytos Henlio smuklėje“. 

V .pralisti medaus mėnesį incognito Depiforde ar Grinvile. — Deptfordas ir Grin- 
vičas — nedideli miesteliai prie Londono, kur į povestuvines keliones vykdavo ne- 
turtingi londoniečiai. 

8 „kaib poetas Ariostas padarė su savo beroje Andželika... - Lodovikas Ariostas 
(Lodovico Ariosto, 1474—1533) — italų poetas, poemos „Pašėlęs Orlandas“ au- 
torius; Andželika — šios poemos herojė. Toliau cituojamas posmelis — V. Skoto 
perkurtos L. Ariosto poemos XXX giesmės eilės. 

XXIII SKYRIUS. Pabėgimas. ss 290 

XXVII SKYRIUS. Pykčio prasiveržimas .. L... 342 

XXIX SKYRIUS. Kaltinimas prieš kaltinimą... 373 
XXX SKYRIUS. Netikrtumas........LLLL Ls 2... 383 
XXXI SKYRIUS. Pasimatymas... 402 
XXXII SKYRIUS. Apklausa... 413 
XXXIII SKYRIUS. Heroldas.......LL Ls 425 
XXXIV SKYRIUS. Mirties bausmė... 437 
XXXV SKYRIUS. Atpildas už narsą... TE 445 
XXXVI SKYRIUS. Išpuolis. LL 453 

